
KLAJOKLIO PALAIMA 


Klajonių metai — jie jau prasidėjo. 
Ir apdairiai keliaut pasaulin reikia. 
Nors nei malda, nei dainos nelydėjo, 
Bet kai pavojus kilo, rūkas draikės, 
Jis kreipė savo žvilgsnio rimtį tvirtą 
Į savo ir į mylimųjų širdį. 


**+* 


Taip senus lobius ištraukiu, 
Tokius nuostabius be galo; 

Jei jų nededu prie aukso, 

Jie vis tiek yra metalai. 

Imk tirpinti juos ir skaidyt, 

Kai gryni bus — ant svarstyklių! 
Lai sau draugas koks beveidis 
Iš jų kaldina save nepykęs! 


**+* 


Negalėčiau pasakyti, 

Ar dar pats čionai esu. 

Jei kas klaustų, atsakyčiau: 
Taip, tokių minčių turiu. 
Jos tai baimina truputį, 

Tai nudžiugina tave 

Ir šimntų šimtais eilučių 

Vėl sugrįžta į save. 


pirma knyga 
Pirmas skyrius 


BĖGIMAS Į EGIPTĄ 


Vilhelmas sėdėjo didžiulės uolos pavėsy, baisioje, bet įžymioje vietoje, 
kur status kalnų kelias ties atsikišusiu šlaitu, staiga pasukęs į šoną, niro že- 
myn. Saulė dar buvo aukštai, ir jos spinduliai žaidė pušų viršūnėse, kurios 
tyvuliavo tarpekliuose po jo kojomis. Vos jis spėjo kažką pasižymėti užra- 
šuose, Feliksas, karstęsis iki šiol atšlaitėmis, priėjo atkišęs rankoje akmenį. 

— Tėveli, kaip vadinasi ši uoliena? — paklausė berniukas. 

— Nežinau, — atsakė Vilhelmas. 

— A tai ne auksas, kurs viduj taip blizga? — neatlyžo vaikas. 

— Ne!-— atsakė tėvas. — Prisimenu, žmonės jį vadina katinų auksu. 

— Katinų auksu! — nusišypsojo berniukas. — Kodėl katinų? 

— Matyt, todėl, kad jis netikras, o katinai irgi laikomi apgaulingais. 

— Reikia nepamiršti, — tarė sūnus, įsidėdamas akmenį į odinį lagami- 
ną, bet tuoj pat ištraukė dar kažką. 

— O čia kas? — paklausė. 

— Kažkoks vaisius, — atsakė tėvas. — Savo žvynais primena eglių kan- 
korėžius. 

— Bet jis visai nepanašus į kankorėžį, jis juk apvalus. 

— Paklausim girininką, tie žmonės pažįsta visus medžius ir visus vaisius, 
moka iš sėklų išauginti medelius, juos sodinti ir prižiūrėti; paskui prigijusius 
palieka augti vienus, kaip patys sugeba. 

— Girininkai tikrai žino viską, vakar mūsų palydovas man rodė, kur 
briedis buvo perbėgęs kelią. Jisai pašaukė mane atgal, kad pasižiūrėčiau į 
pėdas — taip jis pavadino pėdsakus; aš praėjau nieko nepastebėjęs, o dabar 
aiškiai mačiau dvi įspaustas pusnages. Briedis tikriausiai buvo kaip reikiant. 

— Aš girdėjau, kaip tu klausinėjai palydovą. 

— Jis, nors ir ne girininkas, žinojo daug. Aš irgi noriu būti girininkas. 
Koks nuostabus darbas: visą dieną esi girioj, klausaisi paukščių, Žinai, kaip 
jie vadinas, kur jų lizdai, kaip išimami kiaušiniai arba jaunikliai, kaip juos 
lesinti ir kada gaudyti senius; tai bent smagumėlis! 

Vos tik Feliksas išsakė savo svajones, stačiame kelyje pasirodė kažkokie 
nepažįstami žmonės. Pasišokinėdami vienas po kito leidosi žemyn du 
berniukai, skaisčiaveidžiai, vilkį spalvingais švarkeliais, panašiais labiau į 
palaidus marškinėlius nei į viršutinius drabužius; kol vaikai, sustoję priešais 
Vilhelmą, kelias akimirkas tylėjo, tas jau buvo spėjęs į juos įdėmiau įsižiū- 
rėti. Vyresnysis — šviesiaplaukis, vešliomis garbanomis, į kurias pirmiausia 
ir krypsta žvilgsnis, ir tik po to pastebi jo dangiškai mėlynas akis ir nebegali 
atsigėrėti visa jo puikia išvaizda. Antrojo berniuko, kurį greičiau būtum 
palaikęs draugu nei broliu, galvutę puošė tiesūs rudi, iki pat pečių nutįsę 
plaukai, ir atrodė, kad jie atsispindi jo akyse. 

Vilhelmas nespėjo kaip reikiant įsistebeilyti į tas abi keistokas ir toj 
laukinėj aplinkoj visai netikėtas būtybes, kai iš už uolos, kuri užstojo kelio 
posūkį, pasigirdo vyriškas balsas — griežtas, bet ne piktas: 

— Ko ten sustojot? Neužtverkit mums kelio! 

Vilhelmas pakėlė akis: jei vaikų pasirodymas jam buvo staigmena, tai 
reginys, kurį dabar išvydo, jį nustebino. Jaunas, maždaug vidutinio ūgio 
vyriškis, tvirto ir stamboko kūno sudėjimo, lengvai apsirengęs, juodaplaukis 
ir įdegęs, žengė drąsiai, bet sykiu ir atsargiai stačiu kalnų keliu, vedinas asilu, 
kurio pirma pasirodė įmitusi ir dailiai išpuoselėta galva, o tik paskui pui- 
kusis jo krovinys. Dideliame, gražiai apkaustytame balne sėdėjo gležna, 
simpatiška moteris, po mėlynu apsiaustu, kuris gaubė jos figūrą, ji spaudė 
prie krūtinės naujagimį kūdikį, žiūrėdama į jį su neapsakomu švelnumu. 
Vedliui nutiko tas pats, kas ir vaikams: pamatęs Vilhelmą, jis stabtelėjo. 
Asilas sulėtino žingsnį, bet kelio nuolydis buvo pernelyg status, kad ke- 
liauninkai galėtų sustoti, ir Vilhelmas, didžiai nustebęs, tik palydėjo juos 
akimis, matydamas, kaip jie išnyksta už išsikišusios uolos. 

Visai suprantama, kad šis nepaprastas reginys atitraukė Vilhelmą nuo jo 
stebėjimų. Jis pašoko ir smalsiai žvelgė iš savo vietos žemyn — gal pamatys 
juos dar kokiame kelio vingy. Jau rengėsi jis nusileisti ant kelio ir pasivijęs 
pasveikinti keistuosius keliauninkus, kai užsiropštęs pas jį į viršų Feliksas 
tarė: 

— Tėveli, leisk manesu tais vaikais į jų namus! Jie nori mane vestis. Tu irgi 
galieiti drauge — taip man sakė anas vyriškis. Eime! Ten apačiojjiejausustojo. 

— Reikia su jais pakalbėti, — atsakė Vilhelmas. 

Jis rado juos belaukiančius vienoje vietoje, kur kelias nebuvo toks status, 
ir vėl negalėjo atsigėrėti tuo nuostabiu reginiu, kuris taip buvo patraukęs jo 
akį. Tik dabar Vilhelmui pasidarė įmanoma įžvelgti dar vieną kitą smulk- 
meną. Jaunasis stipruolis iš tikrųjų dar nešėsi užsimetęs ant peties staliaus 
kirvį ir ilgą sulankstomą metalinį kampainį. Vaikai laikė rankose nendrių 
puokštes, tarsi jos būtų palmių lapai; ir nors vaikučiai šiuo atžvilgiu priminė 

angelus, maisto krepšeliai, kuriuos jie dar tempė, darė juos panašius į 
paprasčiausius pasiuntinius, kurių čia kalnų kely kiekvieną dieną netrūksta. 
Taip pat ir motina, kai jis į ją geriau įsižiūrėjo, vilkėjo po mėlynu apsiaustu 
rausvos spalvos suknelę, vienu žodžiu, mūsų bičiulis turėjo su nuostaba 
pripažinti, kad bėgimo į Egiptą vaizdą, kurį taip dažnai buvo matęs nutapy- 
tą paveiksluose, čia tikrai regi savo akimis. 

Vyrai pasisveikino, ir kol Vilhelmas iš nustebimo ir dėl parodyto dėme- 
sio negalėjo ištarti nė žodžio, anas tarė: 

— Mūsų vaikai kaipmat susidraugavo. Ar neprisidėtumėt ir jūs prie mū- 
sų, gal ir tarp tėvų atsiras geri santykiai? 

Vilhelmas, kiek pagalvojęs, atsakė: 

— Jūsų šeimos nedidutė eisena kelia pasitikėjimą ir prielankumą ir, 
iškart prisipažinsiu, taip pat smalsumą bei nesulaikomą norą su jumis 
artimiau susipažinti. Nes vos jau jus pamačius, kyla klausimas, ar esat tikri 
keliauninkai, ar tiktai dvasios, kurioms malonu savo geranorišku pasirody- 
mu suteikti šiems nesvetingiems kalnams gyvasties. 

— Tad eime į mūsų namus, — pakvietė vyriškis. 

— Eime, eime! — sušuko vaikai, jau tempdamiesi su savim Feliksą. 

— Eikit su mumis! — tarė moteris, nukreipdama savo nuoširdumo kupi- 
ną žvilgsnį nuo kūdikio į nepažįstamąjį. 

Nieko negalvodamas, Vilhelmas atsakė: 

— Labai gaila, kad aš negaliu tuoj pat eiti kartu. Bent jau šią naktį turėsiu 
praleisti ten viršuj pasienio kontrolės namuose. Mano lagaminas, mano po- 
pieriai — viskas palikta tenai, niekas nesutvarkyta ir be priežiūros. O kad 
įsitikintumėt mano gera valia ir ketinimais, jog mielai priimu jūsų kvietimą, 
atiduodu jums įkaitu savo Feliksą. Rytoj jau būsiu pas jus. Kiek kelio nuo čia? 

— Dar prieš saulėlydį mes jau būsim namuose, — paaiškino stalius, — o 
nuo pasienio punkto tereikės ne daugiau kaip pusantros valandos. Jūsų 
berniukas padidins šiąnakt mūsų šeimyną, rytoj laukiam jūsų. 

Vyriškis ir asilas pajudėjo. Vilhelmui buvo smagu matyti Feliksą tokioj 
geroj kompanijoj, jis galėjo jį palyginti su abiem angeliukais, nuo kurių tasai 
smarkiai skyrėsi. Pagal savo metus Feliksas buvo neaukštas, bet kresnas, 
plačios krūtinės ir tvirtų pečių, jo prigimtyje savotiškai pynėsi noras valdyti 
ir sugebėjimas tarnauti; jis jau buvo pasigriebęs palmės šaką ir krepšelį, tuo, 
matyt, išreikšdamas abu polinkius. Eisena jau vėl buvo beišnykstanti už 
didžiulės uolos, kai Vilhelmas susigriebęs sušuko: 

— Kaip man jūsų teirautis? 

— Klauskit vien švento Juozapo! — pasigirdo iš gilumos, ir visas reginys 
ištirpo mėlynų šešėlių tankmėje. Iš tolo ataidėjo, palengva vis silpnėdamas, 
pamaldus daugiabalsis giedojimas, ir Vilhelmui rodėsi, kad jis girdi ir Fe- 
likso balsą. 

Kopdamas aukštyn, Vilhelmas pražiopsojo saulėlydį. O dangaus 
žvaigždės, kurias jis jau kelis kartus buvo pametęs iš akių, palypėjus kiek į 
viršų, vėl ryškiai sutvisko; dar buvo šviesu, kai jis pasiekė savo nakvynę. 
Pasigėrėjęs dar sykį didingu kalnų vaizdu, Vilhelmas nuėjo į savo kambarį, 
iškart ėmėsi plunksnos ir rašė iki vėlyvos nakties. 


Vilhelmas Nataiijai! 


Štai pagaliau pasiekiau viršūnę, viršūnę to kalnyno, kuris mus atskirs dar 
didesne siena, negu iki šiol skyrė ištisos lygumos. Jausmais žmogus vis dar 
tebesi su savo mylimąja, kol tavo mintys lyg upės tebeteka į jos pusę. 
Šiandien aš dar galiu įsivaizduoti, kad ta šakelė, kurią įmesiu į giriomis 
vinguriuojantį upelį, tikrai nuplauks pas ją ir už kelių dienų sustos prie jos 
sodo; lygiai taip pasroviui — O tai patogiausia — mūsų dvasia siunčia savo 
vaizdinius, o širdis — savo jausmus. Bet anapus kalnų, bijau, ir vaizduotė, ir 
jausmai atsitrenks į neįveikiamą kliūtį. Tačiau tai galbūt tik pernelyg sku- 
botas susirūpinimas, nes ir ten greičiausiai bus taip, kaip ir čia. Kas galėtų 
mane nuo tavęs atskirti? Nuo tavęs, kuriai priklausau amžinai, nors keistas 
likimas verčia mane nuo tavęs tolti ir netikėtai užtrenkia duris į taip arti 
buvusį rojų. Aš turėjau laiko apsispręsti, bet ir amžinybės nebūtų užtekę 
šitam sprendimui priimti, jei aną lemtingą akimirką nebūčiau jo išgavęs iš 
tavęs pačios, išgirdęs iš tavo lūpų. Kaip būčiau galėjęs nuo tavęs atsiplėšti, 
jei nebūtų buvęs nupintas tas tvirtas saitas, kuris turi mus jungti metų metus 
ir amžinybę! Bet aš neturiu teisės apie visa tai kalbėti. Man nevalia per- 
žengti tavo švelniųjų priesakų, čia, šioje kalnyno viršūnėje, tegu bus pasku- 
tinis kartas, kai ištariu žodį „atsiskyrimas“. Mano gyvenimas bus vien tik 
klajonės. Turėsiu atlikti nepaprastas keliauninko pareigas ir išlaikyti ypa- 
tingus egzaminus. Ne kartą šypsojausi, skaitydamas tas sąlygas, kurias man 
nurodė Draugija, o iš tikrųjų pats sau iškėliau! Vienų nurodymų laikausi, ki- 
tus pažeidinėju; net tuomet, kai nusižengiu reikalavimams, šis popieriaus 
lapas, tas mano paskutiniosios išpažinties ir paskutiniojo nuodėmių atleidi- 
mo liudininkas, pakeičia man įsakmią sąžinę, ir aš sugrįžtu į teisingą kelią. 
Pasidariau atsargesnis, todėl mano klaidos nebegriūva viena ant kitos, kaip 
kalnų upelių vandenys. 

Bet prisipažinsiu tau nuoširdžiai, jog dažnai stebiuosi tais mokytojais ir 
vadovais, kurie savo mokiniams ir valdiniams skiria tik išorines, mechani- 
nes pareigas. Jie tuo palengvina gyvenimą sau ir kitiems. Nes kaip tik šitą sa- 
vo įsipareigojimų dalį, kuri man iš pradžių atrodė pati sunkiausia ir nesu- 
prantamiausia, aš vykdžiau lengviausiai ir su didžiausiu malonumu. 

Man negalima vienoje vietoje užsibūti ilgiau nei tris dienas. Išėjęs iš 
nakvynės namų, būtinai privalau atsitolinti nuo jų bent per mylią. Šitie 
nuostatai išties gerai tinka paversti mano gyvenimą klajonių metais ir 
padaryti, kad nekiltų nė mažiausios pagundos apsigyventi visam laikui. To 
reikalavimo iki šiol laikiausi tiksliai, netgi nė karto niekur neišbuvau man 
leidžiamo laiko. Čia yra pirmas sykis, kada aš apsistojau, pirmas sykis, kada 
trečia naktis miegu toj pačioj lovoj. Iš šitos vietos siunčiu tau šį tą, ką gir- 
dėjau, mačiau, sukaupiau, 0 rytoj anksti leidžiuos į kitą kalnų pusę: iš pra- 
džių pas vieną nuostabią šeimą, sakyčiau, šventąją šeimą, apie kurią rasi 
daugiau parašyta mano dienorašty. O dabar lik sveika ir, dėdama šį popie- 
riaus lapą į šalį, pajausk širdimi, kad jis turi tau pasakyti tik viena, sakyti ir 
kartoti vieną ir tą patį, bet nenori nei sakyti, nei kartoti, kol turėsiu laimę vėl 
būti prie tavo kojų ir, apraudodamas visas netektis, aplaistyti ašaromis tavo 
rankas. 

Rytą 

Viskas sukrauta. Palydovas riša prie neštuvų lagaminą. Saulė dar nepa- 
tekėjo, rūkas kyla iš visų tarpeklių, bet viršuj dangus giedras. Mes leidžiamės 
į gūdžią gilumą, tačiau netrukus ir ten virš mūsų galvų prasiblaivys. Leisk 
man dar kartelį atsidusti! Nepyk, jei iš mano paskutinį kartą į tave žvelgian- 
čių akių netyčia nuriedės ašara! Esu galutinai apsisprendęs, ir kelio atgal 
nebėra. Daugiau nebeišgirsi iš manęs jokių nusiskundimų, tu tik sužinosi tai, 
ką keliauninkas matė ir patyrė. Ir vis dėlto, baigiant šį laišką, mane vėl už- 
plūsta tūkstančiai minčių, norų, vilčių ir ketinimų. Gerai, kad mane jau 
krapšto lauk. Palydovas ragina judintis, šeimininkas tvarko kambarius man 
tebesant, tarsi būčiau atsisveikinęs su šiuo pasauliu, — elgiasi kaip tie 
bejausmiai, nieko nepaisantys paveldėtojai, kurie jau prie mirštančiojo ima 
dalytis jo turtą. 


Antras skyrius 
ŠVENTAS JUOZAPAS ANTRASIS 


Mūsų keliauninkas, eidamas palydovui iš paskos, paliko už ir virš savęs 
stačias uolas, perkirto ne tokį gūdų vidutinių kalnų ruožą, ir dabar abu žen- 
gė sparčiu žingsniu dailiai augančiomis giriomis ir akį džiuginančiomis 
pievomis vis pirmyn, kol galiausiai atsidūrė prie skardžio, nuo kurio matėsi 
kalvų apsuptas, rūpestingai dirbamų laukų slėnis. Vilhelmo dėmesį iškart 
patraukė didžiuliai, pusiau apgriuvę, pusiau gerai išsilaikę vienuolyno 
pastatai. 

— Tai Švento Juozapo vienuolynas, — paaiškino vedlys. — Baisiai gaila 
tokios gražios bažnyčios! Tik pažiūrėkit, kaip iš už krūmų ir medžių pra- 
sišviečia dar tokios sveikos kolonos ir piliastrai, nors jinai pati jau ne vienas 
šimtmetis kaip sugriuvus ir apleista. 

— Bet gyvenamieji pastatai, matau, dar neblogi, — atsiliepė Vilhelmas. 

— Taip,— pritarė vedlys. — Čia gyvena valdytojas, kuris rūpinasi ūkiu, 
renka dešimtinę ir mokesčius, kuriuos privalo mokėti daugybė aplinkinių 
kaimų ir gyvenviečių. 

Taip bešnekučiuodami jie įžengė pro atvirus vartus į didelį kiemą, kuris, 
apstatytas solidžios išvaizdos ir dar tvirtais statiniais, atrodė esąs jų ramaus 
susibūrimo vieta. Savo sūnų Feliksą Vilhelmas pamatė tarp vakarykščių 
angeliukų, apstojusių pintinę, kurią prieš save buvo pastačiusi apkūni 
moteris; tą akimirką vaikai derėjosi su ja, norėdami nusipirkti vyšnių, iš 
tikrųjų derėjosi Feliksas, kurio kišenė niekados nebūdavo be skatiko. Jis, 
nors ir svečias, iš karto ėmė šeimininkauti ir gausiai dalyti savo draugams 
uogas; net ir tėvui buvo smagu atsigaivinti čia tarp tų nykių samanotų girių, 
kur raudonos blizgančios vyšnios atrodė dar gražesnės. Jinai, aiškino par- 
davėja, atgabenusi jas čionai, į kalnus, iš vieno didžiulio sodo, ir kaina, ku- 
rią pirkėjai laikė šiek tiek per didele, esanti prieinama. Vaikai Vilhelmui 
pranešė, kad tėvas netrukus grįšiąs, O jis tuo tarpu galįs eiti į salę ir ten 
pailsėti. 

Kaip Vilhelmas nustebo, kai vaikai jį įvedė į patalpą, kurią vadino sale. 
Tiesiai iš kiemo jie pateko pro dideles duris į vidų, ir mūsų keliauninkas 
atsidūrė labai švarioje, puikiai išsilaikiusioje koplyčioje, bet ji, kaip jis 
aiškiai matė, buvo pritaikyta kasdieninio gyvenimo reikmėms. Vienoje 
pusėje stovėjo stalas, taburetė, keletas kėdžių ir suolų, kitoje — gražiais 
raižiniais išpuošta indauja, pridėta margų molinių puodų, ąsočių ir stikli- 
nių. Buvo dar pora skrynių ir viena kita dėžė, ir nors viskas atrodė labai 
tvarkinga, labiausiai čia traukė namų, kasdieninio gyvenimo jaukumas. 
Šviesa krito pro aukštus langus iššono. Tačiau tai, kas stipriausiai prikaustė 
Vilhelmo dėmesį, buvo spalvingos sienų freskos, kurios po langais gan 
aukštai tarsi kilimai juosė koplyčią iš trijų pusių, o apačioje siekė medinius 
apmušalus, dengusius likusią sienų dalį iki grindų. Tapyba vaizdavo švento 
Juozapo gyvenimą. Vienur jis parodytas dirbantis staliaus darbą, kitur — 
susitinka Mariją: tarp jų abiejų iš žemės auga lelija“, o viršuj patyliukais 
plasnoja keli angelėliai, dar kitur — Juozapo sužieduotuvės, angelo 
pasveikinimas. Štai čia jis sėdi nusiminęs prie pradėto darbo, numetęs į šalį 
kirvį ir rengiasi palikti savo žmoną". Bet pirma jam sapne pasirodo angelas, 
ir jo padėtis pasikeičia. Su šventa pagarba jis žvelgia į Betliejuje tvarte 
gimusį kūdikėlį ir meldžiasi jam. Po to eina nepaprastai puikus paveikslas. 


13 


Matosi visokių medinių ruošinių, tuoj pat iš jų turi būti sudėtas baldas, bet 
atsitiktinai du strypai sudaro kryžių. Vaikas užmigo ant kryžiaus, motina 
sėdi šalia ir meilės kupinomis akimis žiūri į jį, o įtėvis nustojo dirbęs, kad 
berniuko neprižadintų. Gretimas paveikslas vaizduoja bėgimą į Egiptą. Jis 
privertė apžiūrinėjantį keliauninką nusišypsoti, nes tas išvydo vakarykštį 
gyvą vaizdą čia ant sienos. 

Neilgai Vilhelmui teko apžiūrinėti paveikslus, nes netrukus įėjo šei- 
mininkas, kurį jis iškart atpažino: tai buvo vakarykštės šventosios eisenos 
vadovas. Abu labai nuoširdžiai pasisveikino ir ėmė šnekučiuotis, bet Vil- 
helmas vis dar neatitraukė akių nuo paveikslų. Šeimininkas, pastebėjęs 
svečio susidomėjimą, šypsodamasis tarė: 

— Tikriausiai jus stebina šio pastato dermė su jo gyventojais, kuriuos 
vakar pirmą kartą sutikote. Tas atsitikimas, tiesą sakant, yra dar keistesnis, 
negu galima manyti: pastatas iš tikrųjų suformavo gyventojus. Nes jei negyva 
yra gyva, tai ta gyvastis gali ir gyvybę pagimdyti. 

— Na žinoma! — atsakė Vilhelmas. — Aš stebėčiausi, jei dvasia, kuri 
prieš šimtmečius šitoj kalnų dykynėj taip stipriai veikė ir sutelkė tokį 
didžiulį pastatų, žemių ir teisių kompleksą ir todėl skleidė visoj apylinkėj 
kultūros šviesą, — aš stebėčiausi, jei jinai ir iš šitų griuvėsių nespinduliuotų 
savo gyvasties jėgos taip pat ir į gyvą būtybę. Bet meskim tas bendras kalbas; 
verčiau papasakokit man apie savo gyvenimą, kad sužinočiau, kaip galėjo 
nutikti, kad be jokių suktybių ir pretenzijų praeitis vėl įsikūnija jumyse ir tai, 
kas jau buvo, iš naujo pasirodo. 

Tąaakimirką, kai Vilhelmas tikėjosi iš šeimininko išgirsti turiningą ir pa- 
mokomą pasakojimą, malonus balsas kieme šūktelėjo Juozapo vardą. 
Šeimininkas sukluso ir išėjo pro duris. 

„Vadinas, jo vardas Juozapas! — nutarė Vilhelmas. — Gan keistas daly- 
kas, bet dar keisčiau yra tai, kad jis ir gyvenime vaidina šitą šventąjį“. 
Vilhelmas žvilgtelėjo pro duris ir pamatė vakarykščią Dievo motiną, kalban- 
tis su savo vyru. Pagaliau jie baigė aiškintis ir jinai pasuko į priešais esančias 
patalpas. 

— Marija! — pašaukė ją iš paskos Juozapas. — Dar pora žodžių! — 
„Vadinas,jos vardas Marija, —- samprotavo Vilhelmas. — Nedaug betrūksta, 
kad pasijusčiau nublokštas aštuoniolika šimtmečių į praeitį“. Ir jis įsivaiz- 
davo niūrų, išvisų pusių kalnų apsuptą slėnį, kuriame dabar buvo, griuvėsius 
ir ramybę, ir jį apėmė kažkokia nepaprasta senovės nuotaika. Bet čia įėjo 
šeimininkas su vaikais. Berniukai kvietė Vilhelmą pasivaikščioti, nes šei- 
mininkas norėjo dar sutvarkyti kai kuriuos savo reikalus. Jie pasuko per 
bažnyčios su daugybe kolonų griuvėsius; atrodė, kad nuo vėjų ir orų jos 
skliautai ir sienos dar labiau sutvirtėjo, nes ant plačių mūro sienų jau nuo 

seno buvo suleidę šaknis stiprūs medžiai ir su kai kurių rūšių žolėmis, 
gėlėmis ir samanomis sudarę drąsiai ore kabančius sodus. Minkšti pievų 
takeliai vedė prie sraunaus upokšnio, ir dabar nuo nedidelės aukštumos 
mūsų keliauninkas galėjo apžvelgti vienuolyno pastatus ir jų išsidėstymą su 
dar didesniu susidomėjimu, nes per tą laiką jo gyventojai pasidarė jam dar 
įstabesni ir dėl savo harmonijos su aplinka žadino beribį smalsumą. 

Kai jie sugrįžo, dievobaimingumu dvelkiančioje salėje stalas jau buvo 

adengtas. Tolesniame jo gale stovėjo kėdė, į kurią atsisėdo šeimininkė. 
Šalia jos buvo padėta aukšta pintinė, kur gulėjo kūdikėlis. Tėvas įsitaisė jai 
iš kairės, o Vilhelmas — iš dešinės. Visi trys vaikai susėdo artimesniame 
gale. Pagyvenusi tarnaitė padavė puikiai pataisytus valgius. Indai ir puode- 
liai irgi priminė senovę. Pirmiausia kalba prasidėjo apie vaikus, o Vilhel- 
mas negalėjo atsigėrėti švenčiausios motinos grožiu ir laikysena. 

Po pietų kompanija išsiskirstė. Šeimininkas nuvedė savo svečią į vieną 
pavėsingą vietelę griuvėsiuose, iš kurios nuo kalvelės kaip ant delno matėsi 
malonus slėnio vaizdas, kur tolumoje neaukšti kalnagūbriai su derlingais 
šlaitais ir medžiais apaugusiomis viršūnėmis kyšojo vieni už kitų. 

— Dabar pats metas, — tarė šeimininkas, — patenkinti jūsų smalsumą, ir 
labai norisi tai padaryti dėl to, kad jūs — aš jaučiu širdimi — sugebėsit net 
patį keisčiausią dalyką suprasti teisingai, ypač jei jis turi rimtą pamatą. Šitas 
vienuolynas, kurio griuvėsius matote, buvo pastatytas šventosios šeimos 
garbei ir kadaise garsėjo kai kuriais stebuklais, todėl kaip šventa vieta buvo 
gausiai lankomas. Dievo motinos ir sūnaus bažnyčia sugriuvo jau prieš 
keletą šimtmečių. Koplyčia, skirta šventojo įtėvio garbei, ir dalis vienuolyno 
gyvenamųjų patalpų išliko iki šių dienų. Mokesčiai jau nuo seno plaukia į 
pasauliečio kunigaikščio kišenę, kuris čia laiko valdytoją, ir tas valdytojas esu 
aš, sūnus ankstesniojo valdytojo, perėmusio šias pareigas irgi iš savo tėvo. 

Nors pamaldos šioje vietoje seniai nebevyksta, šventas Juozapas buvo 
mūsų šeimai toks geras, kad visai nenuostabu, jog mes jo atžvilgiu buvome 
ypač palankiai nusiteikę, todėl taip ir išėjo, kad mane pakrikštijo Juozapu ir 
tuo iš dalies lėmė mano gyvenimą. Ir nors aš paūgėjęs ėmiau padėti tėvui 
rinkti mokesčius, lygiai taip pat mielai, netgi mieliau palaikiau motiną, kuri 
kiek galėdama šelpė visus ir dėl savo geros širdies ir gerų darbų buvo žino- 
ma ir mylima visame kalnų krašte. Ji mane siuntinėdavo tai vienur, tai kitur, 
liepdavo tai atnešti, tai paprašyti, tai ką nors gauti, ir aš labai lengvai įsi- 
traukiau į šį labdaringą užsiėmimą. 

Iš viso gyvenimas kalnuose yra šiek tiek žmogiškesnis negu gyvenimas 
lygumoje. Gyventojai jaučiasi vienas kitam artimesni ir, sakyčiau, tolimes- 
ni; jų reikmės — menkesnės, bet būtinesnės. Žmogus turi labiau rūpintis 

savimi, išmokti labiau pasitikėti savo rankomis ir kojomis. Jis ir darbinin- 
kas, ir palydovas, ir lagaminų nešiotojas — viskas vienam asmeny; žmonės 
čia labiau prisirišę vieni prie kitų, dažniau susitinka ir labiau užsiėmę 
bendrais reikalais. 

Kai buvau dar mažas ir ant savo pečių ne ką tegalėjai panešti, man atėjo 
mintis įsitaisyti asiliuką ir, apkrovus jį pintinėmis, varyti priešais save 
aukštyn ir žemyn stačiais kalnų takais. Asilas kalnuose ne toks jau niekina- 
mas gyvulys kaip tarp lygumų gyventojų, kur bernas, ardamas laukus arkliais, 
jaučiasi pranašesnis už tuos, kurie verčia vagą jaučiais. Ir visai jau ramus 
ėmiau vaikščioti paskui savo gyvulėlį, kai dar vaikas būdamas koplyčioj 
pastebėjau, jog jam buvo atitekus garbė ant savo nugaros nešti Dievą ir jo 
motiną. Bet koplyčia tada atrodė ne taip kaip dabar. Ji buvo paversta 
sandėliu ir bemaž nesiskyrė nuo tvarto. Visa buvo prigrūsta malkų, karčių, 
rakandų, statinių, kopėčių — visko, ko tik nori. Laimė dar, kad freskos buvo 
aukštai ir mediniai apmušalai tvirti. Jau tuomet, vaikystėj, man būdavo 
nepaprastai smagu laipioti visais tais mediniais rakybaldais ir apžiūrinėti 
paveikslus, kurių man niekas negalėjo kaip reikiant išaiškinti. Aš tik žino- 
jau, kad tas šventasis, kurio gyvenimas ten viršuj pavaizduotas, yra mano 
krikštatėvis, ir jį mylėjau, tarsi jis būtų mano tikras dėdė. Metai bėgo, o 
kadangi galiojo ypatingas reikalavimas, jog tas, kas nori pretenduoti į 
pelningą valdytojo vietą, mokėtų kokį nors amatą, tai aš, pildydamas tėvų 
valią, geidusių, kad ateity paveldėčiau šią gerą tarnybą, privalėjau mokytis 
amato, kuris čia kalnuose būtų naudingas ir ūkiui. 

Mano tėvas buvo kubilius ir viską, kas siejosi su šiuo amatu, darė pats, 0 
iš to turėjo nemaža naudos tiek jis, tiek ir visa apylinkė. Bet aš nebuvau 
linkęs šiuo atžvilgiu būti jo pasekėju. Mane nesulaikomai traukė staliaus 
amatas, kuriam reikalingus įrankius mačiau nuo pat vaikystės kruopščiai ir 
tiksliai nutapytus šalia savo šventojo. Aš pasakiau, ko norėčiau, tėvai 
nesipriešino, ypač dar ir dėl to, kad esant čia tiek visokių pastatų, ir jie patys 
dažnai neišsiversdavo be staliaus paslaugų, na, o jei turi miklesnes rankas ir 
potraukį kruopštesniam darbui, tai išmokti staliaus gudrybių ar net drožinė- 
ti nebe taip jau sudėtinga. O tai, kas dar labiau teikė vilčių didesnėms 
perspektyvoms, buvo vienas paveikslas, kuris dabar, deja, jau beveik išblukęs. 
Kai tik pasakysiu, ką jis vaizduoja, tai paskui, kai aš jus prie jo nuvesiu, viską 
išsinarpliosit pats. Šventasis Juozapas, galit įsivaizduoti, gauna užsakymą 
sumeistruoti karaliui Erodui sostą. Ta ištaiginga kėdė turi stovėti ant 
pakylos tarp dviejų nurodytų kolonų. Juozapas kruopščiai išmatuoja plotį ir 
aukštį ir padaro brangų karališką sostą. Bet kaip jis nustemba ir kaip 
nusimena, kai tą brangenybę atgabena į vietą: pasirodo, kad sostas ir per 

aukštas, ir per siauras. Su karalium Erodu, kaip žinia, menki juokai; 
pamaldusis stalius nebežino, ką daryti. Vaikelis Kristus, įpratęs visur jį 
lydėti ir, paklusniai vaikiškai žaisdamas, padavinėti įrankius, pastebi jo 
nelaimę ir tuoj pat mėgina padėti patardamas ir pasiūlydamas išeitį. 
Nepaprastasis vaikas liepia įtėviui imti gražiai išpjaustinėtą sostą už vieno 
galo, o pats čiumpa už kito, ir abu pradeda jį tempti. Labai lengvai ir 
paprastai, lyg odinis, sostas išsitempia į plotį, kieksužemėja ir kuo puikiausiai 
įtinka numatyton vieton — nurimsta susijaudinęs meistras, ir visiškai 
patenkintas lieka karalius. 

Mano vaikystės metais tas sostas buvo dar gan gerai matomas, ir pagal 
vienoje pusėje išlikusias ryškesnes dėmes pastebėsite, kad drožinėjimų jam 
nepagailėta; tapytojui, be abejo, lengviau buvo juos pavaizduoti, negu būtų 
reikėję išpjaustinėti staliui, jei kas būtų iš jo pareikalavęs. 

Tai man ne tik nesukėlė kokių nors abejonių, bet priešingai — aš išvydau 
amatą, kurį buvau pasirinkęs, esant tokį garbingą, kad niekaip negalėjau 
sulaukti, kada mane pasiųs mokytis; O tai buvo ypač nesunku padaryti, nes 
kaimynystėje gyveno meistras, kuris dirbo visai apylinkei ir galėjo laikyti ne 
vieną gizelį ir mokinį. Šiaip ar taip, aš likau pas tėvus ir gyvenau kaip iki tol: 
turiu galvoj tai, kad laisvalaikio valandas ir šventas dienas praleisdavau 
labdaringose išvykose, į kurias motina mane vis tebesiuntinėjo. 


ELŽBIETOS* APLANKYMAS 


— Taip prabėgo keleri metai, — tęsė pasakojimą šeimininkas. — Aš greit 
supratau, kaip gera mokėti amatą, o mano kūnui, pripratusiam dirbti 
visokius darbus, nieko nereiškė atlikti viską, ko iš manęs reikalavo. Šalia to 
aš, kaip ir pirma, tebevykdžiau gerosios, bet jau pasiligojusios ir paramos 
reikalaujančios motinėlės pavedimus: keliavau su savo asiliuku po kalnus, 
laiku dalijau, kam reikėjo, atneštus daiktus, o iš smulkių krautuvininkų ir 
pirklių gabenau atgal tai, ko mums reikėdavo čia kalnuose. 

Manimi buvo patenkinti ir meistras, ir tėvai. Bastydamasis po kalnus, jau 
patirdavau malonumą, kai žvilgsnis užkliūdavo už tų dar nedaugelio namų, 
kuriuos buvau padėjęs statyti, kuriuos buvau puošęs. Ypač glostė širdį, kad 
iškirsti sąsparas, ištašyti tam tikras nesudėtingas formas, išdeginti pagra- 
žinimus, išdažyti raudonai įdubas, dėl ko medinis namas pasidarydavo 
patrauklus akiai, dažniausiai tokius meninės gyslelės reikalaujančius darbus 
pavesdavo kaip tik man, o jie man išeidavo geriausiai, nes juos dirbdamas 
visuomet įsivaizdavau Erodo sostą ir jame išdrožinėtas puošmenas. 

Iš tų asmenų, kuriems reikėjo pagalbos, mano motina ypač rūpinosi 
jaunomis, kaip aš pastebėjau, kūdikio laukiančiomis moterimis, nes tokiais 
atvejais nurodymai, kuriuos turėdavau perduoti, būdavo nuo manęs slepiami. 
Aš niekad negaudavau tiesioginio pavedimo, o viskas eidavo per vieną gerą 
moterėlę, kuri gyveno ne per toliausiai, nusileidus šiek tiek į slėnį, vardu po- 
nia Elžbieta. Mano motina, pati neblogai išmanydama tuos dalykus, kurie 
ateinančiam į pasaulį padeda išsaugoti gyvybę, su ponia Elžbieta visuomet 
puikiai sutarė, ir man dažnai tekdavo girdėti, kad ne vienas iš mūsų šauniųjų 
kalniečių už savo gyvybę buvo dėkingas šitom abiem moterim. Tas pa- 
slaptingumas, su kuriuo kiekvienąkart Elžbieta mane sutikdavo, keldavo jai 
mano ypatingą pagarbą, o jos namas, kuris buvo nepaprastai švariai užlai- 
komas, atrodė man savotiška maža šventykla. 

Per tą laiką aš savo išmanymu ir amato mokėjimu įgijau šeimoje nema- 
žą autoritetą. Tėvas, būdamas kubilius, gerai įrengė rūsius, o aš dabar rū- 
pinausi pastoge ir gyvenamosiom patalpom irsutvarkiau nevieną apgadintą 
senųjų pastatų dalį. Ypač pasisekė vėl pritaikyti ūkio reikmėms kai kurias 
apgriuvusias daržines ir pašiūres; ir vos tik tuos darbus baigiau, tuoj pradėjau 
kraustyt ir švarint savo numylėtąją koplyčią. Per kelias dienas padariau 
viską, ir ji atrodė beveik taip, kaip dabar matėt; keisdamas trūkstamas ir 
apgadintas apmušalų lenteles, stengiausi, kad naujosios nesiskirtų nuo 
senųjų. Tikriausiai ir tos sąvarinės durys jums pasirodė gan senos, bet jos yra 
mano rankų darbas. Nemaža metų praleidau, kol laisvalaikio valandomis 
išdrožinėjau ornamentus, iš pradžių tas duris sukalęs iš storų, gerai sulaidytų 
ąžuolinių lentų. Visos freskos, kurios iki to laiko nebuvo apgadintos arba 
išblukusios, išliko iki šiol; O vienam vitražistui padėjau statyti namą su 
sąlyga, kad jis restauruos vitražo langus. 

Jau ir anksčiau koplyčios sienų vaizdai ir šventojo Juozapo gyvenimo 
apmąstymai žadino mano vaizduotę, bet dar labiau jie paveikė mano sielą, 
kai aš į šią patalpą vėl galėjau įžengti kaip į šventovę ir joje, ypač vasaros 
metu, išbūti valandų valandas ir į tai, ką regėjau arba tik numaniau, ramiau- 
siai gilintis. Jaučiau nenumaldomą potraukį eiti šio šventojo pėdomis, bet 
kadangi tokie įvykiai vargu ar pakartojami, tai norėjau būti į jį panašus iš 
pradžių bent paprastais dalykais — tatai buvo iš tikrųjų jau seniai prasidėję, 
nuo to laiko, kai pasitelkiau nešioti kroviniams asiliuką. Bet dabar to mažo 
gyvulėlio, kuris man iki šiol tarnavo, nebeužteko; aš pasiieškojau daug 
stambesnį nešiotoją, pasirūpinau paties geriausio darbo balną, kuris būtų 
vienodai patogus ir joti, ir kroviniams tvirtinti. Įsigijau porą naujų pintinių, 
o ilgaausio padaro- kaklą puošė spalvotų xirvučių su vilnų kuokšteliais, 
kutais ir tamp jų įpinitdis skambamčiais metalo strypeliais tinklas; vienu 

žodžiu, mano pagalbininkas atrodė neblogiau už ant sienos nutapytąjį 
pavyzdį. Niekas nė nemanė iš manęs tyčiotis, kai, šitaip susitvarkęs ir iš- 
sipustęs, keliavau per kalnus, nes geradarystei žmonės kai kurias keisteny- 
bes atleidžia. 

Tuo tarpu karas, o tiksliau sakant, jo pasekmės, atėjo ir į mūsų apylinkes: 
ėmė rodytis pavojingų, iš kažkur atklydusių valkatų gaujų, kurios tai vienur, 
tai kitur griebėsi prievartos ir smurto. Nors vietinės savisaugos būriai veikė 
gerai, būdami budrūs ir patruliuodami netrukus atitolino negandą, pernelyg 
greit grįžo nerūpestingumas ir, nespėjus nė susivokti, vėl pasipylė naujos 
piktadarystės. 

Ilgą laiką mūsų apylinkėse buvo ramu, ir aš be baimės keliavau su savo 
asilu seniai pramintais kalnų takais, kol vieną dieną patekau į šviežiai apsė- 
tą girios proskyną ir išvydau ant griovio krašto sėdinčią, atvirai šnekant, 
gulinčią moterišką būtybę. Atrodė, kad ji miega ar netekusi sąmonės. Aš 
ėmiau žiūrėti, kas jai nutiko, ir ji, vos atmerkusi savo gražiąsias akis ir 
atsisėdusi, guviai paklausė: „Kur jis? Ar nematėt jo?“ Aš pasiteiravau: „Ko 
taip?“ Ji atsakė: „Mano vyro!“ Kadangi ji pasižiūrėjus buvo tokia jaunutė, 
šis jos atsakymas man pasirodė netikėtas; užtat dar mieliau stengiausi jai 
padėti ir įtikinėti, kad jos nepaliksiu. Ji papasakojo, kad abu su vyru, 
matydami, jog kelias labai blogas, pasitraukė nuo vežimo, norėdami pasukti 
tiesesniu keliu. Netoli nuo čia juos užpuolę ginkluoti žmonės, jos vyras 
kaudamasis buvęs priverstas trauktis, O ji pati, nepajėgusi suskubti iš paskos, 
šioje vietoje pargriuvusi ir nežinanti, kiek čia išgulėjusi. Ji primygtinai 
prašanti, kad ją palikčiau ir vyčiausi jos vyrą. Jinai atsistojo ant kojų, ir aš 
išvydau, kokia ji graži ir simpatiška; tačiau nesunkiai pastebėjau, kad ji yra 
tokioj padėty, kai netrukus gali prireikti mano motinos ir ponios Elžbietos 
pagalbos. Mes truputį pasiginčijom, nes aš reikalavau, kad leistųsi nuga- 
benama į saugią vietą, 0 ji norėjo pirma sužinoti apie savo vyrą. Ji nesutiko 
pajudėti iš vietos, ir visi mano įkalbinėjimai būtų nuėję šuniui ant uodegos, 
jei tuo metu girioj nebūtų pasirodęs mūsų savisaugos būrys, kuris, išgirdęs 
apie naujus užpuolimus, vėl buvo pradėjęs veikti. Jiems buvo viskas pra- 
nešta, sutarta, kas reikia, nustatyta susitikimo vieta ir tam kartui reikalas 
sutvarkytas. Kaipmat paslėpiau savo pintines netoli esančioj oloj, kurią ir 
anksčiau ne kartą buvau panaudojęs panašiam reikalui, parengiau balną, 
kad būtų jame patogu sėdėti, ir užkėliau — ne be savotiško jaudulio — 
puikųjį krovinį ant nugaros savo klusniam gyvulėliui, kuris tuojau pats pa- 
suko sau žinomu taku, o aš turėjau progą eiti greta. 

Jūs galit įsivaizduoti ir detaliau neaiškinant, koks nuostabus jausmas 
mane buvo apėmęs. Aš buvau radęs tai, ko taip ilgai ieškojau. Jaučiausi — 

tarsi sapnuoju, tarsi vėl iš sapno pabundu. Šita dangiška būtybė, kurią 
regėjau lyg oru plaukiančią žalių medžių fone, dabar man atrodė nelyginant 
svajonių pasaulio vizija, kurią mano sieloj kūrė anos koplyčios paveikslai. 
Protarpiais juos suvokiau lyg sapną, tampantį čia nuostabia tikrove. Aš jos 
kai ko teiravausi, ji man maloniai atsakinėjo, kaip ir dera į bėdą pakliuvusiai 
padoriai moteriai. Dažnai, kai tik įkopdavome į aukštesnį kalną, kur neau- 
go medžiai, ji prašydavo sustoti, apsidairyti, pasiklausyti. Jos prašymai 
turėjo tiek patrauklaus žavumo, o akys, kurios žvelgė iš užilgų juodų blaks- 
tienų, — tokio maldaujamo geidavimo, kad aš negalėjau nedaryti visko, kas 
tik buvo įmanoma; aš net įsliuogiau į šalimais augusią aukštą ir bešakę pušį. 
Niekados dar nebuvo šis mano amato triukas toks malonus, niekados nejau- 
čiau didesnio pasitenkinimo, kuomet per šventes ir muges nuo panašių 
viršūnių nuiminėdavau kaspinus ir šilkines skareles. Tik šį kartą likau be 
laimikio, na ir viršuj nieko nepamačiau ir neišgirdau. Galiausiai jinai pati 
pakvietė mane leistis žemyn ir net gyvai pamojo rankute; o kai aš, slysdamas 
kamienu, dar gan aukštai atleidau rankas ir nušokau ant žemės, ji net 
aiktelėjo, bet pamačius, kad man nieko neatsitiko, jos veide nušvito švelnus 
pasitenkinimas. 

Ką čia jums ilgai pasakoti apie begalę atidumo pasireiškimų, kuriais 
stengiausi visą kelią būti jai malonus ir giedrinti jos nuotaiką. O kaipgi ki- 
taip! Juk tikrojo dėmesingumo ypatybė ir yra ta, kad jis vienu akimirksniu 
nieką padaro viskuo. Mano jausmui, siekiančiam jos prielankumo, buvo — 
tos gėlės, kurias jai raškiau, tos tolimos apylinkės, kurias jai rodžiau, tie 
kalnai ir tos girios, kurių vardus minėjau, ta daugybė neįkainojamų lobių, 
kuriuos ketinau jai atiduoti — nelyginant dovanos, per kurias žmonės 
paprastai ieško suartėjimo. 

Jau buvau ją įsimylėjęs iki ausų, kai mes atsidūrėme prie anos gerosios 
moteriškės namų durų, ir pajutau, kad artėjaskaudaus išsiskyrimo akimirka. 
Dar kartą nužvelgiau ją nuo galvos iki kojų, ir kai mano žvilgsnis sustojo ties 
jos pėda, pasilenkiau, tarsi norėdamas pataisyti balno pavaržą,ir nepastebimai 
pabučiavau pačią mieliausią kurpaitę, kokios savo gyvenime dar nebuvau 
matęs. Aš padėjau jai nulipti, užbėgau laipteliais ir, pravėręs namo duris, 
sušukau: „Ponia Elžbieta, pas jus atvyko viešnia!“ Geradarė išėjo mūsų 
pasitikti, ir pro jos pečius mačiau, kaip nuostabioji būtybė lipo laipteliais, 
apimta kerinčio liūdesio ir skausmingo vidinio susikaupimo, paskui 
draugiškai apkabino mano garbiąją senutę ir, jos padedama, nuėjo į geresnįjjį 
kambarį. Jos uždarė paskui save duris, 0 aš stovėjau prie savo asilo lauke, 
kaip tas varovas, kuris, nukrovęs savo brangiąją prekę, vėl tampa toks pat 
vargšas, koks buvo. 

Aš vis dar lūkuriavau, nežinodamas, ką daryti, kai tarpdury pasirodė 
ponia Elžbieta ir paprašė manęs, kad pakviesčiau pas ją savo motiną, O 
paskui pasidairyčiau po apylinkes, kiek įmanoma greičiau sužinočiau apie 
viešnios vyrą. ,„Marija jus labai prašo“, — pridūrė jinai. „Ar negalėčiau su ja 
dar sykį pats pasikalbėti?“ — paklausiau ją. „Nieko nebus“, — atsakė ponia 
Elžbieta, ir mes išsiskyrėm. Gan greitai pasiekiau savo namus; motina 
žadėjo jau tą patį vakarą nueiti ir pagelbėti jaunajai nepažįstamajai. Aš 
nuskubėjau žemyn į lygumą, tikėdamasis, kad patikimiausių žinių gausiu iš 
seniūno. Deja, ir jis pats dar nieko nebuvo girdėjęs, bet kadangi mane 
pažinojo, pakvietė pas jį pernakvoti. Naktis man buvo be galo ilga, visą lai- 
ką regėjau tą nuostabiąją būtybę, kaip ji jodama siūbuoja savo kūnu ir 
skausmingai švelniu žvilgsniu žiūri į mane. Kiekvieną akimirką tikėjausi 
sulaukti Žinių apie jos vyrą. Aš nelinkėjau gerajam jos vyrui mirties, bet vis 
dėlto man mieliau buvo ją įsivaizduoti našle. Apylinkę šukavusio būrio vy- 
rai pradėjo vienas po kito grįžti, atnešdami prieštaringų gandų, kol galiau- 
siai paaiškėjo, kad vežimas esąs išgelbėtas, bet vargšas vyras nuo žaizdų 
gretimam kaime miręs. Taip pat sužinojau, jog, kaip pirma buvo sutarta, keli 
vyrai jau nuėję šios liūdnos žinios pranešti poniai Elžbietai. Vadinasi, tenai 
aš nebeturėjau ką veikti, bet didžiulis nekantrumas, kažkoks begalinis troš- 
kimas atvarė mane per kalnus ir girias vėl prie jos durų. Buvo naktis, namo 
durys uždarytos, mačiau kambariuose šviesą, mačiau užuolaidomis šmė- 
žuojančius šešėlius, o aš sėdėjau priešais ant suoliuko, vis ketindamas pa- 
sibelsti ir vis rasdamas priežasčių dar palūkėti. 

Bet ką aš taip išsamiai pasakoju apie tai, kas iš tikrųjų visai neįdomu. 
Trumpiau tariant, ir kitą rytą manęs į namus neįsileido. Liūdna žinia jau 
buvo pranešta, ir manęs niekam nebereikėjo; buvau pasiųstas pas tėvą — 
savo darbo dirbti; į mano klausimus niekas neatsakinėjo; buvo norima 
manęs atsikratyti. 

Aštuonias dienas taipsu manimelgėsi, kol pagaliau ponia Elžbieta mane 
pašaukė į vidų. „Eikit patyliukais, bičiuli, — tarė jinai, — bet visai nesibai- 
minkit prieiti arčiau!“ Ji įvedė mane į labai švarų kambarį, kur kampe už 
pusiau praskleistų lovos užuolaidų pamačiau sėdinčią savo gražuolę. Ponia 
Elžbieta žengė tiesiai prie jos, tarsi pranešdama, kad aš atėjau, kažką pakė- 
lė nuo lovos ir atnešė man parodyti; baltuose kaip sniegas vystykluose buvo 
suvystytas nuostabus berniukas. Ponia Elžbieta laikė jį kaip tik tarp manęs 
ir motinos, ir tą akimirką prisiminiau leliją, kuri koplyčios paveiksle buvo 
pavaizduota auganti tarp Marijos ir Juozapo kaip jų santykių nekaltumo 

ženklas. Nuo šiol pasijutau, lyg akmuo būtų nuo krūtinės nusiritęs; visai 
nebeabejojau dėl padėties, dėl savo laimės. Aš laisvai galėjau prie jos 
prisiartinti, su ja kalbėtis, atlaikyti jos dangiškų akių žvilgsnį, paimti berniu- 
ką ant rankų ir jį nuoširdžiai į kaktą pabučiuoti. 

„Kaip aš jums dėkinga už tokį prielankumą mano našlaitėliui!“ — tarė 
motina. Ir aš, nieko nepagalvojęs, iškart sušukau: „Jis nebus našlaitis, jei tik 
jūs panorėsit!“ 

Ponia Elžbieta, būdama daug išmintingesnė už mane, paėmė vaiką ir 
sugebėjo mane iš kambario pašalinti. 

Iki pat šiol, kai prireikia keliauti mūsų kalnais ir slėniais, anų laikų pri- 
siminimai man būna laimingiausias užsiėmimas. Aš galiu atgaivinti atminty 
kiekvieną net menkiausią smulkmeną, kuriomis jūsų, žinoma, nevarginsiu. 
Ėjo savaitė po savaitės; Marija sustiprėjo, aš galėjau ją matyti dažniau ir, 
bendraudamas su ja, stengiausi jai visaip padėti ir būti atidus. Jos šeimyni- 
nė padėtis netrukdė jai pasirinkti gyvenamą vietą, kur patinka. Iš pradžių ji 
kiek pabuvo pas ponią Elžbietą, paskui aplankė mus, norėdama atsidėkoti 
mano motinai ir man už tokią didelę ir nuoširdžią paramą. Pas mus jai 
patiko, ir mane kuteno mintis, kad taip yra iš dalies dėl manęs. Bet tai, ką aš 
labiausiai norėjau jai pasakyti ir vis nedrįsau, kažkaip netikėtai ir maloniai 
savaime atsiskleidė, kai ją nuvedžiau į koplyčią, kurią tada jau buvau pa- 
vertęs gyvenama sale. Aš rodžiau ir aiškinau jai paveikslus vieną po kito ir 
taip gyvai ir nuoširdžiai samprotavau apie įtėvio pareigas, kad ji apsipylė 
ašaromis, ir aš nebegalėjau baigti savo interpretacijų. Aš neabejojau dėl jos 
prielankumo, bet ir nesiekiau taip greit ištrinti jai iš atminties prisiminimo 
apie vyrą. Įstatymas įpareigoja našles gedėti vienerius metus, ir, matyt, toks 
laikas, kuriam būdingas visų žemiškų dalykų kaitos ciklas, ir yra jautriai 
širdžiai reikalingas, kad numaldytu didelės netekties skausmą. Žmogus 
mato, kaip vysta gėlės ir krenta lapai, bet jis taip pat regi, kaip noksta vaisiai 
ir mezgas nauji pumpurai. Kas gyvas, turi gyventi, o kas gyvena, turi būti 
pasirengęs nenutrūkstamam kitimui. 

Aš pasikalbėjau su motina apie tą dalyką, kuris man taip gulėjo ant 
širdies. Ji papasakojo, kaip skausmingai Marija išgyveno savo vyro mirtį ir 
kaip jai vėl teikė dvasinę pusiausvyrą vien supratimas, kad turi gyventi dėl 
vaiko. Kur mano širdis linko, moterys greit suvokė, ir Marija jau buvo 
pripratusi prie minties gyventi su mumis. Ji dar kiek pasilaikė pas kaimynus, 
paskui persikėlė pas mus, ir mes dar ilgokai gyvenome nekalčiausias ir 
laimingiausias sužadėtinių dienas. Pagaliau susituokėme. Anas pirmasis 
jausmas, kuris mus suvedė draugėn, neišnyko. Įtėvio pareigos ir džiaugsmai 
susiliejo su tėvyste. Nors mūsų negausi šeima, kai padidėjo, skaičiumi ir 
pralenkė savo pavyzdį koplyčios paveiksluose, jo dorybes — jausmų ištiki- 

mybę ir tyrumą — mes šventai saugojome ir puoselėjome. Ir iki pat šiol 
mielai tebesilaikom to išorinio panašumo, kurį atsitiktinai įgijome ir kuris 
gerai derėjo prie mūsų vidinio nusiteikimo; tad nors kiekvienas iš mūsų 
esame neblogi ėjikai ir gan tvirti nešėjai, mes vis tiek neatsisakome to gerojo 
gyvulėlio paslaugų ir, kuomet koks nors reikalas ar būtinybė ką nors ap- 
lankyti verčia patraukti per šiuos kalnus ir slėnius, užkrauname jam ant nu- 
garos vienokią ar kitokią naštą. Kokius jūs mus vakar sutikote, tokius mus 
pažįsta visa apylinkė, ir mes didžiuojamės, kad toksai mūsų keliavimas 
nedaro gėdos aniems šventiems vardams ir jų turėtojams, kuriuos sąmonin- 
gai pamėgdžiojame. 


Trečias skyrius 
Vilhelmas Natalijai 


Ką tik baigiau tau užrašinėti įdomią, pusiau stebuklingą istoriją, kurią 
išgirdau iš vieno labai doro žmogaus. Jeigu ir ne viską atpasakojau žodis 
žodin, jei kada, perduodamas jo mintis ir jausmus, išsakiau ir tai, ką pats 
manau ir jaučiu, tai, esant tokiam dvieju sielų artumui, kokį aš čia jam 
pajutau, yra visai suprantamas dalykas. Toji jo didžiulė pagarba savo žmo- 
nai, ar ji nepanaši į tą, kokią aš tau jaučiu? Ir ar šitų dviejų vienas antrą 
mylinčių žmonių susitikimas neprimena mūsojo? O tai, kad jam likimas 
lėmė laimę žingsniuoti šalia asiliuko. nešančio dvigubą puikią naštą, kad jis 
su savo šeimos procesija vakare gali įeiti pro senojo vienuolyno vartus, kad 
yra neatskiriamas nuo savo mylimosios, artimujų, šito aš jam širdyje tikrai 
pavydžiu. Tuo tarpu man negalima net likimu pasiguosti, nes esu tau paža- 
dėjęs tylėti ir kentėti, kaip ir tu tą patį isipareigojai daryti. Ne vieną šių la- 
bai nuoširdžių ir linksmų žmonių gyvenimo smulkmeną tenka palikti nepa- 
minėjus: nes juk visko neaprašysi! Porą dienų praleidau čia maloniai, bet 
trečioji jau primena, kad laikas galvoti apie tolimesnę kelionę. 

Su Feliksu šiandien prireikė šiek tiek pasiginčyti: jis norėjo mane kone 
jėga priversti sulaužyti vieną iš mano gerųju įžadų, kurį tau esu davęs. Gal 
čia kokia mano yda, nelaimė ar šiaip lemtis, kad, vos tik spėju apsisukti, ir 
žmonių aplink mane tuoj pagausėja — užsikraunu sau naują naštą, kurią 
paskui turiu tempti. Todėl dabar, šių klajonių metu, niekam nevalia prisidėti 
prie mūsų kaip trečiam nuolatiniam bendrakeleiviui. Mes norim ir turim 
būti ir likti dviese, o čia, žiūriu, jau prasidėjusi megztis nauja, nelabai džiu- 
ginanti draugystė. 

Prie šeimininko vaikų, su kuriais tomis dienomis smagiai žaidė Feliksas, 
pritapo gyvas ir linksmas benamis berniukas, kuris gražiai sutarė su visais ir 
leidosi skriaudžiamas, jei to reikalavo žaidimas, ir kuris labai greitai įgijo 
Felikso prielankumą. Iš daugelio Felikso pasisakymų ir prasitarimų aš 
pastebėjau, kad jis jau pasirinkęs draugą būsimai kelionei. Tą berniuką 
žmonės čia apylinkėj pažįsta, dėl jo linksmo būdo visur pakenčia ir neretai 
duoda išmaldos. Bet man jis nepatiko, ir aš paprašiau šeimininką, kad jį 
išvestų. Taip ir įvyko, o Feliksas liko nepatenkintas, todėl tarp mūsų kilo 
nedidelis susidūrimas. 

Būdamas šiame vienuolyne, aš sužinojau vieną įdomų ir malonų dalyką. 
Koplyčioj arba salėj, kaip ji čia vadinama, stovėjo dėžė su uolienomis, ir ją 
Feliksas, kuris, bekeliaujant mums per kalnus, buvo pajutęs didelį potraukį 
įvairiems akmenims, kaipmat išsitraukė ir ėmė naršyti. Joje buvo tikrai 
gražių, į akį krintančių gabalų. Šeimininkas pasakė, kad vaikas galįs jų 
išsirinkti, kiek tik nori. Tai esančios liekanos iš didžiulio rinkinio, kurį iš čia 
išsiuntęs vienas nepažįstamas Žmogus. Šeimininkas pavadino jį Montanu', 
ir tu gali įsivaizduoti, kaip aš, išgirdęs šį vardą, nudžiugau, nes, šiuo vardu 
prisidengęs, keliauja vienas iš mūsų geriausių draugų, padariusių mums 
nemaža gero. Išklausinėjęs, kada ir kaip jis čia buvo, galiu tikėtis jį netrukus 
sutikti. 


Žinia, kad Montanas yra čia kažkur netoliese, privertė Vilhelmą susi- 
mąstyti. Jam atrodė, jog nereikėtų pasikliauti vien likimu — pavyks ar 
nepavyks susitikti su tokiu brangiu bičiuliu, — todėl pasiteiravo šeimininko, 
ar jis nežinąs, kuria kryptim keliauninkas iškako. Niekas negalėjo ko nors 
aiškesnio pasakyti, ir Vilhelmas jau buvo nusprendęs tęsti kelionę pagal 
savo ankstesnįjį sumanymą, kai Feliksas staiga pareiškė: 

— Jeinebūtum, tėveli,toks užsispyręs, Montaną mes nesunkiai surastume. 

— Kaip? — paklausė Vilhelmas. Ir Feliksas paaiškino: 

— Mažasis Ficas man vakar sakė, kad jis žinąs, kur aptikti tą poną, kuris 
turi gražių akmenų ir viską apie juos žino. 

Kiek pasvarstęs ir paabejojęs, Vilhelmas galiausiai ryžosi pamėginti, bet 
nusprendė įtartino berniuko neišleisti iš akiu. Ji greitai surado; sužinojęs, 
kuo čia viskas kvepia, berniukas kaipmat iš kažkur ištraukė kirtiklį, laužtuvą, 
gerą kūjį, maišelį ir, kaip tikras kalnakasys, guviai patraukė visų priešaky. 

Kelias suko į šoną ir vis aukštyn į kalnus. Berniukai ėjo šokinėdami nuo 
vienos uolos ant kitos, nesirinkdami geresnio tako, brisdami per upokšnius 
ir vandeningus griovius, dažnai ir visai be tako ir takelio, o Ficas, žvalgyda- 
masis tai į dešinę, tai į kairę, mikliai kopė vis aukštyn ir aukštyn. Kadangi 
Vilhelmas, o ypač nešuliais apkrautas palydovas nespėjo taip greitai minti 

iš paskos, vaikai ne vieną kartą nubėgdavo į priekį ir vėl grįždavo atgal, tai 
dainuodami, tai švilpaudami. Felikso dėmesį patraukė kai kurios jam 
nepažįstamos medžių rūšys: jis pirmą kartą matė, kaip atrodo maumedis ir 
kedras, ir negalėjo atitraukti akių nuo puikių gencijonų. Ir taip, kol būdavo 
vargais negalais persikeliama iš vienos vietos į kitą, visai nebūdavo nuobo- 
du ir liūdna. 

Staiga mažasis Ficas sustojo ir ėmė klausytis. Jis pamojo kitiems, kad irgi 
prieitų arčiau. 

— Ar girdit kalant? — paklausė jis. — Tai kūjo smūgių į uolą garsas. 

— Girdim, — atsakė visi. 

— Tai Montanas, — paaiškino jis, — arba kas nors kitas, iš kurio galėsim 
apie jį sužinoti. 

Eidami garso, kuris protarpiais pasikartodavo, kryptimi, jie atsidūrė 
girios proskynoj ir išvydo aukštą stačią nuogą uolą, aukštai iškilusią virš visų 
girių ir medžių. Viršūnėj stovėjo žmogus, bet atstumas buvo per didelis, kad 
būtų galima jį atpažinti. Vaikai, nieko nelaukdami, šoko lipti stačiu taku. 
Vilhelmas sekė jiems iš paskos, bet kopti buvo nelengva ir net pavojinga, nes 
tas, kas lipa į uolą pirmas, jaučiasi tvirčiau, nes pats pasirenka patogiausią 
kelią ir būdus; o tas, kas seka iš paskos, mato tik, kur tasai yra atsidūręs, bet 
nežino kaip. Berniukai netrukus pasiekė viršūnę, ir Vilhelmas išgirdo 
džiaugsmo šūksnius. 

— Tai Jarnas, — sušuko Feliksas atkopiančiam tėvui; ir Jarnas tučtuojau 
priėjo prie atšlaitės, padavė savo bičiuliui ranką ir užtempė jį ant viršaus. 
Abu apsikabino ir aistringai sveikino vienas antrą laisvų vėjų padangėj. 

Tačiau vos tik jie pasileido, Vilhelmui ėmė svaigti galva — ne dėl to, kad 
pats stovėjo aukštai, o dėl to, kad matė virš bedugnių kybančius vaikus. 
Jarnas tai pastebėjo ir visiems liepė tuoj pat sėstis. 

— Visai natūralus dalykas, — tarė jis, — kad mums, išvydus didingą 
reginį, prieš kurį netikėtai atsiduriame ir kuris priverčia pajausti ir savo 
menkystę, ir savo didingumą, ima svaigti galva. Bet juk ir tikrą malonumą 
patiriame tik ten, kur pirma ima suktis galva. 

— Nejaugi tenai apačioj yra tie patys didžiuliai kalnai, kuriais mes 
kopėme? — paklausė Feliksas. — Kokie jieatrodo mažučiai! Očia, — šnekėjo 
jis toliau, atlauždamas nuo viršūnės gabalėlį akmens, — yra vėl tas pats 
katinų auksas; jo turbūt pilna visur? 

— Jo netrūksta niekur, — atsakinėjo jam Jarnas, — ir jei tu klausi tokių 
dalykų, tai įsidėmėk, jog dabar sėdi ant paties seniausio kalnyno, ant pačių 
pirmųjų pasaulio uolienų. 

— Argi pasaulis nebuvo sukurtas iš karto? — neatlyžo Feliksas. 

— Vargiai, — atsakė Montanas, — skubos darbas — velniui paguoda. 

— Vadinasi, ten apačioj yra jau kitos uolienos; 0 ten va — vėl kitos, ir 
vis kitos ir kitos, — čiauškėjo Feliksas, rodydamas iš pradžių į artimesnius, 
paskui į tolimesnius kalnus — iki pat lygumos. 

Diena buvo puiki, ir Jarnas leido jiems grožėtis nuostabiu reginiu. Tai 
šen, tai ten kyšojo ir daugiau viršūnių, panašių į tą, ant kurios jie dabar 
sėdėjo. Vidutinio dydžio kalnų virtinės stengėsi iškilti iki viršūnių, bet tai 
buvo ne jų nosiai. Toliau kalnagūbriai iš lėto plokštėjo, nors dar ir 
pasirodydavo vienas kitas keisto pavidalo iškyšulys. O visai tolumoj matėsi 
ežerai ir upės, ir derlingos lygumos atrodė lyg bekraštė jūra. Kai žvilgsnis 
grįždavo atgal, jis nugarmėdavo į šiurpą keliančias prarajas, kur šniokštė 
kriokliai, susisiekiantys vienas su kitu į labirintą panašiais tarpekliais. 

Feliksui nebuvo galo klausimams, bet Jarnas mielai atsakinėjo į viską, o 
tas klausė, tačiau Vilhelmui atrodė, jog mokytojas tai darė nevisai sąžiningai 
ir duodavo ne visai teisingus atsakymus. Todėl, kai nenuoramos berniukai 
ėmė ropštis aukščiau, Vilhelmas tarė bičiuliui: 

— Tu su vaiku šnekėjai ne taip, kaip būtum su savim kalbėjęs. 

— Per daug reikalauji, — atsakė Jarnas. — Su savim juk kalbiesi irgi ne 
visuomet, kaip mąstai, be to, mūsų pareiga sakyti kitiems tai, ką jie sugeba 
suvokti. Žmogus supranta tik tiek, kiek leidžia jo sugebėjimai. Supažin- 
dindami vaikus su pasauliu, geriausia, kai jiems pasakome, kaip vadinasi tie 
ar kiti daiktai. Vaikai ir taip gan anksti pradeda klausinėti apie priežastis. 

— Jie čia visai nekalti, — teisino juos Vilhelmas. — Pasaulio įvairovė 
glumina kiekvieną, todėl daug paprasčiau iškart paklausti, iš kur atsirado ir 
kam reikalinga, negu imti į kiekvieną iš jų gilintis. 

— Bet kadangi vaikai regi daiktus tik paviršutiniškai, — nepasidavė 
Jarnas, — tai ir apie jų atsiradimą ir tikslą galima su jais kalbėti irgi tik pa- 
viršutiniškai. 

— Didžiuma žmonių, — atsakė Vilhelmas, — tokie ir lieka visą gyvenimą, 
nepasiekę to nuostabaus laiko, kuomet tai, kas suvokiama, atrodo niekinga 
ir kvaila. 

— Taip, iš tikro tai nuostabus gyvenimo tarpsnis, — pritarė Jarnas, — nes 
jis yra tarpinė būsena tarp nevilties ir sudievinimo. 

— Nenukrypkim nuo kalbos apie berniuką, — paprašė Vilhelmas, — nes 
Feliksas dabar yra didžiausias mano rūpestis. Nuo pat pirmųjų mūsų kelio- 
nės dienų jis labai susidomėjęs kalnų akmenimis. Ar tu nesutiktum manapie 
juos šiek tiek papasakoti, kad aš galėčiau bent tam tikrą laiką patenkinti jo 
smalsumą? 

— Nieko neišeis, — atsakė Jarnas. — Įžengdamas į naują sritį, turi vėl pra- 
dėti kaip vaikas, turi aistringai tuo dalyku susidomėti, iš pradžių džiaugtis 
lukštu, kol ateis laimė prasiskverbti iki branduolio. 

— Tad pasakyk gi man, — paklausė Vilhelmas Jarną, — kaip tu pats 
pasidarei toks mokytas ir išmaningas? Nes juk nuo tada, kai mes išsiskyrėm, 
ne kažkiek to laiko tepraėjo! 

— Drauguži mano, — ėmė jam aiškinti Jarnas, — mums teko nusivilti jei 
ne visu gyvenimu, tai bent nemaža jo dalimi. Pati pirmoji mintis, kuri 
veikliam žmogui tokiomis sąlygomis ateina į galvą, — tai pradėti gyvenimą 
iš naujo. Kokie nors nauji daiktai jo nepatenkina — nebent jie gali jį tik 
išblaškyti; žmogui būtina nauja visuma, ir jis iškart pastato save į jos vidurį. 

— Bet kodėl, - pertraukė jį Vilhelmas, — tu pasirinkai tokią labai 
neįprastą sritį, iš kur tavy tokie neregėti negirdėti polinkiai? 

— Pasirinkau kaip tik todėl, — guviai atsakė Jarnas, — kad čia gali dirbti 
vienuivienas. Norėjau būt kuo toliau nuo žmonių. Jiems padėti neįmanoma, 
o kai sau nori padėti, jie trukdo. Jei jie laimingi, duok jiems valią kvailiot 
kiek patinka; jei jie nelaimingi, tada gelbėk juos, bet tų kvailybių — štiš 
nepaliesk; o tavęs — niekas nepaklaus: laimingas tu ar ne. 

— Nenorėčiau sutikti, kad jie visi tokie jau blogi, — paprieštaravo 
Vilhelmas šypsodamasis. 

— Dėl tavo laimės aš neabejoju, — nusileido Jarnas. — Keliauk sau 
sveikas, antrasis Diogenai! Tegu tavo žiburėlis neužgęsta dienos šviesoj! 
Ten, apačioj, prieš tave plyti naujas pasaulis; kertu lažybų, kad jame viskas 
vyksta lygiai taip pat, kaip ir senajam, tame, kurs mums už nugaros. Jei tu 
nesąvadausi ir negalėsi skolų užsimokėti, būsi jiems nereikalingas. 

— Vis dėlto jie man atrodo įdomesni už tavo tas negyvas uolienas, — 
nesutiko Vilhelmas. 

— Nieko panašaus, — spyrėsi Jarnas. — Šitų bent jau nesuprasi. 

— Išsisukinėji, — nepritarė Vilhelmas, — nes ne tavo būdui turėti reikalų 
su daiktais, kuriuos beviltiška pažinti. Sakyk atvirai, ką tu randi šitam šal- 
tam ir negyvam pomėgy? 

— Pomėgį išvis sunku paaiškinti, ypač tokį kaip šis. 

Jarnas truputį pagalvojo ir kalbėjo toliau: 

— Raidės — puikus dalykas, bet jos negali perduoti kalbos skambesio; 
garsinė kalba būtina, tačiau ir jos garsai toli gražu nepajėgia atskleisti 
tikrosios prasmės. Nors mes ir neapsieiname be raidės ir garso, mums 
nebūtų nė kiek blogiau, jei jų išvis neturėtume; ką mes pasakome patys, ką 
išgirstame iš kitų, visuomet yra vien tik bendriausi dalykai, kurie visai 
neverti dėmesio. 

— Vengi atsakymo, — vėl kibo prie jo bičiulis, — nes ką tai turi bendro su 
šitom uolom ir jų nuolaužom? 

— Na,ojeigu man, — nepasidavė tas, — kaip tikšitie įtrūkiai ir plyšiai yra 
tarsi raidės, jeigu mėginčiau jas iššifruoti, paversti žodžiais ir išmokti kaip 
reikiant skaityti, ar tu man prieštarautum? 

— Ne, bet man tai atrodo pernelyg didžiulė abėcėlė. 

— Mažesnė, nei tu manai, reikia tik ją pažinti, kaip ir kiekvieną kitą. 
Gamta turi tik vieną raštą, ir man nėra reikalo knibinėti kiekvieną įbrėžą. 
Čia galiu dirbti visai nesibaimindamas, ne taip, kaip neretai esti: ilgai ir su 
didžiausia meile pluši, rašai — atsiranda koks nors įžvalgus kritikas ir tau 
įrodinėja, jog viskas esą ne taip. 

Bičiulis atsakė šypsodamasis: 

— Ir čia tavo skaitymus kas nors užginčys. 

— Kaip tik todėl su nieku apie tai nesikalbu, — atsikirto tas, — ir kadangi 
tave myliu, nenoriu ilgiau varginti tuščiom kalbom. 


Ketvirtas skyrius 


Abu bičiuliai šiaip taip nusiropštė nuo kalno žemyn pas vaikus, kurie 
apačioje, vienoje ūksmingoje vietoje, buvo įsirengę stovyklą. Montanas ir 
Feliksas pirmiausia ėmė iškraustinėti surinktuosius uolienų pavyzdžius, o 
tik paskui atėjo eilė maisto atsargoms. Feliksas klausinėjo be perstojo, 
Montanas be perstojo atsakinėjo. Berniukas buvo laimingas, kad jo vyresny- 
sis draugas žino visus pavadinimus, ir jis mielai dėjosi juos į galvą. Galiau- 
siai Feliksas ištraukė dar vieną akmenį ir paklausė: 

— O kaip šitas vadinas? 

Montanas apžiūrėjo jį ir nustebęs pasiteiravo: 

— Iš kur jį gavai? 

Ficas tuoj šoko aiškinti: 

— Jį radau aš, jisai yra čionykštis. 

— Jis ne iš šitų apylinkių, — prieštaravo Montanas. 

Ficui buvo smagu, kad toks mokovas irgi vieną kartą įkliuvo. 

— Duosiudukatą, — pažadėjo Montanas, — jei nuvesi į tąvietą,iš kur jis yra. 

— Tą pinigą uždirbti — vieni juokai, — atsakė Ficas, — bet ne tuoj pat. 

— Tadnusakyk man tiksliai vietą, kad aš ją neklysdamas rasčiau. Beje, tai 
neįmanoma; ši uoliena vadinasi kryžakmeniu“ ir yra atgabenta iš Šv. Jokū- 
bo Komposteloje', ją, matyt, bus pametęs koks svetimšalis, jei tu jo nenu- 
švilpei dėl to, kad jis taip nuostabiai atrodo. 

— Duokit šen savo dukatą, — pareikalavo Ficas, — kai turėsiu jį kišenėj, 
sąžiningai prisipažinsiu, iš kur ėmiau akmenį. Sugriuvusioj Šv. Juozapo 
bažnyčioj yra toks pat sukežęs altorius. Po jo išvirtusiais pamatais aš atradau 
sluoksnį šių uolienų ir prisiskaldžiau jų tiek, kiek panešiau. Jei nuverstum 
viršutinius akmenis, manau, galima būtų jų rasti dar labai daug. 

— Imk savo pinigą, — tarė Montanas. — šituo atradimu tu nusipelnei jo. 
Tai gana įdomus atvejis. Iš tikrųjų apima džiaugsmas, kai negyvoji gamta 
atskleidžia mums netikėtai simbolį to, ką mes mylime ir gerbiame. Tada ji 
mums pasirodo nelyginant sibilė, kuri iš anksto paliudija tai, kas nuspręsta 
amžinybės ir tik su laiku turi tapti realybe. Todėl dvasininkai savo altorių ir 
pastatė ant to nuostabaus ir švento sluoksnio. 

Vilhelmas, ilgą laiką klausęsis pokalbio ir pastebėjęs, kad kai kurie 
pavadinimai ne vieną sykį pasikartojo, dar kartą kreipėsi į Montaną, pra- 
šydamas, kad tas jam suteiktų tiek Žinių, kiek reikia berniuko pradiniam 
mokymui. 

— Mesk iš galvos tą mintį, — atkirto Montanas. — Nieko nėra baisesnio 
už mokytoją, kuris tiek težino, kiek privalo mokiniai žinoti. Kas nori mokyti 
kitus, gali dažnai paties geriausio, ką žino, ir nepasakyti, bet būti pusmoks- 
liu jis neturi teisės. 

— Kurgi rasi tokių tobulų mokytojų? 

— Jų yra kiek nori, — atsakė Montanas. 

— Bet kur? — klausė Vilhelmas, nelabai tikėdamasis rimto atsakymo. 

— Ten, kur yra tikrieji namai to dalyko, kurį nori mokytis, — paaiškino 
Montanas.— Geriausios pamokos gaunamos ten, kur tinkamiausia tam 
aplinka. Argi svetimų kalbų nesimokoma sėkmingiausiai tuose kraštuose, 
kur jinai žmonėms yra gimtoji, kur girdima vien tik šita kalba. 

— Taigisavo išmanymą apie kalnus įgijai kalnuose? — neatlyžo Vilhelmas. 

— Žinoma. 

— Nebendraudamas su žmonėmis? 

— Bent tik su tais, — kiek nusileido Montanas, — kurių buveinė yra 
kalnai. Ten, kur pigmėjai, viliojami metalo gyslų, rausiasi į uolas, atverdami 
kelią į žemės gelmes ir visaip mėgindami išspręsti pačius sunkiausius 
uždavinius, ten yra toji vieta, kurią smalsus mąstantysis turi užimti. Jis regi, 
kaip viskas vyksta, kruta, į nieką nesikiša ir džiaugiasi sėkmėmis ir nepa- 
sisekimais. Kas naudinga, yra tik dalis to, kas reikšminga. Norint ką nors 
visai pajungti, jį užvaldyti, reikia tą dalyką tyrinėti dėl jo paties. Bet kalbėda- 
mas apie aukščiausias materijas, kurios pasiekiamos gan negreit,sukaupiant 
nepaprastai daug žinių, aš žiūriu į tuos vaikus, jiems viskas atrodo kitaip. 
Vaikas mielai imasi bet kokios veiklos, nes viskas, kas atliekama meistriš- 
kai, jam rodos lengva. Patarlė sako: pradžia visuomet sunki! Tai tik iš dalies 
tiesa; bet, dar labiau apibendrinant, galima būtų pasakyti: pradžia visuomet 
lengva, 0 paskutinės pakopos pasiekiamos sunkiausiai ir labai retai. 

Vilhelmas, turėjęs laiko pagalvoti, kol Montanas kalbėjo, paklausė: 

— Ar tu iš tikrųjų įsitikinęs, kad visas darbo ir veiklos rūšis, tiek jas 
atliekant, tiek jų mokantis, reikia atskirti? 

— Nežinau nieko geresnio, — atsakė Montanas. — Tai, ką žmogus veikia, 
turi nuo jo atsiskirti kaip jo antrasis „aš“; kaip tai būtų įmanoma, jei jo 
pirmasis „aš“ nepersmelktų kiaurai antrojo? 

— Bet visapusiškas išsilavinimas iki šiol buvo laikomas naudingesniu ir 
net būtinu. 

— Kodėl gi ne, — sutiko Montanas.— Visapusiškumas tik paruošia 
dirvą, kur vienpusiškumas gali reikštis ir kur jam dabar atsiveria užtektinai 
erdvės. Taip, atėjo vienpusiškumo laikai; gera tam, kuris tai suvokia ir taip 
veikia savo ir kitų labui. Kai kuriais atvejais tai visiškai suprantama ir 
akivaizdu. Tapk gerusmuikininku ir turėsi garantiją, kad kiekvienas dirigentas 
su malonumu suras tau vietą orkestre. O pasidaryk daugiainstrumenčiu 
griežėju, sakysim, kaip vargonai, ir pamatysi, kokią vietelę gyvenime tau 
pasiūlys geranoriškoji žmonija. Tiek to, užteks apie tai! Kas netiki, tegu eina 
savo keliu, kai kada ir jis atneša sėkmę; bet aš sakau: nuo mažo — prie di- 
delio, štai ta bendroji kryptis. Geriausia yra apsiriboti vienu amatu, viena 
veiklos rūšimi. Menkai galvai tai bus visuomet amatas, gabesniam — koks 
ners menas, na, 0 su talentu būna taip: jei jis daro viena, jis daro viską, arba, 
mažiau paradoksiškai sakant, tame viename, ką jis daro puikiai, jis regi 
visko, kas turi būti gerai daroma, etaloną. 

Šis pokalbis, kurį atpasakojome tik labai trumpai, tęsėsi iki pat saulėly- 
džio, nors ir nuostabaus, vis dėlto privertusio kompaniją pagalvoti, kur 
reikės praleisti naktį. 

— Kad gautumėt pastogę, — tarė Ficas, — aš nežinau, kur galėčiau jus 
nuvesti, bet jei sutiktumėt persėdėt arba pergulėt naktį pas gerą seną 
angliadegį, šiltoj vietelėj, tada maloniai prašom. 

Ir visi keliauninkai nusekė jam iš paskos puikiais takais takeliais į tą 
ramią vietą, kur kiekvienas netrukus turėjo pasijausti kaip namuose. 

Nedidelės girios aikštelės vidury smilko, skleisdama malonią šilumą, 
gerai įrengta angliaduobė, šalimais stovėjo iš eglišakių sulipdyta trobelė, o 
greta jos liepsnojo lauželis. Visi susėdo ir įsitaisė kaip kam patogiau. Vaikai 
greit surado sau užsiėmimą šalia anglininko žmonos, kuri tepė sviestu 
pakepintus duonos gabalėlius, nuoširdžiai stengdamasi kiek įmanoma 
pagardinti kąsnelius išalkusiems svečiams. 

Kai po vakarienės vaikai ėmė, glaustydamiesi už vos apšviestų eglių 
kamienų, žaisti slėpynių, staugdami kaip vilkai, lodami kaip šunys, kad net 
ir drąsus praeivis išgirdęs ne juokais išsigąstų, bičiuliai draugiškai aptari- 
nėjo savo reikalus. Tarp kitų keistų įsipareigojimų, kuriuos priimdavo 
atsižadantieji, buvo dar ir toks, kad jie susitikę neturėjo teisės kalbėtis apie 
praeitį ir ateitį, O tik apie dabarties dalykus. 

Jarnas, puikiai išmanantis kalnakasybos verslą ir turintis tam reikiamų 
žinių ir patyrimą, aistringai ir kuo tiksliausiai bei išsamiausiai pasakojo 
Vilhelmui apie tą naudą, kurios jis tikisi gauti visuose kraštuose, apsukriai 
ir sumaniai sutvarkęs šį reikalą. Tačiau jo bičiulis, visuomet ieškojęs tikrų 
vertybių vien žmonių širdyse, nelabai suprato, ką tas aiškino, todėl galiau- 
siai šypsodamasis papriekaištavo: 

— Bet juk tu prieštarauji pats sau, jei, būdamas jau metuose, pradedi 
užsiimti tuo, ką reikėjo pradėti jaunystėj. 

— Jokiu būdu! — nesutiko Jarnas.— Reikia nepamiršti, kad buvau 
auklėjamas senelio, didelio kalnakasybos valdininko, kad augau su šach- 
tininkų vaikais, plukdydavau su jais grioviuose iš medžio žievės išskaptuotus 
laivelius, ir tai mane sugrąžino atgal į tą veiklos barą, kur aš vėl jaučiuosi 
atjaunėjęs ir kaip žuvis vandenyje. Nemanau, kad šitie iš angliaduobės 
kylantys dūmai tau būtų tokie malonūs kaip man, nuo pat vaikystės ipra- 
tusiam įkvėpti juos nelyginant kvapnius smilkalus. Aš daug visko pasauly 
išmėginau ir vis prieidavau prie tos pačios išvados: žmogui gera tai, prie ko 
jis pripratęs. Netgi nemalonių dalykų, jei mes prie jų pripratę, atsisakome be 
didesnio noro ir džiaugsmo. Vieną kartą mane gerokai prikankino ilgai 
negyjanti žaizda, ir kai pagaliau pasveikau, man buvo baisiausiai nesmagu, 
kad nebeateina chirurgas, nebeperriša žaizdos ir nebepusryčiauja su manim. 

— Ir vis dėlto aš norėčiau, — gynė savo nuomonę Vilhelmas, — sūnui 
suteikti platų požiūrį į pasaulį, o ne įsprausti jį į kokio nors vieno amato 
rėmus. Žmogų ribok neribojęs, vis tiek ateina laikas, ir jis ima dairytis 
aplinkui; kaip tad jam suprasti savo epochą, jei nė kiek nenutuokia, kas būta 
praeity. Įeidamas į kiekvieną prieskonių parduotuvę, jis tik ir žiūrės akis 
išplėtęs, jei neturės jokio supratimo apie tuos kraštus, iš kur tos būtinos 
keistenybės yra atgabentos. 

— Kam tas visas vargas? — prieštaravo Jarnas. — Tegu skaito laikraščius 
kaip kiekvienas miesčionis, tegu geria kavą kaip kiekviena bobutė, ir viskas. 
Bet jeigu tu taip užsispyręs ir stačiai esi apsėstas minties, jog visapusiškas 
išsilavinimas taip jau būtinas, tai niekaip nesuprantu, kaip tu gali būti toks 
aklas, kodėl taip ilgai ieškai ir nematai, kad esi visai netoli nuo puikios 
lavinimo įstaigos. 

— Netoli? — perklausė Vilhelmas, gūžtelėjęs pečiais. 

— Žinoma, — atsakė tas. — Ką tu matai čionai? 

— Kurgi? 

— Visai čia po nosim. 

Jarnas, rodydamas pirštu, sušuko nekantriai: 

— O čia kas? 

— Aiškus dalykas! — atsakė Vilhelmas. — Angliaduobė. Bet kuo čia dėta ji? 

— Pagaliau! Puiku! Angliaduobė! O kaip ji užkuriama? 

— Sukraunamos viena ant kitos pliauskos, kitos — sustatomos aplinkui. 

— Kai tai padaryta, kas paskui? 

— Man rodos, — tarė Vilhelmas, — tu nori, nelyginant Sokratas, suteikt 
man garbę suprasti, priversti mane pripažinti, kad esu tikras bukagalvis 
avinas. 

— Nieko panašaus!-— tęsė pokalbį Jarnas.— Atsakinėk, drauguži, 
nesitrikdydamas tiksliai į kiekvieną mano klausimą. Taigi, kas daroma tada, 
kai laužas tvarkingai sukrautas, kai pliauskos tankiai sudėliotos, bet taip, 
kad praeitų oras? 

— Kas daroma? Jis uždegamas. 

— O kai visas įsiliepsnoja? Kai ugnis skverbiasi pro kiekvieną plyšelį, 
kaip tada elgiamasi? Ar jis ir paliekamas taip pleškėti? 

— Oi ne! Kad ir kaip liepsna veržtųsi ir spragsėtų, ji tuoj pat užverčiama 
velėna, anglių šiukšlėmis, viskuo, kas pasitaiko po ranka. 

— Kad užgestų? 

— Ne! Kad užtrokštų. 

— Kitaip sakant, duodama tiek oro, kad visą medį pertrauktų kaitra, kad 
jis kaip reikiant išrusentų. Na, 0 tuomet užtaisomi visi plyšiai, kad nepra- 
sismelktų nė mažiausias dūmelis, kad malkos pačios iš lėto užgestų, suanglė- 
tų ir atvėstų; po to laužas išardomas, ir anglys parduodamos kalviams ir 
šaltkalviams, kepėjams ir virėjams; galiausiai, deramai pasitarnavusias dorų 
ir mielų krikščionių labui, jas, jau kaip pelenus,sunaudoja skalbėjos ir muilo 
virėjai. 

— Dabar, pateikęs ši palyginimą, — susidomėjo šypsodamasis Vilhel- 
mas, — kuo pats save laikysi? 

— Į tai nesunku atsakyti, — tarė Jarnas. — Save laikau sena gerų buko 
medžio anglių pintine, bet turiu vieną ypatybę: degu vien tik sau, todėl 
žmonėms atrodau gan keistas. 

— O mane? -— smalsavo Vilhelmas. — Kuo mane laikysi? 

— Tave, — aiškino Jarnas, - laikau, ypač dabar, keliauninko lazda, 
turinčia tokią nuostabią savybę: į kokį kampą bepastatysi, visada žaliuos, bet 
niekur neįleis šaknų. Dabar plėtok mano palyginimą pats ir pasistenk 
suprasti, kodėl ką su tavim daryti, nežinotų nei girininkas — nei sodininkas, 
nei anglininkas — nei stalius. 

Taip jiems besikalbant, Vilhelmas ištraukė iš užančio kažkokį neaiškios 
paskirties daiktą — lyg piniginę, lyg futliarą, — bet Montanas prakalbo apie 
jį kaip apie kažką seniai pažįstama. Mūsų bičiulis neneigė. kad tą dalykėlį jis 
nešiojasi kaip tam tikrą amuletą, laikydamasis prietaro, jog jo paties likimas 
nemaža dalimi priklausąs nuo šito daikto turėjimo. 

Kas tai per daiktas, tuo tarpu mes dar negalime skaitytojui pranešti, tik 
turime pasakyti, kad ta proga užsimezgė pokalbis, iš kurio galiausiai paaiš- 
kėjo — kaip Vilhelmas prisipažino, — jog jau seniai ketinąs imtis vieno 
nepaprasto darbo, atsiduoti vienam labai savotiškam ir naudingam menui, 
su sąlyga, kad Montanas pasistengs iš Draugijos narių išgauti sutikimą kuo 
greičiau panaikinti patį sunkiausią iš visų reikalavimų — užtrukti vienoj 
vietoj ne ilgiau kaip tris dienas — ir duoti jam galimybę, norint pasiekti 
užsibrėžtąjį tikslą, išbūti toj ar kitoj vietoj tiek, kiek nori. Montanas paža- 
dėjo prašymą įvykdyti, bet sutikimą davė tik tada, kai Vilhelmas iškilmingai 
prisiekė niekad neatsisakyti šito taip atvirai jam atskleistosumanymo ir kuo 
sąžiningiausiai veržtis prie vieną kartą užsibrėžto tikslo. 

Viską rimtai aptardami ir vis šį bei tą dar patikslindami, bičiuliai gerokai 
nutolo nuo savo nakvynvietės, kur palengva buvo pradėjusi rinktis keista ir 
įtartina kompanija, ir paryčiui išėjo iš girios į aikštelę, kurioje, didžiam Fe- 
likso džiaugsmui, pamatė keletą žvėrelių. Bičiuliai rengėsi atsisveikinti, 
nes čia takaiskyrėsi į visas keturias pasaulio šalis. Iš Fico norėta sužinoti, kur 
tie takai veda, bet tas atrodė išsiblaškęs, ir jo atsakymai — ne taip kaip 
visados — buvo neaiškūs. 

— Apskritai tu esi negeras, — tarė Jarnas. — Tie vyrai, kurie šiąnakt 
susėdo aplink mus, tau juk visi pažįstami. Tarkim, tai buvo medkirčiai ir 
kalnakasiai, bet tie, kurie atėjo paskui, man rodos, yra kontrabandininkai ir 
brakonieriai, o tas ilgšis, pats paskutinysis, kuris vis piešė į smėlį kažkokius 
ženklus ir kėlė kitų pagarbą, vra, beveik neabejoju, lobių ieškotojas, su 
kuriuo tu eini ranka rankon. 

— Jie visi padorūs žmonės, — atsakė į priekaištą Ficas, — verčiasi sun- 
kad jie vargšai ir, norėdami pragyventi, turi truputį sau leisti. 

Pastebėjęs, kad atėjo laikas paspausti rankas, suktasis berniukas staiga 
susimąstė; stovėdamas ir nieko nesakydamas, jis negalėjo įveikti dvejonių, 
prie katros pusės prisišlieti. Jis svarstė, kur jam būtų naudingiau: tėvas ir 
sūnus nešykštėjo sidabrinių pinigų, o Jarnas — net ir auksinių; geriausia 
būtų nepaleisti šito. Todėl jis tuoj pat pasinaudojo pasitaikiusia proga, kai 
Jarnas atsisveikindamas jam tarė: 

— Tai štai, kai nueisiu į Šv. Juozapo vienuolyną, susirasiu sugriuvusį 
altorių su po juo esančiais kryžakmeniais, ir tuomet pasirodys, ar tusąžinin- 
gas, ar ne. 

— Jūs nieko nerasit, — įspėjo Ficas, — bet ašvis tiek nebūsiu melagis. Ak- 
muo yra iš ten, tiktai aš visus surinkau ir paslėpiau čia, viršuj. Tai brangūs 
akmenys, tikras lobis; net už mažą gabalėlį man moka gerus pinigus. Jūs 
tikrai nesuklydot: per tuos akmenis ir mano pažintis su anuo išdžiūvėliu. 

Prasidėjo naujos derybos; Ficas pažadėjo už darvieną dukatą artimiausiu 
laiku pristatyti Jarnui stambų gabalą šio reto mineralo, tačiau visaip 
atkalbinėjo, kad nebūtų einama į Milžinpilį, bet kadangi Feliksas vis tiek 
nenusileido, tai jis prigrasino palydovą, kad tas nevestų keliauninkų per 
daugtoli, nes iš tųolų ir tarpeklių dar niekas nesąs sugrįžęs. Visi atsisveikino, 
ir Ficas dar kartą priminė, jog netrukus vėl juos sutiksiąs po Milžinpilio 
skliautais. 

Palydovas žengė pirmas,o jam iš paskos — tėvas irsūnus; palypėjus jiems 
šiek tiek į kalną, Feliksas pastebėjo, kad einama ne tuo keliu, kurį buvo 
nurodęs Ficas. Bet palydovas atkirto: 

— Aš geriau žinau! Kaip tik šiom dienom praūžė stipri audra ir užvertė 
artimiausią kelią per girią. Skersai ir išilgai suvirtę medžiai neleis prasi- 
brauti: eikit man iš paskos, ir aš jus nuvesiu, kur reikia. 

Feliksas trumpino sau nelengvą judėjimą į priekį, mikliai šokinėdamas 
nuo vienos uolos ant kitos ir džiaugdamasis, jog dabar žino, kad striksi 
granito akmenimis. 

Ir taip jie kilo vis aukštyn, kol pagaliau berniukas sustojo ant juodo 
akmens kolonų griuvėsių, iškart išvydęs Milžinpilį. Ant vienišos viršūnės 
kyšojo kolonų eilės, o aklinos sienos tarp jų sudarė daugybę koridorių su 
ištisa vartų virtine. Palydovas griežtai įspėjo neiti per toli ir, pastebėjęs 
vienoje saulės apšviestoje, gerai matomoje vietoje pirmtakų laužavietės 
pėdsakus, nedelsdamas užkūrė spragsinčią ugnelę. Kol jis taisė, kaip buvo 
tokiomis sąlygomis ipratęs, kuklu valgį. o Vilhelmas tyrinėjo begalę ir 
bekraštę vietovę, kuria rengėsi keliauti, dingo Feliksas; tikriausiai pasiklydo 
oloje, nes neatsakė nei į šūksmus, nei į švilpimą. ir pats nesirodė. 

Tačiau Vilhelmas, kaip ir dera klajūnui, buvo kai kuriems netikėtu- 
mams pasirengęs; jis išsitraukė iš medžiotojo kuprinės kamuolį špagato, 
kruopščiai pritvirtino vieną galą prie uolos ir drąsiai nuėjo pirmyn, pasi- 
kliaudamas šiuo kelią žyminčiu ženklu, kuriuo buvo numatęs pasinaudoti ir 
vesdamasis sūnų į labirintą. Taip judėdamas į priekį, jis vis nesiliovė švilpęs, 
bet ilgą laiką niekas neatsiliepė. Pagaliau iš gilumos pasigirdo šaižus 
švilptelėjimas, ir netrukus iš juodų uolų tarpeklio žvelgė į viršų Feliksas. 

— Ar tu vienas? — šnibždomis paklausė berniukas. 

— Vienui vienas! — atsiliepė tėvas. 

— Surask ir paduok man pagalių ir kokių nors lazdų! — paprašė Feliksas. 
Gavęs, ko reikia, ir suspėjęs baimingai šūktelti:— Neįleisk nieko olon! — 
berniukas dingo. 

Už gero pusvalandžio jis vėl pasirodė ir paprašė ilgesnių ir storesnių paga- 
lių. Tėvas nekantriai laukė, kaip išsispręs ši mįslė. Veikiai drąsuolis skubėda- 
mas išlindo iš plyšio, nešdamasis rankoj dėžutę. maždaug pusės normalios 
knygos dydžio, puikų senovinį aukso dirbinį su emalės puošmenimis. 

— Įsidėk i kuprinę ir niekam nerodyk! 

Feliksas iškart, nieko nelaukdamas, papasakojo tėvui, kaip jis, kažkokios 
paslaptingos vidinės paskatos vedamas. ilindo i tą plvši ir jo apačioj aptiko 
pusiau apšviestą patalpą. Joje, kaip jis sakė, stovėjo didelė geležinė skrynia. 
neužrakinta, bet dangčio nebuvo įmanoma nei pakelti, nei kiek praverti. 
Norėdamas ją atidaryti, jis ir paprašęs lazdu ir pagaliu, iš kurių vienus 
pakišęs po dangčiu kaip atramas, o kitus panaudojęs pleištams; nors skrynia 
buvusi tuščia, jos kamputy radęs šią puošnią dėžutę. Tėvas ir sūnus susitarė 
viską laikyti didžiausioje paslaptyje. 

Atėjo jau ir popietė. abu buvo ši tą užkandę, bet Ficas, nors ir tvirtai 
pažadėjęs, nesirodė. Tuo tarpu Feliksas. jausdamas kažkokį ypatingą neri- 
mą, geidė kuo greičiau palikti tą vietą, kur, kaip jam rodėsi, lobio gali 
pareikalauti koks žemės ar požemio šeimininkas. Kolonas jis regėjo juo- 
desnes, angas gilesnes, negu iš tikrujų jos buvo. Jį prislėgė paslaptis, turėjimo 
našta — nesvarbu, teisėtas tas turtas ar ne, ar jis tikrai jam priklauso, ar ne. 
Nekantrumas ginė jį iš čia: jis manė, kad, pakeitęs vietą, atsikratys ir rūpesčio. 

Jie pasuko keliu, kuris vedė į didžiulius dvarus, priklausiusius stambiam 
žemvaldžiui, apie kurio turtus ir keistenybes daug buvo girdėję. Feliksas jau 
nebešokinėjo kaip rytą, ir visi trys kelias valandas žingsniavo vienas paskui 
kitą. Porą kartų jis buvo užsigeidęs pasižiūrėti dėžutę, bet tėvas, rodydamas 
į palydovą, jį apramino. Protarpiais jam užeidavo didžiulis noras, kad kuo 
greičiau ateitų Ficas, tačiau tuoj vėl imdavo bodėtis nedorėliu; tai švilpdavo, 
duodamas jam ženklą, tai gailėdavosi. taip padaręs, Ir tas jo svyravimas tęsėsi 
tol, kol tolumoj pasigirdo Fico švilpis. Berniukas atsiprašinėjo, kad neatėjo 
į Milžinpilį, nes užtrukęs su Jarnu — sugaišinusios audros išvartos. Paskui 
ėmė nuodugniai klausinėti, kaip jiems sekėsi landžioti tarp kolonų ir po 
urvus, ar giliai pavykę prasiskverbti. Feliksas jam pasakojo visokius nebūtus 
daiktus, vienus nerūpestingai ir pusiau išdykėliškai, kitus — vaizduodamas 
nustebusį ir pusiau suglumusį, vis su šypsena pažvelgdamas į tėvą ir vogčio- 
mis jį bakstelėdamas,visais būdais duodamas jam suprasti, jog laiko paslaptį 
ir dabar tik apsimeta. Pagaliau visi išėjo į vieškelį. kuriuo turėjo patogiai 
nukakti į jau minėtuosius dvarus, bet Ficas ėmė įtikinėti žinąs artimesnį ir 
geresnį kelią, tačiau palydovas nenorėjo apie tai girdėti ir traukė sau tuo 
tiesiu, plačiu ir gerai suplūktu vieškeliu. Abu keliauninkai vis dėlto patikėjo 
laisvūnu berniuku ir neapsiriko, nes iškart jie pradėjo leistis stačia atkalne 
žemyn per aukštų ir lieknakamienių maumedžių girią, kuri darėsi vis 
permatomesnė, kol pagaliau jiems prieš akis atsiskleidė ryškiai saulės 
apšviestas nuostabaus grožio dvaras, kokį net sunku įsivaizduoti. 

Didžiulis sodas, kuris, kaip jiems atrodė, buvo skirtas vien daržovėms 
auginti, matėsi, nepaisant daugybės vaismedžių, kaip ant delno, nes jis, 

būdamas suskirstytas į keletą taisyklingų ruožų, nors ir turėjo nemaža kalvų 
ir įdubų, sudarė vieną visumą. Gyvenamieji namai, kurių buvo taip pat ne 
vienas, stovėjo jame lyg atsitiktinai išbarstyti, todėl regėjosi, kad ta žemė 
priklauso skirtingiems šeimininkams. Už sodo driekėsi vos užmatomi, 
gausiai apsėti ir apsodinti laukai, tarp kurių galima buvo aiškiai įžiūrėti 
ežerus ir upes. 

Leisdamiesi nuo kalno, jie vis artėjo prie sodo ir manė netrukus į jį 
patekti, bet Vilhelmas staiga sustojo, o Ficas net ir neslėpė savo pikto 
džiaugsmo: kalnų papėdėjė prieš juos žiojėjo gili praraja, o kitoje pusėje 
pasirodė esanti iki šiol nepastebėta aukšta mūro siena — iš išorinės pusės 
gan statmena, oO iš vidaus iki pat viršaus užpilta žemėmis. Taigi nuo sodo, 
kuris jau buvo ranka pasiekiamas, juos skyrė nepereinamas griovys. 

— Norint pasiekti kelią, kuriuo galėtume patekti vidun, — tarė Ficas, — 
reikėtų padaryti nemažą vingį. Bet aš Žinau vieną įėjimą ir iš tos pusės — 
daug arčiau. Angos, pro kurias per liūtis į sodą įleidžiamas tam tikras kiekis 
vandens, atsiveria čia; jos pakankamai aukštos ir plačios, todėl be jokio 
vargo galima pro jas pralįsti. 

Išgirdęs minint angas, Feliksas negalėjo atsispirti smalsumui brautis 
šitais urvais. Vilhelmas sekė paskui vaikus, ir visi drauge lipo aukštais, 
sausut sausutėliais urvo laiptais. Tai jie atsidurdavo šviesoje, tai pasiner- 
davo į tamsą, priklausė viskas nuo to, ar pro šonines angas šviesa patekdavo 
į vidų, ar ją užstodavo ramsčiai ir sienos. Galiausiai jie priėjo gan lygią vietą 
ir palengva slinko pirmyn: tik staiga kažkur greta nuaidėjo šūvis, ir tą pačią 
akimirką iš abiejų pusiu trinktelėjo dvejos paslėptos geležinės grotos, 
užtverdamos jiems kelią iš priekio, ir iš užpakalio. Tiesa, ne visai kompani- 
jai — tik Vilhelmas ir Feliksas įkliuvo į spąstus, nes Ficas, išgirdęs šūvį, stai- 
ga šoko atgal; grotos užsitrenkdamos sugriebė tik jo plačią rankovę, bet jis, 
greit nusimetęs švarkelį, nurūko nė neatsigręždamas. 

Belaisviai nespėjo dar atsitokėti iš nustebimo, kaip išgirdo palengva 
artėjančių žmonių balsus. Veikiai prie grotų priėjo ginkluoti vyrai su deglais 
ir žiūrėjo nustebę, koks laimikis bus jiems čia įlindęs. Pirmiausia paklausė, 
ar ateiviai sutinka pasiduoti gera valia. 

— Apie kokį pasidavimą čia galima kalbėti, — atsiliepė Vilhelmas, — jei 
mes esam aklinai uždaryti. Verčiau derėtų mums klausti, ar jūs mūsų 
pasigailėsit. Vienintelį ginklą, kokį mes turime, atiduodu iš karto. — Ir sulig 
tais žodžiais jis iškišo pro grotas savo medžioklinį peilį. Grotos iškart 
atsidarė, ir atvykėlius sargybiniai ramiai nuvedė pirmyn; užlipus sraigtiniais 
laiptais, jie atsidūrė gan keistoje vietoje. Tai buvo erdvus švarus kambarys, 
kurį apšvietė maži langeliai po pat lubų karnizu; nors tie buvo užkalti 
storomis grotomis, šviesos skleidė užtektinai. Šeimininkų buvo pasirūpinta 

kėdėmis, gultais ir šiaip viskuo, ko galima reikalauti kukliuose nakvynės 
namuose, ir atrodė, jog čia esančiam nieko daugiau netrūksta — tik laisvės. 

Vilhelmas, vos įėjęs, tuojau atsisėdo ir ėmė galvoti apie susidariusią 
padėtį, o Feliksą, atsikvošėj usį nuo pirmojo netikėtumo, apėmė neapsako- 
mas pyktis. Šitos aukštos sienos, šitie langai palubėje, tos tvirtos durys, tas 
izoliuotumas, laisvės apribojimas — viskas buvo jam dar nepatirti dalykai. 
Jis žvalgėsi į visas puses, lakstė pirmyn ir atgal, trypė kojomis, verkė, klibino 
duris, daužė jas kumščiais, ir jei Vilhelmas nebūtų jo sugriebęs ir sulaikęs 
jėga, jis jau buvo besirengiąs pramušti jas galva. 

— Nesikarščiuok taip, sūnau, — ėmė raminti tėvas, — nei nekantrumas, 
nei jėga mūsų iš tos balos neištrauks. Paslaptis išaiškės; nežinau, gal ir labai 
klystu, bet nepanašu, kad mes būtume pakliuvę į blogas rankas. Pažiūrėk į 
šiuos užrašus: „Nekaltam — laisvė ir atpildas, suvedžiotam — užuojauta, 
kaltam — pelnyta bausmė“. Visa tai rodo, kad šitos saugumo priemonės yra 
būtinybės, o ne žiaurumo sąlygotos. Žmogus turi užtektinai priežasčių sau- 
gotis kitų žmonių. Piktavalių esama devynios galybės, piktadarių — taip pat 
netrūksta, tad norint gyventi kaip pridera, neužtenka visad daryti gera. 

Feliksas susitvardė, bet tuoj krito ant vieno iš gultų, nepasakęs jokio 
žodžio nei už, nei prieš. O tėvas nesustodamas kalbėjo toliau: 

— Tegul visa, ką tau taip anksti ir nekaltai turi patirti, liks tavo atminty 
kaip ryškus įrodymas, kokiame tobulame šimtmetyje esi gimęs. Kokį ilgą 
kelią turėjo nueiti žmonija, kol ji pasiekė tai, kad kaltiems būtų atlaidi, 
nusikaltėliams gailestinga, nevertiems žmogaus vardo — žmoniška! 
Neabejoju, jog tai buvo dieviškos prigimties vyrai, kurie pirmieji ėmė šito 
mokyti, kurie paaukojo savo gyvenimą, kad jų mokymas kuo greičiau virstų 
realybe. Žmonės retai kada linkę į grožį, dažniau — į gėrį; todėl mes turime 
nepaprastai vertinti tuos, kurie, nepaisydami savęs, stengiasi jį puoselėti. 

Šitų guodžiančių ir pamokomų žodžių, labai tiksliai apibūdinančių visą 
tą aplinką, Feliksas negirdėjo: jis kietai miegojo ir atrodė gražesnis ir 
gaivesnis negu paprastai, nes nuostipraus susijaudinimo, nors šiaip berniuką 
nelengva išvesti iš pusiausvyros, dabar visa jo dvasinė būsena pasirodė ant 
apvalių skruostų paviršiaus. Taip tėvui su prielankumu bežiūrint į vaiką, į 
kambarį įėjo jaunas dailios išvaizdos vyrukas; iš pradžių jis, netaręs nė 
žodžio, draugiškai žiūrėjo į atvykėlį, o paskui ėmė klausinėti, kokios 
aplinkybės paskatinusios jį eiti tokiu neįprastu keliu ir pakliūti į spąstus. 
Vilhelmas be jokių vingrybių papasakojo, kaip viskas nutiko, įteikė jo 
asmenį rodančius popierius ir paaiškino, kad netrukus tikruoju keliu iš kitos 
pusės turįs atvykti palydovas. Kai tai paaiškėjo, valdininkas paprašė svečią 
eiti drauge su juo. Kadangi Felikso neįmanoma buvo pažadinti, jaunesnieji 
valdiniai ėmė jį, pasiguldę ant tvirto čiužinio, nešti į gryną orą, kaip kadaise 
buvo nešamas miegantis Ulisasė. 

Vilhelmas nusekė paskui tarnautoją į gražų sodo namelio kambarį, kur 
tarnai atnešė valgių, kad jis šiek tiek pasistiprintų, kol valdininkas nueis 
pranešti aukštesnei instancijai. Kai Feliksas pabudęs išvydo vaisiais, vynu ir 
sausainiais apdėtą staliuką ir kaip niekur nieko atviras duris, jį apėmė visai 
keistas jausmas. Jis bėga į lauką, grįžta atgal, jaučiasi lyg sapne; bet gardus 
valgis ir maloni aplinka privertė jį greit pamiršti visas buvusias baisybes ir 
visus vargus kaip sunkų paryčių sapną. 

Palydovas jau buvo atvykęs, o tarnautojas grįžosu kitu, vyresniu amžiumi 
ir dar malonesniu vyriškiu, ir išaiškėjo štai koks dalykas. Šio dvaro šeiminin- 
kas, nepaprastai geros širdies žmogus, sugebąs visus aplinkinius uždegti 
veiklai ir naujovėms, jau ne vieneri metai dalino iš savo didžiulių, neaprė- 
piamų medelynų sodinukus: darbštiems ir rūpestingiems žemdirbiams veltui, 
apsileidėliams — už tam tikrą kainą, o tiems, kurie norėjo jais prekiauti, — 
taip pat už pinigus, bet nebrangiai. Tačiau ir šitos dvi žmonių grupės 
reikalavo už dyką to, ką vertieji gavo dovanai, ir kadangi jiems nebuvo 
nusileista, jie mėgino sodinukus vogti. Kai kada jiems pasisekdavo. Šeimi- 
ninkas ypač pyko dėl to, kad medelynai būdavo ne tik nusiaubiami, bet ir 
skubantsunaikinami. Pavyko nustatyti, jog vagys prasibraudavo pro vandens 
surinktuvą, todėl buvo įtaisyti geležiniai spąstai, kuriems užsitrenkiant 
pasigirsdavo ir šūvis, bet tik kaip ženklas. Ficas įvairiais sumetimais buvo ne 
kartą pasirodęs sode, todėl visai suprantamas daiktas, kad jis iš išdykumo ir 
ieškodamas nuotykių sumanė atvykėlius vesti tuo keliu, kurį pirma buvo 
atradęs kitiems reikalams. Būtų buvę gerai jį sučiupus, bet tuo tarpu kaip 
įkaltis buvo paimtas tik jo švarkelis. 


Penktas skyrius 


Pakeliui į rūmus mūsų draugą gerokai nustebino tai, kad jis nieko ne- 
pamatė,kas būtų galėję priminti senovinį sodą ar šiuolaikinį parką; tiesiomis 
eilėmis susodintus vaismedžius, daržovių laukus, didelius ruožus su 
vaistinėmis žolelėmis ir visokiais kitokiais naudingais augalais jis galėjo 
truputį nuožulnėjančiame plote apžvelgti vien tik akį užmetęs. Iš visų pusių 
aukštų ūksmingų liepų apsupta aikštė sudarė tarsi didingą įspūdingo pasta- 
to vestibiulį, o į rūmus nusidriekianti vienodo ūgio ir tokių pat didingų me- 
džių alėja teikė galimybę, kada tik panorus, pasivaikščioti ir pabendrauti 
gryname ore. Įeidamas į vidų, Vilhelmas pastebėjo, kad priebučio sienos 
kažkaip savitai išdabintos: į akis krito didžiuliai visų keturių pasaulio 
žemynų geografiniai žemėlapiai?, gražias laiptinės sienas puošė taip pat 

pavienių valstybių žemėlapiai, o kai buvo įvestas į didžiąją salę, ant visų 
sienų išvydo nuostabiausiujų miestų panoramas. iš viršaus ir apačios įrėmin- 
tas gamtovaizdžiais iš tų vietovių, kur tie miestai yra: viskas buvo pavaizduo- 
ta taip meniškai, kad nė viena detalė nelikdavo be dėmesio ir vis tiek ne- 
suvriaudavo vientiso vaizdo. Namų šeimininkas, neaukštas, gyvo būdo ir jau 
pagyvenęs žmogus, pasveikino svečią ir be didesnių įžangų, rodydamas į 
sienas, paklausė, ar koks nors iš tų miestu nesąs jam pažįstamas ir ar netekę 
ten lankvtis? Apie kai kuriuos iš ju mūsu draugas galėjo pateikti išsamių 
žinių ir įrodyti, kad jis daugelyje vietų yra ne tiktai buvęs, bet irsugebėjęs gan 
tiksliai pastebėti jų gyvenimo sąlygas ir ypatybes. 

Šcimininkas paskambino ir davė nurodvmą paskirti abiem atvykėliams 
kambarį, o paskui atvesti vakarienės; kaip pasakyta, taip padaryta. Didelė- 
je pirmo aukšto salėje Vilhelmą sutiko dvi damos. ir viena iš jų linksmai jam 
tarė: 

— Mūsų draugija čia nedidelė, bet įdomi: aš, jaunesnioji dukterėčia, 
vardu Hersilija, o čia — mano vyresnioji sesuo, jos vardas Džuljeta; šitie du 
ponai — tėvas ir sūnus — mūsų tarnautojai, juos jau pažįstate, abu vra 
šeimos draugai ir nusipelnę visiško pasitikėjimo. Sėskime prie stalo. 

Damos pasisodino Vilhelmą į vidurį, tarnautojai susėdo už stalo galų, o 
Feliksui atiteko vieta anapus plačiosios stalo dalies. ir tas tuoj pat įsitaisė 
priešais Hersiliją ir nebenuleido nuo jos savo akių. 

Besikalbant iš pradžių apie šį bei tą, Hersilija. suradusi progą, tarė: 

— Kad svečias greičiau tarp mūsu apsiprastu ir sužinotų. apie ką mes 
dažniausiai kalbamės, norėčiau atvirai pasakvti, kad mes visi daug skaitome 
ir esame — atsitiktinai, dėl skirtingu polinkiu, iš dalies ir dėl priešgynišku- 
mo — susiskirstę pagal ivairias literatūras. Dėdė yra italų literatūros šal- 
ininkas, ši dama nė kiek nejsižeis. jei ją kas laikys gryniausia angle. 0 aš esu 
už prancūzus — dėljų linksmumo ir žaismingumo. Štai tarnautojas tėvelis 
žavisi vokiečių senove,osūnus, kaip ir galima tikėtis, gėrisi dabartiniais, jau- 
naisiais autoriais. Pagal tai jūs ir galėsit apie mus spręsti, pagal tai dalyvauti 
pokalbyje, pritarti arba ginčytis; kiekvienu atveju jūsų nuomonė mums bus 
vertinga. 

Šiuo atžvilgiu pagyvėjo ir pats pokalbis. Hersilija puikiausiai matė. kur 
nukreiptas gražiojo Felikso ugningas žvilgsnis; jai tai buvo netikėta ir glostė 
jos savimeilę, ji siuntė jam pačius gardžiausius kąsnelius, kuriuos jis su 
džiaugsmu ir dėkingumu priiminėjo. Bet kai buvo paduotas desertas, ir jis 
pirma žiūrėjo į lėkštę su obuoliais ir tik paskui į ją, tada jai rodėsi, kad 
kiekvienas iš tų žavingujų vaisių yra jos varžovas. Pagalvota — padaryta: ji 
sugriebė vieną obuolį ir padavė jį per stalą priaugančiam kavalieriui; tas 
čiupo jį iškart ir pradėjo peiliu lupti žievę; bet nepaliaujamai žvilgčiodamas 

į žaviąją kaimynę, jis giliai įsipjovė į nykštį. Gausiai pasipylė kraujas; 
Hersilija pašoko iš vietos, visaip stengėsi Feliksui padėti ir, kai kraujas 
nustojo bėgęs, ji užklijavo žaizdą anglišku pleistru, išėmusi jį iš savo reik- 
meninės. Kai prilipo berniukas prie jos, tai ir nebenorėjo paleisti. Sujudę 
buvo visi; vakarienė tuo ir pasibaigė, atėjo metas sakyt labanakt. 

— Jūs tikriausiai irgi skaitote prieš miegą? — paklausė Hersilija. — Aš 
liepsiu perduoti jums rankraštį. mano vertimą iš prancūzų kalbos, o jūs 
pasakysit, ar esat skaitęs ką nors puikesnio. Pagrindinė veikėja — išprotėjusi 
mergina! Tai, be abejo, ne pati geriausioji rankraščio rekomendacija, bet jei 
aš pati kada nors iš galvos išsikraustysiu — retsykiais toks noras man 
užeina, — tai norėčiau, kad tai įvyktu taip, kaip čia aprašyta. 


IŠPROTĖJUSI KLAJŪNĖ 


Ponas de Revanas, turtingas nepriklausomas savininkas, valdo puikiau- 
sias provincijos žemes. Drauge susūnumi irseserimi jis gyvena rūmuose, ku- 
rie nedarytų gėdos ir kunigaikščiui, ir iš tikruju: kadangi jo parkas, tvenki- 
niai, nuomojami sklypai, manufaktūros ir visas namų ūkis maitina pusę gy- 
ventojų šešių mylių spinduliu, tai visiems daromu gėriu ir žmoniu jam rodo- 
ma pagarba jis yra tikras kunigaikštis. 

Prieš keletą metu, išėjęs pasivaikščioti, jis žingsniavo plačiu keliu, kuris 
vingiavo palei jo parko mūro sieną, ir jam užėjo noras užsukti pailsėti į 
gražią giraitę, kur ir šiaip ne vienas keliauninkas mielai apsistodavo. Išlakūs 
medžiai šauna į viršų iš jaunų tankių krūmų; čia nei vėjas užpučia, nei saulė 
kepina; tvarkingai prižiūrimas šaltinis čiurena savo vandenis medžių šakni- 
mis, akmenimis ir pievučių žolėmis. Ponas dc Revanas, kaip visada, eidamas 
pakvėpuoti grynu oru, nešėsi knygą ir medžioklinį šautuvą. Jis mėgino skai- 
tyti, bet jo dėmesį maloniai atitraukė ir blaškė tai pragydusio paukštelio 
giesmė, tai kokio nors praeivio žingsniai. 

Buvo gražus rytas ir artėjo priešpietė. kai jis pamatė ateinant jauną ir 
simpatingą merginą. Jinai pasuko iš didžiojo kelio, tikėdamasi toj gaivioj 
vietoj, kur jis sėdėjo, surasti ramybės ir poilsio. Jis taip buvo priblokštas, kad 
net knyga iškrito iš rankų. Nuostabaus grožio akys, švelniai paraudę dėl 
spartaus ėjimo skruostai, dailus kūno sudėjimas, žavi eisena ir laikysena 
privertė jį nejučiomis atsistoti ir žvilgtelėti kelio pusėn, tikintis išvysti iš 
paskos einančią palydą. Kilniai jam nusilenkdama, ši būtybė vėl prikaustė jo 
žvilgsnį, ir jis pagarbiai atsakė į jos pasveikinimą. Netarusi nė žodžio, 
gražioji keliauninkė atsisėdo prie šaltinio krašto ir atsiduso. 

— Koks keistas simpatijos jėgų poveikis! — sušuko ponas de Revanas, 
pasakodamas man apie tą susitikimą. — Į šį atodūsį aš netyčia taip pat 
atsiliepiau. Stovėjau, nežinodamas nei ką sakyti, nei ką daryti. Mano akys 
nepajėgė suvokti visų tų tobulybių. Neįmanoma buvo įsivaizduoti gražesnės 
moters už tą, kuri dabar gulėjo ant alkūnės pasirėmus. Jos kurpaitės vėlgi 
žadino man daugybę minčių: kadangi jos buvo apdulkėjusios, vadinasi, ji 
turėjo būti nuėjusi nemažą kelią, bet šilkinės kojinaitės buvo tokios dailios, 
tarsi ką tik išlygintos. Jos pakelta suknelė neturėjo nė vienos raukšlės, 
plaukai atrodė sugarbiniuoti dar šįryt, švelnaus audeklo apatinukas, puikūs 
mezginėliai; ji buvo apsitaisiusi, tarsi eitų į pokylį. Niekas negalėjo įtarti, 
kad ji galėtų būti klajūnė, ir vis dėlto ji tokia buvo, tačiau verta pasigailėjimo 
ir pagarbos. 

Pagaliau aš pasinaudojau tuo, kad ji kelis kartus pažvelgė į mane, ir 
pasiteiravau, ar ji viena keliaujanti. ,, Taip, pone, — atsakė ji, — aš esu pa- 
sauly viena“. — „Ką, madam? Nejaugi jūs neturit tėvų, neturit pažįstamų?“ — 
„Aš ne tai norėjau pasakyti, pone. Tėvus aš turiu, pažįstamų taip pat 
netrūksta, bet draugo nė vieno“. — „Dėl to, — pasakiau aš, — matyt, ne jūsų 
kaltė. Jūs turit tokią išvaizdą ir tikriausiai širdį, kurioms daug ką galima 
atleisti“. 

Ji pajautė mano komplimente slypėjusį priekaištą, todėl aš galėjau 
susidaryti gan aiškų vaizdą apie jos išauklėjimą. Ji pakėlė į mane dvi 
dangiškas, skaisčiai mėlynas akis — tyras ir blizgančias, ir pagaliau balsu 
paaiškino, jog kilmingam žmogui. koks aš jai atrodau, ji negalinti priekaištauti 
dėl to, kad, sutikęs jauną merginą, vienui vieną keliaujančią vieškeliu, jis 
žiūri įją truputį įtariai — taip buvę jai jau ne vieną kartą; tačiau nors ji čionai 
ir svetima ir niekas neturįs teisės jos kvosti, ji vis dėlto prašanti patikėti, kad 
jos kelionės tikslas puikiausiai derinasi su nepriekaištingu padorumu. 
Priežastys, kurių ji niekam neprivalanti aiškinti, verčiančios ją keliauti po 
pasaulį drauge su savo skausmu. Ji nustačiusi, jog pavojai, kurie neva visur 
tykantys moterų, esąs gryniausias išsigalvojimas ir kad moters garbei, net ir 
užpuolus pakelės plėšikams, pavojus kyla tiktai tuomet, kai ji yra silpnos 
valios ir neturi aiškių principų. 

Beje, ji keliaujanti tik tomis valandomis ir tik tais keliais, kur nereikia 
nieko bijoti, nesileidžianti į kalbas su kiekvienu sutiktuoju ir apsistojanti 
retkarčiais tik padoriuose namuose, kur savo išlaikymą galinti užsidirbti 
teikdama vien tokias paslaugas, kurios atitinka jos išauklėjimą. Sulig tais 
žodžiais jos balsas nutrūko, akių vokai nusileido, ir aš pastebėjau skruostais 
riedančias ašaras. | 

Aš jai atsakiau, kad gink Dieve neabejoju jos gera kilme ir juo labiau jos 
pagarbosvertu elgesiu. Tiktai apgailestauju, kad kažkokia būtinybė verčian- 

ti ją tarnauti kitiems, o iš tikrųjų pati, kaip matyt, esanti verta būti tarnų 
supama; aš tik šiaip pasmalsavau ir visai neketinu brautis įjos sielą, greičiau 
priešingai: artimiau su ja susipažinęs tik įsitikinu, kad ji visur rūpinasi savo 
geru vardu nė kiek ne mažiau kaip ir savo dorybe. Šie žodžiai, kaip man 
pasirodė, ją vėl užgavo, nes ji atsakė, jog savo vardą ir kilmę slepianti kaip 
tikdėl reputacijos, nes ji,šiaip ar taip, dažniausiai remiasi ne tiekobjektyvumu, 
kiek spėjimais ir prielaidomis. Kai ji siūlanti savo paslaugas, visuomet 
pateikianti raštiškus paliudijimus iš tų šeimų, kurioms prieš tai kuo nors 
padėjo, bet iškart išsideranti, kad nebūtų klausinėjama, iš kur kilusi ir kas 
tėvai. Tada reikia apsispręsti ir dėl viso jos gyvenimo nekaltumo ir 
sąžiningumo patikėti dangumi arba jos žodžiais. 

Tokieaiškinimai irsamprotavimai nekėlė įtarimo, kadši gražioji nuotykių 
ieškotoja būtų su protu susipykusi. Ponas de Revanas, kuris tokį nutarimą 
imti ir pabėgti į margą pasaulį nelabai galėjo suprasti, spėjo, kad galbūt 
norėta ją prieš jos valią ištekinti. Paskui jam šovė į galvą mintis, ar nebus čia 
beviltiškos meilės atvejis, bet koks keistas ir vis dėlto paprastas dalykas: 
mąstydamas apie jos meilę kitam, jis pats ją įsimylėjo ir ėmėbijoti, kad ji tuoj 
pakils ir keliaus toliau. Jis negalėjo atitraukti akių nuo gražaus veido, kuris 
žaliame pusšešėlyje atrodė dar dailesnis. Jei kažkada išvis būta nimfų, nė 
viena, atsigulus ant žolės, nebūtų buvusi nuostabesnė už šitą; ir tas toks 
susitikimo romantiškumas skleidžia žavesį, kuriam jis negalėjo atsispirti. 

Todėl ilgiau nesvarstęs, ponas de Revanas pakviečia nepažįstamąją 
gražuolę į savo rūmus. Ji neatsikalbinėja, eina drauge ir elgiasi kaip žmogus, 
kuris nemažai matęs pasaulio. Jai paduodama šis tas užkąsti ir atsigaivinti, 
viską priima be perdėto mandagumo ir su nuoširdžiu dėkingumu. Iki pietų 
jai aprodomi ir namai. Ji pastebi tik tai, kas iš tikrųjų verta dėmesio — 
nesvarbu, ar tai būtų koks baldas, paveikslas, ar vykęs kambarių paskirsty- 
mas. Ji įeina į biblioteką, pasirodo esanti skaičiusi vertingiausias knygas ir 
kalba apie jas, rodydama gerą literatūrinį skonį bei santūrumą. Jokio 
bereikalingo plepumo, jokio drovumo. Prie pietų stalo — tokios pat papras- 
tos ir išsiauklėjusio žmogaus manieros, malonus kalbėjimo tonas. Kol kas 
viskas, ką sako, yra suprantama ir aišku, jos būdas toks pat malonus, kaip ir 
ji pati. 

Po pietų jos asmenybės patrauklumą padidina dar vienas truputį drąso- 
kas žingsnis: šypsodamasi ji kreipiasi į panelę de Raven, sakydama, jog už 
pietus ji visados atsilyginanti kokiu nors darbu, ir kadangi jos kišenė dažnai 
būnanti tuštoka, ji prašanti šeimininkių duoti jai adatų ir siūlų. 

— Leiskite man, — pridūrė ji, — jūsų siuvinėjamame audinyje išsiuvinėti 
gėlytę, kad kada nors, pamačiusi ją, prisimintumėte vargšę nepažįstamąją. 

Panelė de Raven atsakė, jog ji, deja, neturinti rėmelių su ištemptu 

audiniu, todėl teksią atsisakyti malonumo pasigrožėti jos menu. Tuomet 
klajūnė atkreipė savo žvilgsnį į klavesiną sakydama: 

— Ką gi, tada skolą užmokėsiu ne skambia moneta, o taip, kaip nuo seno 
darydavo keliaujantys dainininkai. 

Ji pabandė instrumentą dviem, trim muzikinėm frazėm, iš kurių aiškiai 
jautėsi įzudusi ranka. Niekas neabejojo tuo, kad ji yra iš kilmingo luomo ir 
puikiausiai išaukiėta. Iš pradžiu jos muzika skambėjo gyvai ir nuotaikingai, 
paskui surimtėjo ir galiausiai perėjo į gilu liūdesį, kurį galima buvo paste- 
bėti irjos akyse. Staiga išjų ištryško ašaros, veidas pasikeitė, pirštai sustingo: 
bet kaip visi nustebo, kai ji nuostabiausiu balsu, linksmai ir su humoru už- 
dainavo smagią dainelę. Kadangi paskui atsirado priežasčių manyti, kad 
šitas pernelyg komiškas romansas šiek tiek susijęs ir su ja pačia, tikiuosi, jog 
man bus atleista, jei aš jį Čia įterpsiu visą. 


Kur taip skubi, kur širdi traukia, 
Kol brėkšta dar aušra rytuos? 
Gal i šventas vietas keliauji, 
Sužvarbęs vėjy — dėl maldos? 
Kas tavo atėmė drabužį? 

Kodėl gi basas tu eini? 

Kaip patekai šiton giružėn, 
Kalnai kur nykūs, sniegini? 


Tu pakilai iš guolio šilto, 

Kur būtų buvę taip smagu. 

Jei būtumei be palto ilgo, — 

Kur dėt tada akis — baisu. 
Apgavo juk anas kvailelis, 
Nuėmęs tau visas naštas: 

Lyg koks Adomas, tas vargšelis, 
Slinkai tu nuogas per dausas. 


Kodėl žengei keliu pavojų 
Nuskinti obuolio ano? — 

Jei jis kabėjo tartum rojuj, 
Malūno sodo aplinkoj! 
Nelengva bus atgauti skausmą: 
Mikliai išdūmei iš namų, 

Ir tuoj, patyręs laisvės jausmą, 
Emei raudoti — net klaiku: 

„Akių jos žvilgsnyje ugningam 
Aš išdavystės nemačiau! 

Ji mėgavos manim aistringai 
Ir juodą pinklę pynė — tau! 
Ar jos glėby įtari galėjau, 
Kokia klastinga ji širdy? 
Amūrą niekur neskubėti 

Ji sugebėjo išprašyt. 


Pernaki ji meile mano džiaugės: 
Staiga sušuko — kur mama? 
Ir giminių devynios aibės 
Įsiveržė čionai kaipmat. 
Prilindo brolių ir tetulių, 

Kol švito, aušo paryčiai. 

Stovėjo pusbroliai, dėdulės 

Ir pusseserių gan apsčiai. 


Kaip niršo jie, kaip draskės, pyko! 
Kiekvienas — kitas vis žvėris. 
Grąžinti jos nekaltės vainiką 

Jie reikalavo, nors trūks plyš. 

Ko puolate jūs tą jaunuolį? 
Nekaltas jis dėl to visai! 

Nes juk laimėti tokį lobi 

Ne taip jau lengva, ne juokai. 


Išmano juk gudrus Amūras, 
Kaip nuosiabaus žaidimo lauki! 
Negali leist jisai molyne 
Gėlytėm metų metais augi. 

Jie paskutini jo drabužį 

Ir palią dar pagrobė jam. 

Bei kaip tie valkatos, rupūžės, 
Sulindo čia visi naman! 


Pašokau aš, virpėjo kūnas, — 
Nudėt visus juos, dievaži! 

Dar pažvelgiau į tą klastūnę — 
Ir vis dėlto jinai graži! 

Jie išsigando mano pykčio 
Ir žodžių negražių gan daug. 
Nirau kaip žaibas iš netyčių 
Iš to prakeikto urvo lauk. 


Taip, taip! Ir jūs, merginos kaime, 
Neką geresnės kaip mieste! 
Kilmingosioms palikit laimę 
Išrenginėt tarnus narve. 

Širdies švelnumo jūs neturit 

Ir mokate gerai meluot; 

Jūs keiskit sangulus kaip norit, 
Tiktai nereikia jų išduot“. 


Štai tokią jis dainavo dainą 
Šaltos nykios žiemos nakčia. 
Pelnytai gavo jis tą žaizdą — 
Juokinga jo šita kančia. 

Taip reikia kiekvienam, kas dieną 
Meluoti mylimai išdris, 

O naktį į malūną vienas 

Amūro suviliotas lįs. 


Tai, kad ji galėjo šitaip užsimiršti, kėlė, žinoma, šiokį tokį įtarimą, ir tą 
jos mažą netaktą galima buvo vertinti kaip ženklą, jog kai kada jos galvelėj 
ne viskas gerai. 

— Bet ir mums, — kaip aiškino man ponas de Ravenas, — neatėjo į galvą 
jokių negerų minčių, kurios būtų paskatinusios susimąstyti; aš stačiai neži- 
nau, net kaip viskas vyko. Matyt, mus pavergė tas jos neapsakomas žavu- 
mas, su kuriuo ji dainavo tuos truputį pikantiškus kupletus. Ji grojo koketiš- 
kai, tačiau santūriai. Jos pirštai buvo klusnūs, o balsas skambėjo tikrai Ža- 
vingai. Kai ji baigė, vėl matėme ją ramią kaip ir pirma ir manėme, kad ji tik 
norėjo mums suteikti smagesnę popiečio akimirką. 

Netrukus ji pasakė, kad atėjo metas keliauti toliau, bet sesuo, pastebė- 
jusi mano ženklą, pasiūlė jai neskubėti: jeigu nesą būtino reikalo ir mūsų 
namų aplinka jai nors kiek patinkanti, tai mums būsianti šventė matyti ją dar 
bent kelias dienas mūsų žemėj. Aš ketinau jai pasiūlyti ir kokį nors užsiėmi- 
mą, kad tik pasiliktų. Bet pirmąją ir kitą dieną mes tik ją medžiojome ir 
aprodinėjome, kas pas mus įdomesnio. Nebuvo nė kartelio, kad ji kur 
sutriktų — stačiai proto ir patrauklumo įsikūnijimas. Mąstė ji subtiliai ir 

tiksliai, jos atmintis saugojo daug puikių dalykų, o geraširdiškumas buvo 
toks didelis, kad mes dažnai tik stebėdavomės ir jautėme, jog mūsų visų 
dėmesys priklauso vien jai. Be to, ji puikiai mokėjo gero elgesio taisykles ir 
taip tobulai laikėsi jų kiekvieno iš mūsų ir kai kurių mus aplankiusių draugų 
atžvilgiu, jog mes nebežinojome, kaip jos vieną kitą keistenybę suderinti su 
tokiu nepriekaištingu išauklėjimu. 

Dabar aš išties nebedrįsau jai siūlyti ką nors dirbti mano namams. Se- 
suo, kuriai nepažįstamoji buvo tokia maloni, taip pat laikė savo pareiga 
gerbti jos švelnumą. Abi kartu rūpinosi namų ūkio reikalais, ir čia tas sim- 
patiškas vaikutis dažnai imdavosi net paprasčiausių rankų darbų ir tuoj pat 
be jokio vargo sugebėdavo pereiti prie kitos veiklos, kuriai būtinas daug 
didesnis supratimas ir numatymas. 

Per gan trumpą laiką ji nustatė tokią tvarką, kurios mes iki šiol rūmuose 
visai nepasigesdavome. Nepažįstamoji pasirodė esanti nepaprastai sumani 
šeimininkė, ir kadangi ji iš pat pradžių sėsdavosi kartu su mumis valgyti, tai 
ir dabar ji nemėgino daryti kitaip, tarkim, iš perdėto kuklumo, 0 valgydavo 
drauge be jokių ceremonijų; bet ji niekuomet nepaliesdavo nei kortų, nei 
klavesino tol, kol padarydavo iki galo visus prisiimtus darbus. 

Turiu atvirai prisipažinti, kad šitos merginos likimas mane ėmė ne- 
paprastai jaudinti. Aš gailėjau tėvų, kurie tikriausiai labai jautė tokios 
puikios dukters nebuvimą, aš graudenausi, kad tokios nuostabios dorybės ir 
tiek daug vertingų ypatybių eina perniek. Ji gyveno pas mus jau kelis 
mėnesius, ir aš vyliausi, kad pasitikėjimas savimi, kurį mes jai stengėmės 
įteigti, galų gale privers paslaptį atskleisu. Jeigu tai buvo nelaimė — mes 
galėsime jai padėti, jeigu padaryta klaida — galima buvo tikėtis, kad mūsų 
tarpininkavimas, mūsų liudijimas palengvins gauti atleidimą už netyčia 
padarytą klaidą; bet visos mūsų pastangos įrodyti, kad mes esame tikri jos 
draugai, net mūsų prašymai liko neišgirsti. Vos pastebėjusi norą išgauti kokį 
nors prisipažinimą, ji tuoj griebdavosi bendro pobūdžio dorovinių posakių 
ir sentencijų, norėdama pasiteisinti, bet jokiu būdu ne mus pamokyti. 
Pavyzdžiui, kai mes stengdavomės užsiminti apie jos nelaimę, ji atsakydavo: 
„Nelaimė ištinka tiek geruosius, tiek bloguosius. Tai veiksmingas vaistas, 
išspaudžiantis iš žmogaus ir gerąsias, ir blogąsias sultis“. 

Jei pamėgindavome sužinoti, kodėl ji pabėgo iš tėvų namų, tai šypsoda- 
masi atsakydavo: „Kai stirna sprunka, negi dėl to jinai kalta“. Jei imdavome 
klausti, ar kas ją persekiojęs, išgirsdavome atsakymą: „Būti persekiojamai ir 
nepasiduoti — daugelio dorų šeimų merginų dalia. Kas įžeistas ima ašaras 
lieti, tam įžeidinėjimų niekad netruks“. O kaip ji sugebėjusi pasiryžti stoti 
akis į akį su minios šiurkštumu arba bent kai kada priimti iš jos malonę? Čia 
ji vėl su šypsena paaiškindavo: „Vargšas, pakvietęs turtuolį prie stalo, nėra 

neišmintingas“. Vieną kartą juokaudami mes šnekučiavomės apie berne- 
lius suvedžiotojus ir pasiteiravome, ar ji kartais nepažįstanti to iš šalčio vir- 
pančio savo romanso herojaus? Aš dar kaip šiandien prisimenu — šitas 
žodis ją tarsi smeigte persmeigė. Ji pakėlė savo akis ir pažvelgė į mane tokiu 
rimtu ir griežtu žvilgsniu, kad aš neįstengiau jo atlaikyti; ir paskui, kai tik 
imdavome kalbėti apie meilę, visuomet galima buvo tikėtis, kad visas jos 
žavumas ir dvasios gyvumas susidrums: ji tuoj pat susimąstydavo, 0 mums 
atrodydavo, kad jinai svajoja — iš tikrųjų tai buvo didelis širdies skausmas. 
Šiaip ji išliko visad žvali, nors ir nelabai linksma, tauri, bet niekuomet to 
nepabrėžianti, tiesi, bet ne atviraširdė, uždara, bet ne baiminga, labiau 
kantri nei graudulinga, o kai jai būdavo sakomi švelnūs žodžiai ir kom- 
plimentai — labiau dėkinga negu nuoširdi. Be jokios abejonės, tai buvo 
moteris, turinti sugebėjimą būti dideliu namų šeimininkė, tačiau iš pama- 
tymo jai nebūtum davęs daugiau kaip dvidešimt vienerius metus. 

Tokia ji mums pasirodė, ta visai mano širdį užvaldžiusi jauna, mįslinga 
būtybė per dvejus metus, kuriuos ji teikėsi pas mus išbūti, kol vieną gražią 
dieną baigė viešnagę kvailyste, daug keistesne, negu galima buvo tikėtis iš 
žmogaus, apdovanoto tokiomis žarbingomis ir nuostabiomis dorybėmis. 
Manosūnus — joamžiaus nepalyginsi su manuoju! — darsuspės atsipeikėti; 
tačiau aš, bijau, neturėsiu jėgų išbraukti ją iš savo gyvenimo visam laikui. 

Dabar papasakosiu apie tos nuovokios ir sumanios moters kvailystę, 
norėdamas parodyti, kad beprotybė dažnai esti ne kas kita, kaip išmintis — 
tiktai kitu pavidalu. Tiesa, negalima nepastebėti keistos nedermės tarp 
klajūnės asmenybės taurumo ir tos juokingos klastos, kurios ji griebėsi; bet 
du nukrypimai nuo normalios elgsenos mums jau žinomi — klajojimas po 
pasaulį ir romansas. 

Turbūt nebereikia sakyti, kad ponas de Revanas nepažįstamąją buvo 
įsimylėjęs. Žinoma, dėti daug vilčių į savo penkiasdešimties metų vyriškio 
veido patrauklumą jis negalėjo. nors šiaip jo veidas atrodė tikrai kaip 
trisdešimtmečio — ir gyvas, ir žvalus,; gal jis labiau tikėjosi patikti savo tvirta 
jaunuoliška sveikata, savo gerumu, linksmumu, švelnumu, kilniaširdišku- 
mu, — O gal ir savo turtingumu, nors puikiai jautė, kad niekuo negalima 
išpirkti to, kas neturi kainos. 

Bet ir pono de Revano sūnus — malonus, švelnus, karšto būdo jaunikai- 
tis, — taip pat nesukdamas per daug sau galvos kaip ir tėvas, puolė lyg 
pamišęs į avantiūrą. Iš pradžių jis tik atsargiai mėgino užkariauti nepažįs- 
tamosios prielankumą, bet paskui jam matant, kaip tėvas iš lėto ją vis giria 
ir su ja draugauja, jos vertė jo akyse ėmė kilti kaip ant mielių. Jis ne juokais 
stengėsi dėl nuostabios moters, kuri dabartinėmis sąlygomis jo aistrai ro- 
dėsi nepasiekiama. Jos griežtumas kurstė jausmus labiau negu jos dorybės 
ir grožis; jis drįso kalbėti atvirai, darė viską, ką galėdamas, davinėjo pažadus. 

Tėvas, pats visai nenorėdamas, savo piršimąsi vis nuspalvindavo truputį 
tėvišku autoritetu. Gerai save pažindamas ir pamatęs, kas varžovas, jis 
nesitikėjo tapti nugalėtoju, jai nesigriebs veiksmų, netinkančių tvirtų prin- 
cipų žmogui. Tačiau nepaisydamas to, jis nenuleido rankų, nors ir žinojo, jog 
gerumas ir juolab turtas vra tik masalai. kuriuos moteris ima vien dėl 
naudos, ir jie pasidaro beverčiai, kai tik pasirodo meilė visu savo žavesiu, o 
ypač kai ją lydi jaunystė. Ponas de Revanas padarė dar ir kitų klaidų, kurių 
paskui gailėjosi. Kalbėdamas apie pagarbos kupiną draugystę, jis, pavyz- 
džiui, užsiminė ir apie galimus pastovius,slaptus ir teisėtus saitus. Kitą kartą 
ėmė rodyti nepasitenkinimą ir ištarė žodį „nedėkingumas“. Aiškus dalykas, 
kad jis nepažinojo tos, kurią mylėjo, nes vieną dieną pareiškė, jog dažniau- 
siai geradariui tik blogu už gera atsilyginama. Nepažįstamoji atkirto be 
užuolankų: 

— Daugelis geradarių mielai norėtų už košės šaukštą nupirkti visas sa- 
vo globotinių teises. 

Nepažįstamoji gražuolė, atsidūrusi tarp dvieju besiperšančių prieši- 
ninkų, nežinia kokių paskatų vedama, bet, atrodo, neturėdama kitokio 
tikslo, kaip tik išgelbėti save ir kitus nuo neišmintingų pokštų, surado iš šitos 
dviprasmiškos padėties puikią išeitį. Sūnus veržėsi drąsiai — tokia jaunystės 
ypatybė, — ir grasino, kaip įprasta, dėl nepermaldaujamosios nusižudyti. 
Tėvas, šiek tiek protingesnis, buvo ne mažiau nekantrus; nė vieno neapkal- 
tinsi nenuoširdumu. Toji miela esybė būtų galėjusi šiuose namuose įgyti 
savęs vertą padėtį, nes abu ponai Revanai prisiekinėjo ją vesti. 

Tegu šios merginos pavyzdžiu moterys pasimoko, jog dorovinga asme- 
nybė, nors protas aptemdytas tuščiagarbiškumo ar net tikros beprotystės, 
neleis gilinti širdies žaizdų, kurių nenori užgydyti. Klajūnė jautė, kad atėjo 
tas metas, kada jai bus sunku ilgiau save apginti. Ji atsidūrė tarp dviejų jėgų, 
tarp dviejų įsimylėjėlių, kurie kiekvieną savo nekantrumo pasireiškimą 
galėjo pateisinti ketinimų nuoširdumu, nes abu manė savo pernelyg didelį 
įžūlumą užglaistyti vestuvių iškilmėmis. Tokia buvo padėtis, ir taip jinai ją 
suprato. 

Ji galėjo slėptis už panelės de Revan nugaros, tačiau to nedarė, — be 
abejo, todėl, kad gerbė savo geradarius ir norėjo juos apsaugoti nuo nema- 
lonumų. Ji nepraranda pusiausvyros ir sugalvoja tokį būdą: visi išliks dori, 
jeijisukels įtarimą dėl savo pačios dorybės. Ji beprotiškai saugo ištikimybę, 
kurios jos mylimasis, aiškus dalykas, nevertas, jeigu jis nejaučia jos aukoji- 
mosi, nors galbūt ir niekad to nesužinos. 

Vieną kartą, kai ponas de Revanas pernelyg gyvai reagavo į jos drau- 
giškumą ir jam reiškiamą dėkingumą, ji staiga padarė naivią miną, kurią tas 
kaipmat pastebėjo. 

— Jūsų gerumas, pone, — tarėji, — mane baimina. Leiskitatvirai pasakyti 
kodėl. Jaučiu, kad tik jums vienam turiu būti dėkinga; bet vis dėlto... 

— O negailestingoji moterie! — sušuko ponas de Revanas,—- aš jus 
suprantu. Mano sūnus sujaudino jūsų širdį. 

— Oi, pone, kad būtų vien tik tai. Galiu kaltinti vien savo sutrikimą. 

— Ką, madmuazele, nejaugi jūs... 

— Man atrodo, kad taip, — atsakė ji, žemai nusilenkdama ir išspausda- 
-ma ašarą, nes moterims niekuomet nesudaro sunkumo išlieti ašarėlę, kai 
reikia imtis gudrybės arba pateisinti savo kaltę. 

Kad ir kaip ponas de Revanas buvo įsimylėjęs, jis vis dėlto negalėjo 
nesistebėti šituo kūdikio laukiančios moters atviraširdišku prisipažinimu, ir 
netgi pasirodė, jog toks jos nusižeminimas yra laiku ir vietoje. 

— Bet, madmuazele, aš to niekaip negaliu suprasti. 

— Aš irgi, — atsakė ji, ir ašaros ėmė tekėti dar gausiau. Jos plūdo tol, kol 
ponas de Revanas po ilgų ir labai nemalonių apmąstymų ramiu veidu vėl 
prabilo: 

— Dabar man viskas aišku! Aš matau, kad mano reikalavimai yra juo- 
kingi. Dėl nieko jums nepriekaištauju, o kaip vienintelę bausmę už tą 
skausmą, kurį privertėte mane iškęsti, aš užrašysiu jums išjo dalies tiek, kiek 
bus reikalinga, ir tada pažiūrėsim, ar jis myli jus taip kaip aš. 

— Oi, pone, pasigailėkit mano nekaltumo ir nesakykit jam apie tai nieko. 

Prašymas tylėti dar neduoda garantijos, kad taip ir bus. Po to pokalbio 
nepažistamoji gražuolė laukė ateinant savo gerbėją smarkiausiai sujaudintą 
ir įtūžusį. Netrukus jis pasirodė žaibus svaidančiomis akimis, iš kurių buvo 
matyti, kad tuoj užgrius gniuždančių žodžių srautas. Tačiau jis tą akimirką 
užsikirto ir nepajėgė nieko daugiau pasakyti, tik: 

— Ką, madmuazele, ar tai įmanoma? 

— Kas taip, pone? — paklausė ji su tokia šypsena, kuri šitoj padėty galė- 
jo Žmogui neviltį įvaryti. 

— Kaipgi kas? Nieko sau dalykėliai daros, madmuazele! Jūs man tiesiog 
nuostabi būtybė! Bent jau iš teisėtų vaikų nederėtų atiminėti palikimo, — 
užtenka to, kad jūs juos apkaltinate nebūtais dalykais. Taip, madmuazele, 
supratauaš jūsu sąmokslą su mano tėvu. Jūs abusukombinuojate sūnų, ir jis, 
aišku, bus mano brolis! 

Lygiai taip pat ramiai ir linksmu veidu negudrioji gražuolė atsakė: 

— Nieko jūs nesupratot; nei sūnus bus, nei brolis. Berniuko aš nenoriu, 
jie esti išdykę,; tai bus mergytė, kurią aš nešiuos iš čia, toli, kuo toliau nuo 
žmonių — piktų, kvailų ir neištikimų. 

Ir, išliedama viską, kas susikaupė širdyje, kalbėjo toliau: 

— Likite sveikas, mielas Revanai! Sudie! Iš prigimties jūs esate sąžinin- 
gas ir nuoširdus, nepraradote šitų puikių savybių. Jos nepavojingos tam, kas 
turtingas, užima tvirtą padėtį. Būkite mielaširdingas vargšams. Kas atmeta 
varganos nekaltybės prašymą, tas kada nors pats prašys ir nebus išgirstas. 
Kas beatodairiškai niekina silpnos ir vienišos merginos apdairumą, tą 
pasiglemš nesąžiningos moterys. Kas nejaučia, ką išgyvena garbinga mergina, 
kai jai peršasi vyriškis, tas nenusipelno ją įgyti. Kas nepaisydamas proto, 
neatsižvelgdamas į šeimos ketinimus ir planus, kuria tik savo aistrai palan- 
kius projektus, tas nevertas ragauti tos aistros vaisių ir nebus savo šeimos 
gerbiamas. Aš tikiu, kad jūs mane tikrai mylėjot, bet, mano mielas Revanai, 
katė žino, prie kieno kojų ji glaustos; ir jeigu jus kada nors pamils garbinga 
moteris, prisiminkite, kas nutiko neištikimajam malūne. Tegu mano pavyz- 
dys jus pamoko, jog būtina pasitikėti savo mylimosios tvirtumu ir jos su- 
gebėjimu saugoti paslaptį. Jūs žinot, ar aš ištikima, ar ne, jūsų tėvas — taip 
pat. Aš sąmoningai bastausi po pasaulį ir visiems pavojams žvelgiu tiesiai į 
akis. Bet tie, kurie iškilo šituose namuose, yra, be abejo, patys didžiausi. O 
kadangi jūs esat jaunas, pasakysiu jums vienam į ausį: ir vyrai, ir moterys 
būna neištikimi tik savo pačių valia. Ir tai aš norėjau įrodyti savo draugužiui 
iš malūno, kuris galbūt mane dar pamatys, jei jo širdis bus pakankamai tyra 
pajausti, ko jis yra netekęs. 

Jaunasis Revanas vis dar klausėsi, nors ji jau buvo nutilusi. Jis stovėjo 
kaip įbestas. Ašaros pasirodė jo akyse, ir tada susijaudinęs jis nubėgo pas 
tetą, pas tėvą. norėdamas pasakvti, jog madmuazelė išeina, jog ji esanti 
angelas arba, tikriau sakant, demonas, klajojantis po pasaulį ir visiems 
sužeidžiantis širdis. 

Tačiau klajūnė buvo taip gerai viską numačiusi, kad jos surasti nepavy- 
ko. Ir kai tėvas su sūnum išsiaiškino padėtį, nebeliko jokių abejonių dėl jos 
nekaltumo, jos nepaprastu sugebėjimų ir jos beprotystės. Kiek nuo to laiko 
ponas de Revanas stengėsi ir vargo, jam nepavyko ničnieko sužinoti apie tą 
nuostabią asmenybę, kurios pasirodymas buvo toks malonus, netikėtas ir 
trumpas, kaip ir angelo. 


Seštas skynus 


Ilgai ir kaip reikiant išsimiegojus — keliauninkai tikrai buvo pavargę ir 
nusikamavę, — pirmas pašoko iš lovos Feliksas ir skubėjo vilktis drabužiais; 
tėvui pasirodė, kad tai jis daro rūpestingiau negu iki šiol. Ką vilkosi, niekas 
netiko, visas drapanas būtų mielai pakeitęs naujomis. Sprukdamas į sodą, jis 


Pirma knyga 50 


prabėgomis nučiupo nuo stalo truputį užkandžio, kurį tarnas jau buvo 
atnešęs svečiams, — mat netrukus sode turėjo pasirodyti moterys. 

Tarnas, būdamas įpratęs užiminėti svečius ir aprodinėti namus, nuvedė 
ir mūsų draugą į galeriją, kur kabėjo ir stovėjo vien tik portretai, — visi be 
išimties aštuonioliktojo amžiaus veikėjų: didžiulė ir puiki kompanija; 
dauguma portretų ir biustų buvo labai gerų meistrų darbai. 

— Visuose rūmuose, — aiškino galerijos prižiūrėtojas, — nerasite pa- 
veikslo, kuris nors iš tolo primintų religiją, padavimą, mitą, legendą arba 
pasaką; mūsų ponas mano, kad vaizduotę reikia ugdyti tik tam, kad ji gerai 
atspindėtų tikrovę. Jis mėgsta kartoti: ,„Mes tiek prifantazuojame, kad visai 
nėra reikalo išoriniais dirgikliais dar aktyvinti šią pavojingą mūsų proto 
ypatybę“. 

Į Vilhelmo klausimą, kada būsią galima aplankyti šeimininką, jam buvo 
atsakyta, jog ponas, kaip įprasta, anksti rytą išjojęs. O jo devizas esąs toks: 
„Žmogus gyvena, kai jis nemiega!“ 

— Sitą ir kitus posakius, kurie išreiškia jo būdą, pamatysite užrašytus virš 
kiekvienų durų, pavyzdžiui, kad ir virš šitų: „Nuo naudinga per tikra į grožį“. 

Moterys jau baigė po liepomis dengti pusryčių stalą, o Feliksas vis 
sukiojosi aplink jas, krėtė visokias kvailas išdaigas ir net įžūlokai lindo į akis, 
vis norėdamas atkreipti į save dėmesį ir susilaukti iš Hersilijos jei ne 
pagyrimo, tai bent pastabos ar pabarimo. Dabar abi seserys stengėsi atviru- 
mu ir šnekumu įgyti nekalbaus svečio, kuris joms patiko, pasitikėjimą: jos 
pasakojoapie mielą pusbrolį, kuris, prabuvęs trejus metus svetur, artimiausiu 
metu laukiamas sugrįžtant, pasakojo apie garbingą tetą, kuri gyvena netolie- 
se savo ištaiginguose namuose ir laikoma tarsi šeimos angelu sargu. Pasak 
jų, tai esanti moteris, gan paliegusi kūnu, bet sveiko ir aštraus proto, tarsijai 
paties likimo būtų lemta paprasčiausiai kalbėti nematoma tapusios senų 
laikų sibilės balsu grynai dieviškus žodžius apie Žmogaus gyvenimą, jo 
kasdienybę. e 

Svečias sugrąžino kalbą atgal į dabartį. Jis išreiškė pageidavimą arti- 
miau susipažinti su gerbiamuoju dėde, jo neišsenkamu veiklumu; čia Vil- 
helmas turėjo galvoj jo nusibrėžtąjį gyvenimo kelią nuo naudinga per tikra 
į grožį ir mėgino tuos žodžius savaip aiškinti, reikia pasakyti, kad tai jam 
labai gerai pavyko ir dėl to susilaukė Džuljetos nuoširdaus pritarimo. 

Hersilija, kuri iki šiol šypsodamasi tylėjo, prieštaraudama tarė: 

— Su mumis, moterimis, nėra taip paprasta. Mes nuolat girdime vyrų 
kartojamas sentencijas, negana to, privalome jas matyti auksinėmis raidė- 
mis užrašytas virš mūsų galvų, ir vis dėlto mes, merginos, sugebam savo širdy 
ir priešingai manyti — ir tai taip pat yra teisinga, pavyzdžiui, kad ir tas pats 
aforizmas. Gražioji susiranda gerbėjų, paskui jaunikių ir galiausiai net vyrą, 

tada ji pasiekia tai, kas tikra, — anaiptol ne visuomet tai džiaugsmas ir laimė; 
ir jeigu jinai išmintinga, skiria savo gyvenimą tam, kas naudinga, rūpinasi 
namais ir vaikais ir tvirtai laikosi savo. Bent aš esu tai dažnai pastebėjusi. 
Mes, merginos, turime užtektinai laiko įsižiūrėti į gyvenimą ir čia mes 
dažniausiai randame ne tai, ko ieškojome. 

Pasirodė dėdės pasiuntinys ir pranešė, kad visa kompanija kviečiama 
pietų į netoliese esantį medžiotojų namelį, galima joti raitiems arba va- 
žiuoti ekipažu. Hersilija nutarė joti. Feliksas prašė prisispyręs, kad ir jam 
duotų arklį. Buvo susitarta taip, kad Džuljeta ir Vilhelmas vyks važiuoti, o 
Feliksas jos kaip Hersilijos pažas — už šį pirmą savo gyvenime pasijodinė- 
jimą Feliksas turėjo būti dėkingas savo jaunos širdies damai. 

Džuljeta su naujuoju draugu važiavo vos užmatomais dirbamais laukais, 
kurie visi privalėjo duoti naudos arba teikti malonumą; devynios galybės 
vaismedžių kėlė mintį, ar įmanoma visą derlių suvalgyti. 

— Jūs įžengėte į mūsų namus tokiu nuostabiu vestibiuliu ir radote juose 
kai ką iš tikrųjų keista ir ypatinga, todėl, manau, bus įdomu sužinoti, kaip čia 
kas atsirado ir nuo ko priklauso. Visko pamatas yra mūsų šaunaus dėdės 
pasaulėžiūra ir mąstymo būdas. Šio kilnaus žmogaus brandos metai prabė- 
go Bekarijos ir Filandžjerio"' laikais, kai visuotino žmoniškumo idėjos plito 
po visą pasaulį. Tačiau dėdės veržli dvasia ir tvirtas būdas pritaikė tas 
bendrybes savo įsitikinimui, jog viskas turi būti nukreipta į praktinį gyveni- 
mą. Jis neslėpė nuo mūsų, kad patį liberališkiausią anų laikų devizą ,„Daugu- 
mai — kas geriausia“ performulavo į devizą „Daugeliui — kas geidžiama“. 
Kas ta dauguma — nei nustatysi, nei suprasi, dar sunkiau apibrėžti, kas tas 
geriausia. Tačiau žmonių visuomet yra aplink mus; ko jie geidžia — mes 
sužinome iš praktikos, 0 ko jiems reikėtų — išsiaiškiname mąstydami, tad 
šitaip visados galima daryti ir kurti ką nors reikšminga. Šia prasme, — 
aiškino ji toliau, — ką jūs čia matote, kas pasodinta, pasėta, įrengta — viskas 
yra padaryta vieno, labai artimo ir lengvai pasiekiamo tikslo vardan; vis- 
kas — tos didelės aplinkinės kalnų srities labui. 

Tas puikus žmogus, būdamas ryžtingas ir sumanus, pasakė sau: „Tegu 
kiekvienam čia kalnuos gyvenančiam vaikui nestigs nei vyšnių, nei obuolių, 
kurių jie visai teisėtai geidžia; tegu kiekviena šeimininkė turės kiek reikiant 
kopūstų, morkų ir kitų daržovių, kad būtų jų katile nors šiokia tokia atsvara 
per gerklę lendančioms bulvėms“. Dėl to ir šitaip jis stengiasi veikti, ir jo 
turtai duoda jam tą galimybę; per nemaža metų atsirado išnešiotojų, vyrų ir 
moterų, kurie nutempia sodų gėrybes iki pat sunkiausiai prieinamų tarpu- 
kalnių ir ten jas parduoda. 

— Aš pats jomis gardžiavausi kaip mažas vaikas, — paliudijo Vilhel- 
mas. — Tokioje vietoje, tarp uolų ir eglynų, kur man ir į galvą negalėjo ateiti 


Pirma knyga 52 


mintis, jog ką nors panašaus aptiksiu, mane nustebino ne tiek čia pamatytas 
gryniausio dievobaimingumo atvejis, kiek švieži gaivinantys vaisiai. Dva- 
sios gėrybių — jų visur rasi, O gamtos dovanos — jos žemėje gan šykščiai 
paskirstytos. 

— Be viso to, mūsų garbingasai žemvaldys atgabeno iš tolimų kraštų 
arčiau čionai į kalnus kai kurių labai reikalingų dalykų; anuose va pastatuo- 
se atkalnėj sukaupta nemaža druskos ir prieskonių atsargų. Tabaku ir 
degtine rūpintis jis palieka kitiems: be jų, kaip jis sako, galima apsieiti; toms 
prekėms pardavėjų atsiras užtektinai. 

Atvykus ekipažui į sutartą vietą, erdvų girininko namelį miške, kompa- 
nija vėl buvo visa ir stalą jau rado padengtą. 

— Sėskime, — pakvietė Hersilija. — Tiesa, čia stovi kėdė dėdei, bet jo tik- 
riausiai nebus, kaip visados. Man iš dalies ir malonu, kad mūsų svečias, kaip 
girdėjau, neilgai pas mus teviešės, nes jam įgristų, kol susipažintų su visais 
čionykščiais veikėjais; būtų panašu lyg viename iš gausybės romanų ar 
pjesių: keistas dėdė, dvi dukterėčios — viena tyli, kita guvi, labai protinga 
teta, namų draugai — viskas kaip įprasta; o jei, be viso to, dar sugrįžtų pus- 
brolis, tai reikėtų susipažinti su nepaprastu keliauninku. kuris galbūt par- 
sirastų dar su kokiu vėtytu ir mėtytu bičiuliu, ir taip savaime būtų suręsta 
niekam tikusi pjesė tikrovėje. 

— Dėdės keistenybės vertos pagarbos, — įsiterpė Džuljeta. — Još ne tik 
niekam blogo nedaro, bet priešingai — suteikia patogumų. Jis nepakenčia 
sėst prie stalo ir valgyt su visais nustatytu laiku; retai jis tos tvarkos tesilai- 
ko, aiškindamas, kad vienas iš puikiausių dabartinių laikų išradimų esąs val- 
gymas pagal valgiaraštį. 

Taip besikalbant užkliuvo ir garbingojo dėdės polinkis visur namuose 
matyti užrašus. 

— Mano sesuo, — tarė Hersilija, — moka visus tuos posakius išaiškinti, 
atskleisti jų prasmę, kai kada net aplenkia patį galerijos prižiūrėtoją; man 
atrodo, kad juos puikiausiai galima suformuluoti priešingai, ir jie taip pat 
bus teisingi, gal net teisingesni. 

— Šito negalėčiau neigti, — pritarė Vilhelmas. — Yra tokių posakių, ku- 
riuose glūdi vidinis prieštaravimas; pavyzdžiui, mačiau labai į akis krentan- 
čioj vietoj užrašyta: „Nuosavybė — tai bendras turtas“; ar šitos dvi sąvokos 
viena kitos neneigia? 

Hersilija pertraukė Vilhelmą paaiškindama: 

— Tuos posakius, man rodos, dėdė perėmė iš Rytų kraštų, kur visur 
sienos aprašinėtos sentencijomis iš Korano — ne tiek suprantamomis, kiek 
garbinamomis. 

Džuljeta nepasidavė išmušama iš vėžių ir į Vilhelmo klausimą atsakė: 

— Pamėginkite įsigilinti į tuos kelis žodžius, ir jų prasmė iškart paaiškės. 

Praleidusi pro ausis kai kurias kitas pastabas, Džuljeta aiškino toliau, 
kas tais žodžiais turima galvoj: 

— Tegu kiekvienas stengiasi kaip reikiant vertinti, tausoti ir gausinti jam 
gamtos ir likimo dovanotą turtą, tegu taiko savo sugebėjimus kuo plačiau- 
siose srityse, kiek tik pajėgia aprėpti, bet tegu visada galvoja apie tai, kaip 
prie to darbo pritraukti kitus, nes turintieji vertinami tik tiek, kiek kitiems 
iš to yra naudos. 

Visi tuoj šoko ieškoti tinkamų pavyzdžių, o mūsų draugas tik dabar 
pasijuto savo stichijoj; buvo lenktyniaujama — vienas per kitą, — kad tik 
kaip nors suradus tų lakoniškų žodžių teisingą prasmę. Ar ne todėl, buvo 
sakoma, žmonės gerbia poną, kad jis kiekvienam gali duoti postūmį kokiai 
nors veiklai, gali paskatinti, sudaryti sąlygas ir tuo tarsi padaryti visus savo 
absoliučios valdžios dalyviais? Ar ne dėl to visi kreipia akis į turtingąjį, kad 
jis, turėdamas daugiausia reikmių, visur nori matyti savo pertekliaus da- 
lininkų? Kodėl žmonės pavydi poetui? Todėl, kad dalytis mintimis su kitais 
verčia jo prigimtis, dar daugiau — jis pats yra mintis. Muzikantas — 
laimingesnis už tapytoją: žmonių geidžiamas dovanas jis dalija asmeniškai 
ir tiesiogiai, O tapytojas duoda tik tada, kai dovana yra nuo jo jau atsiskyrusi. 

Apskritai buvo teigiama štai kas: bet kokią nuosavybę žmogus privalo 
tausoti, jis turi padaryti save centru, iš kurio galėtų plaukti bendrasis gėris; 
jis turi būti egoistas, kad nepasidarytų egoistu, jis turi taupyti, kad galėtų 
aukoti. Ką reiškia duoti nuosavybę ir gėrį neturtingam? Nepalyginamai 
geriau yra būti jo turto valdytoju. Štai žodžių „Nuosavybė — tai bendras 
turtas“ prasmė. Į kapitalą niekas neturi teisės kėsintis, O nuošimčių iš pa- 
saulinės apyvartos vis tiek gaus kiekvienas. 

Iš tolesnio pokalbio paaiškėjo, jog dėdei buvo priekaištaujama dėl to, 
kad jo dvarai neduoda tiek pajamų, kiek privalėtų. Į tai jis atsakydavo: „Tą 
pajamų trūkumą laikau išlaidomis, kurios man teikia malonumą, nes tuo aš 
palengvinu kitiems gyvenimą, be to, nebereikia man pačiam vargti ir sukti 
galvą, kam, kiek, ko dalyti, vadinasi, — viskas išsilygina. 

Taip moterys kalbėjosi su naujuoju draugu apie daug ką, o kadangi 
tarpusavio pasitikėjimas vis didėjo, tai jos pradėjo pasakoti apie laukiamą 
parvykstant pusbrolį. 

— Mes manome, kad jis elgiasi taip keistai ne be dėdės žinios. Jau keleri 
metai, kaip jis neduoda apie save jokios žinios, siuntinėja malonias, tik iš 
tolo jo buvimo vietą primenančias dovanėles, staiga parašo iš visai arti, bet 
tol nežada atvažiuoti, kol mes nepranešime jam apie mūsų padėtį. Tokia 
elgsena yra nenatūrali, ir visai nesvarbu, ką visa tai gali reikšti, mes turime, 

iki jam sugrįžtant, sužinoti, kur čiašuo pakastas. Šį vakarą mes jums įteiksim 
pluoštą laiškų, iš kurių sužinosit visa tai. 

Hersilija dar pridūrė: 

— Vakar aš jus supažindinau su kvaištelėjusia pasaulio perėjūne, o 
šiandien išgirsit apie trenktą pusbrolį. 

— Tik pasakyk aiškiai, Hersilija, — įsiterpė Džuljeta, — kad visa tai mes 
atskleidžiame ne šiaip sau. 

Hersilija truputį nekantraudama pasiteiravo, kur desertas, bet tą pačią 
akimirką buvo pranešta, kad dėdė laukia visos kompanijos desertui didžio- 
joje pavėsinėje. Eidami į ją, visi pastebėjo lauko virtuvę ir virėjus, kurie 
barškindami krovėsi iki blizgesio nušveistus puodus, dubenis ir lėkštes. 
Erdvioj palapinėj prie didelio, apskrito, ką tik padengto stalo jau buvo 
įsitaisęs pagyvenęs ponas, ir kol atvykusieji sėdosi, tarnai gausiai nešė ir 
krovė puikiausius vaisius, nuostabius kepinius ir aukščiausios rūšies saldu- 
mynus. Į dėdės klausimą, ką jau matę ir apie ką kalbėję, Hersilija tuoj atsakė: 

— Mūsų maloniajam svečiui labai susuko galvą jūsų lakoniški užrašai, 
gerai, kad Džuljeta savo išsamiais komentarais jam pagelbėjo. 

— Tauamžinai užkliūna Džuljeta, — papriekaištavo dėdė, — ji yra šauni 
mergina, sugebanti dar šį tą išmokti ir suprasti. 

— Oaš norėčiau daug iš to, ką aš žinau, pamiršti, ir tai, ką esu supratusi, 
irgi nelabai vertinga, — linksmai paaiškino Hersilija. 

Čia Vilhelmas įsitraukė į pokalbį ir atsargiai tarė: 

— Aforizmus apskritai aš labai vertinu, ypač jei jie skatina susimąstyti 
dėl priešingų dalykų ir paskui abi puses suderinti. 

— Visiškai teisingai, — atsiliepė dėdė, — protingas žmogus visą gyveni- 
mą daugiau juk nieko ir nedaro. 

"Tuo tarpu aplink stalą palengva užsipildė visos vietos ir pavėlavusieji 
nelabai begalėjo kur pritilpti. Atėjo abu tarnautojai, medžiotojas, arklių 
įjodinėtojas, sodininkas, girininkas ir kiti, kurių amato vien iš pamatymo 
taip greit nebūtum nusakęs. Kiekvienas turėjo ką papasakoti ir pranešti 
kokių nors naujienų, kurias senasis ponas mielai išklausė, vis šio bei to su 
įdomumu pasiteiraudamas; galiausiai jis atsistojo ir, nusilenkęs visai draugi- 
jai, kuriai nebūtina buvo judintis iš vietos, pasišalino kartu su abiem tarnau- 
tojais. Vaisiais smaguriavo visi, o jaunimas, kuris atrodė truputį netašytas, 
labiau linko prie saldumynų. Paskui vienas po kito ėmė kilti ir kiti: jie irgi 
atsisveikinėjo nusilenkdami liekantiesiems ir ėjo, kur kam reikia. 

Moterys, pamačiusios, kad svečią stebina tai, kas čia dedasi, paaiškino: 

— Jūs dar kartą regite mūsu nepakartojamo dėdės keistenybių rezulta- 
tus; jis įsitikinęs, jog pats nuostabiausias mūsų šimtmečio išradimas yra 

galimybė svetainėse valgyti prie atskiro mažo staliuko pagal valgiaraštį. Kai 
tik jis apie tai sužinojo, ėmė stengtis tą tvarką įvesti sau, kitiems ir visai 
šeimai. Būdamas gerai nusiteikęs, jis su malonumu ir vaizdingai pasakoja 
apie bendrojo šeimyninio stalo baisumus, kur kiekvienas sėdasi kupinas 
savų minčių, nenoriai klausosi kitų, kalba padrikai arba rūškanu veidu tyli 
ir, naduok Dieve, jei prie stalo dar atsikrapšto mažų vaikų, tada tuoj pat 
prireikia pamokymų ir auklėjimo, ir nelaiku sugenda nuotaika. „Štai kiek 
visokių nesmagumų reikia kęsti, — sako jis. — Jų aš sugebėjau atsikratyti“. 
Prie mūsų stalo jis pasirodo retai ir labai trumpam, nors kėdė jam visuomet 
pastatyta. Iš paskos jam važinėja lauko virtuvė, ir valgo jis paprastai vienas; 
visi kiti tegu rūpinasi savimi patys. Bet jei jis staiga kviečia pusryčių, deserto 
ar Šiaip atsigaivinti, tada susirenka iš visų galų saviškiai ir, kaip matėte, val- 
go su malonumu. Tai jam teikia pasitenkinimą; tačiau, kas neturi apetito, 
tegu nesirodo, ir kiekvienas, kuris jau pasivaišino, turi tuojau pasitraukti 
nuo stalo, — tik taip jis gauna garantiją, kad visiems, aplink jį esantiems, 
visada gera ir smagu. Vieną kartą girdėjau jį taip sakant: „Jei nori žmonėms 
padaryti džiaugsmą, reikia kai kada jiems duoti tai, ką jie retai tegauna arba 
ko išvis neturi“. 

Grįžtant visus sujaudino netikėtas įvykis. Hersilija tarė Feliksui, joju- 
siam šalia jos: 

— Pažiūrėk, kas ten per gėlės? Jomis nusėta visa pietinė kalvos pusė, 
tokių dar niekad nesu mačiusi. 

Tas nedelsdamas spustelėjo arklį, nušuoliavo nurodyton vieton ir jau 
grįžo iš tolo mojuodamas didžiule žiedų puokšte, kai staiga dingo iš akių ir 
žirgas, ir raitelis. Abu sugarmėjo į griovį. Tą pačią akimirką nuo kompanijos 
atsiskyrė du raiteliai ir nurūko į nelaimės vietą. 

Vilhelmas norėjo šokti iš ekipažo, bet Džuljeta sulaikė jį sakydama: 

— Pagalba jau nuvyko, 0 pas mus galioja tokia taisyklė, kad panašiais 
atvejais juda iš vietos tik tas, kas ją teikia. Chirurgas jau tenai. 

Hersilija pristabdė savo arklį. 

— Taip, — tarėji, — leibmediko prireikia nedažnai, o chirurgo — kiekvie- 
ną akimirką. 

Feliksas jau šuoliavo prie jų aprišta galva, aukštai iškėlęs rankoj žydintį 
laimikį. Su pasitenkinimu jis įteikė puokštę savo valdovei, o Hersilija 
padovanojo jam ploną, margą šalikėlį, sakydama: 

— Baltas šalikas tau netinka prie veido, šitas atrodys geriau. 

Namo grįžo visi aprimę, dar labiau susidraugavę. 

Kadangi jau buvo vėlu, visi išsiskirstė, tikėdamiesi malonaus pasimaty- 
mo rytoj, bet mūsų draugui vis lindo į galvą ir dar kelias valandas nedavė 
užmigti laiškai, kuriuos čia pateikiame. 

Lenardas tetai 


Pagaliau, mieloji tetule, po trejų metų siunčiu Jums, kaip buvome su- 
sitarę, — tiesa, šiek tiek keistokai — savo pirmąjį laišką. Aš norėjau pamatyti 
pasaulį, visiškai pasinerti į jį ir tam laikui pamiršti tėvynę, iš kurios buvau 
atvykęs ir kur tikėjausi vėl sugrįžti. Norėjau susidaryti bendrą įspydį ir 
nepasiduoti smulkmenoms, galinčioms klaidingais keliais nuvilioti į tolumas. 
Bet per tą laiką abi pusės paduodavo protarpiais gyvybės ženklų. Aš gau- 
davau pinigų ir pasiųsdavau Jums kuklių dovanėlių, kad perduotumėte 
mūsų artimiesiems. Iš to, ką gaudavote, galėdavote spręsti, kur ir kaip aš 
gyvenu. Dėdė tikriausiai nustatydavo mano buvimo vietą pagal vynų skonį, 
o moterys galėjo atpažinti mano kelią į Brabantą, paskui per Paryžių į 
Londoną, pagal mezginėlius, įvairias madingas puošmenas ir plieno dirbi- 
nius, tad ant Jūsų rašomųjų, siuvimo ir arbatos staliukų, ant Jūsų chalatų ir 
šventinių drabužių rasiu ženklų, kurie man padės pasakojant kelionių 
įspūdžius. Nors ir nieko apie mane negirdėdami, Jūs vis dėlto mane lydė- 
jote, ir galbūt nelabai bus įdomu sužinoti ką nors daugiau. Tuo tarpu man 
labai svarbu per Jūsų malonę gauti žinių, kaip reikalai toj šeimynoj ir 
aplinkoj, į kurią rengiuosi vėl įžengti. Aš iš tikrųjų norėčiau iš svetur atvykti 
kaip tas svečias, kuris, stengdamasis būti malonus, pirma susižino, ko 
namuose reikia ir pageidaujama, ir visai nemano, jog jį būtina sutikti, žiū- 
rėti tik jam į akis ir taikytis prie jo užgaidu. Tad parašykit man apie mūsų 
gerąjį dėdę, apie mieląsias dukterėčias, apie save, apie mūsų gimines, 
artimesniuosius ir tolimesniuosius, apie tebedirbančius ir naujus tarnus. 
Vienu žodžiu, duokit savo talentingai plunksnai, kurios tiek ilgai nebe- 
mirkėte rašale, pasireikšti sūnėno labui. Jūsų informacinis laiškas bus man 
kartu ir įgaliojamasis raštas, su kuriuo tuoj pat atskubėsiu, kai tik jį gausiu. 
Taigi, priklauso nuo Jūsų, kada priglausit mane savo glėby. Zmogus keičiasi 
daug mažiau, negu mums atrodo, ir gvvenimo sąlygos dažniausiai išlieka 
labai panašios. Tikiuosi iškart vėl atpažinti ne tai, kas pasikeitė, O tai, kas 
liko nepakitę, ko padaugėjo ar pamažėjo, ir vėl pažvelgti į save pažįstama- 
me veidrodyje. Perduokit nuoširdžiausius linkėjimus visiems mūsiškiams ir 
patikėkit, kad ir koks keistas tas mano nebuvimas ir sugrįžimas, manyje 
glūdi daug daugiau šilumos, negu kai kada jos esti nuolat bendraujant ar 
susirašinėjant. Tūkstantis sveikinimų visiems kartu ir kiekvienam skyrium. 


Prierašas 


Nepamirškite, miela tetule, paminėti vienu kitu žodeliu ir mūsų tarnau- 
tojų, kaip sekasi įgaliotiniams ir nuomininkams. Koks tolesnis likimas 

Valerinos, dukters to nuomininko, kurį mūsų dėdė prieš pat man išvyks- 
tant, nors ir teisingai, bet, kaip man rodos, truputį žiaurokai išvijo? Jūs 
matote, kai kurias aplinkybes dar prisimenu — nieko nepamiršau. Iš praei- 
ties galite mane egzaminuoti, bet pirma parašykite apie dabartį. 


Teta Džuljetai 


Štai pagaliau, mieli vaikai, ir laiškutis nuo trejus metus tylėjusiojo. Ko- 
kie tie keistuoliai vis dėlto keisti! Jis mano, kad jo atsiųsti laiškai ir ženklai 
gali atstoti vienintelį nuoširdų žodį, kuriuo draugas kreipiasi į draugą 
tiesiogiai arba per laišką. Jis tikrai įsivaizduoja mus esant jo skolininkais ir 
geidauja, kad mes pirmi padarytume tai, ko jis pats taip atkakliai ir ne- 
draugiškai vengė. Kaip mums pasielgti? Aš, pavyzdžiui, atsižvelgdama į jo 
pageidavimą, parašyčiau ilgą laišką, jei ne migrena, kuri vos leidžia užbaigti 
ir šią trumpą žinutę. Mes visi trokštam jį pamatyti. Imkitės, mano mielieji, 
šio reikalo. Ir aš pasveikusi, jei dar nebūsit baigę, neliksiu nuošaly. Susi- 
skirstykit tarp savęs žmones ir dalykus, apie kuriuos mieliausiai norėtumėt 
rašyti. Pasidalykit. Jūs geriau už mane padarysit. Tikiuosi, pasiuntinys atneš 
man iš Jūsų žodelį, ar ne? 


Džuljeta tetai 


Mes nedelsdamos perskaitėme laišką, pagalvojome ir per Jūsų pasiun- 
tinį siunčiame savo nuomonę, kiekviena skyrium, bet pirma priėjusios prie 
vieningos nuomonės, jog mes nesame tokios geraširdės tam be galo išpai- 
kusiam sūnėnui, kaip Jūs, mieloji teta. Jis trejus metus neatidengė mums 
savo kortų, neaiškios jos ir dabar, o mes turime jas iškloti ir lošti atvirai — 
jam slapukaujant? Tai nerimta! Bet tiek to. Gudročius dažnai apsimauna 
todėl, kad per daug pasitiki savim. Mes tik negalėjom sutarti dėl būdo, ką ir 
kaip jam nusiuntus. Rašyti savo nuomonę apie artimuosius mums atrodo 
mažiausia keista. Paprastai apie juos galvoji tik tuomet, kai jie tau ką nors 
malonaus padaro arba sugadina nuotaiką. Beje, kiekvienas tą reikalą stums 
nuo savęs. Tik Jūs viena galit, mieloji teta, nes Jūs mokat numatyti ir esat 
teisinga. Hersilija, kuri, kaip Žinot, greit užsiplieskia ir dabar iškart — viens 
du — apibūdino visą mūsų šeimą, paversdama viską humoru; būtų gera tai 
surašyti į popierių, kad paskaičiusi, nors ir blogai jausdamasi, nusišypsotu- 
mėt, žinoma, to jau nepasiųsi. Aš siūlyčiau taip: nusiunčiam jam mūsų 

pastarųjų trejų metų korespondenciją — tegu pasiskaito, jei turi drąsos, 
arba tegu atvažiuoja pasižiūrėti į tai, apie ką nenorės skaityti. Jūsų, miela 
tetule, laiškai, adresuoti man, yra tvarkingai sudėti ir gali būti Jums nedel- 
siant perduoti. Hersilija mano nuomonės nepalaiko, aiškindamasi, kad jos 
popieriai sujaukti ir t.t. — ji pati Jums viską paaiškins. 


Hersilija tetai 


Mieloji teta, susakysiu Jums viską trumpai, nes Jūsų pasiuntinys ima 
begėdiškai nekantrauti. Man rodos, mes būtume perdėm geros širdies ir 
pasielgtume nelabai tinkamai, jei Lenardui perduotume savo laiškus. Kam 
jam žinoti, ką mesapie jį gera kalbėjome, kas jam darbo dėl to, kąjo atžvilgiu 
sakėme bloga, ypač kad tas bloga tik dar paryškintų, kokie mes jam prielan- 
kūs. Laikvkit jį savo rankose, labai Jus prašau! Sitame jo reikalavime, šitoj 
jo elgsenoj jaučiama tam tikro taikymosi prie mūsų ir pasipūtimo, būdingų 
daugumai vyrų, kai jie grįžta iš svetimų kraštų. Pasilikusiuosius jie laiko tarsi 
jau žemesnio rango žmonėmis. Suverskit viską savo migrenai. Nebijokit, 
jisai sugrįš, ojei ne — dar truputį palauksim. Gal jam tada šaus į galvą kokiu 
nors ypatingu būdu ir slaptai pas mus atsirasti, neatpažintam su mumis 
susipažinti — kas gali žinoti, kas tokio gudraus žmogaus planuose staiga 
išdygs. Tai bent būtų puikumėlis! Susidarytų painus santykių kamuolys, ir 
nieko panašaus neatsitiktų, jei jis įžengtų į savo šeimą su visomis iš anksto 
sumanytomis ceremonijomis. 

O tas Jūsų pasiuntinys! Neduok Viešpatie! Arba savo senuosius tarnus 
išauklėkit geriau, arba kitą kartą atsiųskit jaunesnį. Šito nenumaldysi nei 
pataikavimu, nei vynu. Likit sveika! Tūkstantis geriausių linkėjimų! 


Prierašas prierašui 


Pasakykit man, ką pusbrolis galėtų turėti galvoj, minėdamas prieraše 
Valeriną? Šitas klausimas man kelia dvigubą smalsumą. Ši moteris vra 
vienintelis žmogus, kurį jis vadina vardu. Visi kiti mes jam esame dukterėčios, 
tetos, tarnautojai — ne asmenys, o bendri pavadinimai. Valerina — mūsų 
teisėjo duktė! Suprantamas dalykas, kad tokia šviesiaplaukė graži mergina 
bus mūsų ponui pusbroliui, prieš jam išvykstant, kritus į akis. Ji sėkmingai 
ištekėjo, yra laiminga, tą Jūs ir pati puikiausiai žinot. Bet apie tai jis tiek 
tenutuokia, kiek ir apie mus. Nepamirškit jam viską pranešti ir būtinai 
prieraše, maždaug taip: Valerina diena po dienos ėjo gražyn ir todėl pada- 


59 


rė labai gerą partiją. Dabar ji yra turtingo dvarininko žmona. Ištekėjusi 
gražuolė blondinė! Pasakykit jam tai be jokių užuolankų. Bet, mieloji teta, 
čia dar ne viskas. Man visai nesuprantama ir todėl nepaprastai įdomu, kaip 
jis, taip gerai prisimindamas tą šviesiaplaukę gražuolę, gali ją supainioti su 
apsileidėlio nuomininko dukterimi, ta nenuorama juodgalve ožka, kurios 
vardas Nachodina ir kuri dabar, Dievas žino, kokiame pasaulio gale. Ir vis 
dėlto man rodos, kad mūsų ponas pusbrolis, taip girdamasis savo puikia 
atmintimi, painioja vardus ir žmones ne šiaip sau. Ko gero, jis jaučia tą 
atminties trūkumą ir nori, pasinaudodamas Jūsų aprašymu, atgaivinti tai, 
kas išblėsę. Laikykit jį už pavadžio kaip reikiant, labai Jūsų prašau, bet 
pasistenkit sužinoti, kaip su tom Valerinom ir Nachodinom iš tikro yra, 
kokių dar -inų ir -trinų jo vaizduotė išsaugojo, o kokios -etos ir -ilijos 
išgaravo. Ir vėl tas pasiuntinys! Tas prakeiktas nevidonas! 


Teta dukterėčioms 
(padiktuota) 


Ką čia apsimetinėti prieš tuos, su kuriais teks nugyventi dieneles! 
Lenardas, nors ir kupinas keistenybių, vertas pasitikėjimo. Aš pasiųsiu jam 
jūsųabiejų laiškus: išjų jisai geriau pažins jus; tikiuosi, kad ir kiti mes netyčia 
rasim progos panašiai jam prisistatyti. Likit sveikos! Galva plyšte plyšta. 


Hersilija tetai 


Ką čia daug apsimetinėti prieš tuos, su kuriais gyveni vienoj aplinkoj! 
Lenardas — išpaikintas sūnėnas. Tiesiog šlykštu, kad Jūs siunčiat jam mūsų 
laiškus. Iš jų jis mūsų geriau nepažins, aš tik palauksiu progos kitokioj 
šviesoj jam pasirodyt. Kankindamasi ir aklai mylėdama, Jūs ir kitus kanki- 
nate. Linkiu kuo greičiau pasveikti ir kad nebesikankintumėte! Nuo Jūsų 
meilės vaistų nėra. 


Teta Hersilijai 
Jūsų paskutinįjį raštelį būčiau Lenardui irgi įdėjusi, jei iš viso nebūčiau 


atsisakiusi sumanymo, kuris atsirado dėl mano nepataisomo prielankumo, 
ligos ir tinginystės. Jūsų laiškai dar neišsiųsti. 

Vilhelmas Natalijai 


Žmogus — tai būtybė, kuri mėgsta bendrauti ir kalbėti. Jis esti didžiai 
patenkintas, kai stengiasi gyvenime pritaikyti savo įgimtus sugebėjimus, 
nors iš to gali ir nieko gero neišeiti. O kaip dažnai girdėti nusiskundžiant, 
kad vieni neleidžia kitiems pasisakyti; lygiai taip pat būtų galima teigti, kad 
vieni neleidžia kitiems imtis plunksnos, jei rašymas nebūtų toks darbas, 
kuris atliekamas niekam nematant ir negirdint. O kiek žmonės rašo — 
sunku ir įsivaizduoti. Aš jau nekalbuapie tai, kas išspausdinama — toirgijau 
perakis. Bet kiek laiškų, pranešimų, pasakojimų, anekdotų, pavienių žmonių 
dabarties gyvenimo aplinkybių aprašymų patyliukais cirkuliuoja susiraši- 
nėjimo forma, — apie tai pradedi nutuokti tiktai tada, kai tam tikrą laiką 
pagyveni išsilavinusių žmonių šeimose, kaip aš dabar. Šitoj aplinkoj, kurioje 
šiuo metu esu, pranešimams giminėms ir draugams apie savo darbus ir 
užsiėmimus rašyti sunaudojama bemaž tiek pat laiko, kiek jo reikia patiems 
darbams nudirbti. Šią pastabą, kuri man susiformavo per pastarąsias kelias 
dienas, pateikiu su ypač dideliu malonumu, nes mano naujų draugų aistra 
guldyti viską į popierių teikia man galimybę greitai ir visapusiškai susipa- 
žinti su jų gyvenimu. Manimi pasitiki, man duoda į rankas pluoštą laiškų ir 
keletą sąsiuvinių su kelionių dienoraščiais, ta sielos išpažintimi, sielos, 
nesutariančios su pačia savimi, — ir taip aš kaipmat viską žinau. Pažįstu 
artimiausius gimines, pažįstu ir tuos, su kuriais dar susipažinsiu, ir turiu Ži- 
nių apie juos, ko gero, daugiau neijie patys, nes visi paskendę savo reikaluo- 
se, O aš tvyrau virš jų, visuomet laikydamasis tavo rankos. visuomet dėl visko 
su tavim pasitardamas. Jeigu kas nori man atverti savo širdį, pirmoji sąlyga, 
kurią keliu, yra ta, kad būtų leista apie viską pasakyti tau. Tad pridedu 
laiškus, kurie supažindins tave su ta aplinka, kurioje dabar sukinėjuos, — 
tuo nelaužau duotųju įžadų ir nemėginu jų apeiti. 


Septintas skyrius 


Jau nuo pat ankstyvo ryto mūsų draugas vaikštinėjo vienas po galeriją ir 
su malonumu apžiūrinėjo ne vieno jam pažįstamo žmogaus portretą; apie 
tuos, kurių nepažinojo, rado reikiamų duomenų galerijoje padėtame kata- 
loge. Portretas kaip ir biografija yra savotiškai įdomūs dalykai: tarkim, 
žymus žmogus, kurio negalima įsivaizduoti be jo aplinkos, staiga išnyra 
vienui vienas ir atsistoja priešais tave lyg prieš veidrodį, ir tada skirk dėme- 
sį vien tik jam, — domėkis vien tik juo, tartum jis pats patenkintas stovėtų 

prieš veidrodį ir gėrėtųsi savimi. Jei tai karvedys, jis atstovauja visai 
kariuomenei, o kokie nors imperatoriai ir karaliai, už kuriuos jis kariauja, 
atsiduria blankiame fone. Jei priešais mus stovi apsukrus rūmų didikas, tarsi 
tuo teikdamas mums nepaprastą malonę, mes ir nebeprisimename to di- 
džiojo pasaulio, dėl kurio jis taip patraukliai išsipustė. Mūsų žiūrovą dar 
stebino kai kurių seniai gyvenusių žmonių panašumas į dabartinius gyvuo- 
sius, jam pažįstamus ir tiesiogiai matytus, netgi i jį patį! Ir kodėl dvyniai 
Menechmai" turi būtinai gimti tik iš vienos motinos? Ar negalėtų didžioji 
dievų ir žmonių motina savo vaisingose įsčiose sukurti — išsyk ar su per- 
traukomis — vienodų būtybių? 

Galiausiai ir mūsų jautrusis žiūrovas turėjo pripažinti, kad tarp paveiks- 
lų, kuriuos jis regėjo, buvo ir patrauklių, ir atstumiančių. 

Taip jam bežiūrinėjant, netikėtai atsirado ir namų šeimininkas, su ku- 
riuo jis ėmė laisvai šnekėtis apie čia esančius daiktus, ir tuo, atrodo, vis la- 
biau užkariavo jo simpatijas, nes tas maloniai pakvietė jį į vidinius kamba- 
rius, kur Vilhelmas išvydo vertingų šešioliktojo amžiaus žymių Žmonių 
paveikslu; šie žvelgė nuo sienų visai tokie, kokie buvo kūnu ir dvasia, ne 
gėrėdamiesi savimi veidrodyje ar žiūrovo akyse, o palikti vieni patys sau ir 
veikė žiūrovą vien tik savo buvimu, bet ne savo noru ar pastangomis. 

Šeimininkas, patenkintas tuo, kad svečias sugebėjo tinkamai įvertinti 
taip gausiai paliudytą praeitį, parodė jam kai kurių asmenų. apie kuriuos 
pirma kalbėjo galerijoje, rankraščius, pagaliau net relikvijas, dėl kurių buvo 
garantuota, jog prieš tai jas turėjęs savininkas jomis naudojosi, jas lietė sa- 
vo rankomis. 

— Tai — manoji poezija, — tarė šeimininkas šypsodamasis. — Mano 
vaizduotei reikia atramos, aš nelabai galiu tikėti, kad kas nors yra buvę, jei 
tai neturi tąsos dabarty. Apie tokias praėjusių laikų šventenybes aš stengiuos 
gauti kuo patikimiausių duomenų, kitaip jos man ne šventenybės, ir aš jų 
neimu. Visų kruopščiausiai tikrinu išlikusius rašytinius dokumentus, nea- 
bejoju, žinoma, kad kroniką rašė vienuolis, bet tuo, ką jis liudija, tikiu retai. 

Galiausiai šeimininkas paklojo prieš Vilhelmą baltą popieriaus lapą ir 
paprašė brūkštelėti keletą eilučių, bet nepasirašyti, tam reikalui svečią 
įleido per slaptas duris į salę, kur jau buvo ir galerijos prižiūrėtojas. 

— Džiaugiuosi, — tarė tas, — kad mūsų ponas jus taip vertina; jau vien 
tai, kad įėjote per šitas duris, patvirtina mano žodžius. O ar žinot, kuo jis jus 
laiko? Jis mano, kad jūs esat praktikuojantis pedagogas, kuriam patikėtas 
berniukas iš kilmingų namų, kad, jums vadovaujant, jis jau ankstvvam 
amžiuj susipažintų su pasaulio įvairove ir kaip reikiant išmoktų sudėtingų 
elgesio taisyklių. 

— Jis per daug man teikia garbės, — atsakė mūsų draugas, — bet tuos jo 
žodžius įsidėmėsiu. 

Atėjęs pusryčių, Vilhelmas rado savo Feliksą jau besisukiojantį aplink 
moteris, 0 tos iškart atskleidė savo pageidavimą: kadangi svečias negalįs 
pabūti ilgiau, tai tegu jis vyksta pas gerbiamą tetą Makariją ir iš ten galbūt 
pas pusbrolį — išaiškintų jo keisto delsimo priežastis. Tuo jis bematant 
taptų jos šeimos nariu, padarytų visiems didžiulę paslaugą ir be jokio 
išankstinio ruošimosi įgytų Lenardo pasitikėjimą. 

Į tai Vilhelmas atsakė: 

— Kur mane siųsit, ten mielai eisiu, išsiruošiau į kelionę, kad pamaty- 
čiau pasaulį ir atsiduočiau apmąstymams; pas jus patyriau ir sužinojau 
daugiau, negu galėjau tikėtis; turiu vilčių, jog būsimoji mano kelionė taip 
pat atneš daugiau, nei galiu numanyti. 

— Na, o tu, simpatingasai nenaudėli! Ko tu mokysies?— paklausė 
Hersilija; berniukas labai drąsiai išdrožė: 

— Mokysiuos rašyti, kad galėčiau tau atsiųsti laišką, ir joti geriau už 
visus, kad niekados neatsilikčiau nuo tavęs. 

Hersilija susimąsčiusi atsakė: 

— Su mano amžiaus gerbėjais man niekuomet nesisekdavo, atrodo, jog 
jaunesnioji karta netrukus atlygins nesėkmes. 


O dabar, jausdami kartu su mūsų draugu artėjančio atsisveikinimo 
valandos skausmą, norėtume šiek tiek daugiau pasakyti apie jo puikaus 
šeimininko būdo ypatybes ir to nepaprasto žmogaus keistenybės. Kad 
nemanytume apie jį neteisingai, turime atkreipti akis į šios garbingos, jau 
solidaus amžiaus sulaukusios asmenybės kilmę ir gyvenimą. Stai kas mums 
pavyko iš jo išklausti: 

Senelis gyveno Anglijoje ir buvo aktyvus vienos pasiuntinybės darbuo- 
tojas, kaip tik paskutiniais Viljamo Peno“ veiklos metais. Šio nepaprasto 
žmogaus gėrio idealai, tikslų grynumas, nepalaužiamas veržlumas, sukėlę jo 
konfliktą su pasauliu, paskui prasidėję pavojai ir vargai, kurie, atrodė, jau 
įveiks tą taurią asmenybę, — visa tai žadino imlioje senelio, tada dar jauno 
žmogaus, sieloje neapsakomą susidomėjimą, pasitaikius progai, jis išvyko ir 
pats į Ameriką. Mūsų draugo šeimininko tėvas gimė Amerikoje, ir abu 
gyrėsi prisidėję prie to, kad kolonijose imta laisvai atlikinėti religines 
apeigas. 

Čionai susiformavo ir pažiūra, jog vieninga nacija, turinti savus papro- 
čius ir bendrą religiją, turi teisę saugotis bet kokių svetimų įtakų ir naujovių, 
tačiau ten, kur į naująsias žemes norima sukviesti daug žmonių iš įvairiausių 

vietų, negalima riboti nei veiklos, kuria siekiama užsidirbti pragyvenimui, 
nei dorovinių bei religinių įsitikinimų laisvės. 

Potraukis vykti į Ameriką aštuonioliktojo amžiaus pradžioje buvo dide- 
lis, nes kiekvienas, kuris šiapus vandenyno jautėsi nors kiek nepatogiai, 
tenai tikėjosi tapti laisvu; šį potraukį skatino galimybė įsigyti puikių žemių, 
kol žmonės dar masiškai nepajudėjo į Vakarus. Ištisų grafysčių, kaip buvo 
kalbama, dar galėjai nusipirkti prie pat apgyventojo krašto ribos, ir mūsų 
draugo šeimininko tėvas ten gerai įsikūrė. 

Bet kaip dažnai esti, taip ir šįkart tėvo pažiūros ir siekiai nesutapo su 
sūnaus polinkiais. Sių namų šeimininkas, patekęs į Europą būdamas 
jaunuoliu, čia pasijuto visai kitaip: tai neįkainojama, prieš daugelį tūks- 
tantmečių atsiradusi kultūra, augusi, plėtojusis, ribota, slopinta, bet niekad 
neužsmaugta, vėl atgaudama kvapą, iš naujo pradėdama gyventi ir, kaip ir 
pirma, pasireikšdama begaline veiklos įvairove, davė jam absoliučiai kitokį 
žmonijos raidos supratimą. Jis buvo linkęs pasidaryti didelių, neaprėpiamų 
teigiamybių dalininku ir, įsitraukęs į visuomenės gyvenimą, ištirpti didžiu- 
lėje, tikslingai veikiančioje Žmonių minioje, negu tenai už vandenyno, 
daugybę šimtmečių atsilikus, vaidinti Orfėją“ ir Likurgą“. Jis sakydavo: 
„Žmogus visuomet turi būti kantrus, visuomet turi atsižvelgti į kitus, ir aš 
verčiau kreipsiuos į savo valdovą, iš kurio prašysiu pripažinti man vienokių 
ar kitokių teisių, verčiau galynėsiuos su savo kaimynais, kad jie man pada- 
rytų nuolaidų, jei aš jiems kitur nusileisiu, negu kariausiu su irokėzais““, 
norėdamas juos išvyti iš šių žemių arba apgaulingomis sutartimis išstumti iš 
jų pelkių, kur paskui tave moskitai negyvai užkapos“. 

Jis perėmė šeimos valdas, sugebėjo, liberaliai veikdamas, sutvarkyti ūkį, 
gudriai prisijungti iš pažiūros nenaudingas gretimas žemes ir taip civili- 
zuotame pasaulyje, kurį dažnai galima tam tikra prasme pavadinti ir lauki- 
niu, sulipdyti ir suvienyti nedidukę teritoriją, atrodančią dabartinėmis 
ribotomis sąlygomis vis dar gan utopiškai. 

Todėl religijos laisvė šitame regione yra savaime suprantamas dalykas, 
žmogus laisvai apsisprendžia, kokį viešąjį kultą išpažinti, bet apsisprendžia 
visam gyvenimui, iki karsto lentos; ir čia jau žiūrima, kad niekas neatsiskirtų. 

Kiekvienoje gyvenvietėje vis krenta į akis vienas didokas pastatas, to- 
kias patalpas žemvaldys privalo pastatydinti visoms bendruomenėms; čia 
susieina seniūnai pasitarti, susirenka bendruomenės nariai išklausyti pamo- 
kymų ir dvasiškai sutvirtėti. Bet šitos patalpos skirtos ir linksmiems rengi- 
niams: čia šokama per vestuves, groja muzika, kai baigiamos kokios nors 
šventės. 

Gali būti, kad viskas vyksta gamtoje. Kai geras oras, dažnai po ta pačia 
liepa pamatysi tai seniūnus tariantis, tai bendruomenę klausantis pamoky- 

mų, tai jaunimą šokant. Rimtą gyvenimo kasdienybę labai puošia linksmu- 
mas, o linksmybę tramdo rimtis ir šventumas, ir tik saikas padeda mums 
išlikti savimi. 

Jei bendruomenė mano kitaip ir yra ganėtinai pasiturinti, jai niekas 
netrukdo ir kitus statinius panaudoti įvairiems tikslams. 

Visa taiskirta viešajam gyvenimui ir bendrajai dorovei, tuo tarpu grynoji 
religija lieka žmogaus vidinio, sakytume, individualaus gyvenimo dalyku, 
nes ji vienintelė susijusi su sąžine: kai reikia — ją pažadinti, kai reikia — 
nuraminti; pažadinti, kai jiatbunka,sustingsta iš tingumo, nuraminti, kai jos 
nenumaldomas graužimas grasina apkartinti visą gyvenimą. Ta būsena la- 
bai artima rūpesčiui, galinčiam kas akimirka peraugti įsielvartą, kai mes dėl 
savo pačių kaltės padarome sau ar kitam ką nors negera. 

Bet kadangi tokiems apmąstymams, kokių čia reikalaujama, mes ne 
visuomet esame nusiteikę ir ne visuomet norime į juos leistis, tai tam yra 
skirti sekmadieniai, kada viskas, kas žmogų slegia — religinio, dorovinio, 
visuomeninio, ūkinio pobūdžio dalykai — turi būti išsakoma. 


— Jei pasiliktumėt pas mus ilgiau, — tarė Džuljeta, - manau, ir mūsų 
sekmadieniai turėtų jums patikti. Poryt, vos išaušus, visur pastebėtumėt 
didžiausią tylą: kiekvienas tuo metu susikaupia privalomiems apmąstymams. 
Žmogus — ribota būtybė, tam mūsų ribotumui apmąstyti ir skirtisekmadie- 
niai. Jeigu jaučiame kūno negalavimus, į kuriuos per visokius savaitės 
darbus galbūt mažai tekreipėme dėmesio, tai pirmadienį, antradienį būti- 
nai turime kreiptis į gydytoją; jei mus varžo ūkiniai ar visuomeniniai ne- 
sklandumai, tai mūsų pareigūnai privalo rinktis į pasitarimą, 0 jei mūsų 
nuotaiką drumsčia dvasiniai ir dorovės dalykai, mums būtina užsukti pas 
kokį bičiulį ar šiaip nusimanantį žmogų ir prašyti patarimo ar paramos; 
trumpiau tariant, įstatymas reikalauja, kad niekas neperkeltų į kitą savaitę 
ko nors, kas jam kelia nerimą ar jį kankina. Nuoslegiančių pareigų mus gali 
išvaduoti tiksąžiningiausias jų vykdymas, na, o ko mes nepajėgiame išspręsti, 
galiausiai perleidžiame Dievui kaip visa lemiančiai ir nuo visko išvaduojan- 
čiai būtybei. Ir pats dėdė niekuomet neapleidžia tokių pasitikrinimų: būna 
atvejų, kad jis atvirai svarsto su mumis kokį reikalą, kurio tuo metu niekaip 
negali sutvarkyti, bet dažniausiai jis tariasi su mūsų nuostabiąja teta, kurią 
jis nuolat aplanko. O sekmadienio vakare jis mėgsta pasiteirauti, arsąžiningai 
atlikome išpažintį ir ar visko nereikalingo atsikratėme. Kaip matote, mums 
nereikėtų tapti jūsų Ordino, tos atsižadančiųjų draugijos, nariais. 

— Tai gyvenimo švarumėlis! — šūktelėjo Hersilija. — Jei aš kas aštunta 
diena save apvalau, tai per tris šimtus šešiasdešimt penkias dienas galimy- 
bių prisidirbti — per akis. 

Atsisveikindamas mūsų draugas gavo iš jaunesniojo tarnautojo kažkokį 
suvyniotą daiktą su raštu, iš kurio pateikiame šią ištrauką: 

„Man atrodo, kad kiekviena tauta turi vis kitokią jauseną, kurios 
patenkinimas vien jai suteikia laimę, ir tai jau galima pastebėti įvairiuose 
žmonėse. Ar žmogus, kurio ausyse skamba gausybė melodijų ir kuris nori. 
kad jo protą ir dvasią žadintų kaip tik jos, bus man dėkingas už tai, kad prieš 
jo akis pastačiau puikiausio menininko paveikslą? Meno gerbėjas trokšta 
matyti, ir jis nesutiks, kad jo vaizduotė būtų dirginama eilėraščiu ar romanu. 
Kur rasi tokį gabų žmogų, kuris galėtų gėrėtis viskuo? 

Bet Jūs, bičiuli, švystelėjęs mūsų padangėj nelyginant meteoras, pasiro- 
dėte man esąs kaip tik toks žmogus; ir kadangi sugębėjote įvertinti pran- 
cūziško aristokratizmo kvailybės simpatingumą, tikiuosi, neatmesite pap- 
rasto ir ištikimo vokiečių gyvenimo sąlygų pagimdyto sąžiningumo ir man 
atleisit, kad pagal savo pažiūras ir mąstymo būdą, pagal savo kilmę ir padėtį 
visuomenėje nerandu patrauklesnio paveikslo už tą, kurį mums rodo vokie- 
čių vidurinysis luomas su visu savo tikruoju buitiškumu. 

Būkite tam paveikslui pakantus ir nepamirškite manęs“. 


Aštuntas skyrius 
KAS IŠDAVIKAS? 


— Ne, ne! — šaukė jis, įpuolęs į jam skirtą miegamąjį ir pastatęs žvakę. — 
Ne, tai neįmanoma! Bet kur man dėtis? Pirmą kartą mano ir jo nuomonės 
išsiskyrė, pirmą kartą mano jausmai ir norai yra kiti. — O tėve! Jei galėtum 
neregimas būti dabar su manim, permatyti mane kiaurai, tu įsitikintum, kad 
aš dar tebesu tas pats, visados tau ištikimas, paklusnus, tave mylintissūnus. — 
Pasakyti ne! Atmesti didžiausią, seniai tėvo puoselėjamą norą! Kaip jam tai 
atskleisti? Kokiais žodžiais pasakyti? Ne, Julijos vesti negaliu! — Stai išta- 
riau — ir išsigandau. Ir kaip man prie jo prieiti, kaip atverti širdį, — mie- 
lajam, gerajam tėtušiui? Jis žiūrės akis išpūtęs ir tylėdamas purtys galvą: tas 
įžvalgus, išmintingas ir mokytas žmogus nesugebės rasti nė vieno tinkamo 
žodžio! Vargas man! — O, aš žinočiau, kam šitą kančią, šitą padėtį be išei- 
ties patikėti, ką pasirinkti tarpininku ir užtarėju! Tik tave vieną, Liucinda! 
Ir pirmiausia pasakyčiau, kaip tave myliu, kaip tau esu atsidavęs, ir tik po to 
maldaučiau: ,„Pavaduok mane, ir jei gali mane mylėti, jei nori būti mano, 
pavaduok mus abu“. 

Kad paaiškintume šito trumpo, nuoširdaus ir aistringo pasikalbėjimo su 
savimi esmę, turime daug ką pasakyti. 

Vienas universiteto profesorius turėjosūnu, nepaprastai gražų berniuką; 
iki aštuonerių metų juo rūpintis buvo palikęs žmonai — labai oriai ir 
garbingai moteriai, kuri kasdien ir kiekvieną akimirką prižiūrėjo vaiką, 
vadovavo jo lavinimui ir stengėsi išmokyti visų gero elgesio taisyklių. Jinai 
mirė, ir tėvas iškart pajuto, kad taip rūpestingai jis pats vaiko auklėti 
nepajėgs. Iki šiol viskas buvo daroma abiem tėvams sutarus: jie dirbo vienam 
tikslui, abu drauge nuspręsdavo, ką daryti artimiausiu laiku, na, o motina 
sugebėdavo viską protingai įvykdyti. Dabar rūpesčių našliui padvigubėjo ir 
net patrigubėjo, nes jis žinojo ir kasdien savo paties akimis matė, jog net 
universiteto profesoriaus sūnūs gerą išsilavinimą namuose gali įgyti tik per 
stebuklą. 

Patekęs į šitą bėdą, profesorius kreipėsi pagalbos į savo bičiulį, R. mies- 
to vyriausiąjį teisėją, su kuriuo jau anksčiau buvo kūręs abiejų šeimų suar- 
tėjimo planus. Tas patarė ir padėjo sūnų įtaisyti įvieną iš tuo metu Vokietijoje 
klestėjusių mokymo įstaigų, kur buvostengiamasi rūpintis žmogumiapskritai 
— jo kūnu, siela ir protu. 

Sūnui dabar jau nieko netrūko, bet tėvas pasijuto pernelyg vienišas. 
Netekęs žmonos, dabar nebeturėjo ir malonaus artumo sūnaus, kurį regėjo 
taip gražiai augant, o pačiam nereikėjo nė piršto pajudinti. Bet ir čia padėjo 
draugystė su vyriausiuoju teisėju. Atstumą, skyrusį jų gyvenamąsias vietas, 
ištirpino polinkis ir noras judėti, prasiblaškyti. Vyriausiojo teisėjo šeimoje, 
kuri taip pat nebeturėjo motinos, našlaitis mokslininkas rado augančias dvi 
gražias, skirtingai simpatingas dukteris; jos ir buvo toji priežastis, kuri vis 
labiau stiprino abiejų tėvų mintį ir perspektyvą išvysti kada nors tokiu 
puikiu būdu suvienytus savo namus. 

Kunigaikštystė, kurioje jie gyveno, tiesiog klestėjo, ir tokiam reikliam ir 
apsukriam žmogui, kaip vyriausiasis teisėjas, tarnybos vieta buvo garantuota 
visam gyvenimui ir, galimas dalykas, atiteks pageidaujamam perėmėjui. 
Pagal šeimos ir su administracija suderintą planą šioms būsimam uošviui 
svarbioms pareigoms užimti turėjo ruoštis Liucidoras. To ir buvo nuosekliai 
siekiama. Visomis progomis buvo stengiamasi jam perteikti būtinas žinias, 
išugdyti tuos veiklos įgūdžius, kurių nuolat reikia valstybei: griežtai laikytis 
įstatymų ir teismo procedūrų, daryti nuolaidų tais atvejais, kai vykdytojas 
gali pasinaudoti protu ir patirtimi, atsižvelgti į aktualijas, bet neišleisti iš 
akių ir aukščiausiųjų principų — viską tvarkyti gyvenimiškai, užtikrintai ir 
pastoviai. 

Su tokiomis nuotaikomis Liucidoras baigė mokyklą, ir dabar tėvas kartu 
su globėju ėmė jį rengti į universitetą. Visiems mokslams jis buvo gabus ir 
turėjo dar vieną retą gamtos duotą laimę — iš meilės tėvui ir pagarbos jo 
bičiuliui sutikti pritaikyti savo sugebėjimus kaip tik toje srityje, į kurią jį 

kreipė: iš pradžių dėl klusnumo, o paskui ir iš įsitikinimo. Studijuoti jį 
pasiuntė į kitą miestą, ir tenykščiame universitete jis, sprendžiant iš jo pa- 
ties laiškų ir jo dėstytojų bei prižiūrėtojų atsiliepimų, žengė tuo keliu. kuris 
vedė į nubrėžtą tikslą. Tik vienam dalykui nebuvo galima pritarti — kai ka- 
da, verždamasis į mokslus, jis buvo šiek tiek nekantrus. Tėvas išgirdęs tik 
kraipė galvą, o vyriausiasis teisėjas pritardamas linkčiojo. Kas nenorėtų 
turėti tokio sūnaus! 

Per tą laiką paūgėjo ir dukterys, Julija ir Liucinda. Pirmoji, jaunesnioji, 
linkusi erzintis ir šaipytis, lipšni, nenusėdinti vietoj ir be galo šneki; antrąją 
apibūdinti sunkiau, nes savo paprastumu ir atviru geraširdiškumu ji įkūnijo 
tai, ką mes visose moteryse taip norime matyti. Šeimos lankė viena kitą, ir 
Julijai, kai tik ji būdavo profesoriaus namuose, niekuomet nestigdavo 
kalbos. 


Profesoriaus dėstomas dalykas buvo geografija, kurią jis sugebėdavo 
paįvairinti visokiomis įdomybėmis iš topografijos, ir vos tik Julija paimda- 
vo į rankas bent vieną iš Homano!' spaustuvės knygų, kurių ištisi tomai 
stovėjo išrikiuoti lentynoje, tuoj prasidėdavo miestų apžiūrinėjimai ir 
lyginimai. vienų išaukštinimas, kitų pasmerkimas;ypač prielanki ir maloninga 
ji būdavo uostams, o kiti miestai, jei jie norėdavosusilaukti jos simpatijų, tu- 
rėdavo stropiai rodyti savo bokštus, kupolus, minaretus — ir kuojų daugiau, 
tuo geriau. 

Tėvas leido Julijai ištisomis savaitėmis būti pas savo patikimąjį bičiulį; 
jos žinios augo kaip ant mielių, ir ji jau neblogai nusimanė apie visą žmonių 
apgyventąjį pasaulį, žinojo kone visų regionų ir vietovių svarbiausius bruo- 
žus. Taip pat labai domėjosi svetimų tautų drabužiais, ir kai jos įtėvis kai 
kada juokaudamas pasiteiraudavo, ar iš tų daugybės jaunikaičių, kurie kas- 
dien praeina pro langus gatve, nė vienas taip ir nekrinta į akį, ji atsakydavo: 
„Krinta, žinoma, jei tik keistai atrodo!“ O kadangi mūsų studentams ekstra- 
vagantiškumo niekuomet netrūksta, tai ji nepraleisdavo progos vieną kitą ir 
įsidėmėti, prisimindama dažniausiai jo tautinius drabužius, bet ji vis dėlto 
įtikinėjo, kad tas, į kurį ji tikrai atkreiptų savo dėmesį, turėtų būti nebent 
koks graikas, apsitaisęs savo tikrų tikriausiais tautiniais drabužiais; dėl tos 
priežasties ji ir norinti pabuvoti Leipcigo mugėj, kur tokių žmonių gali pa- 
matyti gatvėj nemaža. 

Pargrįžęs po savo monotoniško ir kai kada ne itin malonaus darbo, mūsų 
mokytojas atsidurdavo kaip devintame danguje, kai imdavo juokaudamas 
duoti Julijai pamokas ir širdyje džiūgaudavo, kad ugdo sau tokią malonią, 
visuomet šnekią, visuomet geros nuotaikos marčią. Beje, abu tėvai buvo 
sutarę, kad merginoms apie savo ketinimus neprasitars nė pusės žodžio, ir 
Liucidoras turėjo nieko nežinoti. 

Taip prabėgo keletas metų, kaip visados — nė nepastebėti; Liucidoras, 
išlaikęs visus egzaminus ir sėkmingai baigęs universitetą, sugrįžo namo, 
nudžiugindamas net aukštuosius viršininkus, kurie iš visos širdies geidė 
sąžiningai išpildyti savo senų, garbingų, malonės nusipelniusių tarnautojų 
troškimus. 

Liucidoro reikalai palengva tvarkėsi, ir jis, puikiai atlikęs žemesnio 
rango pareigas, dabar jau galėjo gauti — pagal nuopelnus ir jam pačiam 
pageidaujant — visai gerą tarnybą, tokią, kuri yra maždaug puskelyje tarp 
universiteto ir vyriausiojo teisėjo. 

Štai dabar tėvas ir prabilo sūnui apie Juliją kaip apie jo sužadėtinę ir 
žmoną, iki šiol jis apie ją tik užsimindavo, o dabar kalbėjo be jokių išlygų ir 
abejonių, vis keldamas į padanges laimę, kad įgijo tokią nuostabią gyvą 
brangenybę. Vaizduotėje jis jau regėjo ją vėl besilankančią jo namuose, 
sėdinčią apsivertus žemėlapiais, miestų planais ir panoramų vaizdais, tuo 
tarpu sūnus prisiminė Juliją kaip labai mielą ir linksmą būtybę, kurią vaikys- 
tėje mėgo dėl to, kad ji mokėjo ir išdykauti, ir draugauti. Sįkart Liucidoras 
privalėjo joti pas vyriausiąjį teisėją, pasižiūrėti iš arčiau į jau panele virtusią 
gražuolę ir per kelias savaites susipažinti su šeimos papročiais ir namų ūkiu. 
Jeigu abu jaunieji, kaip tikimasi, sutars, būtina duoti Žinią tėvui, ir jis nedels- 
damas atvažiuos, kad dalyvautų iškilmingose sužieduotuvėse, kurios amži- 
nai sutvirtins trokštamą laimę. 

Liucidoras nuvyksta, kur liepta, jį sutinka labai draugiškai, nuveda į jam 
skirtą kambarį, jis įsitaiso ir nueina pasirodyti šeimininkams. Be mums jau 
pažįstamų šeimynos narių, dar randa vieną paauglio metų sūnų, padykusį, 
įžūloką, bet nekvailą ir geraširdį, ir jei jį laikytum tik linksmuoliu, tai visai 
neblogai jis derėjo prie visumos. Prie šeimynos priklausė ir nemažą amželį 
nugyvenęs, bet dar tvirtas, smagus senis, tylus, geros sielos ir protingas, vi- 
suomet pasirengęs, kur reikia, padėti. Už kelių dienų pasirodė dar vienas 
svečias, nebe pirmos jaunystės, solidžios išvaizdos vyriškis, orus, matęs 
gyvenimo, išvažinėjęs kone visą pasaulį ir mielai pasakojantis apie toli- 
miausius žemės kampelius. Vadino jį Antoniu. 

Julija sutiko pažadėtąjį jaunikį mandagiai, bet maloniai; Liucinda sten- 
gėsi, kad jam patiktų namai, tuo tarpu Julija rūpinosi vien savimi. Visiems 
diena praėjo kuo puikiausiai, tiktai ne Liusidorui: būdamas iš prigimties 
nekalbus ir kad nesėdėtų kaip nebylys, jis įsiterpdavo į pokalbį, tik ko nors 
paklausdamas ar pasiteiraudamas; taip jis išliko visiems neutralus. 

Suglumęs jis buvo baisiausiai: nuo pat pirmos akimirkos jis pajautė Ju- 
lijai — nepasakytum, kad antipatiją ar pasišlykštėjimą, — bet kažkokį 
svetimumą, o Liucinda jį patraukė taip, kad kiekvieną kartą, kai ji pažvelg- 
davo į jį savo didelėmis, ramiomis ir skaidriomis akimis, jo kūnu pereidavo 
malonus drebulys. 

Toks sujauktas jis pirmąjį vakarą atsidūrė miegamajame ir išliejo savo 
širdį anuo monologu, kuriuo pradėjome pasakojimą. Tačiau, kad galėtume 
paaiškinti, kaip šitie taip staigiai žodžiais prasiveržę jausmai derinasi su tuo, 
ką mes apie jį jau žinome, mums dar reikia šį tą pridurti. 

Liucidoras buvo mąslus žmogus, ir savo mintimis dažnai nuklysdavo 
truputį kitur, negu reikėdavo tą akimirką, todėl jam niekad nesisekdavo 
dalyvauti pokalbiuose ar šiaip šnekučiuotis; jausdamas tą savo silpnybę, jis 
būdavo nekalbus, išskyrus atvejus, kai galėdavo ką nors paaiškinti iš dalykų, 
kuriuos kaip reikiant buvo išstudijavęs ir viską lengvai prisimindavo. Todėl 
ne kartą buvo atsitikę, kad iš pradžių mokykloje, paskui ir universitete tu- 
rėjo skaudžiai nusivilti draugais ir patirti nesėkmių, atvėręs savo širdį to 
nevertiems žmonėms, tad galima suprasti, kad kiekvienas kiek atviresnis 
pasisakymas jam atrodydavo įtartinas, O įtarumas — tai atvirumo priešas. 
Tėvui buvo įpratęs niekuomet neprieštarauti; dėl to, vos tik likęs vienas, 
savo perpildytą širdį išliedavo monologais. 

Kitą rytą jis jautėsi kiek susitvardęs, bet vėl bemaž neteko pusiausvyros, 
kai jį pasitiko Julija, dar malonesnė, linksmesnė ir atviresnė. Jinai ėmė jį 
klausinėti apie jo keliones pėsčiomis ir plaukiant upėmis bei ežerais, kaip jis 
studijų metais su ryšulėliu ant pečių skersai ir išilgai išvaikščiojęs visą 
Šveicariją ir net perkopęs Alpes. Ji geidė kuo daugiau sužinoti apie puikiąją 
salą!* didžiajame pietiniame ežere, o kai Liucidoras grįžo atgal, Reinas, jos 
manymu, turėjo nuo pat savo ištakų vingiuoti didžiai nesimpatiškomis vie- 
tovėmis, kurios paskui, be abejo. privalėjo dar kelis kartus keistis, kol 
pagaliau tarp Mainco ir Koblenco, įveikęs paskutines kliūtis — ir tai verta 
pamatyti, — garbingai nuplukdo savo vandenis į pasaulio tolybes, į jūrą. 

Liucidoras pajuto didelį palengvėjimą, pasakojo noriai ir įdomiai, taip, 
kad Julija susižavėjusi šūktelėjo: ,, Tokius dalykus reikia matyti dviese!“ Tie 
žodžiai Liucidorą vėl išgąsdino, nes jis įžvelgė juose užuominą dėl bendro 
gyvenimo kelio. 

Tačiau netrukus jis buvo išlaisvintas nuo pasakotojo pareigų: atvykėlis, 
kurį vadino Antoniu, gan greit nustelbė visus jo kalnų šaltinius, uolėtas 
pakrantes, staigiai susiaurėjančias ir vėl išplatėjančias upes, nes Antonis 
pasuko tiesiai į Genują; oiš ten nebetoli ir Livornas, vienu žodžiu, viską, kas 
šalyje įdomiausia, Italijoje galima kaipmat susiglemžti, juk nevalia išeiti į 
aną pasaulį, nepamačius Neapolio, paskui dar lieka, žinoma, Konstanti- 
nopolis, kurio taip pat nedera pražiopsoti. Antonio pasakojimas apie tolimus 
kraštus prikaustė visų dėmesį, nors jis aiškino ne taip aistringai. Julija, susi- 
žavėjusi ir pamiršusi viską, buvo nepasotinama: ji dar norėjo į Aleksandriją, 
Kairą, ypač prie piramidžių, apie kurias jau neblogai nutuokė — tai vis 
žinios, pasisemtos iš būsimojo uošvio pamokų. 

Vakare (vos uždaręs duris ir dar tebelaikydamas rankoje žvakę) Liucido- 
ras sušuko: ,„„Atsikvošėk pagaliau! Čia ne juokai! Esi rimtas ir galvotas, 
kuriem galam studijavai teisę, jei dabar negali elgtis, kaip dera teisininkui? 
Laikyk save įgaliotiniu, pamiršk, kad tai tavo reikalai, ir daryk viską, ką 
privalėtum daryti kitam. Padėtis darosi baisiai paini! Svetimasis yra atvykęs 
tikriausiai dėl Liucindos, jinai jam nepaprastai atidi, kilniai draugiška ir 
šeimyniška. O toji kvailiukė pasirengus lakstyt po pasaulį su pirmu 
pasitaikiusiu, ir daugiau nieko. Be to, ji dar ir sukta, tas jos domėjimasis 
miestais ir šalimis yra tik triukas mums užkalbėti dantį. Beje, kodėl man 
atrodo viskas taip sudėtinga ir susipainioję? Ar pats vyriausias teisėjas nėra 
supratingiausias, įžvalgiausias ir maloniausias tarpininkas? Tu jam pasa- 
kysi, ką jauti ir manai, ir jis drauge su tavim pagalvos — tegu ir neužjaučia. 
Tėvą jis laiko savo rankose. O jos — ar ne jo dukterys? Kuriam galui tam 
Antonui Reizeriui"? Liucinda, gimusi namams, kad pati juose būtų laiminga 
ir kitus padarytų laimingais; verčiau tas kibus gyvsidabris limpa prie Amži- 
nojo žydo — bus nuostabiausia pora!“ 

Rytą Liucidoras nusileido laiptais žemyn, tvirtai nusprendęs pasikalbė- 
tisutėvu ir užeiti pas jį, kai tas ilsėsis kambary. Bet kaip skausmas persmelkė 
Liucidorui širdį ir kaip jis nusiminė, kai sužinojo, jog vyriausiasis teisėjas 
esąs išvykęs su reikalais ir grįšiąs tik poryt. Julija, sprendžiant iš visko, irgi 
rengėsi visą dieną nebūti, todėl neatstojo nuo pasaulio keliautojo ir, pa- 
juokavusi apie prisirišimą prie namų, Liucidorui perleido Liucindą. Iki šiol 
jaunikaitis matė šią taurią merginą tik iš tam tikro atstumo: jau ir to pirmo 
bendro įspūdžio užteko, kad įsidėtų ją į širdį; o dabar, bendraudamas su ja 
tiesiogiai, jis turėjo progos pastebėti joje dvigubai ir trigubai daugiau to, kas 
jį pirma apskritai buvo patraukę. 

Kai tėvo nebuvo, jo vietą užėmė senasis namų bičiulis, kadaise ir jis 
gyveno ir mylėjo, o kai gyvenimas ji gerokai aplamdė, rado galiausiai 
prieglobstį ir atgaivą savo jaunystės draugo pašonėj. Jis pasakojo gyvai ir 
įdomiai, ypač apie apsirikimus renkantis vyrą ir žmoną, pateikdamas 
keisčiausių pavyzdžių apie laiku ar pavėluotai išryškėjusius nesusipratimus. 
Liucinda pokalbyje vėl pasirodė labai išmintinga; ji pareiškė, kad atsitik- 
tinumas gyvenime, taip pat ir kuriant šeimą, gali suvaidinti teigiamiausią 
vaidmenį, bet yra nepalyginamai puikiau ir širdžiai smagiau, jei žmogus gali 
sau pačiam pasakyti, jog savosios laimės kalvis esąs jis pats, jog jinai yra jo 
ramaus vidinio įsitikinimo, jo tauraus siekio ir ryžtingo apsisprendimo 
vaisius. Su ašaromis akyse Liucidoras pritarė jos žodžiams; netrukus moterys 
išėjo. Senasis pokalbio pirmininkas dabar galėjo laisvai pasakoti visokiau- 
sias istorijas, buvo pateikiama ir linksmų pavyzdžių, tačiau jie mūsų herojų 
taip griebė už širdies, kad tik puikus išauklėjimas neleido jam duoti valią 
jausmams; užtat jie išsiliejo, esant jam vienam. 

— Ašlaikiausi! — sušukojis. — Bet tokiu padėties neaiškumu ir painumu 
nenoriu įskaudinti tėvelio. Aš suėmiau save į nagą, nes šito kilnaus namų 
bičiulio asmeny išvydau abiejų tėvų atstovą; su juo pakalbėsiu, jam viską 
atskleisiu, tikriausiai sutiks būti tarpininku, nes jis jau beveik išsakė, ko aš 
geidžiu. Nejaugi pavieniu atveju jis turėtų smerkti tai, kam apskritai prita- 
ria? Ryt iš ryto nueisiu pas jį: reikia šitą įtampą sumažinti. 

Tačiau prie pusryčių stalo senis nepasirodė; buvo paaiškinta, kad vakar 
jis per daug kalbėjęs, per ilgai užsisėdėjęs ir šiek tiek daugiau nei paprastai 
išgėręs vyno. Apie jį buvo kalbama daug gero, buvo minimi tokie jo 
pasisakymai ir darbai, kurie Liucidorą varė į neviltį, kad iškart nesikreipė į 
jį. Šitas nemalonus jausmas dar labiau sustiprėjo, kai Liucidoras išgirdo, kad 
po tokių priepuoliu gerasis senukas kai kada nesirodo ištisą savaitę ir ilgiau. 

Artimesniam susidraugavimui kaimo aplinka yra nepaprastai palanki, 
ypač jei šeimininkai, galvojantys ir jautrūs Žmonės, yra atidavę nemaža 
metų, padėdami gamtai kurti grožį. Šiuo atžvilgiu čia viskas buvo gerai. 
Vyriausiasis teisėjas, iš pradžių viengungis, paskui ilgai gyvenęs laimingoje 
santuokoje, būdamas pats turtingas ir turėdamas pelningą tarnybą, tiek 
pagal savo skonį ir nuovoką, tiek tenkindamas žmonos pomėgį, galiausiai 
atsižvelgdamas į savo vaikų norus ir užgaidas, įveisė didesnių ir mažesnių 
pavienių parkų, kurie po truputį buvo sujungti želdiniais ir alėjomis, ir dabar 
teikė vaikščiojančiojo akiai labai malonu, nuolat kintantį vaizdą. Į tokį 
pasivaikščiojimą jaunieji šeimos nariai ir pakvietė svečią: juk mes noriai 
rodome kitiems savo valdas, kad jie nauju žvilgsniu pamatytų tai, prie ko mes 
seniai pripratę, ir niekad nepamirštų malonaus įspūdžio. 

Artimesnės ir tolimesnės apylinkės buvo nepaprastai patogios nedide- 
liems pasėlių plotams ir visokiausioms smulkioms žemės ūkio kultūroms 
auginti. Derlingos kalvos kaitaliojosi su gan drėgnomis pievomis, todėl pro- 
tarpiais galima buvo apžvelgti visą apylinkę, kuri anaiptol neatrodė plokš- 
čia; ir nors didžioji žemės dalis turėjo duoti naudos, bet ir grožiui bei pa- 
trauklumui užteko vietos. 

Prie gyvenamųjų ir ūkinių pastatų šliejosi parkai, sodai ir prižiūrimų 
pievučių ruožai, iš kur netyčia patenki į nedidelę giraitę, kertamą plataus 
vieškelio, kylančio į kalnelį ir nusileidžiančio pakalnėn, paskui vėl kur 
išnyrančio ir nuvingiuojančio į tolumas. O čia, giraitės vidury, pačioje 
aukščiausioje vietoje, stovėjo pastatas su sale ir gretimomis patalpomis. Kas 
įeidavo pro pagrindines duris, didžiuliame veidrodyje pamatydavo nuos- 
tabiausią šios apylinkės vaizdą ir tuoj pat apsigręždavo, norėdamas nuo 
tokio netikėtumo apraminti žvilgsnį tikrovėje, nes viskas buvo taip gudriai 
įtaisyta, jog tai, kas turėjo sukelti netikėtumą, buvo nuo ateinančiojo akių 

apdairiai paslėpta. Nepasitaikė nė vieno, kuris, išvydęs gamtos atspindį 
veidrodyje, nebūtų su pasitenkinimu kelis kartus Žžiūrėjęs tai į veidrodį, tai 
į gamtą. 

Šią labai gražią, giedrą ir ilgą dieną, kai jau vieną kartą pasijudinta iš 
namų, buvo nuspręsta išvaikščioti takais, takeliais ir pievomis visas įdomes- 
nes vietas. Iš pradžių buvo parodyta vietelė, kur amžiną atilsį motulė mėg- 
davo vakarais pasėdėti — po nuostabiu buku, sugebėjusiu išsaugoti sau 
pakankamai daug erdvės. Paskui Julija, priartėjus prie nedidelio upeliuko, 
kur viename krante augo tuopos ir alksniai, o kitame driekėsi pievos bei 
javais apsėtos kalvos, ne be pašaipos priminė esant Liucindos rytinės mal- 
dos ir apmąstymų vietą. Grožis buvo neapsakomas, joks poetas neaprašys! 
Atrodė, jog viskas tūkstantį kartų matyta, bet niekur gamtos paprastumas 
nebuvo toks reikšmingas ir patrauklus. Tuo tarpu jaunesnysis broliukas 
atkreipė vaikščiojančiųjų dėmesį, Julijai smarkokai prieštaraujant, į mažy- 
tes lapines ir vaikišką sodelį, kurių pėdsakų nedaug bebuvo likę, ir į netoli 
jaukiai stovintį malūną; tai buvo dar iš tų laikų, kai Julija, dešimties metų 
mergaičiukė, svajojo pasidaryti malūnininke ir, mirus abiem senukams, pati 
užimti jų vietą, pasiieškojus sau sumanų ir darbštų pagalbininką. 

— Tuomet, — sušuko Julija, - aš dar nieko nežinojau apie miestus, 
išsidėsčiusius palei upes ir net palei jūras, nežinojau nei apie Genują, nei 
kitus miestus. Jūsų tėvelis, Liucidorai, atvedė mane į tikrąjį kelią, nuo to 
laiko aš bemaž nekeliu čia kojos. 

Ji šelmiškai atsisėdo ant suoliuko po dabar jau per daug iškerojusiu 
šeivamedžio krūmu, bet suoliukas vos ją beišlaikė. 

— Pfu, nepatinka tupėti! — šūktelėjo ji ir nubėgo į priekį paskui links- 
mąjį broliuką. 

Likusioji pora supratingai šnekučiavosi, o tokiais atvejais protas suartė- 
jo su jausmu. Kai matai, kaip prieš tavo akis vienas po kito praslenka 
paprasti, gamtos sukurti daiktai, ramiai stebi, kaip išmaningas, gudrus žmo- 
gus moka iš jų išpešti naudos, kaip jis, derindamas sugebėjimą skverbtis į 
dabartį su savo reikmių pajautimu, daro stebuklus, kad pasaulį paverstų iš 
pradžių tinkamu gyventi, o paskui jame įsikurtų ir galop perpildytų, — tada 
kalba liejasi lengvai, gali viską smulkiai aptarinėti. Liucinda aiškino tarsi iš 
ataskaitų knygos, bet, nors ir būdama labai kukli, negalėjo nuslėpti, jog 
patogūs ir jaukūs keliukai, siejantys atokias valdų dalis, yra jos darbas, 
atliktas nurodant, vadovaujant ar pritariant jos didžiai gerbiamai mamytei. 

Kadangi ir ilgiausia diena galų gale ima artėti į vakarą, teko jau pagalvo- 
ti apie grįžimą atgal, ir kol buvo mąstoma, koks kelias galėtų būti malones- 
nis, linksmasis broliukas pareikalavo drožti nors ir ne tokiu vaizdingu, gal 
net kiek sunkoku, bet užtat trumpesniu keliu. 

— Jūs, — įrodinėjo jis, — užtektinai prisigyrėt savo parkais ir visokiais 
įrenginiais, aiškinote, kaip gražinote ir gerinote aplinką tiems, kas turi 
vaizdingumą suvokiančias akis ir jautrią širdį, dabar suteikit garbę man 
pasireikšti. 

Reikėjo kėbrinti arimais ir nelygiais takais, ropštis per netvarkingai 
išmėtytus akmenis, klampoti pelkėmis, kol tolumoje pasirodė riogsančios 
kažkokios mašinerijos. Priėjus arčiau, įsitikinta, jog čia esama didelės 
žaidimų ir pasilinksminimų aikštelės, įrengtos gan išradingai ir su tam tikru 
paprastų kaimo Žmonių sumanumu. Reikiamais atstumais vienas už kito 
stovėjo: didysis apžvalgos ratas, kur kylantieji ir besileidžiantys gali visą 
laiką sau ramiai, įprastinėje padėtyje sėdėti, sūpuoklės, kabančios virvės 
sukimuisi ratu, kartys laipiojimui, kėglių takai ir dar visokios kitokios 
gudrybės, kurios didelėje aikštelėje po atviru dangumi duoda galimybę 
daugybei žmonių vienu metu būti užimtiems ir linksmintis. 

— Visa tai yra mano išmonė, mano sukombinuota! — sušuko jaunėlis. — 
Tiesa, tėvas davė pinigų ir pavedė viską tvarkyti labai protingam vyrukui, bet 
be manęs, kurį dažnai vadinate nesubrendėliu, nebūtų tam reikalui atsiradę 
nei proto, nei lėšų. 

Saulei leidžiantis visi keturi gerai nusiteikę grįžo namo. Pasirodė ir 
Antonis; tačiau jauniausioji sesuo, kuriai dar neužteko visą dieną išbūti ant 
kojų, liepė pakinkyti arklius ir nuvažiavo pas draugę, nes, girdi, ištisas dvi 
dienas jos nemačiusi ir nepaprastai pasiilgusi. Tas ketvertas, kuris liko 
namie, pasijuto kažkaip nejaukiai, net pasigirdo mintis, jog tėvo nebuvimas 
namiškiams keliąs nerimą. Emė strigti ir pokalbis, bet tuo metu staiga 
pašoko linksmuolis broliukas ir netrukus grįžo nešinas knyga, kurią pasisiūlė 
garsiai paskaityti. Liucinda negalėjo susilaikyti nepaklaususi, kaip jam, 
ištisus metus nepaėmusiam į rankas knygos, dabar šovė į galvą tokia mintis? 
Į tai jis atsakė patenkintas: 

— Man viskas ateina į galvą laiku, o jūs tuo pasigirti negalit. 

Jis perskaitė vieną po kitos kelias tikras liaudies pasakas, kurios duoda 
žmogui galimybę dvasia atitrūkti nuo savęs, pakutena širdį dėl norų išsipil- 
dymo ir priverčia pamiršti visas tas sąlygas, į kurias mes, net maloniausiomis 
akimirkomis, esame įsprausti. 

— Ką man daryti? — sušuko Liucidoras, vos pasijutęs vienas. — Laikas 
nelaukia; Antoniu nepasitikiu, jis atitrūkęs nuo gyvenimo, net nežinau, kas 
jis toks, kaip į šiuos namus pateko ir ko išvis nori; atrodo, jis rėžia sparną 
aplink Liucindą, todėl iš jo nėra ko tikėtis. Lieka tik viena išeitis — kreiptis 
į pačią Liucindą; ji turi viską sužinoti pati pirmoji. Juk aš iš karto tai 
pajaučiau, kam gudraut ir ieškot aplinkinių kelių! Nuo ko pradėjai, tuo 
reikia ir užbaigti, — taip geriausiai pasieksiu savo. 

Šeštadienio rytą, anksčiau negu paprastai atsikėlęs ir apsirengęs, 
Liucidoras vaikščiojo po savo kambarį ir mąstė, ką pasakyti Liucindai; stai- 
ga už durų pasigirdo kažkoks komiškas ginčas, o kai jos atsidarė, pamatė, 
kaip linksmasis šeimininko sūnus stengiasi į kambarį įstumti berniuką, 
nešantį svečiui kavos ir sausainių, jis pats laikė rankose vyną ir užkandžius. 

— Eik, sakau, pirmas, — akino jis berniuką, — pirma reikia aptarnauti 
svečią, 0 aš įpratęs pats apsitarnauti. Atleiskit, mielas drauge, kad šiandien 
įsiveržiau per anksti ir sukėliau tokį šurmulį; papusryčiaukim ramiai kartu, 
O paskui pamatysim, už ko tversimės, nes į kitus nėra ko dėti vilčių. Mažoji 
dar negrįžo iš draugės, — tos turi bent jau kas dvi savaitės išlieti viena kitai 
savo širdis, jei ne — jos pukšt ir persprogs. Prie Liucindos šeštadieniais 
neprieisi, ji duoda tėvui smulkią ūkio išlaidų ataskaitą; ir aš turėčiau ten 
dalyvauti, bet saugok Dieve, mane nuo viso šito! Man kąsnis springsta 
gerklėj, jei aš žinau, kiek kas kainuoja. Svečių laukiama tik rytoj, senis dar 
neatsitokėjo, Antonis medžioklėj, tad ir mes gal pamedžiokim, a? 

Kai jie nusileido laiptais į kiemą, šautuvai, medžiotojų kuprinės ir šunys 
jau buvo paruošti; slampinėdami palaukėmis, jie sumedžiojo nedidelį zui- 
kutį ir šiokį toki paukštelį. O per visą kitą laiką kalbėjosi apie namiškius ir 
jų tarpusavio santykius. Buvo paminėtas ir Antonis, ir Liucidoras nepraleido 
progos šiek tiek daugiau apie jį sužinoti. Linksmasis jaunikaitis ne be tam 
tikro pasididžiavimo tikino, jog tą keistuolį, kad ir kaip jis dėtųsi paslap- 
tingumo aureolę, jau permatęs kiaurai. 

— Jisai — turtingo prekybos firmos savininko sūnelis, ir kaip tik tuo 
metu, kai, kupinas jaunystės jėgų, ketino energingai imtis didelės veiklos ir 
mėgautis visais gyvenimo malonumais, firma bankrutavo. Puolęs iš savo 
vilčių aukštybių žemyn, jis vis dėlto sugebėjo atsitiesti ir, tarnaudamas 
kitiems, užsiiminėjo tuo, ko nebegalėjo daryti nei sau, nei savo artimiesiems. 
Vykdydamas pavedimus, jis išvažinėjo pasaulį, gerai susipažino su juo ir 
atidžiai ištyrinėjo sudėtingus prekybos kelius, nepamiršdamas ir naudos 
sau. Nepaprastas veiklumas ir begalinis sąžiningumas padėjo jam įgyti ir 
išlaikyti daugelio žmonių besąlygišką pasitikėjimą. Visur atsirado pažįsta- 
mų ir draugų; dar reikėtų pridurti, kad jo turtas išmėtytas po pasaulį ten, kur 
tik yra jo draugų, todėl protarpiais jam reikia pabuvoti visose keturiose 
pasaulio dalyse. 

Visa tai linksmasis jaunikaitis pasakojo taip išsamiai ir vaikiškai 
nuoširdžiai, įterpdamas ne vieną išmoningą pastabą, kad atrodė, jog jis 
rengiasi sekti savo pasaką kone be galo. 

— O kiek jau metų jis turi reikalų su mano tėvu! Jie mano, kad aš nieko 
nematau, nes man niekas nerūpi; bet aš kaip tik ir matau nepalyginamai 
geriau dėl to, kad man į viską nusispjaut. Daug pinigo jis yra pasidėjęs pas 

tėvą, O tas savo ruožtu juos saugiai ir pelningai investavęs. Ką tik vakar jis 
įdavėseniui dėžutę su brangenybėmis; paprastesnės, puikesnės irvertingesnės 
nesu savo akyse regėjęs, nors mačiau ją tik probėgšmais, nes tai — paslaptis. 
Ta dėžutė tikriausiai dovana sužadėtinei: iš karto ir džiaugsmas, ir ateities 
garantas. Antonis taikosi į Liucindą. Kai matau juos drauge, negaliu sakyti, 
kad tai derama pora, ne! Jam geriau tiktų toji padauža, manau, ji eitų 
greičiau užjo negu vyresnioji; kai kada ji iš tikrųjų žvelgia į tą seną niurgzlį 
su tokia simpatija ir prielankumu, tarsi būtų pasirengusi tuoj pat sėst į 
vežimą ir dardėti, kur nosis rodo, kur akys veda. 

— Liucidoras stengėsi neišsiduoti, bet ir nežinojo, ką atsakyti — viskam, 
ką girdėjo, širdyje pritarė be išlygų. O pasakotojas varė toliau: 

— Išvis tą mergiotę nesveikai traukia prie senu vyrų. Man atrodo, kad 
mieliau ji tekėtų už jūsų tėvo negu už sūnaus. 

Liucidoras kėblino savo kompanionui iš paskos, visai nesidomėdamas, 
ar tas vedė lengvai ar sunkiai prieinamomis vietomis; abu pamiršo me- 
džioklę, kuri ir negalėjo būti sėkminga. Jie užsuko pas vieną žemės nuomi- 
ninką, kuris juos maloniai priėmė, ir kol vienas iš jų smagiai valgė, gėrė ir 
plepėjo, kitas sėdėjo paskendęs mintyse ir svarstymuose, kaip iš to, ką su- 
žinojo, ištraukti naudos sau ir savo reikalui. 

Po visų tų pasakojimų ir atskleistų paslapčių Liucidoras pajuto Antoniui 
tokį didelį pasitikėjimą, kad, jau eidamas per kiemą, ėmė jo teirautis ir 
nuskubėjo įsodą, kur tas neva turėjęs būti. Jis išvaikščiojo visas parko alėjas, 
maloniai apšviestas vakarop nukrypusios saulės, — bet veltui. Niekur nė 
gyvos dvasios! Galiausiai žengė pro duris į didžiąją salę ir — keistas daly- 
kas! — besileidžianti saulė, atsispindėjusi veidrodyje, jį apakino taip, kad 
negalėjo atpažinti dviejų ant kušetės sėdinčių žmonių, bet aiškiai matė, kaip 
šalia damos sėdintis vyriškis karštai bučiavo jai ranką. Bet koks apėmė jį 
siaubas, kai, atsigavus akims, priešais save išvydo Liucindą ir Antonį. Jis 
kone žemėn prasmego, kai Liucinda pasveikino jį draugiškai ir nė kiek 
nesivaržydama ir, pasislinkusi į šoną, pakvietė sėsti sau iš dešinės; bet jis 
stovėjo kaip įbestas. Paskui nė nepajuto, kaip atsisėdo, ir kai ji kreipėsi į jį 
teiraudamasi, ar gerai praleidęs dieną, ir ėmė atsiprašinėti, aiškindamasi 
visokiais namų rūpesčiais, jis nebegalėjo pakęsti jos balso. Antonis atsistojo 
ir, nusilenkęs Liucindai, nuėjo; 0 jinai, irgi stodamasi, pakvietė likusįjį 
pasivaikščioti. Žingsniuodamas šalia jos, jis buvo nekalbus ir jautėsi 
nesmagiai; irji atrodėsunerimusi; jei jis nors kiek tebebūtų turėjęs nuovokos, 
iš jos gilaus kvėpavimo būtų supratęs, kad širdy ji slepia sielvartą. Pasiekus 
namus, Liucinda atsisveikino, o jis leidosi į gamtą — iš pradžių ėjo iš lėto, o 
paskui žengė vis greičiau ir greičiau. Parke jam buvo per ankšta, todėl 
patraukė tiesiai per laukus, girdėdamas tik savo širdies balsą ir nepa- 

stebėdamas nuostabaus vakaro grožybių. Pasijutęs esąs vienas ir duodamas 
jausmams išsilieti raminančių ašarų srautu, jis sušuko: 

— Ne kartą gyvenime patyriau skausmą, bet niekuomet dar taip 
nesikankinau ir nebuvau toks vargšas, kaip dabar! Ateina pas tave išsvajo- 
toji laimė, paima tave už parankės ir — vėl atsisveikina visiems laikams. 
Sėdėjau šalia jos, ėjau drauge su ja, jos plazdanti suknelė lietė mane — irštai 
jos nebėra! Kam visa tai vardini, kam išvynioji kaip siūlų kamuolį? Nutilk ir 
apsispręsk! 

Uždraudęs sau prasižioti, jis dabar mąstė be žodžių, žingsniuodamas 
laukais, pievomis ir per krūmus, dažnai ir doro tako nepasirinkdamas. Tik 
vėlai vakare sugrįžęs į savo kambarį, jis neišlaikė ir sušuko: 

— Rytoj anksti rytą išvažiuoju, kam man dar viena tokia diena! 

Jis dribo ant lovos, nenusirengęs drabužių. O, laiminga, sveika jaunystė! 
Po kelių akimirkų jis jau kietai miegojo — per ilgą varginančią dieną 
nusipelnęs saldaus miego. Pirmiejisaulės spinduliai nutraukė jį guodžiančius 
rytmetinius sapnus; prasidėjo ilgiausia diena, grasinusi virsti amžinybe. 
Nesugebėjęs pajusti žvaigždėto vakaro raminančio žavesio, jis jautė dabar 
tikrytmečio jaudinantį grožį — kad pultų į neviltį. Jis matė pasaulį nuostabų, 
kaip visados — jo akims jis dar tebebuvo toks, tačiau jo dvasia prieštaravo: 
visa tai jam nebepriklausė, Liucindą jis prarado. 


Devintas skyrius 


Lagaminą, kurį Liucidoras ketino palikti, sukrovė gan greitai; neparašė 
ir laiškelio, tik per arklininką — jį vis tiek reikėjo Žadinti — buvo numatęs 
keliais žodžiais atsiprašyti, kad neateis valgyti, galbūt ir vakarieniauti. Bet 
arklininką jis jau rado prie tvarto, dideliais žingsniais dybinantį ten ir atgal. 

— Tikriausiai nežadat joti? — pasakė tas Liucidorui kiek irzlokai, nors 
šiaip buvo geros širdies žmogus. — Kaip jums pasakysiu atvirai: jaunasis 
ponaitis darosi kaskart vis nepakenčiamesnis. Vakar bastėsi visą dieną po 
apylinkę ir jau galima buvo tikėtis, kad sekmadienio rytą jis dėkos Dievui, 
galėdamas atsipūsti. Bet kur tau — dar apytamsiais įsiveržia į tvartą, pake- 
lia triukšmą, ir kol aš pašokau, jis jau pasibalnojęs žaboja jūsų arklį ir, į ma- 
no protestus nekreipdamas jokio dėmesio, sėda į balną šūktelėjęs: „Žinok, 
kad darau gerą darbą! Šitas padaras juda visuomet tik lengva juridine riste- 
le, pamatysi, kaip aš jį paleisiu smagiais šuoliais per gyvenimą“. Maždaug 
šitaip jis pasakė, ir kitos jo kalbos esti ne mažiau keistos. 

Liucidoras nustebo, stačiai apstulbo; jis mylėjo savo arklį kaip tik dėl to, 

kad tas atitiko jo paties charakterį, jo gyvenimo būdą; jam pasidarė pikta, 
kad tas geras, supratingas gyvulėlis dabar pateko į vėjavaikio rankas. Žlugo 
ir jo planas, jo ketinimas šią kritišką akimirką dumti pas vieną universiteto 
laikų bičiulį, su kuriuo tada linksmai ir nuoširdžiai draugaudami gyveno. 
Dabar nubudo senasis pasitikėjimas, apie daugelio mylių atstumą tarp jų 
nebuvo galvojama: jis neabejojo, kad visada gera linkintis, padėtį suprantan- 
tis bičiulis duos patarimą ir nuramins. Ir štai Šitų vilčių nebėra; beje, yra — 
jeigu jis ryšis pasiekti tikslą savo kojomis, kuriomis dabar vien tegalėjo 
pasikliauti. 

Pirmiausia jis norėjo ištrūkti iš parko į laukus, išeiti į kelią, turėjusį jį 
vesti pas bičiulį. Jis pėdino, nelabai žinodamas, kurion pusėn pasukti, kai 
žvilgsnis netikėtai kairėje užkliuvo už iš krūmų kyšančio vienišo, keistos 
išvaizdos medinio pastato, apie kurį anksčiau niekas nė puse lūpų nebuvo 
prasitaręs; ir čia — didžiausiam jo nustebimui — galerijoje po kiniško sti- 
liaus stogu išvydo gerąjį senuką, kuris jau kelios dienos buvo laikomas 
sergančiu, 0 dabar sau kaip niekur nieko dairėsi aplinkui. Į malonų pasvei- 
kinimą ir primygtinį kvietimą užlipti laiptais pas jį viršun, Liucidoras atsa- 
kė išsisukinėjimais ir rodydamas rankomis, kad labai skuba. Tik prielanku- 
mas simpatingajam senukui, kuris netvirtais žingsniais puolė leistis laiptais, 
rizikuodamas nudardėti žemyn, privertė pasukti prie jo ir duotis užtempia- 
mam į antrąjį aukštą. Nustebęs įžengė jis į nedidelę jaukią salę, kuri turėjo 
tik tris langus, per kuriuos atsiveria nuostabus laukų vaizdas; kitas tris sienas 
puošė arba, teisingiau pasakius, dengė keli šimtai portretų, daugiausia va- 
rio raižinių, bet taip pat ir pieštų, priklijuotų tam tikra tvarka ir atskirtų 
vienas nuo kito spalvotais pakraščiais arba tarpeliais. 

— Darau jums išimtį, mano bičiuli, ne kiekvienam suteikiu tokią garbę; 
tai — šventovė, kurioje patenkintas leidžiu savo paskutines dienas. Čia 
atsigaunu nuo visų klaidų, kurių pridarau, gyvendamas visuomenėje, čia 
atitaisau, išlyginu savo dietos pažeidimus. 

Liucidoras apžiūrėjo visą rinkinį ir, neblogai nusimanydamas apie isto- 
riją, greit pastebėjo, kad jame esama istorinės tendencijos. 

— Ten viršuj, ant frizo, — tarė senis, — surašyti senovės laikų žymiausių 
žmonių vardai, po jų — taip pat tik vardai, bet jau iš vėlesnių laikų, nes kaip 
tie žmonės atrodė, sunku tiksliai nustatyti. O čia, pagrindiniame plote, 
prasideda iš tikrųjų manasis gyvenimas, tai žmonės, kurių vardus minint 
girdėjau dar būdamas vaikas. Nes didelių žmonių vardai išlieka tautos 
atminty maždaug penkiasdešimt metų, paskui jie dingsta arba virsta legen- 
da. Nors mano tėvai ir vokiečiai, aš esu gimęs Olandijoje, todėl Vilhelmas 
Oranietis, kaip Nyderlandų valdytojas ir Anglijos karalius, yra man visų 
didžiųjų žmonių ir herojų protėvis. Salia jo matote Liudviką XIV, kuris... 


Pirma knyga 78 


O, su kokiu malonumu Liucidoras būtų nutraukęs gerojo senuko aiš- 
kinimus, jei jis nebūtų laikęs nemandagumu to, kas mums, pasakotojams, 
visai nekenkia ir leistina! Mat jisai, vienu akies kampučiu regėdamas 
Frydricho Didžiojo ir jo generolų portretus, aiškiai suprato, kad gali tekti 
išklausyti visą naujųjų ar pačių naujausių laikų istorijos kursą. Kad ir kaip 
jaunikaitis gerbė senuko gyvą domėjimąsi ankstesniųjų ir dabartinių laikų 
istorija, nors ir pastebėjo kai kuriuos jo gan įdomius samprotavimų ir 
pažiūrų bruožus, universitete jis tą kursą jau buvo išklausęs,o ką žmogus jau 
vieną kartą yra girdėjęs, jam rodosi, kad tai jis žino visam gyvenimui. Jo 
mintys buvo toli, ausys garsų nebepriėmė, akys vos bematė, ir jis jau buvo 
besirengiąs pačiu įžūliausiu būdu sprukti pro duris ir bildėti nelemtaisiais 
laiptais žemyn, kai staiga iš apačios pasigirdo stiprus pliaukštelėjimas 
rankomis. 

Kol Liucidoras tebestovėjo nejudėdamas, senis iškišo pro langą galvą, ir 
iš apačios pasigirdo gerai pažistamas balsas: 

— Nusileiskite dėl Dievo meilės iš savo tos senienų galerijos! Užteks 
pasninkauti, padėkit man kaip nors apmaldyti mūsų jaunąjį bičiulį — kai jis 
sužinos. Truputį neprotingai spustelėjau Liucidoro arklį, jis pametė pasagą 
ir turėjau jį palikti. Ką pasakys Liucidoras? Būtų juokinga, jei nebūtų kvaila. 

— Užlipkit pas mane! — šūktelėjo senis ir, atsigrįžęs į Liucidorą, tarė: 

— Na, ką pasakysit? 

Liucidoras tylėjo, 0 pro duris įžengė padūkėlis ponaitis. Ilgai buvo 
ginčijamasi ir aiškinamasi; galų gale sutarta nedelsiant pasiųsti arklininką, 
kad tas pasirūpintų arkliu. 

Palikę senį vieną, abu jaunikaičiai nuskubėjo link namų, į kuriuos Liuci- 
doras ėjo ne be tam tikro potraukio: kas bus, tas — juk tarp tų mūro sienų 
slypėjo vienintelis jo širdies geismas. Tokiais nevilties atvejais mums 
pritrūksta savos laisvosios valio paramos — ir iškart pasijaučiame lengviau, 
jei iš kur nors ateina paskata ar ir truputis prievartos. Tačiau, vos įžengusį 
į kambarį, Liucidorą apėmė labai keistas jausmas, panašus į savijautą 
žmogaus, kuris, ką tik išvykęs iš viešbučio, yra priverstas grįžti į savo nume- 
rį, nes nulūžo ekipažo ašis. 

Linksmasis ponaičiukas dabar ėmėsi tvarkingai iškraustinėti lagaminą, 
kruopščiai atidėliodamas į šoną visus, kiek tik buvo, puošnesnius drabužius, 
suprantama, kelioninius; jis privertė Liucidorą užsimauti kojines ir apsiauti 
batus, sutvarkė jo dideles rudas garbanas ir išpustė jį kaip reikiant. Paskui, 
pasitraukęs kelis žingsnius, nužvelgė nuo galvos iki kojų savo rankdarbį, tai 
yra mūsų draugą, ir sušuko: 

— Na, drauguži, dabar atrodote kaip žmogus, kuris jau gali patraukti 
dailiosios lyties atstovių dėmesį ir kuris daro pakankamai rimtą įspūdį, kad 
imtų dairytis nuotakos. Lukterėkit dar valandėlę! Ir jūs pamatysit, kad 

lemiamą akimirką ir aš galiu šį tą nuveikti. Aš tai išmokau iš karininkų, 
kuriuos merginos visada nulydi akimis, tada ir aš pats įsirašydinau į tam 
tikros rūšies kareivius, ir dabar jos į mane taip pat vis spokso ir stebeilija, ir 
nė viena nežino, ką su manim daryti. Bet va, iš to žvilgčiojimo, iš to ste- 
bėjimosi ir dėmesio kreipimo dažnai ir išeina šis bei tas, nors ir neilgai te- 
trunkąs, bet vertas sugaišti kelias akimirkas. O dabar eime pas mane, bičiuli! 
Iš jūsų tikiuosi tokios pat paslaugos. Kai pamatysit, kaip aš, vilkdamasis 
vieną skudurą paskui kitą, lendu į savo kailį, nesakysit, kad tas lengvabūdis 
berniokas neturi humoro jausmo ir išradingumo. 

Jis nusitempė savo draugą ilgais, plačiais senų rūmų koridoriais. 

— Aš įsitaisiau, — aiškino jis, — visai gale. Tai nereiškia, kad slapstausi, 
bet mėgstu būti vienas: visiems juk neįtiksi. 

Tuo metu, kai abu ėjo pro kanceliariją, iš jos išėjo patarnautojas, nešinas 
dar prosenelių laikų rašymo padėklu — juodu, dideliu ir su visais reikmeni- 
mis, net popierius nebuvo pamirštas. 

— Žinau, aišku, kąjie ten vėlrengias keverzot, — šūktelėjo jaunikaitis. — 
Duok šen raktą ir drožk! Užeikit čionai, Liucidorai! Kol apsirengsiu, 
pasidairysit čia truputį. Kaip teisės gerbėjas tokios vietelės turbūt neniekin- 
si, tu juk ne tvarto žiurkė. — Ir jis įstūmė Liucidorą į teismo salę. Jaunuolis 
iš karto pasijuto savuose, pažįstamuose vandenyse: jis prisiminė dienas, kai 
jis, nepaprastai žavėdamasis teise ir valstybės dalykais, sėdėjo prie tokio pat 
stalo ir klausydamasis bei užsirašinėdamas mokėsi teismo procedūrų. 
Neliko jo nepastebėta ir tai, kad čia, pasikeitus religinėms pažiūroms, 
Temidės paslaugoms buvo pritaikyta sena puiki namų koplyčia. Bylų len- 
tynose jis rado raštus ir protokolus, jam jau seniai pažįstamus, nes iš sostinės 
jis tais reikalais susirašinėjo su čionykščiu teismu. Atskleidęs vieną iš 
aplankų, jis aptiko atsakomąjį raštą, kurį buvo švariai perrašęs, o kitą — kurį 
pats buvo sukūręs. Rankraščiai ir popieriai, antspaudai ir pirmininko para- 
šai — visa tai jam priminė tuos laikus, kai jo jaunatviškos viltys buvo 
siejamos su teisės mokslais. Ir kai apsidairęs pamatė vyriausiojo teisėjo 
kėdę, numatytą ir skirtą jam, tokią puikią vietelę su tokiu garbingu veiklos 
baru, ir suprato, kad dabar rizikuoja jos netekti ir niekados gyvenime 
nebegaus, jis pajuto, kaip skausmas smarkiai, tiesiog klaikiai suspaudė širdį, 
o Liucindos paveikslas, rodos, pradėjo nuo jo tolti ir nykti begalybėje. 

Jam kilo noras nirti į laisvę, bet pasirodė esąs įkalintas. Keistasis drau- 
gas, gal iš lengvabūdiškumo, o gal ir iš šelmystės, paliko užrakintas duris, 
tačiau mūsų draugui neilgai tereikėjo kęsti šitą slogutį, nes anas greit 
sugrįžo, ėmė atsiprašinėti ir savo neįprasta išvaizda iš tikrųjų sukėlė šypse- 
ną. Jo drabužių spalvų ir kirpimo arogantiškumą vis dėlto slopino tikro 
skonio pajautimas, panašiai kaip ir mes patys, pamatę tatuiruotą indėną, 
neretai nuoširdžiai žavimės. 

— Šiandien tai pasilinksminsim, — sušuko jis, — atsigriebsim už visas 
nuobodžias dienas: atvažiavo draugai — puikūs, nuotaikingi vyrukai, ir 
dailios merginos — patrauklios, meilios būtybės; parsirado ir mano tėvas, 0 
drauge su juo — stačiai stebuklų stebuklas! — atvažiavo ir jūsų tėvas. Buvo 
tokia šventė! Visi jau susirinkę salėje pusryčiams. 

Liucidoras staiga pajuto, kad akys žvelgia į tirštą miglą, kurioje lyg 
vaiduokliai plaukioja pažįstamos ir nepažįstamos būtybės, tačiau tvirtas 
būdas ir tyra širdis padėjo jam susitvardyti, ir netrukus jis jau buvo viskam 
pasiryžęs. Tvirtu žingsniu jis ėjo skubančiam draugui iš paskos, galutinai 
nusprendęs palaukti — kas bus, tas! — ir išsiaiškinti — vienaip ar kitaip! 

Ir vis dėlto ant salės slenksčio jis sumišo. Tarp dideliu pusračiu palei 
langus stovėjusių žmonių jis tuoj pat pastebėjo savo tėvą šalia vyriausiojo 
teisėjo, — abu pasipuošę šventiškais drabužiais. Seseris, Antonį ir kitus 
pažįstamus ir nepažįstamus jis apmetė blausiu žvilgsniu. Netvirtu žingsniu 
jis prisiartino prie tėvo, kuris nors ir labai maloniai jį pasveikino, vis dėlto 
santūrokai, o tai neleido jam šiuo metu intymiau sušnekti. Stovėdamas prieš 
tiek daug žmonių, Liucidoras ieškojosi šiai akimirkai tinkamos vietos; jis 
būtų galėjęs atsistoti šalia Liucindos, bet Julija, priešingai griežtoms elgesio 
taisyklėms, padarė taip, kad jis atsistojošalia jos; Antonis liko prie Liucindos. 

Sią reikšmingą akimirką Liucidoras vėl pasijuto kaip kliento įgaliotasis 
asmuo ir, būdamas gerai užgrūdintas teisės mokslų, pasitelkė savo paties 
dvasiai sustiprinti šį puikų priesaką: „Kitų mums patikėtus reikalus mes 
turime traktuoti kaip savus! Tad kodėl savųjų nevertinti irgi taip pat?“ 
Kadangi sakyti dalykines kalbas jis buvo įgudęs, todėl greit apmetė mintyse, 
ką čia derėtų išdėstyti. Tuo tarpu susirinkusieji, sustoję jau taisyklingu 
pusračiu, atrodo, bus jį aplenkę. Kalbos turinys jam buvo aiškus, tiktai 
pradžios niekaip negalėjo sugalvoti. Dabar jis pastebėjo kampe ant staliu- 
ko ir tą pačią didelę rašalinę, kitus kanceliarijos reikmenis. Vyriausiasis 
teisėjas padarė judesį, tarsi rengtųsi kalbėti, Liucidoras norėjo užbėgti jam 
už akių, bet šią akimirką Julija jam spustelėjo ranką. Tai išmušė jį visai iš 
vėžių, jis suprato, kad viskas jau nuspręsta, kad viskas Žuvę. 

Dabar buvo atėjęs momentas, kada reikėjo spjauti į visas aplinkybes, 
visus tuos šeimų santykius, į elgesio ir padorumo taisykles: ir jis, nuleidęs 
akis, ištraukė savo ranką iš Julijos rankos ir taip greitai spruko pro duris, kad 
susirinkusieji net nesusivokė jo nebesant, o jis pats lauke irgi dar ilgai 
neatsitokėjo. 

Bodėdamasis dienos šviesos, kuri dabar ypač buvo ryški, vengdamas 
sutinkamų žmonių akių, bijodamas persekiotojų, jis žingsniavo vis pirmyn 
ir pirmyn, kol priėjo didžiąją sodo salę su veidrodžiu. Pajutęs, kad keliai ėmė 
linkti, jis įpuolė į vidų ir nusiminęs krito ant sofos po veidrodžiu, tarsi 
šokdamas į tos miesčioniškos, filisteriškos visuomenės šėlstančią jūrą, ku- 


81 


rios bangos ritosi ir blaškėsi aplink jį ir jo paties krūtinėje. Jo praeitis susiki- 
bo grumtynių su dabartimi — akimirka buvo baisi. 

Taip jis pragulėjo kiek laiko, isikniaubęs į pagalvėlę, ant kurios vakar 
ilsėjosi Liucindos ranka. Visai pasinėręs į savo jausmus ir neišgirdęs artė- 
jančių žingsnių, jis pašoko tik tada, kai pajuto kažkieno prisilietimą — šalia 
jo stovėjo Liucinda. 

Manydamas, kad ji esanti pasiųsta jo atvesti, kad jai liepta, gražiai se- 
seriškai pakalbėjus,sugrąžinti jį atgal ir atiduoti įšlykštaus likimo rankas, jis 
sušuko: 

— Ne jus, Liucinda, jie turėjo čionai pasiųsti! Išties dėl jūsų aš iš ten 
pabėgau! Ne, negrįšiu nė už jokius pinigus! Jei galit nors truputį užjausti, 
padėkit man, duokit galimybę ir būdą iš čia ištrūkti. O kad įsitikintumėt, jog 
nėra jėgos, kuri priverstų mane grįžti, — štai jums raktas į mano elgsenos 
paslaptį, elgsenos, kuri ir jums, ir kitiems turbūt atrodys beprotiška. Išgirskit, 
ką širdy esu prisiekęs ir dabar pakartosiu garsiai: tik su jumis norėčiau 
gyventi visą gyvenimą, jums atiduoti savo jaunystę ir ja džiaugtis, ištikimai 
ir garbingai kartu sulaukti senatvės. Tegu priesaika, kurią jums dabar tariu 
aš, pats nelaimingiausias žmogus pasaulyje, palikdamas jus visam laikui, bus 
tokia pat tvirta ir nesulaužoma, kaip ir įžadas, duotas prieš altorių. 

Jis pasisuko, norėdamas ištrūkti ir pabėgti nuo jos, Liucindos, kuri 
stovėjo dabar taip arti jo; bet ji švelniai apkabino jį. 

— Kąjūs darot! — sušuko ji. — Liucidorai! Jūs ne toks nelaimingas, kaip 
sakot: jūs esat mano, o aš — jūsų! Aš laikau jus savo rankose, tad nedelskit 
ir mane apkabinti. Jūsų tėvas visai patenkintas, o Antonis veda mano seserį. 

Nustebęs Liucidoras nuleido rankas. 

— Nejaugi tai tiesa? 

Liucinda šypsodamasi linktelėjo galva, jis ištrūko iš jos sakydamas: 

— Leiskit man iš tolo pasižiūrėti į tą, kuri nuo šiol man bus pati 
artimiausia pasaulyje. 

Jis paėmė ją už rankų, žiūrėdamas tiesiai į akis. 

— Liucinda, nejaugi iš tikrųjų tu mano? 

— Taip, tikrai, — atsakė ji. Ir jos tyrose akyse sužvilgo saldaus jausmo 
ašaros. Jis puolė jai ant kaklo, glausdamas savo galvą prie josios, ir laikėsi, 
kaip skęstantis laivas už pakrantės uolos; 0 žemė vis dar lingavo jam po 
kojomis. Atmerkęs savo susižavėjimo kupinas akis, jis netyčia žvilgtelėjo į 
veidrodį ir pamatė jame, kaip ji laiko apglėbusi jį, o jis ją. Jis dar kelis kartus 
pasižiūrėjo, nuleisdamas ir vėl pakeldamas akis. Tokie jausmai išlieka 
žmogaus atmintyje visą gyvenimą. Sykiu jis matė veidrodyje ir tą gamto- 
vaizdį, kuris jam vakar atrodė toks klaikus ir nuojautingas, o šiandien buvo 
kaip niekad švytintis ir puikus. Toks apsikabinimas ir tokiame fone! Geras 
atlyginimas už visas kančias. 

— Mes ne vieni, — tarė Liucinda, ir vos jis spėjo atsitokėti nuo susijau- 
dinimo, kai pasirodė dailiai apsirengę berniukai ir mergaitės su vainikėliais 
ant galvų ir, laikydami rankose vainikus, užtvėrė išėjimą. 

— Viskas turėjo būti kitaip, — sušuko Liucinda.— Taip gerai buvo 
sumanyta, o dabar — netvarka ir maišalynė! 

Tolumoje pasigirdo žvalus maršas, ir plačiu keliu ėmė artėti iškilminga 
linksmai nusiteikusių Žmonių eisena. Liucidoras delsė, nesiryždamas eiti jų 
pasitikti, ir jautė, kad kojos gali nepaklusti, jei nesilaikys Liucindos rankos, 
kuri dabar stovėjo šalia jo, kiekvieną akimirką laukdama iškilmingo 
susitikimo, kupina padėkos už tai, kad abiem viskas atleista. 

Tačiau įnoringieji dievai buvo nusprendę kitaip: iš priešingos pusės 
pasigirdęs smagus pašto rago skardenimas staiga sutrikdė visą eisenos 
rimtybę. 

— Kas dar galėtųatvažiuoti? — išsprūdo klausimas Liucindai. Liucidoras 
net krūptelėjo nuo minties, kad atsiras kažkoks pašalinis žmogus — ir 
ekipažas atrodė visai svetimas. Tai buvo dvivietis naujutėlaitis kelioninis 
diližanas. Jis privažiavo prie salės. Puikiai savo darbą išmanantis berniukas 
nušoko žemėn, atidarė dureles, bet niekas neišlipo,; jis pats striktelėjo į vidų 
ir keliais mikliais rankų judesiais atstūmė stoglankius — taip visų ateinan- 
čiųjų akivaizdoje kaipmat nagingų irsumanių meistrų sukonstruotas diliža- 
nas buvo parengtas nuotaikingam pasivažinėjimui. Antonis, aplenkęs kitus, 
nuvedė Juliją prie ekipažo. 

— Pažiūrėkit, — tarėjis, — ar patiks jums šituo vežimu dardėti su manim 
geriausiais keliais po visą pasaulį; taip, tik geriausiais — ir jokiais kitokiais, 
ojeibus vargų — mokėsim vienas antram pagelbėti. Per kalnus mus gabens 
nešuliniai arkliai, ir vežimą jie pertemps drauge. 

— O, koks jūs mielas! — sušuko Julija. 

Prišokęs berniukas ėmė mitriai, tarsi fokusininkas, rodyti, kokia tinka- 
ma, patogi ir kiek daug teigiamybių turi ši lengva konstrukcija. 

— Žemėje aš nesugebėsiu jums atsidėkoti! — sušuko Julija. — Tikšitame 
mažame danguje ant ratų, tik nuo šito debesies, į kurį jūs mane įkeliat, aš 
pasakysiu jums nuoširdžiausiai ačiū. 

Ji įšoko į vežimą ir, maloniai žvelgdama, pasiuntė jam oru bučinį. 

— Dabar jums dar negalima pas mane: bandomajai kelionei noriu 
pasiimti kitą, jis taip pat turi išlaikyti tam tikrus išmėginimus. 

Ji pašaukė Liucidorą, kuris, stovėdamas šalia tėvo ir uošvio, su jais 
drauge kažką mąstė, jis mielai pasidavė įsodinamas į lengvą vežimą, nes 
jautė didžiulį norą bent kelias akimirkas kaip nors prasiblaškyti. Jis atsi- 
sėdo šalia Julijos, ir jinai šūktelėjo vežėjui pasakydama, kaip ir kur važiuo- 
ti. Ekipažas bematant išnyko nustebusiam būreliui iš akių, palikdamas 
didžiulį dulkių debesį. 

Julija įsitaisė visai gerai ir patogiai kamputyje. 

— Jūs irgi pasislinkit tenai, ponas svaini, kad mes galėtume tiesiai vienas 
antram žiūrėti į akis. 

Liucidoras: Jūs jaučiat, kad aš sutrikęs irsuglumęs,atrodo lygsapnuočiau, 
padėkit man atsigauti. 

Julija: Pažvelkit į tuos mielus žemdirbius, kaip jie nuoširdžiai mus 
sveikina! Per tą laiką, kurį esat čia, taip ir nenuėjot į kaimą. Visi gyvena 
pasiturimai ir visi man prielankūs. Juk nėra žmogaus, tarkim, kad ir labai 
turtingo, kuriam, turint geros valios ir noro, nebūtų galima padaryti 
reikšmingos paslaugos. Tą kelią, kuriuo mes taip patogiai važiuojame, 
nutiesdino mano tėvas, jis įsteigė ir šį dvarą. 

Liucidoras: Aš jumis nuoširdžiai tikiu ir pritariu jūsų žodžiams. Bet ką 
bendra turi šie išorės dalykai su mano dvasine sumaištim? 

Julija: Kantrybės truputį! Aš tik noriu jums aprodyti mažas pasaulio 
karalystes, kad įsitikintumėt, kaip jose nuostabu ir gera. Stai mes ir pakilo- 
me! Kokia šviesi lyguma kalnų fone! Visiems šitiems kaimams daug nusipelnė 
mano tėvelis, ne mažiau ir mamytė bei dukterys. Tenai, už ano miestelio 
pievų, eina mūsų valdų riba. 

Liucidoras: Jūs keistai nusiteikus. Man rodos, kad sakote ne tai, ką 
norėtumėt pasakyti. 

Julija: Pažvelkit va į kairę, ten žemiau! Kaip gražiai viskas išsidėstę: 
bažnyčia tarp aukštų liepų, valdybos pastatas, kyšantis iš už anapus kaimo 
kalvos! Ir sodai, ir parkas — kaip ant delno. 

Vežėjas paragino arklius. 

Julija: Ana salė ten ant kalvos jums jau žinoma; iš čia žiūrint į ją, vaizdas 
toks pat nuostabus, kaip ir žvelgiant iš ten į apylinkę. Prie šito medžio 
sustosim; dabar mes atsispindim didžiajam veidrody; tenai mus mato kuo 
puikiausiai, 0 mes negalim savęs atpažinti. — Važiuojam! — Į tą veidrodį 
neseniai pateko viena porelė ir, jei neklystu, abi pusės liko didžiai patenkintos. 

Liucidoras iš apmaudo nieko neatsakė, valandėlę jie važiavo tylėdami, 
bet tai truko neilgai. 

— Čia, — tarė Julija, — prasideda blogas kelias — galimybė jums ateity 
pasireikšti. Kol nenusileidom į pakalnę, žvilgterėkit dar tenai: motinos 
bukas savo nuostabia viršūne kyšo aukštai virš visų medžių. Tu, — paliepė ji 
vežėjui, — brazdėk tuo duobėtu keliu, 0 mes eisim per slėnį taku pėsčiomis 
ir būsim anapus greičiau už tave. 

Išlipdama garsiai tarė: 

— Pripažinkit, tas Amžinasis žydas, tas nenuorama Antonas Reizeris 
sugeba pasirūpinti kelionių į savo šventąsias vietas patogumais — ir jam, ir 
draugams gerai: vežimas tikrai labai gražus ir patogus. 

Ji nubėgo tekina į pakalnę; Liucidoras kiūtino iš paskos paskendęs 
mintyse ir rado ją, besėdinčią ant suoliuko gražioje vietelėje, — ją ypač mėgo 
Liucinda. Julija pakvietė jį sėsti greta. 

Julija: Štai sėdim dabar čionai, visai svetimi vienas antram, — taip ir 
turėjo būti. Tas mažas gyvsidabrio kamuolėlis jums nepatiko. Negalėjot 
mylėt tokios būtybės, neapkentėt jos. 

Liucidoras vis labiau stebėjosi. 

Julija: Tik Liucindą, žinoma! Jinai yra visų tobulybių įsikūnijimas, kur 
ten lygintis su jos apvaliaveide seserimi. Aš matau, jus kankina klausimas, iš 
kur mes taip gerai viską žinom? Kas mums pranešė? 

Liucidoras: Yra išdavikas! 

Julija: Žinoma! Čia įsimaišęs išdavikas. 

Liucidoras: Kas jis? 

Julija: Jį tuojau demaskuosim. Tai jūs pats! Jūs turit įprotį — nežinau, 
girti jį ar ne — kalbėtis su savim; prisipažinsiu visos mūsų šeimos vardu, kad 
mes pakaitomis jūsų pasiklausydavom. 

Liucidoras (pašokdamas): Nieko sau svetingumas — šitaip paspęst 
atvažiavusiam spąstus! 

Julija: Nieko panašaus. Mes visai nemanėm jūsų klausytis, kaip ir bet 
kokio kito svečio. Jūs žinot, kad jūsų lova stovi prie pertvarinės sienos: į 
patalpą anapus jos — ten yra namų sandėlys — jeinama, kai reikia ką nors 
padėti ar pasiimti. Prieš keletą dienų privertėm joje miegot mūsų senį, nes 
ten, kur jis mėgsta vienas gyventi, mums keblu juo rūpintis. Tad jūs jau 
pirmąjį vakarą išdrožėt savo aistringą monologą, kurio turinį senis mums 
kitą rytą kuo smulkiausiai papasakojo. 

Liucidorui nesinorėjo jos pertraukti. Jis pasišalino. 

Julija (atsistodama ir eidama iš paskos): Jūs net neįsivaizduojat, kokią 
neįkainojamą paslaugą padarėt mums šituo savo atsiskleidimu! Neslėpsiu: 
nors jūs man ir gan simpatiškas, gyvenimas, kuris manęs tokiu atveju su 
jumis laukė, anaiptol neatitiko mano svajonių. Būti vyriausiojo teisėjo 
žmona — koks siaubas! Turėti darbštų, pavyzdingai savo tarnybines parei- 
gas atliekantį vyrą, kuris privalo teisti žmones ir vis teisdamas ir teisdamas 
nė per nago juodymą nepriartėja prie teisingumo; kuris nevykdo teisingu- 
mo nei viršesniems, nei žemesniems už save — O visų blogiausia — nėra 
teisingas ir sau pačiam, — ne, ne, tokio vyro turėti aš nenoriu. Aš Žinau, kiek 
mamytei teko prisikentėti dėl tėvo nesušnekamumo ir principingumo. Galų 
gale — deja, tik po jos mirties — jis šiek tiek sušvelnėjo, suprato gyvenąs 
pasauly ir kad reikia prie jo derintis, o ne vien, kaip iki šiol, beviltiškai su juo 
kovoti. 

Liucidoras (didžiai nepatenkintas incidentu, susierzinęs dėl lengvabū- 
diško elgesio su juo, staiga sustoja): Jeigu tai būtų vieno vakaro pokštas — 

tiek jau to! Bet ištisas dienas ir naktis mistifikuoti nieko bloga neįtariantį 
svečią — nedovanotina. 

Julija: Mes visi vienodai kalti, visi klausėmės jūsų, o kentėti tenka man 
vienai. 

Liucidoras: Visi! Juo labiau neatleistina! Kaip galėjot dienomis be 
mažiausios gėdos žiūrėti į mane, o naktimis taip negarbingai ir nusikalsta- 
mai apgaudinėti? Bet dabar man viskas iš karto paaiškėjo: jūsų dienos 
vaidyba ir apsimetinėjimai turėjo vieną tikslą — kuo skaudžiau iš manęs 
pasityčiot. Puiki šeimynėlė! O kur jūsų tėvo teisingumas? O Liucinda?.. 

Julija: „O Liucinda!“ Koks balso tonas! Jūs norit pasakyti, kaip jums 
kankinamaisunku manyti apie Liucindą blogai, laikyti ją tokia, kaip mes visi, ar 
ne? 

Liucidoras: Nesuprantu aš Liucindos. 

Julija: Norit pasakyti: šita skaisti, tauri siela, šita rami, santūri būtybė, šis 
moters idealas — paties gėrio ir simpatiškumo įsikūnijimas — susidėjusi su 
lengvapėdiška kompanija: padauža seserim, išdykusiu jaunuoliu ir kaž- 
kokiomis neaiškiomis asmenybėmis! Stačiai galvoj netelpa! 

Liucidoras: Tikrai taip! Netelpa galvoj! 

Julija: Supraskit pagaliau! Liucindai, kaip ir mums visiems, rankos buvo 
surištos. Jei būtumėt žinojęs, kaip ji drovėjosi, kaip jai knietėjo jums viską 
papasakoti, jūs būtumėt ją ne dvigubai, o trigubai stipriau pamilęs, nepa- 
mirštant, žinoma, kad tikroji meilė pati savaime yra dešimt, šimtą kartų 
galingesnė. Patikėkit manim — prieš galą mums tas pokštas jau buvo nusibodęs. 

Liucidoras: Tai kodėl jo nenutraukėt? 

Julija: Paaiškinsiu ir tą dalyką. Kai tėvas sužinojo apie jūsų pirmąjį monolo- 
gą ir netrukus suprato, kad nė vienas iš jo vaikų tokiems mainams nepriešta- 
rauja, iškart nusprendė vykti pas jūsų tėvą. To pasikeitimo svarba jam kėlė 
nerimą. Vien tik tėvas jaučia pagarbą, kurią būtinaatiduoti kitam tėvui. „Jis turi 
iš anksto žinoti, — tarė mūsų tėvas, — kad paskui jam nereikėtų, kai mes būsim 
jau viską nusprendę, duot savo pritarimą pykstant ar prieš savo valią. Aš jį 
puikiai pažįstu ir žinau, kaip jis atkakliai laikosi savo idėjų, polinkių ir ketinimų. 
Jo žemėlapiai ir miestų prospektai taip jam suaugę mintyse su Julija, kad jis jau 
yra numatęs, jei ateitų tokia diena, kad jaunoji pora apsigyventų čia ir negalėtų 
taiplengvai būtiirvienur, ir kitur, perkraustyti juos pas mus.Jis pats ketinavisas 
atostogas irgi pas mus praleisti ir turi visokių malonių ir puikių sumanymų. Jam 
būtina pirmiausia sužinoti, kokį pokštą mums iškrėtė gamta, dabar, kol dar 
niekas iš tikrųjų neaišku, niekas nenuspręsta“. Paskui tėvas privertė mus 
iškilmingai pažadėti, kad mes nenuleisim nuo jūsų akių ir trūks plyš išlaikysim 
jus čionai. Kodėl taip ilgai negrįžo, kodėl prireikė užtrukti, kiek sumanumo, 
pastangų ir atkaklumo kainavo, kol išgavo iš jūsų tėvo sutikimą — apie tai tegu 
jis papasakoja jums pats. Užteks, reikalas sutvarkytas, Liucinda skirta jums... 

Ir taip Liucidoras ir Julija, gyvai šnekėdamiesi, sparčiai tolo nuo tos 
vietelės, kur pirma buvo prisėdę; nesustodami jie perėjo pievą ir atsidūrė ant 
kalvos, o ten vingiavo kitas, jau kaip reikiant nutiestas kelias. Tuojau 
privažiavo ir vežimas. Julija trumpam atkreipė savo kaimyno dėmesį į 
nepaprastą reginį: visi įrenginiai ir mechanizmai, kuriais taip didžiavosi 
brolis, judėjo ir krutėjo, apžvalgos ratas jau kėlė ir leido žemyn gausybę 
žmonių, sūpuoklės siūbavo, kartimis sliuogė bernai ir paaugliai, 0 šen bei 
ten, žiūrėk, virš didžiulės minios galvų išnirdavo koks nors drąsuolis savo 
nutrūktgalvišku šuoliu ir vėl pradingdavo. Linksmasis broliukas paleido tą 
mašineriją, kad pavalgę svečiai galėtų linksmai praleisti laiką. 

— Vežk mus per žemutinį kaimą, — paliepė Julija, - žmonės man linki 
gera, tegu mato, kaip man sekasi. 

Kaimas buvo tuščias, nes visas jaunimas išgužėjo į pasilinksminimų 
aikštę, tik pagyvenę vyrai ir moterys, išgirdę pašto rago garsą, pasirodydavo 
tarpdury ar prie langų ir sveikino bei laimino sakydami: 

— O, kokia graži porelė! 

Julija: Na, matot! Mes, ko gero, būtume vienas antram neblogai tikę, gali 
dar tekti pasigailėti. 

Liucidoras: O dabar, mieloji svaine... 

Julija: Dabar jau „mieloji“, ar ne? Kai manęs nusikratėt! 

Liucidoras: Dar vienas klausimėlis! Jus slegia didžiulė atsakomybė: kam 
buvo reikalingas tas sulaikymas už rankos, jei žinojot ir galėjot jausti, kokia 
siaubinga mano padėtis? Baisesnio dalyko pasauly negali būti. 

Julija: Dėkokit Dievui! Viskas atleista, dabar tik reikia atgailos. Aš jūsų 
nenorėjau, tai tiesa, bet kad jūs manęs visai nenorėjot, — to neatleis nėviena 
mergina; ir šitas sulaikymas už rankos — užsikirskit sau ant nosies! — už 
paniekinimą. Prisipažįstu, tai buvo įžūlus veiksmas, bet, atleisdama jums, aš 
dovanoju ir sau; tad mes vienas antram nebeskolingi, ir viskas užmiršta. Štai 
mano ranka! 

Jis ją priėmė, 0 jinai sušuko: 

— Nava — ir grįžom, grįžom į savo parką! Taip netrukus iškeliausim į 
platųjį pasaulį, o paskui tikriausiai vėl patrauksim atgal. Mes dar susitiksim! 

Jie privažiavo prie sodo namelio, kur buvo salė, bet žmonių nesimatė: 
kompanija, nepatenkinta ir matydama, kad pietūs nežinia dar kada prasi- 
dės, nuėjo pasivaikščioti. Tačiau juos pasitiko Antonis ir Liucinda. Julija 
puolė iš vežimo prie savo išrinktojo, karštai jį apkabino ir iš dėkingumo 
nebesulaikė džiaugsmo ašarų. Jos tauraus bendrakeleivio skruostai parau- 
do, veidas prašviesėjo, akys prisipildė ašarų, ir apsiblausęs jaunuolis virto 
gražiu, solidžiu jaunikaičiu. 

Abi poros, kupinos jausmų, kurių ir patys gražiausi sapnai negalėtų 
padovanoti, nuėjo ieškoti kompanijos. 

Dešimtas skyrius 


Tėvas ir sūnus, lydimi arklininko, jojo gražia vietove, kai tas, pamatęs 
aukštą mūro sieną, kuri, kaip atrodė, juosė gan didelį plotą, staiga sustojo ir 
paaiškino, jog prie paradinių vartų turėsią eiti pėsčiomis, nes su arkliais čia 
arčiau neprileidžiama. Jie timptelėjo už varpo virvės, ir vartai atsidarė, bet 
jokio žmogaus nesimatė; jie patraukė tiesiai prie senoviško pastato, kuris 
baltavo iš už šimtamečių bukų ir ąžuolų kamienų. Keista buvo ta namo 
išvaizda: nors architektūra aiškiai ne šių laikų, atrodė, kad mūrininkai ir 
akmentašiai tik dabar būtų savo darbus užbaigę — tokios naujos, dailios ir 
taisyklingos buvo visos siūlės ir puošmenos. 

Sunkus metalo žiedas ant gražių raižiniais išpjaustytų durų kvieste kvietė 
pasibelsti, ir Feliksas, nieko nelaukdamas, gan stiprokai stuktelėjo. Ir šitos 
durys atsidarė pačios, įleisdamos juos į vestibiulį, kuriame pamatė sėdinčią 
vidutinio amžiaus moterį ir siuvinėjančią puošnų ornamentą. Ji iš karto 
pasveikino svečius, tarsi apie jų atvykimą jau būtų buvę pranešta, ir užtrau- 
kė linksmą dainelę — tuoj pro gretimas duris įėjo moteriškė: spręsdamas iš 
to, kas kabėjo ant jos prijuostės, galėjai neklysdamas pasakyti, jog tai buvo 
savimi pasitikinti namų ūkio tvarkytoja. Ir ji, maloniai pasveikinusi atė- 
jusiuosius, nuvedė juos laiptais į antrą aukštą ir atidarė duris į patalpą, kuri 
iš karto juos nuteikė rimtai; tai buvo erdvi, aukšta, lentomis išmušta salė su 
daugybe aukštai ant sienų kabančių istorinius įvykius vaizduojančių paveiks- 
lų. Svečius pasitiko dviese — jauna dama ir pagyvenęs vyriškis. 

Jinai pasveikino atvykėlius labai nuoširdžiai. 

— Apiejus buvo pranešta, — tarė ji, — kaip apie vieną iš mūsų artimųjų. 
Bet kaip man trumpai, keliais žodžiais pristatyti šį poną? Tai — mūsų šei- 
mos draugas pačia geriausia ir plačiausia šio žodžio prasme: dienomis — 
puikus pašnekovas ir patarėjas, o naktimis — astronomas ir kiekvieną aki- 
mirką pasirengęs padėti gydytojas. 

— O aš pristatau jums šią damą, — atsiliepė draugiškai vyriškis, — kuri 
dienomis be perstojo dirba ir pluša, o naktimis, reikalui esant, visuomet čia 
pat, niekada neprarandanti nuotaikos gyvenimo draugė. 

Anžela — taip vadino šią išvaizda ir savo manieromis žavią gražuolę — 
pranešė, kad tuoj pasirodys ponia Makarija; atsivėrė žalia užuolaida — irdvi 
jaunutės dailios tarnaitės įstūmė ant ratukų kėdę, kurioje sėdėjo senyva 
kilnios išvaizdos dama; kitos dvi patarnautojos įnešė apskritą stalą su 
pusryčių patiekalais. Kampe ant masyvių ąžuolo suolų, kurie juosė visą salę, 
buvo padėta pagalvėlių; ant jų susėdo svečias ir jį pasitikę namiškiai, o 
Feliksas pusryčiavo vaikščiodamas po salę ir smalsiai apžiūrinėdamas virš 

lentinių sienų apmušalų kabančius paveikslus, vaizduojančius riterius ir jų 
gyvenimą. 


Makarija kalbėjo su Vilhelmu kaip su artimu draugų; atrodė, kad jai 
teikė didelį malonumą pasakoti apie gimines, ir pasakojo ji su tokiu išra- 
dingumu, tarsi matytų kiaurai kiekvieno sielą pro ją slepiančią asmenišką 
kaukę. Žmones, kuriuos Vilhelmas pažinojo, dabar regėjo lyg naujoje 
šviesoje: šios neįkainojamos moters geranoriškas įžvalgumas išlukšteno jų 
sveikąją esmę, suteikdamas jai gyvumo ir taurumo. 

Kai šio draugiško pokalbio visi malonūs klausimai buvo aptarti, ji pasa- 
kė garbiajam šeimos bičiuliui: 

— Tikiuosi, jog naujojo draugo pasirodymas netaps vėl pretekstu ati- 
dėti žadėtąjį pokalbį; jis, man rodos, yra žmogus, kuris taip pat mielai 
dalyvaus. 

Bet tas ėmė prieštarauti: 

— Juk jūs žinote, kaip sunku apie tuos dalykus kalbėti, tai susiję, 
pasakysiu tiesiai, su puikių ir tolimų tikslų siekiančių priemonių panaudo- 
jimu piktam. 

— Sutinku, — pritarė Makarija, — nes tokiu atveju nusivili dvigubai: kai 
kalbama apie panaudojimą piktam, nukenčia būdo garbingumas, juk tai vis 
tiek negera; jei imsime patį būdą, sunku patikėti, kad jo sąžiningumas ir 
garbė iš viso gali sietis su kokiu nors piktnaudžiavimu. Tačiau tarp saviškių, 
kur niekas nesirengia ką nors lemti ar paveikti, o tik išsiaiškinti, pokalbis 
neturėtų būti atidėtas. 

— Bet pirma turėtume pasiklausti mūsų naująjį bičiulį, - nepasidavė 
atsargusis pašnekovas, — ar jis turi noro gilintis į tokį gan neaiškų ir painų 
reikalą; gal būtų linkęs verčiau savo kambary pailsėti. Ar galima tikėtis, kad 
jam, nežinančiam padėties ir kaip mes prie viso to prisikasėme, bus įdomu? 

— Jei tai, ką sakėte, mėginčiau išsiaiškinti kokiu nors pavyzdžiu, tai ar 
nėra čia panašus atvejis, kai puolantysis veidmainystę gali būti apkaltintas 
religijos negerbimu. 

— Jūsų analogija visiškai tinkama, — sutiko šeimos draugas, — nes ir čia 
kalbama apie nemažą skaičių žymių žmonių, apie didelį mokslą, apie svarbų 
meną, trumpiau sakant, apie matematiką. 

— Iki šiol, — tarė Vilhelmas, — kai girdėdavau šnekant net apie labai 
man tolimus dalykus, visuomet rasdavau ką įsidėmėti, nes tai, kuo gyvena 
vienas žmogus, susilaukia atgarsio ir kitame žmoguje. 

— Susąlyga, — patikslino anas, — kad tas vra pasiekęs tam tikrą dvasios 
laisvę, o kadangi jos jums netrūksta, tai jūsų atkaklumui neprieštarausiu, 
bent jau aš. 

— Bet ką darysim su Feliksu? — paklausė Makarija. — Jis, kaip matau, 
jau apžiūrėjo visus paveikslus ir ima nekantrauti. 

— Leiskit šitai damai pasakyti į ausį, - paprašė Feliksas. Jis kažką 
Anželai pašnibždėjo, ir jinai su juo išėjo; kai netrukus šypsodamasi grįžo 
viena, šeimos bičiulis prakalbo šitaip: 

— Tokiais atvejais, kai man reikia kam nors nepritarti, ką nors papeikti 
ar šiaip kuo nors suabejoti, aš nemėgstu imtis iniciatyvos, o stengiuos su- 
sirast autoritetą ir nusiraminti, žinodamas, kad turiu mane remiantį sąjun- 
gininką. Prireikus ką nors pagirti, giriu nesivaržydamas, nes kodėl turėčiau 
tylėti, jei man kas patinka? Ir visai man negėda, jeigu dėl to pasirodau kiek 
ribotas. Kas kita yra peikti: gali atsitikti, kad supeikdamas atmesiu ką nors 
labai vertinga ir tuo nusipelnysiu kitų, geriau išmanančių, nepritarimo; 
paaiškėjus privalėsiu savo žodžius atsiimti. Todėl esu atsinešęs kai ką 
parašyta raštu, įterpęs net vertimų, nes tokiuose dalykuose nepasitikiu nei 
savo tautiečiais, nei pačiu savimi — turėdamas paramą iš toliau, iš svetur, 
jaučiuosi nepalyginamai tvirčiau. 

Kitiems leidus, jis ėmė skaityti... 

Tačiau jeigu dabar nepasakysime, apie ką šitas garbingas žmogus skaitė, 
tai mieli mūsų knygos skaitytojai, tikimės, nesupyks, nes pirma pasakytieji 
argumentai prieš Vilhelmo dalyvavimą šiame pokalbyje dar labiau tinka 
padėčiai, kurion mes patys patekome. Jūs, mūsu bičiuliai, laikote rankose 
romaną, kuris vietomis pasidarė pernelyg didaktiškas, todėl manome, jog 
bus protingiau nebebandyti jūsų kantrybės. Turimus popierius ketiname 
išspausdinti kitoje vietoje, o dabar nedelsdami tęsiame pasakojimą, nes ir 
patys geidžiame regėti kalbamąją mįslę įmintą. 

Tačiau vis dėlto negalime susilaikyti nepaminėję kai ko, apie ką ši tauri 
kompanija, prieš atsisveikindama nakčiai, dar kalbėjo. Vilhelmas, išklau- 
sęs atidžiai aną skaitymą, paprasčiausiai pareiškė: 

— Čia girdėjome apie didelius įgimtus gabumus, mokslumą ir visokius 
talentus, bet jų panaudojimas kelia ir kai kurių abejonių. Trumpai drūtai 
galėčiau taip pasakyti: „Duok, Dieve, išminties ir tyrą širdį — štai ko mes 
trokštame!“ 

Pritarę šitiems aiškiems ir suprantamiems žodžiams, susirinkusieji pra- 
dėjo skirstytis, o astronomas pažadėjo Vilhelmui leisti šią puikią giedrią 
naktį kartu su juo stebėti žvaigždėtą dangų. 

Po keletos valandų astronomas užvedė svečią suktais laiptais į observa- 
toriją ir išleido vieną į absoliučiai neaptvertą aukšto, apvalaus bokšto 
aikštelę. Vaiski, visomis žvaigždėmis spindinti ir mirguliuojanti naktis 
apgaubė stebėtoją, kuriam rodėsi, jog jis pirmą kartą regi didžiulio dangaus 
skliauto nepakartojamą grožį, nes kasdieniniame gyvenime, jei atmesime 

blogus orus, kurie paslepia nuo mūsų blizgančias eterio erdves, trukdo: 
mieste — namų sienos ir stogai, o iš jo išėjus — girios ir kalnai, bet labiausiai 
ir visur — širdies nerimas, kuris užtemdo viską aplinkui daug stipriau negu 
rūkas ir darganos. 

Susijaudinęs ir nustebęs Vilhelmas užsimerkė. Milžiniškumas nustoja 
buvęs didingas, kai viršija mūsų suvokimo galimybes, kai graso mus sunai- 
kinti. „Kas gi esu aš palyginti su visata? — mąstė Vilhelmas. — Kaip galiu 
priešinti ją sau, laikyti save jos centru? — Bet, truputį pasvarstęs, tęsė savo 
mintį: — Juk šio vakaro pokalbio išvados įmena ir šitos akimirkos mįslę. 
Kaip kitaip žmogus gali priešinti save begalybei, jei ne koncentruodamas 
savyje, savo gelmėse dvasines jėgas, kurios išsklaidytos į visas puses, jei ne 
klausdamas savęs: „Ar turi teisę netgi mintyse įsivaizduoti save šios amžinai 
gyvos tvarkos centre, kol atsiranda ir pačiame tavyje kažkas nuolat judančio 
ir skriejančio aplink tam tikrą idealų centrą? Net jei tau būtų sunku rasti tą 
centrą savo krūtinėje, tu atpažinsi jį iš to palankaus, teigiamo veikimo, kuris 
iš jo eina ir liudija ji esant“. 

Tačiau ar gali žmogus atsigręžti į savo praėjusį gyvenimą ir jį vertinti, nė 
kiek neklysdamas, jei dažniausiai mato, kad norai buvo teisingi, O veiks- 
mai — klaidingi, kad troškimai — ne per geriausi, o jų išsipildymas — vis 
dėlto pageidaujamas. 

Kiek kartų regėjai šituos žvaigždynus šviečiant, ir ar ne kiekvieną sykį jie 
rasdavo tave vis kitokį? O jie visuomet tie patys ir sako vis tą patį: „Savo 
dėsningu judėjimu mes žymime, kartojame dienas ir valandas; paklauski 
savęs, koks tavo santykis su ta diena, ta valanda?“ Ir šį kartą galiu atsakyti: 
„Dabartinio santykio man negėda — aš noriu suburti į darnią šeimyną visus 
jos narius: kelias nubrėžtas. Aš privalau ištirti, kas skiria kilnias sielas, 
privalau pašalinti kliūtis, kad ir kokios jos būtų“. Štai ką tu gali pasakyti tų 
dangiškųju pulku akivaizdoje; jeigu jie teiksis tave išgirsti, jie, be abejo, 
nusišypsos dėl tavo ribotumo, bet tikriausiai nesuniekins ketinimo ir padės 
jį įvykdyti“. 

Sulig tais žodžiais arba mintimis Vilhelmas pakėlė galvą ir apsidairė: į 
akis krito Jupiteris, tai laimės planeta, kuri šįkart švietė aiškiau negu bet 
kada, tai jis suprato kaip palankų ženklą ir valandėlę patenkintas žiūrėjo į 
šviesulį. 

Netrukus astronomas jį pašaukė apačion ir pakvietė pasižiūrėti per 1a- 
bai stiprų teleskopinį vamzdį kaip tik į šią planetą ir gan iš arti pasigėrėti 
dangiškuoju stebuklu, lydimu savųjų mėnulių. 

Mūsų draugas ilgai susikaupęs stebėjo, paskui atsigrįžo ir tarė žvaigž- 
dininkui: 

— Nežinau, ar turiu jums dėkoti už tai, kad taip be galo priartinote prie 
manęs šį šviesulį. Kai pirma į jį žiūrėdavau, jis būdavo proporcingas nesu- 
skaičiuojamai daugybei kitų dangaus kūnų ir mano paties atžvilgiu, o dabar 
mano vaizduotėje jis jau visai kitoks, ir todėl nebežinau, ar turėčiau norėti, 
kad ir kiti šviesulių spiečiai būtų taip pat priartinti. Jiespaus ir gąsdins mane. 

Ir toliau mūsų draugas elgėsi taip, kaip buvo įpratęs — šia proga jis taip 
pat pareiškė nemaža netikėtų minčių. Nesutikdamas su kai kuriomis dangaus 
tyrinėtojo pastabomis, jis teigė: | 

— Puikiai suprantu, koks didelis džiaugsmas jums, astronomams. po 
truputėlį artinti neaprėpiamas visatos platybes, kaip dabar regėjau Jupiterį 
ir kaip matau jus čia darant. Bet leiskit pasakyti savo nuomonę. Apskritai 
gyvenime ir šiaip esu pastebėjęs, kad tos priemonės, kuriomis mes stengia- 
mės pagelbėti savo juslėms, nekaip veikia žmogaus charakterį. Kas mato 
pasaulį per akinius, laiko save gudresniu, negu yra iš tikrųjų, nes jame 
pažeista pusiausvyra tarp aplinkos suvokimo irvidinės harmonijos; kad nors 
kiek išlygintų tą nesutapimą tarp teisingo, vidinio, ir klaidingo, išorinio, 
vaizdo, žmogus turi būti gan aukštos kultūros, 0 ją pasiekia anaiptol ne kiek- 
vienas. Kai tik užsidedu akinius, iškart pasijaučiu kitu žmogum ir pats sau 
nebepatinku: aš matau daugiau, nei turėčiau matyti, ryškesnis pasaulis 
nebesiderina su mano vidiniu, todėl vos tik mano smalsumas sužinoti, kas ir 
kaip yra ir darosi tolumoj, patenkinamas, aš tuojau sviedžiu tuos stiklus 
šalin. 

Atsakydamas į astronomo pajuokavimus, Vilhelmas kalbėjo toliau: 

— Suprantama, mes neišginsim iš pasaulio nei tų stiklų, nei kitų prietaisų 
ir mechanizmų, bet moralistui svarbu ištirti ir suprasti, iš kur žmonijoje tos 
negerovės, dėl kurių dažnai skundžiamės. Esu, pavyzdžiui, įsitikinęs, kad 
didinamųjų akinių nešiojimas yra svarbiausia mūsų jaunimo išpuikimo 
priežastis. 

Taip besikalbant seniai buvo praėjęs ir vidurnaktis, todėl budėti įpratęs 
astronomas pasiūlė savo jaunajam bičiuliui nusnausti ant sudedamosios 
lovos, kad paskui skaidriomis akimis galėtų stebėti ir sveikinti prieš saulėtekį 
pasirodančią Venerą, kuri kaip tik šiandien turėtų sužibėti visu grožiu. 

Iki šios akimirkos Vilhelmas išbuvo palyginti žvalus, bet, išgirdęs to 
geraširdžio ir rūpestingo žmogaus pasiūlymą, iš karto pasijuto tikrai nuvargęs 
ir kaipmat užmigo kietu miegu. 

Kai žvaigždininkas jį pažadino, tuoj šoko iš lovos ir puolė prie lango ir 
kelias akimirkas stovėjo lyg žado netekęs; paskui entuziastingai sušuko: 

— Koks neapsakomas grožis! Stačiai stebuklas! 

Išsiveržė dar nevienas susižavėjimo kupinas žodis, bet toji akimirka liko 
jam visam gyvenimui stebuklu, didžiuliu nepakartojamu stebuklu. 

— Kad ši planeta, kuri šiandien išties be galo puiki, jums labai patiks ir 
net nustebins, aš neabejojau, bet drįstu, nors ir rizikuodamas būti supeiktas, 
pasakyti atvirai: jokio stebuklo čia nematau, absoliučiai jokio! 

— Ir kaip jūs matysit, — atsiliepė Vilhelmas, — jeigu aš pats jį prie lango 
atsinešiau, jei aš jį turiu savy ir iš viso nesuvokiu, kas su manim daros. Leiskit 
man ramiai pastovėti ir pasigėrėti, paskui viską pasakysiu. 

Po kiek laiko Vilhelmas ėmė aiškinti: 

— Atsiguliau su malonumu ir greit saldžiai užmigau. Sapnuoju, kad esu 
vakarykštėje salėje, bet vienas. Prasiskleidžia žalioji uždanga, ir įvažiuoja 
savo krėsle Makarija, niekieno nestumiama, tartum tas jos krėslas būtų 
gyvas; jis visas žiba auksu, jos drabužiai — kaip šventiko, iš akių sklinda 
mažytės švieselės; ir aš jau norėjau pulti ant kelių. Iš po jos kojų ėmė kilti 
balti debesėliai ir lyg ant sparnų nešti tą šventą būtybę; pagaliau ten, kur 
buvo jos nuostabus veidas, debesėliai prasiskyrė ir pasirodė mirganti žvaigž- 
dė, kuri kilo vis aukštyn ir aukštyn ir per atsivėrusius lubų skliautus susiliejo 
su žvaigždėtu dangumi, o tas, atrodė, vis plečiasi į visas puses ir stengiasi 
viską apgaubti. Šią akimirką jūs mane pažadinate, užsimiegojęs nusvirdu- 
liuoju prie lango, aiškiai tebematydamas aną žvaigždę; atsimerkiu — ir iš 
tikrųjų: priešais mane Aušrinė, tokia pat nuostabi, tik gal ne tokia Žėrinti ir 
didinga. Tikroji, ten aukštai kybanti žvaigždė, užima sapnuojamosios vietą 
ir suryja visą jos grožį; bet aš vis negaliu atitraukti akių, o kartu su manim juk 
žiūrite ir jūs — į tai, kas su miego rūkais turėjo išnykti. 

Astronomas sušuko: 

— Stebuklas, tikras stebuklas! Jūs pats nenumanot, kiek nuostabių 
dalykų pasakėt. Tegu tai tik nereiškia atsisveikinimo su nuostabiąja, kuriai 
anksčiau ar vėliau tokia apoteozė yra likimo lemta. 

Rytą, ieškodamas Felikso, kuris vos išaušus patyliukais kažkur išsprū- 
dino, Vilhelmas nuskubėjo į sodą; čia netikėtai pamatė bedirbant būrį 
merginų; visos, nors ir ne itin gražios, bet ir nebjaurios, buvo visai jaunutės, 
neturėjo, ko gero, nė dvidešimties, apsitaisiusios skirtingais drabužiais, nes 
buvo susirinkusios iš įvairių vietovių, dirbo stropiai; linksmai pasisveikinu- 
sios, tuojau tęsė darbą. 

Čia pat Vilhelmas pamatė Anželą, kuri, vaikščiodama ten ir atgal, va- 
dovavo darbams. Svečias pareiškė, kad jam esą keista matyti tokių simpatin- 
gų ir darbščių merginų koloniją. 

— Ta kolonija, — paaiškino Anžela, — neišmirs, ji keičiasi, bet žmonių 
skaičius visuomet lieka tas pats, nes, sulaukusios dvidešimt metų, šios mer- 
ginos, kaip ir visos mūsų įstaigos gyventojos, pradės savarankišką gyveni- 
mą, dažniausiai ištekėdamos. Visi apylinkės jauni vyrai, norintys turėti 
sumanią ir darbščią žmoną, atidžiai stebi, kas pas mus bręsta. Nereikia 

manyti, kad mūsų auklėtinės čia sėdi kaip kalėjime, jos jau ne kartą buvo 
nuvykusios į muges — pačios pasidairyti ir save parodyti, kai kurios turi 
draugus, kitos jau susižiedavusios, todėl nemaža šeimų laukia ir akylai seka, 
kada atsilaisvins pas mus vieta, kad įtaisytų savo dukterį. 

Pasikalbėjęs apie šiuos dalykus, svečias neiškentė nepasakęs naujajai 
bičiulei savo pageidavimo dar kartą peržiūrėti tai, ką vakar girdėjo skaitant. 

— Pagrindinę mintį aš supratau, — paaiškino jis, — bet norėčiau truputį 
pasigilinti į smulkmenas, kurių ten apstu. 

— Jums pasisekė, — atsakė ji, — nes jūsų norą galėsiu patenkinti tuojau 
pat. Kadangi jums taip greitai buvo patikėtos visos mūsų šeimos paslaptys, 
jaučiuosi turinti teisę pasakyti, joganie popieriai jau mano rankose; kruopš- 
čiai juos sutvarkiusi, padėjau saugoti prie kitų. Mano ponia, — kalbėjo ji 
toliau, — neabejoja, kad kiekvienas pokalbis, nors ir atsitiktinis, yra reikš- 
mingas: „Jų metu, — sako ji, — daug pradingsta to, ko nerasijokioje knygoje, 
ir vis dėlto čia būna vertybių, vertų kada nors į jas patekti“. Todėl ji man 
pavedė rinkti įdomias mintis, kurios turiningame pokalbyje birte byra 
nelyginant sėklos iš plačiašakio augalo. „Jeigu sąžiningai fiksuosi dabartį, — 
mėgsta ji sakyti, — bus malonu nagrinėti praeitį: pamatysime, kad geriausias 
mintis mes jau esame pasakę, o maloniausius jausmus — jau išreiškę. Taip 
mes prieiname prie anos seniai žinomos išvados dėl žmogaus paskirties 
gyvenime, dar kartą prieš savo valią įsitikindami, jog žmogus mano, kad su 
juo pasaulis prasideda iš naujo“. 

Taip susidaręs nemažas archyvas, pasakojo Anžela toliau, iš kurio ji, 
apnikta nemigos, tai šį, tai tą Makarijai paskaito, įdomus dalykas, kad 
tokiomis progomis vėl atsiranda tūkstančiai smulkmenų, — tarsi tas gyvsi- 
dabris, kuris, numestas ant žemės, į visas puses išsilaksto nesuskaičiuojama 
daugybe mažų rutulėlių. 

Į klausimą, ar šitas archyvas saugomas kaip paslaptis, ji atsakė, kad apie 
jį žiną tik patys artimiausieji, bet, kadangi jis rodęs susidomėjimą, ji mielai 
galinti imtis atsakomybę ir tuoj pat keletą sąsiuvinių jam įteikti. 

Kol jie baigė sode pradėtą pokalbį, priėjo ir pagrindinius rūmus; ženg- 
dama į vieną iš šoninio pastato kambarių, Anžela šypsodamasi tarė: 

— Dabar jums patikėsiu dar vieną paslaptį, kuri irgi bus nemaža 
staigmena. 

Ji leido Vilhelmui pažvelgti pro užuolaidą į kabinetą, kur jis, žinoma, 
labai nustebęs, išvydo sėdintį prie stalo Feliksą ir kažką rašantį; ne iš karto 
jissuprato, iš kur tas toks netikėtas berniuko darbštumas. Bet Anžela padėjo 
jam susigaudyti paaiškindama, kad tada, kai jiedu išėję iš salės, berniukas 
pareiškęs, jog patys jo mėgstamiausi dalykai esą — rašyti ir jodinėti. 

Tada ji nuvedė mūsų draugą į vieną kambarį, kur palei sienas stovėjo 
daug spintų su devyniom galybėm gerai sudėliotų ir sutvarkytų popierių. 
Rubrikų gausybė rodė turinio įvairovę, visur matėsi išmaningumas ir tvarka. 
Kai Vilhelmas visa tai pagyrė, Anžela paaiškino, jog čia esąs šeimos bičiulio 
nuopelnas: jis ne tik sugalvojęs pačią sistemą, bet ir visais sunkesniais 
atvejais greit orientuojasi ir kiekvienam popieriui lengvai suranda tinkamą 
vietą. Po to ji ištraukė vakar skaitytus rankraščius ir leido smalsiajam svečiui 
naudotis ne tik jais, bet ir visais kitais, duodama teisę ne vien susipažinti, bet 
ir nusirašinėti. 

Mūsų draugui teko imtis tik mažytės šio darbo dalelės, nes jis aptiko čia 
itin daug įdomaus ir patrauklaus; ypač vertino sąsiuvinius su trumpais, maža 
tarp savęs susijusiais sakiniais. Kiekvienas toks sakinys reiškė apibendri- 
nimą ar išvadą ir, kai nežinai prielaidų, atrodo nei šis, nei tas, bet jie mus 
verčia imtis retrospekcijos, daug ką įsivaizduoti ir prigalvoti ir taip iš tolo, 
iš apačios į viršų, po truputį kiek įmanoma atstatyti buvusias minčių sekas. 

Tačiau ir šiems išrašams mes negalime čia dėl jau sakytų priežasčių skirti 
vietos. Bet, pasitaikius pirmai progai ir deramoj vietoj, mes pateiksime 
skaitytojui pluoštą šio archyvo ištraukų. 

Trečios dienos rytą mūsų draugas nuėjo pas Anželą, tačiau jautėsi šiek 
tiek nepatogiai. 

— Siandien turiu atsisveikinti, — tarė jis, — ir iš garbingosios ponios, prie 
kurios, deja, vakar visą dieną nebuvau prileistas, gauti paskutiniuosius 
pavedimus. Tačiau yra kai kurių dalykų, kurie neduoda man ramybės, apie 
kuriuos visą laiką galvoju, ir norėčiau, kad jūs man paaiškintumėte. Jei galit, 
padarykit man šitą paslaugą. 

— Man rodos,ašjus supratau, — tarė maloningoji dama, — bet kalbėkite 
toliau. 

— Nuostabusis sapnas, — kalbėjo jis, — kai kurie visad rimto žvaigždi- 
ninko pasakymai, užrakintas stalčius vienoje iš archyvo spintų su užrašu 
„Makarijos keistenybės“, — visa tai tik stiprina mano vidinį balsą, kuris 
sako, kad šitas įtemptas domėjimasis dangaus šviesuliais — ne tik mokslinis 
pomėgis, noras pažinti žvaigždžių visatą, ne, čia, ko gero, esama, kaip man 
rodos, kažkokių paslaptingų Makarijos sąsajų su žvaigždynais, o apie tai 
sužinoti man būtų nepaprastai svarbu. Nesu nei smalsus, nei įkyrus, bet šis 
atvejis moralistams yra toks svarbus, jog negaliu susilaikyti nepaklausęs, ar, 
parodžius tiek pasitikėjimo, nebūtų įmanoma pridurti dar ir šią vertybę. 

— Tam aš turiu visus įgaliojimus, — atsakė simpatingoji pašnekovė. — 
Tiesa, jūsų keisto sapno Makarija taip ir neišaiškino, bet aš kalbėjausi su 
šeimos bičiuliu apie jūsų nepaprastą dvasinį skvarbumą, apie jūsų neeilinį 
sugebėjimą suvokti didžiausias paslaptis, ir mes pagalvoję nusprendėme, 

kad galime ryžtis atskleisti jums šį tą daugiau. Iš anksto prašau leisti kalbėti 
alegorijomis. Kai reikia aiškintis sunkiai suvokiamus dalykus, kai kada ir 
toks būdas yra naudingas. 

Kaip apie poetus sakoma, matomojo pasaulio stichijos slypi jų prigim- 
ties gelmėse ir tik po truputį išsirutulioja ir išplaukia į paviršių, tad viską, ką 
poetas beregėtų pasauly, jis jau yra išgyvenęs savo nuojautoje; tokie, kaip 
atrodo, buvo iš pradžių Makarijos santykiai su mūsų saulės sistema: pirma 
jie ramiai joje tūnojo, paskui ėmė iš lėto rutuliotis, darėsi vis ryškesni ir 
gyvesni, kol pagaliau pasirodė esą įgimti. Iš pradžių tie dalykai ją kankino, 
paskui ėmė teikti tam tikro pasitenkinimo, o ilgainiui peraugo į susižavė- 
jimą. Apsiramino ji tik tada, kai įgijo pagalbininką ir bičiulį, kurio nuopelnus 
jūs jau neblogai žinote. 

Kaip matematikas ir filosofas, vadinasi, niekuo lengvai netikįs, jis ilgai 
dvejojo , ar šie regėjimai nėra išmoktiniai; Makarija pasisakė, kad jaunys- 
tėje buvo mokiusis astronomijos ir šis dalykas jai labai patikęs. Ji dar 
prisipažino, kad daug metų gretino ir lygino tai, kas vyko jos sieloje, su tuo, 
ką matė išoriniame pasaulyje, bet niekuomet nepastebėjo, kad viena sutap- 
tų su kita. 

Tada daug žinantis šeimos bičiulis paprašė Makariją kuo tiksliausiai 
apibūdinti, ką ji regėjo, ir, kai tik protarpiais jai itin aiškiai išryškėdavo, 
atliko skaičiavimus ir padarė išvadą, kad ji anaiptol nenešioja savyje visos 
saulės sistemos, 0, matyt, pati dvasioje juda kaip josios sudedamoji dalis. 
Remdamasis šia prielaida, jis tęsė skaičiavimus, kuriuos neįtikėtinai tiksliai 
patvirtino Makarijos pasisakymai. 

Tik tiek galiu jums šį kartą patikėti ir tai sakau primygtinai prašydama 
niekam neprasitarti nė pusės žodžio. Nes kur garantijos, kad kiekvienas 
normalus, protingas žmogus, nors ir geriausios valios būtų, nepalaikys viso 
to fantazavimu ir iškreiptais kažkada įgytų mokslo žinių prisiminimais? Net 
šeima nieko tikslesnio apie tai nežino, šituos paslaptingus regėjimus, tuos 
entuziazmą keliančius matymus ji laiko ligos pasireiškimais, trukdančiais jai 
kai kada dalyvauti bendrajame gyvenime ir reikšti savo interesus. Visa tai, 
mielas bičiuli, tik jums vienam žinoti, ir Lenardui — nė šnipšt. 

Pavakariais mūsų keliauninką dar kartą nuvedė pas Makariją; buvo pasa- 
kyta nemaža malonių ir pamokomų dalykų, iš kurių mes parenkame šiuos: 

— Iš prigimties mes neturime nė vienos blogybės, kuri negalėtų virsti 
dorybe, ir nė vienos dorybės, kuri negalėtų tapti blogybe. Pastarasis atvejis 
vra pavojingiausias. Šiai išvadai pretekstą davė pirmiausia keistuolis sūnė- 
nas, tas pats jaunikaitis, apie kurį šeimoje girdėjote ir vienaip, ir kitaip 
šnekant ir kuriam iš meilės, kaip sako maniškiai, atleidžiu daugiau, negu 
reikėtų. 

Nuo mažens jis buvo linkęs savo meistrystėse siekti tam tikro techninio 
tobulumo, atsidavęs šitai silpnybei, jis nemažai sužinojo ir įgijo meistriš- 
kumo. Ir paskui viskas, ką jis iš savo kelionių siuntė į namus, buvo patys 
meniškiausi, išradingiausi ir meistriškiausi rankdarbiai, turėję užminti t3 
šalį, kurioje jis buvo ir kurią mes privalėjome atspėti. Iš to tarsi galima 
susidaryti įspūdį, kad jis buvo ir liko sausas, nekalbus, išoriniais dalykais 
besidomintis žmogus; ir šiaip pokalbiuose nemėgo dalyvauti aptarinėjant 
bendruosius dorovės klausimus, bet savo sieloje nepaprastai jautė skirtumą 
tarp gėrio ir blogio, tarp girtina ir peiktina, todėl niekuomet neteko matyti, 
kad jis pasielgtų netaktiškai su vyresniais arba jaunesniais už save arba su 
skirtingos visuomeninės padėties žmonėmis. Bet šitas įgimtas sąžiningu- 
mas, būdamas chaotiškas ir be principų, kai kada virsdavo įnoringa silpny- 
be: jis galėdavo išsigalvoti pareigų ir tais atvejais, kai jų niekam nereikė- 
davo, arba be jokio reikalo prisiimti kaltę. 

Iš viso to, kaip jis elgėsi savo kelionių metu ir kaip rengiasi grįžti, aš da- 
rau šią išvadą: jis jaučiasi įžeidęs vieną iš mūsų šeimos moterų, kurios 
likimas jį dabar neramina, ir jam išsyk palengvės sužinojus, kad jai sekasi 
neblogai; apie kitus reikalus su jumis pasikalbės Anžela. Imkite štai šį laiš- 
ką ir padėkite mūsų šeimai laimingai susieiti į krūvą: aš norėčiau šioj žemėj 
jį dar kartą pamatyti ir, prieš užmerkdama akis, iš visos širdies palaiminti.. 


Vienuoliktas skyrius 
RUDAVEIDĖ MERGINA 


Kai Vilhelmas smulkiai ir tiksliai išdėstė visa, kas jam buvo pavesta, 
Lenardas šypsodamasis atsakė: 

— Norsaš nepaprastai dėkingas užtai, ką iš jūsų sužinojau, vis tiek noriu 
paklausti dar vieno dalyko. Ar teta, tarp kita ko, neprašė man perduoti 
tokios iš pirmo žvilgsnio nereikšmingos Žinutės? 

Vilhelmas akimirką susimąstė ir paskui tarė: 

— Taip, prisimenu. Ji minėjo vieną moterį, kurią vadino Valerina. Apie 
ją turiu jums pasakyti, kad ji laimingai ištekėjo ir gyvena visai neblogai. 

— Jūs nuritinot man akmenį nuo širdies, — atsiduso Lenardas. — Dabar 
su džiaugsmu galėsiu grįžti namo, nes nebereikės baimintis, kad šios mergi- 
nos prisiminimai slėgs man visą laiką sąžinę. 

— Man nederėtų klausti, kas būta praeity tarp jūsų ir jos, —- atsakė 
Vilhelmas, — bet, šiaip ar taip, jūs galit nesijaudinti, jei jos likimui nesat 
abejingas. 

— Nėra pasauly nieko nuostabesnio už tai, kas būta kadais tarp mūsų, — 
paaiškino Lenardas, — ir visai ne meilės dalykai, kaip iš šalies galėtų atro- 
dyti. Nedidelė čia paslaptis, todėl galiu jums papasakoti, nors tai nepanašu 
nei į kokį romaną ar istoriją. Bet ką jūs pagalvosit, jei prisipažinsiu, kad 
mano delsimas grįžti, baimė vėl peržengti mūsų namų slenkstį, tas keistas 
domėjimasis ir klausinėjimas, kaip ten pas juos reikalai, iš tikrųjų turi tik 
vieną tikslą — sužinoti ką nors apie tą vaikutį. Patikėkit manim, — kalbėjo 
jis neatsikvėpdamas, — aš puikiausiai Žinau, jog esama artimų ir pažįstamų 
žmonių, kurių gali nematyti ganėtinai ilgai ir vėl rasti juos nė kiek nepasi- 
keitusius, — tad manau netrukus sėdėti pas saviškius kaip niekur nieko. Tik 
jaudinausi dėl vienos vienintelės būtybės, kurios padėtis turėjo pasikeisti ir, 
ačiū Dievui, pasikeitė į gera. 

— Jūs žadinat mano smalsumą, — tarė Vilhelmas. — Tikiuosi kažko 
ypatinga. 

— Bent man tai buvo nepaprastas dalykas, — pritarė Lenardas ir ėmė 
pasakoti savo istoriją: 

— Pakeliauti pagal seną paprotį jaunystės metais po civilizuotą Europą 
buvo mano svajonė, kurią puoselėjau nuo patvaikystės, bet, kaip dažniausiai 
esti, jei ne tas, tai kitkas vis sutrukdydavo. Mane traukė, žavėjo ir vis neleis- 
davo pajudėti artimesni dalykai, o tolimesnieji — juo daugiau apie juos 
skaičiau ir girdėjau pasakojant, juo labiau blanko, netekdami patrauklumo. 
Bet pagaliau, paakintas dėdės ir draugų, kurie jau pirma buvo po pasaulį 
pakeliavę, tvirtai nusprendžiau, — greičiau, negu visi tikėjosi. 

Dėdė, kuriam išties teko daugiausia rūpesčių. kad kelionė būtų įmano- 
ma, iš karto ėmėsi šio reikalo. Jūs jį pažįstat ir žinot jo būdą: kai reikia, me- 
ta viską į šalį ir daro tik viena, kol viskas bus sutvarkyta iki galo; mano labui 
jis nuveikė daugiau, negu, atrodytų, leidžia žmogaus jėgos. Ta kelionė 
užklupo jį kiek netikėtai, bet jis sugebėjo greitai susiorientuoti. Kai kurias 
statybas, kurias jau ruošė ir net buvo pradėjęs, tuojau sustabdė, o kadangi 
savo santaupų niekuomet neliečia, tai, būdamas išmintingas finansininkas, 
ėmė ieškoti kitų lėšų. Pirmas uždavinys buvo atsiimti skolas, ypač nebaigtus 
mokėti žemės nuomos mokesčius; juk tai irgi yra jo bruožas — suprasti 
skolininko padėtį ir tol nereikalauti pinigų, kol patį prispiria bėda. Ūkvedžiui 
jis įteikė skolininkų sąrašą, o tas privalėjo vykdyti. Apie pavienius atvejus mes 
nieko nežinojome, tik nugirdome, kad vieną iš mūsų valdų nuomotojų, kurio 
atžvilgiu dėdė ilgai buvo pakantus, pagaliau išvarė, o jo piniginio užstato 
kaip šiokią tokią kompensaciją už patirtus nuostolius nebegrąžino, ūkis 
turėjo būti išnuomotas kitam. Tas žmogus priklausė prievadinamųjų tylenių, 
bet nebuvo, kaip daugelis to tipo žmonių, nei išmaningas, nei darbštus; jį 
mylėjo dėl to, kad buvo dievobaimingas ir geros širdies, bet peikė ir barė už 

nesugebėjimą tvarkvti ūkį. Po žmonos mirties liko duktė, kurios kitaip 
nevadino kaip rudaveide mergyte, nors matėsi, kad auga tvirta ir valinga 
moteris, bet dar pernelyg jauna ryžtingai perimti reikalus į savo rankas, 
vienu žodžiu, to žmogaus ūkis vis labiau smuko, kad net ir dėdės atlaidumas 
nieko negalėjo padaryti. 

Man tik kelionė tebuvo galvoj, todėl į tuos dalykus nekreipiau dėmesio. 
Viskas jau buvo paruošta, daiktai beveik sukrauti, iki išvykimo belikusios 
vos kelios dienos. Vieną pavakarę išėjau pasivaikščioti į parką, norėdamas 
atsisveikinti su nuo seno pažįstamais medžiais ir krūmais, kai staiga išvydau 
ateinančią Valeriną — toks buvo jos tikrasis vardas, nes anuo ją tik 
pravardžiavo dėl jos rudoko veido. Jinai pastojo man kelią. 

Lenardas nutilo ir kelias akimirkas mąstė. 

— Pala, — tarė jis, — ar tikrai jos vardas Valerina? Taip, rodos, — sam- 
protavo toliau, — bet pravardė buvo įprastesnė. Tiek to, rudaveidė mergina 
pastojo man kelią ir ėmė primygtinai prašyti, kad pakalbėčiau su dėde ir 
užtarčiau geru žodžiu jos tėvą, ją pačią. Kadangi žinojau padėtį ir supratau, 
jog bussunku, netgi neimanoma dabar jai kuo nors padėti, pasakiau tiesiai, 
kaip yra, ir neslėpiau, kad dėl visko kaltas pats jos tėvas. 

Ji atsakė man taip aiškiai ir su tokiu vaikišku rūpestingumu ir meile, kad 
visai užkariavo mano simpatijas ir, jei tai būtų buvę mano paties pinigai, 
tuojau pat būčiau, patenkindamas jos prašymą, padaręs ją laimingą. Bet, 
deja, pajamos buvo dėdės; pastangos surinkti pinigus, įsakymai — taip pat 
jo; turint galvoje jo mąstyseną ir tai, kas iki šiol jau buvo įvykę, vilčių 
nesimatė jokių. Nuo seno pažadą laikiau šventu dalyku. Todėl kiekvienas 
reikalavimas mane glumindavo. Aš taip įpratau nedavinėti pažadų, kad 
nežadėdavau net ir to, ką ketindavau tesėti. Tas įprotis man dabar pravertė. 
Jos motyvai buvo individualūs ir šališki, oO mano argumentai rėmėsi pareiga 
ir protu; neneigsiu, kad jie ir man galiausiai atrodė kiek per griežti. Mes jau 
buvome ne sykį pakartoję savo įrodymus, bet vienas antro nejtikinę; tačiau 
bėda vertė ją darytis iškalbingesne, o neišvengiamas žlugimas, kurį regėjo 
savo akimis, — apsipilti ašaromis. Savitvardos ji vis dėlto neprarado, bet 
kalbėjo gyvai, jausmingai, o kadangi aš vis dar vaizdavau šaltą ir abejingą, ji 
atvėrė visą savo širdį. Aš jau norėjau šį vaidinimą užbaigti, bet ji staiga puo- 
lė man į kojas, sugriebė ranką ir ėmė ją bučiuoti ir maldaudama taip meiliai 
žiūrėjo man į akis, kad aš tą akimirką nelabai besuvokiau save patį. Pakelda- 
mas ją nuo žemės, greitai pasakiau: „,„Nurimk, vaikeli, padarysiu viską, kas 
įmanoma!“ — ir pasukau gretimu keliuku. „Padarykite daugiau negu įma- 
noma!“ — šūktelėjo ji man iš paskos. Nebepamenu, ką norėjau jai pasakyti, 
tik išlemenau: „Pamėgin...“ — ir sustojau pusėj žodžio. ,„Pamėginkite!“ — 
sušuko ji, iškart pralinksmėjusi ir su dangiškos vilties kibirkštėle balse. Aš 
pamojau jai ir nuskubėjau namo. 

Kreiptis tiesiai į dėdę aš tuo tarpu nenorėjau, nes puikiai žinojau, kad 
jeigu jis ėmėsi kokio nors reikalo, tai smulkmenų jam neminėk. Aš ieškojau 
ūkvedžio, bet jis buvo išjojęs; vakare atėjo svečiu, draugų, norėjusių su ma- 
nim atsisveikinti. Mūsų vakaronė užsitęsė iki vėlyvos nakties. Svečiai liko 
nakvoti ir išbuvo dar visą kitą dieną; užiminėdamas juos, aš šiek tiek 
primiršau savo atkakliąją prašytoją. Ūkvedys grįžo, bet kaip niekad buvo 
užsivertęs darbais. Visi tik jo ir tereikalavo. Jis neturėjo laiko manęs 
išklausyti, bet aš pamėginau jį trumpam sulaikyti; vos tik išgirdęs ano 
dievobaimingojo nuomininko pavardę, jis mane energingai nutraukė 
sakydamas: „Dėl Dievo meilės, neprasitarkit apie tai dėdei, sugadinsit 
nuotaiką ne tik jam, bet ir sau“. Diena, kada turėjau išvykti, jau buvo 
nustatyta, reikėjo parašyti nemaža laiškų, priiminėti svečius, pačiam 
nuvažiuoti pas kaimynus atsisveikinti. Mano žmonės, kurių iki šiol pakako 
kasdieniniams patarnavimams, deja, nepajėgė tvarkyti ir palengvinti mano 
kelionės reikalų. Viskas krito ant mano galvos; bet kai pagaliau naktį 
ūkvedys skyrė man vieną valandą mūsų piniginiams reikalams sureguliuoti, 
aš išdrįsau dar kartą prašyti dėl Valerinos tėvo. 

„Mielas barone, — atsakė šimtadarbis ūkvedys, — kaip jums išvis toks 
dalykas į galvą ateina? Mes ir taip šiandien su jūsų dėde turėjom visokių 
keblumų, nes jums, išvykstančiam, reikia kur kas daugiau, negu tikėjomės. 
Tai visiškai suprantama, bet dėl to mums ne lengviau. Ypač šeimininkas 
nemėgsta, kai reikalas tarsi baigtas, O iš tikrųjų dar velkasi visokios uode- 
gos; žinoma, taip esti beveik visuomet, bet išsrėbti tenka kitiems. Kaip rink- 
tinesumokėtas skolas, jis susikūrė sau griežtą įstatymą, dėl to jokių abejonių 
neturi, tad išgauti iš jo nuolaidų nepaprastai sunku. Verčiau nė nemėginkit, 
aš prašau jūsų! Bergždžias darbas“. 

Aš leidausi atkalbamas, bet ne visai. Prašiau jį elgtis kuo švelniau ir 
santūriau, nes juk vykdymas tik nuo jo priklauso. Jis man, kaip tokiems 
žmonės įprasta, viską prižadėjo — kad tik duočiau jam dabar ramybę. Aš nuo 
jo atstojau; įtampa augo, visokiausių reikalėlių gausėjo. Pagaliau sėdau į 
ekipažą ir viskam, kas mane sieja su namais, parodžiau nugarą. 

Stiprus įspūdis yra nelyginant žaizda: tik įsigijęs jos nejauti. Tik paskui 
pradeda skaudėti ir pūliuoti. Taip buvo man su anuo susitikimu parke. Kai 
tik pasilikdavau vienas, kai tik neturėdavau ką veikti, tuoj iškildavo atminty 
anos maldaujančios merginos vaizdas — kartu su visa aplinka: su kiekvienu 
ten augusiu medžiu ir krūmu, su tavieta, kur ji klūpėjo, tuo keliuku, kuriuo 
pasukau, norėdamas nuojos atsitolinti — viskas kartu, kaip gyvas paveikslas. 
Tai buvo vienas iš tų neišdildomų įspūdžių, kuriuos gali užgožti, užtemdyti 
kiti įspūdžiai ir išgyvenimai, bet kurie nedingsta iš atminties. Kiekvieną 

ramesnę valandėlę tą vaizdą vis regėdavau akyse, ir juo toliau, juo skaudžiau 
jausdavau kaltę, kuria, pažeisdamas savo principus ir įpročius, apsunkinau 
sąžinę, — nors ir neaiškiai, tik užsikirsdamas ištaręs pažadą, pirmą kartą taip 
užsitraukęs bėdą. 

Pirmuosiuose laiškuose nepamiršau ūkvedį pasiteirauti, kaip tas reika- 
las užsibaigė. Iš pradžių jis nieko aiškaus nepasakė, žadėjo parašyti vėliau, 
paskui kalbėjo kažkokias dviprasmybes, kol visai nutilo. Atstumas tarp 
manęs ir tėviškės vis didėjo, vis daugiau čia įsiterpdavo naujų įvykių; reikėjo 
stebėti gyvenimą ir jame dalyvauti, todėl jos vaizdas išblėso, liko tik vardas, 
kurį irgi vos beprisiminiau. Vis rečiau mintys beužklysdavo pas ją, o mano 
sumanymas bendrauti su saviškiais ne laiškais, bet ženklais, nemažai prisi- 
dėjo prie to, kad mano buvę santykiai su jais kartu su visomis sąlygomis be- 
maž visai nutrūko. Tik dabar, kai artėju prie namų, kai rengiuosi savo šeimai 
su kaupu atsilyginti už tai, ko ji iki pat šiol stokoja, tik dabar visu svoriu 
užgriūva mane tas keistas — kitaip negaliu jo pavadinti — atgailos jausmas. 
Merginos paveikslas atgyja drauge su giminaičių paveikslais, ir labiausiai 
bijau išgirsti, kad nelaimė, į kurią aš ją įstūmiau, sužlugdė jos gyvenimą; 
mano neveiklumas, kaip dabar atrodo, pastūmėjo ją į pražūtį, priartino jos 
liūdną likimą. Jau tūkstantį kartų kaliau sau į galvą, kad šitas jausmas iš 
tikrųjų yra tik silpnybė, kad taisyklės niekam nieko nežadėti ėmiau laikytis 
tik iš baimės, jog už neįvykdytą pažadą gali reikėti atsakyti, o ne kilnių 
jausmų vedamas. Ir kaip tik ši atgaila, nuo kurios taip bėgau, dabar man 
keršija, pasinaudodama šiuo vieninteliu atveju vietoj šimtų kitų, kad graužtų 
ir kankintų mane. Bet šitie prisiminimai, kurie vis neduoda ramybės, yra 
drauge ir tokie patrauklūs, tokie malonūs, kad aš stengiuos pabūti su jais 
kuo ilgiau. Ir kai į juos nugrimztu, man rodos, kad tos rankos vietos, kurias 
bučiuodamos palietė jos lūpos, dar ir dabar tebedega. 

Lenardas nutilo, o Vilhelmas tuojau pat patenkintas tarė: 

— Vadinasi, pati vertingiausia Žinia, kurią jums atnešiau, buvo mano 
pranešimo pabaigoj, panašiai kaip dažnai esti laiške, kad įdomiausia randi 
prieraše. Išties nedaug težinau apie Valeriną, tik iš nuogirdų, bet tikras 
dalykas yra tai, kad ji ištekėjo už turtingo dvarininko ir gyvena laimingai, — 
bent taip man garantuotai pasakė teta, kai su ja atsisveikinome. 

— Puiku, — tarė Lenardas, — dabar manęs niekas nebelaiko. Jūs atleidot 
man kaltę, ir nedelsdami galime vykti pas manuosius, kurie jau seniai laukia 
nesulaukia. 

Į tai Vilhelmas atsakė: 

— Deja, negaliu jūsų palydėti: ypatingas įsipareigojimas neleidžia man 
niekur užtrukti ilgiau negu tris dienas, o sugrįžti į būtas vietas — neanksčiau 
kaip po metų. Atleiskit, kad negaliu atskleisti šios keistenybės priežasties. 

— Labai gaila, — atsakė Lenardas, — kad mes taip greit turime skirtis, 
kad negaliu kuo nors geru jums atsilyginti. Bet jeigu jūs jau pasiryžęs man 
padėti, tai padarytumėt mane tikrai laimingą, jeigu Valeriną aplankytumėt 
jūs, tiksliai sužinotumėt padėtį ir paskui raštu ar žodžiu praneštumėt — 
naują susitikimo vietą rasime nesunkiai, — tada būčiau visai ramus. 

Pasiūlymas susilaukė smulkesnio aptarimo. Buvo sužinota ir Vilhelmui 
perduota, kur šiuo metu Valerina gyvena, ir jis sutiko ją aplankyti. Abu 
susitarė ir dėl vietos, kur atvyks baronas ir atveš taip pat Feliksą, pasilikusį 
tuo tarpu su moterimis. 

Kurį laiką Lenardas ir Vilhelmas šnekučiuodami jojo vaizdingomis 
pievomis greta vienas antro, paskui, pasiekę vieškelį, pasivijo barono eki- 
pažą, kuris, savo raito šeimininko lydimas, turėjo sugrįžti į tėviškę. Čia 
draugai nusprendė skirtis, ir Vilhelmas, atsisveikinęs keliais maloniais 
žodžiais, dar kartą pažadėjo baronui kuo skubiausiai duoti žinių apie 
Valeriną. 

— Aš dabar galvoju, — ėmė samprotauti Lenardas, — kodėl man pačiam 
jos neaplankius, kodėl pačiam neįsitikinus jos laimingu gyvenimu? Palydėjęs 
jus, tik nedaug teiškrypčiau iš kelio. Jūs maloniai sutikote būti mano 
pasiuntiniu, tai kodėl jums nepabuvus mano palydovu? Man tikrai reikia 
palydovo, dorovinio patarėjo, panašiai kaip advokato, kai nesijauti stiprus 
teisės reikalų žinovas. 

Vilhelmo įtikinėjimai, kad, tiek ilgai nebuvus, namai nepaprastai lau- 
kia, kad atrodys nei šis, nei tas, jei ekipažas grįš be šeimininko, ir kiti moty- 
vai Lenardo liko neišgirsti; todėl Vilhelmas turėjo galiausiai nusileisti ir 
sutikti vaidinti palydovą, nors dėl galimų pasekmių širdy ir buvo negera. 

Tarnai gavo nurodymus, ką sakyti parvykus, ir abu draugai pasuko keliu, 
vedančiu pas Valeriną. Apylinkės atrodė turtingos ir derlingos — tikras 
žemdirbystės kraštas. Panašų vaizdą keliauninkai matė ir tose žemėse, 
kurios priklausė Valerinos vyrui: laukai tikrai geri ir rūpestingai dirbami. 
Vilhelmas dabar galėjo ramiai stebėti gamtovaizdį, nes Lenardas jojo greta 
tylėdamas. Pagaliau šis prabilo: 

— Kitas mano vietoj mėgintų galbūt artintis prie Valerinos neatpa- 
žintas, nes juk visados yra kančia Iįsti į akis tiems, kuriuos esi nuskriaudęs; 
bet aš verčiau prisiimsiu ir iškęsiu visus priekaištus, kuriuos, bijau, pamaty- 
siu jos pirmuosiuose žvilgsniuose, negu saugosiu savo kailį, maskuodamasis 
irsakydamas netiesą. O netiesa gali lygiai taip pat įstumti į keblią padėtį kaip 
ir tiesa; ir jei pasvarstysim, kas daugiau duoda naudos — tiesa ar netiesa, — 
įsitikinsim, kad labiausiai apsimoka visuomet pasikliauti tiesa. Tad jokim be 
jokios baimės: aš prisipažinsiu, kas esu, O jus pristatysiu kaip savo draugą ir 
bendrakeleivį. 


Pirma knyga 102 


Taip jie prijojo Valerinos dvarą ir nulipo nuo arklių kieme. Juos pasiti- 
ko solidus, paprastai apsirengęs vyriškis, kurį galima buvo palaikyti nuo- 
mininku, ir prisistatė esąs šių namų šeimininkas. Lenardas pasisakė kas ir iš 
kur, ir šeimininkas atrodė labai nudžiugęs jo apsilankymu ir galimybe 
susipažinti. 

— Ką pasakys žmona, — sušuko jis, — kai vėl pamatys savo geradario 
sūnėną! Simtą kartų ji yra minėjusi ir pasakojusi, kiek daug gero jai ir jos 
tėvui yra padaręs jūsų dėdė. 

Lenardą staiga užplūdo keistos mintys ir abejonės. „Nejaugi šis žmogus, 
iš pirmo žvilgsnio toks nuoširdus, slepia savo nuoskaudą, nutaisydamas ma- 
lonią miną ir saldliežuvaudamas? Ar gali jis savo priekaištams suteikti to- 
kią patrauklią formą? Argi mano dėdė neįstūmė tos šeimos į nelaimę? Ir ar 
gali būti, kad jis to nežinotų? Arba, — pagalvojo jis viltingai, — gal ne taip 
blogai viskas išėjo, kaip tau atrodo? Juk tikslių Žinių tu niekuomet neturėjai“. 
Tokie ir panašūs spėliojimai skriejo vienas paskui kitą, o šeimininkas tuo 
metu liepė pakinkyti arklius ir važiuoti parvežti žmonos, kuri svečiavosi pas 
kaimynus. 

— Jeigu leisite, kol grįš žmona, pabendrauti su jumis taip, kad nereikėtų 
man ir darbų pertraukti, tai paprašyčiau paėjėti drauge kelis žingsnius į 
laukus: pasidairysit, pažiūrėsit, kaip tvarkau savo ūkį, nes jums, kaip stambiam 
dvarininkui, tikriausiai nėra nieko širdžiai artimesnio, kaip patrauklus 
mokslas, kaip nuostabus žemdirbystės menas. 

Lenardas neprieštaravo. o Vilgelmui visada buvo malonu patirti ką nors 
nauja; šeimininkas puikiai žinojo visas savo žemes, kurias valdė ir tvarkė 
grynai savo nuožiūra; ką jis darė, darė su tam tikru išskaičiavimu, ką sėjo ir 
sodino — visada tinkamoje vietoje; jis taip akivaizdžiai mokėjo viską 
paaiškinti ir pagrįsti, kad kiekvienas suprato ir manė, jog ir jis pats tik tai ir 
vien taip tedarytų — iliuzija, kuri lengvai pagauna žmogų, kai jis mato 
dirbant meistrą, kuriam darbas rankose tirpte tirpsta. 

Atvykėliai išreiškė šeimininkui savo didelį pasitenkinimą ir nešykštėjo 
pagyrų ir pritarimo žodžių. Jis priėmė juos su džiaugsmu ir širdingai dėkojo, 
bet pridūrė: 

— O dabar noriu jums parodyti ir savo silpnybę; ją turi kiekvienas, kuris 
siela ir kūnu atsiduoda kokiam nors pomėgiui. 

Jis nusivedė svečius į ūkinį kiemą ir parodė jiems savo padargus ir 
įrankius, kiek turi jų sukaupęs, kiek įsigijęs įvairiausių prietaisų ir jiems 
detalių. 

— Mane dažnai bara, — tarė jis aiškindamasis, — kad čia mano apetitai 
per dideli, bet pats savęs negalėčiau perdėm peikti. Laimingas tas, kam 
verslas tampa tarsi lėle, su kuria jis dar ir žaidžia ir gėrisi tuo, ką gyvenimas 
jam yra padaręs pareiga. 

Abu draugai daug teiravosi ir klausinėjo. Ypač didelį pasitenkinimą 
Vilhelmui teikė bendro pobūdžio samprotavimai, į kuriuos šeimininkas 
aiškiai buvo linkęs, 0 svečias nepraleisdavo progos į juos atsiliepti. Lenar- 
das tuo tarpu buvo daugiausia paskendęs savo mintyse ir širdyje džiaugėsi 
Valerinos laime, dėl kurios šitose sąlygose net neabejojo, bet jautė kirbant 
kažkokį mažytį nemalonumo jausmą, kurio pats nemokėjo sau paaiškinti. 

Jie jau buvo parėję į namus, kai prie durų privažiavo šeimininkė. Visi 
išėjo jos pasitikti, bet kaip Lenardas nustebo, net išsigando, kai pamatė ją 
išlipant. Tai nebuvo ji, ta rudaveidė mergina, o visai kita moteris, tiesa, taip 
pat graži ir liekna, bet šviesiaplaukė, turinti visas blondinių teigiamybes. 

Sios moters grožis, jos žavesys Lenardą stačiai pribloškė. Jo akys ieško- 
jo rudaveidės merginos, o čia priešais jį švietė visai kita būtybė. Bet ir šitie 
bruožai jam ėmė rodytis pažįstami — jos kalbėjimo maniera, jos elgsena 
netrukus išsklaidė visas abejones: tai buvo dukra vieno iš teisėjų, kurį dėdė 
labai vertino ir gerbė, todėl buvo nemaža padėjęs ir jam pačiam, ir naujajai 
šeimai. Jaunoji ponia, linksmai sveikindama svečius, pasakojo jiems apie tai 
ir kitus dalykus su tokiu džiaugsmu, kuriam leidžia laisvai išsilieti susitikimo 
netikėtumas. Buvo klausinėjama, ar iš karto jieatpažinę vienas kitą, ar labai 
pasikeitę, nes jų amžiaus žmonėms pasikeitimai esą gan ryškūs. Valerina 
visuomet buvo maloni, ir ypač tada, kai linksmumas išvesdavo ją iš įprastinės 
pusiausvyros. Kompanija įsišnekėjo, ir pokalbis vyko taip gyvai, kad Lenar- 
das galėjo susitvardyti ir savo sumišimą nuslėpti. Vilhelmas, kuriam drau- 
gas taip pat davė suprasti, kad įvyko nesusipratimas, stengėsi jį dvasiškai 
paremti, o Valerinos savimeilė. paglostyta tuo, kad baronas, pirm pasima- 
tydamas su saviškiais, prisiminė ir užsuko pas ją, nedavė jai nė mažiausio 
pagrindo įtarimui, jog čia būta visai kito tikslo ir įvyko kuriozas. 

Pasisėdėjimas drauge užtruko iki pusiaunakčio, nors abu draugai geidė 
kuo greičiau pasikalbėti vienu du; toks pokalbis iškart ir prasidėjo, kai tik jie 
pasijuto esą svečių kambaryje vieni. 

— Matyt, — tarė Lenardas, — tos kančios aš niekad neatsikratysiu. Ne- 
lemtasis vardų supainiojimas, jaučiu. man ją stačiai padvigubina. Šią 
šviesiaplaukę gražuolę dažnai matydavau žaidžiant su ana rudąja, kuri, 
teisybę sakant, grožiu nepasižymėjo; aš ir pats su jomis basčiausi po laukus 
ir sodus, nors amžiumi buvau gerokai vyresnis. Nė viena iš jų nedarė man 
jokio įspūdžio; atminty išliko tik vardas, ir tą dar priskyriau ne tai, kuriai jis 
priklauso. Ir štai pamatau, kad toji, dėl kurios man nei šilta, nei šalta, besan- 
ti savaip nežmoniškai laiminga, tuo tarpu kita, galai žino kur — i pasaulį 
išmesta. 

Kitos dienos rytą abu draugai pakilo kone anksčiau už darbščiuosius 
kaimo gyventojus. Malonumas vėl išvysti savo svečius anksti pažadino ir 

Valeriną. Ji nenutuokė, su kokiomis nuotaikomis jie atėjo pusryčiauti. 
Vilhelmas, aiškiai matvdamas, kad Lenardą kankina nežinia dėl rudaveidės 
merginos likimo, užvedė kalbą apie prabėgusius laikus, apie vaikystės dienų 
žaidimus ir draugus, apie vietas, kurias ir pats buvo matęs, žodžiu, savaime 
išėjo taip, kad Valerina nejučiom paminėjo rudaveidę merginą ir ištarė jos 
vardą. 

Vos išgirdęs Nachodinos vardą, Lenardas iš karto ją prisiminė, bet 
drauge su vardu stojosi jam prieš akis ir anos prašytojos vaizdas; tai taip 
suspaudė jam širdį, kad visa kita darėsi nebepakenčiama, ypač kai Valerina 
ėmė su nuoširdžia užuojauta pasakoti, kaip buvo aprašytas ir iš varžytynių 
parduotas dievobaimingojo žemės nuomininko turtas, kaip jis atrodė 
nusiminęs, kaip ėjo iš namų, padėjęs dukteriai ant peties galvą, O toji nešė 
rankoj mažytį ryšulėlį. Lenardui rodėsi, kad dar keli žodžiai — ir jis išgrius 
iš kojų. Gerai ar blogai, Valerina pasakojo labai smulkiai: tai draskė jam 
širdį, bet kita vertus, davė galimybę, padedant draugui, išlaikyti šiokią tokią 
savitvardą. 

Atsisveikindami šeimininkai nuoširdžiai prašė kuo greičiau juos vėl 
aplankyti, o svečiai puse lūpų ir veidmainiškai neva žadėjo. Panašiai kaip 
žmogui, kuris pats sau gero linki, viskas baigiasi laimingai, taip ir Valerina 
galiausiai išsiaiškino savo naudai Lenardo tylėjimą, jo akivaizdų sutrikirną, 
sakant sudie, jo skubėjimą kuo greičiau išvykti ir negalėjo, nors buvo išti- 
kima ir mylinti savo šaunųjį ūkininką žmona, susilaikyti nepaglosčiusi širdį 

Po šito keisto susitikimo Lenardas tarė: 

— Tai, kad mes, turėdami tokių puikių vilčių, patyrėme katastrofą prie 
pat uosto, mane menkai teguodžia, apramina tik šią akimirką ir teikia jėgų 
aplankyti saviškius; ačiū Dievui, kad jis man atsiuntė jus, žmogų, kuriam, 
vykdančiam savo keistą misiją, visai vis tiek. kokiu keliu ir tikslu keliauti. 
Pažadėkite surasti Nachodiną ir pranešti man, kaip jai sekasi. Jeigu ji 
laiminga, tada man ramu, jeigu jai blogai, tuomet suteikit pagalbą mano 
sąskaita. Veikite, neatsižvelgdamas į nieką, netaupykite, nieko negailėkite. 

— Bet kurion pasaulio pusėn, — tarė Vilhelmas šypsodamasis, — pasukti 
savo ienas? Jei jūs neturit jokio supratimo, tai iš kur man jį imti? 

— Paklausykit, — atsakė Lenardas, — praeitą naktį, kai matėt mane, 
kupiną nevilties. blaškantis iš vieno kampo į kitą, kai galvoj ir širdy siautė 
audra, staiga prisiminiau vieną seną bičiulį, garbingą žmogų, kuris, nors 
manęs ir neauklėjo, jaunystėje turėjo nemaža įtakos. Mielai būčiau jį 
pasikvietęs keliauti drauge, jei ne visą kelionę, tai bent jos dalį, bet jį kausto 
prie namų, iš kurių tik labai trumpai tepasitraukia, puikiausių meno ir 
senovės kultūros daiktų kolekcija. Į to žmogaus pažįstamųjų ir domėjimosi 

ratą įeina viskas, kas šiam pasauly susiję kokiais nors tauriais saitais; pas jį 
skubėkite, jam papasakokite taip, kaip jums aiškinau, ir galima tikėtis, kad 
jo puiki nuojauta nurodys kokią nors vietą ar apylinkę, kur jos ieškoti. 
Pakliuvęs į šią bėdą, dar prisiminiau, kad josios tėvas priklausė prie 
dievobaimingųjų, ir aš tą akimirką tapau tiek dievobaimingas, kad krei- 
piausi į pasaulio dorovės kūrėją su prašymu, kad jis ir man šį kartą būtų 
maloningas. 

— Yra darvienas keblumas, kurį reikia išspręsti, — pridūrė Vilhelmas. — 
Kur man dėti Feliksą? Nenorėčiau jį tokiais nežinomais keliais tampyti su 
savim, bet nesinorėtų ir nuo savęs atskirti, nes esu įsitikinęs, kad geriausiai 
sūnus bręsta tada, kai šalia yra tėvas. 

— Nieko panašaus! — prieštaravo Lenardas.— Tai — mylinčio tėvo 
klaida: tėvas visą laiką išlieka sūnui šiek tiek despotiškas, nes nepripažįsta 
sūnaus dorybių ir džiaugiasi jo daromomis klaidomis, todėl jau senovės 
graikai mėgdavo sakyti: ,„Didžiavyrių sūnūs tampa niekadėjais“; ir aš pats 
nemaža žŽmonėjausi po pasaulį, tad dėl to nebeturiu jokių abejonių. Laimė, 
mūsų senasis bičiulis, — kuriam aš tuoj pat brūkštelsiu kelis žodžius, ir jūs 
jam tą laiškutį perduosit, — galės ir šiuo klausimu duoti vertingų patarimų. 
Prieš keletą metų, kai aš jį paskutinį kartą mačiau, jis man pasakojo apie 
kažkokią pedagogų draugiją, kurią laikiau tik savotiška utopija; man rodėsi, 
kad čia turėtos galvoje vien į tikrovę panašios idėjos, mintys, siūlymai ir 
2 žinoma, tarp savęs susiję, bet gyvenime vargiai realizuojami. 

inodamas, kaip jis mėgsta vaizdingai kalbėti apie įmanomus ir neįmano- 
mus dalykus, aš į tai daugiau nesigilinau, o dabar jo išmanymas mums 
pravers: jis tikriausiai žinos, kur ir kam jūs galėsit be baimės patikėti savo 
berniuką, įsitikinęs, kad viskas yra išmintingų auklėtojų rankose. 

Taip kalbėdamiesi jie jojo keliu, kol pamatė dailios vilos rimto, bet 
grakštaus stiliaus pastatus, atvirą kiemą plačiu ratu aplink apaugusiais 
didingais medžiais; bet durys ir langai buvo aklinai uždaryti, ir vila atrodė 
negyvenama, nors neapleista. Iš senyvo vyriškio, kuris triūsė prie vartų, 
Lenardas ir Vilhelmas sužinojo, kad vila atiteko kaip palikimas kažkokiam 
jaunam žmogui, kurio tėvas, sulaukęs solidaus amžiaus, neseniai mirė. 

Paklausinėjus daugiau paaiškėjo, kad paveldėtojuičiaviskas, deja, per daug 
įrengta ir sutvarkyta, jam nebesą čia kas veikti, O gėrėtis tuo, kas yra. — ne jo 
būdui, todėl arčiau prie kalnų jis pasirinkęs vietelę, kur dabar sau ir draugams 
statąs samanomis dengtas trobeles, norėdamas įrengti savotišką medžiotojų 
buveinę. Ojisai pats esąs namų prižiūrėtojas, atitekęs paveldėtojui kartu su vi- 
la, ir dabar rūpinasi, kad būtų švaru ir viskas išliktų, jei koks nors anūkas, kuris 
perims senelio valdą ir turės jo polinkius, rastų ūkį taip, kaip senelio palikta. 

Iš pradžių abu draugai tęsė kelionę tylėdami, paskui Lenardas nutraukė 
tylą pareikšdamas, kad tokia jau esanti žmogaus savybė — viską pradėti iš 
naujo; draugas atsakė, jog tai paaiškinama ir atleistina, nes, teisybę sakant, 
kiekvienas iš tikrųjų pradeda iš naujo. 

— Juk niekas, — tarė jis, — neatleistas nuo kančių, kurios slėgė protėvius, 
tadargi galima prikaišioti žmogui, kad tas nė girdėti nenori apie jų džiaugsmus? 

Lenardas į tai atsakė: 

— Jūs skatinat mane prisipažinti, kad aš išties labiausiai mėgstu tai, ką 
pats esu sukūręs. Niekuomet nesidžiaugiau tarnu, kurio neišsiugdžiau nuo 
mažens, arba arkliu, kurio neišjodinėjau pats. Ir, pagautas šitų minčių, galiu 
dar pasakyti, kad mane neapsakomai traukia pirmykštės gyvenimo sąlygos, 
kad mano kelionės po labai civilizuotus kraštus šito jausmo nė kiek 
neatbukino, kad mano vaizduotė ieško pasitenkinimo užjūryje ir kad ikišiol 
apleistos šeimos valdos tuose gaiviuose kraštuose duoda viltį, jog mano 
norus atitinkantis ir po truputį bręstantis planas pagaliau bus įgyvendintas. 

— Nieko negaliu prikišti, — atsakė Vilhelmas, - sumanyme, kuris 
nukreiptas į tai, kas nauja ir nežinoma, esama tam tikro nepaprastumo ir 
didybės. Tiktai turėkit galvoj štai ką: tokį žingsnį geriausia žengti ne vienam. 
Kiek suprantu, persikėlęs užjūrin, jau rasit tenai šeimai priklausančias 
žemes; maniškiai irgi apie tai galvoja ir kai kas jau yra ten įsikūręs. Susidė- 
kit su tais apdairiais, išmintingais ir stipriais žmonėmis — abiem pusėm bus 
ir lengviau, ir geriau. 

Taip kalbėdamiesi draugai pasiekė tą vietą, kur turėjo skirtis. Abu 
susėdo rašyti: Lenardas rekomendavo savo bičiulį minėtajam keistuoliui, o 
Vilhelmas apibūdino savo naująjį kolegą ir jo padėtį saviškiams, draugijos 
nariams, taip, kaip paprastai, parašydamas rekomendacinį laišką; jo pa- 
baigoje jis dar išdėstė su Jarnu aptartąjį reikalą ir dar kartą paaiškino 
priežastis, kodėl norįs kuo greičiau išsilaisvinti iš tų varginančių sąlygų, 
kurios pavertė jį tarsi Amžinuoju žydu. 

Apsikeičiant laiškais, Vilhelmas negalėjo susilaikyti neišsakęs savo bi- 
čiuliui dar kai kurių abejonių. 

— Dabartinėj padėty, — tarė jis, — negaliu įsivaizduoti malonesnio 
uždavinio, kaip išvaduoti jus, taurusis žmogau, iš širdies nerimo ir drauge 
išgelbėti kitą žmogišką būtybę iš vargo, jeigu jis ją slegia. Tokį tikslą galima 
laikyti kelrode žvaigžde, pagal kurią orientuoji savo laivą, nors ir nežinai, su 
kuo kelysusiduisi, ką jame sutiksi. Bet negaliu nematyti ir to pavojaus, kuris 
jums dar. šiaip ar taip.tebegresia. Jeijūs nebūtumėt žmogus, kuris niekuomet 
niekam nieko nežada, reikalaučiau iš jūsų, kad duotumėt žodį, jog nebe- 
susitiksit dauoiau su ta moterim. kuri, kaip man rodos, jums yra labai brangi, 
ir prašyčiau pasitenkinti mano pranešimu, kad jai gerai sekasi, — žinoma, jei 

iš tikrųjų ją rasčiau laimingą arba galėčiau padėti tapti laiminga. Negalėda- 
mas ir nenorėdamas reikalauti iš jūsų pažado, primygtinai prašau jus vardan 
visko, kas jums brangu ir šventa, vardan savęs, giminių ir manęs, naujai įgyto 
bičiulio, neleisti sau, kad ir kokį pretekstą turėtumėt, prisiartinti prie tos, 
kurią jau esate praradęs; ir prašau nereikalauti iš manęs, kad aiškiau nu- 
rodyčiau ar net pasakyčiau tą vietą, kur ją radau, ir tą vietovę, kur ją palikau. 
Jūs patikėsit mano žodžiu, kad jai sekasi gerai, — ir jūsų nuodėmė bus at- 
leista, galėsit nurimti. 

Lenardas šypsodamasis atsakė: 

— Padarykit man šitą paslaugą, ir aš būsiu dėkingas. Turit laisvas rankas 
veikti, kaip jums atrodys reikalinga, o mane palikit laiko poveikiui, mano 
paties nuovokai ir galbūt protui. 

— Atleiskit man, — patikslino Vilhelmas, — jei kas nors žinotų, kokiais 
keistais pavidalais įsibrauna į mūsų sielą prielankumas, tam turėtų pasida- 
ryti baisu numačius, kad bičiulis galįs linkėti jam tai, kas jo padėty ir sąly- 
gomis būtinai turėtų atnešti nelaimę ir sukelti sumaištį. 

— Tikiuosi, — užbaigė šneką Lenardas, — kad sužinojęs, jog ji laiminga, 
išmesiu ją iš galvos. 

Sulig tais žodžiais draugai išsiskyrė, ir kiekvienas nujojo savais keliais. 


Dvyliktas skyrius 


Po neilgos ir smagios kelionės Vilhelmas atvyko į miestą, kurio pava- 
dinimas buvo užrašytas ant voko. Pats miestas jam atrodė šviesus ir gražus, 
bet iš namų naujumo galima buvo spręsti, kad palyginti neseniai čia siautėta 
gaisro. Eidamas pagal laiško adresą, Vilhelmas atsidūrė vienintelėje gaisro 
nesunaikintoje miesto dalyje prie senoviško, niūroko, bet gerai išsilaikiusio 
ir švariai atrodančio namo. Blausūs langų stiklai, įkomponuoti į keistos 
formos rėmus, leido tikėtis, kad viduj bus spalvinga ir gražu. Ir iš tikrųjų 
vidus atitiko išorę. Dailiai sutvarkytuose kambariuose matėsi daugiausia 
tokių daiktų, kuriais naudojosi turbūt ne viena karta, bet kai kas buvo ir 
naujesnio. Namų šeimininkas priėmė Vilhelmą draugiškai viename iš taip 
pat apstatytų kambarių. Šitie laikrodžiai daug kam buvo išmušę gimimo ir 
mirties valandą, o aplink stovėję daiktai priminė, jog praeitis gali jaugti į 
dabartį. 

Ką tik atvykėlis padavė laišką, bet gavėjas neatplėšęs padėjo jį į šalį ir 
pradėjo linksmą pokalbį, mėgindamas su svečiu susipažinti tiesiogiai. 
Netrukus jie susibičiuliavo, ir kai Vilhelmas, priešingai savo įpročiui, ėmė 
atidžiu žvilgsniu apžiūrinėti kambarį, geraširdis senis tarė: 

— Jūsų akį traukia aplinka, kurioje gyvenu. Jūs matote čia, kaip ilgai 
daiktai gali išbūti naudingi Žmonėms, ir tokį vaizdą reikia nuolat turėti prieš 
akis kaip atsvarą tam, kas pasauly taip greitai kinta ir mainosi. Šitam virduly 
kaitindavo vandenį arbatai dar mano tėvai: jis yra mūsų šeimos vakaronių 
liudininkas; šitas vario skydas ir dabar tebepridengia mane nuo židinio 
ugnies, kurią kurstau šitomis senomis sunkiomis replėmis. Ir taip yra su 
kiekvienu daikteliu. Kadangi nebekreipiau dėmesio į išorinius dalykus — O 
jie didžiumai žmonių atima nemaža laiko ir jėgų — galėjau imtis daugybės 
visokių kitokių darbų irsumanymų. Mylėdamasviską, ką turi, žmogus darosi 
turtingas, nes paprasti daiktai gausina jo prisiminimų lobius. Aš pažinojau 
vieną vyruką, kuris, atsisveikindamas su savo mylimąja, pasiglemžė jos 
smeigtuką ir kiekvieną dieną prisismeigdavo juo savo kaklajuostę; grįžda- 
mas išvienos didelės, keletą metų trukusios kelionės, jis tą kruopščiai saugo- 
mą daikčiuką parsivežė. Mums, mažiems žmogeliams, tai stačiai dorybė. 

— Kai kas, — įsiterpė Vilhelmas, — iš tolimos, didelės kelionės parsive- 
ža ir dieglį širdyje, kurio mielai norėtų atsikratyti. 

Nors senis, kol jie šnekėjosi, atplėšė ir perskaitė laišką, apie Lenardo 
dvasinę būseną, atrodo, nieko nežinojo, nes vėl grįžo prie pradėtųjų sam- 
protavimų. 

— Atkaklumas išlaikyti turtą, — kalbėjo jis toliau, — kai kada suteikia 
mums nepaprastos energijos. Šitas užsispyrimas išsaugojo net mano namus. 
Kai degė miestas, buvo norima bėgti pas mane ir gelbėti turtą. Aš tai už- 
draudžiau, liepiau uždarinėti langus ir duris ir su nedideliu kaimynų būreliu 
ėmėme stabdyti liepsną. Mūsų pastangomis šis miesto pakraštys išliko 
sveikas. Kitos dienos rytą viskas čia tebestovėjo taip, kaip dabar matot, ir 
kaip stovėjo bemaž prieš šimtą metų. 

— Bet visu tuo, — tarė Vilhelmas, — jūs nepaneigsit, kad žmogus vis tiek 
pasiduoda tiems pokyčiams, kuriuos neša laikas. 

— Žinoma, — atsakė senis, — bet tas, kuris ilgiausiai išlieka, irgi šį tą 
nuveikia. Mes sugebame nemaža išsaugoti ir išlaikyti, pralenkdami net sa- 
vo būtį: mes perduodame žinias, paliekame savo pažiūras lygiai taip pat, 
kaip turtą, o kadangi šis man labiausiai rūpi, tai aš jau seniai buvau labai 
atsargus ir sugalvojau visai originalių jo apsaugos būdų, bet tik į amžiaus 
pabaigą man pavyko pamatyti savo sumanymus įgyvendintus. 

Paprastai sūnus išbarsto tai, ką tėvas buvo surinkęs, pats renka ką nors 
kita arba kitaip. Bet jeigu sulauksit anūko, naujosios kartos, tai pamatysit, 
kad vėl sugrįžta tie patys polinkiai, tos pačios pažiūros. Taip ir aš galų gale, 
mūsų draugų pedagogų padedamas, susiradau sumanų jauną vyruką, kuris, 
sakyčiau, dar labiau negu aš brangina paveldėtąjį turtą ir turi didžiulį po- 
linkį įmantrybėms. Jis galutinai užkariavo mano pasitikėjimą, kai, ne- 

gailėdamas jėgų, ties mūsų namais sustabdė ugnį; dvigubai ir trigubai jis nu- 
sipelnė to lobio, kurį ketinu jam perleisti; tiesą sakant, jis jau ir perduotas 
jam, ir nuo to laiko mūsų atsargos ėmė kažkokiu nuostabiu būdu gausėti. 

Tačiau ne viskas, ką čia matote, yra mūsų. Panašiai kaip pas įkaitininką 
galima aptikti ne vieną svetimą juvelyrinį dirbinį, taip ir aš galiu suminėti 
brangenybių, kurios įvairiausiomis aplinkybėmis buvo paliktos čia geresnei 
apsaugai. 

Vilhelmas prisiminė puikiąją dėžutę, kurios jau seniai nenorėjo tampy- 
tisu savimi kelionėse, ir neatsilaikė pagundai parodyti ją naujajam draugui. 
Senis įdėmiai ją apžiūrėjo, nurodė laiką, kada ji galėtų būti padaryta, ir 
atnešė pasižiūrėti panašų daikčiuką. Vilhelmas prašė patarti, ar nevertėtų 
dėžutę atidaryti. Senis buvo priešingos nuomonės. 

— Nors ją ir būtų galima atidaryti, per daug nesužalojant, — atsakė 
senis, — bet kadangi ji pateko jums į rankas tokiomis keistomis aplinkybėmis, 
manau, reikėtų jums su ja išbandyti savo laimę. Nes jeigu jūs gimęs po lai- 
minga žvaigžde ir šita dėžutė ką nors reiškia, tai raktas atsiras savaime, ir 
kaip tik ten, kur jo mažiausiai tikitės. 

— Tokių atvejų pasitaiko, — pritarė Vilhelmas. 

— Man pačiam yra keletą kartų taip buvę, — kalbėjo senis. — Pats ryš- 
kiausias pavyzdys — štai šis Nukryžiuotasis. Jo kūną, nuo galvos iki kojų 
išpjaustytą iš vieno dramblio kaulo gabalo, aš jau turėjau kokį trisdešimt 
metų; suprasdamas šio daikto vertę ir nepaprastą meniškumą, kruopščiai 
saugojau jį, įdėjęs į brangią dėžutę; maždaug prieš dešimt metų gavau tai 
pačiai statulai priklausiusį kryžių su užrašu ir susigundžiau duoti pačiam 
geriausiam drožėjui pritaisyti trūkstamas rankas. Tačiau šito geriausiojo 
menas nė iš tolo nepalyginamas su jo pirmtaku; kryžių vis dėlto pasistačiau: 
labiau pamokomiems apmąstymams, negu gėrėtis žmogaus meniniais suge- 
bėjimais. 

Įsivaizduokit, koks buvo mano džiaugsmas, kai neseniai gaunu pirmą- 
sias, tikrąsias rankas, — tas pačias, kurias čia matot pridėtas ir puikiausiai 
derančias prie visumos! Ir aš, susižavėjęs tokiu laimingu sutapimu, negaliu 
šitame atsitikime neįžvelgti krikščionių religijos likimo, religijos, kuri, tiek 
daug kartų skaldyta ir trupinta, visuomet vėl galiausiai turi susivienyti ant 
kryžiaus. 

Vilhelmas apžiūrinėjo Nukryžiuotąjį ir stebėjosi keistai susivienijusio- 
mis jo dalimis. 

— Paklausysiu jūsų patarimo, — nusprendė jis, — paliksiu dėžutę užra- 
kintą, kol atsiras raktas, nors irreiktų jai išbūti čia iki mano gvvenimo pabaigos. 

— Kas ilgai gyvena, — tarė senis, — tas pamato daug ką susijungiant ir 
daug ką iširstant. 

Tą akimirką į kambarį įėjo jaunasis bendraturtis, ir Vilhelmas pareiškė 
ketinąs perduoti dėžutę jiems saugoti. Tuoj pat buvo atnešta stora knyga ir 
įregistruotas patikėtasis daiktas, laikantis atitinkamų formalumų ir sąlygų, 
surašė grąžinimo aktą, kurį, nors ir galėjo bet kas pateikti, tačiau daiktą gaus 
tik žinantysis sutartą slaptažodį. 

Kai visa tai buvo atlikta, imta svarstyti laiško turinį. Pirmiausia tartasi, 
kur apgyvendinti Feliksą, ir čia senis be jokių ceremonijų išdėstė kai kuriuos 
principus, kuriais turėtų remtis auklėjimas: 

— Pirm žengiant į gyvenimą, pirm pradedant kokią nors veiklą ar iman- 
tis kokio nors meno, būtina pramokti amato — šiek tiek. Geras vieno dalyko 
išmanymas duoda didesnį išprusimą negu šimteriopas pusiau mokėjimas. 
Ten, kur jus siunčiu, visos veiklos rūšys viena nuo kitos atskirtos; mokiniai 
stebimi ir tikrinami kiekviename žingsnyje — taip sužinoma, kur iš tikrųjų 
linkusi vaiko prigimtis, nors jų nepastovūs norai dažnai krypsta ir vienur, ir 
kitur. Išmintingi prižiūrėtojai nepastebimai pakiša berniukui tai, kas atitin- 
ka jo polinkius, ir sutrumpina jam tuos aplinkinius kelius, kuriais žmogus 
labai lengvai gali nuklysti nuo savo pašaukimo. 

— Paskui, — klostė senis, — iš tos puikiai sutvarkytos pedagoginės įstai- 
gos, tikiuosi, jums padės rasti kelią pas aną nuostabią merginą, nepaprastai 
paveikusią jūsų bičiulį, kuris savo doroviniu jausmu ir supratimu taip iškėlė 
tos nekaltos ir nelaimingos būtybės vertę, kad josios likimas tapo jam 
gyvenimo tikslu ir prasme. Manau,jūs galėsit bičiulį nuraminti, nes apvaizda 
turi tūkstančius būdų, kaip parkritusį pakelti, osulinkusį ištiesint. Kai kada 
mūsų likimas yra panašus į vaismedį žiemą. Kas gišiaipjau galėtų, matydamas 
to medžio liūdną vaizdą, pamanyti, kad šitos sustingusios dantytos šakos kitą 
pavasarį vėl sužaliuos, vėl sužydės ir duos vaisių! Bet mes to tikimės, mes 
žinome, kad taip bus. 

antra knyga 


Pirmas skyrius 


Keliauninkai išvyko jiems nurodyta kryptimi ir laimingai pasiekė tą 
provinciją??, kur turėjo išvysti ir patirti daug nepaprastų dalykų. Vos perkirtus 
provincijos sieną, prieš juos atsivėrė derlingas kraštas, kurio banguojančios 
kalvos buvo palankios žemdirbystei, aukštesni kalneliai tiko avininkystei, o 
didžiuliai slėniai sudarė geras sąlygas galvijams auginti. Jau baigė bręsti 
derlius, kuris šiemet išaugo ypač gausus. Tačiau iškart atvykėlius labiausiai 
nustebino tai, kad niekur nesimatė dirbant nei vyrų, nei moterų; puikųjį 
derlių rengėsi nuimti, žinoma, ir linksmą derliaus šventę atšvęsti — vien tik 
berniukai ir jaunuoliai. Pasveikinę vieną kitą, keliauninkai pasiteiravo, kur 
rasti jų Vyriausiąjį, bet niekas jo buvimo vietos nežinojo. Ant voko buvo 
užrašytas toks adresas: Vyriausiajam arba Trijulei“. Tačiauirį tai berniukai 
nieko negalėjo atsakyti, jie tik parodė į prižiūrėtoją, kuris jau ketino sėsti ant 
arklio. Jam atvykėliai ir pasisakė savo kelionės tikslą, Felikso atvirašir- 
diškumas prižiūrėtojui, atrodo, patiko, ir visi trys nujojo keliu. 

Jau pirma Vilhelmas pastebėjo, kad berniukų drabužių kirpimas ir 
spalvos buvo kuo įvairiausi, todėl visa ta jaunuomenė atrodė gan savotiškai; 
Vilhelmas norėjo savo palydovą apie tai paklausti, bet tuo metu jam krito į 
akis dar keistesnis dalykas: visi vaikai. nesvarbu, ką jie tą akimirką veikė, 
liovėsi dirbę ir tam tikromis pozomis vis atsisukdavo į prajojančiuosius, — 
nesunku buvo suprasti, kad tai jie darė dėl savo vyresniojo. Patys mažiau- 
sieji sukryžiuodavo ant krūtinės rankas ir linksmai pakeldavo akis į dangų, 
vidutinieji sudėdavo rankas ant nugaros ir šypsodamiesi žvelgdavo žemėn, 
tretieji, pasitempę ir pasukę galvas į dešinę, rikiuodavosi į eilę, O visi kiti 
likdavo pavieniui ten, kur tuo metu dirbo. 

Kai vienoje vietoje, kur keletas berniukų vis kitokia poza rikiavosi ei- 
lėn, jojantieji sustojo ir nusėdo nuo arklių, o vyresnysis visus apžiūrėjo, 
Vilhelmas ir paklausė, ką tos pozos reiškia; čia įsiterpė Feliksas ir Žvaliai 
paklausė: 

— O man kokia poza atsistoti? 

nės rankas ir žiūrėt į viršų — linksmai, bet rimtai, ir nesidairyt į šalis. 

Berniukas pakluso įsakymui, tačiau netrukus išdrožė: 

— Nepasakyčiau, kad tai man labai patiktų, nieko aš ten nematau; ar il- 
gai reiks taip stovėti? Bet ne! — sušuko nudžiugęs. — Matau, du vanagai 
skrenda iš vakarų į rytus, tai juk geras ženklas? 

— Priklauso nuo to, kaip aiškinsi, kaip paskui elgsies, — atsakė tas. — O 
dabar bėk pas berniukus ir būk su jais. 

Jis davė ženklą, ir vaikai išsibėgiojo: vieni vėl ėmėsi savo darbo, kiti žai- 
dė toliau. 

— Gal galit man paaiškinti, — tarė Vilhelmas, — tai, kas mane čia ypač 
stebina? Aš matau, kad šitie gestai, šitos pozos yra pasveikinimai, kuriais 
vaikai jus sutinka. 

— Visai teisingai, — atsakė prižiūrėtojas. — Iš tų pasveikinimų man 
iškart aišku, kokioj lavinimo pakopoj yra kiekvienas iš tų berniukų. 

— (Gal pasakysit, — paprašė Vilhelmas, — kiek yra pakopų ir ką jos 
reiškia? Kad jų esama ne viena, matyti nesunku. 

— Tą teisę turi tik vyresni už mane, — išvengė atsakymo prižiūrėtojas. — 
Bet galiu jums garantuoti, kad tai ne šiaip sau grimasos, kad vaikams yra 
atskleista to reikalavimo prasmė — jei ir ne pati svarbiausioji, tai bent jau 
pagrindinė, kurią jie gali suvokti; tačiau kiekvienam prisakyta laikyti pa- 
slapty visa, kas jam patikėta; niekam neleidžiama apie tai plepėti nei sve- 
timiems, nei tarp savęs: taip mokomasis dalykas modifikuojamas dešimtis ar 
šimtus kartų. Apskritai paslaptis turi labai didelių teigiamybių, nes jeigu 
žmogui visuomet išsyk pasakysi, ko vienu ar kitu dalyku siekiama, jis manys, 
kad čia nieko ypatinga nėra. Kai kurioms paslaptims, nors jos būtų ir aki- 
vaizdžios, reikia vis tiek suteikti paslaptingumo — ne viską atskleidžiant, šį 
tą apgaubiant paslaptingumo skraiste, kad jas gerbtų, nes tai veikia gėdos 
jausmą ir kelia dorovę. 

— Suprantu, — atsakė Vilhelmas. — Kodėl to, kas mums taip reikalinga 
kūniškuose dalykuose, neperkėlus į dvasinį pasaulį? Bet gal galit mano 
smalsumą patenkint kitu klausimu. Man krinta į akis didžiulė vaikų drabu- 
žių kirpimo ir spalvų įvairovė, tačiau matau ne visas, O tik kai kurias spalvas, 
tiesa, kone visų atspalvių — nuo šviesiausios iki pačios tamsiausios. Kadan- 
gi mažesniųjų ir didesniųjų berniukų drabužių kirpimas ir spalvos gali su- 
tapti, o tų, kurie atlieka vienodus gestus, — skirtis, tai, manau, drabužių kir- 
pimas ir spalvos nerodo nei vaiko amžiaus, nei jo nuopelnų. 

— Ir apie tuos dalykus, — atsakė palydovas, — neturiu teisės kalbėti. Aš 
labai suklysčiau manydamas, kad jūs išvyksit iš čia nesužinojęs visko, ko tik 
geidžiate. 

Dabar jie jau vyko pas Vyriausiąjį, kurio pėdsakus, atrodo, bus aptikę. 
Atvykėlis negalėjo neatkreipti dėmesio į tai, kad juo toliau jie skverbėsi šios 
provincijos gilumon, juo aiškiau girdėjosi gražus dainavimas. Kad ir ką 
berniukai darytų, kad ir kokį darbą juos dirbant beaptiktum, jie vis dainavo 
dainas, — atrodo, tokias, kurios puikiai derėjo prie darbo pobūdžio, taigi: 
tam pačiam darbui — visur tos pačios dainos. Jei sueidavo dirbti keletas 
vaikų, tai dainą vesdavo pasikeisdami; vakarop pradėjo matytis ir šokančių 
grupės, kurių žingsnius gyvino ir reguliavo chorai. Feliksas, sėdėdamas ant 
arklio, irgi pritarė dainai ir, reikia pasakyti, gan sėkmingai; Vilhelmui teikė 
malonumą ši apylinkę paįvairinanti pramoga. 

— Matyt, — pasakė Vilhelmas savo palydovui, — šiam dalykui mokyti 
pastangų negailit, nes kitaip dainavimas nebūtų taip paplitęs ir toks tobulas. 

inoma, — atsakė tas. — Dainavimas pas mus priklauso pirmajai 
lavinimo pakopai, visa kita tik šliejasi prie jo. Pažadinti paprasčiausią 
pasitenkinimo jausmą, perteikti ir įtvirtinti elementariąsias žinias — štai 
koks vaidmuo tenka pas mus dainavimui; netgi su tikėjimo ir dorovės pa- 
grindais vaikai supažindinami per dainavimo pamokas; nuo dainavimo 
mokymo neatskiriamos ir kitos su būtinųjų įgūdžių ugdymu susijusios 
teigiamybės: mokydami vaikus rašyti lentoje dainos garsus, paskui pagal 
tuos ženklus vėl tinkamai padainuoti malodiją, po to apačioj parašyti teks- 
tą, mes laviname sykiu ranką, ausį ir akį ir greičiau išmokome rašybos ir 
dailyraščio, negu iš pirmo žvilgsnio gali pasirodyti; o kadangi visa tai 
galiausiai turi būti daroma ir pavaizduojama, laikantis tam tikrų proporcijų, 
pagal tiksliai nustatytus skaičius, tai vaikai nepalyginamai greičiau suvokia 
didžią matavimo ir skaičiavimo meno svarbą, negu mokant bet kokiais kitais 
metodais. Todėl iš daugybės visokių galimybių lavinimo pagrindu mes ir 
pasirinkome muziką, nes iš jos nusidriekia platūs keliai į visas puses. 

Vilhelmas, norėdamas dar daugiausužinoti, neslėpė savo nusistebėjimo, 
kad visai negirdįs instrumentinės muzikos. 

— Ji pas mus irgi neapleista, — aiškino toliau prižiūrėtojas, — bet jai 
mokytis numatyta atskira apygarda — gražus, iš visų pusių kalnų apsuptas 
slėnis; ten vėlgi pasirūpinta, kad groti skirtingais instrumentais būtų mo- 
komasi toliau viena nuo kitos esančiose apylinkėse. O pradedantieji, kurie 
ypač ilgai netiksliai groja, suburti į pavienes viensėdijas, kur jie nė vieno 
nevaro iš proto; juk jūs pats pripažinsit, kad normaliame visuomenės 
gyvenime vargiai gali būti didesnė nelaimė negu pradedančio fleitisto ar 
smuikininko kaimynystė. 

— Mūsų pradedantieji, nenorėdami pasidaryti kitiems našta — O tai 
pagirtina, — patys savarankiškai eina ilgesniam ar trumpesniam laikui į 
dykumą ir ten atkakliai darbuojasi, kad nusipelnytu teisę grįžti į gyvenamą 

pasaulį; dėl to kiekvienam leidžiama dalyvauti periodiškai rengiamuose 
patikrinimuose, kurie retai kam nepasiseka, nes čia, kaip ir kituose baruose, 
mes ugdome ir puoselėjame gėdos bei kuklumo jausmą. Man labai džiugu, 
kad jūsų berniukas turi neblogą balsą — visa kita nesudarys didesnių 
sunkumų. 

Pagaliau visi trys atvyko į vieną vietą, kur Feliksas turėjo palaukti ir 
apsiprasti su aplinka, — tiktai po to galėjo būti atliekami priėmimo forma- 
lumai. Jau iš tolo girdėjosi linksmas dainavimas: tai buvo žaidimas, kuriuo 
vaikai šį kartą gėrėjosi iškilmingą valandą. Staiga suskambo visas choras, 
kurio kiekvienas pusračiu stovinčių dainininkų iš visos širdies ir tiksliai 
traukė savo partiją, paklusdamas dirigento mostams. Tačiau šis ne kartą 
stebino ir pačius dainininkus, kai netikėtai duodavo ženklą chorui nutilti ir, 
palietęs lazdele kurį Aors iš dainininkų, liepdavo jam vienam pagal pasku- 
tinę gaidą dainuoti toliau, pritaikius tinkamą melodiją. Daugelis jau puikiai 
susidorodavo su savo užduotimi, o tie, kuriems šis menas nepasisekdavo, 
klusniai dėdavo užstatą be jokios baimės, kad bus pašiepti ar išjuokti. 
Feliksui dar užteko vaikiškumo tučtuojau įsimaišyti tarp choristų, ir jis 
palyginti pakenčiamai išsisuko iš padėties. Tada jam buvo suteikta teisė 
sveikintis pirmajai pakopai nustatytu būdu. Jis iškart sukryžiavo ant krū- 
tinės rankas ir pakėlė į viršų akis, bet nutaisė tokią kvailą miną, kad nesunku 
buvo pastebėti, jog slaptosios tos pozos prasmės jis toli gražu dar nesuvokia. 

Graži vietovė, draugiškas sutikimas, linksmi ir žvalūs berniukai — viskas 
Feliksui taip patiko, kad atsisveikinimas su tėvu nelabai tesujaudino; daug 
liūdnesiu žvilgsniu jis palydėjo nuvedamą arklį, bet aprimo sužinojęs, jog 
šitoje vietoje arklio pasilikti neleidžiama; tačiau jam prižadėjo, kad vieną 
gražią dieną jis vėl turės žirgą, jei ir ne tą pati, tai bent tokį pat Žvitrų ireiklų. 

Kadangi Vyriausiojo nebuvo įmanoma pasiekti, prižiūrėtojas tarė: 

— Man teks jus palikti ir eiti prie savo darbų, bet pirma nuvesiu jus pas 
drauge atstoja ir Vyriausiąjį. 

Vilhelmas jau iš anksto norėjo sužinoti, kas tos šventenybės, bet pri- 
žiūrėtojas paaiškino: 

— Trijulė, atsakydama į pasitikėjimą, kad paliekate mums savo sūnų, be 
abejo, atskleis jums pagal savo išmintį ir teisingumą viską, kas reikalinga. 
Matomieji garbinimo objektai, kuriuos aš pavadinau šventenybėmis, yra 
sutelkti viename atskirame regione, toli nuo pašalinių daiktų ir trukdymų; 
tik kelis kartus per metus, nustatytu laiku,tenvedamiauklėtiniai, atsižvelgiant 
į mokymo pakopą, kad gautų istorijos ir akivaizdumo pamoką, išsineštų 
užtektinai įspūdžių ir paskui, atlikdami savo pareigas, galėtų ilgiau ar 
trumpiau gautomis žiniomis maitinti savo sielą. 

Pagaliau Vilhelmas stovėjo prie vartų aukštoje mūro sienoje, kuri išvisų 
pusių supo slėnyje glūdinčią girią. Padavus sutartą ženklą, vartai atsidarė, ir 
mūsų draugo pasitikti išėjo rimtas, solidžios išvaizdos vyriškis. Jis nuvedė 
Vilhelmą į didelę, gražiai žalią aikštę, ant kurios krito įvairiausių medžių ir 
krūmų šešėliai; ši tanki ir aukšta, laisvai vešinti augmenija trukdė Vilhelmui 
įžvelgti toliau esančias mūro sienas ir įspūdingus pastatus. Vienas po kito 
susirinko visa Trijulė, ir malonus svečių sutikimas tuoj virto pokalbiu, į kurį 
kiekvienas vis įterpė savo mintį ir kurio turinį mes trumpai perpasakojame. 

— Kadangi jūs patikėjote mums savo sūnų, — tarė Trijulės žmonės, — 
mes jaučiame pareigą smulkiau supažindinti jus su mūsų pedagogikos 
principais. Jūs jau matėte kai kuriuos išorinius požymius, bet tai nereiškia, 
kad iš karto viską supratote; ką norėtumėt pirmiausia sužinoti? 

— Aš pastebėjau keistus, nors ir padorius sveikinimosi ženklus, tad 
norėčiau žinoti, ką jie reiškia; pas jus išoriniai dalykai tikriausiai susiję su 
vidiniais, ir priešingai, paaiškinkite man šitą santykį. 

— Normaliai gimę ir sveiki vaikai, — atsakė jie, — yra daug kuo gamtos 
apdovanoti — jinai davė kiekvienam visko tiek, kiek reikia visam gyveni- 
mui; puoselėti ir ugdyti šitas potencijas yra mūsų uždavinys, dažnai jos ge- 
riau lavėja pačios savaime. Tačiau vieno dalyko niekas neatsineša į pasaulį, 
to, kas žmogų iš esmės daro žmogumi. Jei galit atspėti pats, tai sakykit. 

Vilhelmas pamąstė truputį ir papurtė galvą. 

Trijulė, lukterėjusi, kiek reikalauja mandagumas, sušuko: 

— Tai pagarbumas. 

Vilhelmas išsižiojo iš nustebimo. 

— Taip, pagarbumas, — pakartojo visi trys. — Jo trūksta kiekvienam, 
galbūt ir jums. Jūs matėte trejopus sveikinimo gestus; jais mes skiepijame 
vaikams tris pagarbumo rūšis, kurios, tik susiliejusios į viena, pasiekia savo 
aukščiausią jėgą ir veiksmingumą. Pirmoji rūšis — tai pagarba tam, kuris yra 
virš mūsų. Pozos, kur rankos sukryžiuojamos ant krūtinės ir džiaugsmingas 
žvilgsnis nukreipiamas į dangų, reikalaujama iš pačių mažiausiųjų vaikų 
kaip pripažinimo ženklo, jog ten aukštai yra Dievas, kurio paveikslą įkūnija 
tėvai, mokytojai ir vyresnybė. Antroji rūšis — tai pagarba tam, kuris yra po 
mumis. Ant nugaros sunertos, tartum surištos rankos, ir nudelbtos, bet 
linksmos akys kalba apie tai, jog žemę reikia laikyti gėriu ir bendrauti su ja 
nuotaikingai: ji mus maitina, ji teikia mums begalinio džiaugsmo, bet ir 
atneša daug vargo ir kančių. Jei kas nors susižeidžia, dėl savo ar kito kaltės, 
jei jį tyčia ar netyčia sužaloja kiti, jei jį užpuola žemiškojo nusivylimo kan- 
čios, tuomet jis turi apie tai gerai pamąstyti, nes tokie pavojai jį lydės visą 
gyvenimą. Tačiau iš tokios sveikinimosi pozos mes stengiamės auklėtinį 

išlaisvinti kuo greičiau, kai tik įsitikiname, jog šitos pakopos mokymas 
užtektinai jį paveikė; tuomet kviečiame jį susiimti ir, nukreipus akis į drau- 
gus, lygiuotis pagal juos. Dabar jis stovi tiesus ir drąsus, ne pats sau vie- 
nas — tik drauge su tokiais kaip jis pats, gali laikytis prieš pasaulį. Štai ir 
viskas. 

— Dabar suprantu! — atsakė Vilhelmas. — Minia dėl to neišbrenda iš 
blogybių liūno, kad ji stačiai maudyte maudosi piktavališkumo ir apkalbų 
bei dergliojimosi stichijoje, kas į ją pasineria, greit pasidaro abejingas 
Dievui, ima niekinti pasaulį, neapkęsti į save panašių, o tikroji, nedirbtinė, 
natūraliai mumyse glūdinti savigarba virsta puikybe ir pretenzingumu. Bet 
leiskit man vis dėlto, — kalbėjo Vilhelmas, — padaryti vieną pastabėlę: ar 
nelaikė daugelis nuo seno laukinių tautų baimę, kurią jos patirdavo, susi- 
dūrusios su galingomis gamtos jėgomis ir kitais nepaaiškinamais netikėtu- 
mais, tuo grūdu, iš kurio turėjo palengva išaugti kilnesni jausmai ir tyresni 
ketinimai? 

Į tai Trijulė atsakė: 

— Baimė yra natūralus žmogaus jausmas, 0 pagarbumas — ne: žmogus 
bijo pažįstamos ar nepažįstamos galybės; stipresnysis mėgina ją įveikti, O 
silpnesnysis — jos išvengti, bet abu nori ja atsikratyti ir būna laimingi, kai 
nors trumpam pavyksta ją pašalinti, kai žmogiškoji prigimtis nors iš dalies 
vėl atstato savo laisvę ir nepriklausomybę. Necivilizuotas žmogus per savo 
gyvenimą pakartoja tokius veiksmus milijoną kartų; iš baimės vergovės jis 
veržiasi į laisvę. paskui iš laisvės jis vėl pargujamas į baimę, ir taip be galo. 
Bijoti — nesunku, bet tai vargina; jausti pagarbą — sunku, bet patogu. Labai 
nenoriai žmogus ryžtasi pagarbumui, tikriau sakant, jis niekad jam nesiryž- 
ta, nes tai — išskirtinis jausmas, kuris jo prigimčiai turi būti duodamas, ir tik 
apdovanotiems ypatinga malone jis atsiranda savaime, todėl tokius nuo 
seno laiko šventaisiais ir dievybėmis. Čia ir glūdi orumas, tai ir sudaro visų 
trijų religijų pagrindą, 0 tų religijų yra tik trys, priklausomai nuo to, kas jų 
garbinimo objektas. | | 

Trijulės vyrai nutilo, o Vilhelmas, taip pat nieko nesakydamas, valandėlę 
mąstė. Kadangi jis nejautė noro aiškintis tų keistų žodžių prasmę, paprašė 
garbinguosius vyrus tęsti savo samprotavimus, ir tie mielai sutiko. 

— Jokios baime grindžiamos religijos, — dėstė jie toliau, — mes nepripa- 
žįstame. Tik leisdamas pagarbumui įsitvirtinti širdy, žmogus gali, gerbda- 
mas kitą, išsaugoti ir savo garbę; jis tada nėra dvilypis su pačiu savim, kaip 
anuo atveju. Religiją, kuri remiasi pagarbumu tam, kas yra virš mūsų, va- 
diname etnine; jinai yra tautų religija ir pirmasis laimingas išsivadavimas iš 
elementariosios baimės; tokios yra visos vadinamosios pagoniškosios 
religijos, nesvarbu, kokiais vardais jos besivadintų. Antrąją religiją, kurios 

pamatas yra pagarbumas tiems, kassu mumis lygūs, vadiname filosofine, nes 
filosofas, tapdamas centrine figūra, turi visa, kas aukščiau už mus, nutempti 
žemyn, 0 kas žemiau — pritraukti į viršų, ir tik tada, būdamas visko centre, 
jis nusipelno išminčiaus vardo. Permatydamas tuos santykius, kurie sieja jį 
su jam lygiais, vadinasi, ir su visa Žmonija, taip pat ir su visais kitais Žemiš- 
kais dalykais, būtinais ir atsitiktiniais, jis gyvena kosmine prasme vienas 
tiesoje. Dabar kelis žodžius reikia pasakyti apie trečiąją religiją, kuri 
grindžiama pagarbumu tam, kas yra po mumis; mes ją vadiname krikš- 
čioniškąja, nes joje tokia pasaulėjauta atsiskleidžia ryškiausiai; tai pasku- 
tinė pakopa, kurią žmonija galėjo ir turėjo pasiekti. Kiek kainavo pastangų 
ne tik palikti po savim žemę ir pripažinti aukštesniąją prigimtį, bet ir imti 
laikyti dieviškais pažeminimą ir neturtą, patyčias, išniekinimą, negarbę ir 
vargą, kančią ir mirtį, netgi nuodėmę ir nusikaltimą nelaikyti kliūtimi, o 
pamilti ir garbinti kaip šventumo paskatą. Tiesa, šių pėdsakų aptinkama per 
visą žmonijos istoriją, bet pėdsakai nėra tikslas, o kai tikslas pasiektas, 
nebėra kelio atgal, tad galima teigti, jog krikščionybė, jau vieną kartą 
atsiradusi, nebeišnyks, nes sykį įsikūnijusi Dieve, nebenorės nueiti į nebūtį. 

— Kuriai iš šitų religijų atiduodate pirmenybę? — paklausė Vilhelmas. 

— Nėvienai, — atsakė vyrai, — išpažįstame visas tris, nes tik visos drauge 
sudaro tikrąją religiją; iš Šitų trijų pagarbumų išauga pats didžiausias 
pagarbumas — pagarbumas sau, O šis savo ruožtu skatina rutuliotis anuos 
tris, vienu žodžiu, žmogus pasiekia tas aukščiausias dvasios viršūnes, iki 
kurių jis iš viso yra pajėgus pakilti, ir gauna teisę laikyti save tobuliausiu 
Dievo ir gamtos kūriniu, dar daugiau — jis gali būti šitose aukštybėse, 
nebijodamas, kad puikybė ir išdidumas jį vėl nutemps į niekšybę. 

— Toks trijų religijų išpažinimas — tai, kaip jis čia pateikiamas, — man 
neatrodo keistas, — pritarė Vilhelmas. — Jis dera su viskuo, ką neretai tenka 
gyvenime matyti ir patirti, tik juos vienija tai, kas kitus skiria. 

Į tai Trijulės vyrai atsakė: 

— Už šį išpažinimą jau pasisako didžioji pasaulio dalis, tačiau dar 
nesąmoningai. 

— Kurir kaip? — norėjo Vilhelmas pasitikslinti. 

— Savajam „Credo“!-— sušuko tie. — Nes pirmoji jo dalis — etninė ir 
priklauso visoms tautoms, antroji — krikščioniška ir skirta su kančiomis 
kovojantiems ir kančiose pašlovintiems, pagaliau trečioji — ji supažindina 
su be galo savo mokymui atsidavusia šventųjų bendrija, tai yra su tais, kurie 
pasiekę aukščiausią gėrio ir išminties pakopą. Tad ar nereikėtų teisėtai 
laikyti trijų dieviškųjų asmenų, kurių simboliais ir vardu išsakomi tokie 
įsitikinimai ir pažadai, svarbiausia vienove? 


Antra knyga 118 


— Dėkoju jums, — tarė Vilhelmas, — kad taip aiškiai ir nuosekliai pa- 
pasakojote apie viską man, subrendusiam žmogui, kuriam tie trys supratimo 
būdai taip pat nėra svetimi, ir kai dabar pagalvoju, kad šį kilnų mokymą jūs 
pateikiate vaikams iš pradžių kaip juslinį ženklą, paskui duodate jam tikrą 
simbolinį atspalvį ir galiausiai išaiškinate jo giliąją prasmę, tai noriu jums 
kuo nuoširdžiausiai pritarti. 

— Labai teisingai, — atsakė Trijulė, — bet jums reikia dar daugiau su- 
žinoti, kad įsitikintumėte, jog jūsų sūnus yra pačiose geriausiose rankose. 
Tačiau atidėkime tą dalyką rytojui; pailsėkite, atsigaivinkite, kad patenkin- 
tas, kaip dera tikram žmogui, iš pat ryto galėtumėte toliau gilintis į mūsų 
gyvenimą. 


Antras skyrius 


Kartu su Trijulės vyresniuoju mūsų draugas perėjo didžiulį portalą ir 
įžengė į apvalią, tiksliau sakant, aštuonkampę salę, kuri taip gausiai buvo 
išpuošta paveikslais, kad atėjusysis nustebęs net akis išplėtė. Jis suprato, kad 
viskas, ką čia regi, be abejo, turi gilią prasmę, nors jos ir negali taip greit 
suvokti. Jau buvo jis apie tai beklausiąs savo palydovą, kai tas jį pakvietė pro 
šonines duris išeiti į galeriją, kuri iš vienos pusės buvo atvira irsupo didžiulį, 
pilną gėlių sodą. Tačiau siena labiau traukė žvilgsnį negu ta gyva, natūrali 
gėlių grožybė. nes visą jos plotą ištisai dengė freskos, ir ateiviui nebūtina 
buvo ilgai žingsniuoti palei ją, kad pastebėtų, jog paveikslų siužetai paimti 
iš izraelitų šventųjų knygu. 

— Čia, — tarė vyresnysis, — mes pateikiame mokiniams tą religiją, kurią 
trumpumo dėlei pavadinau etnine. Jos turinį sudaro pasaulio istorija, O for- 
mą — pavieniai įvykiai. Jinai suvokiama kaip ištisų tautų likimų pasikar- 
tojimas. 

— Kaip matau, -— atsakė Vilhelmas, — jūs suteikėte ypatingą garbę 
Izraelio tautai. kurios istoriją padėjote šitų paveikslų pagrindan, arba, 
teisingiau pasakius, padarėte jų objektu. 

— Taip tik jums rodosi, — nesutiko senis. — Pažvelgęs į cokolius ir frizą, 
matot, kad čia vaizduojami ne tiek sinchroniniai, kiek simfroniniai*! veiks- 
mai ir įvykiai, nes kiekviena tauta turi tą patį reiškiančių ir tą patį aiškinan- 
čių pasakojimų ir padavimų. Štai čia, pagrindiniame plote, matote Abra- 
omą, kurį aplankė jo dievai gražių jaunikaičių pavidalu, o ten viršuj, frizo 
juostoj, - Apoloną tarp karaliaus Admeto piemenų*,; iš to mes galim daryti 
išvadą, kad jeigu dievai ateina pas žmones, jie gyvena tarp jų neatpažinti. 

Abu ėjo, apžiūrinėdami freskas, toliau. Didžiuma siužetų Vilhelmui 
buvo pažįstami, tačiau čia menininkas juos vaizdavo gyviau ir prasmingiau, 
negu mūsų draugas juos buvo įpratęs matyti. Nedaugapie ką ir teklausinėjo, 
bet niekaip neištvėrė nepasiteiravęs dar kartą, kodėl vis dėlto buvo pasi- 
rinkta izraelitų istorija. Į tai vyresnysis atsakė: 

— Tarp visų pagoniškųjų religijų — O izraelitų yra viena iš jų — ji turi 
daug teigiamybių, iš kurių paminėsiu tik vieną kitą. Etniškasis teisėjas, tautų 
Dievo teismas neklaus, kuri tauta geriausia, puikiausia; bus tik klausiama, 
ar ji ilgalaikė, ar ji pajėgi išlikti. Izraelitų tauta visuomet turėjo nemaža 
visokių trūkumų, todėl jos vadai, teisėjai, seniūnai ir pranašai tūkstančius 
kartų jai priekaištavo; ji neapdovanota daugybe dorybių, jai būdingos daž- 
niausiai pasitaikančios kitų tautų klaidos, bet savarankiškumu, tvirtumu, 
narsumu, o jeigu to dar maža, ir išvis užsispyrimu jisu niekuo nepalyginama. 
Tai atkakliausia tauta pasaulyje, ji buvo, yra ir bus, idant per amžius gar- 
bintų Jahvės vardą. Todėl mes ją iškėlėme pavyzdžiu, padarėme pagrindi- 
niu paveikslu, kuriam kitos tautos sudaro tik rėmus. 

— Mannetinka su jumis ginčytis, — atsakė Vilhelmas, — nes jūs ir mane 
galite pamokyti. Todėl atskleiskite dar ir kitas šios tautos teigiamybes arba 
veikiau jos istorijos, jos religijos pranašumus. 

— Vienas iš svarbiausių pranašumų, — kalbėjo vyresnysis, — yra tai, kad 
ji turi nuostabų šventųjų knygų rinkinį". Jis taip meistriškaisukomponuotas, 
kad net skirtingiausios dalys sudaro tariamą vienovę. Jos yra ganėtinai 
išsamios, kad žmogų patenkintų, ir ganėtinai fragmentiškos, kad žadintų 
vaizduotę, jos užtektinai barbariškos, kad žmogų erzintų, ir užtektinai 
švelnios, kad jį ramintų; o kiek dar tose knygose, tiksliau pasakius, toje 
knygoje rasime visokių kitokių pagirtinų priešybių! 

Pagrindinių paveikslų seka, taip pat mažesniųjų, išdėstytų virš ir po 
pagrindiniais,santykis su pastaraisiais tiek nugramzdino svečią įapmąstymus, 
kad tas nelabai tegirdėjo giliamintiškų palydovo aiškinimų, kuriais jis, 
atrodo, labiau stengėsi jo dėmesį atitraukti negu atkreipti į kokį nors dalyką 
ar detalę. Tad palydovas, nutaikęs progą, toliau porino: 

— Turiu paminėti dar vieną izraelitų religijos teigiamybę;: ji nesuteikia 
savo Dievui jokio pavidalo ir tuo duoda mums laisvę įkūnyti jį garbingame 
žmoguje, o bloguosius dievaičius vaizduoti gyvuliais ir pabaisomis. 

Taigi dabar mūsų draugui, neilgai pavaikščiojus po šitas sales, vėl atgijo 
visa pasaulio istorija, o kai kurių įvykiu vertinimas atrodė naujas. Lygindamas 
paveikslus, klausydamasis savo palydovo samprotavimų, Vilhelmas 
susiformavo kai kurių naujų požiūrių ir džiaugėsi, kad Feliksas, savo akimis 
matydamas šituos įspūdingus vaizdus, visam gyvenimui įsimins tuos didelius, 
reikšmingus ir pavyzdžiu laikomus įvykius tarsi gyvus, tarsi tikrai šalia jo 

vykusius. Galiausiai į tuos paveikslus Vilhelmas ėmė žiūrėti vaiko akimis: ir 
šiuo atžvilgiu jis liko visai patenkintas. Taip paveikslas po paveikslo jie 
priartėjo prie liūdnųjų,sumaištingųjų laikų, pagaliau prie to meto, kai buvo 
sugriautas miestas ir šventovė, kai daugybė tos tautos žmonių buvo išžudyta, 
ištremta ir paversta vergais. Paskesnės tautos likimo peripetijos buvo 
pavaizduotos išmoningomis alegorijomis, nes jų istorinis, realus vaizdavi- 
mas tauriajam menui per sunkus. 

Priėjus iki tos vietos, galerija staiga nutrūko, ir Vilhelmas nustebo, atsi- 
dūręs jau visko pabaigoje. 

— Man rodos, — tarė jis savo vadovui, — šioje istorijos tėkmėje yra spra- 
ga: sugriovėte Jeruzalės šventovę, išsklaidėte žmones, taip ir neparodę 
dieviškojo sūnaus, kuris prieš tai čia visai neseniai pats mokė ir kurio niekas 
nenorėjo klausytis. 

— Padaryti tai, kaip jūs reikalaujat, būtų buvusi didžiulė klaida. Šito 
dieviškojo Žmogaus gyvenimas neturi nieko bendro su pasaulio istorija. Tai 
buvo privataus asmens gyvenimas, 0 jo mokymas skirtas kiekvienam indivi- 
dui asmeniškai. Tai, kas nutinka ištisoms tautoms ir jų Žmonėms, priklauso 
pasaulio istorijai, pasaulinei religijai, kurią mes pavadinome etnine. O tai, 
kas vyksta kiekvieno sieloje, priklauso antrajai, išminčių religijai; tokią 
religiją skleidė ir diegė Kristus — kol vaikščiojo žeme. Todėl čia išoriniai 
dalykai ir nutrūksta, o dabar aš atversiu jums vidinius. 

Atsidarė didžiulės durys, ir abu įžengė į panašią galeriją, kur Vilhelmas 
atpažino paveikslus su siužetais iš antrųjų šventųjų raštų. Lyginant su ką tik 
matytais, šitie atrodė jau kito dailininko darbas: viskas buvo pavaizduota 
švelnesnėmis spalvomis — figūros, judesiai, aplinka, šviesa ir fonas. 

— Jūs nematote čia, - pradėjo pasakoti palydovas, kai jie jau buvo 
praėję pro kelis paveikslus, — nei veiksmų, nei įvykių, o tik stebuklus ir 
prilyginimus. Čia atsiveria naujas pasaulis — su nauja išore ir nauja vidine 
prasme, kurios ten iš viso nebuvo. Kitas pasaulis čia atskleidžiamas stebuk- 
lais ir alegorijomis. Stebuklai daro paprasta nepaprasta, o alegorijos — 
nepaprasta paprasta. 

— Būkit malonus, - paprašė Vilhelmas, — paaiškinkite man šią taip 
glaustai pasakytą mintį išsamiau; aš pats, jaučiu, nepajėgsiu jos suprasti. 

— Nieko sudėtingo čia nėra, — atsakė palydovas, — nors prasmė ir gili. 
Geriausiai ją gali atskleisti pavyzdžiai. Sakysim, nieko nėra paprastesnio 
negu valgyti ir gerti, bet įprastinį gėrimą paversti tauriu, nedidelį kiekį 
maisto pagausinti tiek, kad jo užtektų begalinei miniai, — štai kas nepapras- 
ta. Arba: nieko nėra paprastesnio už ligą ir kūno negalavimus; bet juos 
dvasiniais arba į juos panašiais būdais pašalinti, palengvinti, — štai kas 
nepaprasta; stebuklas tuo ir stebuklingas. kad paprasta ir nepaprasta, gali- 

ma ir negalima susilieja į viena. Priešingai esti su prilyginimais, parabolėmis: 
čia aukščiausia, nepaprasta, nepasiekiama yra prasmė, suvokimas, idėja. 
Jeigu idėja įsikūnija kasdieniškame, paprastame, lengvai suprantamame 
paveiksle taip, kad ji mums rodosi gyva, betarpiška ir tikra, kad mes ją 
priimame, suvokiame, įsimename ir galime su ja elgtis kaip su sau lygia, tada 
turime reikalą su kitos rūšies stebuklais, vertais anų, 0 gal net viršesniais už 
anuos. Šiuo atveju išsakomas gyvenimiškasis motyvas, tas, kuris nekelia 
prieštaravimų; čia nekyla abejonių dėl to, kas teisus, o kas ne; čia teisybė ir 
neteisybė yra pats gyvenimas. 

itoji galerijos dalis buvo trumpesnė, tiksliau pasakius, ji sudarė tik 
ketvirtį kiemą juosusio lauko. Pirmąją dalį žiūrovas praeina dažniausiai 
nesustodamas, 0 čia norisi pabūti, pavaikščioti ten ir atgal. Patys siužetai 
nekrito taip į akis, nesudarė tokios įvairovės, bet užtat labiau masino su- 
vokti jų gilią, ramią prasmę. Ir Vilhelmas su palydovu, priėję pabaigą, vėl 
pasuko atgal, tik Vilhelmas liko nepatenkintas, kad istorija atvesta tiktai iki 
Paskutiniosios Vakarienės, iki kol mokytojas atsisveikina su savo mo- 
kiniais. Todėl jis pasiteiravo, kur esanti likusioji dalis. 

— Mokydami vaikus, — atsakė vyresnysis, — mes stengiamės'atskirti vi- 
sa, kas tik įmanoma, nes kitaip jaunimui gali išsprūsti iš dėmesio tai, kas 
svarbiausia. Gyvenimas viską verčia ir maišo kaip pakliuvo, todėl ir čia 
atskyrėme šio nepaprasto Žmogaus gyvenimą nuo jo liūdnos pabaigos. 
Gyvenime jis iškyla mums kaip tikras filosofas — tegu šitas pasakymas jūsų 
nešokiruoja, — kaip didžiausias išminčius. Jis tvirtai laikosi savo, eina sa- 
vuoju keliu ir, traukdamas prie savęs žemesniuosius, dalydamas nežinan- 
tiesiems, vargšams ir ligoniams savo išmintį, turtą ir jėgas ir tuo tarsi pri- 
lygindamas juos sau, neneigia, kita vertus, savo dieviškosios kilmės; jis drįsta 
kalbėti Dievo vardu ir netgi juo skelbtis. Taip jis nuo pat jaunystės stebina 
savo aplinkinius: dalį ju patraukia savo pusėn, kitus nuteikia prieš save ir 
rodo visiems, kurie neabejingi tam tikram mokymo ir gyvenimo lygmeniui, 
ko jiems tikėtis iš pasaulio. Todėl jo gyvenimiškasis kelias dorajai žmonijos 
daliai yra labiau pamokomas ir naudingesnis už jo mirtį, nes gyvenimo 
išbandymus turi patirti kiekvienas, o susilaukti tokios pabaigos tenka tik 
nedaugeliui. Nesigilindami į visa tai, kas išplaukia iš šito apžiūrinėjimo, 
sutelkim dėmesį į jaudinančią Paskutiniosios Vakarienės sceną. Čia išmin- 
čius palieka savuosius, kaip visuomet, visiškais našlaičiais ir, rūpindamasis 
geraisiais, drauge su jais maitina ir išdaviką, kuris pražudys ir ji, ir jo 
ištikimuosius mokinius. 

Sulig tais žodžiais vyresnysis atidarė didžiules duris, ir Vilhelmas susto- 
jo kaip įbestas, pamatęs, jog vėl atsidūrė pačioje pirmojoje salėje. Tik dabar 
jis suprato, kad per tą laiką jie apėjo aplink visą kiemą. 

— Aš maniau, — tarė jis, — kad jūs nuvesit mane iki istorijos galo, o štai 
vėl atgabenote į jos pradžią. 

— Šį kartą parodyti jums nieko daugiau negaliu, — atsakė vyresnysis. — 
Ir savo auklėtiniams mes nieko daugiau nerodome ir nieko daugiau neaiš- 
kiname, negu jūs dabarapžiūrėjote: išorinius, visapasaulinius dalykus rodome 
ir aiškiname kiekvienam nuo mažens, vidinius, ypač dvasinius ir širdies 
dalykus — tiktai tiems, kurie auga mąslesni už kitus, o likusiuosius, tuos, 
kurie susipažinimui atidaromi tik vieną kartą per metus, galima parodyti 
vien iš mūsų išeinantiesiems. Trečiąją religiją, kuri išplaukia iš didžios 
pagarbos tam, kas yra po mumis, kuri remiasi atgrasaus, neapkenčiamo ir 
vengiamo garbinimu, mes duodame kiekvienam neštis pasaulin tik tarytum 
kraitį, kad jis žinotų, kur visa tai rasti, jei tokia reikmė jam iškiltų. Aš kviečiu 
jus po metų vėl atvykti, dalyvauti mūsų bendroje šventėje ir pažiūrėti, kokie 
jūsų sūnaus pasiekimai; tuomet ir jūs būsit įvesdintas į skausmo šventovę. 

— Norėčiau dar paklausti, — domėjosi Vilhelmas, — ar, parodę šio diev- 
žmogio gyvenimą patrauklų ir pamokomą, jūs iškeliate jo kančią, jo mirtį 
kaip tauraus kentėjimo pavyzdį"? 

— Beabejo, — atsakė vyresnysis. — Iš to mes nedarome jokios paslapties, 
bet tas kančias mes pridengiame tarsi šydu — kaip tik dėl to, kad jas labai 
vertiname. Mes laikome smerktina įžūlybe pastatyti aną kankinimo įren- 
ginį suantjo mirštančiu šventuoju priešais saulę, kuri paslėpė savo veidą, kai 
niekšiškas pasaulis ją privertė žiūrėti į šitą spektaklį, ir ypač negalime žais- 
ti, juokauti tomis begalinėmis paslaptimis, kuriose glūdi kančios dieviškoji 
gelmė, ir jas gražinti tol, kol pati valstybė pasidarys menka ir neskoninga. 
Tiek, manau, šįkart pakaks, kad dėl savo berniuko būtumėt ramus ir nė tru- 
pučio neabejotumėt, kad jis gaus tam tikrą, geresnį ar blogesnį, bet vis dėlto 
pageidaujamą išsilavinimą, ir jūs vėl atvykęs tikrai neregėsit jo sutrikusio, 
priblokšto, nejaučiančio žemės po kojomis. 

Vilhelmas neskubėjo, vis žiūrinėjo pirmosios salės paveikslus, prašyda- 
mas paaiškinti jų prasmę. 

— Turėsit ir to palaukti iki kitų metų, — prieštaravo vyresnysis. — Per tą 
laiką, kol vaikus mokome, neįsileidžiame nė vieno pašalinio; paskui — 
prašom atvažiuoti ir paklausyti, ką mūsų geriausieji oratoriai apie tuos 
paveikslus laikys reikalinga viešai pasakyti. 

Netrukus kažkas pasibeldė į mažuosius vartelius. Atvyko vakarykštis 
prižiūrėtojas, atvedęs Vilhelmui arklį; mūsu draugas atsisveikino su Trijule, 
kuri išlydinčiam prižiūrėtojui davė tokius nurodymus: 

— Sitas nuo šiol laikomas patikimu, ir tu žinai, ką į jo klausimus turi 
atsakyti, nes jis tikriausiai norės sužinoti dar apie ne vieną dalyką, kurį pas 
mus matė ar apie kurį girdėjo kalbant; saikas ir tikslas tau nėra paslaptis. 

Vilhelmas iš tikrųjų dar turėjo klausimų, kuriuos tuoj pat ir pateikė. 
Paskui jie sėdo ant arklių, ir visur, kur tik jojo, Vilhelmas matė vaikus, 
atsistojančius taip pat kaip vakar; bet šiandien pastebėjo, kad vienas kitas 
praleido nematydamas. Vilhelmas pasidomėjo, kokia tokios elgsenos 
priežastis, ką galėtų reikšti ši išimtis. Palydovas į tai atsakė: 

— Reikšmė nepaprastai didelė, nes tai didžiausia bausmė, kurią mes 
uždedame savo auklėtiniams; jie paskelbti nevertais reikšti pagarbą ir 
verčiami vaizduoti šiurkščius ir neišsiauklėjusius; jie neriasi iš kailio, 
norėdami nusikratyti šio vaidmens ir kaipmat pasidaro klusnūs ir pareigin- 
gi. O jei koks nors jaunuolis užsispiria ir nerodo ženklų pasitaisyti, tai jis 
grąžinamas tėvams su trumpu, bet aiškiu pranešimu. Kas nelinkęs paklusti 
įstatymams, tas turi palikti provinciją, kur jie galioja. 

Siandien, kaip ir vakar, svečio susidomėjimą kėlė auklėtinių drabužių, 
kuriuos jie nešiojo, spalvų ir kirpimo įvairovė, atrodė, kad čia nėra jokios 
gradacijos. nes tarp tu, kurie skirtingai sveikinosi, buvo vienodai apsirengu- 
sių, 0 vienodai sveikinosi ir kitokiais drabužiais vilkintieji. Vilhelmas pa- 
siteiravo, kuo pagrįstas šitas tariamas prieštaravimas. 

— Jokio prieštaravimo čia nėra, — atsakė prižiūrėtojas, — tai specialus 
būdas berniukų vidiniams polinkiams tirti. Šiaip jau visur laikydamiesi 
griežtos tvarkos, šiuo atveju paliekame tam tikrą laisvę rinktis. Iš mūsų 
turimų audinių ir apsiuvų atsargų auklėtiniai gali pasirinkti bet kokią 
spalvą, o iš nedaugelio modelių — prisiderinti sau tinkamą. Visa tai mes 
atidžiai stebime, nes iš mėgstamos spalvos galima spręsti apie Žmogaus 
jausmus, 0 iš drabužių — apie jo gyvenimą. Tačiau viena žmogiškosios 
prigimties savybė gerokai apsunkina galimybę ką nors tiksliau pasakyti: tai 
— pamėgdžiojimas, polinkis šlietis prie daugumos. Labai retai pasitaiko, 
kad auklėtiniui ateitų į galvą kas nors nauja, ko dar nebūta, dažniausiai 
pasirenkama, kas žinoma, ką akys mato. Bet ir tai nelieka mums be naudos: 
tokiais išoriniais požymiais mokiniai priskiria save prie vienos ar kitos 
kompanijos. kur nors pritampa; taip išryškėja vaiku bendrieji polinkiai, mes 
sužinome. kur kiekvienas krypsta, ką laiko sau pavyzdžiu. 

Būta ir atvejų, kai visus apimdavo vienas polinkis, imdavo įsigalėti vie- 
na mada, ir savitumui kildavo grėsmė ištirpti vienodybėje. Pastebėję tokias 
tendencijas, mes stengiamės jas natūraliai sustabdyti — paleidžiame savo 
atsargas; tuomet tos ar kitos medžiagos rūšies, vienokiu ar kitokių papuo- 
šalų nebegausi; mes įkišame ką nors nauja, patrauklaus: šviesiomis spalvo- 
mis ir trumpų, prie kūno prigludusių drabužiu modeliais suviliojame 
žvaliuosius, o tamsesniais atspalviais, patogiu, gausiomis klostėmis krintan- 
čiu apdaru patraukiame mąsliuosius; taip po truputį atstatome pusiausvyrą. 

Uniformos visai nepripažįstame — ji užgožia charakterį ir labiau nei 
koks nors kitas šydas paslepia nuo prižiūrėtojų akių vaikų individualiuosius 
bruožus. 

Taip su palydovu šnekučiuodamas, Vilhelmas pasiekė provincijos ribą, 
kaip tik tą vietą, kur, senojo bičiulio nurodymu, jis ją turėjo apleisti, kad 
keliautų į savo tikrąjį tikslą. 

Atsisveikindamas prižiūrėtojas pasakė, kad dabar Vilhelmas lauktų 
didžiosios šventės, apie kurią visiems dalyviams bus vienaip ar kitaip pranešta. 
Į šventę kviečiami ir visi tėvai. Jos metu daugiausia pasiekusieji auklėtiniai 
paleidžiami į laisvę, į atsitiktinumų kupiną gyvenimą. Tada jis galėsiąs 
įžengti ir įvisas kitas sritis, kur savais metodais mokoma atskirų dalykų ir kur 
visa aplinka vien tik šitam mokslui nuteikia. 


Trečias skyrius 


Norėdami įtikti gerbiamiems skaitytojams, kurie nuo seno jaučia malo- 
numą tada, kai įdomūs dalykai pateikiami dalimis, mes iš pradžių ketinome 
būsimą pasakojimą suskaidyti į kelis skyrius. Tačiau vidinės minčių, jausmų 
ir įvykių sąsajos vertė pasakoti be pertrūkių. Tegu tas pasakojimas pasiekia 
savo tikslą ir jo pabaigoje išryškėja, kaip šios iš pirmo žvilgsnio atsietos 
istorijos veikėjų likimai persipynę su gyvenimais tų žmonių, kuriuos jau 
pažįstame ir spėjome pamilti. 


PENKIASDEŠIMTMETIS VYRAS 


Vos majoras įjojo į dvaro kiemą, Hilarija, jo dukterėčia. jaustovėjo lauk- 
dama ant rūmų laiptų. Jis sunkiai ją beatpažino — taip ji buvo išaugusi ir 
pagražėjusi. Hilarija pasileido tekina jo pasitikti, jis prispaudė ją tėviškai 
prie krūtinės, ir abu nuskubėjo į viršų pas jos motiną. 

Baronienė, majoro sesuo, taip pat apsidžiaugė brolio atvykimu. Kai 
Hilarija tuoj išėjo taisyti pusryčių, majoras linksmai pranešė: 

— Šįkart galiu trumpai drūtai pasakyti, kad reikalai galutinai paaiškėjo. 
Mūsų brolis obermaršalas jau suprato, kad nei su nuomininkais, nei su val- 
dytojais susitvarkyti nesugeba. Jis dar prie savo gyvos galvos perduoda 
dvarus valdyti mums ir mūsų vaikams; tiesa, metinis išlaikymas, kurio jis 
reikalauja, yra gan didelis, bet mes jį nesunkiai galėsim duoti: juk daug gau- 
name jau dabar, o ateity mums pereis viskas. Naujoji sutartis bus netrukus 

pasirašyta. Nors mano išėjimas į atsargą jau visai ant nosies, vėl atsiveria 
kupinas veiklos gyvenimas, kuris duos didelės naudos ir mums, ir mūsų 
vaikams. Mes galim ramiai žiūrėti, kaip auga mūsų atžalos, o kad jos greičiau 
sudarytų geras partijas, priklauso tiek nuo mūsų, tiek nuo jų. 

— Viskas būtų nuostabu, — tarė baronienė, — jei ne viena paslaptis, 
kurią turiuatskleisti ir apie kurią pati neseniai sužinojau. Hilarijos širdis jau 
užimta, tad iš šitos pusės tavo sūnui vilčių maža ar netgi jokių. 

— Ką tusakai? — sušuko majoras. — Kaip taip galima? Mes neriamės iš 
kailio, stengdamiesi sutvirtinti savo ekonominę padėtį, o čia dabar širdies 
reikalai iškrečia mums tokį pokštą! Sakyk, mieloji, sakyk greičiau, kas tasai, 
kuris sugebėjo Hilarijos širdį pavergti? O gal dar viskas ne taip blogai? Gal 
čia tik laikinas susižavėjimas ir yra vilčių, kad jis išblės? 

— Truputį pagalvok ir pamėgink atspėti, - patarė baronienė, tuo tik 
padidindama majoro nekantrumą, kuris jau buvo pasiekęs kulminaciją, kai 
atsidarė durys ir įėjo Hilarija su tarnais, nešančiais pusryčius; greitai įminti 
mįslę pasidarė neįmanoma. 

Dabar ir pats majoras ėmė žiūrėti į šį dailų vaiką tarsi kitomis akimis. Jį 
apėmė lyg koks pavydo jausmas tam laimingajam, kurio paveikslas galėjo 
užvaldyti tokios gražios būtybės širdį. Pusryčiai atrodė neskanūs,; jis net 
nepastebėjo, jog valgiai buvo pagaminti taip, kaip jis labiausiai mėgo, kaip 
paprastai pageidaudavo ir reikalaudavo. 

Tas tylėjimas, tas burbčiojimas puse lūpų beveik visai sugadino Hilarijai 
nuotaiką. Baronienė jautėsi sutrikusi ir pasodino dukterį prie fortepijono, 
bet jos įkvėptas ir kupinas jausmo grojimas iš tikrųjų nesulaukė majoro 
palankumo. Majoras geidavo, kad ir gražioji mergaitė, ir pusryčiai būtų kuo 
greičiau pašalinti jam iš akių, ir baronienei nieko daugiau neliko, kaip 
pakilti ir broliui pasiūlyti pasivaikščioti po sodą. 

Atsidūrus jiems vieniems, majoras iškart ir ryžtingai pakartojo pirma 
užduotąjį klausimą, į kurį jo sesuo kiek lukterėjusi atsakė šypsodamasi: 

— Jei nori rasti tą laimingąjį, kurį ji įsimylėjo, nereikia ieškoti kur nors 
toli, jis visai čia pat: tave myli jinai. 

Majoras sustojo apstulbęs, paskui sušuko: 

— Ne laikas krėsti pokštus ir įtikinėti mane tokiais dalykais, kurie, jei 
būtų rimti, labai priblokštų mane ir padarytų nelaimingą. Nors ir negaliu 
taip greit atsitokėti ir nurimti, aiškiai matau, kaip nukentėtų mūsų reikalai 
dėl tokio netikėto įvykio. Vienintelis dalykas, kuris mane guodžia, tai 
įsitikinimas, kad tokie prielankumai dažnai esti tik tariami, kad už jų slypi 
saviapgaulė ir kad tokia tyra siela panašius paklydimus paprastai arba pati 
ištaiso, arba sugrįžti į normalią būseną jai padeda kiti supratingi asmenys. 

— Aš taip nemanau, — paprieštaravo baronienė, — nes visi požymiai 
rodo, jog tai labai rimtas jausmas, kuriuo Hilarija degte dega. 


Antra knyga 126 


— Niekuomet nebūčiau patikėjęs, kad tokia normali būtybė galėtų taip 
nenormaliai elgtis, — stebėjosi majoras. 

— Netaipjau nenormaliai, — atsakė sesuo. — Išsavo jaunystės laikų pati 
prisimenu, kaip buvau įsimylėjusi vyriškį, daug senesnį už tave. Tau penkias- 
dešimt, o vokiečiui tai ne per daugiausia, palyginti su kitomis, temperamen- 
tingesnėmis tautomis, kurios greičiau sensta. 

— Gerai, kuo gali savo spėjimą pagrįsti? — paklausė majoras. 

— Tai visai ne spėjimas, o įsitikinimas. Palengva pats sužinosi daugiau. 

Prie brolio ir sesers prisidėjo Hilarija, ir majoras vėl prieš savo valią 
pajuto jausmų pokytį. Hilarijos buvimas dabar atrodė jam malonesnis ir 
brangesnis nei pirma, jos elgsena — dar meilesnė, ir jis jau ėmė nebeatmesti 
sesers žodžių. Sis jausmas kuteno jam širdį, nors jis to nenorėjo sau prisipa- 
žinti ir juo labiau duoti jam valią. Hilarija iš tikrujų buvo be galo patraukli: 
viena vertus, ji elgėsi laisvai ir nevaržomai kaip su dėde, o kita vertus, ją 
kaustė švelnus drovumas, matant jame savo mylimąjį, nes ji mylėjo jį tikrai 
iš visos širdies. Sodas jau puošėsi nuostabiu pavasario drabužiu, ir majoras, 
matydamas, kaip daugelis senų medžių vėl leidžia lapus, galėjo tikėti ir savo 
paties pavasarį sugrįžtant. Ir kas gi pajėgtų nepasiduoti tokioms mintims 
šalia žavingos merginos! 

Taip praėjo diena, jiems būnant drauge. Visi namų dienc4 arkės etapai 
buvo išgyventi su didžiausiu malonumu, o po vakarienės Hilarija vėl atsisėdo 
prie fortepijono; dabar majoras muziką girdėjo kitokiomis ausimis negu 
šįryt: viena melodija pynėsi su kita, daina keitė dainą, ir tik vidurnaktis 
vargais negalais išskyrė šią mažą draugiją. 

Įėjęs įsavo kambarį, majoras rado visus tuos patogumus, prie kurių nuo 
seno buvo pripratęs, net vario raižiniai, į kuriuos mėgdavo žiūrėti, buvo 
pernešti iš kitų kambarių ir sukabinti čia; kadangi jis į tuos dalykus atkreipė 
dėmesį, tai pastebėjo, jog netrūko nieko, net mažiausiomis smulkmenomis 
buvo pasirūpinta — ir tai glostė jo širdį. 

Šį kartą įjs temiegojo tik kelias valandas, — jo gyvybinės jėgos sukilo 
anksti. Tačiau dabar staiga pastebėjo, kad naujos aplinkybės teikia ir kai 
kurių nepatogumų. Savo senajam arklininkui, kuris ėjo sykiu tarno ir ka- 
merdinerio pareigas, jis jau daug metų nebuvo blogo žodžio pasakęs, nes 
viskas slinko įprasta vaga pagal griežtai nustatytą tvarką: arkliai buvo gerai 
prižiūrimi, drabužiai laiku išvalomi; bet šiandien ponas atsikėlė anksčiau, ir 
niekas jam neįtiko. 

Prisidėjo dar ir kitas dalykas, kuris didino majoro nekantrumą ir gadino 
jam nuotaiką. Iki šiol savimi ir tarnu jis buvo visai patenkintas, o dabar, 
priėjęs prie veidrodžio, matė save ne tokį, kokį norėjo. Ir žilų plaukų 
smilkiniuose negalėjo nepastebėti, ir raukšlių tarsi atsiradę. Nors trynė 

veidą ir pudravo jį daugiau nei visados, turėjo galiausiai palikti taip, kaip 
buvo. Erzino jį ir drabužiai, ir nepakankamai švarūs jie esą: munduras 
apkibęs plaukais, batai apdulkėję. Senasis tarnas nebežinojo, ką sakyti, tik 
stebėjosi, kad ponas taip pasikeitė. 

Nepaisydamas visų tų kliūčių, majoras jau gan anksti susiruošė į sodą, 
kur tikėjosi rasti Hilariją — ir neapsiriko. Jinai jam iteikė gėlių puokštę, bet 
jis nedrįso jos pabučiuoti, kaip būdavo iki šiol, ir priglausti prie širdies. Jį 
buvo apėmęs maloniausias pasaulyje drovumo jausmas, ir jis visai atsidavė 
savo dvasiniams išgyvenimams, negalvodamas, kur jie gali jį nuvesti. 

Baronienė irgi netruko pasirodyti sode; paduodama broliui laiškutį, ku- 
rį tarnas ką tik atnešė, ji gyvai tarė: 

— Niekaip neatspėsi, kas čia praneša apie save. 

— Tai sakyk greičiau pati! — nekantravo majoras ir iš sesers sužinojo, 
kad jo senas bičiulis, teatralas, keliaudamas netoli pro šį dvarą, norįs trum- 
pam užsukti. 

— Įdomu bus su juo pasimatyti, — atsakė majoras, — jis jau nebejaunas, 
bet, kaip girdėjau, vis dar tebevaidina jaunuolių vaidmenis. 

— Jis kokia dešimčia metų už tave vyresnis, — patikslino baronienė. 

— Ne mažiau, jei mano atmintis nešlubuoja, — pritarė majoras. 

Neilgai trukus pasirodė žvalus, gražiai nuaugęs, simpatiškas vyriškis. 
Pirmosiomis akimirkomis abu kiek sutriko, bet greit bičiuliai pažino vienas 
antrą, ir prasidėjo smagus pokalbis, kuriame įvairiausi nutikimai veržte 
veržėsi iš atminties. Po to prasidėjo pasakojimai, klausinėjimai ir ataskai- 
tos, kiekvienas stengėsi supažindinti su savo dabartine padėtimi, ir už valan- 
džiukės bičiuliai pasijuto, tarsi niekad nebūtų buvę išsiskyrę. 

Anaiptol ne visiems žinoma, kad prieš daugelį metų, kai šis žmogus buvo 
gražus ir patrauklus jaunikaitis, savo laimei ar nelaimei, buvo kritęs į akį 
vienai kilmingai damai ir dėl to turėjo didelių nemalonumų, ir buvo patekęs 
į didžiulį pavojų, iš kurio majoras jį laimingai ištraukė tuo metu, kuomet jam 
grėsė pats liūdniausias likimas. Už tai jis liko amžinai dėkingas ir jam, ir jo 
seseriai, nes, laiku pranešusi apie pavojų, ji sudarė sąlygas pasisaugoti. 

Artėjant pusryčiams moterys paliko abu vyrus vienus. Susižavėjęs, tie- 
siog nenuleisdamas akių, majoras apžiūrinėjo savo senąjį bičiulį — nuo 
galvos iki kojų ir kiekvieną kūno dalį atskirai. Tas atrodė nė kiek nepasikei- 
tęs, todėl nieko nuostabaus, kad teatre jis vis dar tebevaidindavo įsimylėju- 
sius jaunikaičius. 

— Tu taip įdėmiai mane tyrinėji, kad nejauku darosi, — tarė jis pagaliau 
majorui. — Bijau, jog skirtumas, lyginant su anais metais, yra didžiulis. 

— Nieko panašaus, — atsakė majoras, — priešingai, negaliu atsistebėti, 
koks tu šviežesnis ir jaunesnis už mane,o juk pamenu, tu buvaijausubrendęs 

vyras, kai ašsu nutrūktgalvio geltonsnapio drąsa puoliau tave tempti iš anos 
bėdos. 

— Pats kaltas, — atkirto jam bičiulis, — kaltas, kaip ir visi tavo tipo 
žmonės; barti jūsų dėl to nereikia, bet papriekaištauti galima. Jūs galvojate 
visuomet tik apie tai, kas reikalinga, jūs norite kuo nors būti, bet ne atrodyti. 
Dalykas tai gan neblogas, kol kuo nors esi. Bet kai tas buvimas ir išvaizda 
galiausiai pradeda atsiskirti ir išvaizda ima ryškėti sparčiau už būtį, tada 
kiekvienas pamato, kad jis neblogai būtų pasielgęs, jei išvaizdos nebūtų vi- 
sai apleidęs vidinių interesų naudai. 

— Tu teisus, — atsiliepė majoras, negalėdamas nuslėpti gilaus atodūsio. 

— Gal ir ne visai, - samprotavo pagyvenęs jaunuolis, — nes, verčiantis 
mano amatu, būtų nedovanotina nuodėmė nesirūpinti geros išvaizdos 
išlaikymu kiek įmanoma ilgiau. Bet jūs turite priežasčių žiūrėti kitų dalykų, 
daug reikšmingesnių ir patvaresnių. 

— Tačiau pasitaiko atvejų, — nepasidavė majoras, — kada širdy jautiesi 
pakilus ir labai norėtum, kad ir kūnas būtų gaivesnis. 

Nieko nenutuokdamas apie majoro tikrąją dvasinę būseną, svečias 
pamanė, kad jo lūpomis kalba kariškis, todėl ėmė išvedžioti apie tai, kaip 
kariuomenėje svarbu išvaizda ir kaip karininkui, kuriam ir taip tenka 
nemažai rūpintis uniforma, būtų ne pro šalį skirti šiek tiek dėmesio ir odai 
bei plaukams. 

— Stačiai apsileidimas, — tęsė jis savo kalbą, — kad jūsų smilkiniai jau 
žilstelėję, kad kai kur veide įsirėžusios raukšlės ir galva beveik nuplikusi. 
Pažvelkit į mane, senį! Pasižiūrėkit, kaip aš išsilaikęs! Be jokių burtų ir 
užkeikimų ir daug mažesnėmis pastangomis, negu jų kasdien iššvaistoma 
sau kenkti arba nuoboduliui vaikyti. 

Tame atsitiktiniame pokalbyje majoras pajuto sau naudos, todėl jo 
nenutraukė, bet prie reikalo esmės nusprendė eiti palengva ir atsargiai, nOrs 
kalbėjosi su savo senų laikų bičiuliu. 

— Deja,šaukštai po pietų, — sušuko jis, — nebesugrąžinsi to, kas prarasta! 
Šiuo atžvilgiu turiu jums nusileisti, tikiuosi, dėl to neimsit apie mane blo- 
giau galvoti. 

— Niekas neprarasta, — atsakė tas, — jeigu jūs,solidūs žmonės, nebūtumėt 
tokie pasipūtę ir kietasprandžiai ir neapšauktumėt kiekvieno, kuris rūpina- 
si savo Išvaizda, tuščiagalviu plevėsa, tuo atimdami sau džiaugsmą nuolat 
būti patinkamoj draugijoj ir sau pačiam patikti. 

— Tegu, tarkim, tai ir ne kokie burtai ar užkalbėjimai, — nusišypsojo 
majoras, — kuriais jūs palaikot savo jaunumą, bet vis dėlto paslaptis ar bent 
paslapty laikomos priemonės, kurių nemaža giria laikraščiai ir kurias jūs 
mokat geriausiai išsirinkti. 

— Nežinau, ar tu juokauji, ar rimtai kalbi, — atsakė bičiulis, — bet patai- 
kei kaip į akį. Tarp begalės priemonių, kurios nuo seno išmėgintos palaikyti 
jauną išvaizdą — beje, daug trapesnę negu mūsų dvasinis pasaulis — yra iš 
tikrųjų neįkainojamų, paprastų ir sudėtingų, apie kurias sužinojau iš savo 
profesijos kolegų, kitas man pasakė už pinigus, o trečias aptikau netyčia ir 
visas pats išbandžiau. Jas vartoju ir toliau, nenutraukdamas ir savo tyrinė- 
jimų. Štai ką tau pasakysiu, nė kiek neperdėdamas: su tualetinių reikmenų 
dėžute niekuomet nesiskiriu, trūks plyš, bet ją visad turiu su savim; galėčiau 
jos veikimą išbandyti ir su tavim, bet mums reikėtų drauge išbūti bent porą 
savaičių. 

Mintis apie tai, kad tokie dalykai įmanomi ir kad ši galimybė siūloma 
pačią svarbiausią akimirką, taip nuskaidrino majoro dvasią, jog jis iš tikrujų 
ėmė atrodyti šviežesnis ir žvalesnis ir, įkvėptas vilties galvą ir veidą pride- 
rinti prie širdies būsenos, paakintas nerimo kuo greičiau sužinoti, kokios gi 
tos priemonės tam tikslui pasiekti, prie pusryčių stalo buvo tarsi kitas žmo- 
gus,ramiai priiminėjantis Hilarijos jam rodomus švelnaus dėmesio pasireiš- 
kimus ir žvelgiantis į ją su tam tikru pasitikėjimu, kurio šįryt dar visai neturėjo. 

Savo prisiminimais, pasakojimais ir puikiomis idėjomis bičiulis artistas 
sugebėjo įžiebtą giedrią nuotaiką palaikyti, pagyvinti ir net dar labiau ją 
pakelti , užtat kaip majoras nusiminė, kai tuoj po L tas užsiminė, kad 
metas ruoštis tolimesnėn kelionėn. Majoras dadė viską, kad bičiulis pasi- 
liktų bent dar vienai nakčiai, žadėdamas kitos dienos rytą duoti ne tik 
ekipažą, bet ir pasirūpinti arklių pakeitimu. Vienu žodžiu, gydomoji dėžutė 
neturėjo išnykti iš namu tol, kol jis sužinos daugiau apie jos turini ir kaip su 
juo elgtis. 

Puikiai suprasdamas, kad negalima gaišti nė akimirkos, majoras pasi- 
stengė pavalgius iš karto pasikalbėti su savo numylėtiniu akis į akį. Nedrįs- 
damas imti jautį tiesiai už ragų, jis pradėjo iš tolo, tęsdamas aną pokalbį 
patikinimu, jog mielai skirtų daugiau dėmesio savo išvaizdai, jei žmonės 
nepradėtų tučtuojau kiekvieną, kurį pastebi taip darant, laikyti nerimtu ir 
dėl to neimtų jį mažiau gerbti doroviniu atžvilgiu, negu jaučia būtinybę 
pripažinti jo protinius sugebėjimus. 

— Negadink man tokiais aiškinimais nuotaikos! — atkirto bičiulis. — 
Juk Žmonės taip šneka iš įpročio, negalvodami, kas jiems ant liežuvio, o 
atvirai pasakius, tuo pasireiškia jų nedraugiška ir bloga linkinti prigimtis. 
Pamėgink kaip reikiant įsigilinti į tai, kas dažnai apšaukiama tuštybe! 
Žmogus turi džiaugtis savimi, ir laimingas yra tas, kas tokį džiaugsmą patiria. 
Ojeigu jis to pasiekė, tai kaip jis gali šį malonų jausmą nuslėpti? Kaip galima 
gyventi neparodant, kad gyvenimas teikia džiaugsmą? Jeigu padori visuo- 
menė — čia mes juk vien apie ją kalbame — peiktų tokius džiaugsmo 

pasireiškimus tik tuomet, kai jie pasidaro nesaikingi, kai vieno žmogaus 
pasitenkinimas savimi ir savo esybe kliudo kitam daryti tą patį ir savo 
džiaugsmą rodyti, tai neverta būtų burną aušinti, ir man rodos, kad to smer- 
kimo priežasčių pirmiausia reikia ieškoti nesaikingume. Bet ar verta taip 
nepaprastai griežtai pasisakyti prieš tai kas neišvengiama? Kodėl nenorima 
tokios saviraiškos pripažinti atleistina ir toleruotina, saviraiškos, kurios 
mes daugiau ar mažiau neretai imamės visi? O juk be jos padori visuomenė 
visai negalėtų gyvuoti, nes patikdamas sau, siekdamas tą jausmą perduoti 
kitiems, žmogus darosi aplinkiniams simpatiškas, o jausdamas patrauklumą 
sau, jis darosi jiems patrauklus. Duok Dieve, kad visi žmonės būtų tuštybės 
apsėsti, bet sąmoningai, su saiku ir tinkama prasme, — tada mes būtume 
laimingiausi visame civilizuotame pasaulyje. Apie moteris sakoma, kad iš 
prigimties esančios tuštybės įsikūnijimas, bet tai jas puošia, dėl to jos mums 
dar labiau patinka. Kaip gali jaunas žmogus lavintis, jeigu jame nesama 
paikystės? Tuščia būtybė sugebės suteikti sau bent atitinkamą išorę, O 
išmaningas ir veiklus žmogus greit pereis nuo išorinio prie vidinio tobu- 
linimosi. Jei kalbėsim apie mane, tai laimingiausiu žmogum laikyti save 
galiu dėl to, kad mano amatas duoda man pagrindo tuštybei, ir juo jinai 
didesnė, juo daugiau malonumo sukuriu žmonėms. Mane giria, 0 tuo tarpu 
kitus peikia, ir, kaip artistas, aš turiu teisę ir laimę linksminti ir žavėt 
publiką, būdamas jau tokio amžiaus, kai kiti norom nenorom nueina nuo 
scenos arba gėdingai tebedelsia. 

Majorui nelabai patiko šių samprotavimų pabaiga. Žodelis „tuštybė“, 
kai bičiulis jį ištarė, turėjo būti tik pretekstas sumaniai pateikti šiam savo 
norą, 0 dabar ėmė bijoti, kad jei pokalbis bus tęsiamas, jo siekis dar labiau 
nutols, tad nusprendė be užuolankų eiti prie reikalo. 

— Aš, sakysim, — tarė majoras, — visai neprieštaraučiau prisiekti tavo 
vėliavai, jeigu manai, kad nėra per vėlu ir kas prarasta dar galima nors kiek 
susigrąžinti. Paaiškink man truputį apie tas savo tinktūras, tuos tepalus ir 
balzamus — aš pamėginsiu. 

— Paaiškinti, — atsakė bičiulis, — yra sunkiau, negu atrodo. Čia neuž- 
tenka, pavyzdžiui, kad aš išvisų savo buteliukų tau po truputį nupyliočiau ar 
palikčiau pusę savo tualeto geriausiųjų ingredientų; pats sudėtingiausias 
dalykas — tai naudojimas. Pamokymų taip greit neperimsi; kas prie ko 
tinka, kokiais atvejais, kokia seka tuos dalykėlius naudoti — be praktikos ir 
nuovokos nieko nepadarysi; teisybę pasakius, jokios priemonės nepadės, jei 
tam, apie ką kalbame, neturėsi įgimto talento. 

— Tu traukies, man rodos, atgal, — priekaištavo majoras. — Darai man 
kliūtis, kad apsaugotum išties gan pasakiškas deklaracijas. Tu papras- 
čiausiai nenori duoti man progos ir galimybės patikrinti tavo žodžius prak- 
tiškai. 

— Taip erzindamas, drauguži, — atkirto tas, — nepriversi manęs daryti 
tai, ko tu geidauji, jeigu pats nebūčiau tavo atžvilgiu palankiai nusiteikęs ir 
nebūčiau savo noru šį dalyką pirma pasiūlęs. Suprask, mielas bičiuli, žmogus 
yra linkęs verbuoti prozelitus, išvysti kituose tai, ką pats savyje labiausiai 
vertina, suteikti jiems galimybę patirti tą malonumą, kuris pačiam malonus 
ir taip juose įsikūnyti. Aiškus dalykas, kad tai savotiškas egoizmas, bet — 
pats geriausias iš visų ir labiausiai girtinas, nes jis padarė mus žmonėmis ir 
leidžia jais išlikti. Pirmiausia jis mane skatina — bičiulystė tau, žinoma, taip 
pat — padaryti tave atjaunėjimo meno mokiniu. Kadangi iš meistro nedera 
tikėtis aplaidaus darbo, tai aš stačiai nebežinau, nuo ko ir kaip mes pradė- 
sim. Aš jau sakiau, kad vien pačių priemonių ir pamokymų yra maža, — nau- 
dojimosi iš viso negalima nei mokyti, nei išmokyti. Iš meilės tau, ir norėdamas 
skleisti savo mokslą, esu pasirengęs bet kokiai aukai. Pačią didžiausią, kuri 
šią akimirką įmanoma, aš tau siūlau tokią: palieku tau savo tarną, savotišką 
liokajų ir šimtadarbį, kuris, nors ir ne viską moka sutaisyti ir ne visas pas- 
laptis žino, procedūras išmano neblogai, ir iš pradžių jis bus tau labai nau- 
dingas, kol pats į viską tiek įsigilinsi, jog pagaliau galėsiu supažindinti ir su 
niekam iki šiol nežinomomis paslaptimis. 

— Ką?— sušuko majoras. — Tavo atjaunėjimo menas turi pakopas ir 
laipsnius? Esama paslapčių ir tiems, kurie nebe naujokai? 

— Aiškus dalykas! — atsakė tas. — Anoks čia būtų menas, jei jį — viens 
du — ir išmoktum, jei jo nežinomybės atsivertų, vien ton pusėn dirstelėjus. 

Ilgai nelaukus liokajus buvo perduotas majorui, kuris pažadėjo jį gerai 
užlaikyti. Baronienei teko nešti šen dėžutes, skardines ir buteliukus, visai 
nenutuokiant, kam viso to reikia; vyko dalybos ir buvo linksmai šnekamasi 
iki vėlyvos nakties. Kai paryčiais patekėjo mėnulis, svečias išvažiavo, davęs 
žodį, kad po tam tikro laiko sugrįš. 

Majoras parėjo į savo kambarį, vos kojas vilkdamas. Jis buvo anksti kė- 
lęs, visą dieną nė trupučio neprisėdęs ir dabar tikėjosi kuo greičiau pasiekti 
lovą. Bet vietoj vieno tarno rado du. Senasis arklininkas, kaip buvo įpratęs, 
ėmė kuo skubiausiai jį nurenginėti, bet čia priekin išėjo naujasis tarnas ir 
pareiškė, jog pats tinkamiausias laikas jauninimo ir gražinimo tepalams dė- 
ti — tai naktis: kad, ramiai miegant, jie veiktų stipriau ir efektyviau. Tad 
majorui teko klusniai kentėti, kol galvą įtrynė vienu tepalu, veidą — kitu, 
antakius apibraukė teptuku, o lūpas aptapšnojo specialiais lūpų dažais. Be 
to, reikėjo atlikti tam tikras ceremonijas, net naktinės kepurės neleido iš 
karto užsimauti — pirma užtempė kažkokį tinklelį ar kažką panašaus į plo- 
ną odinį apdangalą. 

Majoras išsitiesė lovoje, apimtas nemalonaus jausmo, kurio taip ir 
nespėjo aiškiai suvokti, nes tuoj pat užmigo. Bet jeigu pažvelgsim į jo sielą, 


Antra knyga 132 


tai reikia pasakyti, kad jis jautėsi truputį lyg mumija tokioj tarpinėj būsenoj 
tarp ligonio ir balzamuojamojo. Tačiau malonus Hilarijos paveikslas, 
gaubiamas šviesiausių vilčių, nugramzdino jį į gaivaus miego karalystę. 

Rytą arklininkas laiku buvo savo vietoje. Viskas, kas priklausė pono 
uniformai, buvo išdėliota įprastine tvarka ant kėdžių, ir majoras jau kėlė 
kojas iš lovos, kai atskubėjo naujasis liokajus ir pareiškė griežtą protestą dėl 
tokio nepaprastai didelio skubotumo. Būtina pagulėti, palaukti, jei norima, 
kad užsibrėžtasis reikalas pasisektų, kad už kai kurias pastangas ir vargus 
ateitų džiaugsmo akimirkos. Ponas išgirdo nurodymą, jog keltis reikės 
vėliau, per pusryčius — tik šiek tiek užkąsti ir paskui lipti į vonią, kuri jau 
baigiama parengti. Šitų potvarkių nebuvo galima išvengti, juos reikėjo vyk- 
dyti, ir toms procedūroms buvo sugaištos kelios valandos. 

Majoras,sutrumpinęs poilsį po maudymosi, manė mikliai apsirengti, nes 
iš prigimties buvo greitas ir, be to, dar troško kuo greičiau susitikti su 
Hilarija; bet ir čia įsikišo jo naujasis tarnas, paaiškindamas, jog reikią 
atsikratyti įpročio skubėti. Viską, ką darai, būtina daryti palengva ir jaučiant 
malonumą, ypač esą svarbu tą laiką, kai velkies drabužius, paversti malo- 
naus pasikalbėjimo su savim valanda. 

Paties liokajaus veiksmai visai sutapo su jo kalbomis. Todėl ir majoras, 
kai priėjo prie veidrodžio ir pamatė, kaip jį gražiai iščiustijo, iš tikrųjų 
pasijuto puikiau apsirengęs nei visuomet. Nieko daug neklausęs, liokajus 
net uniformą persiuvo pagal naujesnę madą, dirbęs triūsęs kiaurą naktį. 
Toks greitas atjaunėjimas majorą nuteikė ypačlinksmai, jis pasijuto šviežes- 
nis dvasia ir kūnu ir nekantraudamas išskubėjo pas saviškius. 

Seserį jis rado stovinčią prie lentelės su genealoginiu medžiu, ji liepė ją 
pakabinti todėl, kad vakarykščiai tarp jų buvo kilę ginčų dėl kai kurių tolimų 
giminaičių, kurių vieni buvo nesukūrę šeimų, kiti gyveno tolimuose kraštuose, 
o treti — apskritai dingę iš akiračio, bet abiem — broliui ir seseriai — arba 
jų vaikams teikė šiokių tokių vilčių gauti neblogą palikimą. Valandėlę jie 
aptarinėjo šį klausimą, neminėdami, jog visi šeimos rūpesčiai ir visos 
pastangos iki šiol buvo skirtos tik jų vaikams. Žinoma, dėl Hilarijos polinkio 
šita pažiūra iš esmės pasikeitė, bet nei majoras, nei jo sesuo dabar nenorėjo 
apie tai galvoti. 

Baronienė išėjo, palikusi majorą vieną prie paprasto šeimos istorijos 
atvaizdo. Priėjo Hilarija, prisiglaudė prie jo vaikiškai ir ėmė, žiūrėdama į 
lentelę, klausinėti, ką jis iš visų šitų pažinojęs, kas dar tebėra gyvas, kur 
gyvena. 

Majoras ėmė pasakoti apie pačius seniausiuosius, kuriuos iš savo vaikys- 
tės menkai teprisiminė. Paskui apibūdino tėvų ir tėvų tėvų charakterius, 
vaikų panašumą ar nepanašumą į juos, pabrėždamas, jog anūkas dažnai 

būna seneliui kaip iš akies luptas, ir parodydamas, kaip moterys, atitekėda- 
mos iš svetimų šeimų, neretai pakeičia ištisų giminės atšakų savybes. Jis gyrė 
kai kurių senolių ir tolimesniųjų giminių dorybes, tačiau nenutylėjo ir jų 
trūkumų. Nieko neminėjo apie tuos, dėl kurių būtų reikėję rausti iš gėdos. 
Pagaliau priėjo prie apatiniujų eilučių. Čia buvo pažymėtas jo brolis, 
obermaršalas, jis pats ir jo sesuo, 0 dar žemiau — jo sūnus ir šalia Hilarija. 

— Sitie du žiūri gan tiesiai vienas kitam į akis, — tarė majoras, bet 
nepaaiškino, ką turi galvoje. 

Kiek patylėjusi, Hilarija atsakė nedrąsiai, pusbalsiu ir beveik atsi- 
dusdama: 

— Ir vis dėlto, manau, niekas nepasmerkia to, kas žvelgia į viršu! 

Ji pakėlė į jį savo akis, kuriose atsispindėjo visas jos prielankumas. 

— Ar teisingai tave suprantu? — paklausė majoras, atsisukdamas į ją. 

— Negaliu nieko pridurti prie to, — atsakė ji šypsodamasi, — ką jau pats 
žinote. 

— Tu darai mane laimingiausiu žmogum pasaulyje! — sušuko jis, pulda- 
mas prieš ją ant kelių. — Ar nori būti mana? 

— Dėl Dievo meilės, stokitės! Aš tava amžinai. 

Tą akimirką įėjo baronienė. Nė kiek nenustebusi, ji sustojo tarpduryje. 

— Jei mus, sesute, ištiktų nesėkmė, — tarė majoras, — kalta būsi tu, o už 
laimę liksime dėkingi iki grabo lentos. 

Baronienė nuo mažens taip mylėjo savo brolį, kad jos akyse nė vienas 
vyras jam neprilygo, ir net Hilarijos prielankumas, ko gero, jei ir nebuvo vien 
motinos inspiruotas, tai galime neabejoti, kad jos čia irgi prisidėta. 

Visus tris dabar suvienijo viena meilė, viena palaima, ir taip ėmė jiems 
plaukti pačios laimingiausios valandos. Bet galų gale teko vėl atmerkti akis 
į pasaulį, o šis retai kada pritaria tokiems jausmams. 

Vėlbuvo prisimintas majorosūnus. Jam į žmonas buvonumatyta Hilarija, 
ir jis apie tai puikiausiai žinojo. Sutvarkęs su obermaršalu sutarties 
formalumus, majoras turėjo vykti į garnizoną aplankyti sūnaus, viską su juo 
aptarti ir tą reikalą sėkmingai užbaigti. Tačiau dabar netikėtas įvykis sujau- 
kė visą padėtį: santykiai, kurie iki šiol klostėsi draugiškai ir maloniai, dabar 
grėsė pasidaryti priešiški, ir niekas negalėjo pasakyti, kaip pakryps įvykiai, 
kokios nuotaikos paims viršų. 

Atėjo laikas majorui krapštytis pas sūnų, kuriam apie jo apsilankymą jau 
buvo pranešta. Delsęs kiek įmanoma, jis pagaliau susiruošė kelionėn su 
kažkokiu pasibjaurėjimu širdyje, kupinas keistos nuojautos ir nusiminęs, 
kad nors ir trumpam reikės palikti Hilariją; nusprendęs nejoti raitas, jis 
nesiėmė ir arklininko, o išvažiavo į miestą, kur stovėjo sūnaus pulkas, su 
savo atjauninimo tarnu, be kurio paslaugų jau nebegalėjo apsieiti. 


Antra knyga 134 


Tėvasirsūnus, tiek ilgai nesimatę, pasisveikino ir apsikabino kuo nuošir- 
džiausiai. Abu turėjo daug ką vienas antram pasakyti, bet nė vienas neskubėjo 
tuoj pat iškloti, kas buvo susikaupę širdyje. Sūnus aiškino apie galimybes 
netrukus gauti paaukštinimą, o tėvas smulkiai dėstė, kaip vyko derybos tarp 
vyresniųjų šeimos narių dėl turto apskritai, dėl pavienių dvarų ir dėl kitų 
dalykų ir kas buvo nuspręsta. 

Pokalbis jau ėmė nutrūkinėti, kai sūnus pagaliau susiėmė ir šypsodama- 
sis tėvui tarė: 

— Jūs esate man labai švelnus, tėveli, ir už tai jums dėkoju. Jūs pasako- 
jate apie valdas ir turtus, bet neminite sąlygų, kuriomis jie, bent iš dalies, 
atitektų ir man; negirdžiu jus minint Hilarijos vardo, jūs laukiat, kol aš pats 
jį ištarsiu ir išreikšiu savo troškimą kuo greičiau sujungti savo gyvenimą su 
tuo maloniu vaikučiu. 

Šitie sūnaus žodžiai majorą gerokai suglumino; bet kadangi jis buvo 
linkęs, iš dalies dėl savo būdo, iš dalies dėl seno įpročio pirma ištyrinėti, ką 
galvoja tas, su kuo jis turi reikalų, tai ir dabar nieko neatsakė, o tik žiūrėjo 
į sūnų su dviprasmiška šypsena. 

— Jūs neatspėsit, tėveli, ką dabar noriu pasakyti, - kalbėjo toliau 
leitenantas, — ir kuo greičiau tai padarysiu, tuo geriau. Neabejoju, kad galiu 
pasikliauti jūsų gerumu, kuris pasireiškė tokiu dideliu rūpinimusi manimi 
ir, tikiuosi, neišleido iš akių ir mano tikrosios laimės. Jukvis tiek reikės vieną 
kartą apie tai kalbėti, tai geriau sakyti iš karto: Hilarija negali padaryti 
manęs laimingu! Mintyse ji man yra miela giminaitė, su kuria norėčiau visą 
gyvenimą palaikyti draugiškus santykius, bet mano aistrą sukėlė, mano šir- 
dį pavergė kita. Nenumaldomas šis mano jausmas — jūs juk nenorėsit įstum- 
ti mane į nelaimę. 

Tik vargais negalais majorui pavyko nuslėpti džiaugsmą, kuris vos 
nenušvito jo veide, ir tėvas pasiteiravo sūnų, švelniai ir rimtai, kas toji 
asmenybė, taip užkariavusi jo širdį. 

— Jūs turite ją pamatyti, tėveli; jos neimanoma nei žodžiais apsakyti, nei 
suprasti. Aš tik bijau, kad ir jūs būsit jos pavergtas, kaip ir kiekvienas, kuris 
prie jos prisiartina. Dievaži, aš tikrai sielojuos, nes matau jumyse savojo 
sūnaus varžovą! 

— Tad kas jinai tokia? — klausė majoras. — Jei nepajėgi apibūdinti jos 
asmenybės, tai bent papasakok apie jos išorinio gyvenimo aplinkybes — jas 
juk lengviau nusakyti žodžiais. 

— Gerai, tėveli, — atsakė sūnus, — bet ir šitos išorinės aplinkybės kitos 
moters būtų kitokios ir kitaip ją veiktų. Jinai yra jauna našlė, neseniai 
mirusio seno turtuolio paveldėtoja, nepriklausoma ir didžiai verta tokia 
būti, nuolat lydima būrio gerbėjų, ne mažesnės daugybės įsimylėjusiųju, bet, 
jeigu aš neapsigaunu, širdimi priklausanti man. 

Kadangi tėvas tylėjo ir nerodė jokių nepritarimo ženklų, sūnus pasijuto 
lengviau ir ėmė smulkiai pasakoti apie gražiosios našlės elgesį su juo, girti 
jos begalinį patrauklumą, aukštinti kiekvieną jos švelnaus prielankumo jam 
pasireiškimą, kuriuose tėvas, suprantama, tegalėjo įžvelgti tik paprastą 
visuotinai trokštamos moters dėmesingumą, moters, kuri tarp daugelio 
gerbėjų kokiam vienam teikia pirmenybę, visai nebūdama galutinai 
apsisprendusi jo naudai. Visomis kitomis aplinkybėmis majoras būtų, be 
abejo, mėginęs atkreipti ne tik savo sūnaus, bet ir šiaip draugo dėmesį į 
saviapgaulę, kuri, matyt, čia ir galėtų būti, tačiau šį kartą jis ir pats labai 
troško, kad sūnus neklystų, kad našlė jį tikrai mylėtų ir kiek įmanoma 
greičiau apsispręstų jo naudai, todėl sunku pasakyti, ar majorui nekilo 
abejonių, ar jis tokias abejones atmetė, 0 gal jas ir nutylėjo. 

— Tustumi mane į keblią padėtį, — dar kiek patylėjęs, prabilo tėvas. — 
Susitarimas tarp manęs ir kitų šeimos narių remiasi prielaida, kad tu vesi 
Hilariją. Jeigu ji ištekės už svetimo, tai puikus noras sujungti nemažą turtą 
vėl nueina šuniui ant uodegos, ir ypač tavo dalis bus nekokia. Tiesa, yra dar 
vienas būdas, nors ir keistokai atrodantis, iš kurio tu irgi ne per daugiausiai 
laimėtum: aš turėčiau į savo gyvenimo pabaigą vesti Hilariją, O tai vargiai 
suteiktų tau didelį pasitenkinimą. 

— Priešingai, patį didžiausią pasaulyje! — sušuko leitenantas. — Ar gali 
kas nors jausti tikrą širdies potraukį, patirti svaiginantį meilės džiaugsmą 
arba jo tikėtis, nelinkėdamas didžiausios laimės kiekvienam draugui, 
kiekvienam, kas jam brangus! Jūs visai nesenas, tėveli, o Hilarija — nuostabi! 
Jau pati mintis jai pasiūlyti savo ranką rodo, kad jūs — jaunos širdies ir 
žvalios dvasios. Pagalvokim, apsvarstykim kaip reikiant tą idėją, tą taip 
staiga atėjusį į galvą pasiūlymą. Aš tik tada būsiu tikrai laimingas, jei žino- 
siu, kad jūs laimingas, tik tada iš tikrųjų džiaugsiuos, jei už jūsų rūpesčius 
manuoju likimu jūs pats būsit taip nuostabiai atlygintas. Tik dabar galėsiu 
vesti jus drąsiai, pasitikėdamas savimi ir atvira širdimi pas savąją gražuolę. 
Jūs pritarsite mano jausmams, nes pats jaučiate; jūs neužkirsit kelio savo 
sūnaus laimei, nes pats einate savosios pasitikti. 

Tokiais ir panašiais aistringais žodžiais sūnus neleido tėvui, norėjusiam 
įsiterpti vienokiomis ar kitokiomis abejonėmis, nė prasižioti; jis tempte 
nutempė jį pas gražuolę našlę, gyvenusią dideliame ištaigingame name, 
kurią rado linksmai besišnekučiuojančią nors ir negausioje, bet rinktinėje 
draugijoje. Ji priklausė prie tų moterų, kurių žavesio neatlaiko nė vienas 
vyras. Be galo sumaniai ji gebėjo padaryti majorą šio vakaro didvyriu. 
Atrodė, kad visi susirinkusieji yra jos šeima, o svečias — tiktai vienas 
majoras. Ji gan neblogai žinojo jo reikalus, bet taip mokėjo apie juos 
pasiteirauti, tarsi viską būtinai tik iš jo lūpų tenorėtų išgirsti; ir kiekvienas 

kompanijos dalyvis turėjo parodyti tam tikrą susidomėjimą naujuoju svečiu. 
Atrodė, kad vienas pažįstąs brolį, kitas žinąs jo dvarus, trečias apie dar ką 
nors girdėjęs, vienu žodžiu, šitaip gyvai šnekantis, majoras visą laiką buvo 
dėmesio centre. Galiausiai gražuolė atsisėdo šalia jo; jos žvilgsnis buvo 
nukreiptas į jį, jos šypsena skirta jam, trumpiau tariant, jis jautėsi taip lais- 
vai ir maloniai, kad beveik pamiršo, ko buvo atėjęs. Reikia pasakyti, jog apie 
jo sūnų ji neužsiminė nė pusės žodžio, nors jaunikaitis gyvai dalyvavo 
pokalbyje; atrodė, kad jis, kaip ir visi kiti, šiandien esąs atėjęs vien dėl 
majoro. 

Moteriški rankdarbiai, kurių damos neretai imasi svečių akivaizdoje ir 
dirba juos tartum į nieką nekreipdamos dėmesio, dažnai pasidaro didžiai 
reikšmingi — jeigu tik padėtis kuriama gudriai ir jai suteikiama žavesio. Kai 
tokia gražuolė nesivaržydama įninka į savo knebinį, susidaro įspūdis, jog 
aplinkiniai jai visai nerūpi, ir tai jiems sukelia vidinį nepasitenkinimą. Bet 
paskui, pabusdama tarsi iš miego, vienu ištartu žodžiu, mestu į ką nors 
žvilgsniu nebuvėlė vėl sugrįžta į kompaniją, pasirodo lyg naujai atvykęs 
pageidaujamas svečias; ojeigu ji dar nuleidžia rankas, pasidėdama darbą ant 
kelių, ir susidomi kokiu nors pasakojimu, pamokomu aiškinimu, į kuriuos 
vyrai taip mielai leidžiasi, tai tas, kas nusipelno tokios malonės, pasijaučia 
kaip devintame danguje. 

Sita mūsų gražioji našlė dabar siuvinėjo puikų skoningą aplanką po- 
pieriams laikyti, kuris, be visa kita, buvo gan nemažas. Apie jį dabar draugija 
ir kalbėjo: šalia sėdįs kaimynas buvo jį paėmęs ir, nepaprastai girdamas, 
paleidęs per rankas, o pati menininkė tuo tarpu kažką rimtai aptarinėjo su 
majoru; vienas senas šeimos draugas stačiai į padanges kėlė dar ne visai 
baigtą darbą, bet kai atėjo majoro eilė, našlė norėjo, kad tas daiktas, kaip 
nevertas dėmesio, jį aplenktų, tačiau majoras sugebėjo reikiamai įvertinti jo 
meniškumą, o šeimos draugas įžvelgė jame esant nepabaigiamą Penelopės“ 
darbą. 

Svečiai, vaikščiodami po kambarius, tai susiburdavo į nedideles grupe- 
les, tai vėl išsisklaidydavo. Leitenantas priėjo prie gražuolės ir paklausė: 

— Ką pasakysit apie mano tėvą? 

Ji nusišypsojo ir tarė: 

— Man rodos, jūs galėtumėt imti iš jo pavyzdį. Tik pažvelkit, kaip jis 
nuostabiai apsirengęs! Ir eisena, ir laikysena kone geresnė už mylimojo 
sūnelio! — Taip ji, kalbėdama toliau, gyrė ir aukštino tėvą sūnaus nenaudai, 
sukeldama jaunikaičio širdyje keistą pasitenkinimo ir pavydo jausmą. 

Netrukus sūnus prisiartino prie tėvo ir kuo smulkiausiai viską perpa- 
sakojo. Dėl to tėvas pasidarė našlei dar draugiškesnis, o ji, kalbėdamasi su 
juo, perėjo jau prie gyvesnio ir patiklesnio tono. Vienu žodžiu, kai artėjo 

laikas atsisveikinti, majoras, galima sakyti, jau priklausė kaip ir visi kiti jos 
žmonių ratui. 

Užėjęs smarkus lietus sutrukdė draugijai grįžti namo taip, kaip kiekvie- 
nas buvo atvykęs. Į kelis ekipažus buvo susodinti pėstieji, tik leitenantas, 
sakydamas, jog niekur nebegalįs įlipti, išleido tėvą, o pats pasiliko. 

Majoras, įžengęs į savo kambarį, pasijuto tikrai tarsi svaigulio pagautas, 
nebepasitikįs savimi, kaip tie, kurieišvienos būsenos staiga pereina įvisiškai 
priešingą. Žemė, atrodo, linksta po kojomis tiems, kas išlipa iš laivo, o akyse 
dar mirguliuoja šviesos, kas išsyk patenka į tamsą. Taip ir majoras vis dar 
tebejautė tos gražiosios būtybės artumą. Jis tebenorėjo ją matyti ir girdėti, 
troško vėl ją išvysti ir išgirsti, ir, kiek pagalvojęs, atleido sūnui, dar daugiau, 
laikė jį laimingu, kad tas galėjo pretenduoti į tiek daug dorybių turinčią 
moterį. 

Iš šitų jausmų ir apmąstymų jį išplėšė sūnus, kuris visas švytintis įpuolė 
per duris ir, apkabinęs tėvą, sušuko: 

— Esu laimingiausias žmogus pasauly! 

Dar šitaip pašūkaliojęs, sūnus aprimo, ir abu ėmė aiškintis. Tėvas 
priminė, jog jis pastebėjęs, kad toji gražuolė, kalbėdamasi su juo, nė žodelio 
neužsiminė apie sūnų. 

— Tai jos įprastinė maniera: subtiliai nutylėti, pusiau prasitarti, pusiau 
duotisuprasti — taipsužinaijos norus, bet niekad neapleidžia tavęs abejonės. 
Taip ji elgėsi iki šiol ir su manim, bet jūsų pasirodymas, tėveli, padarė 
stebuklą. Prisipažįstu iš karto, jog buvau ten pasilikęs, norėdamas dar kar- 
telį pažvelgti į ją. Radau ją bevaikščiojančią ten ir atgal po apšviestus kam- 
barius, nes gerai Žinau šitą jos įprotį: kai svečiai išeina, šviesos negesinamos. 
Ji pereidinėja savo kambarius iš vieno galo į kitą, kuomet jau esti atleistos 
visos dvasios, kurias buvo pritraukę jos kerai. Preteksto, kuriuo motyvavau 
savo grįžimą, jineatmetė. Šnekėjo jinai maloniai, betvien apie nereikšmingus 
dalykus. Mes žingsniavom pro atviras duris per daugybę kambarių ne vieną 
kartą. Kelis sykius buvome pasiekę patį galinį iš jų — mažyų kabinetėlį, 
apšviestą blausios lempos šviesos. Kad ir kaip nuostabiai ji atrodydavo, 
kuomet sukiodavosi tviskant didžiuliams sietynams, bet švelnioje lempos 
šviesoje ji buvo tūkstantį kartų gražesnė. Mes vėl buvome įžengę į tą 
kabinetėlį irapsigręždami akimirką stabtelėjome. Nežinau, kas man suteikė 
drąsos, neįsivaizduoju, kaip galėjau ryžtis paprasčiausio pokalbio metu 
staiga sugriebti jos ranką, tą švelnią rankutę, ir, ją išbučiavęs, prispausti prie 
savo širdies. Ir ji neatitraukė jos. „O dangiškoji būtybe, — sušukau aš, — 
nebesislėpk daugiau nuo manęs! Jeišitoj nuostabiojoj širdy esama nors kiek 
prielankumo tam laimingajam, kuris dabar stovi priešais tave, nebelaikyk jo 
ilgiau, pasakyk, pripažink jį! Dabar pats puikiausias, pats tinkamiausias 
momentas. Išvyk mane arba priimk į savo glėbį“. 

Nebeprisimenu, ką aš jai dar prikalbėjau, neturiu supratimo, ką dar 
dariau. Bet ji neatsitraukė, nesipriešino, nieko neatsakė. Aš išdrįsau ją 
apkabinti ir paklausti, ar ji nori būti mano. Aš bučiavau ją kaip paklaikęs; ji 
mane atstūmė, pusbalsiu ir lyg sutrikusi kartodama kažką panašaus į žo- 
džius: „Na taip, taip!“ Aš išbėgau sušukęs: „Atsiųsiu tėvą, jis UŽ mane 
susitars!“ — „Nė žodžio su juo apie tai! — atsakė ji, palydėdama mane kelis 
žingsnius. — Eikit ir pamirškit, kas įvyko“. 

Nesigilinsim į viską, ką galvojo majoras. Bet sūnaus vis dėlto paklausė: 

— Kaip manai, ką reikėtų dabar daryti? Man rodos, jog reikalai netikė- 
tai pakrypo visai į gerą pusę: dabar galėtume imtis ir formalesnių dalykų, 
galbūt derėtų rytoj nuvykti man pas ją ir už tave paprašyti jos rankos. 

— Dėl Dievo meilės, nereikia, tėveli! — sušuko jis. — Tai sugadintų visą 
reikalą. Anoji elgsena, anas tonas nepakęstų jokio formalumo — tik su- 
trukdytų ir sukeltų papildomų bėdų. Užtenka to, tėveli, kad jūsų pats 
buvimas, nesakant nė vieno žodžio, spartina šitą sąjungą. Taip, vien jums aš 
dėkingas už savo laimę! Mano mylimosios pagarba jums padėjo įveikti visas 
abejones, ir niekuometsūnus nebūtų susilaukęs tokios laimingos akimirkos, 
jei tėvas nebūtų jo tam parengęs. 

Tokios ir panašios mintys nutęsė jų pokalbį iki vėlios nakties. Abu de- 
rino savo planus; majoras norėjo tik dėl mandagumo nuvykti pas ją atsi- 
sveikinti, o paskui skubėti tvarkyti savo jungtuvių su Hilarija sūnus žadėjo 
spartinti, kiek įmanoma, savo reikalus. 


Ketvirtas skyrius 


Kitos dienos rytą mūsų majoras aplankė gražuolę našlę, norėdamas su ja 
atsisveikinti ir pagal galimybes, tinkamai įsiterpus, paspartinti sūnaus keti- 
nimus. Jis rado ją vilkinčią dailiais rytiniais drabužiais su pagyvenusia 
moterimi, kurios puikus išsilavinimas ir draugiškumas jį iškart maloniai 
nuteikė. Jaunesniosios žavumas, vyresniosios gražios manieros teikė šiai 
porai nuostabią pusiausvyrą, taip pat ir jų tarpusavio elgsena rodė jas esant 
neatskiriamas vieną nuo kitos. 

Sprendžiant iš visko, jaunesnioji ką tik buvo baigusi siuvinėti tiek daug 
darbo pareikalavusį, vakar mūsų jau matytą aplanką, nes, ištarusi įprasti- 
nius pasveikinimo ir mandagaus svečio sutikimo žodžius, ji pasakė savo 
draugei, paduodama jai meniškąjį kūrinį, lyg tęsdama nutrauktą pokalbį: 

— Matot, vis tiek užbaigiau, nors atrodė, kad dėl visokių trukdymų ir 
delsimų ir galo nebus. 

— Jūs atėjote pačiu laiku, ponas majore, — tarė vyresnioji, — padėsit 
mums išspręsti ginčą arba bent palaikysit vieną ar kitą pusę. Aš teigiu, kad 
niekas nesiims tokio kruopštaus, juvelyrinio darbo, neturėdamas galvoj 
žmogaus, kuriam jis skirtas, ir niekas neužbaigs jo be tokios minties. Pa- 
žvelkit pats į šitą meno kūrinį — taipašjį visai teisėtai vadinu: ar gali kas nors 
šiaip sau pradėti tokį rankdarbį? 

Mūsų majoras, žinoma, negalėjo nepagirti šio darbo. Iš dalies pintas, iš 
dalies siuvinėtas, jis kėlė ne tik susižavėjimą, bet ir norą sužinoti, kaip 
padarytas. Dominavo margaspalvis šilkas, bet ir aukso netrūko, žodžiu, 
buvo neaišku, ar stebėtis daugiau prabanga ar skoniu. 

— Vis tiek čia dar galima kai ką padaryti, — tarė gražuolė, vėl ištempda- 
ma aplanką juosusį kaspiną ir rausdamasi jo viduje. — Nesiginčysiu, — 
kalbėjo ji, — bet papasakosiu, kaip man esti, kai dirbu tokį darbą. Būdamos 
jaunos mergaitės, mes pripratinamos darbuotis pirštais, o mintimis — kla- 
joti po pasaulį; abu įpročiai išlieka, kai mes po truputį mokomos dirbti ir 
pačius sunkiausius bei kruopščiausius darbus, todėl aš neneigiu, kad kiek- 
vieną tokios rūšies darbą visuomet sieju su mintimis, asmenimis, aplinky- 
bėmis, džiaugsmais ir liūdesiu. Tad viskas, ką pradedu, man turi tam tikrą 
vertę, O ką pabaigiu, sakyčiau, pasidaro brangu. Dėl to menkniekis man 
nustoja buvęs menkniekiu, lengviausias darbelis ima ką nors reikšti, O pats 
sunkiausias praturtina tik tuo, kad su juo susiję prisiminimai būna turinin- 
gesni ir išsamesni. Štai kodėl jaučiuosi galinti pasiūlyti savo rankdarbius 
draugams ir mylintiesiems, garbioms ir žymioms asmenybėms; visi jie pri- 
pažįsta man tą teisę, žinodami, jog įteikiu jiems savęs pačios dalelę, kuri be 
jokių žodžių galiausiai maloniai susieja mane su jais ir kuri visados nuošir- 
džiai priimama, kaip draugiškas pasveikinimas. 

Prieštarauti tokiam maloniam prisipažinimui buvo beveik neįmanoma, 
O jos draugė sugebėjo pridurti keletą ausį ir širdį glostančių žodžių. Savo 
ruoštu majoras, būdamas nuo seno įpratęs didžiai vertinti patrauklią romė- 
nų rašytojų ir poetų išmintį ir dėtis į galvą jų nuostabias sentencijas, prisi- 
minė kelias šiam atvejui neblogai tinkamas eilutes, tačiau, nenorėdamas 
pasirodyti pedantu, nedrįso jų ne tik pacituoti, bet ir išvis minėti; vis dėito, 
kad neatrodytų tylenis ir neturįs ką pasakyti, mėgino jas ekspromtu perfra- 
zuoti proza, bet nelabai sekėsi, todėl pokalbis išvis vos nenutrūko. 

Gelbėdama padėtį, vyresnioji dama paėmė į rankas knygą, kurią, įeinant 
svečiui, buvo padėjusi į šalį; tai — tomelis poezijos, kurią abi draugės ką tik 
skaitė; todėl atsirado pretekstas pakalbėti apie poeziją apskritai, bet bend- 
ro pobūdžio pokalbis truko neilgai, nes abi moterys gan greit prisipažino, 
jog apie majoro poeto talentą joms yra tekę girdėti. Sūnus, pats neslėpęs 
pretenzijų į poeto laurus, buvo joms užsiminęs apie tėvo eiles, kai ką net 

padeklamavęs, bet, teisybę sakant, tik dėl to, kad pasigirtų poetine kilme ir, 
kaip jaunimui įprasta, pavaizduotų save kukliu tėvų talentų tęsėju ir 
gausintoju. Tačiau majoras mėgino gintis sakydamas, jog norįs būti laikomas 
tik šiaip literatu mėgėju, o kai buvo priremtas prie sienos ir nebeturėjo kitos 
išeities, bandė bent išsisukinėti, traktuodamas savo kūrybos rūšį, kurios 
turėjo mokytis, kaip priklausančią pačiai žemiausiai pakopai ir nevertą 
tikros poezijos vardo; jis, žinoma, negalįs neigti, kad yra mėginęs šį tą raši- 
nėti, tačiau tik tokius dalykėlius, kurie vadinami aprašomąja arba, tam tikra 
prasme, didaktine poezija“. 

Abi damos, ypač jaunesnioji, palaikė šią poezijos rūšį; tad jaunesnioji 
štai ką pareiškė: 

— Jei nori gyventi protingai ir ramiai — O tai juk galiausiai kiekvieno 
žmogaus troškimas, — tada tau nereikalingi nervus tampantys veikalai, 
savavališkai sudirginantys ir ničnieko neduodantys, sukeliantys nerimą ir vis 
tiek vėl paliekantys vieną su pačiu savimi; kadangi mėgstu poeziją ir negaliu 
be jos apsieiti, man nepalyginamai malonesni tie kūriniai, kurie mane nu- 
kelia į saulėtas vietoves, kur aš vėl pasijaučiu savimi; kurie sugrąžina mano 
širdžiai paprasto kaimo gyvenimo vertę, nuveda krūmais apaugusiais šilais 
į girią, padeda nejučiom įkopti į aukštumą, kad galėčiau gėrėtis lygumų 
ežerais, priešais juos banguojančiais dirbamais laukais, kiek toliau — ka- 
rūnuotomis medžiais kalvelėmis ir galiausiai tolumoje dunksančiais mėly- 
nais kalnais, tarsi užbaigiančiais dailu paveikslą. Jeigu man tai pavaizduoja- 
ma taisyklingais ritmais ir skambiais rimais, tai aš, sėdėdama savo sofoje, 
jaučiu padėką poetui už tai, kad jis mano vaizduotėje nutapė paveikslą, 
kuriuo galiu grožėtis daug ramiau, negu jį matyčiau tikrą galbūt kitomis 
aplinkybėmis, tarkim, po ilgos ir varginančios kelionės. 

Majoras, kuris užsimezgusį pokalbį iš tikrųjų laikė tik galimybe pra- 
šnekti apie savo reikalus, mėgino vėl grįžti prie lyrikos, kur jo sūnus buvo 
pasiekęs tikrai pagirtinų laimėjimų. Tiesiogiai jam niekas neprieštaravo, bet 
buvo norima juokais nukreipti jį nuo pasirinktosios temos, ypač todėl, kad 
jis prakalbo apie aistringo turinio eilėraščius, kuriais jo sūnus buvo siekęs 
perteikti nepalyginamajai damai — ir ne be energijos beisumanumo — savo 
širdies ryžtingąjį prielankumą. 

— Pakęst negaliu įsimylėjusiųjų dainelių, — pasakė gražuolė, — nei kai 
jas skaito, nei kai jas dainuoja; laimingai vienas antrą mylintiems imi ne- 
jučiom pavydėti, o nelaiminga meilė — visuomet nuobodi. 

Čia įsiterpė vyresnioji dama ir, atsigręžusi į savo simpatiškąją draugę, 
tarė: 

— Kam visos tos užuolankos, tas tuščias burnos aušinimas su žmogum, 
kurį gerbiam ir mylim? Kodėl mums neprisipažinus, kad jo puikią poemą 

apie medžioklę, apdainuojančią šitą vyrišką aistrą su visomis smulkmeno- 
mis, mes jau turėjome malonumą iš dalies girdėti, o dabar prašome padekla- 
muoti visą? Jūsų sūnus, — kalbėjo ji, — kai kurias vietas yra mums sakęs at- 
mintinai su tokiu užsidegimu, kad sukėlė mūsų smalsumą ir norą susipažinti 
su visu siužetu. 

Bet kai tėvas vėl pabandė užsiminti apie sūnaus talentus ir juos girti, da- 
mos pasišiaušė, laikydamos tai aiškiu išsisukinėjimu ir netiesioginiu jų 
pageidavimo atmetimu. Jos tol neatstojo nuo majoro, kol tas davė tvirtą žodį 
poemą atsiųsti; tačiau paskesnis pokalbis pakrypo taip, kad majoras sūnaus 
naudai nebeįstengė nieko daugiau pridurti, ypač todėl, kad ir sūnus buvo 
pataręs jokiu būdu reikalo neskubinti. 

Kadangi jau buvo metas atsisveikinti ir mūsų draugas ruošėsi stotis, 
gražuolė, kruopščiai dailindama ką tik surištą aplanko kaspiną, tarė dro- 
viai, pasidarydama dėl to tik dar gražesnė: 

— Deja, jau seniai žinoma, kad poetais ir įsimylėjėliais nėra ko per daug 
tikėti, todėl atleiskit, kad drįstu suabejoti garbingo žmogaus žodžiu ir 
nereikalaujuišjo užstato, rankpinigių, o pati duodu. Imkitšį aplanką, jis turi 
šiek tiek panašumo su jūsų medžioklės poema, daug prisiminimų su juo 
susiję ir nemaža darbelio įdėta, pagaliau jį užbaigiau, — turėkit jį kaip 
priminimą, jog reikia mums atnešti savo mielą kūrinį. 

Ši taip nelauktai įteikta dovana majorą nejuokais pribloškė, jos minia- 
tiūrinis puošnumas taip nesiderino prie tos aplinkos, kurioje jis gyveno, prie 
tų daiktų, kuriais buvo įpratęs naudotis, kad jam buvo sunku tą rankdarbį, 
nors ir dovanojamą, priimti. Bet jis susikaupė, o kadangi joatmintyje visada 
buvo gyvi nemaži literatūrinio palikimo lobiai, tai iš karto jam atėjo į galvą 
vienas klasikinės poezijos gabalėlis. Pasakyti jį visą būtų atrodę pedantiška; 
tačiau jis davė jam mintį, kurią greitai perfrazavo į nuotaikingą sentenciją ir 
pateikė ją kaip malonų padėkos žodį irsubtilų komplimentą; taip baigėsi šis 
epizodas, ir visi liko patenkinti. 

Taigi majoras — ne be tam tikro susierzinimo — pasijuto įsipainiojęs į 
malonių santykių tinklą: jis prižadėjo, netgi įsipareigojo atsiųsti medžiok- 
lės poemą, rašyti dar, ir nors pretekstas nebuvo iš smagiausiųjų, jis vis tiek 
turėjo vertinti kaip sėkmę tai, kad galės palaikyti taip gražiai užsimezgusius 
santykius su tiek daug teigiamybių turinčia moterimi, būsiančia ateityje 
viena iš artimiausiųjų giminaičių. Išėjo jis, jausdamas nemažą vidinį pasi- 
tenkinimą, nes kaip gali nesuvirpėti poeto širdis, kai jo sąžiningiausias ir 
kruopščiausias darbas, tiek ilgai išgulėjęs niekam nežinomas, dabar nctikė- 
tai susilaukė tokio malonaus dėmesio! 

Sugrįžęs į savo laikinąją buveinę, majoras iš karto sėdo rašyti laišką, 
norėdamas savo gerajai sesutei viską kuo smulkiausiai pranešti; nieko 

nuostabaus, kad dėstymas dvelkė tam tikru perdėtu susižavėjimu, kurį pats 
jautė ir kurį dar didino sūnaus įkalbinėjimai, kuriais tas vis pertraukinėda- 
vo rašymą. 

Baronienei laiškas padarė gan prieštaringą įspūdį: nors dėl tos aplinky- 
bės lengvėjo ir spartėjo brolio jungtuvės su Hilarija, ir tai turėjo ją visiškai 
patenkinti, prie gražuolės našlės jai nelinko širdis, net pati nežinojo kodėl. 
O mūsų išvada šiuo atveju būtų tokia. 

Niekuomet nesakyk moteriai, kad žaviesi kokia nors kita moterimi: jos 
perdėm gerai pažįsta savo giminę, kad laikytų ką nors vertą tokios ypatingos 
pagarbos. Vyrus jos įsivaizduoja kaip pirkėjus krautuvėje, kur pardavėjas, 
gerai pažindamas savo prekę, yra palankesnėje padėtyje ir naudojasi proga 
pateikti ją kiek įmanoma patrauklesnėje šviesoje, tuo tarpu pirkėjas visada 
ateina savotiškai nekaltas — jam reikia prekės, jis nori ir geidžia jos ir retai 
kada sugeba pažvelgti į ją išmanančio akimis. Anas puikiausiai žino, ką 
siūlo, o tas ne visada nutuokia, ką ima. Bet žmonių gyvenime ir santykiuose 
čia nieko nepakeisi, taip reikia ir netgi gerai, kad taip yra, nes tuo remiasi 
kiekvienas geismas ir gyvenimo draugo ieškojimas, kiekvienas pirkimas ir 
mainymas. 


Tai, kad baronienė negalėjo likti visai patenkinta nei sūnaus aistra, nei 
tėvo palankiu jos vaizdavimu, lėmė labiau minėtoji moteriškoji nuovoka nei 
šaltas visko apmąstymas. Toks laimingas reikalų pakrypimas į gerąją pusę ją 
pribloškė, bet nedavė ramybės nuojauta dėl dvigubos amžiaus nedermės: 
Hilarija jai atrodė per jauna broliui, o našlė — nepakankamai jauna sūnui. 
"Tuo tarpu reikalai tvarkėsi patys, ir jų nebebuvo įmanoma sulaikyti. Dievo- 
baimingas noras, kad viskas išeitų į gera, išsprūdo jai kaip lengvas atodūsis. 
Norėdama palengvinti sau širdį, ji paėmė plunksną ir pradėjo rašyti laišką 
anai žmones gerai pažįstančiai draugei. Įžangoje nuosekliai išdėsčiusi visus 
įvykius, toliau tęsė šitaip: 

„Tie būdai, kuriais jaunoji našlė suka galvas vyrams, man neblogai žino- 
mi, moteriškos draugijos ji, atrodo, vengia ir pakenčia prie savęs tik vieną 
vienintelę moterį, kuri jai ne konkurentė, vien pataikauja ir, kai jos neby- 
liosios teigiamybės lieka neveiksmingos, sugeba žodžiais ir sumaniais 
veiksmais į jas atkreipti dėmesį. Tokio spektaklio žiūrovais ir dalyviais 
būtinai turi būti vyrai, todėl kyla reikmė juos patraukti, išlaikyti. Nieko pikto 
apie šią dailios išvaizdos moterį aš negalvoju, ji, man regis, yra ganėtinai 
padori ir apdairi, bet tokia geidulinga tuščiagalvė aplinkybėms irgi kai ką 
aukoja, bet blogiausia, mano supratimu štai kas: ne visada ji veikia sąmonin- 
gai ir apgalvotai — jos veiksmus lemia ir ją saugo tam tikras įgimtas natū- 

ralumas, ir tai, kas daro tokią prigimtinę koketę itin pavojingą, yra iš 
nekaltumo atsirandantis įžūlumas“. 


Majoras, grįžęs namo, visą savo laiką skyrė dvarams — nuo ankstaus ryto 
iki vėlyvo vakaro apžiūrinėjo juos ir tyrė jų ūkio reikalus. Dabar jis buvo 
tokioje būsenoje, kuri rodė, jog įgyvendinti kokią nors teisingą, gerai su- 
manytą idėją trukdovisokiausios kliūtys ir daugybėatsitiktinumų, ir susidaro 
įspūdis, kad pirmasis sumanymas beveik pradingsta, tarpais atrodo net visai 
žlungantis, kol didžiausioje sumaištyje protas vėl išvysta sėkmės galimybę, 
jei tik pamatome laiką, kaip geriausią nenugalimos ištvermės sąjungininką, 
ištiesiant mums ranką. 

Taip ir šiuo atveju gražiu, didžiulių, bet apleistų valdų liūdnas vaizdas 
galėjo sukelti visišką neviltį, jeigu išmaningi ir nuovokūs ekonomistai 
nebūtų numatę, kad per kelis metus, protingai ir sąžiningai padirbėjus, 
įmanoma apmirusius ūkius atgaivinti, o sustingusią veiklą pagyvinti, ir 
galiausiai, įvedus tvarką ir ėmusis darbo iš peties, būtų galima savo tikslą 
pasiekti. 

Atvyko ir gyvenimo malonumus dievinantis obermaršalas, bet ne vienas, 
osu labai kvalifikuotu advokatu, tačiau daugiausia rūpesčių majorui kėlė ne 
tas teisininkas, bet brolis, priklausantis prie tų žmonių, kurie neturi gyvenime 
jokių tikslų, o jei ir mato kokį, tai atmeta būdus ir priemones jo siekti. Svar- 
biausiąja savo gyvenimo reikme jis laikė kasdien ir kas valandą jausti malo- 
nų patogumą. Ilgai delsęs ir svyravęs, jis galiausiai rimtai ryžosi atsikratyti 
savo kreditorių, nusimesti jį slėgusią dvarų naštą, sutvarkyti pašlijusį namų 
ūkį, gauti be jokių rūpesčių padorias ir garantuotas pajamas, bet neatsisa- 
kydamas nė vieno, net paties mažiausio savo ligšiolinio gyvenimo įpročio. 

Apskritai jis sutiko perleisti visiškon brolio ir sesers nuosavybėn visus 
savo dvarus ir ūkius, taip pat ir pagrindinį dvarą, bet ne visai norėjo atsisakyti 
teisių į kažkokį kaimynystėje esantį paviljoną, į kurį buvo pratęs kasmet savo 
gimimo dieną kviestis senus draugus ir naujuosius pažįstamus, ir į gretimą 
parką, jungiantį paviljoną su pagrindiniu pastatu. Baldai turėjo visi likti 
paviljone, taip pat — ant sienų kabantys vario raižiniai ir garantuojamas 
špalerinių vaismedžių derlius. Persikai ir rinktinių veislių braškės, kriaušės 
ir dideli gardūs obuoliai, ypač tam tikra pilkų nedidukų rūšis, kuriais jis jau 
daugelį metų buvo pratęs pagerbti našlę kunigaikštienę, — visa tai turėjo 
jam kuo sąžiningiausiai būti tiekiama. Prie šių įsipareigojimų prisidėjo ir 
kitos sąlygos, mažiau reikšmingos, bet nepaprastai apsunkinančios šeiminin- 
ką, žemės nuomininkus, valdytojus ir sodininkus. 

Beje, obermaršalas švytėte švytėjo, nes jam buvo įsismelkusi į galvą 
mintis, jog visa ateitis, kaip ją piešė jo lengvabūdė vaizduotė, galų gale 

susitvarkys pagal jo norus, todėl jis pirmiausia pasirūpino gerai pavalgyti, 
kad kiek prasimankštintų — išsiruošė kelioms valandoms pamedžioti, 
pasakojo ištisas serijas anekdotų ir vis šypsojosi kaip mėnulis; toks jis ir 
išvažiavo, nuoširdžiausiai padėkojęs majorui už tikrai brolišką poelgį; papra- 
šė dar šiek tiek pinigų, liepė paimti iš sandėlio ir kruopščiai sudėti į laga- 
miną mažuosius pilkuosius aukso obuolius, kurie šiemet ypač gerai buvo 
užderėję, ir su šiuo lobiu išvyko į našlės rezidenciją, kur ketino jį įteikti 
kunigaikštienei kaip laukiamą pagarbos ženklą, ir iš tikrųjų obermaršalas 
čia buvo draugiškai ir maloniai priimtas. 

Tuo tarpu majoras liko priešingų jausmų kankinamas, ir toji painiava, 
prieš kurią dabar atsidūrė, būtų jį išvariusi iš proto, jei ne tas gaivinantis 
jausmas, kuris visad gelbsti veiklos žmogų, kai jis mato siūlo galą, kurio 
įsitvėrus galima viską išnarplioti ir sutvarkyti. 

Laimė, advokatas pasirodė esąs doras žmogus, turįs darbo per akis, to- 
dėl šį reikalą pasistengė baigti greitai. Kita panaši sėkmė nusišypsojo tada, 
kai vienas iš obermaršalo tarnų sutiko už ne per didžiausią atlyginimą 
pasilikti tarnauti naujam šeimininkui, žodžiu, galima buvo tikėtis viską 
pasibaigsiant neblogai. Kad ir kokia maloni buvo ši viltis, majoras, kaip sąži- 
ningas žmogus, jautė pagal šio sandėrio peripetijas, jog norint kaip reikiant ir 
švariai susitvarkyti, ne visada apsieinama vien švariomis priemonėmis. 

Prigavęs valandžiukę laisvesnio laiko, majoras išskubėjo į savo dvarą, 
kur, tebeturėdamas galvoje gražiajai našlei duotą pažadą, susirado savo 
eilėraščius, išlikusius gražiai ir tvarkingai sudėtus; jų beieškant, į rankas vėl 
papuolė prisiminimų sąsiuviniai su ištraukomis, padarytomis skaitant 
senuosius ir dabarties autorius. Kadangi jis labai mėgo Horacijų ir romėnų 
poetus, todėl ir didžiuma ištraukų buvo iš jų kūrybos, ir jam krito į akis tai, 
kad beveik visos išrašytosios vietos reiškė liūdesį dėl praėjusių laikų, dėl 
nebesugrąžinamo gyvenimo ir jausmų. Vietoj daugybės čia pateikiame tik 
vieną pavyzdį: 


„Heu! 
Oual mens est hodie, cur eadem non puero fuit? 
Vel cur his animis incolumes non redeunt genae!“* 
Kas širdy man šiandien daros? 
Ko taip giedra, taip ramu! 
Juk vaikystei atšuoliavus, 
Buvo gera, bet graudu. 
O kai metai ima slėgti, 
Sielą krimst be atvangos, 
Aš norėčiau vėl regėti 
Ją sugrįžtant atgalios. 

Ištraukęs iš tvarkingai sudėtų popierių medžioklės poemą, majoras 
pasidžiaugė gražiu rankraščiu, prisimindamas, kaip prieš daugelį metų jis 
kruopščiausiai perrašė ją lotyniškomis raidėmis į popieriaus lapą, kurio 
dydis — aštuntadalis lanko. Kūrinys puikiai įtilpo į brangųjį aplanką, nes jo 
formatas, kaip sakyta, buvo gan nemažas, ir retam autoriui yra tekę matyti 
savo kūrinį įrištą į tokius puikius viršelius. Mirk plyšk reikėjo pridėti keletą 
eilučių, bet proza nelabai tiko. Jam vėl dingtelėjo galvon ta pati, kaip ir 
anąsyk, vieta iš Ovidijaus, tik dabar manė išsisukti iš padėties poetine 
parafraze, 0 tąsyk buvo sukūręs prozos variantą. 


Nec factas solum vestes spectare juvabai, 
Turn guogue dum fierent; tantus decor adfuit arti." 


Mūsų kalba: 


Mačiau rankas jos talentingas — 
Tą laiką puikųjį menu! — 

Jos kūrė meną stebuklingą, 
Visiems paliudyti galiu. 

Dabar jisai — jau mano daiktas. 
Prisipažistu aš — kas bus, tas bus: 
O, kad nebūtų jis dar baigtas! — 
Nes darbas pats juk istabus. 


Tačiau neilgai majoras buvo patenkintas savo eiliuotu vertimu; jam 
nepatiko, kad gražią veiksmažodžio dun fierent formą teko pakeisti blankiu 
daiktavardžiu darbas, ir ypač erzino jį tai, kad šitos vietos, nors ir nemažai 
suko galvą, nepavyko pagerinti. Užtat dabar staiga vėl atgijo jo meilė seno- 
vės kalboms, ir vokiškojo Parnaso spindesys, to, ant kurio ir jis pats patyliu- 
kais taikėsi užsėsti, ėmė jo akyse blėsti. 

Bet štai, kada jam jau rodėsi, jog šis nuotaikingas komplimentas — jei 
nelyginsi su originalu — skamba visai pusėtinai ir moteriai turėtų patikti, 
kilo dar viena nerimastis: ar jis, negalėdamas rašyti galantiškų eilių, 
nebūdamas įsimylėjęs, nevaidina čia kartais kaip būsimas uošvis keisto 
vaidmens? Tačiau blogiausioji mintis atėjo paskiausiai: anos Ovidijaus 
eilutės skirtos Arachnei2, tokiai pat miklių rankų, gražiai ir kruopščiai 
audėjai. Bet kadangi Minerva iš pavydo pavertė ją voru, buvo rizikinga 
gražią moterį, nors ir iš tolo, lyginti su vabzdžiu, tūnančiu išskleisto tinklo 
viduryje. Juk galima buvo manyti, kad toje išsilavinusioje draugijoje, su 
kuria bendravo mūsų dama, rasis koks apsiskaitėlis, kuris suuos, kur esama 

tokio palyginimo. Kaip majoras išsisuko iš tos keblios padėties, mums 
patiems nežinoma, ir šį atvejį mes turime priskirti prie tų, ant kurių mūzos 
išdykaudamos užmeta savo skraistę. Trumpiau sakant, medžioklės poema 
buvo išsiųsta, bet apie ją reikia dar pasakyti keletą žodžių. 

Skaitytoją smagiai nuteikia neapsakomos aistros medžioti vaizdavimas, 
taip pat ir viso to, kas jai sudaro palankias sąlygas, atskleidimas: gražiai 
aprašoma metų laiku kaita, kai kiekvienas iš jų savaip kviečia ir skatina imtis 
šautuvo. Visų medžiojamų žvėrelių, kurie patenka į pasalą, elgsena, įvairių 
medžiotojų charakteriai, tų, kurie atsidavę šiam pomėgiui ir nebijo jokių su 
juo susijusių vargų, visokie atsitiktinumai, tai padedantys, tai trukdantys 
sėkmei, viskas, ypač sparnuočiai, susilaukė autoriaus nuotaikingo dėmesio 
ir labai savito traktavimo. 

Pradedant kurtinių poravimusi ir baigiant antruoju slankų skrydmečiu, 
onuojo — iki pat medžiotojų būdos pastatymo — nieko neliko nepastebėta, 
priešingai: viskas buvo akylai pamatyta, aiškiai užfiksuota, aistringai sekta 
įvykių eiga, lengvai, su humoru, dažnai ir ironiškai pavaizduota. 

Tačiau visoj poemoj skambėjo anas mums jau pažįstamas elegiškas 
tonas; ši poema buvo sukurta pirmiausia kaip atsisveikinimas su šitais 
gyvenimo džiaugsmais ir dėl to, nors ir įgavosentimentaloką smagiai išgyventų 
dienų atspalvį ir darėskaitytojui labai malonų poveikį, vis tiek galų gale kėlė, 
kaip ir anos giliamintės sentencijos, tam tikrą tuštumos jausmą, ateinantį 
paprastai po patirto malonumo. Nežinia, ar vartydamas šiuos popierius, ar 
šiaip staiga užėjus blogai savijautai — majoras prarado nuotaiką. Toje 
kryžkelėje, kurioje jis dabar pasijautė atsidūręs, staiga aiškiai suvokė, kad 
metai, nešdavę anksčiau vieną puikią dovaną po kitos, paskui pradeda vėl 
viską palengva atsiimti. Praleista išvyka pasimaudyti, be jokių malonumų 
prabėgusi vasara, trūkumas per ilgą laiką įprasto judėjimo, tokie ir panašūs 
dalykai sukėlė jam tam tikrą kūniško nepatogumo jausmą, kurį jis palaikė 
tikra neganda ir dėl to pasidarė daug nekantresnis, negu iš tikrųjų buvo 
pamato. 

Bet kaip ir moterys tą akimirką, kuomet jų iki šiol visiems akivaizdus 
grožis ima darytis abejotinas, išgyvena nepaprastai skausmingai, taip ir 
vyrus, pasiekusius atitinkamą metų ribą, kad ir kokie tvirti dar būtų, pati 
mažiausia mintelė apie galimą nepakankamą pajėgumą nuteikia itin 
nemaloniai, sakytume, netgi šiek tiek gąsdina. 

Tačiau viena pradėjusi ryškėti aplinkybė, lyg ir turėjusi sukelti jam 
nerimą, padėjo atgauti gerą nuotaiką. Jo kosmetikos reikalų tarnas, neatsto- 
jęs nuojoiršios kaimo akcijos metu, atrodo, jau kiek laiko keitė taktiką, nes, 
sprendžiant iš visko, tai daryti jį vertė suintensyvėjusi majoro veikla: vos 
prašvitus jis jau būdavo ant kojų, kiekvieną mielą dienelę išjodavo ir 

vaikščiodavo pėsčiomis po kaimus, priimdavo daugybę su reikalais atėjusių 
žmonių, o kai būdavo namie obermaršalas, tai ir nemaža be reikalo 
apsilankiusiųjų. Jau buvo praėję apsčiai dienų, kai kosmetikas nebevargino 
majorovisokiausiomis smulkmenomis, kuriomis užsiiminėti būtų tikę nebent 
mimui, bet užtat nepalyginamai griežčiau vertė vykdyti tuos pagrindinius 
reikalavimus, kuriuos iki šiol temdydavo begalės įmantrybių. Svarbiausia 
buvo daryti visa, kas stiprina sveikatą, o ne palaiko jos regimybę, ypač reikė- 
jojausti saiką ir taikytis prie besikeičiančių aplinkybių irsąlygų, rūpestingai 
prižiūrėti odą ir plaukus, antakius ir dantis, rankas ir nagus, o šių dailia iš- 
vaizda ir reikiamu ilgiu mokovas jau seniai rūpinosi be perstojo. Dar ir dar 
kartą primygtinai pabrėžęs santūrumo svarbą visais tais gyvenimo atvejais, 
kurie žmogų paprastai išmuša iš pusiausvyros, grožio išlaikymo mokytojas 
paprašė atleidžiamas, nes ponui naudos iš jo nebebūsią. Galima buvo 
manyti, kad jis panoro grįžti pas savo tikrąjį patroną, idant galėtų vėl atsi- 
duoti kaleidoskopiškiems teatro gyvenimo malonumams. 

Ir iš tikrųjų, paliktas ramybėje, majoras pajuto, kaip širdy pasidarė gera. 
Supratingam žmogui užtenka tik įeiti į normalias vėžes — irjis jau laimin- 
gas. Dabar jis vėl galėjo laisvai, kaip ir anksčiau, jodinėti, medžioti, daryti 
viską, kas su tuo susiję; tokiomis vienatvės akimirkomis Hilarijos paveiks- 
las džiaugsmingai grįždavo jo vaizduotėn, ir jis vis labiau įsijausdavo į jau- 
nikio vaidmenį, tą galbūt pačią maloniausią būseną, kuri duota mums, 
gyvenantiems pagal dorovės įstatymus. 

Jau kelintas mėnuo visi šeimos nariai laikėsi skyrium ir mažai težinojo 
apie vienas kitą; majoras vis buvo užsiėmęs sostinėje, norėdamas galutinai 
suderinti ir sutvarkyti savo reikalus, baronienė ir Hilarija turėjo daug 
malonių rūpesčių, ruošdamos turtingą kraitį; sūnus, aistringai tarnaudamas 
savo gražuolei, atrodo, dėl to buvo viską pamiršęs. Atėjusi žiema apgaubė 
visus kaimo būstus nuotaiką slegiančiomis liūtimis ir ankstyvomis sutemomis. 

Jeigu vieną tokią niūrią lapkričio naktį kas nors būtų ne per toliausiai 
nuo šių dvaro rūmų pasiklydęs ir blausioje debesų užstoto mėnulio šviesoje 
mėginęs įžvelgti nykius laukus ir pievas, gūdžius miškelius, kalnelius ir 
krūmus, 0 paskui, staiga pasisukęs ir iš už kampo pamatęs visus ryškiai 
apšviestus ilgo pastato langus, tikrai būtų pamanęs, jog ten užtiks šventiš- 
kai išsidabinusią draugiją. Bet kaip jis būtų nustebęs, kai, užvestas laiptais 
vieno iš nedaugelio tarnų į akinančios šviesos nutviekstus, jaukius, dailiai 
apstatytus ir šiltai iškūrentus kambarius, čia būtų išvydęs tik tris maloniai 
gyvenančias moteris — baronienę, Hilariją ir tarnaitę. 

Kad nemanytume, jog užtikome baronienę šventiškai nusiteikusią, turi- 
me paaiškinti štai ką: šio ryškaus kambarių apšvietimo nereikėtų laikyti 
kokiu nors ypatingu reiškiniu, — tai įprotis, kurį ponia atsinešė, atitekėdama 

įšiuos namus. Augusi irauklėta vyriausiojo dvaro valdytojo šeimoje, ji buvo 
įpratusi iš visų metų laikų atiduoti pirmenybę žiemai ir gausų apšvietimą 
padaryti visų savo žiemos malonumų stichija. Nors vaško žvakių niekuomet 
netrūko, vienas iš jos seniausiųjų tarnų turėjo tokią didelę aistrą visokioms 
naujovėms, kad vargu ar būtų kas lengvai galėjęs aptikti kokią nors neseniai 
išrastą lempos rūšį, kurios jis nebūtų mėginęs rūmuose vienur ar kitur 
įtaisyti — dėl to šviesos vienose vietose gerokai pagausėdavo, 0 kitose — 
tarsi pritrūkdavo. 

Baronienė, paklusdama širdies šauksmui ir viską gerai apgalvojusi, 
atsisakė dvaro damos padėties, ištekėdama už stambaus žemvaldžio ir 
ūkininko iš prigimties, bet kadangi kaimo gyvenimas jai iš pradžių nepatiko, 
jos atidus vyras, gavęs kaimynų sutikimą, iš dalies ir vykdydamas vyriausybės 
potvarkius, taip gerai sutvarkė kelius į visas puses keliolika mylių aplinkui, 
kad tokio puikaus susisiekimo su kaimynais tikrai paieškoti reikėjo; tačiau 
iš tiesų šitas pagyrimo vertas sumanymas turėjo kitą tikslą: kad ponia, ypač 
gražiuoju metų laiku, galėtų sėsti į ekipažą ir dardėti kur patinka, o žiemos 
metu — mielai sėdėtų namie su vyru; todėl ir stengėsi tasai gausia šviesa 
padaryti naktį kaip dieną. PO vyro mirties baronienei atėmė nemažai laiko 
nuoširdus rūpinimasis dukterimi, dažni brolio apsilankymai padėjo išlaiky- 
ti dvasinę pusiausvyrą, O įprastas ryškus patalpų apšvietimas teikė jauku- 
mo, kuris prilygo tikram pasitenkinimui. 

Bet šį kartą tokia šviesos gausa buvo tikslinga, nes viename iš kambarių 
matome nelyginant kalėdinių dovanų parodą, tiesiog švytinčią ir traukte 
traukiančią akį. Kambarinė buvo įkalbėjusi rūmų tarną apšvietimą dar 
labiau sustiprinti, o pati išdėliojo ir išskleidė viską, kas iki šiol buvo įsigyta 
Hilarijos kraičiui, bet padarė tą dalyką taip gudriai ir klastingai, kad labiau 
matytųsi tai, ko dar trūksta, 0 ne pabrėžtų, kas jau esama. Patys būtiniausi 
daiktai — suprantama, iš puikiausių medžiagų ir geriausių meistrų gamybos 
— jau buvo namuose; netrūko ir visai netikslingų pirkinių, tačiau Ananeta 
vis tiek dar sugebėjo atskleisti akivaizdžių spragų ir visais tais atvejais, kur 
lygiai taip pat sėkmingai buvo galima įžvelgti ir kuo logiškiausias sąsajas. 
Nors visi gražiai išdėstyti baltiniai savo baltumu akinte akino, nors drobės, 
muslinas ir kitos ploniausios medžiagos — nesvarbu, kaip jos besivadintų — 
švytėte švytėjo, aiškiai trūko spalvotų šilkų, kurių pirkti buvo išmintingai 
neskubama, nes, turint galvoje mados kaprizus, norėta pateikti tai, kas 
naujausia, kaip paskutinį mados žodį ir visko apvainikavimą. 

Maloniai apžiūrėję parodą, visi grįžo prie savo įprastinių, nors ir gana 
skirtingų darbų. Baronienė, kuri puikiai suprato, kas jauną, dailią mergi- 
ną — vis tiek, kur likimas ją benublokštų — daro ir kaip asmenybę patrauklią 
ir visuomenėje pageidaujamą, sugebėjo taip įvairiai ir visapusiškai vado- 

vauti jos lavinimui, kad Hilarija, nors dar jaunutė, visur jau jautėsi ir elgėsi 
savarankiškai, per kiekvieną pokalbį rasdama ką pasakyti ir išlaikydama 
savo amžiui būdingą jaunatviškumą. Kaip tą buvo įmanoma pasiekti, per 
daug ilgai reikėtų aiškinti; užteks pasakius, kad šį vakarą nelyginant veidro- 
dyje atsispindėjo, kaip iki šiol buvo gyvenama. Įdomūs skaitymai, malonus 
skambinimas fortepijonu, švelniai žavus dainavimas ir šįkart keitė vienas 
kitą, įvairindami ilgas žiemos valandas, tik dabar viskas įgavo daugiau 
reikšmės, galvoje abi turėjo tretįjį — mielą gerbiamą žmogų, kurį rengiantis 
maloniai sutikti buvo šio to mokomasi iš anksto. Saldus nuotakos jausmas 
užliejo ne tik Hilarijos širdį; dalį jo subtiliai išgyveno ir motina, net Ananeta, 
šiaip jau tik išmintinga ir darbšti moteris, irgi pasijuto lyg turinti tam tikrų 
tolimų vilčių, kurios jai žadino vaizduotę, kad štai ji laukia grįžtančio ar jau 
sugrįžusio draugo. Taip visų trijų savaip malonių ir simpatiškų moterų 
jausmai, veikiami gausios šviesos, jaukios šilumos ir patogumo, susilygino. 


Penktas skyrius 


Stiprus beldimasis ir šūksmai prie tolimųjų vartų, grasinantys ir reika- 
laujantys balsai, fakelų žiburiai kieme nutraukė švelnų dainavimą. Tiesa, 
triukšmas prislopo anksčiau, nei buvo sužinota kas ir kaip, bet ramu nepa- 
sidarė: girdėjosi laiptais lipančių vyrų žingsniai ir gyvos šnekos. Durys 
atsidarė be įspėjimo, moterys išsigando. Į kambarį įvirto Flavijus, tiesiog 
baisu žiūrėti: visas pasišiaušęs — vieni plaukų kuokštai stovėjo statūs, kiti, 
lietaus permerkti, karojo nutįsę; drabužiai suplėšyti, lyg jis būtų brovęsis per 
spyglynus ir tankiausius krūmus; purvinas nuo galvos iki kojų, tartum būtų 
maujojęs po pelkes ir molynus. 

— Tėvai! — šaukė jis. — Kur mano tėvas? 

Moterys stovėjo suglumusios. Senas medžiotojas, pats pirmasis jo tarnas 
ir jį labai mylintis globėjas, įeidamas su juo kartu, aiškino: 

— Nėra čia tėvo. Nurimkit! Pasižiūrėkit: čia teta, štai dukterėčia!.. 

— Jis ne čia? Tai paleiskit mane, aš jį susirasiu, jis vienas turi mane iš- 
klausyti, tuomet galėsiu mirti. Noriu dingti iš čia, tos šviesos, toji diena mane 
akina, žudo mane. 

Įėjo namų gydytojas, sugriebė jo ranką ir ėmė atsargiai tikrinti pulsą; 
subėgę juos apsupo keletas persigandusių tarnų. 

— Kaip galiu stovėt ant šitų kilimų? Aš sutepsiu, sugadinsiu juos. Mano 
nelaimė varva ant jų, mano sujauktas likimas juos aptaškys. 

Flavijus ėmė veržtis pro duris; tai buvo gera proga jį išvesti ir nugabenti 

į tolimąjį svečių kambarį, kur paprastai gyvendavo tėvas. Motina ir duktė 
stovėjo kaip suakmenėjusios: jos regėjo furijų persekiojamą Orestą?, ne 
sutaurintą meno,o baisioje, atstumiančioje tikrovėje, kuri, kontrastuodama 
su jaukia, ryškiomis mirguliuojančių žvakių liepsnelėmis apšviestų kamba- 
rių ištaiga, atrodė dar siaubingesnė. Sustingusiais Žvilgsniais moterys spok- 
sojo viena į kitą, ir kiekviena manė antrosios akyse reginti tą siaubo 
paveikslą, kuris taip giliai įsirėžė jos pačios vyzdžiuose. 

Dar nevisai atsipeikėjusi, baronienė siuntinėjo tarnus vieną paskui kitą, 
norėdama sužinoti apie Flavijaus savijautą. Abi galėjo kiek aprimti, kai 
buvo pranešta, kad jis nurengiamas, sausai nušluostomas ir juo rūpinamasi, 
būdamas pusiau be sąmonės, jis leidžia daryti viską, kas reikia. Į pakartoti- 
nus jų klausimus buvo atsakyta, kad turėtų kantrybės. 

Pagaliau vis dar įsibaiminusios moterys sužinojo, kad jam buvo nuleistas 
kraujas ir panaudoti visi kiti įmanomi raminimo būdai; dabar jis aprimęs ir 
tikimasi, kad užmigs. 

Artėjo vidurnaktis; baronienė pareikalavo, kai Flavijus užmigs, jį pama- 
tyti; iš pradžių gydytojas nesutiko, bet paskui nusileido, o Hilarija įsiveržė 
kartu su motina. Kambaryje buvo tamsu, tik viena žvakutė blausiai švietė už 
žalios širmos; beveik nieko nesimatė ir nesigirdėjo. Motina prisiartino prie 
lovos, Hilarija, labai išsiilgusi, čiupo už žvakės ir apšvietė miegantįjį. Jis 
gulėjo nusisukęs, bet nepaprastai daili ausis ir apvalus skruostas, dabar kiek 
blyškokas, gražiai persišvietė per vėl besiriečiančias garbanas, 0 nejudanti 
ranka su gan ilgais, švelniais, bet stipriais pirštais kaustė neramu žvilgsnį. 
Hilarija, prilaikydama savo kvėpavimą ir tarsi išgirdusi jo tylų alsavimą, 
prinešė žvakę arčiau, kaip toji Psichė“, rizikuodama pažadinti jį iš palaimin- 
gojo miego. Gydytojas atėmė žvakę ir palydėjo jas, pašviesdamas kelią, į jų 
kambarius. 

Kaip šitie geri, visokeriopos užuojautos verti žmonės praleido likusias 
nakties valandas, mums taip niekad ir nepaaiškėjo,; tiktai kitą rytą abi 
moterys pasirodė didžiai nekantraudamos. Klausinėjimams nebuvo galo, 
norą pamatyti ligonį reiškė atsargiai, bet primygtinai; trumpai jį aplankyti 
gydytojas leido tik prieš pietus. 

Įėjus baronienei, Flavijus padavė jai ranką. 

— Atleiskit, miela tetule, pakentėkit truputį, tikiuosi — neilgai. 

Priėjo Hilarija, ir jai jis padavė ranką. 

— Labas,sesute! — Šie žodžiai persmelkė jaiširdį; jis vis dar tebelaikė jos 
ranką, ir abu žvelgė vienas į kitą — puiki porelė, nors žmonės ir labai 
skirtingi. Juodos žibančios jaunuolio akys gerai derėjo prie tamsių susivėlu- 
sių garbanų, tuo tarpu jinai iš pamatymo atrodė angeliškai rami, tačiau prie 
ją sukrėtusio įvykio nūnai prisidėjo iš dabarties išplaukianti nuojauta. 
„Sesute!“ — šis kreipinys sujaudino ją iki sielos gelmių. Baronienė tarė: 

— Kaip jautiesi, mielas sūnėnai? 

— Visai pakenčiamai, bet elgiasi jie su manim bjauriai. 

— Kaip tai? 

— Jie leido man kraują, o tai yra Žiauru; jie atėmė jį iš manęs, ir tai yra 
nesąžininga, jis juk priklauso ne man, o vien tik jai, tik jai. — Sulig tais 
žodžiais jis visas pasikeitė ir, apsipylęs graudžiomis ašaromis, krito kniūps- 
čias ant pagalvės. 

Motina pastebėjo, kaip Hilarijos veidas persikreipė, atrodė, tarsi praga- 
ro vartai būtų priešais ją atsivėrę, ir tas mielas vaikelis pirmą kartą išvydo 
siaubą, kurio visą gyvenimą nebepamirš. Susijaudinusi Hilarija skubiai 
nubėgo per salę į patį galinį kabinetą ir susmuko ant sofos; motina nusekė 
iš paskos ir ėmė klausinėti, ką, beje, ir pati jau suprato. Hilarija, pakėlusi 
savo paklaikusias akis, sušuko: 

— Kraujas! Jo kraujas priklauso jai, tiktai jai! Neverta jinai jo! Vargšas! 
Nelaimingas! 

Tuos žodžius pasakiusi, ji nebesulaikė karčių ašarų srauto, ir jos širdelei 
pasidarė lengviau. 

Kas ryšis atskleisti, pagarsinti išgyvenimus, susijusius su visais tais įvy- 
kiais, parodyti abiejų moterų sielvartą, kurį atnešė šis pirmas susitikimas? 
Labai pakenkė jis ir negaluojančiam, — bent jau taip aiškino gydytojas, 
kuris, nors ir gan dažnai ateidinėjo ką nors pranešti ir paguosti, vis dėlto 
jautė pareigą uždrausti pakartotinius susitikinėjimus. Reikia pasakyti, kad 
jo nurodymams niekas ir nesipriešino; duktė nedrįso reikalauti to, kam 
motina nebūtų pritarusi, ir taip visi klausė to išmintingo žmogaus paliepi- 
mų. Užtat gydytojas netrukus nuramino pranešdamas, kad Flavijus pareika- 
lavęs popieriaus ir rašalo ir kai ką užrašęs, bet tuoj pat lapelį paslėpęs lovoje. 
Dabar prie nerimasties ir nekantrumo prisidėjo dar smalsumas, atėjo kan- 
kinančios valandos. Už kiek laiko gydytojas vis dėlto atnešė popieriaus 
lapelį, kuriame skubria, bet lengva gražia rašysena buvo pabrėžtos šios 
eilutės: 


Stebuklas žmogų atveda pasaulin, 
Stebukluose kvaišys ir galą gauna. 
Per koki slenkstį žingsniai mūsų virsta 
Klajot paskui keliais nežinomybės? 
Kai pažiūrėjau į dangaus platybes, 
Išvydau naktį, pragarą tr mirįį. 


Čia poezijos menas dar kartą įrodė savo gydomąsias galias. Neatsiejamas 
nuo muzikos, jis padeda pasveikti kiekvienai sielai, išvaduoja ją nuo kančių, 

nes pažadina jas, sukelia jų audrą, o paskui, skausmui rimstant, išblaško. 
Gydytojas neabejojo, kad jaunikaitį veikiai bus galima vėl pastatyti ant kojų; 
būdamas sveikas kūnu, jis greit vėl pralinksmės, jei tik pavyks pašalinti ar 
bent palengvintijosielą slegiančią aistros naštą. Hilarija svarstė, kaip ir kokį 
atsakymą davus, ji atsisėdo prie fortepijono ir mėgino kenčiančiojo eilėms 
surasti tinkamą melodiją. Tai jai nesisekė padaryti, nes jos sieloje nesirado 
atgarsio tokioms didelėms kančioms, bet, ieškant muzikos, ritmas ir rimas 
tiek įsismelkė į jos sąmonę, kad į aną Flavijaus eilėraštį ji irgi atsakė 
raminančiomis, linksmomis eilėmis, kurios kiek pašlifavus ir pataisius 
skambėjo taip: | 


Nors skausmas, širdgėla tave kankina, 
Vis tiek esi jaunystės džiaugsmui gimęs; 
Tad žingsnį ženk tuoj pat lemtingą 

Ir grįžk atgal glėbin skaisčios draugystės. 
Te niekad laimės, gėrio tau nestinga, 

Ir vėl gyvenimo šaltinis trykšta. 


Gydytojas, šeimos bičiulis, ėmėsi paštininko pareigų, tai jam pasisekė; 
jaunikaičio atsakymas buvo jau ramesnis; Hilarija tęsė padėties švelninimo 
misiją, ir, atrodo, debesys po truputį ėmė sklaidytis, padangė giedrėti; mes 
galbūt dar turėsime progos papasakoti, kaip vyko šis nepaprastas gydymas. 
Vienu žodžiu, taip bendraujant, laikas bėgo greit ir maloniai; brendo sąlygos 
normaliam pasimatymui, kurio gydytojas nematė reikalo atidėlioti. 

Tuo tarpu baronienė ėmėsi kraustyti ir tvarkyti senus popierius, ir šis 
dabartines sąlygas atitinkantis darbas nuostabiai veikė jos sudirgintą sielą. 
Atmintin sugrįžo keleri pastarieji metai: per tą laiką teko išgyventi nemaža 
sunkių lemtingų dienų, 0 jų prisiminimas teikė jėgų įveikti šiandienos 
negandas; labiausiai jaudino ją, kai prieš akis vėl iškilo gražūs santykiai su 
Makarija, ypač kebliomis gyvenimo akimirkomis. Širdis vėl negalėjo atsigė- 
rėti šita nepakartojama moterimi, ir ji tuoj pat nusprendė ir šį kartą kreiptis 
į ją, nes kam kitam ji patikės užplūdusius jausmus, kam dar atskleis savo 
nerimą ir viltis? 

Tarp popierių ji rado mažytį brolio portretą; žiūrėdama į jį, negalėjo 
nesišypsoti ir neatsidusti — koks vis dėlto jis panašus į sūnų! Tą akimirką 
užtiko ją Hilarija, paėmė paveikslėlį — tas panašumas ją taip pat pribloškė. 

Praėjo dar kiek laiko, ir pagaliau Flavijus, gydytojui leidus ir jam lydint, 
žinoma, iš anksto pranešęs, pasirodė prie pusryčių stalo. Moterys šio pirmo- 
jo susitikimo bijojo. Bet juk dažnai pasitaiko, kad svarbiomis, netgi baisio- 
mis akimirkomis atsitinka kas nors linksma ar net juokinga; taip, laimė, 

buvo ir dabar. Sūnus atėjo nuo galvos iki kojų apsivilkęs tėvo drabužiais; 
kadangi iš jo paties apdaro tik skarmalai bebuvo likę, turėjo kai ką atsirinkti 
iš majoro darbo ir medžioklės aprangos, kurią jis patogumo dėlei laikė pas 
seserį. Baronienė buvo benusišypsanti, bet susilaikė, Hilarija susijaudino, 
pati nežinodama kodėl); ji nusigręžė, 0 jaunikaitis nesugebėjo tą akimirką 
nei nuoširdaus žodžio, nei šiaip kokio sakinio ištarti. Norėdamas visiems 
padėti išeiti iš keblios padėties, gydytojas ėmė lyginti tėvo irsūnaus išvaizdą. 
Tėvas esąs kiek aukštesnis, aiškino jis, todėl švarkas sūnui truputį per ilgas, 
sūnus — platesnių pečių, dėl to švarkas jam per pečius per siauras. Ir viena, 
ir kita darė šį maskaradą gan komišką. 

Tačiau šios smulkmenos sumažino akimirkos įtampą. Hilariją vis dėlto 
tas tėvo jaunystės paveikslo panašumas su dabar prieš akis stovinčiu sūnumi 
nuteikė nesmagiai, netgi nejaukiai. 

Dabar mes norėtume, kad viską, kas vyko toliau, smulkiai aprašytų švelni 
moters ranka, nes mūsų vaizdavimo maniera yra kitokia — kalbėti bendrais 
bruožais. Štai kodėl čia reikia dar kartą užsiminti apie poezijos veiksmingu- 
mą. 

Nepasakysi, kad mūsų Flavijui būtų stigę talento, tačiau sukurti ką nors 
gero jis galėjo tik veikiamas didelės aistros, todėl tad bemaž visi eilėraščiai, 
skirti anai žavingai našlei, buvo tokie įtaigūs ir vykę ir dabar, su užsidegimu 
deklamuojami čia esančiai nepaprastai simpatingai gražuolei, negalėjo 
nedaryti stipraus įspūdžio. 

Moteris, kuri mato, kaip aistringai yra mylima kita, mielai tenkinasi 
patikėtinės vaidmeniu; ji puoselėja slaptą, protu beveik nesuvokiamą jaus- 
mą, kad turėtų būti nebloga išvysti save po truputį keliamą į dievinamosios 
vietą. Ir pats pokalbis palengva darėsi vis reikšmingesnis. Įsimylėjėliai 
mėgsta kurti poezijos dialogus, nes juose gali, nors ir labai kukliai, šiek tiek 
priversti savo gražuolę pasakyti tai, ko taip trokšta ir ko nelabai tikisi išgirsti 
iš jos nuostabiųjų lūpų. Tokius dialogus Flavijus skaitė pakaitomis su 
Hilarija, o kadangi rankraštis buvo vienas ir, norint laiku perskaityti savo 
repliką, reikėjo abiem žiūrėti į tą patį lapą ir drauge laikyti sąsiuvinį, tai ir 
atsitiko taip, kad, sėdint greta, ir jie patys ėmė slinktis vis arčiau vienas antro, 
ir rankos po trupučiuką artėjo, ir galiausiai keliai visai natūraliai po stalu 
susilietė. 

Bet nors ir labai puikūs buvo šie santykiai ir kėlė didžiulį malonumą, 
Flavijus vis tiek jautė širdį diegiantį rūpestį, kurį sunkiai sekėsi paslėpti, ir, 
vis laukdamas nesulaukdamas tėvo, davė suprasti, kad tik jam patikėsiąs patį 
svarbiausią dalyką. Tuo tarpu šią paslaptį, šiek tiek pagalvojus, nesunku 
buvo atspėti. Jaunoji našlė, matyt, išvesta užsispyrusio jaunuolio iš kantry- 
bės, pasakė nelaimingajam ryžtingą ne, paversdama niekais visas jo iki šiol 

atkakliai puoselėtas viltis. Kaip tai įvyko, mes nedrįsome aprašinėti, bijoda- 
mi, kad tokiai scenai neužteks mums jaunatviško polėkio. Vienu žodžiu, 
Flavijus buvo taip netekęs galvos, kad jis kuo skubiausiai, nepasiprašęs net 
atostogų, paliko garnizoną ir, ieškodamas tėvo, naktį, per audrą ir lietų, 
žūtbūt norėjo pasiekti tetos dvarą; toks, kaip neseniai matėme, jis ir atvyko. 

io žingsnio pasekmes, ėmęs vėl blaiviai galvoti, jis puikiai suprato, todėl 
tėvui — vieninteliam galimam tarpininkui — vis negrįžtant, jis nebeįstengė 
nei susivaldyti, nei matyti kokią nors išeitį. 

Todėl jis tiesiog neteko žado, kai jam įteikė pulkininko laišką; neskubė- 
damas ir drebančiomis rankomis, jis laužė pažįstamą antspaudą. Laiške po 
keleto malonių įžangos žodžių buvo sakoma, kad jam suteiktosios atostogos 
pratęsiamos dar vienu mėnesiu. 

Kad ir kokia nepaaiškinama buvo ši malonė, ji vis tiek nusirito tarsi 
akmuo, kuris jo sielą buvo pradėjęs slėgti labiau nei pati paniekintoji meilė. 
Tik dabar jis pajuto, kokia didžiulė laimė, kai tave taip gražiai priima 
malonūs giminaičiai; jis galėjo džiaugtis Hilarijos buvimu ir netrukus vėl 
atgavo visas malonaus bendravimo savybes, kurios jį tam tikrą laiką buvo 
padariusios labai geidžiamą tiek pačiai gražuolei našlei, tiek ir jos kompa- 
nijai ir kurios amžinai aptemo dėl to, kad jis taip primygtinai reikalavo jos 
rankos. 

Tokios nuotaikos jau galima buvo laukti sugrįžtant tėvo, bet užgriuvusi 
gamtos stichija privertė juos sukrusti. Nesiliaujanti liūtis, niekam iki šiol 
neleidusi nė nosies per duris iškišti, buvo tokia stipri, kad upės viena po kitos 
išėjo iš krantų: nebeišlaikė užtvankos, ir visa apylinkė aplink dvarą tyvuliavo 
kaip ištisas ežeras, iš kurio kaimai, ūkiai, didesnės ir mažesnės sodybos, nors 
ir pastatytos ant kalvų, kyšojo tik kaip mažos salelės. 

Tokiems retiems, bet galimiems atvejams buvo pasiruošta iš anksto: 
šeimininkė įsakinėjo, tarnai vykdė. Atlikus pačius būtiniausius gelbėjimo 
darbus, buvo kepama duona,skerdžiami jaučiai, žvejų laiveliai ėmė plaukio- 
tiį visas puses, teikdami pagalbą ir dalydami atsargas. Viskas vyko sklandžiai 
ir gerai, kas buvo draugiškai duodama, tą džiaugsmingai ir su dėkingumu 
priimdavo, tik vienoje vietoje nenorėta pasitikėti bendruomenės vyresnybe; 
Flavijus irgi įsitraukė į bendrą reikalą ir sunkiai prikrauta valtimi greit ir 
laimingai nuvyko į vietą. Nesudėtingas darbas, atliekamas paprastai, sekėsi 
kuo puikiausiai; mūsų jaunikaitis, paplaukęs kiek toliau, atliko ir Hilarijos 
vieną pavedimą, kurį jam buvo davusi atsisveikindama. Kaip tik tomis 
dienomis, kai įvyko ši nelaimė, turėjo gimdyti viena moteris, su kuria 
Hilarija draugavo. Flavijus surado gimdyvę ir grįžęs perdavė visų, o ypač jos 
pačios padėką. Parvežė jis taip pat ir visokių pasakojimų. Nors niekas 
nežuvo, netrūko kalbų apie nuostabius išgelbėjimus, apie keistus, komiškus, 

net juokingus nutikimus; kai kurie grėsmingi įvykiai buvo vaizduojami kaip 
įdomūs nuotykiai. Hilarija iškart pajuto nesulaikomą norą pati nuvykti pas 
gimdyvę, ją pasveikinti, nuvežti jai dovanų ir praleisti drauge kelias smagias 
valandas. 

Hilarijos džiaugsmingas veržimasis į šį nuotykį galų gale palaužė gero- 
sios mamytės pasipriešinimą, ir mes atvirai prisipažįstame, kad tuo metu, kai 
ėmė ryškėti jos kelionės įvykiai, buvome gerokai nusivylę ir pradėję pagei- 
dauti, kad kiltų koks nors pavojus, užplauktų valtis ant seklumos, apsiverstų, 
atsirastų grėsmė gražuolės gyvybei, vienu žodžiu, kad jaunikaičiui reikėtų ją 
gelbėti ir taip jis sustiprintų su ja dar menkokus saitus. Tačiau nieko 
panašaus neįvyko; kelionė sekėsi gerai, jaunoji mama buvo aplankyta ir 
apdovanota; tai, kad kartu plaukė ir gydytojas, taip pat išėjo į gera, O jei kur 
ir atsirasdavo kokia nedidelė kliūtis ar blyksteldavo tariamo pavojaus aki- 
mirka, imdavusi jaudinti irkluotojus, tai viskas baigdavosi geraširdiškais 
vienas kito pasierzinimais, kad, girdi, vienas parodęs išgąstingą miną, kitas 
neva buvęs sutrikęs, o trečiam rankos drebėjusios. Per tą laiką smarkiai 
padidėjo tarpusavio pasitikėjimas; įprotis nuolat matytis ir visose aplinky- 
bėse būti drauge irgi sustiprėjo, ir padėtis, kuomet giminystė ir polinkis 
artėti prie vienas antro bei laikytis krūvoj atrodė turį savo teisių, pradėjo 
įgauti kaskart vis pavojingesnį pobūdį. 

Viskas, kas vyko toliau, juos vis labiau ir labiau suko įviliojančios meilės 
verpetą. Dangus nusiblaivė, ėmė spausti tam metų laikui įprasti šalčiai, 
kurie sukaustė nespėjusius atslūgti vandenis. Gamtovaizdis pasikeitė iškart 
visų akivaizdoje; tai, ką buvo išskyręs potvynis, dabar tvirtai susijungė, ir tuoj 
pat pasisiūlė būti pageidaujamu tarpininku tas puikusis menas, kurį žmonės 
išrado tolimojoje šiaurėje nuskaidrinti džiaugsmu pirmąsias greit prabė- 
gančias žiemos dienas ir suteikti naujos gyvybės sustingusiai gamtai. Atsi- 
verdavo sandėlio durys, ir kiekvienas stengdavosi susirasti savąsias plieno 
pačiūžas, trokšdamas pirmasis, net nepaisydamas pavojaus, nusklęsti lygiu 
blizgančiu paviršiumi. Tarp namiškių būdavo nemaža tokių, kurie čiuožda- 
vo lygsparnais skrisdami, nes šitą malonumą jie patirdavo kasmet ant ne per 
toliausiai esančių ežerų ir juos siejančių kanalų, šiais metais ledo plotas 
nepaprastai padidėjo. 

Tik dabar Flavijus pasijuto sveikas kaip ridikas, o Hilarija, nuo pat 
kūdikystės gavusi dėdės čiuožimo pamokas, laikėsi ant šviežio ledo ne tik 
gracingai, bet ir tvirtai; čiuožė jie vis smagiau ir smagiau: tai kartu, tai 
pavieniui, tai susikibę rankomis, tai vėl pasileidę. Išsiskyrimai, kurie papra- 
stai suspaudžia širdį, čia buvo paversti truputį nusikalstamais juokeliais. 

Tačiau šalia šito džiaugsmo ir pasitenkinimo judėjo krutėjo dar ištisas 
rūpesčių pasaulis; kai kuriose vietose vis dar trūko būtiniausių prekių, 

kurios į visas puses skubiai buvo vežiojamos kaupinomis rogėmis; bet 
apylinkei ypač išėjo į naudą tai, kad dabar galima buvo padargus ir kitus 
žemės ūkiui reikalingus gaminius greitai pervežti iš kai kurių nuo pagrindi- 
nio kelio gan nutolusių vietovių į artimiausių miestelių ir gyvenviečių 
sandėlius, O iš jų išgabenti visas čia susikaupusias prekes. Ta vietovė, kuri 
vargo irjautė didžiausius nepriteklius, dabar iškart vėl buvo viskuo aprūpin- 
ta, išlaisvinta, susieta su aplinkiniu pasauliu slidžia, drąsiems ir mikliems 
atsivėrusia lyguma. 

Jaunoji porelė, nors jai pirmiausia rūpėjo savi malonumai, nepamiršo ir 
artimo meilės pareigų. Ji lankė aną gimdyvę ir žiūrėjo, kad jai nieko 
netrūktų; buvo einama ir pas kitus: pas senelius, kurių sveikata šlubavo, pas 
dvasininkus, prie kurių dorovės pamokslų visi buvo pripratę ir dabar, 
užgriuvus išbandymams, juos dar labiau gerbė, pas smulkiuosius ūkininkus, 
prieš nemaža metų įsikūrusius pavojingose žemumose ir šį kartą dėl gerai 
įrengtų pylimų nė kiek nenukentėjusius ir, išgyvenusius neapsakomą baimę, 
dvigubai patenkintus, kad nereikėjo atsisveikinti su šiuo pasauliu. Kiekvie- 
na sodyba, kiekvieni namai, kiekviena šeima ir kiekvienas Žmogus turėjo 
savo istoriją, buvo pasidaręs sau ir kitiems svarbiu asmeniu, todėl, kai vienas 
imdavo pasakoti, kitas lengvai nutraukdavo jį pusiau žodžio. Viską žmonės 
darė skubėdami — ar kalbėjo, ar ką nors veikė, ar kur eidavo, ar iš kur 
grįždavo, nes vis kybojo pavojus, kad vieną gražią dieną staigus atlydys 
sugriaus visą tą puikios savitarpio pagalbos sistemą, sukels šeimininkams 
nerimą, O išėjusius į svečius atkirs nuo namų. 

Kadangi diena prabėgdavo be perstojo judant, skubant ir nepaprastai 
įdomiai, tai vakaras suteikdavo visai kitokį malonumą; čiuožimas, lyginant 
su fiziniu darbu, turi tą ypatybę, kad jis nevaro tavęs į prakaitą ir ilgai 
nepavargsti. Visi sąnariai tarsi pasidaro lankstesni, o jėgos, juo daugiau jų 
prireikia, juo daugiau atsiranda, ir galiausiai mus apima palaiminga visu 
kūnu tebejaučiamo judesio ramybė, į kurios sūpuokles be perstojo esame 
T 

iandien mūsų jaunoji pora niekaip negalėjo pasitraukti nuo puikaus 
ledo; kiekvieną kartą, kai jie vis skriedavo link šviesoje skendinčių rūmų, kur 
jaubuvo nemaža svečių susirinkę, staiga vėl pasukdavo atgal irsu džiaugsmu 
grįždavo į didžiąsias platybes; jie nenorėjo nuo vienas antro nutolti, bijoda- 
mi pasimesti; kad jaustųsi tikriau, čiuožė susikibę rankomis. Bet visų malo- 
niausia būdavo rankas padėti ant draugo pečių taip, kad pirštai netyčia 
imdavo žaisti vienas kito garbanomis. 

Mėnulio pilnatis pakilo žvaigždėtu dangumi ir galutinai užkerėjo aplin- 
ką. Jie vėl aiškiai matė vienas antrą ir kaip visados ieškojo atsako žvilgsnyje, 
kurį dabar temdė nakties šešėliai, bet atsakas šįkart atrodė kitoks: iš akiu 

gelmių tarsi švietė žiburėlis, bylodamas apie tai, ko lūpos išmintingai neta- 
rė — abu jautė širdyje savotišką šventę ir atsipalaidavimą. 

Kaip ant delno dabar matėsi visi palei pakelės griovius augantys aukšta- 
kamieniai gluosniai ir alksniai, visi žemaūgiai krūmai ant aukštumų ir 
kalvelių; žvaigždės mirgėjo, o šaltis vis stiprėjo; tačiau jie nejautė jo ir čiuožė 
mėnulio žvilgančiu atspindžiu lede tiesiai į patį dangiškąjį šviesulį. Pakėlę 
akis, jie išvydo mirguliuojančioje šviesoje atkinkuojantį vyriškį, kuris, tarsi 
lipdamas savo šešėliui ant kulnų, pats tamsus, bet gaubiamas blankios 
šviesos, vis artėjo į jų pusę; susitikti su kuo nors jiems būtų buvę labai 
nesmagu. Jie pasuko slenkančiam siluetui iš kelio, 0 tas, rodos, jų nepaste- 
bėjęs, judėjo sau tiesiai dvaro rūmų link. Tik staiga žmogysta pakeitė kryptį 
ir kelis kartus apskriejo ne juokais išsigandusią porelę. Visiškai pagrįstai 
abu stengėsi laikyti veidą šešėlyje, bet žmogus, ryškiai apšviestas mėnulio, 
artėjo prie jų ir sustojo taip arti, kad ir aklas būtų pažinęs tėvą. 

Netikėtumas Hilariją taip pribloškė, kad ji, staigiai stabdydama, neteko 
pusiausvyros ir pargriuvo; Flavijus, iškart priklaupęs ant vieno kelio, sugrie- 
bė jos galvutę ir prispaudė prie krūtinės, ji užsidengė veidą rankomis, 
nesuvokdama, kas su ja darosi. 

— Aš parūpinsiu roges, ten netoliese kažkas dar važiuoja pro šalį, 
tikiuosi, ji nesusižalojo, čia, šalia tų trijų didelių alksnių, aš jus rasiu! — tarė 
tėvas ir kaipmat pradingo. 

Hilarija, kibdama į jaunikaitį, atsistojo. 

— Bėgam, — sušuko ji, — šito aš neištversiu. 

Ji pasileido į priešingą nuo rūmų pusę taip greitai, kad Flavijus ją vargais 
negalais tepavijo, o pavijęs apipylė kuo švelniausiais žodžiais. 

Sunku apsakyti, ką jautė širdyje visi trys, klajoję šitokią naktį mėnulio 
apšviestoje ledo platybėje. Trumpai tariant, namo jie grįžo vėlai, jaunoji 
porelė skyrium, nė vienas nedrįsdamas ne tik paliesti, bet ir prisiartinti prie 
antro, 0 tėvas — tuščiomis rogėmis, bergždžiai važinėjęs į visas puses ir 
nesuradęs, kam suteikti pagalbą. Muzika grojo, šokiai jau buvo prasidėję; 
Hilarija, aiškindamasi, jog nekaip jaučiasi dėl nesėkmingo kritimo, užsidarė 
savo kambaryje, Flavijus labai mielai perdavė šokių organizatoriaus parei- 
gas jaunesniems draugams, kurie jam nesant jas ir taip jau buvo perėmę. 
Majoras išvis svečiams nepasirodė; jam buvo keista, nors ir ne visai netikėta, 
kad jo kambaryje tarsi kažkieno gyvenama, nes drabužiai, baltiniai ir daiktai 
tebebuvo sudėti nebe taip tvarkingai, kaip įprasta. Šeimininkė vykdė savo 
pareigas, — toreikalavo etiketas, — ir kaip ji apsidžiaugė, kai, apgyvendinusi 
visus svečius, pagaliau gavo valandėlę laiko pasiaiškinti su broliu. Kalba 
buvo trumpa — reikėjo laiko atsigauti nuo staigmenos, suprasti, kas prie ko, 

išsklaidyti abejones ir numaldyti rūpesčius; nerealu buvo tikėtis, kad mazgas 
greit išsinarplios ir siela vėl nurims. 

Mūsų skaitytojai netrukus įsitikins, kad nuo šios vietos, pateikdami savo 
istoriją, mes nebevaizduosime, o tik pasakosime ir samprotausime: taip 
turime elgtis dėl to, kad norime prasiskverbti į mūsų herojų dvasinę būse- 
ną — dabar patį svarbiausią dalyką — ir suvokti, kaip jie jaučiasi. 

Pirma tiktai pasakysime, kad nuo to laiko, kai pametėme majorą iš akių, 
jis be perstojo tvarkė mums jau žinomus šeimos reikalus ir, nors viskas 
atrodė gražu ir paprasta, kai kur susidūrė su netikėtomis kliūtimis. Visados 
juk esti nelengva, kai reikia narplioti ir ardyti seną suveltą daiktą ir daug 
susipainiojusių siūlų suvyti į vieną kamuolį. Kadangi turėjo vaikščioti po 
visokias įstaigas, lankytis pas įvairius žmones, jis buvo priverstas dažnai 
važinėti iš vienos vietos į kitą, todėl sesers laiškai pasiekdavo jį tik gerokai 
vėluodami ir nereguliariai. Pirmiausia jis sužinojo apie sūnaus parsiradimą 
ir jo ligą, paskui išgirdo apie jo atostogas, kurių negalėjo suprasti. Kad 
Hilarijos prielankumas ėmė įgauti kitą kryptį, liko jam paslaptimi, nes 
kaipgi sesuo jam apie tai praneš. 

Gavęs žinią apie potvynį, majoras paspartino kelionę, bet į apsemtąsias 
apylinkes atvyko jau prasidėjus šalčiams, kai viskas aplinkui žvilgėjo ledu; jis 
įsitaisė pačiūžas, pasiuntė į dvarą aplinkiniais keliais tarnus ir arklius, O pats, 
čiuoždamas ilgais žingsniais, greitai artėjo prie rūmų, jau iš tolo matomų 
ryškiai šviečiančiais langais; ir štai tokią puikią mėnesienos naktį nė iš šio, 
nė iš to jis išvysta nemalonų reginį, nepaprastai sudrumstusį jo sielą. 

Perėjimas nuo vidinės tiesos prie išorinės tikrovės esti kontrastingas ir 
visuomet kankinantis; tad ar meilė neprivalėtų turėti tas pačias teises kaip 
ir išsiskyrimas? Ir vis dėlto, kai viena atsiplėšia nuo antra, sieloje atsiranda 
didžiulė bedugnė, kurioje sudūžta nemaža širdžių. Kvaitulys, kol jis tęsiasi, 
turi savo nepalaužiamą tiesą, ir tik vyriškos, stiprios dvasios žmonės, supra- 
tę, kad klydo, pajaučia vidinį pakilimą ir tvirtybę. Šitas suvokimas įgalina 
juos pažvelgti į savo gyvenimą iš viršaus, ir pamatę, jog kelio atgal nebėra, jie 
nedelsdami dairosi kito, kad žvaliai ir drąsiai patrauktų juo. 

Kas suskaičiuos tas širdies kančias, kurias tokiomis akimirkomis žmogus 
turi išgyventi, bet nesuskaičiuojami yra ir būdai, kuriuos išradinga žmogaus 
prigimtis, ieškodama išeities iš padėties, savyje atranda, o jei pasirodo, kad 
tie būdai nekokie, jis sugeba be vargo pasidairyti jų ir ne savyje. 

Bet, laimė, majoras, beveik nesąmoningai ir visai nenorėdamas, širdies 
gilumoje buvo tokiam atvejui pasirengęs. Nuo to laiko, kai jis atsisveikino 
su tarnu kosmetiku, kai vėl ėmė gyventi įprastinį gyvenimą ir liovėsi turėjęs 
pretenzijų savo išvaizdai, pasijuto šiek tiek netekęs savo paties kūno pato- 
gumo. Jis pajautė, kaip nemalonu, buvus pirmuoju numylėtiniu, tapti 

švelniu tėveliu, ir su šiuo vaidmeniu jam teko norom nenorom vis labiau 
susitaikyti. Rūpinimasis HRilarijos ir saviškių likimu jam visados buvo pirma- 
eilis dalykas, o meilės jausmas, prieraišumas, troškimas jos artumo atsirado 
tik paskui. Ir vaizduodamasis Hilariją savo glėbyje, jis labiau galvojo apie 
laimę, kurią jai norėjo suteikti, negu apie palaimą ją turėti. Kai, mąstydamas 
apie ją, jis norėjo patirti gryną malonumą, turėjo pirmiausia prisiminti jos 
dangiškai išreikštą prielankumą, tą akimirką, kai taip netikėtai jinai skyrė 
jam savo gyvenimą. 

Tačiau dabar, kai jis šviesių šviesiausią naktį savo akimis išvydo susikibu- 
sią porelę, regėjo, kaip mieliausioji susmuko žemėn ir glaudė galvą prie 
jaunuolio krūtinės, kai abu, nepaisydami jo pažado grįžti ir suteikti pagalbą, 
nelaukdami tiksliai sutartoje vietoje, paspruko nakties glūdumon, palikę jį 
vieną likimo valiai, — kas galėjo tai ramiai išgyventi ir nepulti į neviltį? 

Šeima, įpratusi viską tvarkyti drauge, tikėdamasi artimiausiu laiku dar 
labiau susitelkti, dabar suglumo ir iškriko; Hilarija atkakliai nekišo nosies 
iš savo kambario, ir majoras pasiryžo sužinoti, kas čia darėsi pirmiau, iš savo 
sūnaus. Košę užvirė gražiosios našlės moteriškieji įgeidžiai. Nenorėdama 
perleisti Flavijaus, iki šiol aistringo jos gerbėjo, kitai, dėjusiai, kaip pasiro- 
dė, į jį vilčių, jinai skyrė jam daugiau tariamo dėmesio, negu derėjo. Todėl 
tas, nesitverdamas kailyje ir padrąsintas, ima siekti savo tikslo perdėm 
karštai ir peržengia leistinas ribas, sukeldamas iš pradžių nepasitenkinimą 
ir kivirčą, o paskui — ryžtingą ir galutinį visų santykių nutraukimą. 

Švelniai tėvų širdžiai nieko daugiau nelieka, kaip dėl vaikų klaidų, jei jų 
pasekmės liūdnos, apgailestauti ir, jei įmanoma, jas taisyti; O jeigu viskas 
baigiasi geriau, nei tikėtasi, — atleisti ir pamiršti. Kiek pagalvoję ir pasvarstę 
abu nusprendė, kad Flavijus išvyks į perimtuosius dvarus kai ką sutvarkyti už 
tėvą ir pasiliks ten iki atostogų pabaigos, paskui grišį pulką, kuris pertą laiką 
buvo perdislokuotas į kitą garnizoną. 

Majorui prireikė keletos dienų, kol jis perskaitė visus laiškus ir atidari- 
nėjo siuntinius, susikaupusius jam ilgiau nesant pas seserį. Buvo laiškas ir 
nuo ano draugo, kosmetikos mokovo, gerai išsilaikiusiojo artisto. Tas, 
sužinojęs iš grįžusio kamerdinerio apie majoro savijautą ir jo ketinimą vesti, 
nuotaikingai vardijo visas abejones, kurių tokiu atveju ikia išleisti iš akių; į 
vedybas jis turėjo savo pažiūrą ir davė suprasti, kad vyrui, sulaukusiam tam 
tikro amžiaus, geriausia kosmetinė priemonė — tai susilaikyti nuo dailio- 
sios lyties ir atsiduoti pagirtinos, nevaržomos laisvės malonumams. Majoras 
šypsodamasis parodė laišką seseriai: nors ir juokais, gan rimtai jis atkreipė 
jos dėmesį į minčių svarbą. Kartu jam atėjo į galvą ir eilėraštis, kurio 
poetinės formos mes taip greit negalime prisiminti, bet kurio turinyje buvo 
puošnių sugretinimų ir gražiai skambančių posakių: 

„Nebejaunas mėnulis, kurs naktį dar šviečia gan ryškiai, nublanksta prieš 
tekančią saulę, ir meilės vėlyvos pagunda ištirpsta, aistringą jaunystę išvy- 
dus; o eglė, atrodanti žiemą žavi ir galinga, pavasarį styro skurdi ir bespalvė, 
kuomet netoliese ryškia žaluma išsiskleidžia beržo vainikas“. 

Mes neketiname čia pernelyg šlovinti nei filosofijos, nei poezijos, kaip 
galinčių iš esmės pagelbėti priimant galutinį sprendimą, nes kaip mažas 
kupstas didelį vežimą verčia, taip dažnai, kai esi kankinamas abejonių, lemia 
pačių svarstyklių pasvirimas ton ar kiton pusėn. Majorui neseniai iškrito 
priekinis dantis, ir jis ėmė bijoti netekti dar vieno. Apie tai, kad į atsiradusią 
spragą reikėtų įstatyti dirbtinį dantį, esant dabartinėms jo nuotaikoms, 
nebuvo galima nė pagalvoti, o pirštis, turint tokį trūkumą, jaunai mylimajai, 
jo nuomone, būtų itin žema, ypač dabar, kai jis su ja buvo po vienu stogu. 
Kiek anksčiau ar net ir vėliau toks dalykas būtų mažai teturėjęs reikšmės, 
tačiau dabar buvo atėjusi tokia gyvenimo akimirka, kuri kiekvieną žmogų, 
įpratusį vislaik jaustis sveikut sveikutėliu, turi nuteikti itin nemaloniai. 
Žmogus ima jaustis taip, tarsi iš jo kūniškos esmės būtų išluptas pagrindinis 
akmuo, ir pakimba nuolatinė grėsmė, kad sugrius visas skliautas. 

Šiaip ar taip, majoras, ilgai nelaukęs, sėdo suseserimi blaiviai ir protingai 
aptarti šį neva painų reikalą; abiem teko pripažinti, kad jie iš tikrųjų tik 
aplinkiniu keliu pasiekę tikslą, tai yra visai priartėję prie jo, nuo kurio 
atsitiktinai, dėl išorinio preteksto, dėl nepatyrusio vaiko klaidos taip neap- 
dairiai buvo nutolę; todėl jie priėjo prie išvados, kad natūraliausia būtų šios 
krypties ir laikytis: abu vaikus apvesdinti ir paskui sąžiningai ir nuolatos, 
kaip dera tėvams, jais rūpintis, — išteklių tam, ačiū Dievui, turėjo sukaupę 
užtektinai. Gavusi visišką brolio pritarimą, baronienė nuėjo į Hilarijos 
kambarį. Duktė sėdėjo prie fortepijono ir, akompanuodama sau, dainavo, 
įėjusiosios pasveikinimą ji sutiko linksmu žvilgsniu ir galvos linktelėjimu 
pakvietė pasiklausyti. Tai buvo maloni, raminanti dainelė, išreiškusi daini- 
ninkės nuotaiką — geresnės net nereikėjo. Baigusi dainuoti, ji atsistojo ir, 
kol apdairioji baronienė pradėjo savo kalbą, prašneko pirmoji: 

— Miela mamyte! Kaip gera, kad mes taip ilgai nė žodžio neprasitarėm 
apie patį svarbiausią reikalą; dėkoju jums, kad iki šiol nepalietėte šitos 
stygos; bet dabar, manau, atėjo laikas išsiaiškinti, jeigu jūs neprieštarausit. 
Kaip visas tas dalykas atrodo jums? 

Baronienė, labai apsidžiaugusi dukters dvasine ramybe ir prielankumu, 
iškart įtaigiai apibūdino ankstesnius laikus, savo brolio asmenybę ir jo 
nuopelnus; ji neprieštaravo, kad vienintelis kaip reikiant vyras, su kuriuo 
jauna mergina taip artimai susipažino, galėjo įkristi į jos laisvą širdį, ir kad 
iš to, vietoj vaikiškos pagarbos ir pasitikėjimo, galėjo atsirasti prielankumas, 
kurį nesunku palaikyti aistra ar net meile. Hilarija klausėsi motinos atidžiai 

ir veido išraiška bei kitais ženklais rodė, jog visiškai jai pritaria; kai motina 
pradėjo kalbėti apie sūnų, toji nuleido savo ilgas blakstienas; kadangi 
baronienė jaunėliui nerado tokių pagiriamųjų žodžių, kokius sugebėjo 
išsakyti apie tėvą, ji stengėsi labiau pabrėžti abiejų panašumą, iškelti tą 
teigiamybę, kurią jam duoda jaunystė, ir tai, kad pasirinkus jį gyvenimo 
draugu, jis, galima neabejoti, laikui bėgant puikiai įgyvendins tėvo idealą. Ir 
šioms mintims Hilarija, atrodo, neprieštaravo, nors surimtėjęs žvilgsnis ir 
vis dažniau nudelbiamos akys išdavė šiuo atveju visai suprantamą vidinį 
jaudulį. Toliau baronienės kalba nukrypo į išorines, laimingai susiklosčiu- 
sias, iš dalies net gyvenimą lemiančias aplinkybes. Sėkmingai baigtos turto 
dalybos, nemažas pelnas dabar, kai kuriais atžvilgiais atsiveriančios naujos 
perspektyvos — viskas buvo išklota kuo sąžiningiausiai, žinoma, ir ne be kai 
kurių užuominų, tarkim, tokių, jog Hilarija — apie tai turėtų pati prisimin- 
ti — buvusi vaikystėje, nors ir juokais, su kartu augusiu pusbroliu susižadė- 
jusi. Iš viso to, kas pasakyta, motina darė savaime suprantamą išvadą, kad, 
jai ir dėdei pritariant, turi nedelsiant įvykti abiejų jaunųjų vestuvės. 

Hilarija, ramiai žvelgdama ir nesijaudindama, atsakė, jog šiai išvadai ji 
negalinti tuojau pat pritarti; ir su jai būdingu simpatingumu ir žavesiu 
pateikė savo argumentus, kuriuos jautri širdis būtinai turėtų pajausti, todėl 
mes nedrįstame apie juo kalbėti žodžiais. 

Proto žmonės, jeigu jie sukuria kokį nors planą, kaip pašalinti tą ar kitą 
negerovę, kaip pasiekti vieno ar kito tikslo, ir būna tam reikalui išsiaiškinę 
bei suklasifikavę visus įmanomus už ir prieš, pasijaučia itin nemaloniai ir 
apstulbę, kai tie, kurie patys turėtų stengtis savo laimės labui, pasirodo esą 
visai kitos nuomonės ir grynai dėl savo širdies motyvų pasipriešina viskam, 
kas, atrodytų, verta pagyrimo ir yra stačiai būtina. Moterys išdėstė savo, bet 
viena kitos neįtikino; tai, kas protinga, niekaip nerado kelio į širdį, o ką jautė 
širdis, niekaip nenorėjo paklusti naudai, būtinybei; pokalbio tonas kilo, 
proto strėlės smigo į jau sužeistą širdį, kuri dabar klojo, kas joje glūdėjo, 
pabrėžė, kad tokios vedybos būtų nevykusios, netgi nusikalstamos, motinai 
neliko nieko kitko, kaip nustebintai savo jaunėlės dukters stiprybės ir 
orumo pasišalinti. 

Nesunku įsivaizduoti, kokia sutrikusi baronienė grįžo pas brolį, galima 
taip pat suprasti, nors galbūt tik iš dalies, ir majorą, kurio širdį glostė 
Hilarijos ryžtingas atsisakymas; tas žmogus dabar stovėjo priešais seserį, 
žinoma, be kokių nors vilčių, bet paguostas, jausdamasis išvengęs ano 
pažeminimo ir patyręs širdies gilumoje satisfakciją dėl to įvykio, kuris jam 
buvo tapęs pačiu intymiausiu garbės reikalu. Tuos jausmus jis kaipmat 
paslėpė nuo sesers akių, 0 savo skausmingą pasitenkinimą pridengė šiam 
atvejui visai natūraliu pasakymu: nereikią skubėjimu perlenkti lazdos, bet 

duoti gerajam vaikučiui laiko pačiam pasukti atsivėrusiu keliu, kuris dabar 
yra bemaž savaime suprantamas. 

Šią akimirką mums nelengvasiūlyti skaitytojui pereiti nuošitų jaudinan- 
čių vidinių išgyvenimų prie išorinių reikalų, kurie dabar pasidarė labai 
reikšmingi. Baronienė davė dukteriai visišką laisvę ištisomis dienomis skam- 
binti fortepijonu ir dainuoti, piešti ir siuvinėti, taip pat skaityti vienai 
užsidarius arba drauge su motina, žodžiu, atsiduoti savo malonumams, o 
majoras, artėjant pavasariui, pasinėrė į visokiausių šeimos reikalų tvarky- 
mą; sūnus, po viso to pasijutęs turtingu savininku ir, be abejo, laimingu 
Hilarijos vyru, užsidegė aistra siekti karinės garbės ir laipsnių, — jeigu 
gresiantis karas iš tikrųjų prasidėtų. Tad dabar, atslūgus jauduliui, visi gan 
tvirtai tikėjosi, jog mįslė, kilusi tik dėl moteriško įnorio, netrukus paaiškės 
ir galutinai išsispręs. 

Tačiau ši tariama ramybė buvo apgaulinga. Diena po dienos laukė 
baronienė dukters jausmų ir nuomonės pasikeitimo, bet, deja, veltui: nors 
labai santūriai ir retai, Hilarija vis dėlto, spręsdama tokį lemtingą klausimą, 
davė kuo aiškiausiai suprasti, kad nepajudinamai laikysis savo sprendimo, 
kaip ir kiekvienas, kuris, pasiekęs vidinio įsitikinimo, lieka tvirtas, nesukda- 
mas sau galvos, ar aplinkiniam pasauliui tai patinka, ar ne. Majoro širdį 
draskė dvilypis jausmas: jei Hilarija apsispręstų sūnaus naudai, jis jaustų 
amžiną nuoskaudą, jei ji atiduotų pirmenybę jam, jis taip pat neabejojo, kad 
turėtų jos rankos atsisakyti. 

Mums stačiai gaila to doro žmogaus, kurį šitos kančios, nelyginant 
judantis rūkas, nuolatos persekiojo: tai sudarydamas foną, kuriame vyko 
realusis gyvenimas ir buvo atliekami skubūs dienos darbai, tai priartėdamas 
ir paskandindamas visa, kas supo jį aplinkui. Štai tokį bangavimą ir pleveni- 
mą regėjo jo dvasia; diena nenumaldomai skatino jį veikti skubiai ir efekty- 
viai, O atėjus nemigo nakčiai, visi nemalonumai, įgaudami ir vis keisdami 
savo pavidalą, sukosi jo sieloje įkyriu ratu. Amžinas šių atsikratyti neįmano- 
mų vaizdų kartojimasis įstūmė jį, galima sakyti, į neviltį, nes veikla ir 
kūrybinis darbas, šiaip jau geriausiai tokiais atvejais padedantys vaistai, čia 
ne tik nenorėjo patenkinamai veikti, bet ir nors kiek raminti. 

Tokios dvasinės būsenos kankinamas, mūsų draugas gavo nepažįstama 
rašysena parašytą kvietimą atvykti į artimiausio miestelio paštą, kur vienas 
skubiai pravažiuojantis keleivis būtinai norįs pasikalbėti. Majoras, įpratęs 
prie daugybės panašaus pobūdžio reikalų ir susitikimų, net nemanė delsti, 
ypač kad toji lengva, greita rašysena jam pasirodė kažkur matyta. Ramus ir 
susikaupęs, kaip visados, jis nukako į nurodytą vietą, kur pažįstamame, 
bemaž valstietiškai apstatytame viršutinio aukšto kambaryje jį pasitiko 
gražuolė našlė, dar gražesnė ir malonesnė negu tada, kai jis paskutinįjį kartą 

buvo su ja atsisveikinęs. Sunku pasakyti, ar mūsų vaizduotė nepajėgia 
užfiksuoti ir su visomis smulkmenomis vėl prisiminti to, kas puikiausia, ar 
gal našlės susijaudinimas suteikė jai daugiau žavesio, šiaip ar taip, majorui 
prireikė dvigubai didesnės savitvardos, kad po įprastinio mandagumo skraiste 
paslėptų savo nuostabą ir sutrikimą; jis pasveikino ją maloniai, bet droviai 
ir šaltai. 

— Nereikiašitaip, mielas bičiuli! — tarė ji garsiai. — Ne tam pasikviečiau 
jus tarpšitų baltų sienų, į šią itin nejaukią aplinką, tokie prasti baldai ir namų 
reikmenys nekviečia elegantiškiems pokalbiams. Sunkų akmenį nuverčiu 
nuo širdies, pasakydama, prisipažindama, jog daug negera pridariau jūsų 
namams. 

Majoras nustebęs atsitraukė. 

— Viską žinau, — kalbėjo ji, - mums nėra reikalo aiškintis, visų jūsų 
man gaila — tamstos ir Hilarijos, Hilarijos Flavijaus, taip pat jūsų gerosios 
SeSeIS. 

Žodžiai ėmė jai strigti gerklėje, nuostabūs akių vokai nebegalėjo sulai- 
kyti plūstančių ašarų, skruostai paraudo,— ji buvo graži, kaip niekad. 
Suglumęs ir priblokštas stovėjo priešais ją Šis taurus Žmogus, persmelktas 
nesuprantamo graudulio. 

— Prisėskim, — pasiūlė simpatingoji būtybė, šluostydamasi ašaras. — 
Atleiskit man, pagailėkit manęs, jūs matot, kaip aš nubausta. — Ji vėl 
pridengė siuvinėta nosinaite akis, nenorėdama rodyti, kaip graudžiai verkia. 

— Paaiškinkite man viską, maloningoji ponia, — nieko nelaukdamas 
paprašė jis. 

— Nevadinkit manęs maloningąja, — atsakė ji, dangiškai šypsodamasi, — 
vadinkit mane savo drauge, nes ištikimesnės už mane neturit. Taigi, draugu- 
ži mano, aš žinau viską — visus iki smulkmenų jūsų šeimos reikalus, visas 
nuotaikas ir kančias. 

— Kas gi tas nepaprastas jūsų Žinių šaltinis? 

— Prisipažinimai. Manau, kad šią rašyseną jūs pažįstat. — Ji padavė jam 
keletą išskleistų laiškų. 

— Tai rašyta mano sesers ranka! Laiškai, ir ne vienas! Sprendžiant iš to, 
kad rašysena skubota ir nedaili, jie turi būti intymūs. Ar jūs kada nors 
turėjote su ja reikalų? 

— Tiesioginių — ne, bet netiesiogiai mes jau tam tikrą laiką bendrauja- 
me. Štai adresas: „Poniai...“ 

— Dar viena mįislė! Poniai Makarijai! Tai, kuri iš visų moterų labiausiai 
moka saugoti paslaptis! 

— Užtat ja ir pasitikima, dėl to ji tapo išpažinčių priėmėja iš visų nelai- 
mingųjų, visų, kurie sutrikę, bet vėl nori surasti save, tik nežino, kur ieškoti. 

— Ačiū Dievui, — sušuko majoras, — kadatsirado tokia tarpininkė! Man 
būtų kažkaip netikę į ją kreiptis; laiminu savo seserį, kad ji to ėmėsi, nes ir 
aš žinau atveju, kaip toji nuostabi moteris, tarsi laikydama nelaimingajam 
prieš akis magišką dorovės veidrodį, yra padėjusi jam per sudarkytą jo išorę 
išvysti savo paties tyrą vidinį grožį ir, susitaikius pirma su savim, atgimti 
naujam gyvenimui. 

— Šią jos malonę patyriau ir aš, — pritarė gražuolė našlė. 

Irtą akimirką mūsų draugas pajuto, nors ir nevisai aiškiai, bet tvirtai, kad 
šioje šiaip jau savitoje ir keistoje asmenybėje glūdi dorovės atžvilgiu neprie- 
kaištinga, geraširdė būtybė. 

— Aš nebuvau nelaiminga, bet neturėjau ramybės, — kalbėjo ji. — Iš 
tikrųjų aš nebepriklausiau pati sau, 0 tai galų gale vis tiek žmogų daro 
nelaimingą. Pradėjau nebemėgti savęs: kad ir kiek sėdėdavau ir dabindavau- 
si prieš veidrodį, manvis tiek rodėsi, tarsi rengiuosi į maskaradą,; bet nuo to 
laiko, kai ji prieš mano akis iškėlė savo veidrodį, kai aš pamačiau, kaip 
galima papuošti save iš vidaus, vėl pradėjau sau patikti. 

Tuos žodžius gražuolė našlė kalbėjo pusiau šypsodamasi, pusiau ašaro- 
dama ir, reikia pripažinti, buvo stačiai žavinga. Ji kėlė pagarbą ir atrodė verta 
amžinos ištikimybės ir prieraišumo. 

— O dabar, mielas drauge, daug nekalbėsim: štai laiškai! Juos perskai- 
tyti, į kai kurias vietas pakartotinai pasižiūrėti, pamąstyti, susikaupti jums 
reikės, ko gero, valandos, gal net daugiau, jei norėsit; tada, nesileisdami per 
daug į kalbas, ir nuspręsim, kaip bus su mumis toliau. 

Ji išėjo į sodą pasivaikščioti, o jis išskleidė visus laiškus — ištisą baronie- 
nės ir Makarijos susirašinėjimą, kurio turinį mes trumpai persakysim. 
Baronienė skundžiasi gražiąja našle. Aiškėja, kokia yra vienos moters 
pažiūra į kitą ir kaip negailestingai pirmoji smerkia antrąją. Kalbama tik 
apie išorinius dalykus ir pasisakymus, 0 apie vidinius motyvus net neužsime- 
nama. 

Makarijos vertinimai daug švelnesni. Ji stengiasi atskleisti žmogaus 
vidinę esmę. Išoriniai dalykai laikomi atsitiktiniais, kuriuos vargu bau 
galima smerkti, veikiau reikėtų dėl jų atleisti. O štai baronienė praneša apie 
sūnaus iškvaišėjimą, apie didėjantį jaunosios poros prielankumą vienas 
antram, apie tėvo sugrįžimą ir Hilarijos ryžtingą atsisakymą. Kiekvienas 
paskesnysis Makarijos laiškas persmelktas nepaprasto teisingumo, kylančio 
iš begalinio įsitikinimo, jog čia turi rastis dorovinis tobulėjimas. Galiausiai 
visus susirašinėjimo laiškus ji persiunčianti gražiajai poniai, kurios dangiš- 
kas vidinis tyrumas jau esąs išryškėjęs ir neabejotinai papuošiąs jos išorę. 
Paskutiniajame laiške, adresuotame Makarijai, dėkojama už paramą. 

Šeštas skyrius 
Vilhelmas Lenardui 


Pagaliau, mielas bičiuli, galiu pranešti, kad ją radau, o kad Jums būtų 
ramiau, pridurti: tokiose sąlygose, apie kokias šiai nuostabiai būtybei dau- 
giau ir svajot nebereikia. Norėčiau kalbėti apskritai; rašau iš vietos, kur 
viskas, apie ką Jums turiu duoti ataskaitą, dar tebėra prieš akis. 

Namuose jaučiamas dievobaimingumas, matyti darbštumas ir tvarka; 
nėra nei per didelio varžymo, nei per daug laisvės, puikiai derinamos 
pareigos su išgalėmis ir sugebėjimais, apie ją — juda kruta ištisas būrys 
žmonių, dirbančių rankų darbą tiesiogine to žodžio reikšme, čia rasi ribotu- 
mo ir užmojo, apdairumo ir santūrumo, nekalto paprastumo ir audringos 
veiklos. Ne taip paprasta buvo man atsidurti tokioje malonioje aplinkoje, 
kur viešpatauja vien džiugi artimesnės ir tolimesnės ateities perspektyva. 
Visa tai drauge paėmus, turėtų, kiek suprantu, sudaryti kiekvienam neabe- 
jingajam pakankamą pamatą nusiraminti. 

Todėl, prisimindamas viską, ką esame tarp savęs aptarę, norėčiau savo 
bičiulį labai paprašyti štai ko: pasitenkinti šituo bendro pobūdžio praneši- 
mu, išplėtoti jį vaizduotėje kiek patinka, tačiau atsisakyti tolesnių paieškų 
ir visas jėgas atiduoti didžiajam gyvenimo reikalui, į kurį dabar tikriausiai ir 
esąs pasinėręs. 

Vieną šio laiško kopijų siunčiu Hersilijai, o kitą — abatui, kuris, man 
rodos, geriausiai žino, kur Jus rasti. Šiam išmėgintam, tiek slaptuose, tiek ir 
viešuose reikaluose vienodai patikimam draugui aš dar parašysiu kelis 
žodžius — apie tai jis Jums praneš; ypač prašau būti palankiam mano paties 
atžvilgiu ir savo doru, sąžiningu prielankumu paremti mano sumanymą. 


Vilhelmas abatui 


Jeigu aš neklystu, Lenardas, tas nepaprastai dorovingas žmogus, yra 
šiuomet tarp jūsų, todėl siunčiu savo laiško jam dublikatą, tikėdamasis, kad 
jis tikrai bus adresatui perduotas. Labai linkėčiau, kad šitas puikus jaunas 
žmogus, būdamas jūsų draugėje, kūnu ir siela atsiduotų nenutrūkstamam 
reikšmingam darbui, nes, tikiuosi, jo dvasia jau nurimo. 

Apie save noriu pasakyti tik tiek, kad, ilgai ir veiksmingai save bandęs, 
galiu dabar savo prašymą, perduotą per Montaną, tik dar rimčiau pakartoti; 
mano noras užbaigti klajonių metus labiau susikaupus ir kiek galint stabi- 

liau, darosi vis tvirtesnis. Beveik neabejodamas tuo, kad mano planams bus 
pritarta, aš viskam kaip reikiant pasirengiau ir daviau visus nurodymus. 
Baigęs reikalą, kurio ėmiausi, norėdamas savo puikiam bičiuliui padaryti 
gera, tikiuosi galėsiąs, vykdydamas jau minėtas sąlygas, ramiai žengti savo 
gyvenimo keliu. Kai tik būsiu atlikęs dar vieną dievobaimingą kelionę, 
manau iš karto grįžti į... . Čia viliuosi rasti Jūsų laiškus ir, paklusdamas savo 
širdies šauksmui, vėl pradėti iš naujo. 


Septintas skyrius 


Išsiuntęs abu šiuos laiškus, mūsų draugas patraukė per artimiausią 
kalnyną, vis tolyn ir tolyn, kol prieš jo akis atsivėrė nuostabus slėnis, kur, 
pradėdamas naują gyvenimo tarpsnį, ketino šį bei tą užbaigti. Netikėtai jis 
sutiko jauną guvų pakeleivį, kuris paskui padėjo įgyvendinti jo siekį ir 
suteikė malonumą bendraujant. Taigi likimas suveda jį su dailininku, vienu 
iš tų, kurių daugybė bastosi lyg vaiduokliai po platųjį pasaulį, o dar dau- 
giau — romanų puslapiuose ir vaidinamose dramose, tik šį kartą pasirodo, 
jog tai esama neeilinio meno žmogaus. Abu kaipmat suranda bendrą kalbą, 
patiki vienas antram savo polinkius, ketinimus ir planus; netrunka paaiškė- 
ti, kad šis puikus dailininkas, sugebąs nuostabiai pagyvinti akvarele lietus 
peizažus išmoningais ir meistriškai pieštais stafažais, aistringai domisi 
Minjonos*' likimu, jos asmenybe. Jis jau ne kartą vaizdavo ją savo paveiks- 
luose, 0 dabar susirengė į kelionę, norėdamas gyvojoje gamtoje tapyti 
vietoves, kur ji gyveno, parodyti tą mielą vaikelį jo džiaugsmo ir liūdesio 
akimirkomis ir taip jos asmenį, kuriam negali būti abejinga nė viena švelni 
širdis, įamžinti drobėje. 

Netrukus draugai pasiekia Didįjį ežerą““, ir Vilhelmas stengiasi palengva 
surasti užmintąsias vietas. Buvo apeinama ir apžiūrima viskas: užmiesčio 
rūmai, plačiai išsidėstę vienuolynai, pervažos ir įlankos, iškyšuliai ir prie- 
plaukos, nepamirštant nei drąsių ir geraširdžių žvejų namelių, nei smagiai 
pakrantėje išsistačiusių miestelių, nei ant gretimų kalvų iš tolo matomų 
pilaičių. Visa tai menininkas sugeba suvokti ir apšvietimu bei spalvomis 
išsaugoti sukeltą nuotaiką, tad kiekvieną valandą ir minutę išgyveno nenu- 
trūkstamą jaudulį. 

Iš daugelio lakštų Minjona žvelgė tarsi gyva, nes nuostabią dailininko 
vaizduotę Vilhelmas sugebėjo savo tiksliais pasakojimais gerokai pakore- 
guoti, o tam, ką tas įsivaizdavo perdėm apskritai, suteikti individualesnių, 
asmenybę apibūdinančių bruožų. 

Dėl to kiekviename paveiksle galėjai šią mergaitę berniuko drabužiais 

išvysti visokiausiose pozose ir padėtyse: vienur ji stovi prie didžiulių puikios 
vilos portalo kolonų, mąsliai apžiūrinėdama vestibiulio statulas, kitur supa- 
si, teliūškuodama vandenį, prie kranto pririštoje valtyje, dar kitur — įsliuo- 
gusi į laivo stiebą kaip tikras drąsus jūrininkas. 

Bet labiausiai išsiskyrė vienas paveikslas“, kurį dailininkas buvo su 
visomis smulkmenomis pabaigęs dar prieš kelionę į šias vietoves, prieš 
susitikdamas su Vilhelmu. Tarp nykių kalnų žėri patraukli tariamo berniu- 
ko figūra: aplink — šniokščiantys kriokliai, vandens purslai tykšta ant kūno, 
Ojį patį supa daugybė sunkiai nusakomų žmogystų. Galbūt dar niekas ikišiol 
nėra vaizdavęs pilkų stačių senovės kalnų prarajos taip patraukliai ir reikš- 
mingai: marga, čigonus primenanti, minia, rūsti ir drauge fantastiška, keista 
ir vulgari, per daug palaida, kad įvarytų baimę, ir per daug savotiška, kad 
sužadintų pasitikėjimą. Raumeningi nešuliniai arkliai tempia tai kartelėmis 
grįstais takais, tai uolose iškapotais laiptais margus, netvarkingai susuktus 
ryšulius, apkabinėtus tabaluojančiais viso orkestro instrumentais, galinčiais 
trenkti kurtinančią muziką ir protarpiais erzinančiais ausis savo šaižiais 
zvimbčiojimais. Ir visoje šioje aplinkoje regime tą simpatingąjį vaikelį — 
susikaupusį, bet neužsispyrusį, vedamą nenoriai, bet nesipriešinantį, tačiau 
ir netempiamą prievarta. Kas nesidžiaugtų tokiu nepaprasta maniera nuta- 
pytu paveikslu? Ypač stipriai buvo pabrėžtas niūrių uolų susigrūdimas; 
viską perskrodžiantys juodi tarpekliai, įsispraudę tarp aukštų kalnų, grasė 
atkirsti bet kokį išėjimą, jei ne tas drąsiai per bedugnę permestas tiltas, 
duodąs mintį, jog dar neprarasta viltis susisiekti su likusiuoju pasauliu. 
Menininkas, paklusdamas gudriai poetiškai tikrovės pajautai, tarsi netyčia 
atkreipia dėmesį į vieną olą, kurią galima laikyti lyg it pačios gamtos sukurtu 
milžiniškų kristalų fabriku, lyg ir pasakiškai baisių drakonų lizdu. 

Ne be švento drovumo jausmo draugai užsuko į markizo“* rūmus; senis 
dar nebuvo grįžęs iš kelionės, bet kadangi jie mokėjo tinkamai elgtis tiek su 
dvasininkais, tiek ir su pasauliečiais, juos ir šiame krašte priėmė draugiškai 
ir maloniai. 

Žinia, kad šeimininko nėra namie, Vilhelmą labai nudžiugino; nors jis 
mielai būtų su šiuo garbingų žmogumi vėl pasimatęs ir nuoširdžiai jį 
pasveikinęs, vis dėlto bijojo dosnaus jo dėkingumo ir prievarta brukamo 
atlygio užaną ištikimybės ir meilės kupiną poelgį, už kurį jau buvo gavęs patį 
švelniausią atpildą. 

Todėl abu draugai, sėdę į puošnų laivelį, ėmė plaukioti nuo kranto prie 
kranto, kirsdami ežerą skersai ir išilgai. Šiuo nuostabiu metų laiku nepralei- 
do jie nė vieno saulėtekio ir saulėlydžio, pastebėjo kiekvieną iš tūkstančių 
atspalvių, kuriais dangaus šviesa nešykštėdama išdabino savo skliautą, O per 
jį — ir ežerą bei žemę, kad tiktai šitam atspindy ji sutviskėtų visa tobulybe. 

Vešli augmenija, gamtos pasėta, meniškų rankų prižiūrima ir puoselėja- 
ma, supo juos kas žingsnį. Vos priėmę pirmųju kaštonų giraičių pasveikini- 
mą, jie, įsitaisę po kiparisais, jau nebegalėjo susilaikyti liūdnai nesišypsoję, 
kai akys išvydo, kaip aukštyn stiepiasi laurai, rausta granatai, skleidžia 
žiedus apelsinmedžiai ir citrinmedžiai ir kartu iš po tamsių lapų blykčioja lyg 
žarijos jų vaisiai.Įgijęs naują draugą, Vilhelmas nemanė, kad jo laukia dar 
vienas malonumas. Mūsų senojo bičiulio gamta nebuvo apdovanojusi dai- 
lininko žvilgsniu. Galėdamas suvokti grožį, kai jis įsikūnijęs tik žmoguje, 
Vilhelmas staiga pastebėjo, kad, atsiradus vienodai jaučiančiam, bet visai 
kitokiems malonumams ir kitokiai veiklai išlavintam kolegai, jam stačiai 
atsiskleidė aplinkinis pasaulis. 

Kad ir kur jie šnekėdamiesi būtų ėję, bičiulis vis atkreipdavo Vilhelmo 
dėmesį į besikeičiantį aplinkos grožį, o kai dailininkas susikaupęs imdavo 
tapyti iš natūros, Vilhelmas nesitraukdavo nė per žingsnį — visa tai atvėrė 
jam akis ir išlaisvino nuo visų iki šiol gan atkakliai puoselėtų abejonių. Iš 
seno įtartini jam atrodydavo Italijos peizažai: dangus — per daug mėlynas, 
žavių tolių violetinis atspalvis, nors ir nepaprastai malonus, — vis tiek 
nenatūralus, O gyvas augmenijos žalumas — perdėm margas; dabar su savo 
naujuoju draugu Vilhelmas stačiai liete susiliejo ir, būdamas iš prigimties 
jautrus, išmoko matyti pasaulį jo akimis; kadangi gamta nūnai pradėjo nuo 
savo akivaizdžios grožio paslapties traukti skraistę, kilo nenumaldomas 
meno kaip garbaus aiškintojo ilgesys. 

Visai netikėtai išryškėjo dar vienas dailininko bruožas: jis ir šiaip neretai 
užtraukdavo linksmą dainelę, tuo nuoširdžiai pagyvindamas nuobodžias 
ilgų plaukiojimų ežeru valandas. Bet atsitiko taip, kad vienuose rūmuose jis 
aptiko labai savotišką styginį muzikos instrumentą — nedidukę liutnią: 
stipriai ir sodriai skambančią, lengvą ir patogią nešiotis, jis kaipmat ją 
sustygavo ir sugebėjo skambindamas taip gražiai ir maloniai padainuoti, 
taip puikiai visus nuteikti, kad tarsi naujasis Orfėjas suminkštino beveik 
visados griežto ir sauso kašteliono širdį ir be didesnio vargo privertė jį 
paskolinti instrumentą dailininkui, su sąlyga, jog prieš išvykdamas tas 
būtinai jį grąžins, o iki tol užsuks kada sekmadienį ar per kokią šventę ir 
suteiks malonumo visai šeimai. 

Visai kitoks, tarsi atgijęs, dabar atrodė jiems ežeras ir pakrantės: valtys 
ir laiveliai varžyte varžėsi, norėdami būti netoli jų, net krovininiai ir preky- 
bos laivai, juos išvydę, sulėtindavo greitį, o kai artėdavo prie kranto, žmonių 
virtinės susirinkdavo laukti; ir vos išlipus tuoj pat apspisdavo juos linksma 
minia; kai reikėdavo išplaukti, visi laimindavo patenkinti, bet kupini ilgesio. 

Atėjo metas, kai pašalinė akis būtų nesunkiai pastebėjusi, jog abiejų 
bičiulių misija iš tikrųjų jau baigta: visos su Minjona susijusios apylinkės ir 

vietos jau buvo užfiksuotos, iš dalies spalvomis, su šviesa ir šešėliais, iš dalies 
tiksliai tapant karščiausiomis dienos valandomis. Kad atliktų tą darbą, jie 
turėjo judėti iš vienos vietos į kitą gan savotiškai, nes dažnai kliudė Vilhelmo 
duotasis įžadas, kurį jie retsykiais vis dėlto sugebėjo apeiti, aiškindami, kad 
jis galiojąs tik sausumoje, o plaukiant vandeniu neveikiąs. 

Vilhelmas ir pats jautė, jog tikrasis jų tikslas pasiektas, bet negalėjo 
neprisipažinti, kad, norėdamas iš šių vietų išvykti lengva širdimi, būtinai dar 
turi pamatyti Hilariją ir gražuolę našlę. Bičiulis, kuriam Vilhelmas papasa- 
kojo jų istoriją, irgi susidomėjo šitomis asmenybėmis ir jau džiaugėsi, kad į 
vieną iš savo piešinių turimą puikią vietelę galėsiąs meniškai įkomponuoti 
tokias simpatingas figūras, papuošiančias visą paveikslą. 

Draugai vėl ėmė skersai ir išilgai raižyti ežerą, apžiūrinėti tas vietas, 
kurias paprastai lanko į šį rojaus kampelį atvykę svetimieji. Savo valtinin- 
kams paaiškino, jog tikisi čia susitikti su draugais; ir iš tikrųjų netrukus jie 
pamatė vandens paviršiumi atslystantį puošnų ir ištaigingą laivą, kurį pradė- 
jo persekioti ir netrukus aistringai atakavo. Damos iš pradžių šiek tiek 
sumišo, bet kai Vilhelmas pateikė popieriaus lapelį?" ir jos neabejodamos 
atpažino savo pačių nupieštą strėlę, tuojau atsikvošėjo. Bičiuliai iškart buvo 
pakviesti lipti pas jas į laivą, ką tiedu, nieko nelaukdami, ir padarė. 

O dabar siūlome skaitytojui įsivaizduoti, kaip jie keturiese sėdi priešais 
vienas kitą puikioje kajutėje, aplinkui — nuostabus pasaulis, vos dvelkia 
švelnus vėjelis, o saulėje blizgančios bangos lengvai supa laivą. Įsivaizduoki, 
skaitytojau, abi moteris tokias, kokias neseniai aprašėme, ir abu vyrus, su 
kuriais pastarosiomis savaitėmis drauge keliavome: pabuvę su jais tam tikrą 
laiką skyrium, dabar matome visus kartu labai malonioje, nors ir pavojingo- 
je padėtyje. 

Tiems trims, kurie noromis ar nenoromis jau buvo prisidėję prie atsiža- 
dančiųjų, sunkiausio bijoti nebereikėjo, tačiau ketvirtojo netrukus laukė 
priėmimas į aną ordiną. 

Perplaukus ežerą kelis kartus ir apžiūrėjus visas įdomiausias vietas tiek 
krante, tiek ir salose, damos buvo atgabentos į tą daiktą, kur turėjo nakvoti 
ir kur apsukrus, tik šitai kelionei pasamdytas, vadovas sugebėjo pasirūpinti 
visais pageidaujamais patogumais. Čia Vilhelmo įžadas veikė kaip tikras, 
bet nepermaldomas ceremonijos meistras, nes kaip tik čia abu draugai 
neseniai buvo praleidę tris dienas ir apžiūrėję visas apylinkės įžymybes. 
Dailininkas, kurio nevaržė jokie įžadai, siūlėsi damas palydėti į krantą, bet 
jos atsisakė, todėl ne per toliausiai nuo uosto kompanija išsiskyrė. 

Vosspėjęs įšokti į laivelį, kuris ėmėsparčiai tolti nuo kranto, dainininkas 
čiupo už liutnios ir užtraukė tą nuostabią ir liūdną dainelę, kurią dainuoja 

Venecijos žvejai, išplaukdami į jūrą ir grįždami iš jos. Būdamas pakankamai 
patyręs tokių improvizacijų meistras — O šįkart melodija skambėjo ypač 
švelniai ir raiškiai, — dainininkas, toldamas nuo kranto, vis stiprino savo 
balsą, tad stovintieji sausumoje girdėjo nuplaukiančiuosius tarsi iš vienodo 
atstumo. Paskui jis liovėsi skambinęs, pasikliaudamas vien savo balsu, ir 
patenkintas pastebėjo, kad damos, užuot ėjusios namo, lūkuriavo ant kran- 
to. Jis dainavo su tokiu įkvėpimu, kad nenorėjo baigti netgi tada, kai sutema 
ir atstumas ištirpdė iš akių visus daiktus, kol galiausiai ramiau nusiteikęs 
draugas jį įspėjo, jog nors tamsa ir padidina balso skambumą, laivelis jau 
seniai nutolęs tiek, kad niekas jo dainos nebegali girdėti. 

Kaip buvo sutarta, kitą dieną visi vėl susitiko atvirame ežere. Ir dabar jie 
nepraleido progos dirstelėti į gražiai eilėmis išsidėsčiusius gamtovaizdžius, 
kurių vienus iškart galėjai aprėpti akimis, o kiti tarsi grūmėsi ir gožė vienas 
antrą, tačiau kurių visi, kai plaukdamas pakrante regi juos nuosekliai 
atsispindinčius vandenyje, teikia didžiulį malonumą. O jų meniški atvaizdai 
popieriuje davė galimybę įsivaizduoti ir nuspėti tai, ko šios dienos išvykoje 
tiesiogiai ir nematei. Visam tam tylioji Hilarija, atrodo, turėjo puikią 
nuovoką ir subtilų jausmą. 

Bet priešpiet vėl pasikartojo keistas dalykas: damos nuplaukė vienos 
prie kranto, vyrai nuvairavo į uostą. Šį kartą dainininkas bandė pritaikyti 
savo dainavimą prie nedidelio atstumo ir pasiekti, kaip jis manė, šiokį tokį 
teigiamą poveikį, ne tik pasirinkdamas švelnų ir gyvą, apskritai ilgesingą 
tirolietišką raliavimą, bet ir suteikdamas melodijai linksmą, žaismingą 
įtaigumą. Kai kurios dainos, kurias išgirdome iš mūsų pamėgtų „Mokymosi 
metų“ herojų, prašyte prašėsi skambinamos ir dainuojamos, bet jis susilaikė 
dėl geranoriško jų tausojimo, kurio geidavo ir pats; tad jis ėmė klajoti ir 
blaškytis po svetimus vaizdus ir mintis, norėdamas surasti tokį skambėjimą, 
kuris dar labiau įsiteiktų klausantiesiems. Abu bičiuliai, taip blokuodami 
uostą, būtų visai pamiršę vakarienę, jei apdairios draugės nebūtų jiems 
atsiuntusios gardumynų, kurie, užsigeriant puikiu rinktiniu vynu, ypač 
skanu buvo valgyti. 

Kiekvienas išsiskyrimas, kiekviena kliūtis, kuri mūsų kylančioms aist- 
roms stoja skersai kelio, jų neslopina, o tik stiprina jas; todėl ir šį kartą 
galima buvo numanyti, kad trumpas nebuvimas drauge abiem pusėm kėlė 
vienodą ilgesį. Ir iš tikrųjų! Netrukus pasirodė artėjanti akinamai ryški 
damų gondola. 

Žodis „gondola“ čia neturi nieko bendrosu tradiciniais Venecijos juodai 
dažytais laiveliais; jis čia reiškia smagiai patogų ir jaukų laivą, kuriame per 
akis būtų buvę vietos net ir tada, jei mūsų nedidelė kompanija būtų padvi- 
gubėjusi. | 

Keletas dienų prabėgo šitaip savotiškai susitikinėjant ir atsisveikinant, 
būnant kartu ir pavieniui; patirdama neapsakomą bendravimo malonumą, 
įaudrinta siela vis jautė gresiantį išsiskyrimą ir netektį. Esant naujiems 
draugams, buvo prisimenami senieji, o kai nebūdavo naujųjų, tekdavo 
pripažinti, kad ir šie jau labai verti prisiminti. Tik tokia mokanti tvardytis ir 
šio bei to mačiusi asmenybė kaip mūsų gražuolė našlė galėjo panašiomis 
valandomis išlaikyti pusiausvyrą. 

Hilarijos širdis buvo pernelyg sužeista, kad jinai pajėgtų suvokti naują 
gryną įspūdį; bet jei mus ramina nuostabios aplinkos žavesys, jei mus veikia 
neabejingų draugų švelnumas, sielą ir jausmus apima keista būsena, kuri lyg 
sapne atgaivina praeitį ir tai, ko nebėra prieš akis, o dabartį, lyg būtų ji tik 
apraiška, vaiduokliškai nutolina. Taip pakaitomis siūbuodami ten ir atgal, 
tai traukiami, tai stumiami, tai artinami, tai tolinami, jie pragyveno tarsi ant 
bangų nemaža dienų. 

Patyręs ir nepėsčias kelionės vadovas, nors perdėm ir nesigilino į šituos 
santykius, kaip jam rodėsi, pastebėjo, jog jo globotinių regimoje elgsenoje 
esama pasikeitimų, ir kai jam pagaliau paaiškėjo tų santykių įnoringumas, 
jis ir čia sugebėjo viską kuo puikiausiai sutvarkyti. Nes tą akimirką, kuomet 
damas buvo rengiamasi vėlvežti į vietą, kur jos pietaudavo, priešais pasirodė 
kitas ištaigingas laivas ir, prisigretinęs prie borto, pakvietė sėsti prie gražiai 
padengto šventinio stalo vaišintis ir linksmintis; dabar jie galėjo keletą 
valandų praleisti visi kartu, ir tik naktis privertė juos vėl atsisveikinti. 

Laimė, savo ankstesniųjų plaukiojimų metu vyrai, labiau vertindami 
natūralią gamtą, dar nebuvo užsukę į pačią puošniausią salą, net ir dabar 
neketino rodyti draugėms tenykščių, ne per geriausiai užlaikomų dirbtinių 
grožybių bent iki tol, kol bus aplankę visus nuostabiuosius gamtos kampe- 
lius. Bet netikėtai jiems šovė į galvą kita mintis. Jie pasikalbėjo su kelionės 
vadovu prie keturių akių, ir tas kaipmat patvarkė taip, kad toji iškyla įvyktų 
kuo greičiau; vyrai iš anksto laikė ją palaimos viršūne. Dabar jie galėjo laukti 
ir tikėtis, kad po tiek daug sugadinto džiaugsmo galės praleisti ištisas tris 
rojaus dienas kartu izoliuotoje vietelėje. 

Čia turime ypač pagirti kelionės vadovą; jis priklausė prie tų judrių, 
veiklių žmonių, kurie, lydėdami nemaža ponų, nuolat keliaudami tais pa- 
čiais maršrutais, tiksliai žino visus jų patogumus ir nepatogumus, moka 
vienais pasinaudoti, o kitų išvengti ir, ne be tam tikros naudos sau, padaryti 
savo patronų keliones ne tokias brangias ir kiek įmanoma malonesnes, negu 
jie keliautų savarankiškai. 

Be to, pirmą kartą labai veiksmingai pasireiškė guvi, abi moteris aptar- 
naujanti tarnaitė; tai davė gražiajai našlei pagrindą pakviesti abu bičiulius į 
svečius, jeigu jie sutinka tenkintis kuklia buitimi. Ir šį sykį viskas išėjo kuo 

puikiausiai, nes gudrusis reikalų tvarkytojas, kaip ir pirma, taip sumaniai 
pasinaudojo damų rekomendaciniais ir kredito laiškais, kad jiems, nors 
šeimininkai ir išvykę, buvo atidarytos visos rūmų durys ir sodo vartai, leista 
kiek norint naudotis virtuve ir, reikalui esant, dirstelėti ir į rūsį. Reikalai 
susiklostė taip, kad jau nuo pat pirmųjų akimirkų kiekvienas jautėsi lyg 
namie, tartum tikras šio rojaus kampelio šeimininkas. 

Tučtuojau į salą atgabeno visų mūsų keliauninkų daiktus, o draugijai tai 
buvo nepaprastai patogu; bet vertingiausias dalykas buvo tas, kad talentin- 
gojo dailininko aplankai, pirmą kartą atsidūrę vienoje krūvoje, davė jam 
progą nuosekliai parodyti gražuolėms visą kelią, kuriuo dabar ėjo. Jo darbai 
kėlė susižavėjimą. Ne tokį, kuomet mėgėjai ar meno žmonės be galo ir be 
krašto giria vienas antrą; čia nuostabusis dailininkas išgirdo nepaprastai 
nuoširdų ir įžvalgų vertinimą. Kad nebūtume įtariami norį skambiomis 
frazėmis patikliam skaitytojui įteigti tai, ko negalime įrodyti, pacituosime 
nuomonę specialisto, kuris, praėjus nemaža metų, susipažindamas su šiais 
ir kitais panašiais darbais, reiškė savo susižavėjimą. 

„Jam sekasi tapyti linksma ramybe dvelkiantys ežeringi gamtovaizdžiai, 
kur prie pakrančių maloniai prigludę nameliai, atsispindėdami vandenyje, 
atrodo lyg maudytis būtų subridę, taip pat gražiai išeidavo ir krantai, apsupti 
žaliomis kalvomis, už kurių kyla miškais apaugę kalnai su amžinų sniegynų 
ir ledo keteromis. Tokių peizažų koloritas — nuotaikingas, smagiai šviesus; 
toliai — tarsi paskendę švelnioje migloje, kuri kaip pilkas visa gaubiantis 
rūkas kyla iš pritvinusių tarpeklių irslėnių ir nužymijų vingius. Ne mažesnio 
pagyrimo vertas dailininkas ir tada, kai jis vaizduoja lygumas, plytinčias 
palei didžiulius kalnus, kur atšlaitės apkarusios vešlia augmenija, o papėdė- 
se savo vandenis skubėdami varo žvalūs upeliai. 

"Tapydamas stambiu planu medžius su didžiuliais šešėliais, jis puikiai 
geba perteikti įvairių medžių rūšių skiriamuosius požymius, tiek vaizduoda- 
mas visą medį, tiek rodydamas šakų išsidėstymą ir lapijos grupavimąsi; ir 
šviežią žalumą jis moka taip niuansuoti, kad rodosi, jog vos jaučiamas 
švelnus vėjelio dvelksmas tartum vėduokle mosuoja ir pačią šviesą judina. 

Nuo perspektyvos vidurio gyvo žalumo atspalvis ima pamažu blėsti ir 
tolumoje, ties pat kalnų viršūnėmis. pereidamas į silpną violetinį toną, 
galiausiai susilieja su dangaus mėlyne. Bet geriausiai mūsų dailininkui 
išeina Alpių ikalnių vaizdai: jų paprastas didingumas ir ramybė, tarpukalnių 
pievų platybės, primenančios šviesiai žalią kilimą, iš kurio kyšo tamsios 
pavieniui augančios eglės ir nuo aukštų skardžių krenta putojantys kalnų 
upelių vandenys. Ir nesvarbu, ar jis pievas padabina besiganančiais galvijais, 
ar rodo siauru, uolą juosiančiu kalnų taku tripenančius apkrautus nešuliais 
arklius ir mulus, visuomet jis tapo vienodai gerai ir išradingai; būdami 

pavaizduoti visados tinkamoje vietoje ir ne per gausiai, tie gyvulėliai pa- 
veikslus puošia ir gyvina, nė iš tolo netrikdydami bendrojo ramios vienatvės 
įspūdžio. Tapybos būdas rodo jį turint puikią meistro ranką — linijos 
grakščios, jų nedaug, bet tiek, kiek reikia paveikslo visumai suvokti. Kadangi 
jis paskui, tapydamas ant kartono, ėmė naudoti angliškus lakus, šie paveiks- 
lai įgavo nuostabų žydintį atspalvį, pasidarė nuotaikingi, bet drauge įtaigūs 
ir sodrūs. 

Jo paveikslai, vaizduojantys gilias kalnų prarajas, iš kurių dėbso vien 
negyvo akmens akys, o tarpekliuose po drąsiai permestu tiltu šniokščia ir 
garma audringi upės vandenys, nėra tokie puikūs kaip pirma aptartosios 
drobės, bet šios mus pagauna savo tikroviškumu, mes stebimės jų didžiuliu 
visumos poveikiu, sukeliamu viena kita reikšminga linija ir daugiausia tik 
dažais, naudojamais itin santūriai. 

Lygiai taip pat įtikinamai jis moka perteikti spalvomis aukštikalnių 
platumas, kur nebepamatysi jokio medelio nei krūmo, kur tarp dantytų uolų 
ir snieguotų viršūnių įsiterpę tiktai saulės nušviesti ir švelnia žole apaugę 
ruožai. Kad ir kokios gražios, žaluma kvepiančios ir patrauklios atrodytų 
šitos vietos, dailininkas vis tiek sąmoningai vengia rodyti čia besiganančių 
bandų, nes tame aukštyje randa maisto vien kalnų ožkos ir braukia prakaitą, 
norėdami tokiu pavojingu darbu pelnyti pragyvenimui, šienautojai“. 


Tegu skaitytojas nemano, kad mes nebeketiname jo kuo išsamiau supa- 
žindinti su šitokiomis civilizacijos neliestomis vietomis, jei trumpai paaiš- 
kinsime ką tik pavartotą žodį „šienautojai“. Taip vadinami neturtingi auk- 
štikalnių gyventojai, kurie, įveikdami nemaža pavojų, ruošia šieną galvijams 
visai neprieinamose pievose. Norėdami į jas patekti, šie žmoneliai prisitvir- 
tina prie kojų geležinius kablius ir ropščiasi aukštyn stačiomis, grėsmingo- 
mis uolomis arba, jei reikia, leidžiasi žemyn virvėmis staigiomis atšlaitėmis. 
Nupjovę žolę ir pridžiovinę šieno, jie paskui meta jį į žemesnius tarpslėnius, 
ten vėl surenka ir parduoda fermeriams, kurie jį dėl puikios kokybės mielai 
perka. 


Anuos paveikslus, turėjusius kiekvieną džiuginti ir patraukti, Hilarija 
apžiūrinėjo ypač atidžiai, iš jos pastabų matėsi, kad ir jai tapyba nebuvo 
svetimas dalykas; geriausiai tai jautė pats dailininkas, kuris dabar labiausiai 
troško niekieno kito, o tik šitos visų Žaviausios moters pripažinimo. Todėl 
vyresnioji draugė nebeištvėrė ilgiau tylėjusi ir ėmė Hilarijai priekaištauti, 
kad šioji ir šį sykį, kaip visuomet, delsianti parodyti savo sugebėjimą: „Čia 
svarbu ne tai, jog tave kas pagirs ar papeiks, o kad gali pasimokyti. Geresnė 
proga tam vargu ar kada pasitaikys“. 

Tik dabar, kai Hilarija buvo priversta ištraukti į dienos šviesą savo 
lakštus, išryškėjo, koks talentas slypi šitoje tylioje, gležnoje būtybėje; savo 
įgimtą sugebėjimą ji buvo išugdžiusi stropiai lavindamasi. Ji turėjo pastabią 
akį, tikslią ranką — savybes, kurios įgalina moteris ir dirbant įprastinius 
puošimo bei tvarkymo darbus pasiekti didelio meniškumo. Tiesa, buvo 
matyti, jog linijoms trūksta ryžtingumo, todėl daiktai atrodė neturį pakan- 
kamai išreikštų būdingujų bruožų, bet negalima buvo nesistebėti darbo 
kruopštumu, nors visumos suvokimas kai kur vėlgi buvo ne pats geriausias, 
meniškai reikiamaisukomponuotas. Atrodė, kad jibijo padaryti šventvagys- 
tę, jeigu nors kas bus truputį ne taip, todėl jaučiasi skrupulingumas ir 
sutriktis detalėse. 

Bet dabar ji suvokė, kad didelis, laisvas talentas, drąsi menininko ranka 
išjudina ir žadina joje iki šiol ramiai snūduriavusi meninį pojūtį ir skonį; jai 
darėsi aišku, jog reikia per daug nesivaržyti, rimtai ir nepaliaujamai laikytis 
kai kurių pagrindinių principų, kuriuos dailininkas jai ne kartą išsamiai 
aiškino ir draugiškai reikliai stengėsi įteigti. Tada linijos pasidarys drąses- 
nės, ir ji po truputį ims labiau žiūrėti visumos ir mažiau skirs dėmesio 
detalėms; taip nuostabusis sugebėjimas nejučiomis atsiskleis kaip tobulybė, 
nelyginant rožės žiedo pumpuras, pro kurį dar vakar abejingai ėjome, o 
šiandien, saulei tekant, išvystame sprogstantį, ir mums atrodo, jog savo 
akimis regime tą gyvą virpesį, kuriuo puikusis gamtos kūrinys atsiveria 
dienos šviesai. 

Toks estetinis tobulėjimas paliko ir tam tikrą dorovinio pobūdžio pėd- 
saką, nes tyrai sielai daro magišką poveikį nuoširdaus dėkingumo jausmas 
kiekvienam, kas mus yra ko nors svarbaus pamokęs. Tai buvo pirmasis 
džiaugsmas, kurį po gan ilgo laiko Hilarija pajuto savo širdyje. Tu ištisomis 
dienomis regi nepakartojamo grožio pasaulį — ir staiga suvoki, jog tau 
padovanojo tobulesnį sugebėjimą jį vaizduoti. Kokia palaima — linijomis ir 
spalvomis priartėti prie to, kas neišsakoma žodžiais! Ji juto, kaipją netikėtai 
apėmė naujas jaunatvės polėkis, tad negalėjo nejausti ypatingo prielanku- 
mo tam, kuris suteikė šitą laimę. 

Taip jie sėdėjo greta, ir niekas nebūtų sugebėjęs pasakyti, katras iš 
jųdviejų labiau stengėsi: ar jis meno paslaptis perteikti, ar jinai jas perimti 
ir pritaikyti praktikoje. Įsiliepsnojo nuostabios varžybos, kokios retai kyla 
tarp mokytojo ir mokinio. Kai kada rodėsi, jog bičiulis nori pakoreguoti jos 
lakštą, brūkšteldamas svarbiausiąją liniją, o ji, švelniai sulaikydama jo 
ranką, skubėjo pati pataisyti tai, kas reikalinga ir būtina, — ir visados jį 
stebindama. 

Tuo tarpu gražioji našlė vaikštinėjo su Vilhelmu po kiparisais ir pinijo- 
mis, praeidama tai pro terasoje augančių vynuogienoju, tai pro apelsinme- 

džių lankelius, kol pagaliau nusprendė patenkinti švelniai užsimintą naujo- 
jobičiulio pageidavimą: ji turėjo jam atskleisti, kaip galėję taip nepaprastai 
susipinti įvykiai, kad draugės, neturėjusios pirma nieko bendra viena su kita, 
pasidariusios tokios artimos ir dabar keliaujančios po pasaulį kartu. 

Vilhelmas, turėdamas sugebėjimą viską tiksliai įsidėmėti, paskui tą 
intymų pasakojimą užrašė, ir mes ketiname, kai autorius bus jįsukompona- 
vęs ir per Hersiliją pasiuntęs Natalijai, mūsu skaitytojams pateikti. 

Atėjo paskutinis vakaras; pilnatis švietė taip ryškiai, kad niekas ir nepa- 
juto, kada diena perėjo į naktį. Draugija buvo įsitaisiusi vienoje iš pačių 
viršutinių terasų, kad geriau matytų ramų, iš visų pusių apšviestą ir nuo 
paviršiaus atsispindinčią šviesą skleidžiantį ežerą, kuris tolumoje atrodė lyg 
užstotas, bet pločiu gulėjo kaip ant delno. 

Kad ir apie ką tokiomis aplinkybėmis būtų kalbama, vis tiek nebuvo 
galima dar kartą neminėti to, kas jau šimtą sykių sakyta ir persakyta — koks 
puikus šitas dangus, kokie skaistūs šitie vandenys, kokia nuostabi šita žemė, 
šildoma nepalyginamai karštesnės saulės, apšviečiama kur kas švelnesnės 
mėnulio šviesos, — viskas čia nepakartojama ir lyriška. 

Bet tai, ko niekas nenorėjo prisipažinti nei sau, nei kitiems, buvo tas širdį 
spaudžiantis skausmas, kuris jautėsi kiekvienoje krūtinėje, stipriau ar silp- 
niau, tačiau jis tikrai buvo ir švelniai maudė. Išsiskyrimo nuojauta apėmė 
visus, palengva įsivyravusi tyla grėsė pasidaryti slegianti. 

Tada vyriškai ir ryžtingai pasielgė dainininkas: pamiršęs visas savo gerai 
apgalvotas manieras, jis čiupo už liutnios — ir garsiai suskambo preliudiniai 
akordai. Jo vaizduotėje iškilo Minjonos paveikslas drauge su pirmąja šio 
mielo vaiko švelnia daina. Pagautas begalinės aistros ir išgavęs dar vieną 
skambių stygų ilgesingą akordą, jis pradėjo dainuoti: 

Ar tu žinai, kur ta puiki šalis, 
Kurioj citrinos žydi... 


Hilarija sukrėsta atsistojo ir pasišalino, nuleisdama ant kaktos šydą; 
mūsų gražuolė našlė vienos rankos mostu davė dainininkui ženklą sustoti, 
o kita sugriebė Vilhelmą už alkūnės. Visai sutrikęs jaunikaitis nusekė 
Hilarijai iš paskos; Vilhelmas turėjo daug protingesnę bičiulę tempti paskui 
anuodu. Ir kai visi keturi vėl susiėjo šviesiausioj mėnesienoj krūvon, juos 
apėmusio susijaudinimo nebebuvo įmanoma nuslėpti. Moterys puolė viena 
kitai į glėbį, vyrai tapšnojo per pečius, o mėnulis buvo pačių tauriausių ir 
nekalčiausių ašarų liudytojas. Atsipeikėjo jie palengva, išsiskyrė tylėdami, 
apimti keistų jausmų ir norų, kuriems išsipildyti viltis jau buvo palaidota. 
Dabar mūsų dailininkas, stovėdamas po didingu dangumi, šią rimtą ir 
nuostabią akimirką, tempiamas bičiulio už rankos, pasijuto suvokęs visus 

atsižadančiųjų pirmosios pakopos skausmus, kuriuos anie draugai jau buvo 
išgyveną, bet štai vėl privalėjo laikyti žiaurų egzaminą. 

Poilsio jaunikaičiai atgulė vėlai, bet kitą rytą pabudo anksti, suėmė save 
į nagą ir jautėsi turį užtektinai jėgų atsisveikinti su šituo rojaus kampeliu, 
nors vis dar prasimanėvisokių būdų, kaip nepažeidžiant įsipareigojimo, kuo 
ilgiau pabūti netoli anų malonių būtybių. 

Jie rengėsi jau pateikti joms savo pasiūlymus, kai abu pribloškė žinia, jog 
damos išvyko vos prašvitus. Laiške, rašytame mūsų širdies karalienės ranka, 
buvo viskas paaiškinta. Galima buvo tik abejoti, ko jame daugiau: sveiko 
proto ar gėrio, prielankumo ar draugystės, nuopelnų pripažinimo ar vos 
pastebimo drovaus išankstinio nusistatymo. Deja, pabaigoje buvo primyg- 
tinai reikalaujama, kad jie nesektų draugėms iš paskos ir niekur jų neieško- 
tų, na, O jei netyčia susitiktų, tai ir viena, ir kita pusė sąžiningai vengtų 
suartėjimo. 

Dabar, lyg mostelėjus burtininko lazdele, rojaus kampelis bičiuliams 
virto tikra dykyne; ko gero, jie patys būtų nusišypsoję, jei tą akimirką būtų 
supratę, kaip neteisingai ir nepelnytai jie staiga ėmė vertinti tokią puikią, 
tokią nuostabią vietą. Joks užkietėjęs hipochondrikas nebūtų taip negailes- 
tingai ir beatodairiškai peikęs ir niekinęs to, kad pastatai, girdi, griūva, kad 
apleistos mūro sienos, kad dūlėja bokštai, kad parko keliukai apaugę žole, 
kad baigia išdžiūti medžiai, kad pelyja ir kerpėja meniškos grotos ir dar 
vyksta daugybė visokių negerų dalykų. Paskui, kiek sugebėdami, jie susiėmė. 
Mūsų dailininkas atidžiai susidėjo savo darbus, ir abu sėdo į laivelį; Vilhel- 
mas palydėjo jį anapus ežero, iš kur tas, kaip pirma sutarta, turėjo vykti pas 
Nataliją, kad savo puikiais peizažais parodytų jai tas vietoves, į kurias ji 
galbūt ne taip greit teįkels savo koją. Be to, Vilhelmas buvo jam davęs teisę 
pasipasakoti, kaip jis netikėtai patekęs į atsižadėjimo draugijos narių kom- 
paniją, kaipvisi jį maloniai priėmę ir, savo nuoširdumu jei nepagydę, tai bent 
paguodę. 


Lenardas Vilhelmui 


Jūsų laiškas, mano Brangusis, užtiko mane pasinėrusį į veiklą, kurią 
pavadinčiau stačiai sumaištimi, jei tikslas nebūtų toks didelis, o sėkmė — 
tokia garantuota. Pažintis su jūsiškiais pasirodė esanti daug svarbesnė, negu 
vieni ir kiti galėjo manyti. Nesinori apie tai pradėti rašyti, nes kaipmat 
suvoki, kokia neaprėpiama visuma, kaip viskas be galo susipynę. Veikti, o ne 
kalbėti — toks tegu būna dabar mūsų šūkis. Tūkstantį kartų dėkoju už tai, 
kad nors truputį atskleidęs malonią paslaptį, teikiančią vilčių ateičiai; tuo 

tarpu linkiu gerajai būtybei laimės gyvenime, nes reikalų sūkurys mane 
netrukus ims vėtyti ir mėtyti, žinoma, ne be kelrodės žvaigždės paramos. 
Abatas žadėjo pranešti Jums apie visa kita, o man svarbu neišleisti iš akių to, 
kas stumia į priekį reikalus; ilgesys dingsta veikloje. Aš — Jūsų paslaugoms, 
ir čia apie tai daugiau nė žodžio. Kai daug darbo, nėra kada postringauti. 


Abatas Vilhelmui 


Nedaug tetrūko, kad Jūsų su geriausiais ketinimais parašytas laiškas, 
Jums nė neįtariant, bemaž būtų padaręs nepataisomos žalos. Jūs taip 
nuoširdžiai ir patraukliai papasakojote apie surastąją moterį, kad mūsų 
keistokas bičiulis, trokšdamas ją pamatyti, tikriausiai būtų spjovęs į viską, jei 
mūsų nuošiol bendri planai nebūtų tokie dideli ir taip toli siekiantys. Tačiau 
šį išmėginimą jis atlaikė, ir galime neabejoti, kad puikiai suvokia mūsų 
reikalo svarbą, nesiduoda išmušamas iš vėžių ir yra jam atsidavęs kūnu ir 
siela. 

Kai mes atidžiau išnagrinėjome šiuos mūsų naujuosius santykius, kurių 
pradininkas esate Jūs, pamatėme, kad ir vieniems, ir kitiems jie yra kur kas 
naudingesni, negu tikėtasi. 

Matvisai neseniai gimė projektas iškasti kanalą per žemdirbystei nelabai 
tinkamą teritoriją, į kurią įeina ir dalis dėdės jam perleistų žemių, taip pat 
ir per mūsų valdas, todėl, jei mes susivienytume, jų vertė nepalyginamai 
išaugtų. 

Siuo atveju jam būtų labai paranku patenkinti savo svarbiausią polin- 
kį — viską pradėti nuo pradžių. Abiejose šios vandens magistralės pusėse 
bus galima rasti nemaža nedirbamų ir neapgyventų žemių; čia įsikurtų 
verpėjos ir audėjos, o mūrininkams, dailidėms ir kalviams, taip pat ir savo 
reikalams, reikėtų pastatydinti nedidelių dirbtuvių; tuos pirmuosius darbus 
amatininkai atliktų patys, o mes imtumės kitų, sudėtingesnių uždavinių — 
visos veiklos organizavimo. 

Taigi pirmasis mūsų bičiulio žingsnis būtų toks. Iš kalnų krašto girdime 
begalinius nusiskundimus, kad ten vis labiau trūksta maisto, kaip pasakoja- 
ma, gyventojų slėniuose esą kimšte prikimšta. Tenai jis apsidairytų, įvertin- 
tų žmones ir aplinkybes ir tuos, kurie iš tikrųjų yra veiklūs ir gali duoti 
naudos sau ir kitiems, įtrauktų į mūsų sumanymą. 

Galiu dar pranešti apie Lotariją“, kad jo reikalai eina visai į pabaigą. Jis 
buvo nuvykęs pas pedagogus prašyti, kad tie parekomenduotų jam gabių 
menininkų, tik vieną kitą. Menai — tai žemės druska; kaip maistui reikia 
druskos, taipamatams — meno. Iš meno mes imame tik tiek, kiek reikia, kad 
amatai neprarastų skoningumo. 

Apskritai palaikyti su šia mokymo įstaiga nuolatinius ryšius mums būtų 
nepaprastai naudinga ir būtina. Mūsų uždavinys yra veikti, O galvoti apie 
lavinimą nėra laiko, bet išsilavinusius žmones pritraukti — mūsų pirmutinė 
pareiga. 

Šiuo klausimu ateina į galvą tūkstančiai visokių minčių; tačiau leiskit 
man, kaip nuo seno įprasta, dar vieną bendro pobūdžio žodelį, susijusį su 
viena Jūsų laiško Lenardui vieta. Nenorėtume palikti nepagyrę šeimos, 
namų dievobaimingumo: juo remiasi individo vidinė tvirtybė, o nuo jos, 
matyt, priklauso ir visos visuomenės atsparumas bei savigarba; tačiau to 
nebeužtenka, mums reikia pasaulinio dievobaimingumo sąvokos, reikia 
tikrojo Žmogiškumo nuostatoms suteikti praktinę perspektyvą ir ne tik 
skatinti savo artimą, bet ir aprėpti visą žmoniją. 

O dabar galiausiai dėl Jūsų prašymo — pasakysiu tiek: Montanas jį mums 
įteikė laiku. Tas keistuolis niekaip nenorėjo paaiškinti, ką Jūs iš tikrųjų 
ketinate daryti, bet davė draugo garbės žodį, jog tai esą tikrai išmintinga ir, 
jei pasiseks, atnešią didžiulės naudos draugijai. Todėl Jums atleidžiama, kad 
savo laiške iš to darote paslaptį. Vienu žodžiu, Jums panaikinami visi 
apribojimai; šią žinią būtumėt jau seniai gavęs, jei tik mes būtume žinoję, 
kur Jūs esat. Tad kartoju visų vardu: Jūsų ketinimams, nors ir neišsakytiems, 
pritarta dėl to, kad pasitikima Montanu ir Jumis. Keliaukit, apsistokit, 
judėkit, laukit! Viskas, kas Jums pasiseks nuveikti, bus gerai, tiktai norėtu- 
me, kad Jūs būtumėt svarbiausiu mūsų grandinės nariu. 

Baigdamas pridedu lentelę, iš kurios matysit, kaip keis savo buvimo vietą 
mūsų ryšių palaikymo centras. Jums bus aišku, kokiu metų laiku kur siųsti 
laiškus; geriausia mums būtų, jeigu tai darytumėt per pasiuntinius, kurių 
išvardyta nemaža ir daugelyje vietų. Lygiai taip pat rasit ženklais pažymėta, 
kur ieškoti vieno ar kito iš mūsiškių. 


Intarpas 


Dabar iškilo atvejis, kai turime skaitytojui pranešti, jog praleidžiame 
kelerius metus; jei nebūtų reikėję atsižvelgti į knygos spausdinimo sąlygas*", 
tojevietoje mielai būtume užbaigę vieną iš tomų. 

Kad peršoktume šią įsivaizduojamą laiko atkarpą, užteks, matyt, ir dviejų 
skyrių, nesjuk seniai esame įpratę regėti tokius dalykus vykstant mūsų akivaiz- 
doje tarp scenos uždangos nusileidimo ir jos pakilimo. 

Šitoje antroje knygoje, kaip matėme, pastebimai išsiplėtė mūsų senųjų 
bičiulių santykiai ir užsimezgė naujos pažintys; perspektyvos yra tokios, jog 
galima tikėtis, kad kiekvienas pasieks tai, ko trokšta, jei tik sugebės nepasi- 

mesti gyvenime. Tad palaukime kiek ir mes vėl sutiksime juos vieną po kito, 
žengiančius pramintais ir nepramintasi gyvenimo takais, susikertančiais ir 
vėl išsiskiriančiais. 


Aštuntas skyrius 


Jei pasidairysime, kur dabar yra mūsų draugas, paliktas kurį laiką pats 
sau vienas, tai pamatysime jį iš lygumos pusės įjojantį į Pedagoginę provin- 
ciją. Jis atkeliauja lankomis ir pievomis, aplenkdamas nedidelius ežerėlius 
sausomis ganyklomis ir tyrinėdamas žvilgsniu labiau krūmais negu miškais 
apaugusius kauburius — akys galėjo kiaurai matyti visą menkai kalvotą 
vietovę. Kakdamas tais takais, jis greit įsitikino, jog atsidūrė arklininkystės 
regione, tai vienur, tai kitur jis išvydo šių taurių gyvulių įvairaus dydžio 
bandas, kuriose buvo ir stambiu eržilų bei kumeliu, ir mažų kumeliukų. Tik 
staiga horizontą aptraukia baisus dulkių debesys, kuris, sparčiai artėdamas, 
aklinai uždengia visą erdvės plotį, kol pagaliau, pūstelėjus šoniniam vėjui, 
kiek praretėja, atskleisdamas visą savo vidinę maišatį. 

Pasimato atšuoliuojanti didžiulė šių taurių keturkojų kaimenė; ją nukreipia 
ir neleidžia jai iškrikti raiti piemenys. Pro keliauninką pradunda grėsminga- 
sis knibždėlynas; vienas iš lydinčiųjų piemenų, gražus jaunikaitis, pažvelgia į 
Vilhelmą nustebęs, sustabdo arklį. iššoka iš balno ir apkabina tėvą. 

Klausinėjimams ir pasakojimams nėra galo; sūnus guodžiasi, kaip iš 
pradžių per bandomąjį laikotarpį turėjo nemaža kentėti, kaip be nuosavo 
arklio klampojo laukais ir pievomis, 0 tyliame ir sunkiame kaimo gyvenime, 
prieš kurį iš anksto šiaušėsi, ne itin vykusiai pasirodė; tiesa, derliaus šventė 
jam patikusi, sėja — šiaip sau, O arti, vagoti, prižiūrėti pasėlius — visai 
nepatikę; reikalingus ir naudingus gyvulius jis, žinoma, liuobęs, bet visuo- 
met vangiai ir nepatenkintas, kol galiausiai pakėlę jį į raitininkus — tai kur 
kas judresnis irsmagesnis darbas. Ganyti kumeles su kumeliukais, be abejo, 
irgi gerokai pabosta, bet kai matai tokį guviai laigantį gyvulėlį, kuris gal už 
trijų ar keturių metų eikliai neš tave balne, tai visai kas kita, negu terliotis 
su telyčiomis ir paršeliais, kurių vienintelis gyvenimo tikslas — būti gerai 
nupenėtam ir paskui išgabentam. 

Matydamas, kaip berniukas ūgtelėjo ir pasidarė bemaž tikras jaunikaitis, 
kaip jis tvirtai laikosi, kaip laisvai ir smagiai, sakytume, net sumaningai 
kalba, tėvas galėjo būti visai patenkintas. Abu dabar spėriai jojo paskui 
pirmyn lekiantį tabūną, pro pavienius, plačiai išsidėsčiusius kaimus, ton 
vieton arba miestelin, kur vyko didžioji mugė. Ten viskas neapsakomai 
judėjo ir knibždėjo, ir sunku buvo atskirti, kas labiau kėlė dulkes — pirkėjai 

arjų gyvosios prekės. Išvisų galų čia suplaukia pirkėjai, norintys įsigyti geros 
veislės grynakraujų žirgų. Atrodo, kad nėra pasauly kalbos, kurios čia 
neišgirsi. Surmulį dar pagyvina tranki pučiamųjų orkestro muzika ir, kur 
bežvelgsi, visur jauti judėjimą, jėgą ir gyvastį. 

Mūsų keliauninkas vėl sutinka anąkart matytą, jau pažįstamą prižiūrėto- 
ją, prieina prie kitų vyrukų, kurie geba tyliai, tarsi nepastebimi, auklėti ir 
palaikyti tvarką. Vilhelmas, manydamas, jog čia jis dar kartą regi visų 
nepaprasto užimtumo ir, nepaisant plataus užmojo, kaip jam rodosi, vis 
dėlto ribotos gyvenimo orientacijos pavyzdį, nori sužinoti, ko auklėtiniai 
šiaip dar mokomi, kad jaunuolis, dirbdamas tokius laukinių žmonių, saky- 
tume, šiurkščius darbus, pats nevirstų laukiniu gyvuliu. Ir jam buvo ypač 
malonu išgirsti, kad kaip tik su šita iš pirmo žvilgsnio prievartine ir ne per 
švelniausia priederme yra siejamas pats subtiliausias dalykas pasaulyje — 
kalbų mokymas ir kalbinis prusinimas. 

Šią akimirką tėvas susigriebė, kad šalia nebėra sūnaus; per tarpus minio- 
je jis pamatė Feliksą, aistringai derantis su jaunu ties savo prekydėže 
stovinčiu pardavėju dėl kažkokių smulkmenų. Netrukus jis visai išnyko iš 
akių. Kai prižiūrėtojas pasiteiravo svečią, ko tas taip sunerimęs ir sutrikęs, 
ir sužinojo, jog dėl sūnaus, jis nuramino tėvą sakydamas: 

— Neimkit į galvą, niekur jis nedings; kad jums būtų aišku, kaip mes 
laikom saviškius rankose, aš tuoj parodysiu. — Irjis, įsidėjęs į burną po kaklu 
kabėjusį švilpuką, stipriai sušvilpė; tą pačią akimirką iš visų pusių atsiliepė 
dešimtys tokių pat švilpukų. — Tuo tarpu užteks, — kalbėjo prižiūrėtojas, — 

nemaža, ir jie labai naudingi. 

Iškart pasidarė aplink erdviau, dabar buvo galima pasivaikščioti arti- 
miausiųjų kalnų link ir laisviau pasikalbėti. 

— Imtis kalbų mokymo, — pasakojo toliau prižiūrėtojas, — mus paska- 
tino tai, kad čia nuolat būna jaunuolių iš viso pasaulio. Norėdami išvengti 
tokių atvejų, kurie paprastai esti svetimuose kraštuose, kai žemiečiai susi- 
buria ir, atsiskyrę nuo kitų tautų, sudaro savo frakcijas, mes laisvai skatina- 
me mokytis kitų kalbų ir tuo stengiamės juos tarp savęs suartinti. 

Bet labiausiai reikalingas yra bendras kalbų mokymasis, nes, pavyzdžiui, 
tokioje mugėje kiekvienas svetimšalis mielai norėtų susišnekėti savais ŽO- 
džiais, sava kalba, ir ypač jam svarbu jaustis laisvai derantis ir prekiaujant. 
O kad nekiltų kalbų sumaišties, kaip statant Babelio bokštą, ir nenueitų 
viskas per nieką, tai ištisus metus kas mėnesį visi kalba kokia nors viena 
kalba, laikydamiesi nuostatos, jog nieko neišmoksi, nepasinėręs į tą stichiją, 
kurią reikia įveikti. 

— Visus savo mokinius, — aiškino prižiūrėtojas, - mes laikome tarsi 
plaukikais, kurie, kapstydamiesi grasinančioje juos praryti stichijoje, nu- 
stemba pasijutę lengviau, patyrę, kad ji pati juos kelia ir neša; ir taip būna su 
kiekviena veikla, kurios žmogus imasi. 

O jei kas nors iš mūsų mokinių parodo ypatingą polinkį vienai ar kitai 
kalbai, tai ir šitame iš pažiūros netvarkingai judriame gyvenime, kuriame, 
beje, per akis ir ramių, vienišų ir net nuobodžių valandų, mes pasirūpiname, 
kadjos būtų mokoma kaip reikiant. Tarp tų barzdotų ir bebarzdžių kentaurų 
jūs, ko gero, nelabai atpažinsit mūsų gramatikos mokytojus, ne vienas iš jų 
yra net pedantas. Jūsų Feliksas pasirinko italų kalbą, ir kadangi, kaip žinote, 
dainavimas mūsų institucijose persmelkia visus dalykus, paklausytumėt, 
kaip berniukas, stengdamasis paįvairinti piemens gyvenimo nuobodulį, 
gražiai ir jausmingai dainuoja. Apskritai praktinė veikla ir naudingas darbas 
nepalyginamai geriau dera su tinkamu mokymu, negu iki šiol manoma. 

Kadangi kiekvienas regionas švenčia savąją šventę, Vilhelmą nuvedė į 
instrumentinės muzikos apylinkę. Toji, prisišliejusi prie lygumos, jau ištolo 
rodė maloniai ir gražiai vienas po kito nusidriekusius slėnius, išlakių medžių 
giraites, švelniai čiurlenančius upelius, kurių pakrantėse tai vienur, tai kitur 
iš žolės kukliai kyšojo samanotos uolos. Ant kalvų matėsi pavieniui išsibar- 
stę būstai, o lengvesnėse žemėse pastatai spietėsi arčiau vienas kito. Anos 
patraukliai vienišos trobelės buvo taip nutolusios, kad jų negalėjo pasiekti 
nei gerieji, nei klaidingieji muzikos garsai. 

Iš pradžių jie priėjo prie didelės, aptvertos ir ūksmingos aikštelės, 
prisikimšusios žmonių, kurie atrodė labai susikaupę ir kantriai kažko laukė. 
Kaip tik tą akimirką, kai svečias priartėjo prie šios vietos, pasigirdo stiprūs 
simfonijos akordai, grojami visais orkestro instrumentais, kurių skambėji- 
mo jėga ir švelnumu jis negalėjo nesigėrėti. Priešais didžiąją pakylą orkes- 
trui buvo suręsta kita, mažesnė, — ji ir traukė labiausiai dėmesį; ant jos 
sėdėjo nemaža mokinių, ir vyresnių, ir jaunesnių, kiekvienas laikė instru- 
mentą paruoštą, bet negrojo; tai buvo tie, kurie dar nesugebėjo ar nedrįso 
griežti kartu su visais. Negalėjai likti abejingas, matydamas, kaip šitie 
jaunuoliai degte degė noru įsilieti į bendrą muzikos srautą; ne vienas 
žmogus, girdamas renginį, kalbėjo, jog retai atsitinka, kad tokioje šventėje 
staiga neiškiltų koks nors naujas talentas. 

Kadangi prie orkestro prisidėjo dar choras, neliko abejonių, jog ir šis 
menas čia reikiamoje pagarboje. Paklausęs, kokių dalykų, gražiai derinamų 
su muzika, čia dar mokoma, keliauninkas išgirdo atsakymą, jog tai esąs 
poezijos menas, tiksliau sakant, lyrika. Čia viskas esą sutvarkyta taip, kad 
būtų mokomasi abiejų menų, iš pradžių skyrium, perprantant jų esmę ir 
pagrindus, paskui juos lyginant ir galiausiai Kooidinuoisri Ww derinant. 

Mokiniai pirma susipažįsta su jųuvidinėmis sąsajomis, o tik po to atskleidžia- 
mas jų tarpusavio sąlygotumas ir kaip jie galų gale vėl vienas nuo kito 
atsiskiria. 

Poezijos ritmą kompozitorius paverčia muzikos taktais ir frazėmis. 
Muzika čia ima greit stelbti poeziją, nes poetas, kaip jam dera ir būtina, 
visada stengiasi išlaikyti tikruosius trukmės santykius, o kompozitoriui tik 
nedaugelis skiemenų yra tikrai ilgi arba trumpi; muzikas savavališkai su- 
griauna poeto kruopščiausiai sukurtus ritmus, net prozą paverčia melodija, 
atverdamas sau nuostabiausias galimybes, ir poetas išties netrukus pasijaus- 
tų visai sunaikintas, jei jis, savo ruožtu, nesugebėtų lyriškumu ir drąsa 
įkvėpti kompozitoriui pagarbos ir sužadinti jam naujų jausmų, leisdamas iš 
pradžių sroventi švelniausiems lyrikos posmams, paskui staigiai pakeisda- 
mas jų pobūdį. 

Dainininkai, kurių čia netrūksta, dažniausiai patys yra poetai. Mokoma 
ir šokių meno pagrindų, kad šitų įgūdžių kompleksas pasklistų visuose 
regionuose vienodai. 

Kai svečią pervedė per artimiausio regiono sieną, jis pastebėjo, jog staiga 
visai pasikeitė pastatu išvaizda. Namai nebebuvo išsibarstę po vieną ir 
nebeatrodė panašūs į trobeles, jie rikiavosi taisyklingomis eilėmis, solidūs ir 
gražūs iš lauko, erdvūs, patogūs ir skoningi iš vidaus. Prieš akis atsivėrė 
plačiai ir kaip reikiant pastatytas, prie vietovės gerai priderintas miestas. Čia 
įsikūrę vaizduojamasis menas ir jam artimi amatai, todėl virš visų Šitų 
patalpų tvyro labai savotiška tyla. 

Tiesa, žmogus, atsidavęs vaizduojamajam menui, visuomet suvokia save, 
susijusį su viskuo. kas vyksta ir darosi aplink gyvenime, bet jo darbas — 
vienatvės kūryba, ir dėl to, kad esama šito keisto prieštaravimo, jis galbūt 
kaip niekas kitas taip ryžtingai reikalauja būti gyvo gyvenimo sūkury. Tad čia 
kiekvienas kuria tylumoj tai, į ką netrukus visą laiką bus nukreiptos žmonių 
akys; šventinė tyla viešpatauja visame mieste, ir jeigu iš vienos ar kitos pusės 
ausų nepasiektų akmentašių kaltų caksėjimas ir negirdėtum, kaip be persto- 
jostuksena dailidės, kurie sparčiai triūsia, baigdami statyti puikų namą, tai 
tikrai oro nesuvirpintu joks garsas ar brakštelėjimas. 

Mūsų keliauninkui krito į akis, kaip rimtai ir nuostabiai griežtai Čia 
elgiamasi tiek su pradedančiaisiais, tiek ir su pažengusiaisiais; atrodė, jog 
niekas nieko nedaro savo paties valia ar per jėgą, o visus judina ir krutina 
kažkokia paslaptinga dvasia, vesdama į vieną didį tikslą. Niekur nesimatė 
nei eskizo jokio, nei projekto — kiekvienas judesys buvo gerai apgalvotas; 
ir kai svečias paprašė palydovą paaiškinti viso to proceso esmę, jis išgirdo 
atsakymą, jog vaizduotė esanti nepastovi ir netvirta, tad svarbiausias vaiz- 
duojamojo meno atstovo uždavinys — mokytis suteikti jai vis daugiau 
apibrėžtumo, sulaikyti ją ir galiausiai įkūnyti dabartyje. 

Buvo primintos analogijos apie tvirtu pamatu būtinumą kituose menuose. 

— Ar muzikantas leistų mokiniui beatodairiškai tampyti stygas arba 
rankioti intervalus, kaip jam šauna į galvą? Iš to matyti, kad nieko nedera 
palikti mokinio savivalei; stichija, kurioj jis turi veikti, yra aiškiai nubrėžta, 
instrumentas, kuriuo turi išmokti naudotis, įduotas į rankas, net būdas, kaip 
ką daryti — turiu galvoj pirštų judesius, — tiksliai nurodytas: kad vienas 
pirštas netrukdytų antram, o tas laiku pasitrauktų iš kelio kitam; imdami 
paisyti šitų dėsningumų, ir neįmanoma galiausiai padarome įmanoma. 

Bet didžiausią teisę kelti griežtus reikalavimus, versti laikytis atitinkamų 
taisyklių duoda mums patyrimas, jog būtent genijus, įgimtas talentas jas 
pirmiausia suvokia, paklusniausiai jų mokosi. Tiktai vidutinybė labai trokš- 
ta privalomąją visumą pakeisti savo ribotu išskirtinumu ir savo nemokšišku- 
mą padabinti neva nenumaldomu originalumu ir savarankiškumu. Su to- 
kiais dalykais mes nesitaikstome irstengiamės savo mokinius apsaugoti nuo 
visų klystkeliu, dėl kurių didelė gyvenimo dalis, o kai kada ir visas gyvenimas 
esti sujauktas ir išdraskytas. 

Labiausiai mums patinka turėti reikalų su itin gabiais žmonėmis, nes 
jiems geroji dvasia greit apšviečia protą, kad suprastų, kas jiems naudinga. 
Jie suvokia, jog menas todėl vadinamas menu, kad jis nėra įgimtas. Jiems 
nesunku gerbti netgi tai, kas šiaip jau yra iprasta, tradiciška, nes juk tradicija 
yra ne kas kita, kaip išmaningiausiujų žmonių vieninga nuomonė dėl to, ką 
laikyti būtina, neišvengiama tobulybės prielaida. Ar tai negarantuoja visur 
ir visuomet sėkmės? 

Didelis palengvinimas mokytojams yra tai, kad ir čia, kaip visur pas mus, 
įdiegtos trys didžios pagarbos formos ir nustatyti atitinkami ženklai, pri- 
klausomai nuo to, kokia veiklos rūšis kur dominuoja. 

Vedžiojamas dar šen ir ten, keliauninkas negalėjo nesistebėti, kaip 
miestas stačiai plėste plėtėsi, kaip iš vienos gatvės šakojosi kitos, atverdamos 
vis naujas perspektyvas. Iš namų išvaizdos nedvejodamas galėjai spręsti apie 
ju paskirtį, ir visi jie atrodė labiau gražūs nei puošnūs. Prie ištaigingesnių ir 
rimtesnių pastatų miesto centre smagiai šliejosi grakštesni nameliai, o 
tolstant nuo centro, driekėsi dailūs, malonaus stiliaus priemiesčiai, kurie 
galiausiai skaidėsi į pavienius, soduose skendinčius gyvenimus. 

Keliauninkui krito į akis, kad muzikų būstai aname regione savo grožiu 
ir erdvumu nė iš tolo neprilygo tiems, kuriuose gyvens tapytojai, skulptoriai 
ir architektai. Jam buvo atsakyta, kad tai visiškai suprantamas dalykas: 
muzikas turi būti visą laiką užsidaręs savyje, tobulint savo dvasią, kad paskui 
galėtu ją atskleisti kitiems. 

— Jam nėra jokio reikalo ganyti akiu, nes akys lengvai nustelbia klausą 
ir tempia laukan dvasią. O tas. kas kuria vaizduojamąjį meną, turi gyventi 

išoriniu pasauliu ir savo dvasią tarsi nesąmoningai reikšti jame ir jo priemo- 
nėmis. Tokiems menininkams reikia gyventi kaip karaliams ir dievams: 
kaipgi jiems tada karaliams ir dievams statyti ir puošti rūmus? Galiausiai jie 
privalo taip iškilti virš įprastybės, kad visa visuomenė jaustųsi jų kūrinių 
veikiama ir taurinama. 

Po to mūsų bičiulis prašė paaiškinti dar vieną paradoksą: kodėl šiomis 
šventės dienomis, kai kituose regionuose toks pagyvėjimas, tiek jaudulio ir 
sumaišties, čia tvyro spengianti tyla ir nenutraukiamas darbas? 

— Vaizduojamojo meno kūrėjui, — pasigirdo atsakymas, — jokia šventė 
nereikalinga, jam ištisi metai šventė. Jeigu jis sukūrė ką nors įstabaus, jo 
kūrinys stovi jam visą laiką prieš akis, jį mato visas pasaulis. Jam nebereikia 
jo pakartoti, nebebūtinos naujos pastangos, nauja sėkmė, kaip muzikui, 
kuris be perstojo dėl jos vargsta, iš kailio neriasi, tikėdamasis patirti ją per 
kuo didžiausias, gausiausiai žmonių lankomas šventes. 

— Bet galbūtų buvę ne pro šalį, — pareiškė savo nuomonę Vilhelmas, — 
šiomis dienomis surengti parodą, kurioje lankytojai būtų galėję apžiūrėti ir 
įvertinti geriausiųjų auklėtinių trejų metų pasiekimus. 

— Kur nors kitur, — buvo jam atsakyta, — tokios parodos gal ir reikėtų, 
bet pas mus — ne. Visas mūsų gyvenimas yra paroda. Pažvelkit į šituos štai 
gan skirtingus namus, visi jie projektuoti ir statyti mūsų auklėtinių ranko- 
mis, tiesa, šimtą kartų aptarus ir apgalvojus brėžinius, nes statytojas neturi 
teisės daryti ką nors apgraibomis ir atlikinėti bandymus; tai, kas turi stovėti, 
privalo stovėti kaip reikiant, jei ir ne amžinai, tai bent ganėtinai ilgai. Klysti 
žmogiška, bet tik ne statybose. 

Daugiau laisvės duodama skulptoriams, o daugiausiai — dailininkams: 
jie gali mėginti, bandyti, kiekvienas savo srity. Jiems leidžiama laisvai 
pasirinkti vietą, kurią norėtų papuošti — namų viduj, išorėj ar kur nors 
aikštėj. Jie praneša savosumanymą ir, jei iš esmės jam galima pritarti, gauna 
leidimą vykdyti susitarus dėl vienos iš dviejų sąlygų: arba menininkas turi 
teisę savo kūrinį, jei tas pradėtų jam pačiam nebepatikti, bet kada pašalinti, 
arba palikti jį nepakeistą ten, kur jis iš karto buvo pastatytas. Didžiuma 
renkasi pirmąjį atvejį, pasilikdami galimybę pasielgti su savo kūriniu tinka- 
miausiu būdu. Antrasis atvejis ne toks dažnas, ir buvo pastebėta, kad tuo 
atveju menininkai mažiau pasitiki savimi, ilgai tariasi su draugais ir specia- 
listais ir dėl to jiems pavyksta sukurti tikrai vertingų, ilgalaikių darbų. 

Išklausęs visus tuos paaiškinimus, Vilhelmas nepraleido progos pasitei- 
rauti, kokie dalykai čia dar dėstomi, ir jam buvo atskleista, jog tai esanti 
poezija, tiksliau sakant, epinė poezija. 

Bet mūsų draugui pasirodė keista, kai buvo pridurta, jog mokiniams 
neleidžiama nei skaityti, nei deklamuoti jau parašytų senesniųjų ir dabarti- 

nių poetų eilėraščių; jie tik trumpai supažindinami su kai kuriais mitais, 
svarbiausiomis sakmėmis ir legendomis. Iš to, kaip pavaizduojamas girdėta- 
sis turinys — nesvarbu, ar teptuku, ar eilėmis, — galima gana nesunkiai 
spręsti apie sugebėjimus žmogaus, paskyrusio savo talentą vienai ar kitai 
meno sričiai. Ir poetas, ir tapytojas — abu semia iš vieno šaltinio, abu 
stengiasi pakreipti jo vandenis savo pusėn, į savo daržą, kad, laikydamiesi 
atitinkamų reikalavimų, pasiektų geidžiamą tikslą; ir tai jiems pavyksta kur 
kas geriau, negu imtų perdirbinėti, kas jau vieną kartą panaudota. 

Keliauninkas galėjo savo akimis pamatyti, kaip tai vyksta. Keletas daili- 
ninkų dirbo viename kambaryje, o jaunas žvalus vyrukas išsamiai pasakojo 
visai paprastą istoriją, kuriai iki galo užbaigti reikėjo maždaug tiek pat 
žodžių, kiek dailininkui brūkštelėjimų teptuku. 

Vilhelmą įtikinėjo, kad draugai, dirbdami kartu, maloniai vienas su kitu 
bendrauja ir dėl to ne kartą yra buvę, jog atsirasdavo improvizatorių, 
kuriems pavykdavo sukelti didelį susižavėjimą dvejopu to paties turinio 
pavaizdavimu. 

Mūsų bičiulis norėjo dar šį tą pasiteirauti apie vaizduojamąjį meną. 

— Pas jus parodų nebūna, — kalbėjo jis, — vadinasi, nebūna ir kūrinių 
konkursų, premijų. 

— Tokių, kaip visur — ne, — atsakė palydovas, — bet čia visai netoliese 
galiu parodyti tai, ką mes laikome naudingesniu dalyku. 

Jie įėjo į didelę, puikiai iš viršaus apšviestą salę, kurioje pirmiausia į akis 
krito nemažas būrys menininkų, triūsiančių aplink milžinišką, viduryje 
patogiai pastatytą, grupinę skulptūrą: tvirtų vyrų ir moterų figūros, sustoju- 
sios kar.ngose pozose, priminė aną nuostabų jaunųjų didvyrių mūšį su 
amazonėmis“, kai neapykanta ir priešiškumas galiausiai virto nuoširdžiu 
tarpusavio draugiškumu. Ši keistai susipynusių kūnų kompozicija atrodė 
vienodai patraukliai iš visų pusių. Aplinkui didžiuliu ratu stovėdami arba 
sėdėdami, dirbo menininkai — kiekvienas savo darbą: tapytojai — prie 
molbertų, grafikai — prie braižymo lentų, vieni lipdė visos apimties modelį, 
kiti — bareljefą, netgi statybininkai — ir tie plušo, projektuodami pjedesta- 
1ą, ant kurio ateity galėtų būti pastatyta skulptūra. Kopijuodami plastiką, 
visi darė skirtingai: tapytojai ir grafikai vaizdavo ją plokštumoje, labai 
kruopščiai ir atsargiai, stengdamiesi nepažeisti figūrų išsidėstymo ir kiek 
galima geriau jį išlaikyti. Lygiai tokiu pat principu dirbo ir bareljefininkai. 
Tik vienas vienintelis iš jų pakartojo visą grupę mažesniu masteliu, ir atrodė, 
kad perteikdamas kai kuriuos judesius ir kūnų proporcijas, jis iš tikrųjų 
pranoko patį modelį. 

Kaip paaiškėjo, tai buvo modelio kūrėjas, kuris, prieš atiduodamas jį 
iškalti marmure, čia viską tikrino ne diskusijomis, o praktiškai: ką kiekvie- 

nas jo bendradarbių savaip, savo akimis sugebėjo pamatyti, užfiksavo ar 
pakeitė, jis sugebėjo pastebėti ir, dar kartą apgalvojęs, panaudoti savo 
kūriniui tobulinti; taigi, kai šitas meno kūrinys stovės įkūnytas marmure, 
nors jis sumanytas, ištobulintas ir padarytas vieno žmogaus, galų gale vis tiek 
priklausys visiems. 

Ir šitoje salėje buvo kapų tyla, bet prižiūrėtojas, pakėlęs balsą, sušuko: 

— Kas iš čia esančiųjų, matydamas šį tvirtai stūksantį skulptūrinį an- 
samblį, galėtų skambiais žodžiais taip išjudinti vaizduotę, kad viskas, ką mes 
čionai užfiksavome, vėl atgytų, neprarasdamas savitumo, ir kad įsitikintu- 
me, jog tai, ką menininkas čia pavaizdavo, yra iš tikrųjų vertingiausia? 

Visų kviečiamas vardu, dailus jaunikaitis liovėsi dirbęs ir, eidamas į 
priekį, ėmė ramiai sakyti oraciją, kurioje. kaip atrodė, jis tik apibūdino 
priešais stovinčią skulptūrą, bet netrukus persimetė į tikrąją poeziją, padarė 
save lyriniu herojumi ir puikiai pasinėrė į šią stichiją; ai deklamuodamas, jis 
po truputį tiek padidino vaizdavimo įtampą, kad atrodė, jog sustingusi 
skulptūrinė grupė pradeda suktis aplink savo ašį, o figūrų skaičius dvigubėja 
ir trigubėja. Vilhelmas stovėjo sužavėtas ir nebeišlaikęs sušuko: 

— Kas dar gali ištverti neuždainavęs, kai ritmas ir melodija to prašyte 
prašosi! 
šaunusis skulptorius bus nuoširdžiai atviras, jis turės pripažinti, jog mūsų 
poetas jam vargiai gali patikti, nes jųdviejų menas itin nepanašus vienas į 
kitą; tačiau galiu kirsti lažybu, kad bus dailininkų, kurie perims iš jo kai kurių 
gyvesnių potėpių. 

Betvis dėlto norėčiau, kad mūsu bičiulis išgirstų jaudinančią dainą,vieną 
iš tu, kurią jūs taip susikaupę ir nuoširdžiai dainuojat; joje kalbama apie 
meną apskritai, ir kai ją girdžiu, nuolat jaučiu pakilimą. 

Už kelių minučių, kurios praėjo, kol salėje buvusieji susirodė rankų 
judesiais ir ženklais, iš visų pusių suskambo ši už širdies griebianti, dvasiai 
sparnus teikianti daina: 


Norint tikrą meną kurti, 
Reikia būti vienišam, 

O brolijon susiburti — 
Vien profesijos draugam. 
Čia apžvelgsi, pamatysi, 
Kaip lig šiolei gyvenai. 
Atminty tu vėl išvysi, 

Ką primins geri draugai. 

Mintys ir planai, herojai, 
Jų gyvenimo barai — 
Viskas susipins vienovėj, 
Kaip net pas nesapnavai. 
Sudėtingos keičias scenos, 
Forma žavi grakštumu. 
Taip rašytojas nuo seno 
Valdo meną gudrumu. 


Kaip gamtoj įvairialypėj 
Dievas vienas reiškias vis, 
Taip ir kūrinio platybėj 
Glūdi tik viena mintis: 
Tai yra — tiesa šventoji. 
Ji dabinas vien grožiu, 

Ji šviesiausią dieną stoja 
Saulėn atviru žvilgsniu. 


Prakalba — tai srautas prozos, 
Poeta — eiles sudės. 

Te būties raudonos rožės 

Prie tapytojo žydės. 

Te kvapnus jų aromatas 
Įkvėpimą jam suteiks, 

Ir gyvatos prasmę slaptą 

Meno drobės jo atskleis. 


Formas kurki įstabiausias, 
Zmogų vertink visada. 

Jis juk — dieviškas paveikslas, 
Jam — didžiausia pagarba. 
Nesvarbu, ar jaunas, senas — 
Būkit brolija tikra. 

Te aukos ugnis rusena, 
Tegyvuoja draugija! 


Visam tam Vilhelmas, ko gero, galėjo pritarti, nors šiaip jau viskas 
atrodė labai paradoksalu ir, jei nebūtų matęs savo paties akimis, tikriausiai 
būtų nepatikėjęs. Bet kadangi jam viską rodė laisvai ir atvirai, gražiai iš eilės, 
tai bemaž neliko ir papildomų klausimų; vis dėlto jis nesusilaikė ir taip 
pasakė palydovui: 

— Matau, čia gan išmintingai pasirūpinta viskuo, ko gyvenime gali 
prireikti, bet pasakykit man dar vieną dalyką: ar yra regionas, kur panašiai 
būtų rūpinamasi dramine poezija, ar galėčiau ten apsilankyti? Atidžiai 
apžiūrėjau visus jūsų namus ir neradau nė vieno, kuris galėtų būti skirtas 
šiam reikalui. 

— Atsakysiu jums aiškiai ir neslėpdamas, jog visoje mūsų provincijoje 
nieko panašaus nerasite, nes vaidintojui reikia dykinėjančios minios, galbūt 
netgi valkatų, 0 pas mus jų nėra; tokios padugnės, jei jos nepasišalina 
niurnėdamos pačios, yra iš mūsų provincijos išgrūdamos lauk. Būkit ramus, 
tokioje universalioje mokymo įstaigoje, kaip mūsiškė, ir tas svarbus dalykas 
buvo gerai apgalvotas, bet nė viename regione neatsirado jam vietos, visur 
kildavo rimtų abejonių. Kas iš mūsų auklėtinių galėtų lengva ranka ryžtis 
apsimestiniu linksmumu ar tariamu skausmu žadinti minioje netikrą, kon- 
krečios akimirkos nesąlygotą jausmą ir tuo teikti jai kartkartėmis abejotiną 
pasitenkinimą? Toks darkymasis mums atrodė itin pavojingas ir nesuderi- 
namas su mūsų rimtais tikslais. 

— Bet juk sakoma, — prieštaravo Vilhelmas, — kad šis plataus masto 
menas skatina ir visų kitų menų plėtotę. 

— Anaiptol, — pasigirdo atsakymas, — jis naudojasi kitų menų paslaugo- 
mis, bet juos pačius žlugdo. Aš nekaltinu aktoriaus, jei jis prisigretina prie 
dailininko, bet dailininkas tokioje kompanijoje yra žlugęs žmogus. 

Ką aktorius gauna iš kitų menų ir gyvenimo, tą jis be jokio sąžinės 
graužimo sunaudoja savo trumpalaikiams tikslams — ir dar nemažai pasi- 
pelnydamas; tuo tarpu dailininkas, kuris savo ruožtu iš teatro norėtų šio to 
išpešti, visuomet lieka nuskriaustas, tas pats esti ir su muziku. Visus menus 
įsivaizduoju tarsi brolius ir seseris, kurių didžiuma nusiteikę ūkininkauti 
kaip reikiant, o vienas lengvabūdis linkęs susišluot ir prašvilpt visos šeimos 
turtą. Šiuo atveju turiu galvoje teatrą; jo kilmė — dvipramiška, ir to niekada 
negalės nuneigti — nei kaip menas, nei kaip amatas, nei kaip saviveikla. 

Vilhelmas, giliai atsidusęs, nuleido akis, nes jam iš karto atgijo visa, ką 
jis ant pakylos ir šalia jos buvo patyręs malonaus ir iškentėjęs; jis laimino 
tuos geraširdžius vyrus, kurie sugebėjo savo mokinius apsaugoti nuo tokios 
kančios ir, iš įsitikinimo bei laikydamiesi savo principų, pašalino iš savo 
aplinkos anuos pavojus. 

Tačiau palydovas neleido Vilhelmui ilgai kapstytis šituose prisimini- 
muose ir aiškino toliau: 

— Kadangi pagrindinis ir švenčiausias mūsų principas yra neužkirsti 
kelio nė vienam talentui, nė vienam sugebėjimo pasireiškimui, mes būtume 
neteisūs sakydami, jog tokioje mokinių gausybėje neatsiranda staiga koks iš 
prigimties ryškus mimiko talentas, kuris reiškiasi nenumaldomu noru 

mėgdžioti kitų charakterio ypatybes, gestus, judesius, kalbėseną. Šitų polin- 
kių mes neskatiname, bet mokinį atidžiai stebime ir, jeigu jis lieka ištikimas 
savo prigimčiai, tai, turėdami ryšius su didžiausiais visų šalių teatrais, 
nedelsdami siunčiame tokį gabų jaunuolį tenai, kad jį, kaip tą ančiuką 
tvenkiny, scenoje imtų kuo greičiau mokyti kryksėti ir krypuoti per būsimą 
artisto gyvenimą. 

Vilhelmas klausėsi šitų samprotavimų kantriai, nedaug kuo tetikėda- 
mas, netgi truputį su apmaudu; tokia jau keista žmogaus prigimtis: jis gali 
būti įsitikinęs kokio nors praeity mėgto dalyko nevertingumu, nuo jo 
nusigręžti ir net prakeikti, bet nepakenčia, jei su tuo dalyku taip pat elgiasi 
kitas; galbūt tokiais atvejais ypač gyvai ir atkakliai reiškiasi kiekviename 
žmoguje gyvenanti neigimo dvasia. 

ios knygos redaktorius, manau, čia pats prisipažintų, jog nelabai noriai 
praleidžia į spaudą šią keistą vietą. Ar jis, dirbdamas įvairiuose teatrinės 
veiklos baruose, neatidavė teatrui taip pat daugiau laiko ir jėgų, negu iš 
tikrųjų reikėjo? Ir ar galėtų jį kas įtikinti, jog tai buvusi nedovanotina klaida, 
tuščios pastangos? 

Bet mes neturime laiko leistis į prisiminimus ir gaivinti anuos jausmus, 
nes mūsų bičiulis maloniai nustemba pamatęs, kad vėl ateina vienas iš 
Trijulės, kaip tik tas, kuris labiausiai jam patinka. Iš to žmogaus spinduliuo- 
te spinduliuojantis draugiškas švelnumas, skleisdamas tikrą sielos ramybę, 
teikia visiems nepaprastos atgaivos. Drąsiai galėjo keliauninkas prie jo 
prieiti, jausdamas, jog tas jo pasitikėjimą priima. 

Vilhelmas sužinojo, kad Vyriausiasis dabar yra ten, kur šventenybės, kad 
jis tenai davinėja nurodymus, moko ir laimina, o Irijulė tuo pačiu metu 
pasidalijusi lanko visus regionus ir, gerai išmanydama reikalus bei susitarusi 
su pavaldžiais prižiūrėtojais, tikrina, kaip laikomasi esamos tvarkos, padeda 
įgyvendinti naujoves, tuo sąžiningai atlikdama savo svarbias pareigas. 

Kaip tik šitas puikus žmogus Vilhelmui trumpai apžvelgė provincijos 
vidaus padėtį ir išorinius ryšius, paaiškino visų regionų sąveiką ir tai, kaip 
mokinys anksčiau ar vėliau perkeliamas iš vieno regiono į kitą. Trumpiau 
sakant, visi tie aiškinimai absoliučiai sutapo su tuo, ką pats iki šiol buvo 
girdėjęs. Ir sūnaus apibūdinimas jam buvo labai malonus, jis visiškai pritarė 
planui, kaip buvo ketinama jį toliau lavinti. 


Devintas skyrius 


Po to prižiūrėtojas ir jo padėjėjas pakvietė Vilhelmą į kalnakasių šventę, 
kuri netrukus turėjo prasidėti. Nelengva buvo kopti į kalnus; Vilhelmui net 
atrodė, kad vakarop vadovas sulėtino žingsnį, tarsi sutema negrasintų dar 
labiau apsunkinti jų kelionę. Bet kai juos apgaubė juodžiausia naktis, ši 

mįslė išsisprendė: jis išvydo, kaip iš daugybės tarpeklių ir slėnių svyruodami 
slenka mirgantys žiburėliai, nutįsdami ilgomis voromis ir risdamiesi per 
aukštus kalnagūbrius. Nepalyginamai simpatiškesnis šis reginys atrodė už 
tą, kuomet atgijęs vulkanas ir jo kibirkštimis spjaudantis gaudesys ima kelti 
grėsmę pražudyti visą apylinkę; ir vis dėlto šitos žiburių virtinės žėrėjo vis 
ryškiau, plačiau ir vientisiau, mirgėdamos tarsi žvaigždžių srautas, švelniai 
ir maloniai, bet išsiliedamos drąsiai į visą apylinkę. 

Pasigėrėjęs kiek svečio nuostaba, nes jų veidus ir figūras, taip pat ir kelią, 
apšvietė iš tolo sklindanti šviesa, palydovas taip prašneko: 

— Tai, ką jūs čia matot, yra, be abejo, nuostabus vaidinimas; šitie 
žiburiai, kurie ištisus metus dieną ir naktį šviečia ir darbuojasi po žeme, 
išgaudami paslėptus, vos pasiekiamus žemės gelmių turtus, dabar veržiasi ir 
plūsta iš savo prarajų ir suteikia nakčiai linksmos gyvasties įspūdį. Vargu ar 
kur dar galima pamatyti tokį širdžiai malonų paradą, kuomet prieš akis kaip 
ant delno atsiveria nematomas, po žeme pasklidęs, nepaprastai svarbus 
gyvenimas, atskleisdamas didžiulę slaptą žmonių bendrovę. 

Taip kalbėdamiesi ir stebėdami, kas vyksta aplinkui, jie priėjo vietą, kur 
Žiburių upeliai susiliejo aplink ryškiai apšviestą salą į liepsnų ežerą. Keliau- 
ninkas pasijuto stovis akinamoje mirguliuojančių žibintų šviesoje, kuri 
sudarė nuojautos kupiną kontrastą, su tūkstančiais vienas šalia kito išsiri- 
kiavusių deglų nešėjų, virtusių tartum ištisa juoda siena. Netrukus trenkė 
linksma muzika ir pasigirdo skambi daina. Tuščiaviduriai uolų luitai, me- 
chanizmų tempiami, ėmė palengva artėti, atverdami nustebusių žiūrovų 
žvilgsniams savo tviskantį vidų. Mimika ir gestais atliekamus vaidinimus 
lydėjo visa, kas tokiais atvejais gali pralinksminti minią, palaikyti jos gera 
nuotaiką ir ją patenkinti. 

Bet kaip nustebo mūsų draugas, kai jis, supažindinamas su kalnakasių 
vyresnybe, tarp vadovu pamatė ir puošniais šventiniais drabužiais vilkintį 
savo bičiulį Jarną. 

— Aš ne šiaip sau, — sušuko tas, — pakeičiau savo pirmesnį vardą kitu, 
daug prasmingesniu, pasivadindamas Montanu**: tu aptinki mane čionai 
kūnu ir siela atsidavusį šitiems kalnams ir toms prarajoms, įsispraudusį į 
siaurus gyvenimo po žeme ir virš jos rėmus ir nepalyginamai laimingesnį, 
negu galima įsivaizduoti. 

— Dabar, tikiuosi, — atsakė keliauninkas, — kaip didžiai patyręs specia- 
listas, gal išsamiau paaiškinsi ir pamokysi mane negu tąsyk, kai susitikom 
kalnuos ir stovėjom ant stataus skardžio krašto. 

— Nieko panašaus! — atkirto Montanas. — Kalnai yra nebylūs mokyto- 
jai, todėl ir savo mokinius padaro neplepiais. 

Po iškilmių prasidėjo vaišės. Visi svečiai, kviestiniai ir be kvietimo 
atėjusieji, buvo to paties amato žmonės, todėl ir prie stalo, kur atsisėdo 

Montanas su draugu, tuoj pat užsimezgė kalba apie vietinius reikalus: buvo 
smulkiai šnekama apie kalnus, klodus ir gyslas, tos apylinkės rūdas ir gyslų 
pobūdį. Paskui šneka nukrypo į bendresnius dalykus,ir netrukus imta sam- 
protauti ne šiaip apie kokius niekus, 0 apie pasaulio sukūrimą ir jo atsiradi- 
mą. Bet tas pokalbis neilgai tebuvo taikus, priešingai — tuoj kilo karštas 
ginčas“. 

Daugelis teigė, jog mūsų žemė susiformavo iš lėto slūgstant ją dengu- 
siems vandenims; kaip argumentu savo teiginio naudai jie rėmėsi faktu, kad 
jūroje gyvenusių organizmų liekanų randama tiek aukščiausių kalnų viršū- 
nėse, tiek ir ant plokščių kalvų. Kiti įrodinėjo, beje, daug aistringiau negu 
šitie, jog pirma viskas buvę įkaitę ir ištirpę, ištisai skendėję ugnyje, kuri, 
užtektinai siautėjusi paviršiuje, galiausiai pasitraukė į gelmes ir iki šiol 
tebekursto jūroje ir sausumoje siaubingai šėlstančius vulkanus, iš kurių 
palengva besiveržianti lava ir kiti dariniai suformavo aukščiausius kalnus; 
kitaip manantiems jie vis atsakydavo, jog be ugnies niekas negaliįs įkaisti, jog 
degančiai ugniai visuomet reikią židinio. Nors iš pirmo žvilgsnio tas puikiai 
derėjo su praktika, buvo tokių, kurie tuo aiškinimu liko neptenkinti ir dėstė 
taip: galingi žemės gelmėje visiškai susiformavę dariniai, stangrio jėgų 
nepaliaujamai stumiami, prasiveržė pro žemės plutą ir. išsviesti į padanges, 
netvarkingai išsibarstė po artimas ir tolimas apylinkes ir sutrupėjo; čia buvo 
remiamasi kai kuriais reiškiniais, kurių, nedarant tokios prielaidos, negali- 
ma paaiškinti. 

Ketvirtoji, nors ir ne per didžiausia žmonių grupelė šaipėsi iš šitų 
bergždžių pastangų įrodyti savo tiesą ir tiesiog primygtinai tikino: kai kurių 
žemės paviršiaus formavimosi reiškinių tol nepavyks paaiškinti, kol bus 
pripažinta, jog didesnės ir mažesnės kalnų grandinės nukrito iš atmosferos 
ir padengė didžiulius sausumos plotus. Buvo remiamasi tuo, kad daugelyje 
žemės vietų aptinkama visokio dydžio uolų gabalų, kurie iki šių dienų 
teberankiojami kaip iš dangaus nukritusieji. 

Galų gale du ar trys tylūs svečiai įsivaizadavo buvus tam tikrą baisių 
šalčių laikotarpį, kuomet iš didžiausiųjų kalnynu toli į lvgumas skverbėsi 
ledynai, nutiesdami tarsi slystkelius daugybei sunkių. senovinės kilmės 
akmenų, kurie šitomis gličiomis vagomis buvę vis toliau ir toliau stumiami. 
Prasidėjus atšilimo epochai, jie sustoję ir likę amžinai tūnoti svetimose 
žemėse. O paskui, dreifuojant ledams. galėjo rastis galimybė slinkti milžini- 
škiems uolų luitams iš šiaurės į kitas vietas. Tačiau šitie gerieji žmogeliai dėl 
savo pernelyg vėsios teorijos nesusilaukė pritarimo. Kur kas natūralesnė 
atrodė mintis, jog pasaulis kūrėsi žvėriškam siautuly, siaubingai griaudžiant 
ir sproginėjant, išsiveržiant didžiuliams ugnies liežuviams. O kadangi stip- 
riai kaitino galvas ir vynas, tai puikioji šventė baigėsi kone mirtinai pavojin- 
gais susirėmimais. 

Visai suglumo ir apniuko mūsų bičiulis: juk nuo seno jis ramiai nešiojosi 
mintyse virš vandenų plevenančios dvasios*! ir didžiojo tvano“? vaizdą, kai 
vanduo tvyrojo penkiolika uolekčių viršum pačių aukščiausių kalnų, o dabar 
jam, girdint tokias keistas kalbas, rodėsi, jog taip gerai sutvarkytas, augme- 
nija apaugęs ir gyvūnais apgyventas pasaulis, vaizduotės veikiamas, ima 
chaotiškai griūti. 

Kitą rytą Vilhelmas nepraleido progos apie tai paklausinėti rimtąjį 
Montaną ir pasakė jam: 

— Vakar negalėjau tavęs suprasti. Klausydamasis visų tų keistų kalbų ir 
samprotavimų, tikėjausi galų gale išgirsti tavo nuomonę ir tavo lemiamą 
žodį, bet tu mėteisi tai į vieną, tai į kitą pusę ir vis stengeisi palaikyti tuos, 
kurie tą akimirką kalbėjo. Tad dabar pasakyk man be jokių išdaigų, ką tu 
pats apie tai manai ir žinai. 

Į tai Montanas atsakė: 

— Žinau tiek pat, kiek ir jie, ir visai nenoriu dėl to sukti sau galvos. 

— Bet čia tiek daug prieštaringų nuomonių, — neatlyžo Vilhelmas, — o 
juk sakoma, kad tiesa visados esanti viduryje. 

— Nieko panašaus! — kaip kirviu nukirto Montanas. — Vidury lieka 
problema, kurios galbūt neįmanoma ištirti, O gal ji ir išsprendžiama, jeigu 
imtis ją nagrinėti. 

Taip jiems dar šiek tiek pasiginčijus, Montanas pagaliau visai atvirai 
prabilo: 

— Tu man priekaištauji, kad kiekvienam padėjau ginti savo nuomonę, 
bet juk viskam dar galima rasti kokį nors papildomą argumentą; tuo aš 
padidinau painiavą, tas tiesa, tačiau patikėk — su šitais žmonėm aš jau 
nebegaliu leistis į rimtas kalbas. Aš tvirtai įsitikinau, jog patį brangiausią 
dalyką — otai yra mūsų įsitikinimai, — reikia kiekvienam saugoti giliai savo 
širdyje; kiekvienas puikiai žino, ką jis Žino, ir tegu laiko tai paslapty, nes vos 
tik atveria burną, tuoj pat kyla prieštaravimas, ir jei jis dar puola ginčytis, 
kaipmat praranda vidinę pusiausvyrą, ir tada jo vertybės sunaikinamos, 
geriausiu atveju — sugadinamos. 

Vilhelmo provokuojamas, Montanas pasisakė dar aiškiau: 

— Sužinoję ko nors esmę, mes liaujamės apie tai šnekėję. 

— O kas gi toji esmė? — nedelsdamas pasiteiravo Vilhelmas. 

— Į tai nesunku atsakyti, — tarė Montanas. — Galvoti ir daryti, daryti ir 
galvoti — štai visos išminties pamatas: visi tai žino, visi taip daro, bet ne 
kiekvienas suvokia. Ir viena, ir kita turi vykti pakaitomis visą gyvenimą, kaip 
įkvėpimas ir iškvėpimas, kaip klausimas ir atsakymas, kurie juk taip pat 
negali egzistuoti be vienas kito. Kas pasidaro sau gyvenimo taisykle tai, ką 
kiekvienam naujagimiui paslaptingai šnibžda į ausį žmogaus proto genijus: 

mintį tikrink veiksmu, veiksmą — mintimi,— tas negali klysti, o jei ir 
suklysta, greit vėl randa teisingą kelią. 

Montanas išvedė savo bičiulį pasidairyti po kalnų ruožą, kuriame dirbo; 
visur juos žmonės sveikino šiurkštokai tariamu „Laimės jums!“ — o jie į 
pasveikinimus linksmai atsakinėjo. 

— Kaikada, — tarė Montanas, — norėčiau jiems šūktelėti: „Proto jums!“, 
nes protas vertesnis už laimę; tiesa, minia visuomet turi užtektinai proto, jei 
tikviršininkams jo netrūksta. Kadangi aš čia pakviestas ne tiek komanduoti, 
kiek padėti patarimais, stengiuosi išstudijuoti šių kalnų ypatybes. Čia vi- 
siems nepaprastai rūpi metalai, kurie slypi gelmėse. Pamėginau išsiaiškinti, 
kur esama jų klodų, ir man tai pavyko. Tai anaiptol ne laimės dalykas: tai 
protas, kuris pasišaukia laimę, kad jai vadovautų. Kaip šitie kalnai atsirado, 
nežinau ir žinot nenoriu, bet kiekvieną dieną siekiu atskleisti jų savitumus. 
Čia visi trokšta švino ir sidabro, glūdinčių po jais, ir aš žinau, kaip juos rasti. 
Patį būdą laikau paslapty, bet galimybę rasti duodu. Man patariant daromas 
gręžinys, ir pasiseka; tada sakoma, kad aš turiu laimę. Ką išmanau, išmanau 
sau, kas man pavyksta, pavyksta dėl kitų, ir niekas nepagalvoja, kad taip 
dirbant ir jam galėtų pasisekti. Jie mane įtaria turint stebuklingą gluosnio 
šakelę rūdai aptikti, bet nepastebi, jog priešinasi visada, kai jiems ką nors 
protinga pasakau, ir tuo jie užkerta sau kelią prie pažinimo medžio, nuo 
kurio ir nusilaužiamos šitos pranašiškos šakelės. 

Tų pokalbių padrąsintas, įsitikinęs, kad ir jam iki šiol pavykdavo savo 
darbais ir mintimis, nors ir visai kitoje veiklos srityje, iš esmės prilygti savo 
bičiulio reikalavimams, Vilhelmas atsiskaitė Montanui už tai, kaip panau- 
dojo laiką nuo tos dienos, kai gavo lengvatą pavestus jam klajonių metus 
skirstyti ir tvarkyti ne pagal dienas ir valandas, o atsižvelgiant į pagrindinį 
tikslą — pasiekti brandą. 

Atsitiko taip, kad nereikėjo daug kalbėti ir aiškinti, nes reikšmingas 
įvykis davė mūsų draugui progą sumaniai ir vykusiai panaudoti savo įgytą 
sugebėjimą ir pasirodyti tikrai naudingam Žmonių visuomenei. 

Koks tas įvykis, tuo tarpu dar negalime atskleisti, nors skaitytojas užtek- 
tinai sužinos apie jį anksčiau, negu užvers šį tomą. 


Dešimtas skyrius 
Hersilija Vilhelmui 


Jau keleri metai girdžiu visą pasaulį priekaištaujant, jog aš pasiduodanti 
nuotaikoms ir esu įnoringa. Gal ir taip, bet tai juk ne mano kaltė. Zmonėms 

reikėjo su manim nemaža kantrybės, o dabar turiu būti kantri pati sau, savo 
vaizduotei, kurioje man nepaliaujamai iškyla tai tėvas, tai sūnus, tai abu 
kartu. Jaučiuosi kaip ta nekaltoji Alkmenė“, prie kurios vis lindo dvi 
būtybės, viena apsimetusi kita. 

Turiu Jums daug ką pasakyti ir vis dėlto rašau, kaip man rodos, tik 
tuomet, kai kas nutinka, kai apie tai norisi papasakoti, tiesa, būta ir kitokių 
dalykų, bet nuotykiu jų nelaikau. O dabar apie šią dieną: 

Sėdžiu štai po aukštomis liepomis ir baigiu siuvinėti aplankėlį, labai 
puikų, pati neturėdama aiškaus supratimo, kas jį gaus — tėvas ar sūnus, bet 
vienam iš jų jis tikrai atiteks. Pakeliu akis — ir matau: prie manęs artėja 
jaunas, krepšelių ir rakandų dėžute nešinas prekijas: jis kukliai parodo 
valdininko išduotą liudijimą, leidžiantį jam vaikščioti po mūsų dvarus ir 
prekiauti; aš apžiūrinėju jo daikčiukus iki paskutinės smulkmenos: vieni 
niekučiai, kurie niekam nereikalingi, bet kuriuos visi perka — iš vaikiškos 
paskatos turėti ir negailėti pinigu. Berniukas atidžiai žiūri į mane. Akys jo 
juodos, truputį klastingos, dailiai lenkti antakiai, plaukai garbanoti, akina- 
mai balti dantys, vienu žodžiu, — Jūs mane suprantat — kažkas rytietiška. 

Jis ima klausinėti apie mūsų šeimos žmones, kuriems galėtų ką nors 
pasiūlyti; visokiais būdais stengiasi išgauti mano vardą. „Hersilija, — taria jis 
kukliai, — ar Hersilija nepyks ant manęs, jeigu aš jai perduosiu laišką?“ Aš 
žiūriu į jį nustebusi, o tas ištraukia mažą šiferio lentelę baltais rėmais, tokią, 
kokias pas mus kalnuose daro vaikams rašto pradmenims mokyti, paimu ją 
į rankas, kažkas parašyta, skaitau aštriu grifeliu dailiai įbrėžtą užrašą: 


„Feliksas 

myli 

Hersiliją. 
Arklininkas 
greit pasirodys“. 


Esuapstulbinta, negaliu atsistebėti tuo, ką laikau rankose, ką matau savo 
akimis, o ypač negaliu patikėti, kad likimas yra dar bemaž keistesnis už mane 
pačią. „Ką visa tai reiškia?“ — klausiu savęs; ir dabar, kai rašau, tą mažąjį 
išdykėlį kaip gyvą regiu, net pasakyčiau — jis man akyse stovi. 

Imu sau uždavinėti klausimus, vienokius ir kitokius, o atsakymai — nei 
šis, nei tas, visai nepatenkinami, imu analizuoti — jokių išvadų; pradedu 
galvoti — neįmanoma susikaupti. Pagaliau iš visų svarstymų ir ginčų su 
savim suvokiu, kad jaunasis prekijas yra buvęs Pedagoginėje provincijoje, 
įgijęs mano jaunojo gerbėjo pasitikėjimą, tas nupirkęs išjo lentelę ir padaręs 
įrašą, prižadėdamas, kad jei berniukas atneš bent menkiausią atsakymą, 
nors vieną žodelį, būsiąs gausiai apdovanotas. Berniukas tuoj padavė man 

tokią pat lentelę, parodęs, kad dėžutėj turi ju ir daugiau, pridėdamas dar ir 
grifelį, ir ėmė greitai prašyt, maldauti; ir aš, paėmusi lentelę ir grifelį, 
galvojau galvojau ir, nieko geresnio nesugalvodama, parašiau: 


„Hersilija 
sveikina 
Feliksą. 
Arklininkui 
linki sėkmės ". 


Pasižiūrėjau, ką parašiusi, ir man pasidarė nesmagu dėl nevykusio pasa- 
kymo: nei švelnumo, nei išminties, nei sąmojaus — vien tik sutriktis; ir dėl 
ko? Priešais mane stovėjo berniukas, tokiam pat berniukui rašiau — argi tai 
turėjo mane išmušti iš vėžių? Man rodos, aš atsidusau ir jau norėjau užrašą 
nutrinti, bet berniukas nepaprastai švelniai paėmė lentelę iš mano rankų, 
paprašė. į ką galėtų ją rūpestingai suvynioti, ir atsitiko taip, net pati nežinau 
kaip, kad lentelę įdėjau į aplankėlį, perrišau kaspinu ir padaviau berniukui, 
o tas, maloniai ją paėmęs, žemai nusilenkė ir truputį lukterėjo — tiek, kiek 
suspėjau įsprausti jam į delną savo kapšelį: paskui save bariau, kad jam per 
mažai daviau. Jis pasišalino taip mikliai, kad kai pakėliau akis, norėdama 
pasižiūrėti iš paskos, jo jau nebebuvo; negalėjau suvokti, kaip jis taip greitai 
dingo. 

Dabar viskas jau praėję, vėl slenka dienos, panašios viena į kitą, ir sunku 
patikėti, kad tai buvo. Bet ar nelaikau aš lentelės rankose? Kokia ji puiki, 
kaip dailiai ir rūpestingai išvedžiotos raidės! Man rodos, aš būčiau jas 
išbučiavusi, jei nebūčiau bijojusi ištrinti. 

Parašiusi šias eilutes, padėjau plunksną į šalį; galvojau vienaip ir kitaip, 
bet vis tiek nieko neišeina. Tačiauvis dėlto berniuko būta paslaptingo; dabar 
beveik nerasi romano, kuris apsieitų be tokio veikėjo; nejaugi mums reikia 
susitikti su jais gyvenime? Malonus jis buvo ir įtartinas, keistas, bet vis tiek 
keliantis pasitikėjimą; kodėl jis pasitraukė anksčiau, nei aš atsitokėjau? 
Kodėl neužteko man nuovokos jį kokiu nors pretekstu sulaikyti? 


Po pertraukos vėl imuosi plunksnos, norėdama tęsti savo išpažintį. Toks 
ryžūngas ir nepaliaujamas jaunuoliu virstančio berniuko prielankumas 
man, žinoma, glosto širdį, bet aš prisiminiau, kad ne taip jau retai atsitinka, 
kai tokiame amžiuje dairomasi į vyresnes moteris. Juk iš tikrųjų esama 
kažkokio paslaptingo jaunų vyrukų potraukio prie pagyvenusių moterų. 
Tol, kol man tai buvo nei šilta, nei šalta, aš tik šaipydavausi ir buvau 
sugalvojusi gan piktą paaiškinimą: jiems dar esąs neišgaravęs mamytės 
švelnumas, kuomet tebetraukė jos pienelį. Dabar man jau gėda šitaip 

manyti, — aš pažeminčiau geraširdį Feliksą, laikydama jį vaiku, be to, ir pati 
pasirodyčiau nei šiaip, nei taip. Ir vis dėlto, koks skirtumas, kai sprendi apie 
save ir kitus! 


Vienuoliktas skyrius 
Vilhelmas Natalijai 


Jau kelinta diena vaikštinėju, vis nesiryždamas sėst ir rašyt Tau laišką; 
pasakyti turiu daug ką, ir, jei galėčiau kalbėt su Tavim akis į akį, viskas eitų 
kaip iš pypkės, būtų sklandu ir nuoseklu; bet kadangi esu toli, norėčiau 
pradėti nuo bendresniųjų dalykų; jie padės man galiausiai atskleisti tą 
nepaprastai keistą reikalą, apie kurį man rūpi Tau pranešti. 

Esi juk girdėjusi pasakojimą apie jaunikaitį, kuris, vaikštinėdamas pajū- 
riu, rado irklo nuolaužą, tas daikčiukas jį taip sudomino, kad nedelsdamas 
jis įsigijo visą irklą, be kurio nuolauža būtų tik nuolauža. Bet ir iširklo jokios 
naudos; jaunikaitis rimtai panoro laivo ir pasiekė, kad jo noras išsipildytų. 
Tačiau ir iš laivo, irklo ir nuolaužos nieko gero, ir jis pasirūpino stiebais ir 
burėmis, o paskui palengva ir kitkuo, kas reikalinga greitam ir patogiam 
plaukiojimui. Tikslingai veikdamas, jis darosi išmaningesnis ir apsukresnis, 
viskas sekasi, kol pagaliau tampa daug didesnio laivo šeimininku; laimė ir 
dabar jo neapleidžia: jis turtėja, įgyja gerą vardą, pasidaro gerbiamas jūreivių. 


Privertęs Tave vėl skaityti apie šią savotiškai patrauklią istoriją, turiu 
prisipažinti, kad ji ne per daugiausiai siejasi su reikalu, bet ji man padeda 
rengtis tam, ką turiu pasakyti. Tačiau prieš tai dar kelis žodžius apie kitką. 


Žmoguje slypinčius sugebėjimus galima suskirstyti į bendruosius ir 
specialiuosius; bendraisiais laikytini tie, kurie ramiai ir abejingai glūdi jame 
kaip potencialios veiklos rūšys, veiklos, kurią gali pažadinti aplinkybės ir 
atsitiktinai nukreipti vienam ar kitam tikslui siekti. Bendro pobūdžio yra 
žmogaus gebėjimas mėgdžioti: žmogus nori kartoti, atkurti tai, ką regi, net 
neturėdamas tam jokių, nei vidinių, nei išorinių, galimybių. Todėl natūralu, 
kad jis visuomet geidžia daryti tokius dalykus, kurie vyksta jo akivaizdoje, ir 
pats natūraliausias atvejis būtų tas, kai sūnus perima tėvo veiklos sritį. Čia 
viskas surišta vienu mazgu: specialus, galbūt įgimtas, sugebėjimas tam 
tikram veiklos pobūdžiui, paskui nuoseklus tobulėjimas ir galiausiai sukles- 
tėjęs talentas, kuris mus verstų ir tada neišsukti iš kelio, kai pajaučiame 
savyje kitus potraukius ir, atsiradus galimybei laisvai rinktis, nesiimtume to, 

kam gamta neapdovanojo mūsų nei gabumais, nei atkaklumu. Apskritai 
laimingiausi esti tie žmonės, kuriems lemta savo įgimtą šeimos talentą 
plėtoti ir tobulinti namų sąlygomis. Istorija žino ne vieną tokią dailininkų 
dinastiją; tiesa, tarp jų būta ir menkų talentų, bet jie vis tiek kūrė pakenčia- 
mus ir, ko gero, vertingesnius dalykus už tuos, kurie, turėdami ne kokią 
Dievo dovaną, bet laisvą pasirinkimą, būtų nuveikę kitame bare. 


Deja, ir vėl nepasisekė pasakyti, ką norėjau, todėl mėginsiu prie savo 
pagrindinės minties priartėti iš kito galo. 


Liūdniausia būna, kai esame toli nuo draugų, štai kas: jų akivaizdoje sa- 
vo šalutinės, pagalbines mintis pasakome vienas kitam Žaibiškai greitai ir 
paprastai, o kai jų nėra, neįstengiame taip spėriai nieko nei suregzti, nei su- 
sieti. Todėl ir dabar iš pradžių papasakosiu vieną atsitikimą iš savo anksty- 
vosios jaunystės. 


Mes,sename ir garbingame miesteaugę vaikai, neblogai nusimanėme ne 
tik apie gatves ir aikštes, plytinčias tarp miestą juosiančių mūro sienų, bet ir 
apie pylimus ir gynybinius skardžius bei kaimynystėje esančius aptvertus 
sodus. Kad galų gale išvežtų mus,o iš tikrųjų pačius save, į gamtą, į gryną orą, 
tėvai jau seniai buvo susitarę su kaime gyvenančiais draugais juos aplankyti, 
bet išvyką nuolat atidėliojo. Galop siūlymas ir nuoširdus kvietimas atva- 
žiuoti per Sekmines buvo priimtas, tačiau tik su sąlyga, kad tą pačią dieną 
būtų gai: ma grįžti namo, nes miegoti ne savo įprastoj lovoj — atrodė nejsi- 
vaizduojama. Visus džiaugsmus sukišti į vieną dieną irgi ne taip paprasta, 
ypač kad reikėjo aplankyti dvi šeimas ir patenkinti jų norą nors kartą kaip rei- 
kiant pasišnekėti, vis dėlto buvo tikimasi viską atlikti kuo punktualiausiai. 

Trečiąją šventės dieną visi, anksti sukilę, jau stovėjo gerai nusiteikę ir 
pasirengę kelionei; sutartą valandą privažiavo vežimas, ir netrukus visa, kas 
mieste slėgė — gatvės, vartai, tiltai ir gynybos grioviai, — liko toli už mūsų; 
prieš akis atsivėrė laisvas, begalinis pasaulis. Neseniai naktį praėjusio 
lietaus atgaivinta dirvų ir pievų žaluma, vienur šviesesni, kitur tamsesni ką 
tik išsprogusių krūmų ir medžių pumpurai, į visas puses išsiliejęs akinantis 
žydinčių medžių baltis — visa tai atrodė tarsi laimingų rojaus valandų 
preliudija. 

Laiku pasiekėme pirmąją sustojimo vietą — garbingo pastoriaus namus. 
Nuoširdžiausiai sutikti, mes netrukus pastebėjome, kad pasibaigusi bažny- 
tinė šventė tęsiasi ramybės ir laisvės ieškančiose širdyse. Su nepaprastu 
susidomėjimu apžiūrinėjau pirmą kartą gyvenime kaimo ūkio padargus, 
plūgas ir akėčios, ratai ir vežėčios buvo, kaip man rodėsi, ką tik naudoti, net 

iš pamatymo šlykštus mėšlas visoj toj aplinkoj atrodė pats būtiniausias 
dalykas: jis buvo rūpestingai surinktas ir kažkaip gražiai sukrautas. Tačiau 
šitas smalsus žvilgsnis, nukreiptas į nematytus ir vis dėlto suprantamus 
daiktus, netrukus nebegalėjo atsiplėšti nuo gardumynų,; į apetitą žadinan- 
čius pyragus, šviežią pieną ir kitokias kaimo gėrybes mes spoksojome akis 
išvertę ir seilę rydami. Paskui vaikai niro iš nediduko sodo prie trobos ir 
lapinės, kur buvo vaišinami, į Čia pat esančią giraitę padaryti vieno darbelio, 
kurį jiems pavedė sena geraširdė teta. Jie turėjo priskinti daug daug rakta- 
žolių, gražiai jas parvežti į miestą ir atiduoti virėjai, kuri darydavo iš jų 
visokiausius sveikatą stiprinančius gėrimus. 

Kol mes, vykdydami užduotį, lakstėm pamiškėm ir patvoriais, atsirado 
daugiau kaimo vaikų. ir priskintų pavasario gėlių kvapas vis labiau gaivino 
ir glostė mūsų širdis. 

Mes tiek jau turėjome stiebų ir žiedų, kad nebežinojome, kur juos dėti; 
pradėjome išraustinėti gelsvus žiedus, nes iš tikrųjų tiktai jie ir tebuvo 
reikalingi; kiekvienas stengės ju pririnkti tiek, kiek tilpo į jo kepurę ar 
skrybėlaitę. 

Didesnysis iš tų berniukų, žvejo sūnus, gal kiek vyresnis už mane ir, vos 
jam pasirodžius, iškart kritęs man į akis, atrodo, nelabai tesižavėjo gėlių 
skabymu, todėl pakvietė mane eiti kartu prie upės, kuri tekėjo netoliese ir 
dabar buvo ganėtinai plati. Mes atsisėdome su meškerėmis medžių paunk- 
smėje, kur giliam, ramiam ir skaidriam vandeny matėsi plaukiojančios 
žuvelės. Jis draugiškai mane pamokė, kaip daryti, kaip užmauti ant kabliuko 
masalą, ir man pavyko kelis kartus iš eilės išlupti laukan porą šitu mažyčių 
gležnų padarėlių, nors jie to ir nenorėjo. Praėjo kiek laiko, kai mes taip 
ramiai sėdėjome, prisiglaudę prie vienas kito, ir mano draugas, atrodo, ėmė 
nuobodžiauti; tada jis atkreipė mano dėmesį į žvyringą plotą, įsikišusį mūsų 
pusėje į upę. Čia juk puiki vietelė išsimaudyti! Jis tuoj pašoko, sakydamas, 
kad tokiai pagundai negalįs atsispirti ir, nespėjus man nė susivokti, jau 
nubėgo tenai, nusimetė drabužius ir šoko į vandenį. 

Būdamas geras plaukikas, jis netrukus atsispyrė nuo seklumos, pasidavė 
srovės nešamas ir atplaukė prie manęs į duburį; mane tuo metu apėmė 
kažkoks nepaprastai keistas jausmas. Aplink šokinėjo Žiogai, rėplinėjo 
skruzdėlės, ant šakų kabėjo margi vabalėliai, o prie mano kojų siūbavo, 
lingavo, tarsi kokios šmėklos, „saulės mergelės“, kaip jis jas pavadino; tą 
akimirką, ištraukęs iš pakriaušės tarpšaknių didžiulį vėžį, jis linksmai pamo- 
javo manjuo ir vėl mikliai įkišo jį ton pačion vieton, kad paslėptų iki būsimo 
vėžiagaudžio. Buvo taip šilta ir tvanku, kad traukte traukė į pavėsį, O iš 
gaivaus pavėsio — į dar gaivesnį vandenį. Todėl sugundyti mane jam nebuvo 
sunku: kelis kartus dar paragintas, aš jau nebeatsilaikiau, tik šiek tiek 

pribijojau tėvų ir kėlė nerimą dar nepažįstama stichija, dėl to jaučiausi nei 
paleistas, nei pakartas. Tačiau netrukus, susidėjęs drabužius ant žvyruoto 
kranto, bridau atsargiai į vandenį, bet tik tiek, kiek jaučiau po kojom 
nuožulnų dugną; mano draugas paliko mane dabar vieną — jis toli nuplaukė 
pasroviui, grįžo atgal, ir, kai lipdamas į krantą, išsitiesė visu ūgiu, norėda- 
mas saulės atokaitoje nusidžiovinti, aš pasijutau tarsi trigubos saulės ap- 
akintas — toks nuostabiai puikus buvo žmogaus kūnas, apie kurį iki šiol 
neturėjau menkiausio supratimo. Ir jis, atrodo, apžiūrinėjo mane su tokiu 
pat smalsumu. Skubiai apsirengę, stovėjome vienas priešais kitą vis dar lyg 
nuogi ir, karštai pasibučiavę, prisiekėme amžiną draugystę. 

O tada kuo skubiausiai pasileidome namo ir spėjome pačiu laiku, 
kuomet kompanija jau rengėsi citi pėsčiomis i teisėjo namus, iki kurių buvo 
maždaug pusantros valandos malonaus kelio per girią ir krūmais apaugusią 
apylinkę. Mano draugas lydėjo mane. ir mums atrodė, jog mes jau nebeper- 
skiriami; bet kai puskely paprašiau. kad man leistų kartu su juo eiti pas 
teisėją, pastorienė nesutiko, pašnibždėjusi į ausį, jog taip daryti esą nepado- 
ru, ir ji davė draugui skubų pavedimą pasakyti savo tėvui, kai tas pareis, kad, 
iki jai grįžtant, būtinai parūpintų gražių vėžių — ji norinti svečiams įduoti 
jųlauktuvėms — mieste tai ne taip dažnai pasitaiko. Berniukas atsisveikino, 
šventai prižadėjęs laukti manęs šiandien vakare prie šitos pamiškės. 

Kompanija veikiai pasiekė teisėjo sodybą: čia taip pat viskas atrodė 
kaimiškai, tik jautėsi šiek tiek aukštesnė kultūra. Šeimininkei aiškiai persi- 
stengus, pietūs suvėlavo, bet aš neturėjau kada nerimauti, nes man buvo 
nepaprastai smagu pasidairyti po skoningai tvarkomą ir gražiai prižiūrimą 
gėlyną, kur mane nuvedė teisėjo duktė — vieneriais ar dvejais metais už 
mane jaunesnė paauglė. Visokiausios pavasarinių gėlių rūšys augo išmonin- 
gai išbraižytuose laukeliuose, vienur juos visai užpildydamos, kitur tik jų 
pakraščius puošdamos. Su savo palydove — dailia ir malonia šviesiaplau- 
ke — vaikštinėjome kaip seni pažįstami, o netrukus susiėmėme už rankų, ir 
mums atrodė, kad nieko geresnio pasauly nebereikia. Mes ėjome pro tulpių 
lysves, pro eilėmis susodintus narcizus ir žonkilius; ji rodė man tas vietas, kur 
neseniai buvo nužydėję nuostabūs hiacintų varpeliai. Užtat kitur buvo 
pasirūpinta artėjančios vasaros ir rudens gėlėmis: jau žaliavo vėdryno ir 
plukės krūmeliai, rūpestingai pasodintų daugybė gvazdikų stiebų teikė 
vaizduotei peno, kaip bus gražu, kai jie pražys, bet artimesnę viltį jau 
brandino daugiažiedės lelijos, gan skoningai įkomponuotos tarp rožių. Ne 
viena lapinė laukė progos pasipuikuoti ir teikti pavėsį, kuomet sulapos 
sausmedžiai, jazminai, vynuogienojai ir vijokliniai augalai. 


Kai dabar, po tiek daug metų, prisimenu aną savijautą, ji man atrodo 
pavydėtina. Netikėtai, tą pačią akimirką, pajutau pirmuosius gimstančios 

draugystės ir meilės ženklus, Ir kuomet nenoromis turėjau atsisveikinti su ta 
dailia mergaičiuke, mane guodė mintis, kad šiuos savo jausmus atskleisiu, 
patikėsiu naujajam draugui, ir man bus smagu,jog ir jis taps tų ką tik gimusių 
išgyvenimų dalyviu. 


Pridurdamas čia dar vieną samprotavimą, prisipažįstu, kad visą gyveni- 
mą anas pirmasis išorinio pasaulio pražydimas liko atminty kaip tikrosios 
gamtos originalas, o visa kita, ką paskui suvokė juslės, atrodė tik kopijos, 
kurios, nors ir labai panašios į originalą, stokojo tos tikrosios pirminės 
dvasios ir prasmės. 


Kokia neviltis turėtų mus apimti, jei išorinį pasaulį regėtume tokį šaltą, 
tokį negyvą, jei mumyse nesirastų nieko, kas visai kitaip suteikia gamtai 
ypatingo grožio, per kurį ir mes patys įgauname kūrybinę galią darytis 
gražesni! 


Jau temo, kai mes vėl priartėjome prie tos vietos pamiškėje, kur naujasis 
draugas buvo žadėjęs manęs laukti. Įtempiau akis, kiek galėdamas — bene 
pamatysiu jį stovint; kai nieko nepastebėjau, nubėgau nekantraudamas 
priešais pamažu einančią kompaniją, išnardžiau visus krūmus, šūkčiojau, 
baiminausi — nė gyvos dvasios, jokio atsakymo; pirmą kartą pajutau bega- 
linį širdies skausmą, veriantį ir spaudžiantį. 

Atsiradęs nuoširdaus pasitikėjimo jausmas buvo toks didelis, kad many- 
je degte degė nenumaldomas noras kuo greičiau pasikalbėti ir tuo ištrinti 
anos geltonplaukės paveikslą iš savo vaizduotės, išvaduoti savo širdį iš tų 
jausmų, kuriuos ji buvo sukėlusi. O širdis buvo kupina, lūpos jau kuždėjo tai, 
kas joje netilpo; aš garsiai bariau niekuo dėtą berniuką, kad pažeidė drau- 
gystę, kad nesilaikė žodžio. 


Bet netrukus man buvo lemta patirti ir sunkesnį išmėginimą. Iš pirmųjų 
gyvenvietės namų ėmė bėgti lauk rėkdamos moterys, o iš paskos — klykdami 
vaikai. Niekas negalėjo pasakyti, kas nutiko. Tačiau mes pamatėme patys, 
kaip iš už kampinio namo suko tyli eisena, palengva slinkdama ilga gatve; 
buvo panašu į laidotuves, bet ne vienerias, nes palaikus vis nešė ir nešė be 
galo. Raudojimas ne tik nesiliovė, bet stiprėjo, žmonių minia gausėjo. „Jie 
nuskendo, visi, kartu visi prigėrė! Kas? Kur?“ Motinos, kurios matė savo 
vaikus čia pat, atrodė kiek ramesnės. Tuo metu priėjo vyriškis susirūpinusiu 
veidu ir tarė pastorienei: „Didžiausia mano nelaimė, kad per ilgai užtrukau 
su reikalais; nuskendo mano Adolfas. penkiese, jis norėjo įvykdyti pažadą — 
ir savo, ir mano“. Vyriškis — tai buvo pats Žvejys — nuėjo eisenai iš paskos, 
o mes stovėjome išsigandę ir apstulbę. Čia pasirodė nedidelis berniukas ir, 

dalykus. Vėžių nebuvo galima nei virti, nei ant stalo dėti; tėvas nenorėjo nė 
akyse matyti tokio tiesioginio ką tik įvykusios nelaimės priminimo. Teta, 
kaip man atrodė, labai norėjo gauti šituos čia taip retai pasitaikančius 
padarus, bet ėmėšaukti ant manęs, kad pamiršome atvežti raktažoles; tačiau 
kuomet jai buvo leista daryti su tomis per viena kitą ropojančiomis bjaury- 
bėmis, kas jai patinka, tučtuojau ėmė dėl jų tolesnio likimo tartis su virėja. 

Kad būtų aiškesnė šios scenos prasmė, reikia šį tą pasakyti apie tos 
moteriškės charakterį, jos būdą: tų ypatybių, pagal kurias ji tvarkė gyvenimą, 
doroviniu atžvilgiu niekaip nepavadinsi girtinomis, bet, žvelgiant į jas iš 
pilietinių ir politinių pozicijų, nepasakytum, kad jos būtų nenaudingos. Ji 
buvo tikra šykštuolė, nes gailėjo kiekvieno grašio, kurį reikėjo išleisti, todėl 
savo reikmėms visą laiką ieškodavo paprastesnių pakaitų, kurių galima būtų 
gauti veltui, mainais ir dar kaip kitaip. Tad raktažolės buvo skirtos arbatai, 
kurią laikė sveikesne už kokias nors kinų arbatžoles. Dievas, pasak jos, 
kiekvienam kraštui davęs visko, kiek reikia — ir maisto, ir prieskonių, ir 
žolelių vaistams, todėl nesą jokio reikalo ieškoti ko nors kituose kraštuose. 
Todėl savo mažam sodely ji augindavo tiek ir tokių augalų, kuriais, jos 
manymu, galima ir valgį paskaninti, ir ligonį pamaitinti, bemaž nebūdavo 
a kai ji, užsukusi į svečius pas kaimyną į sodą, šio bei to neparsineštų. 

itiems jos įsitikinimams, ypač jų rezultatams, visi mielai pritarė, nes 
rūpestingai kaupiami pinigėliai galų gale vis tiek turėjo atitekti šeimai; tėvas 
ir motina jai dažnai nusileisdavo, o kai kada net padėdavo. 

Kita jos aistra, skatinusi nenurimti ir veikti, buvo noras būti svarbia ir 
įtakinga asmenybe ir tuo didžiuotis. Ir iš tikrųjų ji tokios šlovės nusipelnė ir. 
pasiekė, nes niekam nereikalingus ir netgi kenksmingus tauškalus, kuriuos 
taip mėgsta moterys, ji sugebėdavo padaryti sau naudingais. Ji iki smulkme- 
nų žinojo visas miesto naujienas, vadinasi, ir šeimų vidaus santykius; nebū- 
davo beveik jokio pikantiškesnio įvykio, į kurį ji neįsipainiotų: ir tai jai kuo 
puikiausiai sekėsi, nes visuomet norėdavo žmonėms pagelbėti, tuo tik 
pakeldama savo reputaciją ir garbę. Ne vieną buvo apvesdinusi, bet geriau- 
siu atveju galbūt tik dalis išjų liko patenkinta. O mieliausias jos užsiėmimas 
buvo globoti ir teikti paramą tiems, kas ieškojo tarnybos ar norėjo užimti 
kokį nors postą, todėl ji iš tikrųjų turėdavo nemaža klientų. kurių itaka 
paskui vėl sumaniai pasinaudodavo. 

Būdama stamboko valdininko, doro ir principingo žmogaus, našlė, ji 
išmoko mažmožiais įgyti palankumą tų, prie kurių nė iš tolo neprieisi su 
rimtesniais pasiūlymais. 

Nesileisdamas toliau į smulkmenas, bet ir nenukrypdamas į šalį, dar 
pridursiu, kad ji sugebėjo pasidaryti didžiai įtakinga vienam aukštam valdi- 
ninkui. Toks pat šykštuolis kaip ir ji pati jis dar,savo nelaimei, mėgo, nė kiek 

nenusileisdamas tetai, skaniai pavalgyti ir šiaip visokius gardumynus. Tad 
parūpinti jo stalui, prisidengus vienokiu ar kitokiu pretekstu, kokį nors 
skanų patiekalą, buvo ir liko jos svarbiausias uždavinys. Dideliu sąžiningu- 
mu jis nepasižymėjo, bet drąsos ir ryžto, kai neaiškiais atvejais reikėdavo 
įveikti kolegų pasipriešinimą ir nuslopinti pareigos balsą, apie kurį tie jam 
primindavo, jis tikrai nestokojo. 

Kaip tik šiuo metu teta stačiai nėrėsi iš kailio, norėdama vieną nevykėli 
įtaisyti į gerą vietelę; viskas jau klostėsi palankiai, 0 čia, tarsi Dievo dovana, 
pasirodė toks išties retas dalykas kaip vėžiai. Juos reikėjo gerai atšerti ir savo 
aukšto rango globėjui, kuris pats labai jau kukliai maitinosi, po truputį 
paduoti į stalą. 

Beje, minėtas nelaimingas atsitikimas sukėlė visuomenėje visokių kalbų 
ir neramumų. Mano tėvas tuo metu buvo vienas iš pirmųjų, kurį visuotinės 
geradarystės dvasia paskatino nukreipti savo dėmesį toliau negu sava šeima 
ir gimtasis miestas. Tas didžiules kliūtis, kurios iš pradžių buvo atsiradusios 
dėl skiepijimo nuo raupų, jis stengėsi įveikti, tardamasis su patyrusiais 
gydytojais ir policijos pareigūnais. Rūpestingesnė priežiūra ligoninėse, 
žmoniškesnė elgsena su kaliniais ir visa kita, kas su tuo susiję, tapo jei ne jo 
pagrindiniu gyvenimo tikslu, tai bent skaitymo ir apmąstymo objektu, o 
kadangi savo pažiūras jis visur išsakydavo viešai, tuo yra padaręs nemaža 
gero. 

Piliečių visuomenę jis laikė, nepriklausomai nuo valstybės valdymo 
formos, natūraliu reiškiniu, kuriame esama ir gera, ir bloga ir kurio įprasti- 
nėje egzistencijoje pasitaiko tiek turtingų, tiek ir skurdžių metų, panašiai, 
kaip nei iš šio, nei iš to užgriūva kruša, išsilieja upės, kyla gaisrai; gera reikia 
paimti ir panaudoti, bloga — atmesti ar iškęsti; bet labiausiai pageidautinas, 
jo nuomone, yra visuotinės geros valios skleidimas, nesaistomas su jokiomis 
kitomis sąlygomis. 

Tokios mintys negalėjo jo nepaskatinti vėl prašnekti apie vieną jau 
anksčiau puoselėtą geradarystės idėją, tai yra apie mirusiais laikomų atgai- 
vinimą, neatsižvelgiant į tai, kokiu būdu jie prarado išorinius gyvybės 
požymius. Girdėdamas tokias kalbas, aš supratau, kad, gelbstint anuos 
vaikus, buvo mėginama daryti ir daroma visai priešingai, negu reikėję, netgi 
esą galima manyti, kad vaikai tam tikra prasme buvę nužudyti; sklido kalbos, 
jog, ko gero, būtų užtekę paprasčiausio kraujo nuleidimo. Jaunatviško 
uolumo vedamas, patyliukais nusprendžiau nepraleisti progos pasimokyti 
visko, kas tokiais atvejais būtina, ypač kaip nuleidžiamas kraujas ir daromi 
kiti panašūs dalykai. 

Tačiau kaip greitai mane vėl įtraukė kasdienybės sūkurys! Manyje jau 
buvo prabudęs draugystės ir meilės ilgesys, ir aš visur troškau jį patenkinti. 

Tačiau tuo laiku man buvo galva pramušta teatru, kuris gerokai stelbė 
geidulingumą, vaizduotę ir dvasią; kiek jis mane buvo įtraukęs į savo pinkles. 
nebereikia ir kartoti. 


Jeigu dabar ir po šito išsamaus pasakojimo prisipažinsiu, jog vis dar 
nepasiekiau savo tikslo ir tikiuosi jį pasiekti aplinkiniais keliais, tai iš tikrujų 
nebežinau, kuo pasiteisinti, kaip beatsiprašyti! Nebent pridurdamas štai ką: 
jei humoristui leidžiama laisvai nuo vieno dalyko šokinėti prie kito, jeigu jis 
nesivaržydamas palieka savo skaitytojui iš pusės žodžio pačiam suvokti 
tikrąją prasmę, tai kodėl netiktų supratingam ir išmintingam žmogui iš 
pradžių gal ir keistokai atrodančiu būdu išsklaidyti veiksmą aplinkui į 
daugelį taškų, kad paskui jį, užbaigtą ir sufokusuotą į vieną židinį, galima 
būtų atpažinti, išmokti suprasti, kaip žmogus, veikiamas visokiausių įtakų, 
priverčiamas padaryti sprendimą, kuriam niekaip kitaip — nei dėl vidinių, 
nei dėl išorinių paskatų — nebūtų ryžęsis? 


Iš daugybės to, kas dar liko pasakyti, aš galiu tik pasirinkti, ką minėtu 
pirma, o ką paskui; bet ir tai ne toks reikšmingas dalykas, svarbiausia, — kad 
nepritrūktum kantrybės ir skaitytum vis toliau ir toliau; galiausiai ateis 
akimirka, kuomet išsyk viskas paaiškės, ir Tu nė kiek nesistebėsi; 0 jei tai 
būtų pasakyta vienu žodžiu, laikytum didžiausia keistenybe, tokia, kad po to 
į šiuos įvadinius aiškinimus vargiai ar beužmestum akį. 

Grįždamas prie reikalo, norėčiau vėl pasidairyti anos irklo nuolaužos ir 
prisiminti vieną pokalbį su mūsų ištikimu bičiuliu Jarnu, kurį sutikau 
kalnuose, pasivadinusį Montanu, tas pokalbis sužadino man gan savotiškus 
jausmus, nors prasidėjo visai atsitiktinai. 

Mūsų gyvenimo tėkmė yra paslaptinga, jos negalima apskaičiuoti iš 
anksto. Tu tikriausiai prisimeni anuos instrumentus, kuriuos išsitraukė jūšų 
šaunusis gydytojas, kai Tu išganingai prisiartinai prie manęs, sužeisto ir 
gulinčio pasliko giraitėje ant žemės? Jų blizgesys tada man taip krito į akis 
ir padarė tokį didelį įspūdį, kad aš, vėl pamatęs juos po daugelio metų vieno 
jauno gydytojo rankose, negalėjau atsistebėti. O šis nelabai jų tevertino; visi 
gydytojų instrumentai pastaruoju laiku gerokai patobulėjo, tapo patogesni, 
todėl man buvo kur kas paprasčiau juos įsigyti ir tuo palengvinti šiam 
nusipirkti naujus. Nuo tada aš juos visuomet turėdavau su savimi — ne 
naudojimui, žinoma, o širdžiai paguosti ir prisiminti: juk jie buvo liudinin- 
kai tos akimirkos, kada prasidėjo mano laimė, kurią dar reikėjo pasiektu ilgu 
aplinkiniu keliu. 

Atsitiktinai juos pamatė Jarnas, kai nakvojome pas angliadegį, iš karto 
pažino ir į mano paaiškinimą atsakė taip: „Aš visai neprieštarauju, kad 

žmogus, norėdamas prisiminti kokį nors netikėtai patirtą gėrį ar nepamiršti 
kokio įprastinio įvykio svarbių pasekmių, įsitaiso sau panašų fetišą; tokie 
daiktai suteikia mums polėkio, kaip visa, kas atrodo nesuvokiama, paguo- 
džia sunkią valandą ir padrąsina mūsų viltis; bet būtų nepalyginamai pui- 
kiau, jei tie įrankiai būtų tave paskatinę susidomėti, kaip jais naudotis, kaip 
daryti su jais tai, ko jie tavęs be žodžių prašyte prašo“. 

„Prisipažinsiu atvirai, — atsakiau jam, — kad šita mintis man daug kartų 
atėjo į galvą; man nedavė ramybės vidinis balsas, kuždėjęs, jog čia ir esąs 
mano tikrasis pašaukimas“. Tada aš jam papasakojau atsitikimą apie anuos 
nuskendusius berniukus ir nugirstą šneką, jog tuos vaikus būtų buvę galima 
išgelbėti, jei kas būtų jiems prapjovęs kraujagyslę; aš ketinau viso to išmokti, 
bet kiekviena valanda dildė man šį ryžtą iš galvos. 

„O kas trukdo dabar tai padaryti! — nenusileido Jarnas. — Jau tiek metų 
matau tave užsiiminėjant dalykais, kurie susiję su Žmogaus dvasia, siela, 
širdim ir bala žino, kaip tai dar pavadinti; kas iš to tau ir kitiems? Išgydyti 
sielos kančias, kurias sukelia nelaimė ar mūsų pačių klaidos, sveikas protas 
nepajėgia iš viso, intelektas — šiek tiek daugiau, laikas — taip, bet ne iki 
galo, tiktai nenuilstamas darbas išgydo viską. Čia tegu kiekvienas veikia 
pats, tegu darbuojasi savo labui; tu juk tai žinai tick iš savo, tiek ir iš kitų 
patirties“. 

Kaip jam įprasta, jis mane dar pavaišino stipriais ir karčiais žodžiais ir 
pasakė dar šį tą aštraus, ko čia nenorėčiau kartoti. Jei dar esą galima dėl ko 
nors stengtis, užbaigė jis pagaliau, tai tik mokytis suteikti pagalbą sveikam, 
kai tą sužeidė koks nors atsitiktinumas: tinkamai gydant gamta vėl lengvai 
atsistato, tad ligonius reikia atiduoti gydytojams, o sveikiesiems labiausiai 
reikalingas chirurgas. Kaimo gyvenimo ramumoj, siauram šeimos rate jis 
lygiai toks pat laukiamas, kaip ir mūšio lauke ar kautynėms pasibaigus; jis 
geidžiamas ir per maloniausias, ir pėr karčiausias bei šlykščiausias akimir- 
kas; visur nuožmus likimas viešpataująs Žžiauriau nei mirtis; likimas toks pat 
negailestingas, netgi begėdiškesnis už mirtį, žeidžiantis ir džiaugsmus, ir 
gyvenimą. 

Tu jį pažįsti ir gali be vargo įsivaizduoti, kad jis manęs lygiai taip pat 
negailėjo, kaip ir pasaulio. Stipriausias jo argumentas buvo tas, kurį jis kėlė 
prieš mane Draugijos vardu. „Kvailystės, — sakė jis, — yra visas jūsų bendra- 
sis švietimas ir visos su juo susijusios mokyklos. Zmogus turi ką nors 
išmanyti kaip reikiant, daryti tai nepalyginamai geriau, negu kas nors iš jo 
artimiausios aplinkos — štai kas svarbiausia; ir ypač mūsų Draugijoj tai yra 
savaime suprantama. Tu esi kaip tik tokio amžiaus, kuomet protingai ko 
nors imamasi, įžvalgiai numatoma ateitis, stveriamasi už to galo, kur reikia, 
sugebėjimai ir galimybės nukreipiami tikram tikslui siekti“. 

Ar verta toliau pasakoti tai, kas ir taip aišku! Jis man davė suprasti, kad 
galįs būti panaikintas tasai keistas įpareigojimas, verčiąs mane gyventi 
klajoklio gyvenimą, bet jam būsią nelengva tokį sprendimą išgauti. „Tu esi 
iš tų žmonių, — aiškino jis, — kurie lengvai pripranta prie vietos, tačiau 
anaiptol nelengvai — prie užduoties. Visiems tokiems numatomas nepasto- 
vaus gyvenimo būdas, kad šitaip jie susirastų sau ką nors pastovesnio. Jeigu 
tu iš tikrųjų nori skirti savo gyvenimą pačiam dieviškiausiam pašaukimui — 
gydyti be stebuklų ir daryti stebuklus be žodžių, — tai aš dėl tavęs pasisteng- 
siu“. Šitai išpyškinęs jis dar prisakė visokių stiprių argumentų, kuriuos tuo 
metu sugebėjo sukurti jo iškalbingumas. 


Dabar jau norėčiau padėti tašką, bet pirma tu turi sužinoti, kaip aš 
pasinaudojau leidimu vienose ar kitose vietose užsibūti ilgiau, kaip palyginti 
greitai įsitraukiau į reikalą, kuriam visados jutau vidinį polinkį, ir kiek man 
pavyko jame išprusti. Užteks! Šitame dideliame dalyke, kurio vykdymas 
jums jau artėja, aš būsiu naudingas ir reikalingas Draugijos narys, eisiu 
drąsiai kartu su jumis, netgi didžiuodamasis, nes būti jūsų vertam — tai 
nepaprastas pasididžiavimas. 


KAIP KARTAIS KELIAUNINKAS MĄSTO 
MENAS, DOROVE, GAMTA 


Visa, kas protinga, jau buvo kam nors atėję į galvą, reikia tik pamėginti 
tai dar kartą sumąstyti. 


Kaip pažinsi save? Stebėdamas — niekados, tiktai veikdamas. Pasistenk 
atlikti savo pareigą ir kaipmat sužinosi, ko esi vertas. 


O kas yra tavo pareiga? Tai, ko reikalauja dabartis. 


Protingąjį pasaulį reikia laikyti milžinišku nemirtingu individu; be per- 
stojo darydamas tai, kas būtina, jis dažnai pajungia savo valiai ir atsitiktinu- 
mą. 


Juo ilgiau gyvenu, juo vis didesnis apmaudas ima mane, kai matau 
žmogų, kuris tarsi dėl to pasodintas į savo aukštą kėdę, kad prievartautų 
gamtą, norėdamas pats ištrūkti ir savo artimuosius išplėšti iš būtinybės 
varžtų; negaliu ramiai žiūrėti, kaip jis dėl kokios kvailos idėjos fixe daro 
priešingai, negu norėtų, o paskui. kai visas reikalas sugadintas, kapstosi kaip 
mažvaikis smulkmenose. 

Protingas, veiklusis žmogau, pelnyk ir tikėkis 
iš didžiųjų — malonės, 
iš galingųjų — prielankumo, 
iš veikliųjų — pagalbos, 
iš minios — pritarimo, 
iš pavienių — tik meilės! 


Diletantai, padarę viską, ką įstengia, mėgsta teisindamiesi sakyti, jog 
darbas dar nebaigtas. Iš tikrųjų jis ir negali būt niekad baigtas, nes jis niekad 
nebuvo kaip reikiant pradėtas. Meistrui užtenka kelių brūkštelėjimų — ir 
viskas gerai; visai nesvarbu, ar kūrinys detalizuotas, ar ne — bet jis baigtas. 
Netgi pats apsukriausias dilctantas eina tik apgraibomis: juo labiau jis savo 
darbą detalizuoja, juo aiškiau matyti paties sumanymo netobulumai. O kai 
galų gale išryškėja esminis trūkumas, kurio neįmanoma ištaisyti, tai ir 
darbas, žinoma. niekuomet nebus baigtas. 


Tikrajame mene nebūna pirminio motyvo, yra tik pasirengimas, ir pats 
geriausias pasirengimas — tai mokinukui darbuotis kartu su meistru. Iš 
dažų trynėjų yra išėję puikių tapytojų. 


Visai kas kita — pamėgdžiojimas, kurio imtis paprastame kasdieniame 
gyvenime nejučiomis paskatina didis menininkas, sunkius dalykus padaran- 
tis lengvai, be įtampos ir vargo. 


Apskritai mes esame įsitikinę, kad dirbantiems vaizduojamojo meno 
srityje yra gan naudinga, netgi būtina daryti etiudus iš natūros, bet anaipto! 
neneigiame, kad mus dažnai apima liūdesys matant, kaip šiuo pagyrimo 
vertu siekiu piktnaudžiaujama. 


Mums atrodo. kad nepatyręs dailininkas neturėtų pradėti etiudo iš 
natūros, negalvodamas apie tai, kaip kiekvienam lakštui suteikti užbaigtu- 
mą. kaipšitą smulkią gamtos dalelę padaryti maloniu paveikslu, kuris, įdėtas 
į rėmus, džiugintų ir mėgėjo, ir žinovo akį. 


Neretai, kas gražu, egzistuoja pasauly izoliuotai, bet tik žmogaus dvasia 
gali atskleisti sąsajas ir sukurti meno kūrinį. Gėlė juk darosi žavinga tiktai 
tada, kai ant jos nutupia vabalėlis, kai ją suvilgo rasos lašas, kai ji pamerkia- 
ma į vazą, iš kurios čiulpia paskutiniuosius gyvybės syvus. Nerasi krūmo ar 
medžio, kuriems nebūtų galima suteikti didesnio patrauklumo, pavaizdavus 
juos šalia uolos ar upelio arba parodžius paprasčiausios perspektyvos fone. 
"Tas pats tinka žmonėms ir visokios rūšies gyvūnams. 

Nauda, kurią šitaip dirbdamas gauna jaunasis menininkas, yra didelė ir 
įvairi. Jis išmoksta mąstyti, derinti, prie ko tinka, ir. jeigu jam sekasi 
sumaniai komponuoti, tai netruks išmoningumo ir tada. kai reikės iš vieno 
motyvo sukurti daug ir įvairių. 


Jeigu jo darbas patenkina meno pedagogikos reikalavimus. jis turi iš to 
dar vieną nemažą naudą, į kurią nedera numoti ranka: jis išmoksta kurti 
pardavimui tinkamus, mėgėjo akiai gražius lakštus. 


Tokio darbo nebūtina visai iki smulkmenų užbaigti: jeigu jis neblogai 
atrodo, vra gerai apgalvotas ir iš esmės jam nieko netrūksta, tai mėgėjui jis 
dažnai esti patrauklesnis už kokį nors stambų ir kaip reikiantsukurtą kūrinį. 


Tegu kiekvienas jaunas dailininkas pavarto savo eskizų bloknotą, pasi- 
rausia savo etiudų aplanke ir pagalvoja: kiek jis šitaip būtų galėjęs padaryti 
mėgėjui patrauklių ir pageidaujamų lakštų. 


Čia nekalbama apie didįjį meną, nors ir apie jį būtų galima nemaža 
pasakyti, o tik duodamas įspėjimo ženklas, grąžinantis iššunkelio ir rodantis 


kryptį į aukštybės. 


Tad tegu mėgina dailininkas nors pusmetį neimti į rankas nei anglies, nei 
teptuko, ketindamas kokį nors tikrą objektą įkūnyti užbaigtame paveiksle. 
Jeigu jis turi įgimtą talentą, netrukus supras, ką šitomis užuominomis 
turėjome galvoje. 


Pasakyk man, su kuo draugauji, aš pasakysiu, kas tu esi; pasakyk man, ką 
veiki, aš pasakysiu, kas iš tavęs išeis. 


Kiekvienas žmogus turi savaip mąstyti, nes gyvenime jis visuomet ras ką 
nors tikra arba kažką panašaus į tikra, kas padės jam eiti savuoju keliu. 
Tačiau jis neturi daryti, kas tik šauna į galvą, o nuolat save kontroliuoti; 
žmogui nedera gyventi vien paprastu, grynu instinktu. 

Visokia betikslė veikla galų gale sužliunga. 


Tiek žmogaus, tiek gamtos kūriniuose visų pirma verti dėmesio ketinimai. 


Žmonės, vertindami save ir kitus, klysta, nes priemones dažnai laiko 
tikslu, o veikla be tikslo yra tuščia, netgi kenksminga. 

Visa, ką mes sugalvojame, ko imamės, jau iš pat pradžių turi būti taip tyra 
ir gražu, kad pasauliui tereikėtų tik gadinti, mes todėl išlikome taurūs, kad 
stengėmės grąžinti į vietą, kas nustumta, ir atstatyti, kas sugriauta. 


Ištisas, pusiau ir net ketvirtadalio klaidas yra gan nelengva perprasti ir 
persijoti ir tai, kas jose tikra, padėti deramon vieton. 


Visai nebūtina, kad tikras dalykas įsikūnytų; užtenka jau to, kad jis lyg 
dvasia tvyro aplinkui ir sukelia mumyse bendrumo jausmą, panašiai kaip 
rimtas ir malonus varpų gaudesys, pripildantis orą. 


Kai pasiteirauju jaunesniųjų vokiečių tapytojų, netgi tų, kurie tam tikrą 
laiką yra pabuvę Italijoje, kodėl jie, ypač tapydami peizažus, naudoja tokias 
šlykščias, akį rėžiančias spalvas ir visai nesilaiko harmonijos, jie stačiai 
įžūliai ir patenkinti atsako, kad gamtą jie tokią ir matą. 


Kantas atkreipė mūsų dėmesį į tai, kad egzistuoja proto kritika, kad šitas 
didžiausias Žmogaus gebėjimas turi pagrindo pats save sergėti. Kokios 
didžiulės naudos davė šios mintys, manau, kiekvienas pats įsitikino. O aš 
norėčiau iškelti panašų uždavinį kitoj srity: reikalinga juslių kritika, jei mes 
norime, kad iš viso menas, ypač vokiečių, vėl atkustų ir smagiai žengtų 
drauge su gyvenimu. 


Iš prigimties protingam žmogui reikia dar metų metais lavintis ir šviestis, 
nesvarbu, ar žinias jam teiks rūpestingi tėvai ir auklėtojai, ar jis mokysis iš 
patrauklių pavyzdžių ar savo karčios patirties. Lygiai taip pat esti ir dailinin- 
kui: jis irgi gimsta kaip pradedantysis, o ne kaip tikras menininkas; tarkim, 
jo akis naujai žvelgia į pasaulį, puikiai pagauna formas, proporcijas ir 
judesius, bet kurti sudėtingesnes kompozicijas, parinkti pozą, apšvietimą, 
šešėlius ir spalvas Dievo dovanėlės jis gali ir neturėti, pats visai to nesuvok- 
damas. 


Ojeigu jis nelinkęs semtis patirties iš didesnio meistriškumo pasiekusių 
pirmtakų ir dabarties menininkų, mokytis iš jų to, ko pačiam stinga, ir taip 
tapti tikru profesionalu, tai neteisingai suprastas siekis išsaugoti originalu- 
mą neleis jam pakilti iki savo paties galimybių, nes mums priklauso, mus 
pačius sudaro ne vien tai, ką atsinešame gimdami, bet ir tai, ką sugebame 
įgyti gyvendami. 


Bendri žodžiai ir didelė puikybė gali kiekvieną akimirką sukelti baisią 
nelaimę. 

„Dūdą ir švilpynę pūst — ne tas pats: pučiant dūdą, reikia dar ir pirštus 
judint!““ 


Botanikai išskiria į tam tikrą grupę augalus, kuriuos vadinaincornpletae"; 
galima sakyti, kad esama ir nekomplektiškų, ne visiškai išsivysčiusių žmo- 
nių. Tai tie, kurių troškimai ir siekiai neprilygsta jų darbams ir rezultatams. 


Pats menkiausias žmogus gali būti komplektiškas, jeigu jis veikia pagal 
savo sugebėjimus ir galimybes; bet jeigu ši būtina pusiausvyra išnyksta, tada 
aptemsta, žlunga, pradingsta net labai patrauklios j jo vertybės. Ši negerovė 
mūsų laikais bus dar dažnesnė, nes kas gi galės patenkinti taip audringai, taip 
sparčiai besiplėtojančios dabarties reikalavimus? 


Pasauly daug pasieks tik išmintingai veikiantys žmonės, kurie suvokia 
savo galimybes ir tinkamai jomis naudojasi. 


Didžiausia klaida — pervertinti ir deramai neįvertinti savęs. 


Nors ir nedažnai, retsykiais pasitaiko sutikti jaunikaičių, kurių asmeny- 
bėse nenorėčiau nieko nei keisti, nei tobulinti; tik man darosi nejauku, kad 
nevieną išjų matau plaukiantį pasroviui, ten, kur neša laiko upė, ir tada man 
kyla noras be perstojo kartoti: žmogui, sėdinčiam savo trapiam laively, tam 
ir įbrukti į rankas irklai, kad jis nepasiduotų bangų savivalei, o paklustų savo 
valios įžvalgumui. 


Iš kur jaunikaičiui pačiam išmokti laikyti peiktina ir kenksminga tai, ką 
visi daro, kam visi pritaria, ko visi siekia? Kodėl gi jam, jo prigimčiai irgi 
nepasukti ta pačia kryptimi? 


Didžiausia mūsų laikų bėda, neduodanti niekam subręsti, mano galva, 
yra ta, jog žmogus nevertina akimirkos, leidžia vėjais laiką ir gyvena tik šia 
diena, ničnieko nenuveikdamas. Šiaip jau turime laikraščių per akis — ir 
rytinių, ir dieninių, ir vakarinių! Galvingas vyras ir į juos galėtų dar šį bei tą 
įkišti. Taip į viešumą ištempiama viskas, ką mes darome, veikiame, kuriame 
ir net ketiname. Niekas nebegali džiaugtis ar kentėti, nerizikuodamas, jog 
taps pasimėgavimo objektu kitiems; kurjerišku greičiu viskas ima plisti iš namų 
į namus, iš miesto į miestą, iš šalies į šalį ir galiausiai iš vieno žemyno į kitą. 


* Nebaigtiniais (lot. ). 

Kaip neįmanoma sustabdyti garo mašinų plitimo, taip neįmanoma su- 
stabdyti dorovės smukimo: sparčiai auganti prekyba, tirpte tirpstantys pini- 
gai, nepaliaujamas klimpimas į skolas — skoliniesi iš vieno, kad atiduotum 
kitam, — štai tos baisiosios stichijos, kurios šiais laikais laukia kiekvieno 
jauno vyruko. Gerai dar tam, kurį prigimtis apdovanojo šaltu protu ir 
santūrumu, ir jis pasauliui nekelia nei perdėm didelių reikalavimų, nei 
pasiduoda jo vėtomas. 


Tačiau kiekviename veiklos bare jaunuoliui grasina laiko dvasia, todėl 
nėra nieko svarbesnio, kaip iš anksto nurodyti jam kryptį, kurlink jo valia 
turi pasukti. 


Nekaltų kalbų ir veiksmų reikšmė didėja metams bėgant, ir juo ilgiau 
matau žmogų savo aplinkoj, juo labiau stengiuos jam parodyti, kuo skiriasi 
nuoširdumas, pasitikėjimas ir nekuklumas, teisingiau sakant, čia turiu 
galvoje ne tiekskirtumą, kiek vos pastebimą perėjimą nuo paties nekalčiau- 
sio prie paties kenksmingiausio, — tą perėjimą ir būtina matyti arba veikiau 
jausti. 


Dėl to mes turime mokytis būti taktiški, kitaip rizikuojame nelengvai 
įgytą Žmonių prielankumą nejučiomis vėl iššvaistyti. Paskui gyvendamas 
žmogus tai savaime suvoki, bet pirma už pamokas suplojęs nemažus pinigus, 
kurių, deja, savo palikuonims nesutaupysi. 


Menų ir mokslų santykis su gyvenimu esti labai skirtingas ir priklauso 
nuo jų išsivystymo pakopos, nuo epochos ypatybių ir dar tūkstančio kitų 
atsitiktinumų, todėl niekas negali lengvai perprasti to santykio visumos. 


Poezija daro didžiausią poveikį būsenų pradžioje, nesvarbu, ar jos esti 
dar visai žalios, ar pusiau subrendusios, arba jos atsiranda keičiantis kultū- 
roms arsusipažįstantsu nauja kultūra, vienu žodžiu, veiksmingas čia yra pats 
naujumas. 


"Tikrajai muzikai mažiausiai reikia naujovių: juo ji senesnė ir įprastesnė, 
juo veiksmingesnė. 


Meno taurumas akivaizdžiausiai atsiskleidžia, man rodos, muzikoje, nes 
ji neturi įkūnijimo medžiagos, kurią reikėtų kaip nors matuoti. Jinai visa yra 
forma ir turinys, todėl tai, ką ji išreiškia, kelia ir taurina. 

Muzika būna bažnytinė arba pasaulietinė. Bažnytinė muzika visiškai 
atitinka jos taurumą, ir tuo ji daro didžiausią poveikį gyvenimui, poveikį, 
kuris esti vienodas visais laikais ir visomis epochomis. Pasaulietinė muzika 
turėtų būti ištisai smagi ir linksma. 


Muzika, kuri suplaka į viena dvasiškumą ir pasaulietiškumą, yra bedievė, 
o toji, kuri nei šiokia, nei tokia, kuriai patinka reikšti menkus, apgailėtinus 
jausmus — neskoninga, nes ji nėra pakankamai rimta, kad būtų šventa, ir 
drauge neturi svarbiausiojo priešingybės bruožo — linksmumo. 


Bažnytinės muzikos dvasiškumas, liaudies melodijų smagus nekuklu- 
mas — Štai tie vyriai, ant kurių sukiojasi tikroji muzika. Yra dvi sritys, kur 
muzika visuomet veiksminga — tai pamaldos ir šokis. Nebuvimas ribų — 
klaidina, jų blankėjimas — banalina, 0 jeigu muzika mėgina naudotis 
didaktiniais, aprašomaisiais ar panašiais eilėraščiais, ji tampa šalta. 


Plastika veikia kaip reikiant tik pasiekusi aukščiausią meniškumo pako- 
pą. Vidutinybė gali patraukti dėl daugelio priežasčių, bet šiaip vidutiniai tos 
rūšies kūriniai daugiau klaidina nei džiugina. Be to, skulptūrai reikia dar 
ieškoti medžiaginių vaizdavimo objektų, ir ji juos randa, kurdama įžymių 
žmonių portretus. Tačiau ir čia, norėdama išlikti tikroviška ir kilni, ji turi 
būti itin meniška. 


Tapyba yra pati laisviausia ir patogiausia iš visų menų. Laisviausia todėl, 
kad ji patraukia ir džiugina akį siužetais ir vaizduojamais objektais netgi 
tada, kai ji yra tik amatas ir vargiai laikytina menu, iš dalies ji yra tokia dar 
ir dėl to, kad pati atlikimo technika, nors ir bedvasė, žavi ne tik paprastus, 
bet ir išsilavinusius žmones; taigi kad patiktų, tapyba turėtų tik šiek tiek 
priartėti prie meno. Maloniai nuteikia jau pats spalvų natūralumas, daiktų 
ir jų santykių tikroviškumas, o kadangi akis pratusi gyvenime matyti viską, 
tai ir ir iškraipytos formos bei sudarkytas vaizdas jos nerėžia taip kaip 
disonansai ausį. Net blogiausią paveikslą galima pakęsti, nes esame matę 
daug blogesnių dalykų. Ir menko talento dailininkas patraukia didesnę 
publiką, negu tokių pat sugebėjimų muzikas. Prastas dailininkas visuomet 
gali dirbti savo labui pats, o prastas muzikas turi dėtis su kitais, kad 
bendromis pastangomis išgautų nors kokį efektą. 


Į klausimą, ar, apžiūrinėjant dailės kūrinius, reikia lyginti, galiu taip 
atsakyti: tegu lygina reikiamo išsilavinimo žmogus, nes jis turi idėją, suvokia, 
ką galima ir reikia pasiekti; mėgėjas, kuris tik lavinasi, geriausiai tobulėja ne 

lygindamas, o gilindamasis į kiekvieną pavienį kūrinį; taip jis palengva 
pradeda jausti ir suvokti bendresnius dalykus. Neišmanėlis lygina tiktai dėl 
to, kad taip patogiau — nereikia vargintis ir daryti sprendimo. 

Tiesos meilė reiškiasi tuo, kad visur mokama rasti gėrio ir jį vertinti. 


Istorinė nuovoka yra toks ir tiek išlavėjęs žmogaus jausmas, kad, vertin- 
damas dabarties nuopelnus bei užsitarnavimus, jis atsižvelgia ir į praeitį. 


Geriausia, ką mums duoda istorija, — tai entuziazmas, kurį ji sukelia. 

Savotiškumas sukelia savotiškumą. 

Reikia nepamiršti, kad yra nemaža tokių žmonių, kurie, nesugebėdami 
nieko sukurti, irgi nori ką nors reikšminga pasakyti; tada atsiranda keisčių 
keisčiausių dalykų. 


Publikai giliaminčiai žmonės nelabai imponuoja. 


Jeigu aš jau privalau išklausyti kitų nuomonės, tai ji man turi būti 
suformuluota aiškiai, problemų turiu užtektinai savų. 


Prietarai neatskiriami nuo Žmogaus esmės, ir jeigu kas mano jų visai 
atsikratyti, labai klysta: jie išsislapsto pačiose atokiausiose kertėse ir kam- 
peliuose, o paskui, suuodę, jog didysis pavojus praėjęs, vėl sau išlenda. 


Daug ką mes geriau žinotume, jei perdėm nesismulkintume. Juk daiktą 
gerai įžiūrime jau 45* kampu. 


Mikroskopai ir teleskopai iš tikrųjų tik sujaukia grynąjį Žmogaus suvo- 
kimą. 


Dėl daug ko aš tyliu, nes nenoriu žmonių klaidinti, ir būnu didžiai 
patenkintas, kai jie džiaugiasi, kuomet aš pykstu. 


Visa, kas išvaduoja mūsų dvasią, bet nesuteikia galios valdyti savęs, yra 
pražūtinga. 


Meno kūrinyje žmones labiau domina tai, kas jame vaizduojama, o ne 
kaip tai daroma, nes kūrinio objektą jie gali suvokti kaip pavienį dalyką, o 

vaizdavimo būdo kaip visumos permanyti nepajėgia. Tuo paaiškinama, 
kodėl dažniausiai iškeliamos tik paskiros kūrinio vietos; bet, gerai įsigilinę, 
pastebėsime, kad visumos poveikio taip pat esama, tiktai nesąmoningo. 


Klausimas: „Iš kur poetas šita ištraukė?“ irgi susijęs tik su klausimu 
„kas?“. O apie tai „kaip?“, niekas nesužino nieko. 


Vaizduotę reguliuoja tik menas, ypač poezija. Todėl pats baisiausias 
dalykas — vaizduotė, neturinti skonio. 


Manieringumas — tai nevykęs, subjektyvus idealizmas; dėl to anam 
sunku išsiversti be įmantrybių. 


Filologui yra svarbus rankraščiuose išlikusių aprašymų išsamumas ir 
tikslumas. Tarkim, rankraštis fiksuoja kokį nors įvykį ar reiškinį; jame 
aptiksi ir tikrų spragų, ir rašybos klaidų, iškraipančių prasmę, ir dar visokių 
rankraščiams būdingų negerovių. Ir štai atsiranda antras nuorašas, paskui 
trečias; juos lyginant vis labiau atsiskleidža vaizduojamų įvykių prasmė, jie 
tampa suprantamesni. Bet filologas tuo nepasitenkina ir reikalauja, kad jo 
vidinė intuicija be jokių išorinių pagalbinių priemonių sugebėtų vis aiškiau 
suvokti ir įsivaizduoti, kaip aprašomieji dalykai atitinka tikrovę. Kadangi 
tokiais atvejais būtinas nepaprastas taktas, ypatingas įsigilinimas į seniai 
gyvenusį autorių ir šioks toks sugebėjimas fantazuoti, tai negalima filologui 
priekaištauti, jeigu jis drįsta pasisakyti ir dėl skonio dalykų, nors tai jam 
anaiptol ne visada gerai išeina. 


Poetui svarbu vaizdavimas. O tobulybė pasiekiama tik tada, kai kūrinys 
varžosi su tikrove, tai yra kai dvasios sukurti vaizdai yra tokie gyvi, jog 
kiekvienas juos suvokia kaip tikrus. Kuomet iki aukščiausios viršūnės iškyla 
poezija, ji atrodo turinti vien išorę, bet juo labiau ji krypsta į vidinius 
dalykus, juo ryškesnis jos nuosmukis. Ta poezija, kuri vaizduoja tik vidų, 
nesuteikdama jam išorės, arba — tik išorę, neleisdama į ją įsismelkti 
jausmui, nusmunka iki paskutiniosios pakopos, nuo kurios ji žengia į 
paprastąjį kasdienį gyvenimą. 


Iškalbos menui svarbios visos poezijos teigiamybės, visos jos teisės; jis 
pasisavina jas ir paskui savavališkai jomis naudojasi, norėdamas įgyti vi- 
suomenėje tam tikros išorinės, doros ar nedoros, tik šią akimirką aktualios 
naudos. 

Literatūra — tai fragmentų fragmentas: juk užrašoma tik mažytė dalelė 
to, kas įvyko ir buvo kalbama, o iš to, kas buvo užrašyta, irgi išlieka tik 
trupinėlis. 


Talentas, natūralus savo tiesa ir didybe, nors laukinis ir nepatogus — 
toks yra lordas Baironas, todėl vargiai kas gali jam prilygti. 


Tikroji vadinamųjų liaudies dainų vertė yra ta, kad jų melodijos paimtos 
tiesiogiai iš gamtos. Situo lobiu galėtų pasinaudoti ir išsilavinęs poetas, jei 
tik sugebėtų jį suprasti. 

Beje, liaudies dainos visuomet turi dar tokį puikų bruožą, kad jos, kaip 
ir jas kūrę paprasti žmonės, geba kalbėti trumpai, ko nepasakysi apie didžiai 
išsilavinusius. 


Bręstantiems talentams pavojinga skaityti Šekspyrą: jis verčia jį mės- 
džioti, o tie įsivaizduoja kurią patys. 


Apie istoriją gali spręsti tiktai tas, kas ją yra patyręs savo paties kailiu. 


Taip esti ir ištisoms tautoms. Vokiečiai gali spręsti apie literatūrą tik nuo to 
laiko, kuomet jie pradėjo literatūrą turėti patys. 


Žmogus tik tada iš tikrųjų gyvena, kai patiria kitų prielankumą. 


Dievobaimingumas nėra tikslas, o vien priemonė pasiekti sielos ramybę 
ir per ją pakilti į kultūros aukštumas. 


Todėl krinta į akis tai, jog žmonės, kurie dievobaimingumą padaro savo 
gyvenimo tikslu, dažniausiai tampa veidmainiais. 


„Senyvas žmogus turi daryti daugiau, negu būdamas jaunas“. 


Atlikta pareiga jaučiasi vis dar skolinga, nes žmogus niekad negali būti 
garantuotas padaręs viską. 


Ydas pastebi tik nemylintis, todėl, norėdamas jas įžvelgti, turi nuslopinti 
meilę, bet tiktai tiek, kiek šiam reikalui būtina. 


Didžiausia laimė yra ta, kuri šalina mūsų ydas ir taiso mūsų klaidas. 

Jei moki skaityti, turi suprasti; jei gebi rašyti, turi ką nors žinoti; jei gali 
tikėti, turi suvokti; jei ko geidi, reikės privalėti, jei imsi reikalauti, nieko 
nepasieksi, O kai būsi patyręs, turėsi duoti naudos. 


Žmonės pripažįsta tik tą, kuris jiems naudingas. Mes pripažįstame 
kunigaikštį, nes už jo nugaros mes ramūs dėl savo turto. Mes tikimės iš jo 
apsaugos nuo išorinių ir vidinių blogybių. 


Upelis gražiai sutaria su malūnininku, kuriam tarnauja, mielai sukda- 
mas jo malūno ratus; nes kokia nauda būtų upeliui iš to, jei jis sau abejingai 
vinguriuotų slėnio lyguma. 


Kas tenkinasi grynąja patirtimi ir veikia pagal ją, tas neblogai suvokia 
tikrovę. Augantis vaikas šia prasme yra išmintingas. 


Iš teorijos apskritai naudos esti tik tiek, kiek ji priverčia mums patikėti 
reiškinių tarpusavio sąsajomis. 


Abstraktūs dalykai žmogaus protui darosi artimesni, juos taikant prak- 
tiniame gyvenime, taip žmogaus protas per praktinę veiklą ir stebėjimą vėl 
pasiekia abstrakciją. 


Kas per daug reikalauja, kas leidžiasi į painybes, tas labiau rizikuoja 
klysti. 


Negalima peikti to, kas mąsto analogijomis; analogija yra tuo gera, kad 
ji nieko neužbaigia ir nesiekia galutinumo, tuo tarpu indukcija yra pražūtin- 
ga, nes ji turi prieš akis aiškų tikslą ir, verždamasi prie jo, tempia su savim ne 
tik tai, kas teisinga, bet ir tai, kas klaidinga. 


Įprastinį stebėjimą, teisingą žemiškųjų dalykų matymą žmogaus protas 
perima kaip paveldą. Gryno išorinių ir vidinių dalykų stebėjimo pasitaiko 
retai. 


Įprastinis stebėjimas reiškiasi praktikoje, tiesioginėje veikloje, gryna- 
sis — simboliais, ypač matematikos, skaičiais ir formulėmis; taip pat ir kal- 
ba — jau tariant pačius pirmuosius žodžius: tropais, genijaus poezija, 
žmogaus protu kuriamomis patarlėmis. 


Tai, kas yra buvę, veikia mus per sakmes. Iprastinės sakmės vadintinos 

istorinėmis, aukštesnės pakopos, tos, kurios artimos vaizduotei — mitinė- 
mis. Jeigu tarp jų ieškosime dar ko nors trečio, kokios nors reikšmės, tai šios 
bus jau ne kas kita, kaip mistika. Be to, sakmės lengvai tampa sentimenta- 
liomis, todėl mes sužinome ir įsimename tik tai, kas mums malonu. 


Jei norime tikros pažangos, turime paisyti veiksmų, kurie yra 


parengiamieji, 
lydimieji, 
gretiminiai, 
pagalbiniai, 
skatinamieji, 
stiprinamieji, 
kliudomieji, 
liekamieji. 


Stebint, kaip ir veikiant, reikia skirti tai, kas prieinama, nuo to, kas 
neprieinama, kitaip nei gyvenime, nei pažinimo reikaluose neką tenuveiksi. 


„Le sense commun est le genie dhumanite“.* 


Sveiką protą, kuris pretenduoja būti laikomas žmonijos genijumi, reikia 
pirma išnagrinėti, kaip jis reiškiasi. Ištyrę, kam žmonija jį naudoja, matome 
štai ką: 

Žmoniją sąlygoja reikmės. Jeigu jos nepatenkinamos, ji ima nerimauti, 
jeijos patenkinamos, ji darosi abejinga. Taigi žmogus iš tikrųjų svyruoja tarp 
tų dviejų būsenų ir savo protą, vadinamąjį žmogiškąjį protą, jis naudoja savo 
reikmėms tenkinti; kai šita padaryta, jam kyla uždavinys užpildyti abejingu- 
mo ertmes. Jei jis pasitenkina artimiausiomis ir būtiniausiomis ribomis, šis 
dalykas jam taip pat pavyksta. Bet jeigu reikmės padidėja, jei jos peržengia 
įprastines ribas, tai sveiko proto nebepakanka, jis nustoja savo genialumo, 
ir žmonijai atsiveria klystkeliai. 


Nėra neprotingų dalykų, kurių protas ar atsitiktinumas vėl nesuregu- 
liuotų, bet nėra ir protingų dalykų, kurių beprotybė ir atsitiktinumas nega- 
lėtų sugadinti. 


Kiekviena didelė idėja, vos tik gimusi, veikia kaip tironė, todėl visos su 


* Sveikas protas — štai žmonijos genialybė (pranc. ). 

ja ateinančios teigiamybės netrukus virsta savo priešybėmis. Tad kiekvieną 
instituciją galima ginti ir į padanges kelti, primenant jos atsiradimą ir 
stengiantis įteigti, jog viskas, ką apie ją iš pradžių buvo galima pasakyti, ir 
dabar tebegalioja. 


Lesingas, kurį visokie suvaržymai nepaprastai slėgdavo, įdeda į vieno 
savo kūrinio herojaus lūpas tokius žodžius: „Niekas neturi privalėti““. Kitas 
sumaningas, pajuokauti mėgstantis žmogus patikslina: „Kas nori, tas priva- 
lo“. Trečiasis, be abejo, intelektualas, priduria: „Kas suvokia, tas ir nori“. 
Atrodė, kad tuo ir užsidaro pažinimo, valios ir pareigos ratas. Tačiau, šiaip 
ar taip, žmogaus veiklą ir poelgius lemia jo pažinimas, nesvarbu, iš kur ir 
koks jis; todėl pats baisiausias dalykas yra matyti veikiant nemokšą. 


Yra dvi taikios prievartos rūšys: teisė ir padorumas. 


Teisė reikalauja pareigos, o valdžia — kas dera. Teisė svarsto ir spren- 
džia, valdžia — žiūri ir įsakinėja. Teisės objektas — pavienis žmogus, 
valdžios — visuomenė. 


Mokslų istorija — tai didžiulė fuga, kurioje tautų balsai vis aiškiau 
girdėti. 


Kai kurias gamtos mokslų problemas sunku gvildenti, nesikviečiant 
pagalbon metafizikos, — bet ne anos mokyklinės, žodinės išminties, O tos, 
kuri buvo ir bus — prieš fiziką, kartu su ja ir po jos“. 


Remtis autoritetu — kad kas nors jau kartą yra vykę, buvę pasakyta ar 
nuspręsta — labai vertinga, bet tik pedantas reikalauja visur autoriteto. 


Senus pamatus reikia gerbti, tačiau negalima atsisakyti teisės kur nors ir 
naujų išlieti. 


Stovėk, kur stovi! — Šis principas dabar ypač reikalingas, nes viena 
vertus, žmonės skaidomi į didžiules partijas, o antra — kiekvienas nori 
reikštis pagal savo paties supratimą ir išgales. 


Geriausia visuomet sakyti viską, ką manai, atvirai, nesistengiant per 
daug įrodinėti, nes visi įrodymai, nesvarbu, kiek mes jų bepateiktume, vis 
tiek yra tik mūsų nuomonės variacijos, o priešininkai nesiklauso nei viena, 
nei kita. 

Vis labiau gilindamasis į gamtos mokslus ir matydamas, kaip jie diena po 
dienos progresuoja, negaliu nepastebėti, jog pažanga ir regresas vyksta tuo 
pačiu metu. Tik vieną dalyką pasakysiu: net akivaizdžių klaidų nepajėgiame 
iš mokslo pašalinti. Kodėl — jokia paslaptis. 


Klaidomis vadinu tuos atvejus, kuomet klaidingai aiškinamas koks nors 
įvykis, klaidingai jis siejamas su kitais, klaidingai iš kitų kildinamas. Bet štai 
atsitinka taip, kad, plėtojantis patirčiai ir mąstymui, reiškinys teisingai 
imamas sieti su kitais ir teisingai pradedamas iš kitų kildinti. Visi yra 
patenkinti, tačiau didesnės reikšmės tam neteikia ir ankstesnę klaidą palie- 
ka sau ramių ramiausiai egzistuoti; aš pats žinau vieną tokį nedidelį kruopš- 
čiai saugomų klaidų rinkinėlį. 


Kadangi žmogu iš tikrųjų domina vien tik jo paties nuomonė,tai kiekvie- 
nas, kuris ją pateikia, dairosi į kairę ir dešinę pagalbinių priemonių, norėda- 
mas jomis ir savo nuomonę sustiprinti, ir kitus įtikinti. Tiesa reikalinga tik 
tol, kol ji naudinga, užtat su didžiausia retorine aistra griebiamasi melo, jei 
tik jis tą akimirką gali būti naudingas, gali pritrenkti kaip pusiau argumen- 
tas, kaip tariamas tarpininkas užpildyti spragoms. Tai supratęs iš pradžių 
pykau, paskui pasidarė liūdna, o dabar jaučiu piktą džiaugsmą, daviau sau 
žodį tokio įrodinėjimo metodo niekados daugiau nedemaskuoti. 


Kiekvienas, kas egzistuoja, yra visu egzistuojančiujų analogas, todėl 
būtis mums rodosi drauge irsuskaidyta, ir susieta. Jeigu perdėm pasiduoda- 
ma analogijoms, viskas susilieja į viena; jeigu jų vengiama, viskas be galo 
susiskaido. Abiem atvejais stebėjimas sutrinka: pirmuoju — jis tampa 
pernelyg gyvas, antruoju — apmiršta. 


Grynąjį protą domina tapsmas, sveikąjį — tai, kas tapę; pirmajam 
nerūpi, kuriam galui? — antrasis neklausia iš kur? Pirmasis džiaugiasi taps- 
mu, antrasis nori viską sustabdyti, kad tuo pasinaudotų. 


Žmogus turi įgimtą savybę, kuri neatsiejama nuo jo prigimties: jo 
pažinimo nepatenkina tai, kas artimiausia; O juk kiekvienas reiškinys, kurį 
mes patys stebime, yra tą akimirką artimiausias, ir jei mes būsime reiklūs ir 
atkaklūs, galėsime iš jo pareikalauti, kad jis pats save paaiškintų. 


"Tačiau žmonės šito niekad neįsisąmonins, nes tai prieštarauja jų prigim- 
čiai; todėl net mokytas žmogus, vos suvokęs kokią nors tiesą, neiškenčia 
nesiejęs jos ne tiksuartimiausiais, bet ir su pačiais tolimiausiais ir bendriau- 

siais dalykais, dėl to ima lietis viena klaida po kitos. Tuo tarpu artimasis 
fenomenas siejasi su tolimuoju tiktai tiek, kiek viskas paklūsta nedaugeliui 
visuotinių dėsnių. 


Kas yra bendra? 
Pavienis atvejis. 
Kas yra ypatinga? 
Milijonai atvejų. 


Analogijai gresia dvi galimybės suklysti: pirma — pasiduoti protui ir būti 
paverstai į nieką, antra — apsimuturiuoti tropais ir alegorijomis, o tai 
mažiau pavojinga. 

Mokslas nepakenčia nei mitų, nei legendų. Palikime juos poetams, kurie 
ir pašaukti jų pagrindu kurti žmonių labui ir džiaugsmui. Mokslo žmogus 
tegu apsiriboja artimiausia ir aiškiausia dabartimi. O jeigu šis kai kada 
užsigeistų pasireikšti kaip oratorius, tai ir jam tebūnie neuždrausta pasinau- 
doti anuo lobiu. 


Gelbėdamasis iš šios keblios padėties, visus reiškinius laikau iš pradžių 
nepriklausomais vienas nuo kito, stengdamasis juos dirbtinai izoliuoti, 
paskui žiūriu į juos kaip į koreliatus, ir jie susijungia į gyvą visumą. Taip aš 
dažniausiai elgiuosi, mąstydamas apie gamtą, bet šis metodas puikiai tinka 
ir pačiai naujausiai, aplink mus kunkuliuojančiai pasaulio istorijai. 


Visa, ką mes vadiname tikruoju išradimu, tikruoju atradimu, yra ne kas 
kita kaip reikšmingas pasireiškimas arba realizacija originalaus tiesos jaus- 
mo, kuris, seniai ir palengva subrendęs, staiga, tarsi žaibo tvykstelėjimas, 
atveda prie sėkmingo pažinimo. Tai — iš vidaus išorėn prasiveržiantis 
apreiškimas, duodantis žmogui galimybę nujausti savo dieviškąją prigimtį. 
Tai — pasaulio ir dvasios sintezė, palaimingiausiai patvirtinanti amžinąją 
būties harmoniją. 


Žmogus turi šventai tikėti, kad nesuprantama įmanoma suprasti, kitaip 
jis nieko netyrinėtų. 


Suprasti imanoma visa, kas ypatinga, jeigu tik tai galima kaip nors 
panaudoti gyvenime. Taip nesuprantami dalykai tampa naudingi. 


Esama subtilios empirikos, kuri taip susitapatina su objektu, kad virsta 
tikra teorija. Tačiau toks dvasinės galios iškilimas įmanomas tik didžios 
kultūros epochai. 

Iš visų šlykščiausi — tai niurzglūs stebėtojai ir įnoringi teoretikai: jų 
bandymai — menki ir sudėtingi, jų hipotezės — painios ir keistos. 


Yra pedantų, kurie dar ir sukčiai, šitie — patys blogiausi. 


Kad įsitikintum, jog dangus visur mėlynas, nebūtina aplink pasaulį 
keliauti. 


Bendrybė ir atskirybė neegzistuoja pavieniui: atskirybė yra įvairiomis 
sąlygomis besireiškianti bendrybė. 


Nebūtina pačiam viską matyti ir patirti, bet jei nori patikėti kito aiškini- 
mais, nepamiršk, jog turi reikalą su trim: su objektu ir dviem subjektais. 


Svarbiausios gyvosios vienovės ypatybės yra: skirtis ir jungtis, sklisti 
bendrybėje ir laikytis paskirybėje, kisti ir specifikuotis ir, kaip gyvasčiai 
būdinga reikštis įvairių įvairiausiomis sąlygomis, rodytis ir dingti, stingti ir 
tirpti, tirštėti ir skysti, plėstis ir trauktis. Kadangi tie veiksmai vyksta vienu 
ir tuo pačiu metu, tai kiekvienas ir visi gali iškilti tą pačią akimirką. 
Radimasis ir nykimas, kūrimas ir naikinimas, gimimas ir mirtis, džiaugsmas 
ir kančia — viskas vyksta sumišai, ta pačia prasme ir tuo pačiu mastu, todėl 
ir pavienis atvejis visuomet yra bendrybės paveikslas ir simbolis. 


Jeigu visa būtis — amžinas skyrimasis ir amžinas jungimasis, tai vadinasi, 
jog ir žmonės, stebėdami ši didžiulį vyksmą, irgi skaidys ir saistys. 


Fizika turi atrodyti nieko bendra neturinti su matematika. Ji turi nuo 
nieko nepriklausyti ir visomis mylinčiomis, pagarbiomis ir dievobaimingo- 
mis jėgomis mėginti skverbtis į gamtą bei jos šventąjį gyvenimą, absoliučiai 
nesirūpindama tuo, ką veikia ir daro matematika. O ši turi pasiskelbti 
nepriklausoma nuo visų išorinių dalykų, eiti savo pačios didžiuoju dvasios 
keliu ir tobulėti aiškiau, negu tai būtų galima susidėjus, kaip iki šiol, su 
esamybe ir siekiant arba ką nors iš jos išpešti, arba prie jos prisitaikyti. 


Tiriant gamtą, kategorinis imperatyvas ne mažiau reikalingas, kaip ir 
dorovėje, tiktai svarbu nepamiršti, kad čia juo pradedama, 0 ne baigiama. 


Didžiausias pasiekimas būtų suvokti, jog pati faktologija yra jau teorija. 
Dangaus mėlis atskleidžia mums svarbiausią chromatikos dėsnį. Tik nieko 
nereikia ieškoti už fenomenų: jie patys yra teorija. 

Moksluose esama daug tiesos, jeigu tik nesileidžiama išimtims išmušti 
savęs iš vėžių ir sugebama gerbti problemas. 


Jei aš galiausiai aprimstu, atskleidęs profenomenį“, tai yra irgi tik 
rezignacija; bet juk esama didžiulio skirtumo, ar aš rezignuoju, prisikasęs iki 
žmogaus esmės klausimų, ar sustojęs kur nors ties savo ribotos asmenybės 
mažytėmis hipotezėmis. 


Pasigilinęs į Aristotelio nagrinėtas problemas, negali nesistebėti pasta- 
bumo talentu ir tuo, į ką graikai iš viso yra atkreipę akis. Tiktai jie daro vieną 
klaidą — pernelyg skuba, nes reiškinį iškart šoka aiškinti, ir dėl to atsiranda 
teoriškai visai nepagrįstų teiginių. Bet tai — visuotinė klaida, tebedaroma 
iki šių dienų. | 


Hipotezės — tai lopšinės, kuriomis mokytojas užliūliuoja savo moki- 
nius, O mąstantis, sąžiningas stebėtojas vis labiau suvokia savo ribotumą, jis 
mato: juo daugiau žinai, juo daugiau randasi problemų. 


Mūsų klaida ta, kad abejojame tikrais dalykais ir norime užfiksuoti, kas 
netikra. Mano principas, tiriant gamtą, yra toks: fiksuoti tai, kas tikra, ir 
stebėti, kas tikrai nežinoma. 


Pakenčiama laikau tokią hipotezę, kuri iškeliama šelmiškai provokuo- 
jant, kad juokų nepripažįstanti gamta ją paneigtų. 


Kaip galėtų kas nors pasirodyti savo dalyko meistru, kitų nemokęs 
menkniekių. 


Kvailiausia, kad kiekvienas laiko savo pareiga perduoti kitiems tai, ką 
mano neva žinąs. 


Kadangi iš pamokos reikalaujama tikrų Žinių, nes mokinys nenori, kad 
jam būtų teikiami abejojami dalykai, mokytojas neturi teisės vengti proble- 
mų ir apie jas tik iš tolo šnekučiuoti. Reikia drauge ir kažko tikro (proble- 
mos turi būti „bepaalt“*, kaip pasakytų olandas), todėl kurį laiką manoma, 
kad nežinomoji teritorija yra užvaldyta, — kol ateis kitas ir, išraustęs stulpe- 
lius, juos vėl arčiau ar toliau susmaigstys. 


* Apribotas stulpeliais, gairėmis (oland. ); plg. vok. Pfah! — mietas. stulpas. baslys. 

Gyvai domėdamiesi priežastimis, painiodami priežastis ir pasekmes, 
tenkindamiesi klaidingomis teorijomis, mes tiek sau kenkiame, kad nebepa- 
jėgiame išsikapanoti. 


Jei daugelis nejaustų pareigos kartoti netiesą vien dėl to, kad jis jau sykį 
yra ją pasakęs, tai žmonės būtų visai kitokie. 


Klaidingas dalykas turi tą pranašumą, kad apie jį galima plepėti be galo; 
teisingu — reikia naudotis iš karto, kitaip jo nėra. 


Kas nesupranta, kaip tiesa iš tikrųjų palengvina, tas visaip prie jos 
kabinėsis ir ją pešios, kad tik nors kiek padabintų savo klaidingas ir varganas 
pastangas. 


Vokiečiai — irnetikjie vieni — sugeba mokslus padaryti neįkandamais. 


Anglai yra puikūs meistrai tuoj pat pasinaudoti atradimais, kurie vėl 
sudaro sąlygas naujiems atradimams ir analogiškiems veiksmams. Tad ir 
klauskite dabar, kodėl jie mus visur aplenkė! 


Mąstantis žmogus turi tą keistą savybę, kad neišspręstos problemos 
vieton deda kokį nors savo sufantazuotą dalyką, kurio paskui negali atsikra- 
tyti, net jeigu problema ir įveikta ir tiesa jau paaiškėjusi. 


Reikia turėti ypatingą dvasinį polinkį, kad suvoktum amorfišką tikrovę 
tokią, kokia ji iš tikrųjų yra, ir atskirtum ją nuo fantazijų, kuriose taip pat 
esama tikroviškumo ir kurios atkakliai mums peršasi. 


Stebėdamas ir tirdamas gamtą — globališkai ir jos detales — aš visada 
keldavau klausimą: „Kas čia išsisako? — objektas ar tu pats?“ Siuo požiūriu 
aš vertindavau savo pirmtakus ir bendradarbius. 


Kiekvienas žmogus žiūri į užbaigtą ir sutvarkytą, tobulą pasaulį tik kaip 
į materiją, iš kurios jis stengiasi susikurti ypatingą, sau tinkamą gyvenimą. 
Apsukrieji čiumpa už jo, nesukdami sau galvos, ir mėgina elgtis taip, kaip 
išeina; kiti tupinėja aplink jį, nesiryždami nieko doro imtis, treti net abejoja 
jo buvimu. 

Tas, kas įsisąmonino šitą svarbiausią tiesą, su niekuo nesiginčys, o laikys 
tiek kito, tiek ir savo paties supratimą vien fenomenu; nes juk beveik 
kiekvieną dieną įsitikiname, jog vienas patogiausiai mąsto apie tai, kas 

kitam niekuomet į galvą neateitų — ne tik, sakykim, apie tokius dalykus, 
kurie daugiau ar mažiau susiję su džiaugsmais ir vargais, bet ir tokius, dėl 
kurių mes esame visiškai abejingi. 


Kiekvienas žino tai, ką žino tik sau. Jei su kuo nors kalbuosi apie dalyką, 
kurį, kaip manatrodo,aš žinau, tas tuoj pat parodo geriau žinąs, ir man nieko 
nebelieka, kaip savo žinojimą pasilikti sau pačiam. 


Pažangos šaltinis — tiesa. Klaida — ne išvysto, o tik suvysto mus. 


Žmogus gyvena visokiausių įtakų veikiamas ir negali susilaikyti, nepasi- 
domėjęs jų priežastimis, būdamas iš prigimties tingus, jis griebiasi pirmos 
pasitaikiusios minties, kaip geriausio paaiškinimo, ir patenkintas nusirami- 
na; ypač tai būdinga apskritai žmogaus protui. 


Pastebėjęs negerovę, žmogus iškart ima ją už pakarpos, kitaip sakant, jis 
tiesiogiai pradeda gydyti simptomą. 


Protas valdo tik tai, kas gyva. Atsiradęs pasaulis, kurį nagrinėja geogno- 
zija“, yra negyvas. Todėl iš principo negali būti geologijos, nes protui čia 
"nėra kas veikti. 


Radęs išbarstytus kaulus, galiu juos surinkti ir sudėti skeletą, nes čia man 
kalba amžinasis protas analogijos būdu, — net jei tie kaulai būtų milžiniško, 
medžiuose gyvenančio Pietų Amerikos gyvūno. 


Nebesirandančių dalykų negalime vaizduotis radimosi procese, todėl to, 
kas atsiradę, mes nesuprantame. 


Bendrasis naujasis vulkanizmas yra iš tikrųjų tik drąsus mėginimas 
dabartinį nesuprantamą pasaulį susieti su buvusiu nesuprantamu pasauliu. 


Vienodus ar bent panašius efektus gamtos jėgos sukelia skirtingu būdu. 
Nėra nieko šlykštesnio už daugumą, nes ji susideda iš keleto stiprių pirm- 
takų, iš sukčių, lengvai prie visko prisitaikančių, iš silpnuolių, niekuo nepa- 


sižyminčių, ir iš minios, bėgančios iš paskos ir nenutuokiančios, ko nori. 


Matematika kaip ir dialektika yra aukštesnės pakopos intelektinė veikla; 
praktiškai ji yra toks pat menas kaip ir retorika. Abiem svarbi tik forma; 

turinys neturi reikšmės; ar matematika skaičiuoja pfenigus ar ginėjas“?, ar 
retorika gina teisų ar neteisų reikalą — joms visai vis tiek. 


Bet čia daug kas priklauso nuo žmogaus, kuris tą dalyką daro, tą meną 
įgyvendina. Talentingas advokatas, ginantis teisumą, talentingas matemati- 
kas, stebintis žvaigždėtą dangų, — abu yra vienodai dieviški. 


Kas matematikoje gali būti tiksliau už tikslumą? O šis — ar jis nėra 
vidinio tiesos jausmo pasekmė? 


Matematika nepajėgia pašalinti prietarų, sumažinti užsispyrimo, atvė- 
sinti šališkumo — dorovėje ji yra bejėgė. 


Matematikas tobulas tik tiek, kiek jis tobulas kaip žmogus, kiek jis jaučia 
tiesos grožį. Tik tada jo darbai bus išsamūs, permatomi, apdairūs, gryni, 
aiškūs, patrauklūs ir net elegantiški. Be viso to sunku būti panašiam į 
Lagranžą?“. 


Ne pati kalba yra teisinga, dalykiška, puošni, o dvasia, kuri joje įsikūnija; 
todėl ne kiekviėnas panorėjęs gali savo skaičiavimams, kalboms ar eilėraš- 
čiams suteikti geidžiamų ypatybių — čia klausimas tas, ar gamta jam davė 
atitinkamų dvasinių ir dorovinių savybių: dvasines — gebėti matyti ir 
permatyti, dorovines — nubaidyti piktus demonus, kurie jam galėtų kliudyti 
reikšti pagarbą tiesai. 


Paprasta aiškinti sudėtingai, lengva — sunkiai — štai toji bėda, kuri ap- 
ėmusi visą mokslą; įžvalgesnieji tai pripažįsta, bet ne visuomet prisipažįsta. 


Pažvelkite atidžiai į fiziką ir pamatysite, jog reiškiniai kaip ir bandymai, 
kuriais šis mokslas remiasi, yra skirtingos vertės. 


Viskas priklauso nuo pirminių, fundamentinių bandymų; tas mokslo 
skyrius, kuris jais grįstas, yra tvirtas ir stabilus; bet esama antrinių, trečiaeilių 
ir taip toliau bandymų. Jeigu jiems suteikiamos vienodos teisės, jie tik 
sujaukia tai, ką pirmieji buvo išaiškinę. 


Didelė mokslų bėda — ojų pilna visur — yra ta, kad žmonės, neturį jokių 
idėjų, drįsta imtis teorijos, nesuprasdami, jog ir nepaprastai daug žinodami 
jie dar negauna tam teisės. Šio darbo jie stveriasi iš pradžių su pagyrimo 
vertu išmanumu, oO šis, deja, yra ribotas, ir kai jis peržengia savo galimybių 

ribas, iškyla pavojus virsti absurdu. Šiaip žmogaus protui yra skirta ir 
įprastinė praktinės veiklos sritis. Čia jis retai kada klysta, o teorinis mąsty- 
mas, išvadų darymas ir sprendimų priėmimas — ne jo reikalas. 


Patirtis mokslui iš pradžių būna naudinga, paskui ima jam kenkti, nes ji 
atskleidžia ne tik dėsnius, bet ir jų išimtis. 


Sakoma, kad tiesa esanti tarp dviejų priešingų nuomonių. Nieko pana- 
šaus! Tarp jų yra problema, — tai, ko plika akim nematysi, tas amžinai 
kunkuliuojantis gyvenimas suvokiamas tik ramiu mąstymu. 


PRIESAKAS 


Kas jau gyveno, tas ne niekas! 
Visur juk amžina išlieka. 
Laimingas būki būtyje! 
Pradžios nei galo ji nemato, 
Nes dėsniai saugoja visatą, 

Šį didį lobį gamtoje. 


Tiesa — ji atrasta kadaise, 

Taurius protus tvirtai susaistė. 

Tik nepamirški jos, žmogau! 
Išminčiui būki tam dėkingas, 

Kuris nubrėžė paslaptingus 
Žvaigždžių kelius skliaute dangaus. 


Akis atkreipk į savo esmę. 
Ten centrą rasi, visą prasmę, 
Kuria tau abejot nereiks. 
Siela ten atsivers tikroji: 
Nes vien tik sąžinė tavoji 
Dorovei žavesį suteiks. 


Juslėm tad atsiduoki drąsiai, 
Jos neapgaus tavęs, gerasai, 
Jei protas tavo neužsnūs. 
Atvers tau paslaptis pasaulis, 
Kur kojos tavo be apgaulės 
Keliauti slėniais jo panūs. 


Antra knyga 


Būk santūrus gausoj, palaimoj, 
Protingas būk džiaugsme, nelaimė, 
Visur, kur tik būtis gyva. 

Tuomet tu praeitį turėsi, 

Ir ateitį lengvai regėsi, 

Akimirka bus amžina. 


Ir kai patirsi jausmą tokį, 

Tada suprasi ir žinosi: 

Tik kas vaisinga, — tai tiesa! 
Stebėk mus valdančiąją galią — 
Danys ji ir toliau, kaip darė. 

Otu — dulkelė būk maža. 


Vienatvėj rašė juk nuo seno, 
Kas galvoje, širdy ruseno, 
Mąstytojas ir poeta. 

Ir tu sulauksi šios malonės, 

Jei džiuginsi tauriuosius žmones 
Kūryba savo įstabia. 

trečia knyga 


Pirmas skyrius 


Po visų tų įvykių, kurie negalėjo likti be pėdsakų, Vilhelmas nusprendė 
nebegaišdamas vėl suartėti su Draugija ir susitikti su kokio nors jos skyriaus 
žmonėmis. Todėl jis išsiėmė savo lentelę:! ir, pasitikslinęs joje, patraukė tuo 
keliu, kuris, kaip jam atrodė, greičiau nei kiti atves jį į tikslą. Bet kadangi, 
norint pasiekti numatytą vietą, reikėjo kirsti slėnį, jis turėjo keliauti pėsčio- 
mis, 0 mantą iš paskos gabentis, pasisamdęs nešėjus. Užtat kiekviename 
žingsnyje jis buvo gausiai atlyginamas, nes visai netikėtai prieš akis ėmė 
slinkti nuostabūs vaizdai, kuriuos formavo besibaigiantys kalnai bei krū- 
mais apaugusios kalvos su nuožulniomis, augalininkystei naudojamomis 
atšlaitėmis; ir visi lygumos plotai — žali žaliausi: niekur nesimatė nei: 
statesnio skardžio, nei dirvonuojančio ar nesuarto laukelio. Pagaliau jis 
atsidūrė pačiame slėnio viduryje, į kurį iš visų pusių savo vandenis nešė 
kalnų upokšniai; ir čia žemė buvo rūpestingai dirbama, maloniai džiugino 
akį, liekni medžiai žymėjo slėnį kertančios upės ir į ją įtekančių upokšnių 
vingius. Ir kai Vilhelmas vėl išsitraukė žemėlapį, pagal kurį keliavo, jis 
nustebo pamatęs, kad anksčiau išbrėžtoji linija eina tiesių tiesiausiai per šį 
slėnį, vadinasi, kol kas jis iš kelio neiškrypo. 

Ant krūmuose skendinčios kalvos pasirodė sena, gerai išsilaikiusi, ne 
kartą per amžių remontuota pilis, 0 jos papėdėje driekėsi maloni žvilgsniui 
gyvenvietė su iš karto į akis krintančiais užeigos namais. Jų kryptimi Vilhel- 
mas ir pasuko; nors šeimininkas jį sutiko maloniai, bet atsiprašinėjo, kad 
negalįs jo priimti be vienos Draugijos leidimo, nes jinai tam tikram laikui 
esanti išsinuomojusi visą namą, todėl savo svečiams esąs priverstas suteikti 
nakvynę kitame, senesniame ir šiek tiek toliau nuo čia esančiame pastate. 
Bet neilgai pasiderėjus, šeimininkas, atrodo, pradėjo abejoti ir paaiškino 
taip: 

— Tiesa, šiuo metu namas tuščias, betšiandien šeštadienis, ir fogtas?? gali 
netrukus pasirodyti, nes jis kiekvieną savaitę užmoka visas sąskaitas ir duoda 
užsakymus kitai savaitei. Nieko nepasakysi, tvarką šie žmonės mėgsta, ir 

bendrautisu jais — vienas malonumas, nors atsisakydami jie nepermokės nė 
grašio; pelno iš jų nedaug, bet užtat jis garantuotas. 

Tai pasakęs šeimininkas nuvedė naująjį svečią į viršutinę didžiąją salę ir 
paprašė čia lukterėti, kol paaiškės padėtis. 

Įėjęs į vidų, Vilhelmas išvydo didelį švarų kambarį, kuriame be suolų ir 
stalų nieko daugiau nebuvo; bet ypač jis nustebo, virš durų pamatęs didžiulę 
lentą, kurioje aukso raidėmis buvo įrašyta: ,„Ubi homines sunt modi sunt“; 
savo kalba jį paaiškintume taip: visur, kur susieina Žmonės, tuoj pat atsirąn- 
da ir jų buvimo drauge būdas. Šis posakis privertė mūsų keliauninką 
susimąstyti, ir jis suprato jį kaip gerą ženklą, nes patvirtino tai, ką pats 
gyvenime ne kartą pripažino esant protinga ir skatintina. Ganveik atkilo ir 
fogtas, kuris, šeimininko įspėtas, daug nesileisdamas į kalbas ir perdėm 
nesigilindamas, sutiko Vilhelmą priimti šiomis sąlygomis: ne ilgiau kaip 
trims dienoms, visuose renginiuose dalyvauti ramiai, kad ir kas vyktų, 
neklausinėti kodėl ir dėl ko, atsisveikinant neužsiminti apie sąskaitą. Ke- 
liauninkas su viskuo turėjo sutikti, nes Draugijos atstovas neturėjo įgalioji- 
mų daryti kokių nors nuolaidų. 

Fogtas jau buvo beeinąs, kai iš laiptų apačios pasigirdo daina; du gražios 
išvaizdos jauni vyrukai dainuodami lipo aukštyn, ir fogtas davė jiems ženklą, 
jog svečias priimtas. Nenutraukdami dainos, abu Vilhelmą draugiškai pa- 
sveikino; jų duetas skambėjo gan maloniai, ir nesunku buvo pastebėti, kad 
dainą jie gerai mokėjo ir apskritai buvo puikūs dainininkai. Pastebėję, kaip 
Vilhelmas susikaupęs jų klausosi, jie tuoj nutilo ir pasiteiravo, ar jam, vis 
pėsčia keliaujant, neateinanti kai kada į galvą kokia dainelė, kurią sau 
pačiam niūniuotų. 

— Gamta man nedavė gero balso, — atsakė Vilhelmas, — bet kažkoks 
paslaptingas vidinis genijus man dažnai tarsi šnibždėte šnibžda tai vieno- 
kius, tai kitokius ritmus, todėl keliaudamas aš visą laiką einu kokiu nors 
taktu ir, man rodos, girdžiu tylius garsus, panašius į dainą, iš tų garsų paskui 
tikrai nesunkiai atsiranda dainelė. 

— Jei prisiminsite kokią vieną, užrašykite mums, — paprašė vyrukai, — 
norime pažiūrėti, ar mes sugebėsime pritarti jūsų dainuojančiam demonui. 

"Tada Vilhelmas iš savo bloknoto išplėšė popieriaus lapą ir padavė jiems; 
ten buvo parašyta: 


Per kalnynus, per brūzgynus 
Ir per slėnius keliavau. 
Lyg paukštelis tas aukštybė) 
Sau dainelę dainavau. 

Mano dienos bėga, eina — 
Joms skirta daina šita. 

Te širdy liepsnoja meilė, 

O gyvenime — veikla. 


Jaunikaičiai truputį pagalvojo, ir netrukus suskambo linksma, keliau- 
ninko žingsniui pritaikyta daina dviem balsais; ir kai dainininkai kartojo 
priedainį ir jų balsai vis labiau pynėsi į sudėtingą melodiją, klausytojas 
negalėjo likti abejingas: Vilhelmas ėmė net dvejoti, ar čia jo paties melodija, 
jo pirmasis motyvas, ar ji tik dabar pritaikyta, kad kitaip, rodos, ir būt negali. 
Dainininkai taip mėgavosi dar kurį laiką, kol į salę įėjo du tvirto sudėjimo 
vyrai, sprendžiant iš įnagių, mūrininkai, o kiti du, atėję iš paskos, — staliai. 
Visi keturi, tyliai sudėję savo įrankius, dar kiek pasiklausė ir paskui visai 
tiksliai ir tvirtai prisidėjo prie dainos: apėmė toks jausmas, tarsi ištisas 
keliauninkų būrys smagiai trauktų kalnais ir kloniais; Vilhelmųi rodėsi, kad 
iki šiol jis dar negirdėjo nieko tokio, kas būtų taip malonu, kas taip keltų 
širdį ir dvasią. Bet tai nebuvo malonumo viršūnė — ją pasiekti turėjo padėti 
dar vienas, toji milžiniška žmogysta, kuri, net ir labai norėdama, nepajėgė 
pritildyti savo tvirtų, sunkių žingsnių. Įėjęs jis tuoj numetė į kampą kažko 
baisiai prikrautą kuprinę, o pats sudribo ant suolo, kuris visas smarkiai 
subraškėjo; salėje buvusieji nusišypsojo, bet nesiliovė dainavę. Ir kaip 
nustebo Vilhelmas, kai šis Enako vaikas“ savo galingu balsu irgi papildė 
chorą. Dabar drebėjo visa salė, bet įdomiausia buvo tai, kad jis tuoj pakeitė 
priedainį ir traukė taip: 


Nesunku gyvent be meilės, 
Bet be darbo — tai kančia! 


Be to, jis pastebimai ėmė lėtinti tempą ir vertė kitus derintis prie jo. Kai 
visi prisidainavę ir patenkinti nutilo, pradėjo jam prikaišioti, kad tas norėjęs 
juos išmušti iš ritmo. 

— Nieko panašaus! — atkirto jis. — Jūs norėjot mane išmušti iš ritmo, 
paspartinti mano žingsnį, kuris turi būti neskubus ir tvirtas, kai žingsniuoju 
su savo našta per kalnus aukštyn žemyn, kad vis tiek galų gale atvykčiau 
nustatytu laiku ir jus patenkinčiau. 
pastebėjo, kad čia buvo suvedamos kažkokios sąskaitos, kuriomis jis netu- 
rėjo teisės domėtis. Per tą laiką atėję du guvūs berniukai mikliai padengė 
stalą, bet valgių ir vyno padėjo nedaug; iš savo kambario išėjęs fogtas 

pakvietė visus sėstis drauge su juo pavakarieniauti. Berniukai patarnavo, 
bet nepamiršo ir savęs — savo dalį jie valgė stovėdami. Vilhelmas prisiminė 
panašias situacijas iš tų laikų, kai jis gyveno su artistais, tačiau ši kompanija 
jam atrodė nepalyginamai rimtesnė, užsiėmusi svarbiais būties reikalais, O 
ne galvojanti vien apie pokštus ir vaidinimus. 

Darbininkų šnekos su fogtu išsklaidė svečiui visus neaiškumus. Tie 
keturi šaunūs vyrukai dirbo netoliese, kur didžiulis gaisras neseniai buvo 
pavertęs pelenais vieną iš gražiausių provincijos miestelių; iš to, ką Vilhel- 
mas girdėjo, paaiškėjo, kad sumanusis fogtas rūpinosi, kaip gauti miško ir 
kitų statybinių medžiagų; svečią gerokai stebino ir tai, kad visi čia sėdintys 
vyrai pasirodė esą ne vietiniai, O tik laikinai atvykę. Vakarienei baigiantis, 
Šventasis Kristoforas** — taip jie vadino milžiną — ištraukė dėl viso pikto 
įsimestą gero vyno butelį ir pripylė kiekvienam po stiklinę — kad geriau 
miegotųsi; ir suskambo linksma daina, kuri dar kiek sulaikė kompaniją, nors 
mintyse visi jau buvo išsivaikščioję. Vilhelmą nuvedė į kambarį, per kurio 
langą matėsi nuostabus vaizdas. Mėnulio pilnaties šviesa buvo užliejusi 
vešlias pievas, ir šis reginys žadino mūsų keliauninko širdy panašius prisimi- 
nimus. Prieš jo akis mė slinkti visų mielų draugų šešėliai, ypač ryškiai matė 
Lenardo paveikslą, tarsi tas čia pat šalia stovėtų. Visa tai nuramino jo dvasią 
ir nuteikė nakties poilsiui, bet staiga pasigirdo keistas garsas, kuris jį beveik 
išgąsdino. Jis sklido iš toli, bet vis tiek atrodė, kad yra tame pačiame pastate, 
nes, kai smarkiai sustiprėdavo, visas namas net sudrebėdavo, irsijos imdavo 
braškėti. Vilhelmas, kurio puiki klausa šiaip jau skirdavo visus garsus, dabar 
nieko aiškesnio negalėjo nustatyti; atrodė, lyg birbtų didžiulis vargonų 
vamzdis, kuris dėl savo neapsakomo tūrio nepajėgia išleisti reikiamo tono. 
Ar šis nakties siaubas paryčiais nuščiuvo, ar Vilhelmas palengva prie jo 
priprato, kad paskui nebegirdėjo, sunku dabar pasakyti, vienu žodžiu, jis 
užmigo, o tekanti saulė jį maloniai pažadino. 

Vos spėjo vienas iš patarnaujančių berniukų paduoti Vilhelmui pusry- 
čius, į kambarį įėjo Žmogus, kurį svečias buvo pastebėjęs per vakarienę, bet 
neišsiaiškinęs, kas jis toks. Tai buvo gražiai nuaugęs, plačiapetis ir miklių 
judesių vyras; sprendžiant iš daiktų, kuriuos jis dėliojo ant stalo, čia ateita 
barzdaskučio, besirengiančio dabar suteikti Vilhelmui šią taip pageidauja- 
mą paslaugą. Tylėjo jis kaip žemė, o savo darbą dirbo labai greitai ir mitriai 
— kad nors kokį garselį būtų ištaręs. Todėl Vilhelmas prašneko pirmas: 

— Dirbate kaip tikras virtuozas, neatsimenu, kad skustuvas man skruos- 
tus būtų kada nors lietęs taip švelniai; bet. kaip matau, jūs tiksliai vykdote 
Draugijos įstatymus. 

Šelmiškai šypsodamasis ir pridėjęs pirštą prie lūpų, tylenis išsmuko pro 
duris. 

— (Garbės žodis, — sušuko Vilhelmas iš paskos, — jūs esat anas Raudo- 
nasis Apsiaustas? — jei ne jis pats, tai bent jo palikuonis; jūsų laimė dar, kad 
nereikalaujat iš manęs tos pačios paslaugos, — tada jums neišeitų į gera. 

Vos tik šis keistuolis uždarė duris, tuoj įėjo mums jau pažįstamas fogtas 
ir pakvietė Vilhelmą pietų, bet ir kvietimas skambėjo kažkaip neįprastai: 

— Būrys, — tarė jis, pabrėždamas kiekvieną žodį, — nuoširdžiai sveikina 
atvykusįjį, kviečia jį kartu papietauti ir maloniai tikisi artimiau susipažinti. 

Buvo dar teiraujamasi, kaip svečias jaučiasi, ar patenkintas priėmimu; 
Vilhelmas viską, ką buvo matęs ir patyręs, galėjo tik pagirti. Žinoma, jam 
knietėjo paklausti fogtą, kaip ir prieš akimirką buvusį tylenį barzdaskutį, kas 
tas siaubingas garsas, kuris šiąnakt nors ir neišgąsdino, bet ir nedavė 
ramybės. Tačiau prisiminęs įžadą, jis susilaikė nuo bet kokių klausinėjimų, 
tikėdamasis, kad ir be įkyrumo, pasinaudodamas draugijos prielankumu ar 
atsitiktinai, patenkins savo smalsumą. 

Likęs vienas, Vilhelmas ėmė mąstyti, kas galėtų būti toji nepaprasta 
asmenybė, kuri perdavė jam kvietimą, ir ką reikėtų dabar daryti. Juk nei šis, 
nei tas, kai vienas ar keli vadovaujantys asmenys praneša apie save, prisi- 
dengdami nieko nesakančiu „būrio“ vardu. O šiaip aplinkui viešpatavo 
tokia tyla, jog jis neprisiminė gyvenime sekmadienio, tylesnio už šį. Išėjęs į 
lauką, išgirdo skambinant varpus — tad pasuko miestelio link. Mišios buvo 
ką tik pasibaigusios, ir tarp iš bažnyčios išvirstančių miestelėnų ir kaimiečių 
jis pamatė ir tris vakarykščius veidus — kažkurį iš stalių, mūrininką ir vieną 
berniuką. Už kiek laiko tarp protestantiškųjų Dievo gerbėjų jis pastebėjo ir 
kitus tris pažįstamuosius. Kaip ir kur savo pamaldas rengė kiti — neaišku, 
bet vieną išvadą galėjo padaryti: šitoje Draugijoje jokių religinių varžymų 
nebuvo. 

Artėjant pietų metui, Vilhelmą prie pilies vartų pasitiko fogtas ir nuvedė 
perdaugybęvisokių kambarių į didžiulį vestibiulį, kur liepė prisėdus palauk- 
ti. Būreliai žmonių ėjo pro šalį į gretimą salę. Tarp jų matėsi ir jau pažįsta- 
mieji, net Šv. Kristoforas nusliūkino tenai; visi sveikino fogtą ir naujai 
atvykusįjį. Labiausiai mūsų draugui krito į akis tai, kad rinkosi, kaip jam 
atrodė, kone vien amatininkai, apsirengę įprastiniais, bet labai švariais ir 
tvarkingais drabužiais; tik vieną kitą pamanė esant raštinių tarnautojus. 

Kai žmonių srautas pasibaigė, fogtas įvedė mūsų bičiulį pro puošnias 
duris į erdviąsalę, kur jau buvo padengtas ilgas, kad net galo nematyti, stalas; 
jie praėjo pro artimiausią jo kraštą, į priekį, o ten, ties skersai pristumtu 
stalu, išvydo stovint tris renginio vyresniuosius. Bet kaip nustebo Vilhelmas, 
kai prisiartinus arčiau ir vos atpažinus, jam ant kaklo puolė Lenardas. 
Nespėjo jis nuo šio siurprizo atsipeikėti, kai vėl pateko į aistringą keistuolio 

Frydricho, Natalijos brolio, glėbį. Džiaugsmo žavesys persidavė ir salei, 
pasigirdo džiaugsmo ir palaimos šūkiai. Bet kuomet visi susėdo, staiga stojo 
tyla: šiek tiek iškilmingai pradėjo nešti valgius, ir pietūs prasidėjo. 
Kuomet jie ėjo į pabaigą, Lenardas davė ženklą; atsistojo du dainininkai, 
ir Vilhelmas buvo stačiai priblokštas, vėl išgirdęs savo vakarykščią dainą, 
kurią mes čia dėl jos siejimosi su tolesniu tekstu laikome būtina pakartoti: 


Per kalnynus, per brūzgynus 
Ir per slėnius keliavau. 

Lyg paukštelis tas aukštybėj 
Sau dainelę dainavau. 
Mano dienos bėga, eina — 
Joms skirta daina šita. 

Te širdy liepsnoja meilė, 

O gyvenime — veikla. 


Vos nuskambėjo šio dueto, kuriam simpatingai pritarė nedidelis choras, 
paskutinieji žodžiai, anapus stalo energingai pašoko kiti du dainininkai, 
kurie rimtai ir iš visų jėgų stengėsi ne tiek tą dainą tęsti, kiek suteikti jai 
priešingą prasmę; štai ką, negalėdamas atsistebėti, išgirdo svečias: 


Nes draugystės saitai plyšo, 
Nebėra man kuo tikėt; 
Negaliu žinot iš viso, 

Kur dabartės pasidėt: 

Gal palikt jus ir keliauti, 
Kaip našlė ta vargana, 
Man į svetimą pasaulį 

Su didžiausia nežinia! 


Choras, suvokęs šio posmo žodžius, vis gausėjo ir stiprėjo, tačiau ir jame 
nesunkiai galėjai atskirti iš už stalo galo sklindantį Šventojo Kristofo balsą. 
Dainoje glūdinti liūdesio gaida visus smarkiai jaudino; kažkokia baikšti 
drąsa, dainininkų meistriškai palaikoma, suteikė visumai fugos nuotaikų, ir 
tai mūsų draugą šiurpino. Atrodė, kad iš tikrųjų visi apimti vieno jausmo ir 
dabar pirm pakildami, aprauda savo pačių likimą. Keisti kai kurių posmų 
kartojimai, dažnoki beveik nutilusios dainos pagyvėjimai galiausiai ėmė 
darytis pavojingi pačiam būriui. Lenardas atsistojo, ir visi, nutraukę himną, 
iškart susėdo. Savo kalbą jis pradėjo šiais draugiškais žodžiais: 

— Be abejo, aš negaliu jums priekaištauti dėl to, kad vis stengiatės 
įsivaizduoti lemtį, kuri visų mūsų laukia, ir kad norite kiekvieną akimirką 

būti pasirengę ją sutikti. Kitados gyvenimo išvarginti, metų naštos slegiami 
žmonės vienas kitą sveikindavo žodžiais: „Atsimink, kad mirsi!““*, bet mes, 
būdami jaunesni ir gyvenimo džiaugsmo kupini, turėtume nuolat saviškius 
guvinti ir raginti daug linksmesniu sakymu: „„Atmink, kad privalai gyventi!“ 
Ir čia nepaprastai tiktų kukliai, bet linksmai priminti, ką žmogus daro gera 
valia arba jaučiasi esąs verčiamas daryti. Jūs puikiausiai žinote, kas mums 
privalu ir kas nebūtina; tegu tai išsilieja džiaugsmo ir sielą gaivinančia daina, 
už tai keliu šitą atsisveikinimo taurę! 

Jis išgėrė savo stiklą ir atsisėdo. Anie keturi dainininkai tuoj pat pašoko 
ir pradėjo, vienas po kito įsitraukdami, šią dainą: 


Kam tau leist šaknis į žemę! 
Mums juk atviri keliai. 

Juk galva ir rankos lemia — 
Mes jas turime, draugai! 
Tegu spindi, šviečia saulė — 
Mūsų rūpesčiai pradings. 
Mes pasklisim po pasaulį, 
Niekas jo mums neatims. 


Kai choras posmą ėmė kartoti, Lenardas atsistojo, pakeldamas ir visus 
kitus; šis jo ženklas išjudino dainuojančią užstalės kompaniją: sėdėjusieji 
anam gale pradėjo, Šv. Kristoforui vadovaujant, slinkti po du iš salės, o 
traukiama keliauninkų daina skambėjo vis linksmiau ir laisviau, ypač nuo- 
stabiai, kai visi susirinko gražiomis terasomis įrengtame pilies sode, iš kur 
kiaurai matėsi platus, didžiulis slėnis ir kurio vešlioje augmenijoje ir žavesy 
mielai būtum norėjęs pasiklysti. Išsisklaidžius miniai į visas puses, Vilhelmą 
supažindino su trečiuoju pirmininku. Tai buvo grafo tarnautojas, sugebėjęs 
gauti iš savo šeimininko sutikimą įkurdinti šioje pilyje — vienoje iš daugelio 
jo valdų — Draugiją, sudaryti jai visokiausių patogumų ir leisti naudotis 
viskuo tol, kol pati norės; bet netrūko šiam žmogui ir gudrumo ištraukti sau 
naudos iš to, kad čia susieidavo labai retų svečių. Už pigią kainą atidaręs 
jiems vaisių sandėlius ir parūpindamas visko, kas reikalinga mitybai ir šiaip 
buičiai, jis gavo galimybę perdengti kai kurias sudūlėjusias stogo vietas, 
kitur pakeisti gegnes, perlieti pamatus, atnaujinti grindis ir taip pašalinti 
daug visokių kitokių trūkumų, kad seniai apleistas, griūvantis, klestėjimo 
laikus baigiančios kartos būstas vėl įgautų linksmą, kasdienybės reikmėms 
naudojamų namų vaizdą ir rodytų, jog gyvenimas kuria gyvenimą, ir tas, kas 
žmonėms teikia naudos, priverčia ir kitus būti jam naudingais. 

Antras skyrius 
Hersilija Vilhelmui 


Mano gyvenimas primena Alfierio“' tragedijas: kadangi jose visai nėra 
artimų draugų, tai viskas — nori ar nenori — išsakoma monologais; ir iš 
tikrųjų — mano susirašinėjimas su Jumis aiškiai prilygsta monologui, nes 
Jūsų atsakymai, lyg tas aidas, tik atkartoja žodžių nuotrupas ir daugiau 
nieko. Ar Jūs nors kartelį atsakėte į mano laišką taip, kad ir aš turėčiau ką 
atsakyti? Gynybiniai, atstumiantys yra Jūsų laiškai! Kai aš stojuosi, norėda- 
ma Jus pasitikti, Jūs mane vėl sodinate ant krėslo. 


Šios eilutės buvo parašytos prieš kelias dienas, o dabar atsirado nauja 
būtinybė ir proga apie esamą padėtį pranešti Lenardui; ten Jūs rasite jį, arba 
Jus patį susiras. Kad ir kur mano laiškas Jus pasiektų, svarbiausioji mintis 
yra: jeigu Jūs, perskaitęs šį lapą, kaipmat nepašoksit nuo kėdės ir, būdamas 
doras keliaunininkas, kuo greičiau neatskubėsit pas mane, tai paskelbsiu Jus 
tik vyrų reikalus teišmanančiu, t. y. tokiu, kuris absoliučiai nevertas pačios 
maloniausios mūsų, moterų, savybės: turiu galvoje smalsumą, kuris kaip tik 
šią akimirką mane neapsakomai kankina. 

Trumpai drūtai! Atsirado Jūsų brangiosios dėžutės raktelis, bet niekas 
apie tai neturi žinoti, išskyrus Jus ir mane. O dabar paklausykit, kaip jis 
pateko man į rankas. 

Prieš kelias dienas gauna mūsų teisėjas kito regiono teismo raštą, kuria- 
me teiraujamasi, ar čia kur nors netoliese tada ir tada nebuvo atsibastęs 
kažkoks berniukas, kuris prikrėtė visokių eibiu ir paskui, įsivėlęs į vieną 
įžūlią aferą, prarado savo švarką. 

Iš to, kaip tas neklaužada apibūdintas, neliko jokių abejonių, jog tai tas 
pats Ficas, apie kurį tiek daug pasakojo Feliksas ir su kuriuo taip dažnai 
geidavo žaisti. 

Dabar toji įstaiga prašo minėto drabužio, jei jis kur nors tebebūtų išlikęs, 
nes berniukas yra tardomas ir mini jį kaip daiktinį įrodymą. Apie šį reikala- 
vimą užsimena man, radęs progą, mūsų teisėjas ir parodo tą švarkelį, kol dar 
neišsiuntė. 

Nežinau, geroji ar piktoji dvasia mane stačiai stumte stumia įlįsti į 
krūtinės kišenę, ir mano ranka užčiuopia kažkokį mažytį duriantį daiktelį; 
aš, būdama šiaip jau nedrąsi, jautri ir baikšti, imu ir suspaudžiu jį savo 
kumšty, suspaudžiu ir tyliu, kol drabužį išsiunčia. Keistesnio jausmo dar 
nebuvau patyrusi. Jau pirmą kartą slapčia užmetusi žvilgsnį, pamatau, 
atspėju, jog tai Jūsų dėžutės raktelis. Ir prasidėjo abejonės bei sąžinės 
graužimas. Pasisakyti apie radinį, jį atiduoti stačiai neturėjau jėgų: kas man 

teismai, jei tas daikčiukas gali būti toks naudingas bičiuliui! Tuomet vėl 
apniko visokiausios mintys apie įstatymą ir pareigą, bet paveikti jos manęs 
nebejstengė. 

Tad matote, prie ko privedė ištikima draugystė: staiga dėl Jūsų ima ir 
atsiranda man nuostabusis organas**! Keistas dalykas, ar ne? Tad ar jausmas, 
atsvėręs mano sąžinės balsą, nėra kažkas daugiau nei draugystė! Visą laiką 
kankina keista nerimastis, blaškausi tarp kaltės irsmalsumo. Galvoje pinasi 
visokiausios mintys ir versijos, kas iš viso to galėtų išeiti: juk su įstatymais ir 
teismu ne juokai. Tik pagalvokit, Hersilija, toji paprasta, kai kada išdidoka 
mergina — įsivėlusi į kriminalinę bylą! Nes juk į tai krypsta reikalai! Ir kas 
man daugiau belieka, kaip galvoti apie draugą, dėl kurio visa tai kenčiu! Aš 
ir anksčiau apie Jus mąstydavau, bet su pertraukomis, o dabar — ištisai; šiuo 
metu, kai širdis krūtinėj nestygsta ir vis prisimenu septintąjį Dievo įsakymą, 
kreipiuosi į Jus kaip įšventąjį, kuris, būdamas mano nusižengimo priežastis, 
gali vėl atleisti nuodėmę; nurimsiu tik tada, kai dėžutė bus atidaryta. 
Smalsumas auga ne dienomis, o valandomis. Skubėkit kuo greičiau atgal ir 
neškit šen dėžutę. Kokiai teisinei instancijai priklauso išnarplioti šią paslap- 
tį, mes pasitarsim,o iki tol tegu viskas lieka tarp mūsų — niekam nevalia apie 
tai Žinoti, kad ir kas jis būtų. 

Na, o dabar, mano bičiuli, ką Jūs pasakysit apie paslap- 
tingąjį piešinį? Ar neprimena jis strėlės galvutės? Tegu 
Dievas būna mums gailestingas! Bet pirma reikia, kad 
dėžutė atsidurtų tarp manęs ir Jūsų neatidaryta, o paskui 
jau paaiškės, kaip toliau elgtis. Aš norėčiau, kad joje nieko 
nebūtų, ir tai, ko dar geidaučiau, kiek Jums visko papasa- 
kot galėčiau, šįkart nutyliu — kad kuo greičiau rengtumė- 
tės kelionėn. 

O pabaigai — šiek tiek mergaitiškas prierašas! Kas gi iš 
tikrųjų man ir Jums darbo dėl tos dėžutės? Ji priklauso 
Feliksui, jis ją surado, pasisavino, todėl būtina jį parsiga- 
benti, ir dėžutę atidaryti tik jo akivaizdoje. 

Ir štai kokios vėl susidaro aplinkybės! Vėlviskas nukeliama ir nustumiama! 

Ko taip bastotės po pasaulį? Grįžkite! Parsiveskite savo mielą berniuką, 
kurį ir šiaip vėl norėčiau pamatyti. 

Ir vėl prasideda viskas iš naujo, tėvas ir sūnus! Darykit, ką norit, bet 
grįžkit abudu! 

Šis gerokai stebinantis laiškas buvo, suprantama, rašytas seniai, nes ilgą 
laiką ėjo iš vienos vietos į kitą, kol pagaliau galėjo būti įteiktas adresatui. 
Vilhelmas ketino su pačiu pirmuoju paštu išsiųsti draugišką, bet neigiamą 
atsakymą. Hersilija, matyt, neįsivaizduoja atstumo, o jis šiuo metu užimtas 
pernelyg rimtais dalykais, kad nors kiek jam keltų smalsumą, kas toje 
dėžutėje slypi. 

Be to, keletas nelaimingų atsitikimų, kurie ištiko pačius drūčiausius šios 
šaunios draugijos žmones, davė Vilhelmui puikią progą parodyti savo 
profesinį meistriškumą. Ir kaip iš vieno žodžio plaukia kitas, taip dar labiau 
vienas poelgis skatina kitą, o jei dėl to vėl kyla žodžių reikmė, tai jie tada esti 
dar svaresni, dar dvasingesni. Todėl pokalbiai buvo tokie pamokomi ir 
smagūs, nes draugai atsiskaitinėjo vienas kitam, ką iki šiol yra nuveikę ir kaip 
sekėsi mokytis: buvo susidaręs savotiškas lavinimosi būdas, kuris juos pačius 
vertė stebėtis, tartum jie dabar vėl iš naujo vienas su kitu susipažintų. 

Vieną vakarą Vilhelmas pradėjo pasakojimą apie save: 

— Mokytis chirurgo profesijos ėmiausi vienoje stambioje mokymo 
įstaigoje, dideliame mieste, kur toks dalykas tik ir įmanomas, iš pat karto 
entuziastingai griebiausi anatomijos, kaip pagrindinio dalyko, studijų. 

Jau savo teatrinės veiklos laikotarpiu aš buvau ypatingu būdu — kokiu, 
tikrai neatspėsit — gan neblogai susipažinęs su žmogaus kūno sandara. 
Įsigilinę į teatro gyvenimą, pamatysim, kad čia svarbiausią vaidmenį vaidina 
žmogaus išvaizda — vyro grožis, moters grožis! Jei direktoriui pasisekė 
surinkti dailių artistų trupę, komedijų ir tragedijų kūrėjai galėjo ramiai 
miegoti. Palyginti laisvas tokios trupės gyvenimo būdas jos dalyvius nepaly- 
ginamai geriau pažindina su tikru apnuoginamų kūno dalių grožiu nei 
kokios kitos gyvenimo sąlygos, netgi teatro kostiumai dažnai verčia rodyti 
svetimoms akims tai, kas šiaip jau pridengiama drabužiais. Apie visa tai 
galėčiau nemaža paporinti, taip pat ir apie kūno trūkumus, o išmaningas 
artistas turi Žinoti tiek savąsias, tiek ir kitų ydas, kad galėtų jas jei ne ištaisyti, 
tai bent paslėpti; todėl aš buvau ganėtinai pasirengęs, klausydamas anatomi- 
jos paskaitų apie žmogaus išorines kūno dalis, viską reikiamai įvertinti ir 
suprasti; beje, ir vidaus organai man nebuvo tokie nežinomi, nes aš visą laiką 
nujaučiau ir įsivaizdavau jų buvimą. Studijoms nemaloniai kliudė nuolati- 
niai nusiskundimai, kad trūksta mokymo objektų, kitaip sakant, nėra užtek- 
tinai lavonų, kuriuos vardan kilnių tikslų reikėjo mėsinėti. Kad jų būtų, nors 
ir nepakankamai, bet kuo daugiau, valdžia išleido griežtus įstatymus, leidu- 
sius tam reikalui panaudoti ne tik nusikaltėlius, praradusius bet kokias 

teises į savo asmenį, bet ir kitus mirusiuosius, kurių siela ir kūnu nebuvo kam 
pasirūpinti. 

Kartu su šia reikme augo ir įstatymų griežtumas, o drauge su juo — žmo- 
nių nepasitenkinimas, nes dorovinės ir religinės nuostatos kliudė atsisakyti 
tiek savęs, tiek savo artimųjų. 

Juo toliau, juo prasčiau: žmonės ne juokais susirūpino, jog ir dėl mirusių- 
jų taikių kapų negalėjai būti ramus. Nei amžius, nei luomas, nesvarbu — 
aukštas jis ar žemas, — nebegarantavo šių žemės lopinėlių saugumo; nei 
gėlėmis apsodintas kauburėlis, nei paminklas, įamžinantis mirusiojo atmi- 
nimą — niekas nebepajėgė apsaugoti nuo pelno ištroškusių plėšikų; atrodė, 
kad ir skausmo kupina atsisveikinimo valanda jau iš anksto yra žiauriausiai 
sudrumsta, ir, vos pasitraukus nuo kapo, tuojau kildavo baimė, kad dabintas 
amžinai užmigusiojo kūnas bus iškastas, ištąsytas ir išniekintas. 

Apie visa tai buvo kalbama be perstojo ir kur pakliuvo, bet niekas 
negalėjo ir nemanė sugalvoti, kaip tai blogybei užkirsti kelią; nusiskundimų 
vis gausėjo, 0 jaunuoliai, atidžiai klausę anatomijos paskaitų, norėjo ir iš 
arčiau pamatyti, ir savo rankomis pačiupinėti tai, kas jiems buvo rodoma ir 
apie ką buvo pasakojama, ne vien tik tokias svarbias Žinias vis labiau versti 
vaizduotės dalyku. 

Panašiomis akimirkomis kyla savotiškas nenatūralus mokslinis badas, 
reikalaujantis jį malšinti net pačiais šlykščiausiais būdais, kaip esti tada, kai 
trokštama malonumų ir to, be ko neįmanoma apsieiti. 

Jau kiek laiko toks praktikos darbų atidėliojimas ir nukėlinėjimas neda- 
vė ramybės visiems mokslo ir veiklos geidžiantiems jaunikaičiams, kai 
pagaliau vieną gražią dieną neįprastas įvykis sujaudino visą miestą, privertęs 
kelias valandas karštai ginčytis, kas už, kas prieš. Mat viena gražuolė, 
paklaikusi dėl nelaimingos meilės, ieškojo mirties vandeny ir tenai ją rado; 
anatomai kaipmat lavoną pasiglemžė sau, bergždžiai stengėsi jį atgauti 
tėvai, giminės ir net pats mylimasis, kurį jinai buvo visai be reikalo įtarusi. 
Aukštesnioji valdžia, ką tik dar labiau sugriežtinusi įstatymus, apie jokias 
išimtis nenorėjo nė girdėti; be to, buvo skubama kuo greičiau pasinaudoti 
grobiu ir jį dalyti, kam reikia. 


Vilhelmas, kurį kaip vieną iš pirmųjų pretendentų iškart pakvietė, rado 
ant stalo prie jam nurodytosios kėdės švarią lentelę su baltutėlaičiu skuduru 
apdengta dovanėle, sukėlusia gan prieštaringus jausmus: nutraukęs skudu- 
rą, jis išvydo nuostabaus grožio moters ranką, kuri apsikabinusi kaklą, būtų 
sutirpdžiusi kiekvieną jaunikaitį. Vilhelmas laikė rankose dėžutę su instru- 
mentais, nedrįsdamas jos atidaryti, stovėjo kaip įbestas,. nedrįsdamas sėstis. 
Nenoras šį puikų gamtos kūrinį toliau žaloti kirtosi su būtinybe, kuriai 

privalėjo paklusti Žinių trokštantis žmogus ir kurią mielai priėmė visi aplink 
sėdintieji. 

Šią akimirką prie Vilhelmo priėjo stotingas, patrauklios išvaizdos vyriš- 
kis, kurį jisai jau anksčiau buvo pastebėjęs retsykiais sėdint paskaitose, 
atidžiai klausant ir akimis ryte ryjant viską, kas rodoma; bandė apie jį 
teirautis ir vieno, ir kito, bet niekas negalėjo ko nors aiškesnio pasakyti; visi 
buvo įsitikinę, kad jis skulptorius, bet užsiiminėjąs ir alchemija, nes didelia- 
me sename name, kur gyvenąs, svečiai ir pas jį dirbantieji įleidžiami tik į 
pirmo aukšto kambarius, o visos kitos patalpos laikomos užrakintos. Jau ne 
pirmas kartas, kai tas žmogus prie Vilhelmo prisiartina: yra tekę po pamokų 
eiti kartu, tačiau apie kokius nors draugiškesnius santykius ar šiaip didesnį 
atvirumą nebuvo kalbos. 

Šį sykį jis prašneko vis dėlto ne taip santūriai: 

— Matau, kaip jūs delsiat. kaip stebitės puikiu gamtos kūriniu, nesiryž- 
damas jo naikinti; spjaukit į visus gildijos prietarus ir eime su manim. 

Tai sakydamas jis vėl užmetė ant rankos skudurą, davė ženklą salės 
patarnautojui ir kartu su Vilhelmu išėjo. Tylėdami žingsniavo greta vienas 
kito, kol pusiau pažįstamasis sustojo prie didelių vartų ir, atrakinęs mažytes. 
dureles juose, pakvietė vidun savo draugą, tas iš karto atsidūrė ant didelio 
erdvaus grindinio, tokio, kokius galime pamatyti prie senųjų prekybos 
namų, kur atgabentos dėžės ir ryšuliai būdavo tuojau pat iškraunami ir 
vežami į pastogę. Cia stovėjo gipso statulos ir biustai, taip pat prikrautos ir 
tuščios lentų dėžės. 

— Atrodo čia kaip pas kokį pirklį, — paaiškino vyriškis. — Man nepapra- 
stai svarbu, kad iš šitos vietos krovinius galiu siųsti vandens keliu. 

Visa tai kuo puikiausiai derinosi prie skulptoriaus amato; nieko jam 
prieštaraujančio Vilhelmas nepastebėjo ir tada, kai malonusis šeimininkas, 
palypėjus keliais laipteliais, įvedė jį į erdvų kambarį, išpuoštą aplinkui 
aukštesniais ir žemesniais reljefais, apstatytą didelėmis ir mažomis figūro- 
mis, biustais ir net pavienėmis nuostabių statulų kūno dalimis. Su malonu- 
mu mūsų bičiulis apžiūrinėjo tuos darbus ir patenkintas klausėsi šeimininko 
pamokomų žodžių, negalėdamas nepastebėti skirtumo tarp šių meno kūri- 
nių ir mokslinių interesų, puoselėjamų ten, iš kur jie atėjo. Pagaliau namų 
šeimininkas visai rimtai tarė: š 

— Kodėl aš jus čia atsivedžiau, tuoj suprasit. Sitos durys, — kalbėjo jis 
toliau, pasisukdamas į šoną, — yra daug arčiau anų salės durų, iš kur mes 
dabar atkulniavome, negu jūs galit manyti. 

Vilhelmas žengė į vidų ir tikrai nustebo, pamatęs ant sienų iškarstytas ne 
gražių skulptūrų kūno dalis, kaip aname kambaryje, 0 įvairiausius žmogaus 
organus, padarytus iš vaško ar į jį panašios medžiagos; vienu žodžiu, šviežiai 
nuspalvinti, jie niekuo nesiskyrė nuo tikrų anatominių preparatų. 

— Štai čia, mano bičiuli, — tarė skulptorius, — matote neįkainojamus 
pakaitalus visam tam, ką mes, piktinantis pasauliui, na ir patys neretai 
šlykštėdamiesi, bet labai kruopščiai ir pačiomis netinkamiausiomis akimir- 
komis rengiame pražūčiai arba bjauriam laikymui. Tuos darbus esu priver- 
stas daryti kuo slapčiausiai, nes ir pats tikriausiai girdėjote, kaip niekinamai 
apie juos atsiliepia anatomai. Bet aš nesileidžiu išmušamas iš vėžių ir darau 
tai, kas ateity, be abejonės, bus nepaprastai veiksminga. Ypač puikiai 
pravers chirurgams, kai jie, galiausiai supratę žmogaus kūno plastiką, 
stengsis savo intervencijomis pagelbėti amžinai tobulėjančiai gamtai; net ir 
gydytojams šis supratimas padės geriau atlikti savo pareigas. Ką čia daug 
griaudamas, jungdamas nei skirdamas, gaivindamas negyva nei taip toliau 
žudydamas, trumpai sakant, ar nenorėtumėt būti mano mokiniu? 

Išgirdęs teigiamą atsakymą, mokovas padėjo priešais Vilhelmą moteriš- 
kos rankos skeletą taip, kaip jie neseniai buvo matę panašią ranką anoje 
salėje. 

— Aš pastebėjau, — kalbėjo mokytojas, — kiek daug dėmesio skyrėte 
raiščių teorijai, ir visai teisingai, nes tik raiščiai padaro, kad negyvas kaulų 
barškesys mums vėl ima atgyti; ir Ezechielis“", stovėdamas kaulų nusėtame 
lauke, galėjo išvysti juos tiktai šitaip renkantis ir jungiantis vienas su kitu, 
kol sąnariai pradėjo krutėti, rankos — čiupinėti, kojos — stotis ant žemės. 
Čia irgi yra lanksčios medžiagos, lazdelių ir šiaip, ko gali prireikti. Tad 
pabandykit savo laimę. 

Jaunasis mokinys susikaupė ir, kai ėmė iš arčiau įsižiūrėti, pamatė, jog 
visi kauliukai besą meistriškai išpjaustinėti iš medžio. 

— Turiu nagingą žmogų, — aiškino mokytojas toliau, — stačiai aukso 
rankų; kai jis, drožinėdamas šventuosius ir kankinius, nebesugebėjo savo 
menu užsidirbti duonos kąsnio, nes krito jų paklausa, aš jį paskatinau gerai 
susipažinti su žmogaus skeleto sandara ir išmokti daryt iš medžio tiek 
natūralaus dydžio, tiek sumažintas kaulų imitacijas. 

Vilhelmas pasistengė kaip reikiant, nusipelnydamas vadovo pagyrimo. 
Be to, jam buvo malonu išbandyti savo atmintį, nustatyti jos pajėgumą; širdį 
glostė, jog šitaip krapštinėjantis, ranka vėl atgijo; darbas jam taip patiko, kad 
jis paprašė meistrą leisti apsigyventi jo namuose. Ir ėmė jis plušėti, nesudė- 
damas rankų; palyginti greitai visi rankos kaulai ir kauleliai buvo gan dailiai 
sunarstyti. Dabar atėjo eilė gysloms ir raumenims, ir Vilhelmui pasirodė, 
kad šitaip vienodai gražiai atstatyti visą žmogaus kūną bus neįmanoma. 
Tačiau mokytojas jį nuramino parodęs, kaip galima daug ką multiplikuoti 
paprasčiausiai darant formas ir kopijas, nors visokiems papildomiems dar- 
bams, šlifavimui ir dailinimui, reikia naujų pastangų ir dėmesio. 

Viskas, ko žmogus rimtai imasi, neturi nei galo, nei krašto; tik aistringas 
darbas gali jam čia padėti, ir Vilhelmas netrukus įveikė savo negalios 
jausmą, kuris visuomet reiškia vienokią ar kitokią neviltį, ir ėmė dirbti su 
malonumu. 

— Džiaugiuosi, —- pagyrė meistras, — kad sugebate prisiderinti prie 
darbo pobūdžio ir tuo patvirtinate mano metodo naudingumą, nors anato- 
mijos specialistai jo ir nepripažįsta. Jiems turi būti mokykla, o toji turi veikti 
pagal tradicijas; kaip viskas buvo ikišiol, taip turi būti irateity, šitaip yra gera 
ir niekaip kitaip. Tačiau reikia pastebėti ir žinoti, kada ir dėl ko mokykla 
patenka į aklavietę; būtina pasigauti ir rutulioti tai, kas joje gyva, bet be 
triukšmo, nes trukdys tau ir tu trukdysi kitiems. Jūs suvokėt naujovę ir savo 
darbu įrodot, jog sieti reiškia daugiau negu skaidyti, atkurti — daugiau negu 
stebėti. 

Vilhelmas dar sužinojo, kad tokie žmogaus kūno modeliai slapčiomis 
esą jau gerokai paplitę, bet jis pasijuto priblokštas, kai išgirdo, jog ir tas, 
kuris buvo sandėlyje, jau supakuotas ir turįs išplaukti į užjūrį. Paaiškėjo taip 
pat, kad apsukrusis skulptorius turėjo ryšį su Lotariju bei jo draugais ir buvo 
gavęs jų pritarimą, jog tokios mokyklos steigimas besikuriančiose provinci- 
jose labai pageidaujamas, stačiai būtinas, ypač dėl to, kad dorovingiems, 
geraminčiams žmonėms lavonų pjaustymas visuomet atrodė savotišku kani- 
balizmu. 

— Pripažinkit, jog didžiuma gydytojų ir chirurgų išlaiko atminty tik 
bendrą žmogaus kūno dalių vaizdą ir tuo tenkinasi, o šitokie modeliai, 
tikiuosi, duos jiems galimybių vėl atgaivinti po truputį blėstančius vaizdus, 
kad tai, kas jiems svarbiausia, nuolat būtų gyva ir aišku. Žinoma, viskas 
priklauso nuo meilės ir atsidavimo darbui: tik taip galima kuo tiksliausiai 
modeliuoti chirurgijos meno rezultatus. O paskui jau gali juos piešti, tapyti, 
graviruoti. 

Ir čia skulptorius, atidaręs vieną iš šoninių spintelių, parodė nuostabiai 
tiksliai imituotus veido nervus. 

— Tai yra vienas iš paskutiniųjų, — tarė jis, —- mano jaunojo, deja, jau 
mirusio, pagalbininko puikių darbų, žmogaus, teikusio man didžiausių 
vilčių, kad įgyvendinsiu savo sumanymus ir norus, padarysiu juos naudingus 
visiems. 

Kur ir kaip šis mokymo metodas gali būti pritaikytas, abu dar nemažai 

inčijosi; diskutavo kaip reikiant ir apie jo santykį su vaizduojamuoju menu. 
Šitie pokalbiai Vilhelmui buvo nepaprastai naudingi, nes parodė, kaip 
galima iš detalės siekti atkurti visumą arba daryti priešingai. Iš puikios 
antikinių laikų jaunuolio statulos nuolaužos meistras, panaudodamas kaž- 

kokią plastišką medžiagą, buvo atliejęs visą figūrą ir dabar atidžiai mėgino 
nuo šio idealių formų kūno pašalinti epidermį, kad paskui gyvąjį Žmogaus 
kūno grožį paverstų tikru raumenų preparatu. 

— Iršiuo atveju priemonės ir tikslas labai susiję; pasakysiu jums atvirai, 
kad priemonės šiek tiek nustelbė tikslą, tik ne visai dėl mano kaltės: juk 
apnuogintas žmogus ir yra iš tikrųjų žmogus, skulptorius stovėjo šalia 
Elohimo“", kuomet tasai beformį, bjaurų molį sugebėjo paversti nuosta- 
biausiu kūriniu; tokias dieviškas mintis turi puoselėti skulptorius. Skais- 
čiam yra viskas skaistu, tad kodėl turėtų būti neskaistus tiesioginis Dievo 
sumanymo įkūnijimas gamtoje? Bet iš mūsų šimtmečio šito negalima reika- 
lauti — be figos lapelių ir Žvėrių jis neišsivers, bet ir šito jam toli gražu per 
maža. Vos išmokau savo darbą, jie tuoj ėmė reikalauti, kad lipdyčiau garbius 
ponus, apsivilkusius chalatais plačiomis rankovėmis ir daugybe drimbančių 
klosčių; tada aš pasukau atgal ir, matydamas, kad man nevalia panaudoti 
savo sugebėjimų net grožiui kurti, nusprendžiau kitaip būti naudingas — ir 
tai nėra nereikšminga. Jei mano norai išsipildys, jei bus pripažinta naudinga 
tai, kad, kaip ir daugelyje kitų dalykų, atkūrimas ir jo rezultatai padeda 
vaizduotei ir atminčiai visuomet, kai žmogaus dvasia ima netekti žvalumo, 
tuomet tikriausiai daugelis menininkų, kaip ir aš, apsigalvos ir pradės 
mieliau dirbti jums, negu, prieštaraudami savo įsitikinimams ir jausmams, 
versis atgrasiu amatu. 

Prie to darbuvo pridurtas samprotavimas, jog esą malonu pabrėžti, kaip 
menas ir amatas visuomet išlaiko svarstyklių pusiausvyrą ir, būdami artimi 
giminės, linksta prie vienas kito, taigi menas negali smukti, nepereidamas į 
gerą amatą, 0 amatas negali augti, nesidarydamas meniškas. 

Abu — ir meistras, ir Vilhelmas — taip gražiai sutarė, kad nė vienam 
nesinorėjo eiti, nors buvo būtina jų didžiojo mokslo labui. 

— Kad niekas nemanytų, — tarė skulptorius, — jog mes šalinamės gam- 
tos ir ją atmetame, imsimės naujos iniciatyvos. Anapus vandenyno, kur vis 
labiau paisoma žmogaus orumo, prireiks, panaikinus mirties bausmę, statyti 
didžiules tvirtoves, aptverti mūro sienomis nemažus žemės plotus, kad 
ramus žmonių gyvenimas būtų saugomas nuo nusikaltėlių ir tie negalėtų 
nebaudžiami siautėti. Tenai, mano bičiuli, tuose liūdnuose regionuose mes 
prašysime leisti įkurdinti Eskulapo“' koplyčią; ten, atskirti nuo pasaulio, 
kaip ir pati bausmė, mes be perstojo turtinsime savo žinias, turėdami tam 
reikalui tokius objektus, kurių pjaustymas nežeis mūsų žmogiškųjų jausmų 
ir kuriuos išvydę — ne taip, kaip jums nutiko su ana dailia, nekalta ranku- 
te — nesulaikysime iškelto skalpelio ir nepasiduosime žmogiškiems jaus- 
mams nuslopinti žinių troškimo. 

— Tai buvo mūsų paskutinis pokalbis, — pasakė Vilhelmas. — Aš regė- 
jau, kaip pilnos, prikrautos dėžės išplaukia upe žemyn ir linkėjau joms 
laimingos kelionės, o mums — drauge jas džiaugsmingai padėti iškrauti. 


Šį pasakojimą mūsų bičiulis pradėjo ir baigė nusiteikęs pakiliai ir entu- 
ziastingai: tiek balse, tiek kalboje jautėsi nepaprastas gyvumas, pastaruoju 
laiku jam neįprastas. Bet kadangi šnekėdamas pastebėjo, bent taip pasirodė, 
jog Lenardas išsiblaškęs, ir nieko nebegirdėdamas, nustojo sekti turinį, 0 
Frydrichas, priešingai, keletą kartų šyptelėjo kone linkčiodamas galvą, tai 
mūsų subtiliam mimikos specialistui ir toks menkas pritarimas įgavo itin 
didelės svarbos ir taip krito į širdį, kad negalėjo susilaikyti nepakvietęs 
draugų išreikšti dėl to savo nuomonės. 

Frydrichas pasisakė visai paprastai ir tiesiai: nors pats sumanymas esąs 
geras ir vertas pagvrimo, jokiu būdu nelaikąs jo perdėm reikšmingu, o dar 
mažiau — įgyvendinamu. Savo nuomonę jis mėgino pagrįsti argumentais, 
kurie kiekvienam, kas užsidega kokia nors idėja ir stengiasi ją paversti 
realybe, atrodo labiau įžeidžiami, nei galima įsivaizduoti. Todėl mūsų 
plastinės anatomijos šalininkas, kantriai pasiklausęs šitų išvedžiojimų, gy- 
vai atsakė: 

— Tu, mano mielas Frydrichai, esi nuostabus, ir niekas to nepaneigs, O 
mažiausiai — aš, bet čia kalbi kaip paprasčiausias žmogus: naujovėje regi tik 
tai, kas neįprasta, tačiau neiprastybėje išsyk įžvelgti svarbiausia ne taip 
paprasta. Jums viskas turi pirma virsti tikrove, turi įvykti, turi akivaizdžiai 
pasirodyti, jog yra įmanoma, tikrai egzistuoja, — tada jūs jau pripažįstat tai, 
kaip ir visa kita. Ką tu kalbi, aš jaušimtą kartu girdėjau tiek išspecialistų, tiek 
ir iš mėgėjų: pirmieji taipsako dėl to, kad turiišankstinę nuomonę ir kad taip 
jiems patogiau, antrieji — kad yra visai abejingi. Tokį sumanymą, apie kurį 
aiškinau, bus galima įgyvendinti, ko gero, tik naujam pasauly, kur žmogiško- 
ji dvasia, atsiradus būtinam reikalui, drįs ieškoti nauju problemos sprendi- 
mo galimybių, nes esamujų toli gražu neužtenka. Tokiais atvejais gimsta 
išradingumas, būtinybę ima remti drąsa ir atkaklumas. 

Iš gydytojo — nesvarbu, ar jis stengsis padėti ligoniui vaistais ar skalpe- 
liu — nieko neišeis, jei jis nebus kuo tiksliausiai išstudijavęs žmogaus vidaus 
ir išorės organų, jam niekaip negali užtekti to, ką jis, sėdėdamas mokyklos 
suole, paviršutiniškai sužinojo apie tokio be galo sudėtingo organizmo 
sąrangą, jo įvairiausių dalių dalelių padėtį ir ryšius. Rimtas gydytojas, kuris 
nusiteikęs nepamiršti to, ką žino ir yra matęs, turi kiekvieną mielą dienelę 
ieškoti galimybių vis atnaujinti dvasioj ir regimoj atminty visas to gyvojo 
stebuklo sąsajas. Jeigu jis žinotų, kaip visa tai naudinga, tai, neturėdamas 
tokiems darbams pakankamai laiko, pasisamdytų anatomą, kuris, vykdyda- 

mas jo nurodymus, dirbtų sau ramiai už jį ir, tarsi nuolat būdamas pasinėręs 
į visus painaus gyvenimo sudėtingumus, sugebėtų tučtuojau atsakyti į pačius 
kebliausius klausimus. 

Juo geriau visa tai bus suprasta, juo gyviau ir aistringiau bus plėtojamos 
anatomijos studijos. Bet tiek pat mažės ir tų studijų galimybės, nes nebebus 
objektų, tai yra lavonų, kurie reikalingi šiam darbui; jų bus vis sunkiau gauti, 
ir jų kainos augs — kils tikras gyvųjų ir mirusiųjų kivirčas. 

Senajame Pasaulyje viešpatauja rutina: su naujove čia visuomet elgiama- 
si senoviškai, o tai, kas randasi, susiduria su buku priešinimusi. Mano 
pranašaujamas gyvųjų ir mirusiųjų konfliktas bus žūtbūtinė kova: žmones 
apims baimė, prasidės tyrimai, bus leidžiami įstatymai — ir viskas eis 
niekais. Neiatsargumo priemonės, nei draudimai tokiais atvejais nepadeda, 
reikia pradėti viską iš naujo. Tai ir yra, ką mano mokytojas ir aš tikimės 
padaryti naujomis sąlygomis, — tiesą sakant, ne nauja, nes tai jau egzistuoja; 
kas dabar yra menas, turi ateity virsti amatu, o kas vra ypatinga — pasidaryti 
įprastu dalyku, nes juk niekas negali plisti, jei nėra pripažįstama. Mūsų 
darbus būtina pripažinti kaip vienintelę priemonę prieš nepaprastai sunkią 
padėtį, ypač gresiančią dideliems miestams. Aš priminsiu savo mokytojo 
žodžius, bet įsidėmėkit! Jis pasakė juos vieną dieną kaip didžiausią paslaptį: 

„Laikraščių skaitytojams atrodo įdomūs ir net smagūs straipsniai, ku- 
riuose pasakojama apie vadinamuosius prikėlėjus iš numirusių“*. Iš pradžių 
jie vogdavo kūnus slapčia, paskui, kai prie kapų imdavo statyti sargybinius, 
ateidavo ginkluotais būriais ir grobį iškasdavo prievarta. Bet viena bėda ne 
bėda; aš negaliu to garsiai sakyti, nes įsipainiosiu į labai pavojingą bylą — 
nors ir ne kaip bendrininkas,vis dėlto kaip atsitiktinai žinantis apie nusikal- 
timą, — ir bausmės niekaip neišvengsiu, kadangi, atskleidęs piktadarystę, 
privalėjau nedelsdamas pranešti teismui, 0 aš to nepadariau. Jums, mano 
bičiuli, prisipažįstu: šitame mieste buvo nužudytas žmogus dėl to, kad norėta 
atkakliam ir gerus pinigus mokančiam anatomui parūpinti objektą. Priešais 
mus gulėjo Dievuisielą atidavęs kūnas. Anatomas suprato čia esant nusikal- 
timą, aš — taip pat: pasižiūrėjome vienas į kitą ir abu tylėjome; paskui 
nukreipėme akis į gulintįjį ir, nepratarę nė žodžio, ėmėmės darbo. Štai kas, 
drauguži, privertė mane stvertis vaško ir gipso, ir tai, tikiuosi, neleis jums 
mesti meno, kuris anksčiau ar vėliau bus visų giriamas ir aukštinamas“. 

Frydrichas pašoko nuo kėdės ir ėmė ploti vis kartodamas „bravo, bravo“, 
kol Vilhelmas ne juokais supyko. 

— Bravo! — šaukė jis. — Pagaliau vėl tave atpažįstu! Po tiek laiko tu vėl 
prakalbai kaip tas, kas tikrai užsidegęs visa širdimi; pirmą kartą tave vėl 
pagavo tavo paties žodžiai, ir tu pasirodei kaip žmogus, kuris sugeba kažką 
daryti ir savo darbą girti. 

Dabar į kalbą įsiterpė Lenardas ir visai užglaistė šį menką nesusipratimą. 

— Galėjosusidaryti įspūdis, — tarė jis, — kad aš neseku, apie ką kalbama; 
nieko panašaus — girdėjau viską kuo puikiausiai. Aš tik prisiminiau, kaip 
savo kelionių metu buvau patekęs į vieną tokį didelį kabinetą, kuris mane 
taip sudomino, kad jo prižiūrėtojas, iš pradžių norėdamas, kaip visados, 
greičiau manęs atsikratyti, buvo bepradedąs savo atmintinai išmoktą malde- 
lę, bet paskui greit pakeitė vaidmenį ir, pats būdamas menininkas, pasirodė 
esąs daug išmanantis demonstratorius. 

Koks keistas kontrastas: pačiam vidurvasary, kai lauke tvankus karštis, 
vaikštai sau po vėsius kambarius ir apžiūrinėji eksponatus, prie kurių 
speiguotą žiemą vargu ar drįstum prisiartinti. Čia viskas buvo patogu 
smalsumui tenkinti. Ramių ramiausiai ir labai nuosekliai prižiūrėtojas rodė 
man visus žmogaus kūno sąrangos stebuklus ir džiaugėsi įtikinęs, kad 
pirmajai pažinčiai ir paskesniam žinių atnaujinimui tokio kabineto visai 
užtenka, o paskui kiekvieno valia apie kurią nors kūno dalį daugiau sužinoti 
arba tiesiogiai iš gamtos, arba kitai palankiai progai pasitaikius. Jis prašė, 
kad kam nors jį rekomenduočiau, nes iki šiol tokią parodą pagaminęs tiktai 
vienam dideliam užsienio muziejui, o universitetai jo sumanymui priešinasi, 
nes to mokslo korifėjai sugeba parengti vien prozektorius, o ne proplastikus“. 

Tada maniau, kad šis gabus žmogus yra vienintelis pasauly, ir štai dabar 
girdime, kad esama dar kito, kuris to paties siekia, kas žino, gal kur dar ir 
trečias, ir ketvirtas išlįs į dienos šviesą. Mes savo ruožtu stengsimės šį reikalą 
remti. Reikia, kad siūlymą kas pateiktų iš šalies, tuomet jau mes, mūsų 
naujomis sąlygomis, šitą naudingą dalyką, be abejo, palaikysime ir skatinsime. 


Ketvirtas skyrius 


Kitą rytą, gana anksti, į Vilhelmo kambarį įėjo Frydrichas, nešinas 
rankoje sąsiuviniu, ir, atkišdamas jį Vilhelmui, tarė: 

— Vakar jūs taip išsamiai pasakojote apie visas savo dorybes, kad aš 
nebeturėjau kur trigrašio įkišti ir savųjų paminėti, kuriomis irgi galėčiau 
pasigirti: jos mane ir padarė šios didžiulės vilkstinės garbingu keleiviu. 
Dirstelkit į šitą va sąsiuvinį ir jūs pamatysit, ko aš vertas. 

Vilhelmas perbėgo akimis lapus ir išvydo juose dailiu greitraščiu surašy- 
tą vakarykštį pranešimą apie jo anatomijos studijas, beveik žodis žodin, ir 
negalėjo paslėpti savo nuostabos. 

— Jūs juk žinot, — paaiškino jam Frydrichas, — koks yra pagrindinis 
mūsų Draugijos įstatymas: jei kyla noras būti jos nariu, turi ką nors mokėti 
tobulai. Ėmiau sukti galvą, kas man galėtų sektis, ir vis negalėjau sumanyti, 

nors atsakymo visai nereikėjo toli ieškoti — juk buvau nepralenkiamos 
atminties, niekas nesugebėjo taip greitai, lengai ir įskaitomai rašyti. Šitas 
mano savybes jūs tikriausiai prisimenat dar iš mūsų teatrinės karjeros laikų, 
kuomet iš patrankos šaudydavome į žvirblius, nė nesusimąstydami, jog 
protingiau medžiojant ir zuikį būtų buvę galima nupilti ir į virtuvę pargaben- 
ti. O kiek kartų sufleruodavau be knygos, kiek sykių esu per kelias valandas 
iš atminties surašęs vaidmenis! Tai jums buvo tuomet labai pravartu, manėt, 
kad kitaip ir būti negali; aš irgi taip maniau, visai nenutuokdamas, kad tas 
sugebėjimas man gyvenime pravers. Pirmas į jį atkreipė dėmesį abatas, 
nusprendęs, kad šitas vandenėlis galės sukti jo malūno girnas, ir jis pamėgi- 
no mane treniruoti; man tas dalykas patiko, nes sekėsi lengvai ir patenkino 
tokį rimtą žmogų. Dabar, kai reikia, atstoju ištisą kanceliariją, be to, turime 
dar pas save ir tokią, kaip čia pasakius, dvikoję skaičiavimo mašiną, vienu 
žodžiu, joks kungaikštis, nors ir kiek tarnautojų samdytų, nėra taip puikiai 
apsirūpinęs kaip mūsų viršininkai. 

Šitaip smagiai bešnekučiuodami apie tokius ir panašius sugebėjimus, jie 
prisiminė ir kitus Draugijos žmones. 

— Ar galėjot kuomet pamanyti, — tarė Frydrichas, — kad toks, mano 
išmanymu, niekam tikęs padaras, kaip manoji Filina“', taps naudingiausiu 
didžiosios grandinės nariu? Patiesk jai audeklo gabalą, pastatyk priešais ją, 
nesvarbu, vyrą ar moterį, ir ji nematuodama, vien iš akies, sukirps drabužį 
taip, kad neliks nė skiautelės — didžiausia nauda! Tas jos sugebėjimas 
pagrįstas tuo, kad moka puikiai įsivaizduoti: vos pasižiūri į žmogų ir 
pradeda kirpti, o tas gali sėdėti, vaikščioti, daryti, ką nori, — ji kerpa sau 
toliau, ir išeina drabužis, kuris guli ant kūno kaip nulietas. Bet visas tas 
gebėjimas būtų niekis, jei ji neturėtų siuvėjos: tai Montano Lidija“, kuri, 
vieną kartą nusiraminusi, tokia ir liko, bet siuva — net gražu žiūrėti, 
kiekvienas dygsnis — tarsi perlas ant karaliaus drabužio. Štai kaip būna su 
žmogum! Išties aplink mus tiek prikarstyta visokio šlamšto, nelyginant 
mūsų pečius gaubtų koks iš įpročių, polinkių, išsiblaškymų ir savivalės 
skiaučių sukurptas apsiaustas. Todėl mes ir nesugebame nei atrasti, nei 
panaudoti tų puikių savybių, kurias į mus įdėjo gamta, ir tapti tuo, ko ji iš 
mūsų tikėjosi. 

Bendro pobūdžio samprotavimai apie tai, kaip gera, kad Draugija taip 
laimingai susirinko, teikė kuo puikiausių perspektyvų. 

Kai prie jųdviejų prisidėjo Lenardas, Vilhelmas paprašė, kad ir jis 
papasakotų apiesavo gyvenimą, kaip jam iki šiol sekėsi, kaip jis pats stengėsi 
ir kitus skatino pranešti malonią žinią. 

— Jūs, be abejo, prisimenate, mano bičiuli, - pradėjo pasakoti Lenar- 
das, — kokioj keistoj būsenoj buvau, koks jaudulys mane buvo apėmęs tą 


Trečia knyga 246 


pirmą akimirką, kai mes atnaujinome savo pažintį. Man nedavė ramybės, 
buvau kūnu ir siela atsidavęs keistam potroškiui, nenumaldomam geismui, 
todėl anąkart galėjome šnekėti tik apie tuometinę padėtį, apie tas neapsa- 
komas kančias, kurias lėmė likimas ir kurias pats taip atkakliai didinau. 
Tada nieko negalėjau užsiminti apie savo jaunystę; dabar išpirksiu skolą, nes 
noriu jus supažindinti su savo gyvenimu, kuris atvedė mane čionai. 

Tarp ankstyvųjų mano polinkių, kurie po truputį tobulėjo pagal aplinky- 
bes, išryškėjo potraukis meistrauti, kasdien palaikomas to nekantrumo, 
kuris jaučiamas kaime, kai imamasi didesnių statybų, 0 ypač kuomet :cikia 
ką nors keisti, įrengti, taisyti ir neįmanoma prisišaukti nė vieno tą darbą 
išmanančio žmogaus, ir verčiau darai pats — nevykusiai, šiaip taip, — bet 
nelaukdamas, kol ateis meistras, nes darbas darbą veja. Laimė, mūsų apylin- 
kėse vis lankydavosi vienas toks auksarankis, kuris daug mieliau padėdavo 
man negu kaimynams, nes aš visuomet jam laiku atsilygindavau. Jis įrengė 
man medžio tekinimo stakles, kurias, kai tik ateidavo, vis dažniau naudoda- 
vo savo reikalams, o ne mane mokyti. Jo padedamas, įsigijau visus staliaus 
įrankius; tą mano polinkį meistrauti stiprino ir gaivino tuo metu vyravęs 
įsitikinimas, jog niekam nevalia pradėti savarankiško gyvenimo, jei būtinu 
atveju nesugeba kokiu nors amatu sau duonos pelnyti. Mano užsidegimas 
atitiko ir pačių auklėtojų pagrindines pažiūras, todėl jie jam pritarė; aš 
neprisimenu, kad būčiau kada paėmęs žaislą į rankas: kiekvieną laisvą 
valandėlę vis ką nors veikiau, ką nors meistravau. Taip, galiu pasigirti, 
būdamas dar bernas, savo reiklumu priverčiau vieną nagingą kalvį išmokti 
šaltkalvystės, pasidaryti gąlastoju ir laikrodininku. 

Kad pradėčiau kaip reikiant dirbti, reikėjo pirma įsitaisyti įrankius: mes 
irgi nemažai privargom, kol persirgom tų meistrų liga, kurie, supainioję 
tikslą ir priemones, sukiša daugiau laiko į visokius pasirengimus, negu reikia 
pačiam darbui. Bet kur mes tikrai praktiškai pasireiškėm, tai parkų puošy- 
ba — bejos nė vienas dvarininkas nebegalėjo apsieiti; samanomis ir medžių 
žieve dengtos trobelės, iš kartelių sukalti tilteliai ir suoliukai rodė mūsų 
stropų darbą, kuriuo mes visomis išgalėmis stengėmės pamėgdžioti senovi- 
nį, nė kiek nepadailintą statybos meną, perkeldami jį į civilizuotą aplinką. 

Šitas polinkis ilgainiui išmokė mane daug rimčiau žiūrėti į viską, kas 
žmonėms naudinga ir ko jiems, esant dabartinei padėčiai, labiausiai reikia, 
ir suteikė mano ilgų metų kelionėms ypatingą atspalvį. 

Kadangi žmogus paprastai tęsia tai, ką jaunystėj pradėjęs, todėl prie 
mašinų ir mechanizmų aš buvau mažiau linkęs negu prie tiesioginio rankų 
darbo, kur raumenys ir jausmas drauge pluša; dėl to mieliau apsistodavau 
pas žmones, kurie gyvena izoliuotai ir kur galėjo rastis vienokio ar kitokio 
panašaus darbo. Toks uždarumas kiekvienai žmonių grupei suteikia ypatin- 

gą savitumą: šeima arba nedidelė, iš kelių šeimų susidedanti bendrija įgyja 
nepakartojamų bruožų — gyveni joje, apimtas paties gryniausio visumos 
jausmo. 

Be to, pripratau viską užrašinėti ir daug ką iliustruoti piešiniais — ne be 
minties kada nors tai panaudoti — ir naudingai bei maloniai leisti laiką. 

"Tas mano jaunystės polinkis, tas po truputį ištobulintas gebėjimas kuo 
puikiausiai praverčia dabar, vykdant svarbų Draugijos pavedimą — susipa- 
žinti su šių kalnų gyventojais ir tuos, kurie mėgsta keliauti ir būtų naudingi, 
priimti į mūsų žygį. Ar negalėtumėt kokį vakarą paskaityti dalį mano 
dienoraščių? Aš pats šiuo metu klaikiai užsiėmęs. Nepasakysiu, kad iš to 
turėsit didelį malonumą, bet man atrodo, kad jie įdomūs ir iš dalies pamo- 
komi. Beje, mes juk atsiskleidžiame visuose savo darbuose. 


Penktas skyrius 
LENARDO DIENORAŠTIS“ 
Pirmadienis, 15-oji 


Buvo jau po vidurnakčio, kai, vargais negalais įkopęs į pusę kalno, 
apsinakvojau pakenčiamuose užeigos namuose ir dar neišaušus turėjau — 
didžiausiam mano nepasitenkinimui — nutraukti saldų miegą, pažadintas 
nesiliaujančio varpeliu ir barškučių tilindavimo. Pro šalį plaukė ilga nešuli- 
nių arklių virtinė — nebespėsi apsirengti ir užbėgti jai už akių! Pradėjęs 
kelionę, aš netrukus savo kailiu patyriau, kaip nesmagu ir pikta vilktis tokiai 
kompanijai iš paskos. Monotoniškas skambaliojimas ir tarškenimas gręžia 
ausis; ant šių gyvulėlių nugarų užversti ir į šonus atsikišę ryšuliai (šįkart jie 
gabeno didžiulius medvilnės maišus), žiūrėk, ir ima iš vienos pusės brūžintis 
į uolas, ir gyvulys, norėdamas to išvengti, pereina į kitą pusę, — tada krovinys 
pakimba virš bedugnės, sukeldamas matančiajam baimę ir galvos svaigulį, 
bet blogiausia, kad nei vienu, nei kitu atveju pro juos neprasmuksi ir jų 
neaplenksi. 

Pagaliau man pavyko prasibrauti į šalį, prie uolos, kur buvo laisvesnis 
kelias, ir Šv. Kristoforas atkakliai tempė mano lagaminą; čia jis pasisveikino 
su kažkokiu vyriškiu, ramiai stovinčiu šalikelėj ir, kaip atrodė, įdėmiai 
stebinčiu praslenkančią vilkstinę. Paaiškėjo, jog tai iš tikrųjų vilkstinės 
vadas, kuriam priklausė ne tik nemaža dalis gyvulių, bet ir šiek tiek nešulių; 
bet svarbiausias jo užsiėmimas ir darbas buvo tvarkingai pergabenti stam- 

biųjų pirklių prekes. Iš pokalbio su juo sužinojau, kad ši medvilnė tiekiama 
iš Makedonijos ir Kipro per Triestą, paskui nuo kalnyno papėdės mulais ir 
nešuliniais arkliais keliauja aukštyn iki čia ir toliau per kalnus į anapus, kur 
devynios galybės verpėjų ir audėjų, gyvenančių slėniuose ir tarpekliuose, 
gamina labai paklausius audinius urminiam pardavimui užsienyje. Kad būtų 
patogiau kraulioti, vieni ryšuliai svėrė pusantro, kiti — tris centnerius, 
pastarasis svoris sudaro visą vieno mulo naštą. Vilkstinės vadas pagyrė šituo 
keliu gabenamą medvilnę, palygino ją su gaunama iš Rytų ir Vakarų Indijos, 
ypač su pačia žinomiausia, ta, kuri ateina iš Kajenės, matėsi, kad jis puikiai 
išmano savo verslą, o kadangi ir aš tuose dalykuose ne visai pėsčias, tai mūsų 
pokalbis buvo malonus ir naudingas. Per tą laiką pro mus praslinko visa 
vilkstinė, ir man stačiai darėsi bloga, žvelgiant į tą vos užmatomą, aukštyn 
uolų keliuku vingiuojančią nešuliais apkrautų padarų virtinę, kuriai iš 
paskos turėsiu sliūkinti ir patekėjus saulei tarp uolų kepti. Kol dėl to 
bėdojau savo palydovui, prie mūsų priėjo kresnas, žvalus vyriškis, turėjęs ant 
nugaros gan didelį neštuvą, bet palyginti nesunkią naštą. Mes pasisveikino- 
me; iš to, kaip ateivis spaudė Šv. Kristoforui ranką, supratau, jog abu gerai 
pažįstami; netrukus apie jį sužinojau štai ką. Tolimesniuose kalnų rajonuo- 
se, iš kur kiekvienam darbininkui būtų per toli nusigauti į turgavietę, veikia 
savotiški tarpininkai arba surinkėjai, vadinami siūlanešiais. Jie nukanka į 
visus slėnius ir užkampius, aplanko kiekvienus namus, atgabena verpėjams 
nedideles porcijas medvilnės, maino ją į bet kokios rūšies siūlus arba 
nuperka juos ir paskui vėl stambesniais kiekiais perleidžia prieškalnyje 
įsikūrusiems fabrikantams, gaudami už tai atitinkamą atlyginimą. 

Kai dar kartą pasiskundžiau, kaip nepatogu dyrinti mulams iš paskos, 
vyriškis iškart pasiūlė pasukti ir nusileisti su juo į šoninį slėnį, kuris kaip tik 
šioje vietoje atsišakojo nuo pagrindinio, nukreipdamas kalnų upelių vande- 
nis visai į priešingą pusę. Sutikau daug negalvojęs, ir, šiek tiek pasikamavę, 
kol persiropštėme per statoką kalnagūbrį, atsidūrėme kitoje kalno pusėje, 
išvydę labai jau nykius jo šlaitus: uolienos čia buvo visai kitokios ir gulė 
kažkaip įstrižai, ant skardžių ir riedulių — jokio augalėlio, prieš akis — 
staigi ir pavojinga nuolyda. Iš visų pusių grioveliais tekėjo žemyn šaltinių 
vanduo, mes net praėjome pro nedidelį, stačių uolų supamą ežerėlį. Paga- 
liau ėmė rodytis pavienės eglės, paskui vis gausėjo maumedžių ir beržų, o 
tarp jų — ir pavienių kaimo trobelių: beje, jos buvo labai jau menkos, 
suręstos pačių gyventojų rankomis, dengtos didelėmis juodomis skiedro- 
mis, kurias, kad nenuneštų vėjas, laikė prislėgę akmenys. Nors iš pamatymo 
jos ir nekaip atrodė, kambariai, tiesa, ankštoki, nestokojo jaukumo; šilti ir 
sausi, švariai užlaikomi, jie gražiai derėjo prie malonios išvaizdos gyventojų, 
tarp kurių gan greitai pasijunti lyg senas pažįstamas. 

Mūsų palydovo, atrodo, čia jau laukė, net buvo dirsčiojama pro mažytę 
orlaidę, nes jis mėgdavo pasirodyti, jei niekas nesutrukdydavo, visuomet tą 
pačią savaitės dieną. Tuojau nupirko verpalus ir įteikė naujos medvilnės 
pundą, paskui greitai nusileidome žemyn, kur netoliese stovėjo dar keletas 
namų. Kai tik mus pamatydavo, tuoj subėgdavo sveikindami gyventojai, 
apspisdavo vaikai ir šokinėdavo iš džiaugsmo, gavę pyragaitį ar net paprastą 
bandelę. Pasitenkinimas visur buvo nemažas ir dar padidėjo, kai išryškėjo, 
jog ir Šv. Kristoforo lagamine esama tokių skanėstų, jog ir jis neabejingas 
vaikų dėkingumui; smagu jam buvo dar ir dėl to, kad jis, kaip ir jo bendra- 
keleivis, mokėjo gražiai bendrauti su jaunaisiais bičiuliais. 

Tuo tarpu seniai turėdavo paruošę ne vieną klausimą: kiekvienas norėjo 
žinoti apie karą, kuris, laimė, vyko labai toli, bet tokioms vietovėms, kaip ši, 
neką būtų buvęs pavojingesnis ir arčiau kariaujamas. Jie vis tiek džiaugėsi 
taika, nors rūpestį kėlė kitas gresiantis pavojus: aiškiai matėsi, jog mašinų 
šalyje vis gausėja ir jos grasina palikti jų darbščias rankas be darbo. Tačiau 
radosi ir visokių paguodos bei vilties teikiančių motyvų. 

Mūsų Žmogaus taip pat ne vienas prašė patarimo, kaip pasielgti vienu ar 
kitu gyvenimo atveju, jam reikėjo būti ne vien namų draugu, bet ir atlikti 
namų gydytojo pareigas, todėl visuomet nešiodavosi nuostabių lašiukų, 
miltelių ir tepalėlių. 

Eidamas iš vienų namų į kitus, aš naudojausi proga domėtis viskuo — tai 
senas mano pomėgis — ir smulkiai klausinėjau apie verpimo dalykus. At- 
kreipiau dėmesį į vaikus, kurie atidžiai ir rūpestingai kedeno medvilnės 
gumulėlius ir rankiojo iš jų sėklas, dėžučių nuolaužas ir kitas šiukšles; tą 
darbą jie vadino rankiava. Teiravausi, ar tai vien vaikų užsiėmimas, ir 
sužinojau, jog žiemos vakarais prie jo prisėda ir vyrai bei broliai. 

Savaime suprantama, kad po to mano akys nukrypo į energingas verpė- 
jas. Pluoštas paruošiamas taip: išrankiota arba išvalyta medvilnė lygiai 
išdėliojama ant tokių bruktuvių, Vokietijoje vadinamų šukomis, ir šukuoja- 
ma — šitaip išeina dulkės, o pluoštas suglostomas viena kryptimi; po to 
viskas nuimama, susukama grįžtėmis, ir parengimas verpti rateliu baigtas. 

Man parodė, koks skirtumas tarp kairiuoju ir dešiniuoju sukimu verptų 
siūlų — pirmieji esti paprastai plonesni ir dailesni; kad tokie išeitų, reikia 
ritę sukančią virvutę uždėti ant jos žiedo kryžmai, kaip parodyta pridedama- 
me brėžinyje (kurio čia, kaip ir visų kitų, negalime pateikti). 

Verpėja sėdi prie ratelio, bet ne per aukštai; vienos mina jį abiem kojom, 
tvirtai užkeltom viena ant antros,o kitos — tik dešiniąja, kairiąją parietusios 
po savim. Dešine ranka verpėja pasuka ratą ir, lygindama siūlą, abi rankas 
iškelia aukštai, kiek pasiekia, — taip ji atlieka gražius judesius: gracingai 
pasisukdama į šoną, patraukliai išryškina liemens lieknumą, kurį puikiai 

pabrėžia alkūnių apvalumas. Visa laikysena, būdinga šiam verpimo būdui, 
turi tiek neregėto žavesio, kad mūsų dailiosioms damoms nėra ko baimintis 
jį prarasti, jei retsykiais, užuot skambinusios gitara, atsisėstų prie ratelių. 

Tokioj aplinkoj mane užplūdo savotiški, dar nepatirti jausmai; ratelių 
šnarėjimas turi savo kalbą; merginos verpdamos gieda psalmes, kai kada, 
nors ir retai, užtraukia ir šiaip dainų. 

Iš palubėj kabančių narvelių savo čiulbesius įterpia dagilių porelės, ir 
vargu ar rasi kur turiningesnį gyvenimą negu troboje, kur tuo pačiu metu 
dirba kelios verpėjos. 

Vertingesni užką tik aprašytuosius rateliu verptus siūlus yra vadinamieji 
tūteliniai siūlai: jiems imama geriausia medvilnė, kurios pluoštas pats 
ilgiausias. Jeigu ji gerai išrankiota, tai nebebrukama, o dedama ant šukų su 
papračiausiai eilėmis susmaigstytais dantimis ir šukuojama; paskui ilgiausią 
ir ploniausią pluoštą buku peiliu nuima šalin (tą veiksmą vadina išpjovimu), 
susuka grįžtėmis, sukiša į popierines tūtas ir pritvirtina prie verpstės. Iš 
tokios tūtos tada ta verpste ir verpiama rankomis, todėl šis būdas gavo 
„verpimo iš tūtos“ pavadinimą, o taip suverpti siūlai vadinami tūtsiūliais. 

Sį darbą dirba tik ramios, mokančios susikaupti moterys; jos atrodo 
švelnesnės už tas, kurios suka ratelį, ir jei prie ratelio sėdėti geriausiai tinka 
aukštoms ir lieknoms moterims, tai rankinis verpimas labiausiai puošia 
santūrias, švelnias būtybes. Tokių skirtingų charakterių ir skirtingą darbą 
dirbančių verpėjų vienoje troboje mačiau daug kartų ir kiekvienąsyk nebe- 
žinodavau, ar man žiūrėti į jų triūsą, ar į jas pačias. 

Būčiau neteisus sakydamas, kad tos kalnų gyventojos, apsilankius to- 
kiems retiems svečiams, nesistengė būti mielos ir patrauklios. Ypač joms 
patiko, kad aš taip smulkiai visko klausinėjau, užsirašinėjau jų aiškinimus, 
piešiau jų darbo įnagius ir paprastus mechanizmus, net vienu kitu brūkšte- 
lėjimu vaizdavau jų grakščias rankas ir kitų kūno dalių padėtį (kaip galima 
būtų pasižiūrėti piešinyje, jei jis būtų čia pridėtas). Atėjus vakarui man 
parodė atliktą darbą: pilnutėles verpstes ir rites sudėjo į specialias dėžutes 
ir visa, kas per dieną nuveikta, rūpestingai paslėpė. Po šio etapo darbas buvo 
tęsiamas: dabar pradėjo siūlus lenkti ir daug atviriau rodyti ir patį įrenginį, 
ir kaip tatai daroma, o aš viską kruopščiai užsirašinėjau. 

Lanktis susideda iš rato ir rodyklės — kiekvienas rato apsisukimas 
truputį kilsteli spyruoklę, kuri nušoka, kai tik ant lankto atsiranda šimtoji 
vija. Tūkstantis vijų sudaro giją, pagal jos svorį apskaičiuojamas siūlų storis. 

Dešininio sukimo siūlų vienam svarui reikia maždaug dvidešimt pen- 
kių — trisdešimt gijų, kairinio sukimo — nuo šešiasdešimties iki aštuonias- 
dešimties gijų, kai kada net devyniasdešimt. Vienas lankčio vijos ilgis — 
apytikriai septyni uolekties ketvirčiai ar truputėlis daugiau; viena liekna 

darbšti verpėja įtikinėjo, kad per dieną ji rateliu suverpianti keturias — pen- 
kias gijas, tai sudaro penkis tūkstančius vijų arba nuo aštuonių iki devynių 
tūkstančių uolekčių, ji siūlė kirsti lažybų, jeigu mes pasiliktume dar vieną 
dienelę. 

Kita verpėja, rami ir kukli, kuri verpė ne rateliu, o rankomis, vis neatlyžo 
įrodinėjus, kad iš svaro medvilnės ji padaranti šimtą dvidešimt gijų, žinoma, 
per atitinkamą laiką. (Verpimas iš tūtos yra kur kas lėtesnis negu rateliu, 
todėl už jį daugiau ir moka. Rateliu suverpiama, ko gero, dvigubai daugiau.) 
Ką tik ji buvo ant lankčio prisukusi reikiamą normą ir parodė, kaip porą 
kartų permetamas ir užrišamas siūlo galas; paskui ji nuėmė giją, susuko ją 
taip, kad pati susivijo, perkišo jos vieną galą per kitą ir su kūdikišku 
pasitenkinimu pateikė man patyrusios verpėjos baigtą darbą. 

Kadangi čia nebebuvo į ką žiūrėti, tai atsistojo motina ir sakydama, kad 
jei ponaitis taip jau viską nori matyti, ji parodysianti jam, kaip audžiama 
sausuoju būdu. Sėsdamasi į stakles, ji irgi nuoširdžiai aiškino, jog šiuo būdu 
tik jie teaudžią, nes tas būdas tinkąs vien šiurkščiam kartūnui: čia ataudai 
dedami sausi ir primušami nelabai stipriai; paskui ji atnešė pažiūrėti tokios 
sausai austos drobės — audinys labai lygus, be juostų ir kvadratų ar šiaip 
kokių rievelių, plotis — tik penkių, penkių su puse uolekties ketvirčių. 

Mėnulis ryškiai švietė dangaus skliaute, ir mūsų siūlanešys reikalavo 
keliauti toliau, nes jam visur reikią suspėti laiku, atvykti įprastą dieną ir 
valandą; pėsčiųjų takai čia esą geri ir puikiai matomi, ypač kai šviečia toks 
nakties žibintas. Mes savo ruožtu pagyvinome atsisveikinimą, dovanodami 
šilko kaspinų ir skarelių, kurių Šv. Kristoforas turėjo įsidėjęs nemažą ryšelį; 
dovaną įteikėme motinai, kad ji paskui padalytų kitiems. 


Antradienis, 26-0sio0s rytas 


Kelionė tokią puikią naktį buvo nepaprastai maloni, mes pasiekėme 
vietovę, kur stovėjo šiek tiek daugiau trobu, galima buvo manyti, kad tai 
kaimas; ne per toliausiai ant plikos kalvos matėsi koplyčia, ir mes pradėjome 
jaustis nebe tokie vieniši. Praėjome pro keletą aptvarų, kurie nerodė čia 
esant sodų, bet vis dėlto tai buvo nedidelės, kruopščiai prižiūrimos pievutės. 

Atvykome į sritį, kur šalia verpimo rimtai verčiamasi audimo amatu. 

Vakarykštė kelionė, užsitęsusi iki vėlyvos nakties, išsekino mūsų žvalias, 
jaunatviškas jėgas; siūlų supirkėjas įlindo į vieną ūkinį pastatą ir užsiropštė 
ant šieno, aš norėjau lipti iš paskos, bet Sv. Kristofas įbruko man savo 
neštuvą ir išėjo pro duris. Žinodamas jo ketinimą, jam netrukdžiau. 

Pats pirmasis kitos dienos įvykis buvo tas, kad subėgo visa šeima, o 
vaikams buvo griežčiausiai prisakyta net nosies per duris nekišti, nes ne- 
toliese pasirodęs baisus lokys ar kažkoks kitas babaužis: visą naktį nuo 

koplyčios sklidęs toks staugimas ir urzgimas, jog uolos ir namai drebėję, o 
mums patarė, kai leisimės į savo ilgą kelionę, būti atsargiems. Kiek įmany- 
dami stengėmės tuos geraširdžius žmones nuraminti, bet tokiam užkampy 
ne taip lengvai su jais susitarsi. 

Siūlų supirkėjas mums pasiūlė lukterėti — jis kuo greičiau sutvarkysiąs 
savo reikalus ir netrukus grįšiąs: juk šiandien prieš akis ilgas varginantis 
kelias, leistis į slėnį buvęs tik pasivaikščiojimas, dabar turėsim gerokai 
paplušėti, kol perkopsim išsikišusį kalnagūbrį. Todėl nusprendžiau kuo 
naudingiau praleisti laiką ir paprašiau mūsų mielų šeimininkų parodyti ir 
paaiškinti, kaip jie audžia. 

Tai buvo pagyvenę žmonės, kuriems, jau Žžilo plauko sulaukus, Dievulis 
buvo padovanojęs du ar tris vaikučius. Visoje jų aplinkoje, darbuose ir 
kalboje gan greit pastebėjau dievobaimingumą ir kažkokį nuojautos kupiną 
nerimastingumą. Aš pataikiau ateiti kaip tik tuo metu, kai siūlai jau buvo 
suverpti ir pradėta ruoštis austi, ir, kadangi niekas daugiau mano dėmesio 
nebepatraukė, paprašiau viską, kaip kas bus daroma, diktuoti tiesiai į 
sąsiuvinį. 

Pirmasis darbas, siūlų standinimas, buvo atliktas jau vakar. Siūlai sustan- 
dėja ir sutvirtėja, kai pavirinami vandeny, kur įdėta truputis krakmolo ir 
staliaus klijų. Per naktį gijos išdžiūvo, ir dabar buvo rengiamasi jas vyti — 
nuo lankčio ant tuščiavidurių ričių. Šį nesunkų darbą dirbo prie krosnies 
sėdintis senelis, o šalia stovįs anūkėlis visaip stengėsi pasukti vytuvo ratą. 
Tuo tarpu tėvas sumaustė rites ant vertikalių storos vielos virpstų, kyšančių 
iš lentelių, kurios buvo skersai pritvirtintos prie medinių rėmelių taip, kad 
jos galėjo suktis apie savo ašį, duodamos laisvai vyniotis siūlui. Ritės su 
storesniais ir plonesniais siūlais išdėstomos pagal tai, koks turės būti audi- 
nio raštas arba, tiksliau sakant, kiek ir kokių numatoma juostų. Specialus 
įtaisinys (britlis), primenantis sistrą, turi iš abiejų pusių skylutes, per kurias 
perverti siūlai, dėdama apmatus, audėja laiko jį kairėj rankoj, o siūlus suima 
dešine ir tempia juos ant mestuvų. Vienas traukimas iš viršaus žemyn ir atgal 
vadinamas metiniu. Kiek metinių reikės, priklauso nuo audinio storio ir 
pločio. Ilgis būna šešiasdešimt keturios arba tik trisdešimt dvi uolektys. 
Kiekvieno metinio pradžioje kairės rankos pirštais uždedami vienas ar du 
siūlai iš viršaus ir tiek pat iš apačios, tai vadinama skiemeniu, šitaip sukry- 
žiuoti siūlai užmaunami ant mestuvų viršuje įkaltų dviejų vinių. Taip 
daroma, kad audėja galėtų išsaugoti reikiamą siūlų išsidėstymo tvarką. 
Baigus mesti, kiekvienas metinys perrišamas ir tuo būdu atskiriamas vienas 
nuo kito — kad nesusipainiotų; paskui praskiestu vario žaliuoju dažu ant 
paskutiniojo metinio sužymimi kartai — kad audėja žinotų, koks buvo 
plotis; pagaliau viskas nuimama ir susukama į didžiulį kamuolį, vadinamą 
metmenimis. 

Iškeliavę dar gerokai prieš aušrą, gėrėjomės nuostabia mėnulio pilnati- 
mi. Emus švisti ir kilti saulutei, prieš mūsų akis vėrėsi labiau gyvenamos ir 
daugiau dirbamos žemės turinčios vietovės. Kol tebesileidome žemyn ir 
reikėdavo pereiti kokį upokšnį, aptikdavome arba vien išdėliotus akmenis, 
arba siaurą lieptą su ranktūriu tik iš vienos pusės, o čia vis platėjančios upės 
krantus jungė jau akmens tiltai, laukinė gamta po truputį įgavo malonesnių 
bruožų, puikiai nuteikiančių kiekvieną keliauninką. 

Iš anapus kalno, priklausiusio šitam nuotėkiui, pasirodė link mūsų 
žingsniuojantis lieknas juodais garbanotais plaukais vyriškis ir jau iš tolo, 
kaip žmogus, kuris turi geras akis ir tvirtą balsą, ėmė garsiai sveikinti: 

— Garbė Dievui Tėvui, kūmai siūlanešy! 

Šis, palaukęs, kol anas prieis arčiau, irgi šūktelėjo, gerokai nustebęs: 

— Per amžius amen, kūmai staklininke! Iš kur taip keliauji? Koks 
netikėtas susitikimas! 

Juodgalvis, būdamas jau čia pat, atsakė: 

— Bus koks antras mėnuo, kaip bastausi po kalnus, taisydamas visiems 
geriems žmonėms jų įnagius ir stakles, kad jie vėl galėtų sau ramiai darbuotis. 

Dabar, atsigręždamas į mane, siūlų supirkėjas tarė: 

— Kadangi jūs, jaunasis pone, taip be galo domitės čionykščiu verslu ir 
taip nuoširdžiai juo rūpinatės, galiu pasakyti, kad šis žmogus ateina pačiu 
tinkamiausiu laiku: šiom dienom vis galvojau sau, kaip jis jums praverstų; jis 
būtų jums viską nepalyginamai geriau paaiškinęs negu tos mergužėlės, nors 
jos ir buvo kupinos geriausių norų, jis yra savo dalyko meistras ir sugeba 
viską, kas susiję su verpimu ir audimu, kuo puikiausiai nupasakoti, padaryti, 
gauti, pataisyti — geriau net norėti nereikia. 

Aš ėmiau su juo kalbėtis, papasakojau, ką per tas dienas spėjau sužinoti, 
paprašiau šį bei tą paaiškinti ir suvokiau, jog tai labai supratingas, savotiškai 
išsilavinęs ir nuostabiai savo darbą išmanantis žmogus. Taip pat paminėjau 
jam, kad vakar jau mačiau, kaip audeklas metamas. Tas apsidžiaugęs sušuko: 

— Ateinu tarsi kviestas, pačiu laiku! Tokiam gerbiamam ir mielam 
ponui išklosiu viską, kas būtina žinoti apie patį seniausią ir įstabiausią meną, 
kuris pirmiausia ir atskyrė žmogų nuo gyvulio. Šiandien kaip tik pateksim 
pas labai malonius ir puikius audėjus, ir aš būsiu ne aš, jei kaipmat nepada- 
rysiu iš jūsų tokio pat specialisto, kaip ir aš pats. 

Padėkojau jam draugiškai ir, pasikalbėję dar apie šį bei tą, sustoję 
trumpam poilsio ir papusryčiavę, atvykome į vietovę, kur šalia ir virš vienas 
kito spietėsi grupė namų, tik čia jie buvo daug geresni. Staklininkas parodė 
as į gražiausią iš jų. Susitarėme, kad pirmieji įeis siūlų supirkėjas, aš ir 

v. Kristoforas; vos spėjus pasisveikinti, pridūrus dar keletą juokelių, įlindo 

iš paskos meistras; aiškiai matėsi, kad jo pasirodymas buvo kiek netikėtas ir 
sukėlė šeimoje džiaugsmą. Jį iškart apstojo tėvas, motina, dukterys ir 
vaikučiai, sėdinčios audimo staklėse dailios merginos rankoje sustingo 
šaudyklė, turėjusi tą akimirką praskrieti pro metmenų žiotis, ir pakojos taip 
pat ji nebenuspaudė, bet atsistojo ir iš lėto droviai priėjo paskutinė, norėda- 
ma paduoti jam ranką. Netrukus abu, supirkėjas ir staklininkas, juokaudami 
ir šnekomis vėl atgavo tas teises, kurios priklauso seniems šeimos bičiu- 
liams; dar valandėlę taip pasismaginus, šaunusis vyriškis tarė man: 

— Jūs, mano drauguži, nekreipkit per daug dėmesio į šį pasimatymo 
džiaugsmą; mes dar tiek ir tiek prisiplepėsim, ojums reikės jau rytoj keliauti. 
Atskleiskim šiam ponui savo meno paslaptis. Kaip standinami siūlai ir 
apmetamas audeklas, jis jau žino, tad parodykim jam ir visa kita; tos 
merginos tenai, tikiuosi, man padės. Matau, prie anų staklių ant veleno 
vyniojami metmenys. 

"Tas darbas priklausė jaunesniajai merginai, prie kurios mes ir priėjome. 
O vyresnioji atsisėdo į stakles ir ramiai, malonia veido išraiška žiūrėjo, kaip 
ji spėriai dirba. 

Dabar aš įdėmiai stebėjau visus vyniojimo veiksmus. Metmenų siūlus 
leidžia anksčiau numatyta tvarka per tokias dideles šukas, kurių plotis toks 
pats, kaip ir veleno, ant kurio vyniojama; velene yra išpjautas griovelis 
apvaliai lazdelei, kurią perkiša per metmenuų galą ir jame įtvirtina. Po 
staklėmis atsisėda kas nors iš vaikų — berniukas ar mergaitė — ir laiko 
įtempęs giją, o audėja stipriais judesiais svirtimi suka veleną ir žiūri, kad 
siūlai gultų reikiama tvarka. Baigus vynioti, per metmenis perkiša vieną 
apvalią ir dvi plokščias karteles — kad siūlai laikytųsi, po to prasideda 
metmenų pertvarkymas. 

Ant audeklo veleno būna dar likę apie ketvirtis uolekties senojo audek- 
lo, o nuo šio — kokie trys ketvirčiai uolekties siūlų, einančių per skietą ir 
nytis. Prie šitų siūlų audėja kruopščiai pritvirtina naujuosius metmenis — 
siūlas paskui siūlą — ir viską iš karto pertraukia per nytis ir skietą taip, kad 
naujieji siūlai pasiektų tuščią priekinį veleną, nutrūkusius siūlus vėl sumez- 
ga, ataudus suveja ant mažų šeivų, įdedamų i šaudyklę — ir pasiruošta dar 
vienam darbui — apmatų glitinimui. 

Ima šepečius, pamirko juos glite, padarytame iš gyvulio poodžio kaišenų, 
ir kiaurai sušlapina metmenis nuo vieno staklių galo iki kito, paskui ištrau- 
kia pirma perkištąsias karteles, laikiusias siūlus, gražiai juos sutvarko ir tol 
vėduoja pririštu prie lazdos paukščio sparnu, kol jie išdžiūsta; dabar galima 
pradėti austi arba kiek padirbėjus tą darbą tęsti, kol vėl reikės glitinti. 

Ploną musliną audžia drėgnais siūlais: ataudams skirtą giją merkia į glitą, 
šlapius siūlus veja ant šeivų ir iškart sunaudoja, dėl to audinys lygiau 
sumušamas ir išeina vienodesnis. 

Ketvirtadienis, rugsėjo 18-oji 


Man rodėsi, kad visa tokios audyklos atmosfera dvelkia savotišku užimtu- 
mu,sunkiai žodžiais nusakomu gyvumu, namų jaukumu, taikingumu: braškėjo 
keletas staklių, sukosi verpimo rateliai ir šeivatrynės, prie krosnies sėdėjo seniai 
su į svečius atėjusiais kaimynais ar pažįstamais ir maloniai kalbėjosi. Protar- 
piais pasigirsdavo kokia nors dainuojama melodija, dažniausiai tai būdavo 
Ambrozijaus Lobvaserio“' keturbalsės psalmės, retsykiais suskambėdavo ir 
viena kita pasaulietinė daina; suklegėdavo ir linksmas skardus merginų juokas, 
kai pusbrolis Jakobas papasakodavo ką nors sąmojinga. 

Sparti ir darbšti audėja gali per savaitę išausti, jei kas jai padeda, ne itin 
plono muslino apie trisdešimt dvi uolektis, bet tai pasitaiko labai retai; 
kadangi namuose netrūksta visokių kitokių darbų, tokiam gabalui padaryti 
šiaip jau reikia dviejų savaičių. 

Audinio dailumas priklauso nuo to,arvienodai nuspaudžiamos pakojos, 
ar lygiai primušamas skietas, ir dar nuo to, ar ataudai imami drėgni ar sausi. 
Daug reikšmės turi apmatų įtempimas, svarbu, kad jie būtų įtempti lygiai ir 
vienodai, dėl to plonų medvilnės drobių audėja kabina ant priekinio veleno 
vinies sunkų akmenį. Jei dirbant audeklas yra stipriai įtemptas, tai jis 
gerokai pailgėja: trisdešimt dviem uolektims apie tris ketvirčius uolekties, 
šešiasdešimt keturioms — maždaug pusantros uolekties; šis perteklius 
priklauso audėjai ir už jį moka atskirai, arba ji pasilieka jį sau — kaklaska- 
rėms, priejuostėms ar dar kam nors. 


Giedrią ir švelnią mėnesienos naktį, kokios būna tik kalnuose, visa 
šeima, susėdusi kieme, gyvai šnekučiavosi su svečiais, o Lenardas rymojo 
paskendęs mintyse. Jau bežiūrinėdamas, kaip veikia staklės ir darbuojasi 
audėjos, jis vėl prisiminė savo bičiulio Vilhelmo laišką, kurį tas buvo jam 
parašęs, norėdamas nuraminti save. Žodžiai, kuriuos taip dažnai skaitė, 
eilutės, į kurias ne kartą žiūrėjo, vėl iškilo prieš akis. Ir lygiai taip, kaip 
mėgstama melodija nejučiomis ima tyliai skambėti ausyse, taip dabar anas 
švelnus aprašymas atgaivino tai, kas paprastai vyksta ramioje, tik sau pri- 
klausančioje sieloje: 

„Dievobaiminga namų aplinka, nuolat palaikoma darbštumo ir tvarkos, 
nei pernelyg varžoma, nei per daug laisva, kur puikiai suderintos pareigos su 
gebėjimu irjėgomis. Tąsielą gaubia, aplink ją teka, juda ir kruta rankų darbu 
užimti žmonės — pačia tikriausia ir pirmine tų žodžių prasme; Čia esama 
visko — ribotumo ir polėkio, apdairumo ir santūrumo, nekalto naivumo ir 
aistringos veiklos“. 

Bet šį kartą tas prisiminimas labiau jaudino negu guodė. „Kaip šitas 
trumputis, bendro pobūdžio aprašymas, — kalbėjo jis sau, — nuostabiai 

atitinka viską, ką čia matau ir jaučiu! Ar čia ne tas pats: taika, dievobaimin- 
gumas, nenutrūkstama veikla? Tik vienas dalykas man ne visai aiškus — 
polėkis, jo mastas. Siela čia irgi stimuliuoja panašų judėjimą, tik didesnį, 
geresnį; ji čia taip pat jaučiasi patogiai, gal net patogiau, į gyvenimą žvelgia 
linksmiau ir laisviau“. 

Pagyvėjęs, vis aistringesnis aplinkinių pokalbis nutraukė Lenardo ap- 
mąstymus ir šis, atkreipęs dėmesį į tai, kas šnekama, pajuto, jog galutinai 
subrendo mintis, kuri pastarosiomis valandomis jam vis nėjo iš galvos: ar 
negalėtų šitas darbininkas, mokantis taip meistriškai naudotis įrankiais ir 
tvarkyti stakles, pasidaryti mūsų Draugijai vienu iš naudingiausių žmonių? 
Lenardas ėmė galvoti apie tai ir apie visus šio nagingo darbštuolio sugebė- 
jimus, taip ryškiai kritusius jam į akis. Todėl jis nukreipė pokalbį pageidau- 
jamalinkme ir pasiteiravo — pusiau juokaudamas, pusiau rimtai, užtat labai 
tiesiai — ar tas nenorėtų stoti į vieną rimtą draugiją ir pamėginti persikelti 
gyventi į užjūrį? 

Meistras atsisakė, irgi nuotaikingai tikindamas, kad ir čia jam nieko 
netrūkstą, 0 ateity — dar geriau būsią, tose vietose jis gimęs, prie jų 
pripratęs, visi pažįsta, visi maloniai priima. Apskritai tų slėnių žmonės 
nelinkę niekur keltis: jokios bėdos jiems negresia, o kalnai savo Žmonių 
lengvai nepaleidžia. 

— Todėl aš ir stebiuosi sklindančiomis kalbomis, — tarė siūlų supirkė- 
jas, - kad ponia Zuzana ištekanti už savo prekybinių reikalų tvarkytojo, 
išparduodanti turtą ir, susižėrusi gražaus pinigėlio, išvykstanti užjūrin. 

Dar paklausinėjęs bičiulis sužinojo, kad ji esanti jauna našlė, varanti 
plačią prekybą vietinių amatų dirbiniais ir gyvenanti pasiturinčiai; tuo 
galėsiąs keliautojas rytoj ir pats įsitikinti, nes, eidami šituo keliu, mes gan 
greit pasieksią jos namus. 

— Aš jau ne kartą girdėjau minint jos pavardę, — atsiliepė Lenardas. — 
Sako, jos veikla ir labdaringumas padeda gyventi visam slėniui, tik aš vis 
pamiršdavau apie ją daugiau pasidomėti. 

— Einam miegoti, - pakvietė siūlų supirkėjas. — Rytoj norėsim anks- 
čiau keltis; diena, atrodo, bus giedra. 


Čia rankraštis baigėsi, o kai Vilhelmas paprašė tęsinio, jam buvo atsaky- 
ta, jog šiuo metu draugai jo neturį. Jis esąs, — aiškino jam, — išsiųstas 
Makarijai, kad jinai su jai būdinga nuovoka ir meile išnarpliotų kai kurias 
ten pasitaikančias painybes ir pašalintų įtartinas sąsajas. Mūsų draugas 
turėjo susitaikyti su mintimi, kad tęsinio nebus; reikėjo nusiteikti praleisti 
vakarą draugiškoj kompanijoj linksmai šnekučiuojant ir čia rasti pasitenki- 
nimą. 

Kai pavakary draugai buvo susėdę lapinėj, iš kurios matėsi tolimos 
apylinkės, ant slenksčio išdygo stotinga figūra, mūsų bičiulis iš karto atpa- 
žino ją esant tą patį barzdaskutį, su kuriuo turėjo reikalų rytą. Atsakydamas 
į šio vyriškio žemą, nebylų nusilenkimą, Lenardas tarė: 

— Jūs ateinat, kaip visuomet, pačiu laiku ir nedelsdamas pradžiuginsit 
mus savo talentu. Galiu jums kai ką papasakoti, — kalbėjo jis, atsigrįždamas 
į Vilhelmą, — apie Draugiją, kurios — tebus leista pasigirti — esu koordina- 
torius. Į mūsų būrį patenka tik tas, kas turi vienokių ar kitokių sugebėjimų, 
naudingų ar malonių kiekvienam sambūriui. Šitas žmogus yra puikus chi- 
rurgas, kuris sunkiais atvejais, kai reikia ryžto ir fizinės jėgos, pasirengęs 
kvalifikuotai asistuoti gydytojui. Koks anas barzdaskutys, jūs pats galit 
įvertinti. Dėl to jis mums ir reikalingas, ir visad laukiamas. Bet kadangi šios 
profesijos žmonės paprastai esi dideli ir įkyrūs plepiai, tai jis, siekdamas 
tobulėti, padarė vieną įžadą, — kaip ir kiekvienas, kuris nori gyventi tarp 
mūsų, privalo ko nors atsisakyti, kad turėtų daugiau laisvės kitiems daly- 
kams. Tad mūsų barzdaskutys liovėsi kalbėjęs, vengdamas šnekėti apie visa, 
kas įprasta, kas nereikšminga; užtat jis ištobulino kitą kalbos meną, kuris, 
tinkamai panaudotas, veikia žmogų maloniai, teikia jam išminties, — turiu 
galvoje gebėjimą pasakoti. 

Gyvenime jis yra daug visko matęs ir patyręs, plepėjęs apie tai, kur reikia 
ir kur nereikia, o dabar, priverstas laikyti liežuvį už dantų, viską kartoja 
mintyse ir daro ten tvarką. Čia dar prisideda vaizduotė, kuri buvusius įvykius 
nuspalvina gyvenimiškumu ir dinamizmu. Nepaprastai išradingai jis pasa- 
koja į teisybę panašias pasakas ir pasakiškas istorijas, kuriomis gan dažnai, 
tinkamu laiku, kai atrišu jam liežuvį, suteikia mums didžiulį malonumą; 
dabar leisiu jam prabilti, drauge pagirdamas, jog per tą nemažą laiką, kai jį 
pažįstu, jis dar niekad nėra kartojęs to paties. Tikiuosi, kad ir šį kartą mūsų 
brangaus svečio garbei jis pasistengs kaip reikiant. 

Raudonapsiausčio veidas tik nušvito, ir jis nedelsdamas pradėjo pasa- 
koti. 


NAUJOJI MELUZINA“š 


Didžiai gerbiami ponai! Kadangi žinau, jog jūs nelabai mėgstat ilgų 
įžanginių žodžių, todėl iš karto noriu pareikšti, kad šįsyk tikiuosi tikrai 
nepadaryti sau gėdos. Nors iki šiol daug kam yra tekę girdėti iš manęs visokių 
gyvenimiškų istorijų, sukėlusių begalinį klausytojų pasitenkinimą, šiandien, 
drįstu manyti, papasakosiu tokią, kurios nepalyginsi nė su viena iš pirmes- 

niųjų ir kuri, išgirsta jau prieš keletą metų, įsismelkusi man į atmintį ir 
neduoda ramybės; ko gero, ji turės dar ir tęsinį. Vargu ar yra kas nors į ją 
panašaus. 

Jau pačioj pradžioj norėčiau prisipažinti, jog man toli gražu ne visuomet 
sekėsi gyvenimą tvarkyti taip, kad galėčiau visai nesijaudinti dėl artimiau- 
sios ateities, net artimiausiųjų dienų. Jaunystėje nebuvau geras šeimininkas, 
todėl dažnai turėdavau visokių keblumų. Vieną sykį leidausi į kelionę, iš 
kurios tikėjausi pasipelnyti, bet užsimota buvo truputėlį per plačiai: išvykęs 
specialiai samdyta pašto karieta, paskui kiek laiko baladojęsis įprastiniu 
pašto ekipažu, galiausiai buvau priverstas grįžti pėsčiomis. 


Kadangi jaučiausi ne iš kelmo spirtas, nuo seno laikiausi tokio įpročio: 
atvykęs į nakvynės namus, tuoj susirasdavau šeimininkę ar šiaip virėją ir 
imdavau apie ją suktis, dėl to dažniausiai sumažėdavo mano sąskaita. 

Kartą pavakariais, įžengdamas į vieno nedidelio miestelio pašto viešbutį 
ir jau ketindamas pasielgti sau įprastu būdu, išgirdau, kaip iš paskos prie 
durų pridardėjo puiki, keturiais arkliais pakinkyta dvivietė karieta. Atsigrį- 
žęs išvydau damą, atvažiavusią vienui vieną — be kambarinės, be tarnų. Aš 
kaipmat prišokau, atidariau dureles ir paklausiau, ką ponia teiktųsi įsakyti. 
Kai ji lipo iš karietos, į akis krito jos daili figūra, bet malonus veidelis, 
atidžiau įsižiūrėjus, atrodė truputį paženklintas liūdesio. Aš dar kartą 
paklausiau, ar negalėčiau jai kuo padėti. 

— Taip, žinoma, — atsakė ji, — jei malonėtumėt atsargiai iškelti aną 
dėžutę nuo sėdynės ir užnešti ją į viršų, bet labai prašau laikyti ją tiesiai, 
nejudinti ir nevartyti. 

Aš paėmiau dėžutę kuo atsargiau, ji užtrenkė dureles, ir mes užlipome 
laiptais aukštyn; tarnams ji pasakė, kad šiąnakt čia nakvosianti. 

Kambaryje buvome dviese; dėžutę liepė padėti ant stalo, stovėjusio prie 
sienos; iš kai kurių judesių pastebėjęs, kad ji nori likti viena, aš atsisveikin- 
damas pagarbiai, bet aistringai pabučiavau jai ranką. 

— Užsakykit vakarienę mums abiem, — paprašė ji. 

Galit įsivaizduoti, su kokiu pasitenkinimu aš atlikau šį pavedimą; apim- 
tas išdidumo, aš nė iš tolo nebežiūrėjau nei į šeimininkę, nei į tarnus. 
Nekantraudamas laukiau tos akimirkos, kada vėl galėsiu susitikti su ja. 
Stalas jau buvo padengtas, mes sėdėjome priešais vienas kitą; pirmą kartą po 
ilgesnio laiko aš mėgavausi gardžiu valgiu ir drauge tokiu patraukliu grožiu; 
man stačiai rodėsi, jog kiekvieną akimirką ji darėsi vis gražesnė ir gražesnė. 

Bendrauti su ja buvo malonu, bet to, kas susiję su prielankumu ir meile, 
ji stengėsi nepastebėti. Jau nurinko indus, o aš vis delsiau, vis mėginau kaip 
nors įgyti jos simpatijų, tačiau tai baigėsi šnipštu: mane kaustė kažkoks joje 

glūdintis didingumas, kuriam nepajėgiau atsispirti; taigi turėjau prieš savo 
valią gan anksti su ja atsisveikinti. 

Per naktį beveik nesudėjau akių, protarpiais kažką nerimastingai sapna- 
vęs, pakilau anksti ir pasiteiravau, ar dama neliepė kinkyti arklių; išgirdęs, 
kad ne, nuėjau į sodą ir, kai per langą išvydau ją apsirengusią, nuskubėjau 
tuoj į antrąjį aukštą. Pasitiko ji mane tokia pat graži, netgi dar gražesnė kaip 
vakar; staiga pajutau didžiulę trauką, kažkokį paiką įžūlumą ir sutrikimą; aš 
puoliau prie jos ir apglėbiau. 

— Tuangeliškoji, pavergiančioji būtybe! — sušukau aš. — Atleisk, bet aš 
kitaip negaliu! 

Kaip vijurkas išsprūdo ji man iš glėbio, net nespėjau pabučiuoti ją į 
skruostą. 

— Pasistenkit susivaldyti nuo tokių staigių aistros prasiveržimų, jei 
nenorit lengvabūdiškai prarasti savo laimę! Jinai visai netoli, bet pirma 
reikės išlaikyti kai kuriuos išbandymus. 

— Prašyk, angele, ko tik geidi! — kaipmatatsakiau. — Bet nevaryk manęs 
iš proto! 

Jinai šypsodamasi tarė: 

— Jei norite man tarnauti, tai išklausykite sąlygas. Atvykau čionai 
aplankyti draugės, pas kurią ketinu pabūti keletą dienų, bet geidaučiau, kad 
karieta ir dėžutė judėtų toliau. Ar nesiimtumėte šito dalyko? Jums nieko 
daugiau nereikės daryti, tik atsargiai įkelti ir iškelti iš karietos dėžutę, o kol 
jibus vežama, sėdėti ir saugoti ją. Atvažiavus į nakvynės namus, reikės ją dėti 
ant stalo atskirame kambaryje, kuriame jums nevalia nei gyventi, nei miego- 
ti. Kambarius visada rakinsite šiuo visrakčiu, tinkančiu bet kokiai spynai ir 
suteikiančiu jai tą nepaprastą savybę, kad jums nesant niekas nesugebės jos 
atrakinti. 

Aš žiūrėjau į ją, ir mane apėmė keistas jausmas; prižadėjau padaryti 
viską, jei turėsiu vilties ją vėl pamatyti ir jei šiąviltį ji patvirtins bučiniu. Jinai 
tai padarė, ir nuo tos akimirkos tapau jos belaisviu. Dabar ji liepė nueiti ir 
pasakyti, kad kinkytų arklius. Susitarėme dėl kelio, kuriuo turėsiu važiuoti, 
dėl vietų, kur reikės apsistoti ir kur aš jos lauksiu. Galiausiai ji įspraudė į 
rankas kapšą su aukso monetomis, o aš įsisiurbiau lūpomis į jos ranką. 
Atsisveikindama ji atrodė sujaudinta, ir aš nebesusivokiau, nei ką darau, nei 
ką turiu daryti. 

Kai grįžau, atlikęs pavedimą, jos kambario duris radau užrakintas. Tuoj 
pat išmėginau visraktį, ir bandymas kuo puikiausiai pavyko. Durys atsidarė, 
bet kambarys buvo tuščias, tik dėžutė tebestovėjo ant stalo, kur buvau ją 
padėjęs. 

Privažiavo karieta, dėžutę nunešiau atidžiai žemyn ir pasidėjau šalia 
savęs. Šeimininkė paklausė: 

— O kurgi dama? 

Kažkoks vaikas atsakė: 

— Jinai išėjo į miestą. 

Aš pamojau žmonėms ir, užrietęs nosį, išvažiavau iš tos vietos, kur vakar 
vėlai buvau atkulniavęs dulkėtais batais. Galit lengvai įsivaizduoti, kaip 
dabar, ilsėdamasis lyg karalius, vis galvojau apie šį nutikimą, skaičiavau 
pinigėlius, kūriau visokius planus, protarpiais užmesdamas akį į dėžutę. 
Dardėjau sau vis pirmyn, neišlipdamas nė vienoj mažesnėj stotelėj ir nesu- 
stodamas tol, kol pasiekiau gan didelį miestą, kurį ji buvo nurodžiusi. Jos 
įsakymus vykdžiau stropiai: dėžutę padėjau atskiram kambary, pastačiau 
šalia jos porą vaško žvakių, neuždegiau, — taip, kaip ji buvo liepusi. Tą 
kambarį užrakinau, pats įsitaisiau gretimame ir užsisakiau gerą vakarienę. 

Valandėlę praleidau, galvodamas apie ją, bet veikiai pasidarė nuobodu. 
Aš nebuvau pratęs gyventi vienas, todėl netrukus susiradau kompaniją pagal 
savo skonįsmuklėse ir kitoseviešose vietose. Dėl to mano pinigai ėmė tirpti, 
ir vieną gražų vakarą, kai, azarto pagautas, gerokai pralošiau, mano kapšas 
pasirodė esąs tuščias. Į savo kambarį grįžau kaip be galvos. Netekęs pasku- 
tinio skatiko, bet su turtingo žmogaus orumu laukdamas solidžios sąskaitos, 
nenutuokdamas, kada mano gražuolė vėl pasirodys ir ar iš viso ją kada nors 
beišvysiu, aš stačiai nebežinojau, ką daryti. Dvigubai daugiau ilgėjausi jos, 
visai nebetikėdamas, kad galėsiu gyventi be jos ir jos pinigų. 

Po vakarienės, kuri toli gražu nebuvo skani, nes šį kartą buvau priverstas 
valgyt ją, užsidaręs tarp keturių sienų, ėmiau zuiti po kambarį iš vieno galo 
į kitą, kalbėtis su savim, dėti save į šuns dienas, kol pagaliau kritau ant žemės, 
raudamasis nuo galvos plaukus ir absoliučiai nesivaldydamas. Staiga išgir- 
dau, kaip gretimam užrakintam kambary kažkas tyliai sušlamėjo ir netrukus 
pasibeldė į duris, kurias akylai saugojau. Greit pašokau, čiupau visraktį, bet 
sąvarinės durys atsidarė pačios, ir pamačiau, kaip anų degančių vaško žvakių 
šviesoje palengva artėja mano gražuolė. Krentu jai po kojom, bučiuoju jos 
suknią ir rankas; ji padeda man atsistoti, aš nedrįstu jos apkabinti, beveik 
nepakeliu akių; prisipažįstu jai nuoširdžiai ir gailėdamasis savo klaidą. 

— (Galima jums dovanoti, — sako ji, — bet savo laimės greit nematysite, 
kaip ir aš savosios. Jums teks vėl nukeliauti pasauly kelio galą, kol mudu 
pasimatysime. Štai jums pinigų, jų čia dar daugiau, — turėtų užtekti, jei nors 
kiek protingai tvarkysitės. Šį kartą bėdon jus įstūmė vynas ir kortos, o dabar 
saugokitės vyno ir moterų; iki malonaus pasimatymo. 

Ji žengė atgal per savo kambario slenkstį, ir abi durų pusės užsitrenkė,; aš 
baladojau, maldavau, bet ničnieko daugiau nebeišgirdau. Kai kitą rytą 
pareikalavau sąskaitos, kelneris šypsodamasis tarė: 

— Dabar žinom, kodėl jūs savo duris užsirakinėjat taip, kad ir pats 

nelabasis nesupras — jokiu raktu neatrakinsi. Manėm, kad turit daug pinigų 
ir brangenybių, o dabar matėm, koks lobis nulipo laiptais žemyn; šiaip ar 
taip, — jis vertas gerai saugoti. 

Aš nesiginčijau, užmokėjau sąskaitą ir nešinas dėžute įlipau į karietą. 
Vėl iškeliavau į pasaulį, tvirtai pasiryžęs laikytis savo paslaptingosios drau- 
gės įspėjimų. Bet vos atvykau į didelį miestą, veikiai susipažinau su nepapra- 
stai simpatingomis moterimis, nuo kurių niekaip nebegalėjau atsiplėšti. 
Atrodė, kad užsavo malonę jos nori nulupti nuo manęs devynis kailius, nes, 
neprisileisdamos arčiau, jos vertė mane daryti begalines išlaidas, o kadangi 
aš vis stengiausi tenkinti jų užgaidas, visai nebegalvojau apie savo kapšą ir 
tik be galo mokėjau ir leidau pinigus į dešinę ir į kairę. Bet kaip buvau 
nustebęs ir laimingas, kai po kelių savaičių pamačiau, jog kapšas nė kiek 
nesuplonėjo, o liko toks pat išsipūtęs ir pilnas, kaip ir pradžioje. Norėdamas 
geriau įsitikinti, ar jis tikrai turi šią puikią savybę, aš sėdausi skaičiuoti, 
tiksliai įsidėmėjau sumą ir vėl pradėjau su savo kompanija linksmai gyventi, 
kaip ir prieš tai. Kone kasdien — pasivažinėjimai ir iškylos laiveliais, šokiai, 
dainos ir kiti malonumai. Tačiau dabar nereikėjo būti perdėm akylam, kad 
pastebėtum, jog kapšas iš tikrųjų ėmė tuštėti, tarsi tuo savo prakeiktu 
skaičiavimu būčiau sudirbęs jo neišsemiamo maišo ypatybę. Tuo tarpu 
linksmybės ėjo kaip iš pypkės, trauktis man nebuvo kur, ir skambančiųjų 
greit nebeliko. Keikiau savo padėtį, burnojau ant savo draugės, kuri mane 
sugundė, pykau, kad ji nebesirodo, įniršęs atsisakiau visų pareigų jai ir 
nusprendžiau atidaryti dėžutę, tikėdamasis rasti joje kokios nors pagalbos. 
Vargiai ten galėjo būti pinigų, nes buvo per lengva, bet brangakmenių — 
kodėl gi ne, ir jie būtų labai pravertę. Jau ketinau savo sumanymą įvykdyti, 
bet atidėjau nakčiai — kad visą operaciją galėčiau atlikti ramiai, o dabar 
nuskubėjau į puotą, numatytą kaip tik šiuo laiku. Vėl viskas pakilo ir 
subangavo, vėl buvome stipriai įkaitę nuo vyno ir trimitų skardenimo, ir tada 
man nutiko nemalonus pokštas: valgant desertą pasirodė iš kelionės grįžęs 
vienas iš mano mylimiausios gražuolės ankstesniųjų draugų; įėjo sau, atsi- 
sėdo prie jos ir be didesnių ceremonijų pradėjo jai meilintis. Man tai 
nepatiko, kilo ginčas, paskui — kivirčas; susikibome į atlapus, ir mane 
stipriai apkultą ir leisgyvį parnešė namo. 

Chirurgas aprišo žaizdas ir išėjo, jau buvo po pusiaunakčio, mane slaugęs 
tarnas užsnūdo; tada atsidarė šoninio kambario durys, per slenkstį įžengė 
mano paslaptingoji draugė ir atsisėdo prie manęs ant lovos. Ji pasiteiravo, 
kaip jaučiuosi; aš nieko neatsakiau, nes buvau silpnas ir be nuotaikos. Ji 
kalbėjo toliau, mane labai užjausdama, ir ėmė mano smilkinius trinti 
kažkokiu balzamu; dėl to kaipmat pajutau grįžtant jėgas ir taip sustiprėjau, 
kad galėjau įširsti ir ją išbarti. Nesiskaitydamas su žodžiais, visą kaltę dėl 

savo nelaimės verčiau ant jos, ant aistros, kurią ji manyje sukėlė, ant jos 
pasirodymų ir dingimų, ant nuobodulio ir ilgesio, kuriuos išgyvenau. Kalbė- 
jau vis šiurkščiau ir įžūliau, tarsi būčiau kliedėjęs, kol galiausiai prisiekiau, 
kad jeigu ji tuoj pat netaps mano, nepriklausys šį kartą man ir nenorės su 
manim turėti reikalų, tai nėra prasmės toliau gyventi; reikalavau iš karto 
atsakyti — taip ar ne. Kaiji nesiryžo nieko greit paaiškinti, aš visai pamečiau 
savitvardą, nuplėšiau nuo savo žaizdų dvigubus ir trigubus tvarsčius, galuti- 
nai pasiryžęs nukraujuoti. Bet kaip nustebau pamatęs, kad visos žaizdos 
buvo išgijusios, visas kūnas — sveikut sveikutėlis, oO gražuolė — mano glėby. 

Nuo šiol mes buvome laimingiausia pora pasaulyje. Mes prašėme vienas 
kitą atleisti, patys gerai nežinodami už ką. Dabar ji prižadėjo toliau keliauti 
su manim, ir netrukus mes jau sėdėjome greta karietoj, pasidėję dėžutę 
priešais, kur buvo vieta trečiam keleiviui. Aš niekad apie dėžutę jai neužsi- 
miniau; ir dabar man neatėjo į galvą apie ją kalbėti, nors abu ją matėme ir, 
tarsi be žodžių susitarę, ja rūpinomės, priklausomai nuo aplinkybių, tik 
vienas dalykas visuomet priklausė man — įnešt dėžutę į karietą ir išnešt iš jos 
ir, kaip ir pirma, užrakinėti duris. 

Kol kapše buvo pinigų, aš vis mokėjau, o kai jie baigėsi, daviau jai 
suprasti, kad jis jau tuščias. 

— Menka bėda, — tarė ji, rodydama į porą kišenaičių, pritvirtintų karie- 
tos viršuje; aš buvau jas anksčiau pastebėjęs, bet jų man niekad neprireikė. 
Ji įkišo ranką į vieną iš jų ir ištraukė saują auksinių, iš kitos išėmė tiek pat 
sidabrinių, tuo parodydama, kad galime ir toliau leisti, kiek mums patinka. 
Taip mes keliavome iš miesto į miestą, iš vienos provincijos į kitą, laimingi 
ir patenkinti savimi ir visais sutiktaisiais, ir aš net minties neturėjau, kad ji 
galėtų vėl mane palikti, ypač nuo to laiko, kai pradėjo lauktis,o tai dar labiau 
kėlė mūsų nuotaiką ir stiprino mūsų meilę. Tačiau vieną rytą, deja, jos 
neberadau;, kadangi be jos sėdėti toje pačioje vietoje aš neįstengiau, vėl 
leidausi su savo dėžute kelionėn, išmėginau abiejų kišenių nepaprastą galią 
ir įsitikinau, jog ji dar neišnyko. 

Keliauti sekėsi kuo puikiausiai; nors iki šiol nesusimąsčiau, kodėl ir kaip 
čia viskas darosi, nes tikėjausi, jog šitie stebuklingi įvykiai savaime tęsis ir 
toliau, vis dėlto dabar radosi vienas dalykėlis, privertęs mane nustebti, 
susirūpinti ir net pabūgti. Mat, norėdamas kuo greičiau judėti pirmyn, 
buvau įpratęs dieną naktį nelipti iš vežimo, todėl dažnai važiuodavau 
tamsoje, o kai netyčia užgesdavo žibintai, tai mano karietoj galėjai nors 
pirštu durti į akį. Vieną tokią tamsią naktį užmigau, o kai praplėšiau 
blakstienas, išvydau karietos palubėj mažytį žiburėlį. Atidžiai įsižiūrėjęs, 
nustačiau, kad šviesa eina iš dėžutės, kuri, matyt, stojus karštiems ir sau- 
siems vasaros orams, perdžiūvo ir įskilo. Vėl atgijo mano mintys apie 

brangakmenius, aš spėjau, kad joje yra, ko gero, karbunkulas, ir norėjau tuo 
įsitikinti savo akimis. Aš pasislinkau kiek galima arčiau ir įsitaisiau taip, kad 
akis būtų lygiai ties plyšiu. Ir kaip nustebau, kai išvydau daugybės žvakių 
apšviestą, skoningai įrengtą, brangiais baldais apstatytą kambarį; jaučiausi, 
tarsi žvelgčiau per skylę lubų skliaute į karaliaus rūmų menę. Tiesa, mačiau 
tiktai dalį patalpos, bet iš jos galėjau spręsti, kaip apskritai ten atrodo. Iš 
traškėjimo supratau, kad degė židinys, šalia kurio stovėjo krėslas. Sulaikęs 
kvapą stebėjau, kas bus toliau. Iš kito kambario galo prie židinio priėjo 
moteriškė su knyga rankose; iš karto atpažinau savo mylimąją, nors ji buvo 
pasidariusi mažut mažutėlė. Gražuolė atsisėdo prie židinio, rengdamasi 
skaityti, bet pirma puošniu žarstekliu patvarkė ugnį; ir tada aš aiškiai 
mačiau, kad toji mano mieliausioji mažytė būtybė taip pat laukiasi. Tačiau 
dabar aš turėjau truputį pajudėti iš nepatogios padėties, ir kai už kelių 
akimirkų vėl pažvelgiau į vidų, norėdamas įsitikinti, ar nesapnuoju, šviesa 
dingo, ir aš spoksojau į tuščią tamsą. 

Nesunku suprasti, kaip nustebau, stačiai išsigandau. Tūkstančius minčių 
sukėlė man šitas atradimas, bet iš tikrųjų nieko negalėjau galvoti. Tad greit 
užsnūdau, o kai pabudau, man rodėsi, jog viskas buvo tik sapnas; pasijutau 
nuo savo gražuolės šiek tiek atšalęs, ir nors dėžutę dar atsargiau nešiojau, 
nebegalėjau pasakyti, ar jos pasirodymo normalaus dydžio žmogumi aš 
turėčiau norėti ar bijoti. 

Prabėgo kiek laiko, ir vieną vakarą iš tikrųjų įeina mano gražuolė balta 
suknia; kadangi kambaryje buvo prietema, atėjusioji man pasirodė aukštes- 
nė, negu buvau pratęs ją matyti, ir aš prisiminiau kažkur girdėjęs, jog visos 
undinės ir požemio dvasios temstant gerokai paaukštėja. Ji, kaip visados, 
puolė man į glėbį, bet aš nebegalėjau jos labai nuoširdžiai prisispausti prie 
savo abejonių draskomos krūtinės. 

— Mielasai, — tarėji, — iš to, kaip mane sutinki, jaučiu, kad yra tai, ką aš, 
deja, jau žinau. Per tą laiką, kai nebuvau, tu mane matei; tu dabar Žinai apie 
būseną, kurion tarpais patenku,; dėl to tavo ir mano meilei iškilo didžiausias 
pavojus, sakyčiau, atėjo jai galas. Aš turiu tave palikti ir nežinau, ar kada 
bepasimatysim. 

Jos artumas, jos patraukli kalbėsena beveik visai išdildė iš atminties aną 
reginį, kuris iki šiol ir taip tik į sapną tebuvo panašus. Aš apsikabinau ją tuoj 
pat, įtikinėjau, kaip karštai ją myliu, įrodinėjau, kad esu nekaltas, papasako- 
jau, jog aną dalyką pastebėjau visai atsitiktinai, vienu žodžiu, dariau, ką tik 
įmanydamas, ir man pasirodė, kad ji nevien pati nurimo, bet ir mane mėgino 
raminti. 

— Paklausk savo širdies, — patarė ji, — ar toji žinia nepakenkė tavo 
meilei, ar tu galėsi pamiršti, jog būnu šalia tavęs dviem pavidalais, ar mano 
sumažėjimai nepavers niekais tavo prielankumo? 

Aš pasižiūrėjau į ją — ir ji man pasirodė dar dailesnė nei kada nors 
anksčiau; ėmiau galvoti: „Ar čia jau tokia didelė nelaimė turėti moterį, 
retkarčiais pavirstančią nykštuke, kurią gali sau nešiotis dėžutėje? Ar nebū- 
tų kur kas blogiau, jei ji pavirstų milžine ir savo vyrą įgrūstų į dėžutę?“ Man 
grįžo gera nuotaika. Už nieką pasauly nebūčiau jos atidavęs. 

— Sirdele mano, — atsakiau jai, — likime tokie, kokie buvome iki šiol. Ar 
galime norėti ko nors įstabesnio! Jauskis, kaip tau patogu, o aš prižadu 
dėžutę nešioti dar atidžiau. Argi turėtų tas simpatingas vaizdelis, kurį pirmą 
kartą mačiau gyvenime, padaryti man blogą įspūdį? Kokie laimingi būtų 
įsimylėjėliai, jeigu jie galėtų turėti tokį miniatiūrinį mylimosios paveikslėlį! 
Juk galiausiai tai ir buvo ne kas kita, kaip vien toksai paveikslėlis, mažytis 
pokštelis. Tu tikrini mane ir nori paerzinti, bet pamatysi, kaip aš moku 
laikytis. 

— Dalykas čia daug rimtesnis, nei tu manai, — paaiškino gražuolė. — 
Man, tiesą sakant, patinka, kad tu taip neimi į galvą, nes mums dar viskas gali 
išeiti į gera. Aš tavim pasitikiu ir savo ruožtu padarysiu, kas įmanoma, tiktai 
prižadėk, kad dėl to, ką matei, man niekados nepriekaištausi. Ir dar primyg- 
tinai prašau viena: ypač saugokis vyno ir pykčio. 

Prižadėjau viską, ko ji troško, ir dar daug ką būčiau prižadėjęs, bet ji 
pakeitė kalbą, ir viskas buvo po senovei. Vykti kur nors kitur mums visai 
nereikėjo, nes miestas buvo didelis, kompanija — įvairi, o metų laikas 
sudarė sąlygas visokioms šventėms tai kaime, tai sodo paunksmėj. 

Visuose tokiuose pasilinksminimuose manoji buvo nepamainoma: ir 
vyrai, ir moterys jos nuolat geidaudavo. Nepriekaištinga, su visais maloni 
elgsena, nuspalvinta tam tikro didingumo, vertė žmones mylėti ir gerbti ją. 
Beto, ji puikiaiskambino liutnia ir dainavo, todėl nebuvo nė vieno vakarinio 
susiėjimo, kuris nesibaigtų jos talento triumfu. 

Prisipažinsiu atvirai, kad ši muzika manęs niekuomet per daug nežavėjo, 
priešingai, ji veikdavo mane nemaloniai. Todėl mano puikuolė, kuri veikiai 
tai pastebėjo, nėra mėginus, būnant mums dviese, paskambinti ir padainuo- 
ti. Užtat kompanijose, man rodos, ji stengdavosi atsigriebti ir paprastai 
rasdavo būrį gerbėjų. 

Ir vis dėlto — kodėl turėčiau slėpti? — mūsų paskutinysis pokalbis, nors 
buvau geriausių norų, neliko visai be pėdsakų; priešingai, jis kažkaip keistai 
paveikė mano jausmus — aš net nemokėčiau tiksliai pasakyti kaip. Ir vieną 
vakarą, kai vėl linksminomės didelėj kompanijoj, tas ilgai kaupęsis nepasi- 
tenkinimas padarė savo; dėl to turėjau nepaprastai didelių nemalonumų. 

Kai dabar gerai pagalvoju, po ano nelemtojo regėjimo savo gražuolės aš 
taip nebemylėjau, kaipanksčiau; užtat ėmiau pavyduliauti, kas iki šiol į galvą 
neatcidavo. Tą vakarą sėdėjome su ja priešingose stalo pusėse, tolokai 

vienas nuo kito, ir aš smagiai jaučiausi su abiem savo kaimynėm, dviem 
jaunom moteriškėm, kurios jau anksčiau man buvo kritusios į akį. Juokau- 
dami ir flirtuodami mes negailėjome vyno, o anoj stalo pusėj prie mano 
moters pristojo pora neva muzikos mėgėjų, kurie ėmė kompaniją vis raginti 
dainuoti, tai pavieniui, tai visus kartu. Tas dalykas sugadino man nuotaiką; 
abu dainos mėgėjai, mano akimis, kaskart įžūlėjo, dainavimas mane įsiuti- 
no, 0 kai dar buvo pareikalauta, kad vieną posmą užtraukčiau ir aš solo, visai 
netekau savitvardos: vienu mauku išlenkiau taurę ir trenkiau ją į stalą. 

Tiesa, žaviosios kaimynės mane tuoj pat kiek apmaldė, bet kai pyktis 
užverda širdy, gero nelauk. Jis ir toliau kaupėsi, nors visa aplinka turėjo 
nuteikti linksmai ir atlaidžiai. O kai atnešė liutnią ir visi ėmė reikšti 
susižavėjimą mano gražuolės dainavimu, aš stačiai įtūžau. Čia dar, tarsi 
tyčiomis, buvo reikalaujama absoliučios tylos. Vadinasi, man net plepėti 
nebeleido, ir muzikos garsai ėjo tiesiog per dantis. Tad nieko nuostabaus, 
kad iš mažytės kibirkštėlės kilo didelis gaisras. 

Kai tik baigė dainininkė dainuoti,susilaukusi gausių plojimų, ir iš karto 
pažvelgė į mane — tikrai meiliai. Deja, tie žvilgsniai manęs nejaudino. Ji 
pastebėjo, kaip aš, išmaukęs vieną taurę, prisipyliau kitą. Jinai maloniai 
pagrūmojo man pirštu. 

— Nepamirškite, kad tai vynas! — tarėji negarsiai, kad ašvienastegirdėčiau. 

— O undinėms — vanduo! — atkirtau aš. 

— Gerbiamosios, — paprašė ji mano kaimynes, — panaudokite visą savo 
žavesį, kad jo taurė ne taip dažnai tuštėtų. 

— Nejau leisitės nurodinėjamas! — sušnibždėjo man viena į ausį. 

— Ko tai nykštukei reikia? — užblioviau aš ir neatsargiu judesiu apver- 
čiau taurę. 

— Tiek daug išsiliejo! — šūktelėjo gražuolė ir užgavo liutnios stygas, tarsi 
norėdama kompanijos dėmesį nuo šio nesklandumo vėl atkreipti į save. Jai 
tai pavyko, ypač dėl to, kad, skambindama įžanginius taktus, atsistojo — 
neva taip būsią patogiau groti. 

Pamatęs staltiese tekantį raudoną vyną, atsipeikėjau. Aš supratau, kokią 
baisią padariau klaidą, ir pasijutau širdy sugniuždytas. Pirmą kartą muzika 
prakalbo į mane. Pirmasis posmelis, kurį ji dainavo, buvo draugiškas atsi- 
sveikinimas su kompanija, kol ji dar jautėsi sudaranti vieningą būrį. Uždai- 
navus antrąjį, tas vieningumas tarsi ištirpo: kiekvienas pasijuto kaip pirštas, 
pats sau, tarsi jo čia ir visai nebebūtų. O ką pasakyti apie paskutinįjį 
posmelį? Jis buvo skirtas man vienam, tai buvo įžeistos meilės balsas, meilės, 
kuri atsisveikina su apmaudu ir pasipūtimu. 

Parlydėjau ją namo tylėdamas ir nelaukdamas nieko gero. Bet vos 
įžengėme į savo kambarį, ji vėl pasidarė nepaprastai draugiška ir švelni, net 
truputį šelmiška, ir aš vėl tapau laimingiausias žmogus pasaulyje. 

Kitą dieną, būdamas visai ramus, maloniai užkalbinau ją: 

— Tu daug kartų, mūsų šauniosios draugijos prašoma, sutikdavai padai- 
nuoti, pavyzdžiui, vakar vakare, kai skambėjo tavo jaudinanti atsisveikini- 
mo daina; tad padainuok šią ankstyvą valandą ir mano malonumui kokią 
gražią, linksmą pasveikinimo dainelę, kad pasijustume taip, lyg pirmą kartą 
būtume susipažinę. 

— Šito, mano drauguži, padaryti negaliu, — atsiliepė ji rimčių rimčiau- 
siai. — Vakarykštė daina reiškė mūsų išsiskyrimą, kuris netrukus įvyks; galiu 
tik dar pridurti, kad įžeidimas, laužant duotą žodi ir priesaiką, turės mums 
abiem lemiamos reikšmės; dėl savo lengvabūdiškumo netekai didelės lai- 
mes, O aš turėsiu atsisakyti karščiausių troškimu. 

Kai aš ėmiau jos primygtinai prašyti, kad man viską išsamiau paaiškintų, 
ji sutiko: 

Taip, galiu šita, deja, padaryti, nes tiltai į praeitį jau sudeginti. Tad 
pa!-'=usyk to, ką aš būčiau nuo tavęs kiek įmanoma ilgiau slėpusi. Tas 
pavidalas, kuriuo tu išvydai mane dėžutėje, yra iš tikrųjų man įgimtas ir 
natūralus, nes aš esu iš karaliaus Ekvaldo, galingojo nykštukų valdovo, apie 
kurį tiek daug pasakoja teisinga legenda, giminės. Liaudis mūsų nuo žilos 
senovės yra darbšti ir visuomet užsiėmusi, todėl lengvai valdoma. Tu netu- 
rėtum manyti, kad nykštukų darbas blogesnis už jūsų. Kadaise buvo jų 
geriausieji dirbiniai kalavijai, pasivejantys priešą, kai jais būdavo į jį svie- 
džiama, nematomos ir paslaptingai ką nors sukaustančios grandinės, nepra- 
mušami skydai ir panašūs dalykai. Dabar jie gamina daugiausia papuošalus 
ir patogumo reikmenis ir šiuo atžvilgiu lenkia visas pasaulio tautas. Tu 
neatsistebėtum, jei pereitum mūsų dirbtuves ir sandėlius. Viskas būtų 
puiku, jeigu ne vienas ypatingas dalykas, susijęs su visa tauta ir ypač su 
karališkąja šeima. 

Kadangi jos pasakojimas trumpam nutrūko, aš prašiau, kad ji atskleistų 
daugiau šių stebuklingų paslapčių, ir ji visai neprieštaravo. 

— Yra žinoma, — kalbėjo ji toliau, — kad Dievas, vos tik sukūręs pasaulį 
irvandenis atskyręs nuo sausumos, kai kalnai stovėjo didžiuliai ir nuostabūs, 
tučtuojau sukūrė mažyčius nykštukus. kad būtų ir protingų būtybių, kurios 
gėrėtųsi jo stebuklais žemės gelmėse, olose ir tarpekliuose ir garbintų 
kūrėją. Dar yra žinoma, kad šita mažytė padermė sukilo, panūdusi užvaldyti 
visą žemę, todėl Dievas buvo priverstas sukurti slibinus, kad tie suvarytų 
visus nykštukus atgal į kalnus. Bet kadangi slibinai patys įsitaisė ir apsigyve- 
no didelėse olose ir plyšiuose, o daugelis iš juspjaudė ugnimi ir kitaip siaubė 
žemę, nykštukai dėl to pateko didelėn bėdon, nebežinodami net ką daryti, 
todėl nusižeminę kreipėsi į Viešpatį Dievą, maldose savo šaukdamiesi jo, 
kad teiktųsi tą nešvarią slibinų padermę vėl išnaikinti. Tačiau jis nebuvo 

linkęs savo paties išmintimi sukurtųjų būtybių tuoj pat galabyti, bet vargšų 
nykštukų baisi nelaimė taip sujaudino jo širdį, kad jis kaipmat sukūrė 
milžinus, kurie turėjo kovoti su slibinais ir, jeigu juos ne išnaikinti, tai bent 
sumažinti jų skaičių. 

Na, o kai milžinai beveik susitvarkė su slibinais, jie irgi taip suįžūlėjo ir 
išpuiko, kad ėmė daryti visokiausias piktadarystes, ypač geriesiems nykštu- 
kams, kurie dėl užgriuvusios nelaimės vėl kreipėsi į Viešpatį, ir tas savo 
galybe sukūrė riterius, privalėjusius kovoti su milžinais ir slibinais, 0 su 
nykštukais — gyventi santarvėj. Tuo Dievo kuriamasis darbas šiame bare 
buvo baigtas, ir atsitiko taip, kad nuo to laiko milžinai su slibinais ir riteriai 
su nykštukais visuomet ėjo išvien. Dabar, mano drauguži, matai, jog mes 
esame iš seniausios pasaulio giminės, kuri, teikdama didelės garbės, atneša 
ir didžiulių nelaimių. 

Kadangi pasaulyje nėra nieko amžina ir viskam, kas kitados buvo didelis, 
lemta pasidaryti mažam ir vis mažėti, tai ir mes nuo pasaulio sukūrimo vis 
mažėjame ir mažėjame, bet labiausiai iš visų — karališkoji šeima, «urią ši 
likimo ranka pirmučiausiai palietė dėl to, kad ji yra gryno kraujo. Todėl 
mūsų išminčiai jau prieš daugelį metų yra sugalvoję išeitį: protarpiais viena 
iš karaliaus rūmų princesių siunčiama į pasaulį, kad susituoktų su garbingu 
riteriu ir tuo atgaivintų nykštukų padermę ir išgelbėtu ją nuo visiško 
išsigimimo. 

Kol mano gražuolė nuoširdžiausiai pasakojo apie šiuos dalykus, aš 
žiūrėjau į jąsu nepasitikėjimu, nes man rodėsi, kad ji nori tik užkalbėti dantį. 
Tai, kad ji yra iš kilmingos šeimos, aš visai neabejojau, bet kad vietoj riterio 
ji sugriebė mane, kėlė įtarimą, — aš juk pernelyg gerai pažinojau save, kad 
patikėčiau, jog mano pirmtakus sukūręs pats Dievas. 

Slėpdamas nuostabą ir abejones, aš paklausiau ją švelniai: 

— Bet pasakyk man, mieloji, iš kur jūs tokio didelio ir įspūdingo ūgio? 
Aš nedaug tepažįstu moterų, kurios galėtų su tavim lygintis tokia puikia 
figūra. 

— Tuojau sužinosi, — atsakė gražuolė. — Jau nuo seno nykštukų karališ- 
kojoje taryboje laikomasi nuomonės, jog nuo ypatingų žingsnių reikia 
susilaikyti kuo ilgiausiai, ir tai, mano nuomone, yra visai natūralu ir 
suprantama. Ko gero, dar ilgai būtų delsta vėl pasiųsti princesę į pasaulį, jei 
po manęs gimęs brolis nebūtų buvęs toks mažytis, kad auklės jį pametė 
vystykluose ir iki šiol nežinoma, kur jis dingo. Atsitikus tokiam nykštukų 
karalystės metraščiuose negirdėtam įvykiui, buvo sušaukti išminčiai, ir 
galiausiai nutarta pasiųsti mane ieškoti jaunikio. 

— Nutarta! -— sušukau aš.— Tai nuostabu! Juk galima apsispręsti, 
galima ką nors daryti; bet kaip jūsų išminčiams pavyko nykštukei suteikti 
tokią dievišką figūrą? 

— Tai irgi, — toliau aiškino ji, — buvo numatyta mūsų prosenelių. Tarp 
karaliaus lobių buvo didžiulis aukso žiedas. Aš dabar sakau, koks jis man 
atrodė, kai dar vaikystėj nuvedė mane į tą vietą, kur jis dabar padėtas; tai tas 
pats žiedas, kurį štai turiu ant piršto. Priėmus sprendimą, buvo daroma taip: 
man dėstė ir aiškino viską, kas manęs laukia, mokė, ką turėsiu ir ko neturėsiu 
daryti. 

Pastatė ištaigingus rūmus — pagal mano tėvų mėgstamiausios vasaros 
rezidencijos pavyzdį: su pagrindiniu pastatu, šoniniais priestatais ir viskuo, 
ko širdis geidė. Jie stovėjo ant didelės uolos vieno tarpeklio pradžioje ir 
gražiai puošė visą aplinką. Nustatytą dieną persikėlė į juos visas karaliaus 
dvaras, taip pat ir mano tėvai su manim. Kariuomenė surengė paradą, 
dvidešimt keturi šventikai pūškuodami tempė ant brangių neštuvų stebuk- 
lingąjį žiedą. Jį padėjo priešais pagrindinį pastatą, į tą vietą, kur, einant į 
rūmus, reikėjo perlipti slenkstį. Vyko dar visokios kitos apeigos, ir po 
nuoširdaus atsisveikinimo atėjo mano eilė. Aš priėjau prie žiedo, padėjau 
ant jo ranką — ir kaipmat pradėjau augti. Per kelias akimirkas aš išaugau 
tokia, kokią dabar mane matot, ir tuoj pat užsimoviau ant piršto žiedą. 
Staiga užsidarė langai, durys ir vartai, priestatai sulindo į pagrindinį pastatą, 
ir vietoj rūmų dabar šalia manęs stovėjo dėžutė, kurią, nieko nelaukdama, 
pakėliau ir nusinešiau, — ne be malonaus jausmo, kad esu tokia didelė ir 
stipri, tiesa, vis dar nykštukė, lyginant su medžiais ir kalnais, didelėmis 
upėmis ir lygumomis, bet vis dėlto milžinė, lyginant su žole ir gėlytėmis, o 
ypač su skruzdėlėmis, su kuriomis nykštukai ne visuomet gražiai sutaria ir 
dėl to dažnai nuo jų kenčia. 

Pasakoti apie viską, ką patyriau klajodama, ko! sutikau tave, truktų labai 
ilgai. Trumpiau sakant, išbandžiau daug jaunikių, bet tik tu vienas pasirodei 
man vertas atnaujinti ir įamžinti puikaus karaliaus Ekvaldo giminę. 

Klausantis visų tų pasakojimų, sukosi ir svaigo man galva, nors sėdėjau 
tiesiai ir nejudėdamas. Uždavinėjau visokių klausimų, bet atsakymai buvo 
neaiškūs, o labiausiai nuliūdino žinia, kad po to, kas buvo nutikę, ji būtinai 
privalanti grįžti pas tėvus. Tiesa, ji turinti vilties su manim vėl susieiti, tačiau 
dabar nesą kitos išeities, nes kitaip ir jai, ir man būsią viskas Žuvę. Kišenaitės 
nebemokės pinigų, ir dar gali rastis visokiausių bėdų. 

Išgirdęs, kad pinigai gali baigtis, aš jau nebeklausinėjau apie kitus galimus 
nemalonumus. Patraukęs pečiais, nutilau, ir ji, rodos, mane suprato. 

Mes susidėjome daiktus ir sėdome į karietą, priešais pasidėję dėžutę, 
kurioje nieko panašaus į rūmus negalėjau įžvelgti. Taip pravažiavome gana 
daug stočių, be vargo imdami iš kišenaičių pinigus ir gausiai mokėdami tiek 
už kelionės paslaugas, tiek dalydami arbatpinigius, kol galiausiai pasiekėme 
kalnuotą vietovę, kur, vos mums išlipus, mano gražuolė nuskubėjo pirma, o 

aš, jai paliepus, su dėžute binzenau iš paskos. Ji atvedė mane stačiais takais 
į siaurą, žolės priaugusį slėnį, per kurį čiurleno skaidrus upeliukas, tai 
leisdamas savo vandenis kristi nuo skardžių, tai ramiai vinguriuodamas. Čia 
ji parodė vieną iškilesnę vietelę, liepė dėžutę padėti ant žemės ir tarė: 

— Lik sveikas! Kelią atgal rasi nesunkiai. Prisimink mane, tikiuosi tave 
dar pamatyti. š 

Sią akimirką pajutau, kad negaliu jos palikti. Siandien vėl buvo jos grožio 
diena, sakyčiau, net — nuostabaus patrauklumo valanda. Su tokiu mielu 
padaru vienui vienas, žalioje kalnų pievoje, tarp žolių ir gėlių, aplinkui 
kalnai, čia pat čiurlenantis upelis — ar gali nesuvirpėti širdis! Aš norėjau 
griebt ją už rankos, apsikabinti, bet ji mane atstūmė ir pagrasino — nors vis 
dar maloniai, —- kad jei aš tuoj pat nepasitrauksiu, man gresia didelis 
pavojus. 

— Arjau visai nebeįmanoma, — sušukau aš, — pasilikti su tavim, kad tu 
manęs nepamestum? 

Sakydamas šiuos žodžius, aš taip gailiai aimanavau ir taip desperatiškai 
mostigavau rankomis, kad ji, kaip man atrodė, susijaudino ir, kiek pagalvo- 
jusi, pripažino, jog mūsų buvimas kartu nesąs visai neįmanomas. Kas dar 
galėjo būti laimingesnis pasaulyje! Manovis didėjantis nekantrumas priver- 
tė pagaliau ją prabilti ir atverti paslaptį, jeigu aš apsispręsiu kartu su ja 
pavirsti tokiu pat mažu, kokią aš ją esu matęs, tai ir dabar galįs likti su ja, 
apsigyventi jos namuose, jos karalystėje, jos šeimoje. Tas pasiūlymas man 
nelabai patiko, bet šią akimirką negalėjau nuo jos atsiplėšti, ir kadangi 
pastaruoju laiku prie stebuklų jau buvau pripratęs, o sprendimus buvau 
linkęs priimti visuomet greitai, aš sutikau ir pasakiau, kad ji gali su manim 
daryti, ką tik nori. 

Skubiai turėjau ištiesti dešiniosios rankos mažąjį pirštą, ji atrėmė į jį 
savąjį ir palengvėle kaire ranka pastūmė aukso žiedą nuo savo piršto ant 
manojo. Ir aš pajutau piršte siaubingą skausmą: Žiedas traukėsi ir mane 
nežmoniškai kankino. Ašrėkiau, kiek įmanydamas, nesąmoningai blaškiau- 
si, rankomis norėdamas sugriebti gražuolę, bet jos nebebuvo. Sunku apsa- 
kyti, kas tuomet dėjosi mano širdyje; galiu tik pridurti, kad netrukus pasiju- 
taustovįs mažytis žmogutis šalia savo gražuolės tankioje žolių stiebų girioje. 
Susitikimo džiaugsmas po trumpo ir vis dėlto tokio keisto išsiskyrimo arba, 
kita vertus, susijungimas iš naujo po išsiskyrimo buvo begalinis. Aš puoliau 
jai ant kaklo, o ji atsakė į mano glamones, ir mažoji porelė jautėsi tokia pat 
laiminga, kaip ir būdama didelė. 

Sunkiai kopėme dabar didele atšlaite, nes pieva mums buvo virtusi 
beveik neperžengiama giria. Vargais negalais pasiekėme laukymę, ir kaip aš 
nustebau pamatęs didžiulį taisyklingos formos luitą, kurį netrukus atpaži- 
nau esant mūsų dėžutę: ji taip ir stovėjo, kaip ją pirma buvau padėjęs. 

— Nueik, drauguži, pabelsk žiedu į ją ir pamatysi stebuklą, — tarė mano 
mylimoji. 

Aš priėjau arčiau ir,vos tik bilstelėjau, kai iš tikrųju prasidėjo didžiausias 
stebuklas. Iš abiejų dėžutės šonų ėmė lįsti priestatai, nuo kitų jos sienų 
atsiskyrė tarsi žvynai ir skiedros kitos pastato dalys, ir iš karto prieš mano 
akis radosi durys, langai, kolonų eilės, žodžiu, viskas, ką turi tikrų tikriausi 
rūmai. 

Kam yra tekę matyti Rentgeno“? išradingai sumeistrautą rašomąjį stalą, 
kur, vieną kartą trūktelėjus, ima judėti daugybė spyruoklių ir sklendžių, 
sykiu ar vienas paskui kitą išsitraukia pultas ir rašymo priemonės, laiškų ir 
pinigų stalčiukai, tas įsivaizduos, kaip išsiskleidė anie rūmai, į kuriuos 
žavingoji palydovė mane tuoj pat įsitempė. Didžiojoje salėje iškart atpaži- 
nau židinį, kurį tada iš viršaus buvau matęs, ir tą fotelį, ant kurio ji sėdėjo. 
O kai pakėliau akis, man rodėsi, jog iš tikrųjų matau kažką panašaus į plyšį, 
per kurį žvelgiau žemyn. Aš nebepasakosiu smulkiai apie visa kita, trumpai 
tariant, rūmai buvo erdvūs, ištaigingi ir skoningai įrengti. Vos spėjau kiek 
atsikvošėti, tolumoj išgirdau karišką muziką. Mano žavingoji antroji pusė 
pašoko iš džiaugsmo ir pranešė man entuziastingai, jog atvyksta jos didžiai 
gerbiamas tėvas. Mes išėjome į tarpdurį ir pamatėme, kaip iš didžiulės olos 
artėja spalvinga procesija. Kareiviai, tarnai, rūmų valdininkai ir žėrinti 
karaliaus svita ėjo gražiai išsirikiavę. Pagaliau auksu tviskančiame būryje 
pasirodė ir pats karalius. Kai visa eisena sustojo ties rūmais, iš būrio išsiskyrė 
karalius su savo artimiausia palyda. Jo mieloji duktė pasileido jo pasitikti, 
tempdama ir mane iš paskos; mes kritome jam po kojom, ir kai jis mane 
maloniai pakėlė ir aš jau stovėjau šalia jo, tik tada pastebėjau, kad tame 
mažų būtybių pasauly buvau tikrai įspūdingo ūgio. Mes įžengėme į rūmus, 
kur karalius viso dvaro akivaizdoje sveikino mane, pažymėdamas savo gerai 
išmoktoje kalboje, kad jis esąs maloniai nustebintas, mus čia sutikdamas, 
pripažino mane savo žentu ir sutuoktuves paskyrė kitą dieną. 

Mane stačiai šiurpas nukrėtė, išgirdus kalbas apie vedybas, nes jų iki šiol 
bijojau kur kas labiau negu muzikos — paties man neapkenčiamiausio 
dalyko pasauly. ,„Kai žmonės groja, — sakydavau aš, — jie bent įsivaizduoja, 
kad veikia vieningai ir darniai: ilgai derinę instrumentus ir įskaudinę galvą 
ausį rėžiančiais garsais, jie būna įsikalę, kad dabar viskas eis kaip per sviestą, 
kad visi instrumentai kuo puikiausiai dera. Dirigentas irgi apimtas tos 
palaimingos iliuzijos, na ir prasideda, o mums, kaip ir pirma, ausys plyšte 
plyšta. Vedybiniame gyvenime net ir šito nėra: nors jis tik duetas ir galima 
būtų tikėtis, jog du balsus, du instrumentus, rodos, reikėtų kiek suderinti, 
bet taip esti retai, nes užtenka vyrui užtraukti vieną gaidą, moteris tuoj ima 

aukščiau, 0 tas — dar aukščiau, keičiasi registrai, tonas vis kyla, kad net 
trimitai nebespėja vytis“. Taigi, jei man dar palyginti darni muzika gadina 
nervus, tai ką jau kalbėti apie pjūklišką, kurios išvis pakęsti neįmanoma. 

Pasakoti apie visas tos dienos iškilmes neturiu nei noro, nei per daug 
galiu, nes mažai kreipiau į jas dėmesio. Puikiausi valgiai, brangiausi vynai — 
niekas man nebuvo skanu. Aš tik galvojau ir mąsčiau, ką dabar daryti. Bet 
neką čia tesugalvosi. Nusprendžiau, kai sutems, atsikelti ir išeiti ir kur nors 
pasislėpti. Man pavyko laimingai nusigauti iki vieno plyšio uoloje, šiaip taip 
į jį įsisprausti ir, kiek įmanoma, užsimaskuoti. Pirmiausia stengiausi nu- 
traukti nuo piršto nelemtąjį žiedą, bet jis niekaip nesidavė, priešingai — vos 
tik mėgindavau jį krapštyti, jis dar labiau susiaurėdavo ir sukeldavo baisius 
skausmus; kai jo neliesdavau — skausmų kaip nebūta. 

Pabudau anksti rytą — nes mano mažoji persona miegojo kuo puikiau- 
siai — ir jaurengiausi apsidairyti, ką veikti toliau, kai staiga pajutau, kad ant 
manęs tarsi lietus pasipylė. Per žolę, lapus ir gėles ėmė byrėti kažkas 
panašaus į smėlį, į akmenų dūlenas; bet kaip mane suėmė siaubas, kai viskas 
aplinkui pasidarė gyva, ir ant manęs užgriuvo devynios galybės skruzdėlių. 
Vos pamačiusios mane, jos puolė iš visų pusių ir, nors gyniausi narsiai ir 
nenuilstamai, galiausiai lipte aplipo, gnaibė ir taip kankino, kai aš apsi- 
džiaugiau, kai išgirdau balsą, siūlantį pasiduoti. Iš tikrųjų aš tuojau pat pasi- 
daviau. Tada mandagiai, sakyčiau, net pagarbiai prie manęs prisiartino 
viena saldžios išvaizdos skruzdėlė ir pareiškė esanti mano nuolankiausioji 
tarnaitė. Sužinojau, kad skruzdėlės sudariusios sąjungą su mano uošviu ir 
šiuo atveju jis kreipęsis į jas, prašydamas pargabenti mane atgal į rūmus. 
Dabar aš, mažutis, patekau į dar mažesnių būtybių rankas. Artėjo vestuvės, 
ir galėjau dėkoti Dievui, kad uošvis nepyko, kad mano gražuolė nepaniuro. 

Apie visas ceremonijas tegu bus leista nepasakoti; vienu žodžiu — mes 
susituokėm. Nors gyvenome linksmai ir smagiai, užeidavo vienatvės valan- 
dų, kuomet giliai paskęsdavau savo mintyse; su manim darėsi kažkas tokio, 
ko niekada nėra buvę: kas ir kaip — tuojau sužinosit. 

Viskas aplinkui kuo puikiausiai atitiko dabartinį mano ūgį ir reikmes: 
buteliai ir taurės buvo reikiamo dydžio — sulig mažuoju gėrėju, aš net 
sakyčiau, geriau pritaikyti, negu pas mus. Valgiai mano mažoje burnoje 
tirpte tirpo, o žmonos mažyčių lūpučių bučinys svaiginte svaigino, ir aš 
neslepiu — visas tas gyvenimo naujumas man buvo itin malonus. Bet, deja, 
aš nepamiršau savo ankstesnės būsenos. Aš jaučiau pirmykštį ūgį ir dėl to 
dariausi neramus ir nelaimingas. Dabar pirmą kartą suvokiau, ką turi galvoj 
filosofai, kai kalba apie idealus, kankinančius žmones. Aš turėjau savo 
paties idealą ir sapne kai kada sapnuodavau esąs milžinas. Trumpiau sakant, 

žmona, žiedas ant piršto, nykštuko pavidalas ir daug kitų varžymų padarė 
mane tokį nelaimingą, kad rimtai pradėjau galvoti apie išsivadavimą. 

Kadangi buvau įsitikinęs, kad visi burtai slypi žiede, nusprendžiau jį 
perpjauti dilde. Todėl iš dvaro juvelyro nukniaukiau keletą šitų instrumen- 
tėlių. Laimė, buvau kairiarankis ir gyvenime niekuomet nedariau nieko 
dešine. Tad didvyriškai kibau į darbą, o jo buvo nemaža: mat tas aukso 
žiedelis, nors ir labai plonas atrodė, buvo tiek kartų sukietėjęs, kiek kartų 
mažėdamas buvo susitraukęs. Kiekvieną laisvesnę valandėlę darbavausi 
suplukęs, ir man užteko proto, kad, baigdamas perdildyti metalą, išeičiau 
lauk už durų. Padaryta visai teisingai, nes kai tik tas aukso lankelis pokšte- 
lėjo nuo piršto, mano kūnas taip smarkiai šovė į viršų, kad maniau, galva 
atsitrenksiu į dangų; aišku kaip dieną, jog savo atgijusiu nesuvaldomu 
augimu būčiau mūsų vasaros rezidencijos lubų skliautą kiaurai pramušęs, 0 
iš tikrųjų — visi rūmai būtų į šipulius subyrėję. 

Ir štai stovėjau aš vėl išaugęs, tarsi dar padidėjęs, bet, kaip man rodėsi, ir 
gerokai kvailesnis ir bejėgiškesnis nei pirma. Atsipeikėjęs pamačiau šalia 
savęs dėžutę irją pakėliau — kadaise ji buvo tartum lengvesnė, — ėmiau taku 
leistis žemyn prie stoties, liepiau tuojau kinkyti arklius ir išvažiavau. Karie- 
toj nedelsdamas pamėginau įkišti ranką į abi kišenaites. Vietoj pinigų, kurie, 
matyt, buvo išleisti, aptikau mažą raktelį; jis tiko dėžutei, kurioje radau gan 
neblogą atlygį. Kol turėjau pinigų, važiavau karieta, paskui, ją pardavęs, 
persėdau į pašto vežimą. Dėžutę, netekęs kantrybės, sudaužiau, nes nebeti- 
kėjau, kad ji dar kada nors prisipildys. Ir taip pagaliau, nors ir gerokai 
pasibastęs aplinkiniais keliais, vėl grįžau pas tą židinį, pas tą virėją, kur jūs 
su manim pirmą kartą susipažinote. 


Septintas skyrius 
Hersilija Vilhelmui 


Pažintys, net jeigu jos atrodo ir nieko nežadančios, kai kada turi rimčiau- 
sių pasekmių, o ką jau sakyti apie pažintį su Jumis, taip stipriai paveikusią 
mane nuo pat pirmos dienos. Nuostabusis raktelis pateko į mano rankas 
kaip ypatingas užstatas, o dabar turiu ir dėžutę. Ir raktelį, ir dėžutę! Ką Jūs 
pasakysit? Ką galima apie tai pasakyti? Paklausykit, kaip viskas buvo. 

Užeina pas mano dėdę jaunas dailus vyriškis ir papasakoja, kad tas 
keistas antikvarininkas, kurį Jūs jau seniai pažįstat, prieš kelias savaites 
miręs, palikdamas jam visą nepaprastą senienų rinkinį ir drauge įpareigoda- 

mas, kad tai, kas priklauso kitiems ir buvo tik palikta saugoti, turi būti 
nedelsiant grąžinta. Savas turtas nerūpi niekam, nes jo praradimas — tik 
tavo paties bėda; saugoti svetimus daiktus jis ėmęs tik ypatingais atvejais; 
šitos naštos jis nenorįs jam užkrauti ir net tėvo meile ir autoritetu draudžiąs 
tuo užsiimti. Sulig tais žodžiais jaunikaitis ištraukė dėžutę, nuo kurios aš, jau 
pažindama ją iš aprašymo, nebegalėjau atitraukti akių. 

Dėdė, apžiūrėjęs dėžutę iš visų pusių, grąžino ją vyriškiui, sakydamas, 
kad ir jis davęs sau žodį elgtis lygiai taip pat ir neapsunkinti savęs antikva- 
riniais daiktais, nors jie būtų gražiausi ir nuostabiausi, jeigu nežinąs, kam jie 
anksčiau priklausė arba koks istorinis įvykis su jais susijęs. Ši dėžutė neturi 
nei raidžių, nei skaičių, nematyti nei metų, nei kitų žymių, iš kurių būtų 
galima nustatyti pirmesnįjį šeimininką ar ją pagaminusį meistrą, taigi tas 
daiktas jam visai nereikalingas ir jo nedominąs. 

Jaunikaitis stovėjo didžiai sutrikęs ir, kiek pagalvojęs, paklausė, gal būtų 
jam leista perduoti dėžutę kokiam nors iš dėdei pavaldžių teismų? Dėdė 
nusišypsojo, atsigrįžo į mane ir tarė: „Čia puikus užsiėmimas tau, Hersilija. 
Tu turi jau surinkusi visokių papuošalų ir brangių niekniekių — pridėk prie 
jų dar vieną, galiu kirsti lažybų: tas draugas, kuriam tu nelikai abejinga, ras 
progos vėl užsukti ir pasiims tą daikčiuką“. 

Rašau apie tai smulkiai, nes noriu papasakoti, kaip iš tikrųjų buvo; ir dar 
turiu prisipažinti: į dėžutę žiūrėjau pavydulingom akim, apimta kažkokio 
keisto godumo jausmo. Man darėsi koktu nuo minties, kad puiki, simpatin- 
gam Feliksuiskirta dėžutė bus užrakinta teisme kartu su kitomis vertybėmis 
surūdijusioje geležinėjespintoje. Lyg magnetas traukė jinai mano ranką, bet 
aš tiek dar turėjau proto, kad nepajudinčiau nė piršto — juk mano kišenėj 
buvo jos raktas. Ką daryti: palikti dėžutę neatrakintą ir kankintis, arba 
griebtis įžūlios drąsos ir pasukti rakteliu? Tačiau — nežinau, ar tai buvo 
noras, ar nuojauta — aš įsivaizdavau, kad Jūs jau grįžtate, jau einate, jau 
esate atėjęs: stovite mano kambary ir laukiate, kol aš įžengsiu; vienu žodžiu, 
jaučiausi nei šiaip, nei taip, stačiai suglumusi — taip man visuomet esti, kai 
būnu išvesta iš dvasinės pusiausvyros. Nebesakau daugiau nieko, neberašau, 
neatsiprašinėju;, trumpai drūtai: dėžutė įdėta į mano skrynelę, esančią ant 
stalo, raktelis — šalia jos, ir jeigu turite nors trupučiuką širdies ir jausmo, tai 
pagalvokite, kaip man nelengva, kiek daug aistrų kovoja manyje, kaip 
trokštu Jus pamatyti, — ir Feliksą taip pat, — kad viskas kuo greičiau 
baigtųsi, kad bent būtų galima numatyti, kaip suprasti tuos nuostabius 
radimus, tą skyrimąsi ir jungimąsi. Ir jei man likimas nebūtų palankus ir 
neišgelbėtų iš to, kas taip neduoda ramybės, tai kuo nuoširdžiausiai trokštu, 
kad nors paaiškėtų, baigtųsi nežinomybė, galimas dalykas, bijau, dėl to man 
bus dar sunkiau. 

Tarp redagavimui pateiktų popierių yra viena ir humoristinė istorija, 
kurią, nieko nelaukdami, dedame į tekstą, nes mūsų reikalai darosi vis 
rimtesni ir paskui taip lengva ranka nieko nebegalėsime įterpti. 

Skaitytojui šis nuotykis, kurį vieną gražų vakarą papasakojo Šv. Kristo- 
foras susirinkusiai smagiai kompanijai, turėtų suteikti malonumo. 


PAVOJINGOS LAŽYBOS 


Visiems žinoma, kad žmonės, kai tik jiems nors kiek ima sektis ir daug 
kas vyksta, kaip jie nori, pradeda nebežinoti, ką čia iš paikystės padarius. Tad 
ir padykę studentai buvo įpratę per atostogas būriais bastytis po kraštą ir 
krėsti visokias išdaigas, kurios, deja, ne visuomet gerai baigdavosi. Studen- 
tiškas gyvenimas suvedė ir susiejo gan skirtingus žmones pagal prigimtį ir 
tėvų kišenę, protą ir išsilavinimą, bet, keliaudami ir linksmindamiesi kartu, 
visi buvo vienas kitam labai draugiški. Savo draugu jie dažnai pasirinkdavo 
ir mane: aš pajėgdavau tempti daug sunkesnę naštą negu bet kas iš jų, be to, 
jie negalėjo man nesuteikti ir didžiojo pokštininko garbės vardo, pirmiausia 
dėl to, kad aš, nors ir retai iškrėsdavau pokštą, užtat kaip reikiant; pavyz- 
džiui, buvo toks atsitikimas. 

Bekeliaudami mes priėjome vieną gražų kalnų kaimą, kuris mus patrau- 
kė tuo, kad. būdamas nuošaly, turėjo pašto stotį ir tarp ant pirštų suskaičiuo- 
jamų gyventojų — porą dailių merginų. Mes norėjome pailsėti, patinginiau- 
ti, padraugauti su merginom, pagyventi vieną kitą dieną pigiau ir dėl to 
pašvaistyti daugiau pinigų. 

Ką tik buvome pavalgę pietus: vieni jautėsi pakilesni, kiti — apsunkę. 
Vieni drybsojo ir knarkė, norėdami prasiblaivyti, kiti buvo linkę tą pakilimą 
išlieti drąsesniais veiksmais. Mes buvome užėmę du didelius kambarius 
šoniniame priestate langais į kiemą. Išgirdę kažką atidardant, šokome prie 
langų — privažiavo puikus, keturiais arkliais kinkytas ekipažas. Tarnai 
nušoko nuo priekinės sėdynės ir padėjo išlipti savo augalotam, kilmingos 
išvaizdos ponui, kuris nepaisant metų atrodė dar gana žvalus. Pirmiausia 
man krito į akis jo didelė taisyklinga nosis, ir nežinau, kokia piktoji dvasia 
man pakuždėjo tiesiog pramuštgalvišką idėją, kurią daug negalvodamas 
tučtuojau ėmiau vykdyti. 

— Ką jūs manot apie šitą poną? — paklausiau aš savo kompanijos 
draugus. 

— Jis atrodo toks, — atsakė vienas, — kad su juo nepajuokausi. 

— Taip, žinoma, — pridūrė kitas, — išvaizda tokia, kad neik nė iš tolo. 

— Ir vis delto, — atsakiau visai ramiai, — kertam lažybų, kad aš jam 
čiuptelsiu už nosies ir man nieko bloga neatsitiks, priešingai — jis dar man 
maloniai padėkos. 

— Jei tu tai padarai, - pareiškė Mušeika, - kiekvienas dedam po 
luidorą. | 

— Gerai, rink pinigus, — sušukau aš, — tau patikiu kasininko pareigas. 

— Aš mieliau sutikčiau liūtui iš ūso plauką ištraukti, — nusprendė 
Mažėlis. 

— Neturiu laiko plepėti, — buvo mano paskutiniai žodžiai ir nubildėjau 
laiptais žemyn. 

Dirstelėjęs į nepažįstamąjį, pastebėjau, kad jis seniai nesiskutęs, ir 
supratau, jog nė vienas iš jo tarnų nemoka laikyti skustuvo rankose. Žiūriu, 
beeinąs kelneris, kurio ir paklausiau: 

— Ar atvykėlis nepageidavo barzdaskučio? 

— Tikrai taip, — atsakė tas, — stačiai bėda! Pono kamerdineris jau dviem 
dienom atsilikęs nuo šeimininko. Svečias būtinai nori nusikratyti savo šerių, 
0 mūsų vienintelis barzdaskutys dievai žino pas kokius kaimynus išdrožęs. 

— Praneškite jam, — tariau, — kad ašesu barzdaskutys; veskite mane pas 
poną, ir jūs su manim nusipelnysit garbės. 

Aš surinkau visus skutimosi reikmenis, kokius aptikau namuose, ir 
nuėjau pas kelnerį. 

Nebejaunas ponas priėmė mane nepaprastai oriai, nuleido akim nuo 
galvos iki kojų, tarsi norėdamas stebeilijimu nustatyti mano sugebėjimus. 

— Ar gerbiamasis išmanot savo darbą? — paklausė jis. 

— Pasakysiu nesigirdamas, — atsakiau aš, — ieškau sau lygaus. 

Aš žodžiais nesidrabsčiau, nes šio tauraus meno buvau išmokęs dar 
jaunuolis būdamas ir garsėjau tuo, kad skusdavau kaire ranka. 

Kambarys, kuriame ponas teikėsi atlikti šią higienos procedūrą, buvo į 
kiemo pusę ir tokioje vietoje, kad mano draugams viskas buvo matyti kaip 
ant delno, ypač jei atidaryčiau langus. Daugiau, atrodo, nieko ruoštis nebe- 
reikėjo. Mano globojamasis atsisėdo ir leidosi pakišamas po barzda skarą. 
Aš labai droviai priėjau ir tariau jam: 

— Jūsų didenybe! Dirbdamas savo darbą, pastebėjau, kad paprastus 
žmonesskusti sekdavosi geriau irjie labiau būdavo patenkinti nei kilmingie- 
ji. Ilgai sukau galvą, kur šuo pakastas, ir vienaip, ir kitaip maniau, kol galų 
gale radau priežastį: gryname ore viskas išeina nepalyginamai geriau negu 
uždaram kambary. Jeigu Jūsų didenybė teiktųsi man leisti atidaryti langutį, 
iš karto pajustumėt efektą — savo paties malonumui. 

Jis sutiko, aš atidariau langą, daviau draugams ženklą ir pradėjau kuo 
švelniausiai muilinti jo tankius gaurus. Lygiai taip pat greitai ir lengvai 

šalinau ražieną ir, pasiekęs viršutinę lūpą, nepraleidau progos stverti savo 
geradarį už nosies ir ją gerokai į visas puses pasukinėti, pasistengęs atsistoti 
taip, kad susilažinusieji savo didžiausiam malonumui matytų ir pripažintų, 
jog derybas prakišo. 

Apyamžis ponas priėjo prie veidrodžio labai oriai: matėsi, kad jis apžiū- 
rinėja save nebe malonumo, ir iš tikrųjų jis buvo nepaprastai gražus žmogus. 
Tada jis atsigrįžo, pasižiūrėjo į mane juodu ugningu, bet draugišku žvilgsniu 
1r tarė: 

— Jūs, mano drauguži, nepalyginamas su daugeliu kitų, nes turit kur kas 
mažiau ydų užjuos. Jūs nebraukiat skustuvu du tris kartus per tą pačią vietą, 
o nuimat viską iš karto; taip pat nevalot skustuvo į ranką kaip kiti ir 
nevedžiojat tais nešvarumais žmogui po nosim. Ypač stebina jūsų kairės 
rankos miklumas. Štai jums už pastangas, — kalbėjo jis, ištiesdamas gulde- 
ną. — Tik viena įsidėmėkit: kilmingo luomo žmonės už nosies netampomi. 
Jei ateity atsikratysit šito mužikiško įpročio, tai pasauly vargo nematysit. 

Aš žemai nusilenkiau, prižadėjau viską vykdyt kuo kruopščiausiai, pra- 
šiau, jeigu tektų grįžti pro čia, vėl suteikti man garbės pasitarnauti ir 
pasileidau, kiek kojos neša, pas savo jaunuosius kompanionus, kurie, teisy- 
bę sakant, įvarė man nemažai baimės. Mat jie kvatojo, pilvus susiėmę, kėlė 
didžiulį triukšmą, šokinėjo po kambarį kaip patrakę, plojo rankomis ir 
rėkavo, žadino miegančiuosius ir pasakojo jiems, kas nutiko, vis leipdami 
juokais ir taip laidydami gerklę, kad aš, vos įbėgęs į kambarį, puoliau pirma 
uždaryti langų, prašydamas dėl Dievo meilės nutilti, bet galiausiai ir pats 
neištvėriau nesijuokęs iš to, kaip turėjau atrodyti, kai rimčiausiu veidu 
dariau šią kvailystę. 

Kai po kiek laiko klegesys šiek tiek aprimo, pasijutau stačiai laimingas: 
pinigėliai žvangėjo mano kišenėje, tarp jų — ir guldenas, ir man atrodė, kad 
esu neblogai papildęs kapšą — vpač pageidaujamas dalykas dabar, kai 
kompanija buvo nutarusi kitą dieną išsiskirstyti. Tačiau mums nebuvo lemta 
paprastai ir ramiai atsisveikinti. Nors aš visų prašiau ir maldavau, kad 
laikytų liežuvį už dantų, — bent kol išvažiuos tas žilstelėjęs ponas, nuotykis 
buvo perdėm smagus, kad būtų likęs tik tarp mūsų. Vienas iš mūsiškių, 
pravarde Nenuorama, rėžė sparną aplink šeimininko dukterį. Jie išėjo 
pasivaikščioti, ir jis — tarsi nebūtų nieko geresnio, kuo galima palinksminti 
mergaitę — tą išdaigą papasakojo jai, — abu, žinoma, mirė juokais. Tuo 
reikalas nesibaigė — mergina pasigardžiuodama perdavė linksmą žinutę 
toliau, ir taip ji, nenuėjus mums dar miegoti, pasiekė garbiojo pono ausis. 

Tą vakarą mes sėdėjome ramesni, nes per dieną buvome ganėtinai 
prisidūkę; tik staiga įpuola mažasis kelnerio padėjėjas, kuris mus labai 
mėgo, šaukdamas: 

— Gelbėkitės, jus užmuš! 

Mes visi pašokome, norėdami sužinoti ką nors daugiau, bet berniukas 
jaubuvo išnėręs pro duris. Aš pribėgau ir užšoviau skląstį, bet tuoj posigirdo 
beldimas ir smūgiai, mums rodėsi, kad durys skaldomos kirviu. Nevalingai 
susispeitėme antrajame kambaryje, visi buvo kaip be žado. 

— Mus išdavė, —- sušukau aš, - dabar velnias griebia mus pačius už 
nosies! 

Mušeika stvėrėsi špagos, o aš dar kartą parodžiau savo milžino jėgą — 
niekieno nepadedamas pristūmiau sunkią komodą prie durų, kurios, laimė, 
darinėjosi į mūsų pusę. Tuo metu bildesys pasigirdo jau pirmajame kamba- 
ryje ir stiprūs smūgiai į mūsų duris. 

Mušeika, sprendžiant iš visko, buvo pasiryžęs kautis; dar kartą sušukau 
jam ir kitiems: 

— Gelbėkitės! Čia ne tik mus prilups, bet ir įžeis, o tai kilmingos 
prigimties žmogui visų blogiausia. 

Kambary atsirado mergina, ta pati, kuri buvo mus išdavusi, bet dabar 
didžiausiai išsigandusi, kad jos mylimasis atsidūrė mirtinam pavojuj. 

— Bėgam, bėgam! — šaukė ji, griebdama jį už rankos. — Spaudžiam iš 
čia! Aš išvesiu jus per pastoges, daržines ir užkaborius. Lekiam visi, pasku- 
tinysis užtempia paskui save kopėčias. 

Visi metėsi pro užpakalines duris, o aš dar užverčiau ant komodos 
lagaminą, norėdamas užremti ir sulaikyti jau lūžtančias apgultų durų lentas. 
Bet mano atkaklumas, užsispyrimas buvo man pragaištingi. 

Kai pasileidau kitiems iš paskos, kopėčias jau radau užkeltas ir išsigelbė- 
ti nebeturėjau jokių vilčių. Ir štai stoviu dabar aš, tas tikrasis nusikaltėlis, 
kuris nebesugebėjo išnešti sveiko kailio, nesulamdytų kaulų. Ir kas žino — 
bet palikit mane visam laikui susimąsčiusį ten, kur stovėjau, juk matot, kad 
esu čia ir pasakoju apie šį nutikimą. Tik dar paklausykit, kokių liūdnų 
pasekmių turėjo ta įžūli išdaiga. 

Savo amželį bebaigiantis ponas, smarkiai įžeistas dėl nenubausto paže- 
minimo, taip viską paėmė į širdį. jog šitas įvykis, kaip ėmė sklisti kalbos, 
nuvaręs jį į kapus — jei ne tiesiogiai, tai bent prie to prisidėjęs. Jo sūnus, 
ieškodamas nusikaltėlių pėdsakų, sužinojo — tiesiog likimo ironija! — kad 
čia dalyvavęs Mušeika; per keletą metų įsitikinęs tuo neabejotinai, sūnus 
iškvietė jį į dvikovą, ir žaizda, sudarkiusi tą gražų vyrą, paskui visą gyvenimą 
ji erzino. Bet ir jo priešininkui dėl įvairių atsitiktinių aplinkybių šis susidū- 
rimas sugadino ne vienerius metelius. 

Kadangi visi pasakojimai turi iš tikrųjų turėti kokį nors moralą, tai, 
manau, šitos istorijos didaktika jums visiems aiškesnė negu aiški. 

Atėjo itin reikšminga diena — šiandien turėjo prasidėti visuotinio 
išsikraustymo svarstymai, šiandien turėjo paaiškėti, kas gi išties keliaus į 
pasaulį ir kas verčiau pasiliks mėginti laimės čionai, senojo kontinento 
žinomose žemėse. 

Visose nuotaikingo miestelio gatvėse suskambo linksmos dainos; žmo- 
nės ėmė plaukti būriais ir paskui grupuotis pagal amatus; unisonu traukda- 
mi dainą, jie žygiavo burtų nustatyta tvarka į salę. 

Pirmininkai — taip mes vadiname Lenardą, Frydrichą ir valdytoją — jau 
rengėsi eiti jiems iš paskos ir užimti prie stalo jiems deramą vietą, kai prie 
jų priėjo simpatiškos išvaizdos vyras ir paprašė leisti dalyvauti susirinkime. 
Jis elgėsi taip mandagiai, paslaugiai ir draugiškai, o jo didingas stotas, kuris 
rodė jį tarnavus kariuomenėj, esant dvariškį ir mėgstantį sukiotis kompani- 
jose, darė tokį malonų įspūdį, jog atsakyti nebuvo jokio pamato. Jis įėjo 
kartu su visais ir atsisėdo jam pasiūlytoje garbingoje vietoje, susėdo ir visa 
salė, bet Lenardas liko stovėti ir pradėjo savo kalbą šiais žodžiais: 

— Mano bičiuliai! Jeigu pasižvalgysime po mūsų žemyno labiausiai 
apgyventas provincijas ir karalystes, pamatysime, kad visur, kur tik yra 
lopinėlis naudojimui tinkamos žemės, ji yra dirbama, tvarkoma, joje sėjama 
ir auginama, ji gerinama; ir lygiai taip pat ji geidžiama, įsigyjama, joje 
įsitvirtinama, ir ji ginama. Taip mes įsitikiname didele žemės valdos verte, 
taip išmokstame laikyti ją didžiausiu turtu ir gėrybe, kurią žmogus gali 
pasiekti. Labiau įsigilinę pastebime, kad tėvų irvaikų meilė, to paties kaimo 
ar miesto Žmonių dvasinis artumas, taigi ir bet koks patriotinis jausmas yra 
tiesiogiai susiję su žeme, ir dėl to anas siekis įsigyti žemės ir valdyti ją — 
nesvarbu, didesnį ar mažesnį plotą — darosi vis svarbesniu ir garbingesniu 
dalyku. Taip, tokia gamtos valia! Žmogus, gimęs kokiam nors žemės lopiny, 
taip prie jo pripranta, taip abu suauga, kad atsiranda patys gražiausi saitai. 
Kas drįstų kėsintis į šį visos žemiškosios būties pagrindą, nepripažinti tos 
puikios, nepakartojamos dangaus dovanos vertės ir didingumo? 

Ir vis dėlto mes turime teisę sakyti: nors ir nepaprastai vertingas yra 
žmogaus turtas, nepalyginamai didesnę vertę turi tai, ką jis daro ir kuria. 
Todėl, apžvelgę viską apskritai, pamatysime, jog žemės valda sudaro tik 
nedidelę mums suteiktų lobių dalelę: didžiausioji ir vertingiausioji dalis yra 
kilnojamasis turtas ir tai, kas įgyjama judriu gyvenimu. 

Atkreipti žvilgsnį į tai ypač privalome mes, jaunesnieji; net jeigu iš tėvų 
ir paveldėjome polinkį gyventi sėsliai, niekur iš vietos nejudėti, vis tiek 
tūkstančiai priežasčių verčia mus jokiu būdu neužsimerkti ir matyti, kas yra 
plačiajam pasauly. Tad paskubėkim prie jūros ir savo pačių akimis įsitikin- 

kim, kokie neaprėpiami toliai laukia mūsu veiklos, ir prisipažinkim, kad jau 
vien ši mintis žadina visai kitokius jausmus. 

Tačiau mes neketiname pasimesti šitose bekraštėse platybėse, o krei- 
piame akis į kai kurių kraštų ir karalysčių neaprėpiamas žemes. Ten regi- 
me didžiulius plotus, kur bastosi klajokliai, kurių būriai judrūs, kurių gyvą 
turtą — juos maitinančias kaimenės — gali ginti kur nori. Mes matome juos 
didžiulėse, žaliose, į dykumas įsiterpusiose ganyklose, kuriose jie, tarsi uostą 
pasiekę laivai, nuleidę savo inkarus. Toks judėjimas ir keliavimas — jų 
įprotis, jų reikmė,; galiausiai visas pasaulis jiems atrodo ytum ištisinė lygu- 
ma, nesuskaidyta kalnų ir neišraižyta upių. Juk mes jau matėme, kaip šiaurės 
rytai kraustėsi į pietvakarius", stumdami tolyn tautas, iš esmės keisdami 
viešpatavimą ir žemės savininkus. 

Didžiojoje pasaulio istorijos tėkmėje tokie kraustymaisi iš per tankiai 
gyvenamų regionų kartosis dar ne sykį. Sunku pasakyti, ko mums tikėtis iš 
svetimšalių, bet nuostabu tai, kad, gyvendami žmonių perpildytose šalyse, 
mes vienas kitą spaudžiame ir, nelaukdami. kol mus išstums, patys save 
ištremiame, skelbdami savo pačių tremties nuosprendžius vieni kitiems. 

Dabar ir čia mes privalome, pamiršę nepasitenkinimą ir apmaudą, duoti 
valią mumyse glūdinčiam judrumui ir neslopinti nekantraus noro keisti 
gyvenimo vietą. Ir tai, ką mes svajojame ir ketiname, teįvyksta ne iš prievar- 
tos ir aistroms siaučiant, O iš įsitikinimo, kad patarimas protingas. 

Daug kartų buvo sakoma ir kartojama: ,„Kur man gera, tenir tėvynė“. Bet 
šis guodžiantis posakis būtų dar geriau suformuluotas, jei jis skambėtų taip: 
„Kur aš naudingas, ten ir tėvynė“. Namuose žmogus gali neduoti jokios 
naudos ir jo bergždumas likti nepastebėtas, bet, išėjus jam į pasaulį, tai 
kaipmat išryškėja. Jeigu sakau: „Stenkitės kiekvienas visur būti naudingas 
sau ir kitiems!“ — tai nėra joks pamokslas ar patarimas, tai paties gyvenimo 
taisyklė. 

Dabar apmeskim akim žemės rutulį, nekreipdami iš pradžių dėmesio į 
jūras ir nesižavėdami jomis plaukiojančių laivų gausybe; įsižiūrėkim į sau- 
sumą ir stebėkimės, kaip visa žemė knibžda lyg skruzdėlynas. Tam pradžią 
davė pats Viešpats Dievas, sutrukdęs statyti Babilono bokštą ir išbarstęs 
žmonių giminę po visą pasaulį. Garbinkime jį užtai, nes šita palaima atiteko 
visoms kartoms. 

O dabarsu pasitenkinimu prisiminkim, kaip visas jaunimas nedelsdamas 
ima judėti. Kadangi jam nėra galimybės mokytis nei namuose, nei kaimyny- 
stėj, jis nieko nelaukdamas skuba į miestus ir kitus kraštus, kur jį vilioja 
žinojimo ir išminties troškimas. Skubomis gavęs šioki tokį išsilavinimą, jis 
tuoj pat užsidega noru pasidairyti po pasaulį, sužinoti, ar negalima kur rasti 
ir pasisemti jo tikslams naudingos patirties. O mes tuo tarpu prisiminkim 

išmintingus ir puikius vyrus, tuos kilniaširdžius gamtos tyrėjus, kurie sąmo- 
ningai eina grumtis susunkumais, nebijo jokių pavojų, kad pasauliui atvertų 
pasaulį ir pramintų takus ten, kur dar niekas nėra kojos įkėlęs. 

Pasižiūrėkim dar į didžiuosius kelius, kur kyla ilgi dulkių debesų ruožai, 
rodydami patogių, perkrautų karietų judėjimo krypų su jose dardančiais 
turtuoliais, kilmingaisiais ir į juos panašiais, kurių skirtingą mąstyseną bei 
ketinimus gan taikliai išryškina Jorikas!!. 

Tegu jiems ramiai iš paskos žvelgia pėsčiomis žingsniuojantis amatinin- 
kas, kuriam tėvynė uždėjo pareigą perimti svetimą patirtį ir tol negrįžti prie 
gimtojo židinio, kol bus reikiamai pasikaustęs. Bet dažniau sutinkame savo 
keliuose pirklius ir prekeivius; net smulkus krautuvininkas turi kartkartė- 
mis išlįsti iš savo būdos ir apsilankyti turguose bei mugėse, kaip daro 
stambūs pirkliai, ir jų pavyzdžiu, tuo dalyvavimu begalinėje apyvartoje 
padidinti savo kuklų pelną. Tačiau dar pilnesni visi pagrindiniai ir šalutiniai 
keliai pavienių, ant arklių skersai išilgai besibastančių prekijų, kurie net 
prieš mūsų valią būtų linkę įsisukti į mūsų kapšą. Visokiausių prekių 
pavyzdžiai ir kainininkai persekioja mus miesto ir kaimo krautuvėse, ir kur 
mes bespruktume, visur jie įkyriai lenda į akis, siūlydami progą, kurios 
patiems ieškoti niekam į galvą neateitų. O ką bekalbėti apie tautą, kuri 
amžinojo keliavimo palaimą pirm visų pasisavino" ir savo judriu veiklumu 
sugeba sėsliuosius pergudrauti, o kartu keliaujančiuosius — aplenkti? Mes 
negalime apie juos sakyti nei gera, nei bloga: gera dėl to, kad mūsų Draugija 
jų saugosi, bloga — kad keliauninkas privalo būti draugiškas kiekvienam 
sutiktajam — abiejų labui. 

Dabar turime pirmiausia nuoširdžiai prisiminti visus meno Žmones, nes 
ir jie yra ištisai įtraukti į pasaulinį judėjimą. Argi nekeliauja nuo vieno 
regimo vaizdo prie kito dailininkas, pasiėmęs molbertą ir paletę, ar nekvie- 
čiami jo profesijos draugai tai vienur, tai kitur, nes visur reikia statyti namus 
ir kalti skulptūras? Dar paslankesnis yra muzikantas, nes kas iš tikrųjų, jei 
ne jis, rengia siurprizus vis kitiems klausytojams, žadina vis kitokiais būdais 
naujus jausmus. Galiausiai artistai — jeigu jie nesitampo su savim kaip 
Tespis"“ savo vežimo, vis tiek jie dar tebesibasto nedideliais būreliais, 
sugebėdami kiekvienoje vietoje mitriai suręsti pakylą savo judamajam 
pasauliui. Jie taip pat ir pavieniui noriai kraustosi iš vienos vietą į kitą, 
nutraukdami net rimtus ir naudingus santykius: ir priežastį, ir pretekstą tam 
duoda kartu su augančiu talentu vis didėjančios reikmės. O pasirengia jie 
šitokiam gyvenimui, nes siekia pabuvoti kiekvienoje reikšmingesnėje gim- 
tosios šalies scenoje. 

Po jų mums nedera išleisti iš akių mokslininkų luomo — juos irgi 
matome nuolat judant: lipama iš katedros į katedrą, kad greit bręstančio 

švietimo sėklos būtų dosniai išbarstomos į visas puses. Dar uolesnės ir toliau 
nukankančios yra tos dievobaimingos sielos, kurios, norėdamos atnešti 
tautos išganymą, pasklidusios po visus pasaulio kampelius. Kiti, priešingai, 
ištisais pulkais keliauja įšventąsias,stebuklingąsias vietas ieškoti ir gauti tai, 
kas jų širdims nebuvo suteikta namie. 

Jeigu visais tais žmonėmis mes nesistebime, nes jų gyvenimas ir veikla be 
keliavimo dažniausiai neįsivaizduojami, tai ar tuos, kurie savo darbštumą 
skiria žemei, mes turime laikyti amžinai prie jos prikaustytais? Anaiptol! 
Žemę dirbti galima ir jos neturint, ir mes matome, kaip uolus žemdirbys 
palieka nuomotą sklypą, kuris nemaža metų teikė jam naudos ir džiaugsmo; 
nekantriai ieško jis panašios ar didesnės naudos — nesvarbu, čia pat ar toli. 
Netgi savininkas keičia savo sukultūrintą žemę, kai tik gali ją perduoti 
mažiau patyrusiam šeimininkui, ir iš naujo veržiasi į dykumą, vėl kerta 
giriose proskyną, bet, kaip atlygį už ankstesnį triūsą, išvalo dvigubai ir 
trigubai didesnį plotą, kur dažnai irgi nemano visam laikui užsibūti. 

Tegu jis ten sau kovoja su lokiais ir kitais žvėrimis, o mes grįžkime į 
civilizuotą pasaulį — čia taip pat nė už grašį nerasi ramybės. Pažvelkim į 
kokią nors didelę šalį: juo žmogus gabesnis, juo labiau tampomas į visas 
puses; tai kunigaikščiui paliepus, tai valstybės tarybai įsakius naudingasis 
kilnojamas iš vienos vietos į kitą. Ir tiems Žmonėms tinka mūsų šūkis: 
„Stenkitės visur būti naudingi ir visur jausitės kaip namie!“ Bet kai matome, 
kaip aukštus postus prieš savo valią palieka stambūs valdininkai, mes galime 
juos tik užjausti, nes jų nepriskirsi nei prie išeivių, nei prie keliauninkų: prie 
išeivių todėl, kad, netekdami trokštamos padėties, jie neturi jokių, net 
iliuzinių geresnės ateities perspektyvų, o keliauninkų — kad kitose vietose 
jiems retai lemta duoti kokios nors naudos. | 

Savotiškas keliauninko gyvenimas būdingas kareiviui: net taikos metu jis 
skiriamas tarnauti tai vienui, tai kitur; kad galėtų kovoti už tėvynę arti ir toli, 
jis visą laiką turi būti mobilus; ir ne vien tik ją tiesiogiai gelbėdamas, bet ir 
vykdydamas tautų ir valdovų užgaidas, jis Žygiuoja į visas pasaulio puses, 
nors tik nedaugeliui likimo skirta apsigyventi kur nors pastoviai. Kadangi 
pačia svarbiausia kareivio savybe laikoma narsa, kuri beveik visuomet 
įsivaizduojama neatskiriama nuo ištikimybės, todėl matome, kaip kai kurių 
patikimumu garsėjančių tautų“ vyrai kviečiami iš savo tėvynės tarnauti 
pasaulietinių ir dvasinių didžiūnų asmens sargybiniais. 

Dar vieną labai judrią, valstybei būtiną žmoniu kategoriją sudaro tie 
valstybės veikėjai, kurie, siuntinėjami iš vienų rūmų į kitus, yra apgulę 
kunigaikščius ir ministrus ir nematomomis gijomis laiko apraizgę visą 
pasaulį. Ir jie nė akimirką nėra garantuoti, kad užsibus kur ilgiau; taikos 
metu sumaniausieji iš jų privalo keliauti iš vieno pasaulio galo į kitą, per 

karą, laiminčiai kariuomenei slinkdami iš paskos, pralaiminčiai — rengda- 
mi kelią atsitraukimui, jie visuomet nusiteikę kilnotis iš vietos į vietą, todėl 
kiekvieną akimirką jie nešiojasi su savim nemažas atsisveikinamųjų viziti- 
nių kortelių atsargas. 

Iki šiol mes kiekviename žingsnyje sugebėjome pagerbti save tuo, kad 
skelbėme bendrakeleiviais ir likimo draugais didžiąją veiklių žmonių dalį, o 
pabaigoje, mieli bičiuliai, jūsų laukia pati didžiausia malonė — pasijusti 
imperatorių, karalių ir kunigaikščių broliais ir seserimis. Pirma su pasiten- 
kinimu prisiminkime taurųjį keliauninką imperatorių Adrianą", kuris savo 
kariuomenės priešaky pėsčiomis apkeliavo visas jam pavaldžias gyvenamas 
pasaulio sritis ir tiktai šitaip paėmė jas kaip reikiant į savo rankas. Su širdies 
virpuliu prisiminkim užkariautojus, anuos ginkluotus žygūnus, prieš ku- 
riuos niekas neįstengdavo atsilaikyti, nuo kurių taikios tautos nepajėgdavo 
apsisaugoti nei mūro sienomis, nei tvirtovėmis. Palydėkim galiausiai užjau- 
čiančiu žvilgsniu tuos nelaimingus išvytuosius valdovus, kurie, nulipę nuo 
aukštybių viršūnės, negalėjo būti priimti net į kuklią energingų keliauninkų 
gildiją. 

O dabar, kai visa tai jau žinome ir išsiaiškinome, mūsų nebeveiks joks 
slegiantis liūdesys, joks nepagrįstas entuziazmas. Praėjo tie laikai, kai į 
platųjį pasaulį buvo lekiama pramuštgalviškai: iš didžiųjų pasaulio keliau- 
tojų darbų, kuriuose vieni jį moksliškai tyrė, kiti — išmintingai aprašinėjo, 
treti — meniškai vaizdavo, mes ganėtinai su juo susipažinę ir maždaug 
žinome, kur galima ko tikėtis. 

Vienam žmogui visiško aiškumo pasiekti neįmanoma. Mūsų Draugija ir 
yra įsteigta tam, kad kiekvienas gautų paaiškinimą, kiek jam reikia, kiek 
būtinajo tikslams pasiekti. Jeigu kas nors svajoja apie šalį, kuri traukia jo akį 
ir širdį, mes stengiamės kuo detaliau išryškinti tai, ką jis tik apskritai 
teįsivaizdavo. Teikti vienas kitam bendrų žinių apie gyvenamus ir negyvena- 
mus pasaulio regionus yra pats maloniausias ir naudingiausias pokalbis. 

Štai tokia prasme mes galime laikyti save įtrauktais į tam tikrą pasaulinę 
sąjungą. Sumanymas stačiai grandiozinis, O protu ir ryžtu nesunkiai įvykdo- 
mas. Viską lemia vienybė, todėl — jokio skaidymosi, jokių konfliktų tarp 
mūsų. Tie principai, kuriuos mes turime, galioja visiems. Mes sakome: tegu 
žmogus išmoksta mąstyti, nesiedamas savęs visą laiką su išoriniu pasauliu, 
tegu priežasčių ir pasekmių ieško ne aplinkybėse, o pačiam savyje — ten jis 
ras jų ryšį, galės jį su meile puoselėti. Jis dvasiškai tobulės ir suvoks, kad 
visur, kur gyvena, yra jo namai. Kas paklūsta būtinybei, tas eina tiesiausiu 
keliu į tikslą, o tie, kurių akys nukreiptos į aukštumas, kurie ieško subtiles- 
nių dalykų, turi savo kelią rinktis kur kas atsargiau. Tačiau kad ir ko žmogus 
imtųsi ir siektų, vienam neužteks jėgų: kiekvieno veiklaus žmogaus didžiau- 

sioji reikmė buvo ir lieka visuomenė. Visi pajėgiantys ką nors daryti turi būti 
tarp savęs susiję, pavyzdžiui, tas, kas sumanė statydintis namus, ieško 
architekto, o šis dairosi mūrininkų ir stalių. 

Taigi visi žino, kaip ir kokiu pagrindu suburta ir įsteigta mūsų sąjunga; 
joje nėra nė vieno, kuris nesugebėtų bet kada kaip reikiant atlikti savo 
darbo, kuris nebūtų garantuotas, kad visuomet ir visur, kur jį nublokš 
atsitiktinumas, polinkiai, netgi aistra, jis gaus teigiamas rekomendacijas, 
bus gerai priimamas ir skatinamas, o ištikus nelaimei susilauks visokeriopos 
pagalbos. 

Užtat mes esame nusprendę griežčiausiai laikytis dviejų įsipareigojimų: 
gerbti apskritai pamaldas, nes jos visos vienaip ar kitaip įkūnija tikėjimą; 
antra, pripažinti vienodai teisėtomis visas valdymo formas ir, kadangi kiek- 
viena valdžia reikalauja tikslingos veiklos ir ją skatina, dirbti pagal jos valią 
ir norus, kad ir kiek ilgai jos viešpatavimas truktų. Be to, mes laikome savo 
pareiga paisyti patys ir kitus raginti nepažeidinėti dorovės normų, nors 
nesame šiuo atžvilgiu beatodairiški pedantai, bet to reikalauja mūsų savi- 
garba, kuri remiasi trimis mūsų visų išpažįstamais didžios pagarbos princi- 
pais, nes visi turėjome laimės ir džiaugsmo būti supažindinti — kai kurie 
netgi nuo pat jaunų dienų — su šita aukščiausia visuotine išmintimi. Šią 
iškilmingą išsiskyrimo valandą mes turime visa tai dar kartą apgalvoti, 
išsiaiškinti, išgirsti ir pripažinti, ir apvainikuoti draugiško atsisveikinimo 
daina. 


Nesuleisk šaknų i žemę! 
Drąsiai ryžkis ir keliauk! 
Darbo rankų juk nuo seno — 
Laukia jų visur ir lauks. 

Te saulutė šviečia skaisčiai, 
Rūpesčių jokių nebus. 

Mes išvyksim kuo toliausiai, 
Nes pasaulis toks platus. 


Dešimtas skyrius 


Skambant pabaigos dainai, didelė dalis susirinkusiųjų skubiai ėmė stotis 
ir poromis eiti iš salės, sukeldama aplinkui nemažą šurmulį. Lenardas 
sėsdamasis paklausė svečią, ar jis norėtų savo reikalą čia išdėstyti viešai, ar 
pageidauja specialaus susirinkimo. Atvykėlis atsistojo, pasveikino tuos, 
kurie liko, ir pradėjo tokią kalbą: 

— Čia, kaip tik tokiame susirinkime, man ir norisi pirmiausia ir be 
užuolankų viską paaiškinti. Tie, kurie ramiausiai čionai pasiliko, — spren- 
džiant iš matymo — visi rimti ir išmaningi žmonės, — jau tuo neskubėjimu 
aiškiai parodė savo norą ir ketinimą ir ateity nesiskirti su gimtąja žeme. 
Maloniai sveikinu jus, nes turiu garbės pasakyti, jog visiems, kurie Čia esat, 
galiu pasiūlyti neblogą darbą ne vieneriems metams. Tačiau netrukus būtų 
gera vėl su jumis susitikt, nes manau esant reikalinga savo idėją visų pirma 
atvirai išdėstyti jūsų garbingiems vadovams, kurie iki šiol išlaikė subūrę 
šiuos puikius žmones, ir įrodyti jiems savo įgaliojimų teisėtumą. Po to derės 
viską aptarti skyrium su pasiliekančiaisiais, kad sužinočiau, kokiais veiks- 
mais jie ketina atsakyti į mano solidų pasiūlymą. 

Čia Lenardas paprašė duoti jam laiko sutvarkyti neatidėliotinus reika- 
lus, ir, kai jis buvo nustatytas, sėdėjusieji salėje mandagiai atsistojo ir vėl 
poromis ėjo pro duris, negarsiai, bet smagiai dainuodami. 

Odoardas, nieko nelaukdamas, apibūdino abiem pasilikusiems vado- 
vams savo ketinimus ir planus ir padėjo ant stalo įgaliojimus. Bet, smulkiau 
aptardamas sumanymą su tokiais puikiais žmonėmis, jis negalėjo nepami- 
nėti to žmogiškumo, kuris čia ir yra svarbiausias. 

Todėl, juo ilgiau jie kalbėjo, juo daugiau atskleidė vieni kitiems intymių 
širdies paslapčių, — prireikė nemaža aiškinti ir prisipažinti. Iki vėlyvos 
nakties nesiskirstė, vis labiau grimzdami į painius žmonių pažiūrų ir likimų 
labirintus. Odoardas jautė, kad norom nenorom turi nors fragmentiškai 
išsakyti savo dvasios ir širdies būsenas, todėl ir mus apie šį pokalbį pasiekė 
tik dalinės ir anaiptol ne pačios svarbiausios žinios. Ir vis dėlto nepaprastas 
Frydricho sugebėjimas įsiminti ir paskui viską surašyti padėjo įsivaizduoti 
įspūdingus to nuostabaus žmogaus, kuris vis labiau patraukia mūsų dėmesį, 
gyvenimo epizodus ir nustatyti kai kuriuos jo biografijos faktus; nors tai tik 
užuominos, paskui gal pavyks dar šį tą papasakoti nuosekliau ir ryškiau. 


NEIK PER TOLI 


Laikrodis išmušė dešimtą valandą vakaro, ir sutartu laiku viskas buvo 
paruošta: mažoje girliandomis išpuoštoje salėje puikavosi keturiems asme- 
nims skoningai padengtas stalas — akį traukė gardūs deserto valgiai ir gražių 
formų sausainiai, išdėlioti pakaitomis su blyksinčiomis kandeliabruose 
žvakėmis ir gėlių vazomis. Ypač džiaugėsi vaikai, laukdami skanėstų, nes 
jiems buvo leista kartu sėsti prie stalo; tuo tarpu jie slampinėjo aplink, 
išsipuošę ir su kaukėmis; na, o kadangi vaikai yra vaikai ir jų neperrengsi 
neatpažįstamai, jie atrodė tarsi dvi simpatingos namų dvasios dvynukės. 
Tėvas pasikvietė abu, ir jie gan sklandžiai, be didesnės pagalbos, pakartojo 
sveikinimą, sukurtą motinos gimimo dienai. 

Laikas bėgo, 0 senutė negalėjo susilaikyti kas ketvirtį valandos nekurs- 
čiusi mūsų draugo nekantrumo: girdi, lempos koridoriuje baigiančios visai 
užgesti, ji bijanti, kad šventės kaltininkės mėgstamiausi valgiai tuoj tuoj 
pervirsią. Iš nuobodulio vaikai ėmė išdykauti, o paskui, netekę kantrybės, 
pasidarė ir visai nebepakenčiami. Tėvas tvardėsi, bet išlaikyti įprastinį 
ramumą sekėsi sunkiai; išgirdęs ratų dardėjimą, jis tuoj pastatydavo ausis, 
tačiau visi pratarškėdavo nesustodami pro šalį; širdy jautėsi susierzinimas. 
Norėdamas sutrumpinti laiką, jis iš vaikų pareikalavo dar vienos repeticijos, 
o šiems taip jau buvo įgrisę laukti, kad nebepajėgė susikaupti, buvo išsiblaš- 
kę ir nedėmesingi, kalbėdami klydinėjo, judesius darė neteisingus, perdė- 
tus — kaip artistai, vaidinantys be jausmo. Sulig kiekviena akimirka to 
gerojo žmogaus kančios vis didėjo; laikrodis rodė jau po pusės vienuolikos; 
kas vyko toliau, pavaizduos jis pats: 

„Bažnyčios bokšte išmušė vienuolika, mano nerimas peraugo į neviltį: aš 
nebesitikėjau nieko, mane suėmė baimė. Dabar man darėsi baisu, kad štai ji 
įeina, kaip jai įprasta, gracingai ir lyg tarp kitko atsiprašo, dievagodamasi, 
jog esanti labai pavargusi, ir elgdamasi taip, tarsi man priekaištautų, neva aš 
leidžiąs jai džiaugtis gyvenimu. Manyje viskas apvirto aukštyn kojomis, ir 
daug kas, ką metų metais buvau iškentęs, vėl sunkia našta užgulė širdį. Aš 
ėmiau jos neapkęsti, aš neįsivaizdavau, kaip turėčiau elgtis, ją pasitikdamas. 
Vaikai, išdabinti kaip angelėliai, ramiai miegojo ant sofos. Žemė degė po 
mano kojomis, aš nesuvokiau, nesupratau, kas su manim darosi, ir man 
nieko daugiau neliko, kaip bėgti iš namų, kad tik kaip nors iškentus arti- 
miausias akimirkas. Ir aš, vilkėdamas lengvais šventiniais drabužiais, — taip 
kaip stoviu — nėriau pro duris. Nebepamenu, ką aš ten mikčiodamas 
lemenau geraširdei senutei, kokį pretekstą pasakiau, ji tik įbruko man į 
rankas apsiaustą, ir aš atsidūriau gatvėje tokioje būsenoje, kokios paskui 
metų metais nepatyriau. Lyg galvos netekęs jaunikaitis, kuris iš laimės 
nebežino ką daryti, aš laksčiau skersgatviais ten ir atgal. Būčiau sprukęs į 
laukus, bet šaltas, žvarbus vėjas gerokai atšaldė mano apmaudą“. 

Iš šios citatos nesunku pastebėti, kaip mes, pasinaudoję epinio rašytojo 
teisėmis, pernelyg greitai panardinome palankų skaitytoją į patį verdančių 
aistrų sūkurį. Mes aptinkame garbingą žmogų šeimyninių nesutarimų įkar- 
šty, nieko tikresnio apie jį nežinodami; todėl, norėdami nors kiek išsiaiškin- 
ti, kas šią akimirką darosi, prisigretinkime prie senutės ir pasiklausykime, ką 
ji, susijaudinusi ir sutrikusi, murma po nosim ir garsiai šūkalioja: 

„Seniai aš taip maniau, aš tiesiog numačiau, maloningosios ponios aš 
negailėjau, ją ne kartą įspėjau, bet tai ne jos jėgoms. Šeimininkas visą dieną 
vargsta pluša tai kanceliarijoje, tai mieste, tai važinėja su reikalais po 
kaimus, o vakare randa arba tuščius namus, arba susirinkusią kompaniją, su 

kuria nieko bendra neturi. Ji negali be to išsiversti. Jeigu aplink save nuolat 
nemato žmonių, vyrų, jei nevažinėja be perstojo po svečius, dešimt kartų per 
dieną nepersirenginėja, jaučiasi tarsi leistų paskutinį kvapą. Štai ir šian- 
dien — jos gimtadienis, O ji iš pat ryto išbilda į kaimą. Tiek to! Mes čia 
pasilikę viską sutvarkysim,; ji šventai prižada — devintą valandą bus namie; 
mes pasiruošę laukiam. Šeimininkas patikrina, kaip vaikai išmoko atminti- 
nai puikų eilėraštuką, abu gražiai aprengti; uždegtos lempos ir žvakės, visko 
prikepta pričirškinta, nieko netrūksta, o jos — kaip nėra, taip nėra! Šeimi- 
ninkas moka suimti save į nagą, jis slepia savo nerimą, bet neišlaiko. 
Pasišalina iš namų tokiu vėliu laiku. Kodėl — aišku, bet kur? Aš jai tiesiai 
ir sąžiningai sakiau, ir ne vieną kartą — turėsi konkurentę! Iki šiolšeiminin- 
ko elgsenoj nieko įtartina nepastebėjau, nors viena gražuolė seniai nenulei- 
džia nuo jo akių, sukasi aplink jį. Vienas Dievas težino, kaip jis dar tiek ilgai 
atsilaikė. Dabar prasideda: matydamas, kad jo gera valia eina šuniui ant 
uodegos ir netekęs kantrybės, jis naktį mauna iš namų, taigi — viskas baigta. 
Kiek kartų jai sakiau — neik per toli!“ 

O dabar vėl susiraskim savo draugą ir paklausykim jo paties: 

„Geriausiojo viešbučio apatiniame aukšte išvydau žiburį, pasibeldžiau į 
langą ir, kai kelneris iškišo galvą, pasiteiravau, stengdamasis, kad atpažintų 
mano balsą, ar nėra atvykusių svečių ir ar neketina kas pasirodyti? Nieko 
nelaukdamas tas atidarė vartus ir, kviesdamas įeiti, į abu klausimus atsakė 
neigiamai. Man atrodė, kad dabartinėj padėty geriausia tęsti pradėtą pasaką, 
ir aš paprašiau kambario, kurį jis tuoj pat skyrė viršutiniame aukšte, nes 
apačią, jo nuomone, reikią palikti galimiems svečiams. Jis nuskubėjo kai ko 
patvarkyti, aš jam netrukdžiau, tik patikinau, kad sąskaita bus apmokėta. 
Taip prabėgo kiek laiko, o dabar mano kančios vėl grįžo: įsivaizdavau viską 
iki mažiausių smulkmenų, vienus dalykus perdėdamas, kitus menkindamas, 
bariau save ir stengiausi nusiraminti, atlyžti — kad tik rytoj gyvenimas 
sugrįžtų į normalias vėžes! Aš jau regėjau kitą dieną, plaukiančią įprastine 
vaga, bet apmaudas vėlei prasiveržė nesulaikoma jėga: niekuomet nema- 
niau, kad galiu būti toks nelaimingas“. 

Mūsų skaitytojai turbūt jau tiek įsijautė į šio tauraus žmogaus dvasinę 
būseną, žmogaus, kurį mes čia netikėtai išvystame netekusį pusiausvyros dėl 
palyginti menkos priežasties, kad jie tikriausiai geidaus daugiau sužinoti 
apie jo gyvenimą. Mes pasinaudosime pertrauka, atsiradusia šituose nakties 
įvykiuose, kuomet jis pats tylėdamas ir nerimastingai žingsniuoja po kambarį. 

Odoardas — tai senos giminės atžala, paveldėjęs per keletą kartų pačius 
tauriausius pirmtakų bruožus. Karo mokyklos auklėjimas atsiliepė jo ma- 
nieroms: jose jautėsi tas grakštumas, kuris, remiamas puikių dvasios išgalių, 
teikė jo elgsenai ypatingo patrauklumo. Neilga tarnyba kunigaikščio rū- 

muose išmokė jį gan neblogai gaudytis, koks yra aukštų valdžios asmenų 
išorinis gyvenimas, ir kai, palyginti greit įgijęs jų malonę, buvo pasiųstas 
vienon diplomatinėn misijon ir atsirado proga pamatyti pasaulio ir susipa- 
žinti su kitų valdovų rūmais, jame tuoj pat atsiskleidė sugebėjimas tiksliai 
viską suvokti ir puikiai prisiminti, kas buvo, o ypač krito į akis jo pasirengi- 
mas noriai imtis bet kokių pavedimų. Tai, kad laisvai mokėjo kelias užsienio 
kalbas, lengvai su visais bendravo ir niekad nebuvo įkyrus, padėjo sparčiai 
kopti karjeros laiptais; jam sekėsi visos diplomatinės misijos, nes be vargo 
užkariaudavo žmonių simpatijas, tuo susidarydamas palankias galimybes 
šalinti visokius nesutarimus; gebėdamas teisingai vertinti visus užir prieš, jis 
sklandžiai sureguliuodavo abiejų pusių interesus. 

Tokį neįkainojamą Žmogų panoro turėti po savo sparnu ministras pirmi- 
ninkas; jis ištekino už jo savo dukterį — nuostabaus grožio moterį, puikiai 
išmokusią visų aukštosios visuomenės dorybių. Tačiau nebūna žmogiško- 
sios palaimos, kuriai nepastotų kelio kokia nors kliūtis, taip atsitiko ir 
dabar. Kunigaikščio rūmuose kaip įdukra buvo auginama princesė Sofroni- 
ja — paskutinioji savo giminės atšaka, kurios turtai ir pretenzijos į juos, nors 
žemė su žmonėmis ir atiteko dėdei, vis dar liko ganėtinai dideli, todėl, 
siekiant išvengti begalinių nagrinėjimų ir aiškinimųsi, buvo norima išleisti 
ją už sosto įpėdinio, gerokai jaunesnio už ją. 

Odoardą imta įtarti, kad jis jai simpatizuojąs; buvo manoma, jog jis 
perdėmaistringai apdainavęs ją viename iš eilėraščių, pavadintame Auroros 
vardu; prie to prisidėjo dar ir jos pačios neatsargumas: kai draugės mėgino 
ją paerzinti, ji be jokių užuolankų — toks jau jos charakteris — atkirto 
trumpai drūtai: reikią būti aklai, kad nematytum jo žavumo. 

Odoardo vestuvės šį įtarinėjimą tarsi panaikino, bet jo slapti priešinin- 
kai vis tiek jį patyliukais kurstė, O progai pasitaikius stengėsi vėl išpūsti. 

Nors apie valstybės ir sosto įpėdinystės reikalus buvo vengiama užsimin- 
ti, kai kada jie išeidavo iš kalbos. Jei ne pats kunigaikštis, tai bent jo 
išmintingi patarėjai manė, jog naudingiausia būtų šį reikalą pavilkinti, tuo 
tarpu viešai nekalbantys princesės šalininkai geidė jį kuo greičiau baigti ir 
savo kilniąją damą matyti turinčią daugiau laisvės, tuo labiau kad kaimyni- 
nės valstybės nusenęs karalius, Sofronijos giminaitis ir globėjas, dar tebebu- 
vo gyvas ir retsykiais parodydavo, jog linkęs tėviškai kištis į jos gyvenimą. 

Ant Odoardo krito šešėlis, kad jis, pasiųstas ten su mandagumo vizitu, 
suaktualino vieną reikalą, kurio tuo tarpu nebuvo norima imtis. Priešinin- 
kai kaipmat tuo pasinaudojo, ir uošvis, kurį jis įtikino esąs nekaltas, turėjo 
panaudoti visą savo įtakingumą, kad išrūpintų jam vietininko pareigas 
vienoje atokioje provincijoje. Čia jis pasijuto laimingas: visas jėgas dabar 
galėjo skirti veiklai, reikėjo daryti daug ką būtina, naudinga, gera, gražaus, 

didelio ir, svarbiausia, patvaraus ir neaukoti savęs kaip anose sąlygose, kur 
žmonės, užsiiminėdami prieš savo įsitikinimus greit praeinančiais dalykais, 
stačiai žlugdo save. 

Visai kitaip pasijuto jo Žmona, neįsivaizdavusi gyvenimo be didelių 
kompanijų ir tik gerokai vėliau ir labai nenoriai atvažiavusi pas jį. Odoardas 
buvo jai kuo atidesnis ir stengėsi, kad ji turėtų visus ligšiolinės palaimos 
artibutus: vasarą — išvykas į gamtą, žiemą — saviveiklos teatrą, pobūvius ir 
kitokius jos mėgstamus organizuoti renginius. Jis netgi rodė pakantumą 
kažkokiam namų draugui, svetimšaliui, kuris jau prieš kiek laiko ėmė 
lankytis, nors Odoardui jis visai nepatiko; savo blaiviu žvilgsniu į žmones 
Odoardas įžvelgė jame sunkiai apibūdinamą nenuoširdumą. 

Iš to, ką dabar pasakojame, vieni dalykai iškilo jam šią sunkią ir pavojingą 
akimirką prieš akis kaip tamsūs ir migloti, kiti — kaip šviesūs ir aiškūs. Bet 
užteks; slapta atskleidę skaitytojui visa, ką išsaugojo puiki Frydricho atmin- 
tis, vėl grįžkime pas Odoardą: jis tebesiblaško po kambarį, žingsniuodamas 
iš vieno galo į kitą, o mostigavimas rankomis ir šūkaliojimai rodo, kokia 
vidinė kova verda jo sieloje. 

„Su tokiomis mintimis, nerasdamas sau vietos, šlempinau po kambarį, 
kelneris atnešė puodelį sultinio, kurio taip reikėjo, nes per visus rūpesčius, 
rengiant šventę, nebuvau nieko į burną ėmęs, nors stalas namie stovėjo 
apkrautas skaniausiais valgiais ir neliestas. Tą akimirką iš gatvės pasigirdo 
švelnūs pašto rago garsai. Sis ekipažas atvyksta iš kalnų, — tarė kelneris. Mes 
prigludome prie lango ir pamatėme privažiuojančią su dviem iš abiejų pusių 
degančiais žibintais, keturiais arkliais pakinkytą, sunkiai pakrautą karietą. 
Tarnai nušoko nuo pasostės. Tai jie! — sušuko kelneris ir nuskubėjo prie 
durų. Aš sulaikiau jį ir kuo griežčiausiai prisakiau, kad neprasitartų, jog aš 
čia ir kad yra užsakytų kambarių, jis prižadėjo ir dingo pro duris. 

Kol su juo kalbėjau, pražiopsojau, kas išlipo, ir mane vėl suėmė nekan- 
trybė; man rodėsi, jog jis per ilgai delsia pranešti apie atvykėlius. Pagaliau iš 
josužinojau, kad tai esančios damos: viena apyamžė ir garbios išvaizdos, ki- 
ta — jaunesnė ir nepaprastai simpatinga, o trečia — kambarinė, tiesiog kaip 
saldainiukas. Toji iškart ėmė įsakinėti, — aiškino jis, — paskui norėjo įsiteik- 
ti, bet kai aš jai gražiai atsakiau, pasidarė kandi ir dygi, — tokia, matyt, jos 
prigimtis. Išsyk krito man į akis, — dėstė jis toliau, — kaip jos visos stebisi, 
radusios mane pasirengusį ir viską jų sutikimui sutvarkyta: kambariai ap- 
šviesti, židinys užkurtas; kol jos patogiai įsitaisė, salėje jau laukė šalti 
užkandžiai, paskui pasiūliau sultinio, kuris joms, rodos, patiko“. 

Damos susėdo prie stalo; vyresnioji šiek tiek pakramtė, o simpatingoji 
gražuolė — visai nemėgino valgyti; užtat kambarinė, kurią jos vadino Liuce, 
kirto pasigardžiuodama ir vis gyrė viešbutį, džiaugdamasi šviesiai degančio- 

mis žvakėmis, puikiais peiliais ir šakutėmis, porceliano indais ir visa servi- 
ruote. Prie liepsnojančio židinio ji jau buvo geraisušilusi ir dabar, pamačiusi 
vėl įeinantį kelnerį, domėjosi, ar čia visuomet esama taip gerai pasiruošta 
aptarnauti bet kurią dienos ir nakties valandą atvykstančius svečius? Nors 
šiam vyrukui gudrumo netrūko, šįkart jis pasijuto kaip tie vaikai, kurie 
paslapties neišduoda, bet ir negali nuslėpti, jog šiek tiek jos jiems patikėta. 
Iš pradžių jis atsakė dviprasmiškai, paskui — kiek panašiau į tiesą ir 
pagaliau, kambarinės guvumo, klausinėjimų ir išvedžiojimų įvarytas į kam- 
pą, prisipažino, kad buvęs atėjęs tarnas, ne tarnas, o kažkoks ponas, išėjęs, 
vėl grįžęs, galų gale jam išsprūdo, jog iš tikrųjų esąs viršuj ir susijaudinęs 
vaikštąs po kambarį. Jaunoji dama pašoko nuo kėdės, kitos — jai iš paskos; 
tai esąs senas Žmogus, skubiai spėjo jos; kelneris dievagojosi, kad jis jaunas. 
Damos vėl suabejojo jo žodžiais, jis įtikinėjo, kad sako švenčiausią tiesą. 
Moterų sumišimas ir nerimas didėjo. Gražuolė manė, jog tai dėdė, vyresnioji 
prieštaravo sakydama, kad čia ne jo stilius. Niekas, išskyrus jį, negalėjo 
žinoti, kad mes šią valandą čia atvyksim, — nenusileido anoji. Kelneris gulė 
kryžium, jog tai esąs jaunas, garbus, gražiai nuaugęs vyriškis. Liucė, priešin- 
gai, duodanti galvą kirsti, kad čia niekas kitas kaip dėdė — kelneriu, tuo 
sukčium, negalima tikėti, jis jau pusė valandos painiojasi prieštaraudamas. 

Ginčas baigėsi tuo, jog kelneris turėjo lipti į viršų ir perduoti ponui 
primygtinį prašymą, kad jis kuo skubiausiai nuliptų žemyn, o jei ne, tai ir 
pagrasinti — damos pačios pakilsiančios ir jam padėkosiančios. 

— Su jom visai nebeįmanoma susišnekėti, — aiškino kelneris, — nesu- 
prantu, kojūs delsiat ir neinat pasirodyti; jos laiko jus senu dėde, kurį trokšta 
aistringai apkabinti. Labai prašau leistis žemyn. Argi ne jų laukėt? Nereikia 
taip lengva ranka atsisakyti malonaus nuotykio,; tikrai verta pamatyti tą 
jauną gražuolę, jos visai padorios moterys. Paskubėkit, kitaip jos iš tikrųjų 
pačios įsivers į jūsų kambarį. 

Aistra gimdo aistrą. Būdamas toks susijaudinęs, Odoardas norėjo per- 
mainos, ko nors naujo. Jis lipo laiptais, tikėdamasis su atvykėlėmis smagiai 
pasišnekučiuoti, pasiginčyti, kyštelti nosį į svetimus reikalus ir šitaip prasi- 
blaškyti, bet širdis jautė tarsi artėtų prie jau pažįstamos, numanomos 
būsenos. Štai ir durys; damos, kurioms rodėsi, kad girdi dėdės žingsnius, 
šoko pasitikti; jis jėjo. Koks sutapimas! Nejaugi akys nemeluoja! Gražuolė, 
šūktelėjusi iš nustebimo, puolė senesniajai ant kaklo, o mūsų draugas, abi 
atpažinęs, žengtelėjo žingsnį atgal, paskui, nesuvaldomo jausmo pagautas, 
puolė prieš gražuolę ant kelių, sugriebė jos ranką ir tuoj vėl paleido, tik 
švelniai ją pabučiavęs. ,„Au-ro-ra!“ — šie garsai sustingo jo lūpose. 

Metę vėl žvilgsnį į mūsų bičiulio namus, pamatysim, kad juose dėjosi gan 
keisti dalykai. Geroji senutė nebežinojo, ką daryti, už ko stvertis. Priebučio 

ir laiptinės žibintų vis negesino, valgius nuo ugnies buvo nuėmusi, bet daug 
ką jau reikėjo išmesti. Kambarinė liko pas miegančius vaikus ir prižiūrėjo tą 
gausybę degančių žvakių — ir juo labiau senutė suirzusi lakstė iš vieno galo 
į kitą, juo ji ramiau ir kantriau dirbo šį darbą. 

Pagaliau prie durų privažiavo ekipažas; išlipusi ponia sužinojo, kad jos 
vyrą prieš porą valandų iškvietė. Lipdama laiptais, šventinių žiburių ji tarsi 
nepastebėjo. Iš tarno senutė sužinojo, kad grįžtant įvykusi nelaimė — 
vežimas įriedėjęs į griovį; buvo papasakota ir visa kita, kas paskui darėsi. 

Ponia įėjo į kambarį. 

— Kas čia per kaukių balius? — paklausė, rodydama į vaikus. 

— Būtumėt turėjusi didelį malonumą, — paaiškino kambarinė, — jei 
būtumėt parsiradusi keliom valandom anksčiau. 

Vaikai, prižadinti iš miego ir pamatę motiną, pašoko ir ėmė sakyti, ką 
buvo išmokę. Sutrikimas jautėsi abiejose pusėse: iš pradžių dar šiaip taip 
ėjo, o paskui, nesant kam padrąsinti ir pagelbėti, mažyliai pradėjo užsikirsti 
ir galiausiai visai nutilo; gavę pagyrimą ir po bučinį, abu turėjo eiti miegoti. 
Ponia pasijuto vieniša, krito ant sofos ir apsipylė karčiomis ašaromis. 

O dabar reikia truputį daugiau pasakyti apie pačią ponią ir apie, matyti, 
nelabai sėkmingai pasibaigusią užmiesčio šventę. Albertina buvo iš tų 
moteru, su kuriomis dviese neką tepašnekėsi. bet didelėj kompanijoj — jos 
stačiai nepamainomos. Tai tikros kompanijų pažibos, skatintojos ir judin- 
tojos: jei tik kur nors kas užkliūna, kaipmat viską gražiai sutvarko. Jų 
žavumas toks, kad atsiskleidžia tik tuomet, kai esti palankios sąlygos ir 
užtektinai erdvės; kad darytų įspūdį, joms reikia publikos, reikia stichijos, 
kuri jas neštų, skatintų būti patraukliomis; su pavieniu žmogum joms nieko 
gera neišeina, nelabai žino, kaip su juo elgtis. 

Anas namų draugas įgijo jos malonę ir išsaugojo ją vien dėl to, kad 
sugebėjo be perstojo vis ką nors nauja prasimanyti, ir nors nedideliam, bet 
smagiam žmonių būreliui neduoti nė dienos atsikvėpti. Skirstantis vaidme- 
nis jis pasirinko vaizduoti gerąjį tėvelį ir taktiškumu bei patyrusio žmogaus 
išmintimi įgijo pirmenybę prieš pirmąjį, antrąjį ir tretįjį favoritus. Florina — 
stambaus paveldėto ir netoli esančio dvaro savininkė, jaučianti Odoardui 
dėkingumą už tai, kad, vykdant jo, kaip valdžios vyro, numatytus ūkio 
pertvarkymus, jos dvarui, nors ir atsitiktinai, vis dėlto smarkiai išėjo į naudą 
ir teikė vilčių ateity keleriopai padidinti pajamas — persikeldavo vasaromis 
į šią kaimo rezidenciją ir padarydavo ją daugelio gražių pasilinksminimų 
vieta. Ypač buvo stengiamasi nepražiopsoti gimtadienių, kurių proga reng- 
davo išmoningas šventes. 

Florina buvo guvi, patraukli būtybė, kaip atrodo, prie nieko neprisirišan- 
ti ir nereikalaujanti, kad kas prie jos prisirištų. Beprotiškai mėgo šokti ir 

vyrus vertindavo pagal tai, kaip jie moka judėti muzikos taktu; amžinai 
nenustygdavo vietoj ir negalėjo pakęsti tų, kurie nors akimirką, nudelbę 
akis, susimąstydavo. Beje, visai sėkmingai vaidindama lengvabūdės įsimylė- 
jėlės vaidmenis. be kurių neišsiverčia nė viena pjesė, nė viena opera, ji 
niekuomet netupdavo Albertinos, vaidinusios tik rimtuoles, varžove. 

Atšvęsti kaip reikiant artėjančio Albertinos gimtadienio iš miesto ir 
apylinkių sukvietė rinktinę kompaniją. Šokiai, prasidėję pavalgius pusry- 
čius, tęsėsi ir po pietų, linksmybėms nebuvo galo, todėl išvažiuoti teko 
gerokai vėliau, naktis užklupo anksčiau negu tikėtasi — ir dar prastame 
kelyje, prastame dvigubai, nes neseniai jį taisė; vežikas neapsižiūrėjo, ir visi 
atsidūrė griovyje. Mūsų gražuolės, Florinos ir namų draugo galvos susimai- 
šė su kojom ir šonai apsilamdė; pastarasis sugebėjo greit išsikaparnoti ir, 
pasilenkęs virš karietos, šaukė: „Florina, kur tu?“ Albertina jautėsi lyg 
sapne; namų draugas sukišo rankas į karietą ir ištempė Floriną, kuri apalpu- 
si gulėjo ant Albertinos; kaip įmanydamas stengėsi jai padėti, paskui, tvirtai 
suėmęs, nunešė ją tuo pačiu keliu. Albertina vis dar lindėjo karietoj, jai 
išsikrapštyti padėjo vežikas ir tarnas, į kurį atsirėmusi, mėgino eiti. Kelias 
buvo baisus, baliniams bateliams netinkamas; nors tarno ir prilaikoma, 
klupo kiekviename žingsnyje. Bet dar klaikesnė, dar sujauktesnė buvo siela. 
Albertina nesuprato, nesuvokė, kas su ja darosi. 

Tiktai tuomet, kai jėjo į užeigos namus, mažame kambarėlyje išvydo ant 
lovos gulinčią Floriną ir šeimininkę su Lelijumi besistengiančius jai suteikti 
pagalbą, ji suprato savo nelaimę. Iš karto, lyg tvykstelėjęs žaibas, atsivėrė jai 
tie paslaptingi santykiai, kurie buvo tarp jos neištikimo draugo ir išdavikės 
bičiulės; pati matė, kaip toji, vos atmerkusi akis, kupina atgyjančios švelnios 
aistros, apkabino jo kaklą, matė, kaip vėl sublizgo jos juodos akys, kaip 
staiga grįžęs raudonis nuspalvino ir papuošė jos blyškius skruostus; ji iš 
tikrųjų atrodė jaunesnė, žavesnė, patrauklesnė. 

Albertina stovėjo sau ir žiūrėjo, apleista, jų visai nepastebima; šie 
atsitokėjo, susigriebė, bet, kas įvyko, to nebesugrąžinsi; norom nenorom 
teko vėl sėsti į tą pačią karietą, — net pragare viena kitos neapkenčiančios 
sielos, išduotieji ir išdavikai negalėjo jaustis taip prislėgti, kaip šitie žmonės. 


Vienuoliktas skyrius 


Lenardas ir Odoardas kelias dienas dirbo be atokvėpio: vienas stengėsi 
išvykstančiuosius aprūpinti visais būtinais reikmenimis, kitas — susipažinti 
su pasiliekančiaisiais, įvertinti jų sugebėjimus, kad galėtų juos tinkamai 
supažindinti su savo planais. Tuo tarpu Frydrichas ir mūsų draugas turėjo 

užtektinai galimybių ir laiko ramiai pasišnekėti. Vilhelmas paprašė bend- 
rais bruožais supažindinti su projektu, ir, kai jam pakankamai apibūdino 
apylinkes ir gamtovaizdį, atskleidė perspektyvą, kaip sparčiai toje didžiulėje 
srityje gausės gyventojų, pokalbis savaime nukrypo į tai, kas išties vienija 
žmones — į religiją ir etiką. Apie tuos dalykus linksmasis Frydrichas galėjo 
daug ką papasakoti, ir mes nusipelnytume padėkos, jei perduotume tą 
pokalbį taip, kaip jis vyko — su visais klausimais ir atsakymais, prieštaravi- 
mais ir patikslinimais, per įvairiausių nukrypimų džiungles skinantis kelią 
prie tikrojo tikslo. Tačiau mes neturim tiek laiko, kad galėtume įsipareigoti 
žingsnis po žingsnio atskleisti mūsų skaitytojui viską, todėl verčiau iš karto 
pateikiame galutines išvadas. Štai esmė to, apie ką buvo šnekama: 

Nėrareligijų, kurios neverstų žmogaus susitaikyti su likimu, tik kiekvie- 
na šį uždavinį mėgina spręsti savaip. 

Krikščionybė siūlosi mums padėti gan patraukliais dalykais — tikėjimu, 
meile, viltimi; čia glūdi kantrybės šaknys, saldus pajautimas to, kokia neįkai- 
nojama dovana yrabūtis net ir tada, kai vietoj geidžiamų malonumų užgriū- 
va nepakeliamos kančios. Šitą religiją mes išpažįstame, bet savotiškai: 
vaikams nuo pat mažumės aiškiname, kokią didžiulę palaimą ji mums 
atnešė, bet apie jos kilmę, jos istoriją šnekame paskiausiai. Tiktai tada mes 
pamilstame, imame vertinti pradininką, ir visos su juo susijusios žinios 
pasidaro šventos. Dėl to mes nepakenčiame savo aplinkoj žydų; gal tai ir 
perdėtas pedantiškumas, bet nepasakysi, kad jis nelogiškas: kaip galima 
leisti naudotis pačiomis didžiausiomis vertybėmis tiems, kurie neigia jų 
kilmę ir pradžią? 

Bet mūsų etika su tuo neturi nieko bendra: ji yra grynas veiksmo 
principas ir apibūdinama tik keliomis nuostatomis: saikas nereguliuoja- 
muose dalykuose, atkaklumas būtinybėje. Šiuos lakoniškus žodžius kiekvie- 
nas gali pritaikyti gyvenime savo nuožiūra, jis turi lanksčiai suformuluotą 
tekstą, kurį interpretuok, kaip nori. 

Visiems įskiepijama didžiausia pagarba laikui kaip vertingiausiai Dievo 
ir gamtos dovanai ir atidžiausiai būties palydovei. Laikrodžių pas mus visur 
pristatyta begalė — jų rodyklės ir dūžiai primena mums kiekvieną valandos 
ketvirtį; bet ir tokio laiko skaičiavimo pasirodo dar negana: daugybė mūsų 
šalyje įrengtų telegrafų, jei tik neturi darbo, perdavinėja dieną ir naktį tokiu 
labai gudriu prietaisu valandas. 

Mūsų etika, kuri, kaip matome, yra itin praktiška, iš tikrųjų reikalauja 
viską kuo kruopščiausiai apgalvoti, paskirstyti laiką ir nepraleisti tuščiai nė 
vienos valandos. Kiekvieną akimirką reikia ką nors veikti, O argi tai įmano- 
ma, neskiriant dėmesio tiek darbui, tiek ir laikui? 

Turėdami galvoje, kad mes tik pradedame, ypač svarbia laikome šeimą. 
Tėvams ir motinoms numatome didžiules pareigas; auklėti pas mus bus 
nesunku, nes kiekvienas privalės rūpintis savimi pats, Sūn sau tarnu ir 
tarnaite, pagalbininku ir pagalbininke. 

Žinoma, yra dalykų, kurių reikės mokytis pagal tam tikrą vieną principą 
— tai masinis skaitymo, rašymo ir skaičiavimo mokymas; to imsis abatas. Jo 
metodas primena tarpusavio mokymo sistemą, bet yra išmoningesnis; ir čia 
esmę sudaro tai, kad tuo pačiu metu lavinami mokytojai ir mokiniai“. 

Noriu priminti dar vieną tarpusavio mokymo variantą — puolimo ir 
gynybos pratybas. Čia vadas — Lotarijas, jo taktika primena mūsų laisvųjų 
šaulių manevrus, bet tai yra ne kas kita, kaip jo paties išgalvojimas. 

Ta pačia proga pridursiu, kad civiliniame gyvenime nebus reikalingi 
varpai, o kariniame — būgnai: ir vienu, ir kitu atveju pakaks žmogaus balso 
ir pučiamųjų instrumentų. Visa tai jau yra buvę ir dabar dar tebėra, bet kaip 
tinkamai panaudoti, tesprendžia protas, kuris reikalui esant ir pats būtų 
viską sugalvojęs. 

„Svarbiausia, ko reikia valstybei — tai drąsių vadovų“, — mūsiškė jų 
nestokos: visi nekantraujame kibti į darbą, kupini jėgų ir įsitikinę, kad 
pradėti reikia nuo paties paprasčiausio. Mes turime galvoje ne įstatymus, o 
valdžią. Jos pagrindinį principą galime aiškiai formuluoti taip: niekas neturi 
teisės kitam trukdyti; kas darosi našta, izoliuojamas iš visuomenės tol, kol 
supras, kaip elgtis, kad tave pakęstų. Jei šiuo atveju yra kokia nors techninė 
kliūtis, kas nors neprotinga, tai taip pat pašalinama. 

Kiekvienas regionas turi po tris valdžios vyriausiuosius, kuric poste 
keičiasi kas aštuonios valandos, dirba pamainomis kaip kalnakasyboje, kur 
darbas irgi negali sustoti, tad vienas iš mūsų žmonių visuomet bus po ranka, 
ypač naktį. 

Jie turės teisę raginti, pareikšti papeikimą, barti ir šalinti; jei mato esant 
reikalinga, kviečiasi pagalbon daugiau ar mažiau prisiekusiųjų. Balsams 
pasiskirsčius po lygiai, lemia ne pirmininkaujantis, 0 traukiami burtai, nes 
esame įsitikinę, jog dviejų priešingų nuomonių atveju niekuomet neturi 
reikšmės, katrai iš jų atiduoti pirmenybę. 

Daugumą mes vertiname irgi savaip; šiaip, sprendžiant būtiniausius 
kasdienybės klausimus, jos nutarimai galioja, bet kai reikalai rimtesni, mes 
nelabai ja tepasitikime. Tačiau apie šituos dalykus man nevalia smulkiau 
kalbėti. 

Jei kas paklaustų, kur ir kaip būna vyriausieji vadovai, kurie viską 
sprendžia, taijų nerasi vienoje ir toje pačioje vietoje: jie nuolat važinėja, kad 
svarbiausiuose reikaluose būtų išlaikyta lygybė, o menkesniuosiuose leistų 
pasireikšti kiekvieno valiai. Istorijai tai nenauja: vokiečių imperatoriai 

važinėdavo po šalį, ir toks principas geriausiai atitinka laisvų valstybių 
sąjungos dvasią. Mes baiminamės steigti sostinę, nors mūsų valdose jau ir 
matome vietą, kur susiburs žmonių daugiausiai. Ją laikome paslaptyje, 
viskas vyks pamažu, bet ilgai laukti nereiks. 

Tokie, apskritai šnekant, yra tie punktai, dėl kurių iš esmės sutariame, 
bet vos tik susieina daugiau mūsiškių — užtenka ir vieno kito, — kaip vėl 
imama svarstyti ir ginčytis. Bet lemiami sprendimai bus padaryti, kai atvyk- 
sime į vietą. Tačiau naująją būseną, kuri turės ilgai išsilaikyti, apibūdina vis 
dėlto įstatymas. Mūsų bausmės švelnios; raginti turės teisę kiekvienas, 
sulaukęs atitinkamo amžiaus, pareikšti papeikimą ir barti — tik visų pripa- 
žintas vyresnysis, o bausti — tik nustatyto dydžio susirinkimas. 

Yra pastebėta, kad perdėm griežti įstatymai gan greitai atbunka ir ima 
palengva švelnėti, nes gamta visuomet pareiškia savo teises. Mes nekūrėme 
drakoniškų įstatymų todėl, kad paskui galėtume juos po truputį griežtinti; 
mūsų bausmių esmę sudaro atskyrimas nuo piliečių visuomenės: labiau ar 
mažiau, ilgesniam ar trumpesniam laikui priklausys nuo aplinkybių. Kai 
piliečiai ims prasigyventi ir turtėti, dalį turto bus galima konfiskuoti: dau- 
giau ar mažiau — priklausys nuo pelnytos bausmės, kad ir dėl jo jiems būtų 
skaudu. 

Visi sambūrio nariai su šiais įstatymais supažindinti, ir kai buvo surengta 
apklausa, paaiškėjo, kad kiekvienas svarbiausius jo straipsnius kuo puikiau- 
siai pritaiko sau. Bet pagrindinė problema yra ta, kaip kultūros teigiamybes 
nusigabenti tenai, o jos neigiamybių — atsikratyti. Smuklių, kur prekiauja- 
ma degtine, ir bibliotekų, kur išdavinėjamos knygos skaityti, mes nepakęsi- 
me; kaip kovosime su buteliais ir knygomis, verčiau tų paslapčių neatskleis- 
ti — tokius dalykus pirma reikia padaryti, o paskui juos vertinti. 

Kaip tik dėl to šitokių dokumentų ir kitų potvarkių, dėl kurių pati 
visuomenė dar nesutaria, jų kaupėjas ir tvarkytojas nenori leisti iš rankų, 
ypač tų, kuriuos, nuvykus į vietą, nepatariama įgyvendinti; dar mažiau 
pritarimo būtų galima tikėtis, jeigu juos čia išsamiai imtume nagrinėti. 


Dvyliktas skyrius 


Odoardo pranešimui numatytoji diena atėjo; kai visi susirinko ir nutilo, 
jis savo kalbą pradėjo taip: 

— Tas reikšmingas sumanymas, prie kurio įgyvendinimo kviečiu šį 
šaunių vyrų būrį prisidėti, jums nėra visai nežinomas, nes jau anąkart esu 
apie jį bendrais bruožais užsiminęs. Iš mano samprotavimų aiškėja, jog tiek 
Senajame, tiek ir Naujajame Pasaulyje esama žemių, kurias reikia kur kas 

geriau naudoti nei iki šiol. Naujajame Pasaulyje plyti didžiuliai laukiniai 
masyvai, kur žmogus dar nėra įkėlęs kojos ir nelabai drįsta į tas žemes 
žygiuoti ir skelbti joms karą. Ryžtingiems žmonėms vis dėlto nebus sunku 
tas dykvietes žingsnis po žingsnio iš gamtos atkovoti ir perimti savo nuosa- 
vybėn. Senajame Pasaulyje yra priešingai. Čia visur žemės sklypai jau 
išgraibstyti, teisė į juos nuo neatmenamų laikų vienaip ar kitaip paskelbta 
šventa, tenai neįveikiama kliūtimi rodosi plotų beribiškumas, o čia dar 
sunkiau, beveik visai nenugalimu kliuviniu iškyla paprasčiausias susiskirs- 
tymas rėžiais. Gamta pergalima atkaklumu, žmogus — prievarta arba įtiki- 
nimu. 

Visa visuomenė privatinę nuosavybę laiko šventa, o savininkui ji yra dar 
šventesnė. Įprotis, jaunystės įspūdžiai, pagarba tėvams ir protėviams, anti- 
patija kaimynams ir šimtai visokiausių kitokių dalykų atbukina, atgrasina 
savininką nuo bet kokių permainų. Juo tokie santykiai senesni, juo labiau 
viskas susipynę ir didesnis susiskaidymas, juo sunkiau įgyvendinti bendrus 
sumanymus, kurie, atimant ką nors iš pavienio žmogaus, būtų naudingi 
visuomenei, 0 per ją, padedant ir dalyvaujant visiems, paskui netikėtai 
praverstų kiekvienam. 

Jau nemaža metų valdau savo kunigaikščio vardu vieną provinciją, kuri, 
būdama atskirta nuo kitų jo valdų, toli gražu neduoda tiek naudos, kiek 
galėtų. Kaip tik šitas uždarumas arba, tikriau, izoliuotumas iki šio! ir kliudė 
padaryti ką nors tokio, kad gyventojai galėtų išvežti svetur tai, kuo turtingi, 
ir atsigabenti, ko jiems reikia. 

Turėjau čia neribotą valdžią. Daug gera buvo galima padaryti, bet 
visuomet tik iki tam tikros ribos; ką begerintum, visur tau užšaudavo duris, 
ir tai, ko labiausiai siekiau, atrodydavo tarsi ne šio pasaulio dalykai. 

Savo pačia svarbiausia pareiga laikiau gerai tvarkyti ūkio reikalus. Kas 
gali būti lengviau! Ne sunkiau kaip. sakysim, kovoti su piktnaudžiavimais, 
reikiamai panaudoti žmonių sugebėjimus, padėti veikliesiems. Tai daryda- 
mas, didesnio vargo nepatyriau — protu ir jėga pavykdavo susitvarkyti taip, 
kad viskas ėjo tarsi savaime. Bet į ką labiausiai kreipiau dėmesį, kuo 
daugiausiai rūpinausi, buvo kaimynai, kurie valdė savo žemes ir kitiems 
pavesdavo jas valdyti ne taip, kaip man atrodė, ar net priešingai mano 
įstikinimams. 

Jaubuvau beprarandąs viltį, besusitaikąs su esama padėtimi, ketindamas 
kuo geriau panaudoti tai, kas buvo susiklostę iš seno; staiga man nušvito 
akys — supratau, jog pats šimtmetis skuba man pagalbon. Kaimyninėse 
provincijose į valdžią atėjo jaunesni žmonės, jie puoselėjo panašias idėjas 
kaip ir aš, nors apskritai tai tebuvo tik geri norai; užtat jie palyginti greitai 
nusprendė prisidėti prie mano planų, visais atžvilgiais suvienyti pastangas, 

ypač pamatę, kad daugiau lėšų tenka sukišti man, bet nepastebėdami, jog ir 
didesnė nauda krypsta mano pusėn. 

Taigi dabar esame trise, turį teisę disponuoti stambiais žemės plotais; 
mūsų valdovai ir ministrai įsitikinę mūsų siūlymų sąžiningumu ir nauda, nes 
dideliuose dalykuose įžvelgti sau naudos kur kas sunkiau nei mažuose. Ko 
imtis kasdienybėj, o ko ne, visuomet parodo būtinybė, čia užtenka šiuo matu 
matuoti esamybę, o tenai mums reikia kurti ateitį, tarkim, koks nors toli 
numatantis protas sugalvoja planą, bet kur garantijos, kad kiti jam pritars? 

Vienam žmogui iš to nieko neišeis, bet laikas, kuris išlaisvina protus, 
duoda galimybę žvelgti toliau, o perspektyvoje geriau matyti didybė, dėl to 
lengviau nugalėti vieną iš didžiausių žmogaus veiklos kliūčių, kurios esmė 
ta, kad žmonės palyginti nesunkiai susitaria dėl tikslų, bet kur kas rečiau — 
dėl būdų jiems pasiekti. Taip esti todėl, kad dideli dalykai žmogų įkvepia, 
pakylėja, ir jie ima mums šviesti tarsi kelrodė žvaigždė, o būdų ir priemonių 
pasirinkimas grąžina, nusodina mus atgal, ir tada mes vėl pasidarome tokie, 
kokie buvome, jaučiamės tokie pat vieniši, kaip ir anksčiau, tartum pirma 
būtume kuo nors nuo visumos skyręsi. 

Noriu dar sykį pabrėžti: gyvenamasis šimtmetis turi mums padėti, laikas 
turi stoti proto vieton, širdis pasidaryti talpesnė, kad didesnė nauda joje 
nustelbtų mažesniąją. 

Tuo savo kalbą baigiu; ir jei šį kartą pasakiau per daug, tai ateity 
priminsiu ją kiekvienam dalyviui skyrium. Jau viskas tiksliai išmatuota, 
nužymėti keliai, numatytos vietos, kur bus statomi laikini būstai, kur paskui 
galbūt įsikurs ir kaimai. Yra proga, tiesiog būtinybė pradėti visokiausias 
statybas. Darbuojasi geriausi architektai ir inžinieriai, brėžiniai jau pareng- 
ti, sąmatos sudarytos; numatoma nemaža įvairios apimties sutarčių — ir 
stambių, ir visaismulkių, — kad asignuotieji pinigai, griežtai kontroliuojant, 
eitų apyvarton — tegu metropolija stebis! Gyvendami šiomis puikiomis 
viltimis, tikimės, kad nuo šiol prasidės sutelkta, į visas puses išsišakojusi 
veikla. 

Yra dar vienas dalykas, į kurį norėčiau atkreipti visų susirinkusiųjų 
dėmesį, nes tai gali paveikti jūsų apsisprendimą: turiu galvoj tą būdą, tą 
formą, kuria ketiname suvienyti visus akcijoje dalyvaujančius žmones, sutei- 
kiant kiekvienam garbingą vietą tiek tarp savęs, tiek likusiojo piliečių 
pasaulio atžvilgiu. 

Kai tik įkelsim koją į minėtąsias žemes, visus amatus nedelsdami pa- 
skelbsime menais, kategoriškai skirdami „taikomuosius menus“ nuo „lais- 
vųjų“. Šiandien galiu kalbėti tik apie tas darbų rūšis, kurios susijusios su 
statyba; visi čia esantieji vyrai, jauni ir seni, skiria save prie šitos kategorijos. 


297 


Išvardinkime siutybose dalyvaujančiuosius ta eilės tvarka, kokia jie 
pradeda ręsti statinį, palengva darydami jį gyvenimui tinkamu būstu. 

Pirmiausia noriu paminėti akmentašius, kurie dailiausiai nugludina 
pamatų akmenis, ypač kampinius, ir paskui, mūrininkų padedami, kuo 
tiksliausiai priderina juos prie vienas kito. Po to kimba į darbą mūrininkai 
ir ant kruopščiai ištirto grunto ima kloti pamatus ir varyti sienas. Anksčiau 
ar vėliau dailidė atitempia savo iš anksto nutašytus sijų rąstus, ir taip po 
truputį auga numatytasis pastatas. Ateina laikas skubiai kviestis stogdengį; 
vidaus darbams dar reikia staliaus,stikliaus, šaltkalvio ir galiausiai dažytojo; 
pastarąjį miniu paskutiniuoju tik todėl, kad jis gali savo darbus pradėti 
įvairiu laiku — jis galiausiai suteikia statinio vidui ir išorei patrauklumą. 
Išskaičiavau tik pagrindinius darbus, neminėdamas kai kurių šalutinių. 

Būtina kuo griežčiausiai skirti mokinį, pameistrį ir meistrą; tose katego- 
rijose gali būti visokių pakopų, bet egzaminuojama be jokių nuolaidų. Kas 
renkasi amatą, privalo žinoti, kad atsiduoda didelius reikalavimus kelian- 
čiam menui ir neturi tikėtis, jog kaip nors prasmuks; jei ilgoj grandinėj 
nutrūksta nors vienas narys, ji pasidaro niekam tikusi. Dideliuose darbuose 
kaip ir dideliuose pavojuose lengvabūdiškumui ne vieta. 

Kaip tik dėl to taikomieji menai turi būti pavyzdžiu laisviesiems ir 
stengtis juos sugėdinti. Pasižiūrėję atidžiau į laisvuosius menus, kuriems iš 
tikrųjų turėtume reikšti pagarbą, pamatome, jog čia visai nesvarbu, ar 
menininkas gerai, ar prastai dirba. Su menu nieko bendra neturinti statula 
stovi ant savo kojų lygiai taip pat tvirtai, kaip ir meno šedevras, paveiksle 
nupiešta figūra savo kreivomis kojomis žengia sau kuo smagiausiai, savo į 
rankas nepanašiomis galūnėmis stveria kuo tvirčiausiai, figūros išdėliotos 
be kompozicijos, kaip pakliuvo — ir žemė dėl to neapsiverčia. Muzikoje tai 
dar labiau krinta į akis: kaimo smuklėj čirpiantis smuikas kilnote kilnoja 
miklias šokėjų kojas, nevykusiausi bažnytinė muzika be vargo nugramzdina 
tikintįjį į ekstazę. Jei dar ir poeziją panorėsit priskirti prie laisvųjų menų, tai 
pamatysit, kad ji pati nežino, kur jos ribos. Nors kiekvienas laisvasis menas 
turi savo vidinius dėsnius, jų nepaisymas Žmonijai pavojaus nekelia, o 
taikomieji menai tokių dalykų negali sau leisti. Laisvąjį menininką galima 
girti, gėrėtis jo individualybe, bet, pasigilinęs į jo darbą. įsitikini, kad jame 
nieko gera. 

Pasižiūrėję į abu menus — ir laisvuosius, ir taikomuosius — kaip į 
vertybes, suprasim, kad laisviesiems menams reikia vengti pedantiškumo ir 
sustabarėjimo, o taikomiesiems — tuščiagalviškumo ir nesąžiningumo. 
Kam teks tiems menams vadovauti, tegu atkreipia į tai dėmesį, taip bus 
užkirstas kelias piktnaudžiavimams ir trūkumams. 

Aš nieko nekartosiu, nes visas mūsų gyvenimas bus pakartojimas to, ką 
sakiau; tik dar pridursiu štai ką: kas imasi taikomojo meno, turi skirti jam 
visą savo gyvenimą. Iki šiol vadino jį amatu, rankų darbu — ir visiškai 
teisingai: kas juo verčiasi, turi dirbti rankomis, o įkvėpimo rankos turi semtis 
iš savojo gyvenimo, jos turi tapti savąja prigimtimi, turi turėti savąjį mąsty- 
mą, savąją valią, bet visa tai neįmanoma blaškantis. 

Kai kalbėtojas, pasakęs dar keletą gražių žodžių, baigė savo kalbą, visi 
susirinkusieji pakilo nuo kėdžių ir užuot išėję susigrupavo amatais ir sustojo 
taisyklingu ratu priešais stalą, kur buvo susėdę žymieji vadovai. Odoardas 
išdalijo visiems spausdintą lapelį su tekstu dainos, kurią visi pagal žinomą 
melodiją negarsiai, bet nuoširdžiai uždainavo: 


Likti ar keliauti reikia? 

Kas darbštuoliui pasakys! 

Kur mes galim daug nuveikti, — 
Ten yra šita šalis. 

Su tavim mes nepražūsim. 

Vesk pirmyn — mes klusnūs būsim. 
Kur tėvynė ta nauja? 

Vadui mūsų pagarba! 


Išdalysi sunkią naštą 
Kiekvienam pagal jėgas. 
Duosi vyrui darbo, pačią, 
Seniui — poilsio dienas. 
Jei visais pasitikėsim, 
Pamatus namams padėsim 
Mes visi, brolel, kartu: 

Ir kaimynai, aš ir tu. 


Ten, prie vieškelių plačiųjų, 
Rasi užeigas naujas; 

Ten, kur žemių derlingųjų 
Tau atseikės į valias, 
Isikursime gyventi. 

Tad sukruskim, pasistenkim! 
Ten tėvynė bus nauja. 

Vadui mūsų pagarba! 

Po to sujudimo, kuris truko visas pastarąsias dienas, stojo ramybė. Trys 
draugai liko vieni, bet veikiai du iš jų — Lenardas ir Frydrichas — ėmė 
kažkaip nerimauti; jie neslėpė, kad ta nekantrybė kyla dėl to, jog atsirado 
nenumatytu kliūčių išvykti iš čia drauge su kitais. Kaipabu aiškino, jie laukią 
pasiuntinio; kol tas vis dar nesirodė, nieko protingo ar svarbaus su jais 
nebuvo galima nei pašnekėti, nei aptarti. 

Pagaliau pasiuntinys atvyksta ir įteikia nemažą siuntinį, kurio iš karto 
stveriasi Frydrichas, norėdamas atidaryti. Lenardas jį sulaiko sakydamas: 

— Neliesk jo, dėk čia priešais mus ant stalo, pažiūrėsim, pagalvosim, 
pamėginsim atspėti, kas jame galėtu būti. Kadangi mūsų likimas greit bus 
nulemtas, ir jei mes patys negalim jo valdyti, jei nuo kitų proto ir jausmų 
priklauso, ar mes sulauksim atsakymo „taip“ arba „ne“, ar bus vienaip arba 
kitaip nuspręsta, tai mums dera laikytis ramiai, susitvardyti, paklausti savęs, 
ar ištversim, netgi tada, jei bus vadinamasis Dievo nuosprendis, kurio mes 
įpareigojami sukaustyti protą. 

— Tu pats ne toks jau ramus, kaip nori atrodyti, — atsakė Frydrichas. — 
Pasilik sau vienas su savo paslaptimis ir daryk su jomis, ką išmanai, manęs 
jos, teisybę sakant, nejaudina; bet leisk man tuo tarpu supažindinti šį seną, 
ištikimą draugą su reikalo esme ir su tomis abejonių keliančiomis aplinky- 
bėmis, kurias taip ilgai nuo jo slėpėme. — Sakydamas šiuos žodžius, Frydri- 
chas nusitempė mūsų draugą su savimi ir, vos jiems nuėjus kelis žingsnius, 
sušuko: — Ji rasta, ji jau seniai rasta! Ir klausimas tiktai tas, kaip bus su ja 
toliau. 

— Aš tai jau žinojau, — atsakė Vilhelmas, — nes draugai ryškiausiai 
atskleidžia vienas kitam tai, ko nenori sakyti. Paskutinioji dienoraščio 
atkarpa, kur Lenardas, būdamas kalnuose, prisimena mano laišką, kurį jam 
atsiunčiau, atgaivino mano vaizduotėje šią mielą moterį, visas su ja susiju- 
sias mintis, jausmus; aš regėjau, kaip jis kitą rytą ateina pas ją, atpažįsta ją, 
įsivaizdavau, kas po to darosi. Pasakysiu atvirai, kad nerimą dėljūsų tylėjimo 
ir santūrumo kėlė man ne smalsumas, o tai, kad aš nuoširdžiai dalyvauju jos 
gyvenime. 

— Ir kaip tik dėl to, — sušuko Frydrichas, — tave nė kiek ne mažiau už 
mus domina gautasis siuntinys; dienoraščio tęsinys buvo nusiųstas Makari- 
jai, ir mes nenorėjome savo pasakojimais sugadinti tokio rimto ir malonaus 
įvykio. Dienoraščius tuoj pat gausi į rankas: Lenardas tikriausiai per tą laiką 
bus siuntinį atidaręs ir iškraustęs; padėčiai išsiaiškinti dienoraščiai jam 
nereikalingi. 

Frydrichas, kaip jam nuo seno įprasta, staiga šoko atgal, lygiai taip pat 
staiga grįžo, nešinas žadėtuoju sąsiuviniu. 

— O dabar turiu sužinoti, — šūktelėjo jis, — kas bus su mumis. 

Sulig tais žodžiais jis vėl dingo, o Vilhelmas ėmė skaityti: 


LENARDO DIENORAŠTIS 
(tęsinys) 


Penktadienis, 19-oji 


Kadangi šiandien norėjome laiku atvykti pas ponią Zuzaną, nebuvo kada 
čiupinėtis, todėl skubomis papusryčiavome su visa šeima, padėkojome šeimi- 
ninkams už viską, žodžiais nesakydami, bet širdyje linkėdami vieni kitiems 
geros kloties, o pasiliekančiam staklininkui slapta, kad niekas nematytų, 
perdavėme merginoms skirtas dovanas, šiek tiek daugiau ir geresnių palyginti 
su užvakarykštėmis; dėl to šis puikus žmogus labai apsidžiaugė. 

Šįkart kelionė neprailgo. Už kelių valandų išvydome ne per didžiausią 
lygų ir ramų slėnį su iš vienos pusės skaidriu ežeru, kurio bangos švelniai 
skalavo jose atsispindinčią uolėtą pakrantę, ir gražiai pastatytus namus 
vidury kruopščiai tvarkomų sklypų, kurių nebloga, gerai dirbama žemė,ypač 
jei iš saulėtosios pusės, tiko sodams. Kai siūlų supirkėjas įvedė mus į patį 
didžiausią namą ir pristatė poniai Zuzanai, kuri draugiškai mus patikino, 
jog jai esą labai malonu, kad atvykstame penktadienį, pačią ramiausią 
savaitės dieną, nes ketvirtadienį gatavos prekės išvežamos prie ežero ir juo 
gabenamos į miestą, aš pasijutau kiek keistokai. 

Siūlų supirkėjas pertraukė ją sakydamas: 

— Jų transportavimu tikriausiai vis rūpinasi Danielius? 

Ir ji atsakė: 

— Žinoma, jis visus reikalus tvarko taip puikiai ir sąžiningai, tartum tai 
būtų jo paties verslas. 

— Ne toks jau didelis čia ir skirtumas, — atsakė tas ir, išklausęs simpatin- 
gosios šeimininkės pavedimus, išskubėjo su savo reikalais į kaimyninius 
slėnius, prižadėjęs, kad už kelių dienų sugrįš manęs pasiimti. 

O mano širdy darėsi visai nesuprantami dalykai; vos įėjus mane apėmė 
nuojauta, kad ponia Zuzana ir yra toji ieškomoji; pasižiūrėjus į ją įdėmiai, 
atrodydavo — ne, tai ne ta, negali būti jinai, užtekdavo akis nukreipti į šalį 
arba jai pačiai nusigręžti — ir vėl tas pats jausmas: lygiai taip, kaip sapne, kur 
prisiminimai ir fantazija galynėjasi vienas su kitu. 

Atėjo kelios verpėjos, kurios, nespėjusios per savaitę atlikti savo darbo, 
dabar norėjo jį atiduoti; šeimininkė, švelniai paskatinusi jas būti darbštes- 
nėmis, ėmė derėtis dėl užmokesčio, bet, norėdama pasikalbėti su svečiu, 
pavedė šį reikalą dviem merginoms, iš kurių vieną vadino Gretute, kitą — 
Liza, o aš kuo atidžiausiai stebėjau abi, stengdamasis nustatyti, kiek jos 
panašios į tas, kurias buvo nupasakojęs staklininkas. Šios būtybės manevisai 
supainiojo, ir aš nebepajėgiau įžvelgti jokio panašumo tarp šeimininkės ir 
tos, kurios ieškojau. 

Tad aš dar dėmesingiau žiūrėjau į ją, ir ji man atrodė vis dėlto pati 
garbingiausia, pati mieliausia iš visų moterų, kurias teko sutikti savo kelio- 
nės po kalnus metu. Apie audimo meną aš jau buvau tiek visko sužinojęs, 
kad galėjau su ja išmaningai kalbėtis apie reikalus, kur ji buvo dantis 
praėdusi; mano supratingas domėjimasis ją labai pradžiugino, ir kai paklau- 
siau, iš kur ji gaunanti medvilnę, nes prieš kelias dienas mačiau didelę siuntą 
gabenant kalnų keliais, ji paaiškino, kad kaip tik šita vilkstinė jai ir atbogino 
nemažas atsargas. Jos gyvenamoji vieta esanti patogi dar ir tuo, kad prie 
ežero vedantis pagrindinis kelias eina tuo pačiu slėniu maždaug ketvirtį 
valandos pėsčiomis nuo čia, kur ji pati arba jos įgaliotinis priima iš Triesto 
jai siunčiamus ryšulius, kaip buvo užvakar. 

Ji nuvedė naująjį draugą į didelį, gerai vėdinamą rūsį ir parodė, kur laiko 
sudėtą medvilnę, kad ji per daug neišdžiūtų, neprarastų svorio ir elastingu- 
mo. Čia radau surinkta į vieną vietą beveik viską, ką jau buvau matęs 
pavieniui — ji vis rodinėjo tai šį, tai tą, 0 aš apžiūrinėjau kaip koks 
specialistas. Tačiau netrukus ji ėmė prikąst liežuvį: iš jos klausimų supratau, 
kad ji įtaria mane esant iš firmos, nes ėmė aiškinti, jog medvilnę gavusi tiktai 
prieš porą dienų, todėl dabar laukianti atvykstant iš Triesto prekybos centro 
įgaliotinio arba kompaniono, kuris, susipažinęs su jos finansiniais reikalais, 
pasiims priklausančią sumą; pinigai esą jau atidėti ir bus įteikti bet kam, kas 
turi į juos teisę. 

Šiek tiek susigėdęs, mėginau suktis iš padėties ir, kai ji nuėjo per kambarį 
duoti kažkokių nurodymų, nulydėjau ją akimis; ji man atrodė kaip Penelopė 
tarp vergių. 

Štai ji grįžta atgal, ir man rodosi, kad joje įvyko kažkoks pasikeitimas. 

— Vadinas, jūs ne iš pirklių luomo? — lyg apibendrindama kalbėjo ji. — 
Nežinau, iš kur tas pasitikėjimas jumis, iš kur imu drąsos ir jūsų to paties 
prašyti; aš nereikalauju, bet jei širdis neprieštarauja, teikitės ir man tuo 
pačiu atsakyti. 

Į mane žvelgė svetimas veidas, bet tokiomis pažįstamomis ir atpažįstan- 
čiomis akimis, kad pasijutau visas persmelktas ir vos pajėgiau susitvardyti. 
Keliai linko, protas temo, bet, laimė, ją pašaukė kažkokiu labai skubiu 

reikalu. Galėjau truputį atsikvėpti, sustiprinti savo ryžtą laikytis ir nepalūž- 
ti, nes tarsi nujaučiau gresiant kokį nemalonumą. 

Gretutė, rimta, maloni mergaitė, nusivedė mane parodyti dailiojo audi- 
mo pavyzdžių; ji aiškino ramiai ir suprantamai, 0 aš, norėdamas būti jai 
dėmesingas, rašiausi, ką ji sakė, į užrašų knygelę, kur ir šiandien tas užrašas 
tebėra — tikras mechaninio darbo pavyzdys, nes mano mintys buvo visai 
kitur; štai kas ten parašyta: 

„Audžiant tiek pirminiu, tiek išvestiniu būdu, ataudams imami — tai 
priklauso nuo rašto — nesukriai verpti balti arba raudoni, ar mėlyni siūlai, 
tinkami ir drūžėms bei gėlėms išausti. 

Apmetant siūlai vyniojami ant veleno, įdėto į stalo pavidalo rėmą, aplink 
kurį dirbdami sėdi keletas žmonių“. 

Liza, kuri tuo metu sėdėjo prie rėmo, atsistojo, priėjo prie mūsų ir iškart 
įsiterpė į kalbą, stengdamasi prieštarauti ir savo draugę klaidinti, bet pama- 
Čiusi, kad aš atidžiau klausausi Gretutės, ėmė zuiti po kambarį, vieną daiktą 
nunešdama, kitą — atnešdama ir du kartus, bėgdama pro šalį, nedviprasmiš- 
kai palietė savo švelnia alkūne mano ranką, nors kambary vietos užteko, ir 
tai man nelabai patiko. 

Šeimininkė, graži ir simpatinga moteris (šių epitetų ji tikrai verta, ypač 
jei lyginsime ją su visomis kitomis), nusivedė mane į sodą pasigėrėti besilei- 
džiančia saule, kol ji dar nepasislėpė už aukštų kalnų. Josios lūpose žaidė 
šypsena, panaši į tą, kai turi pasakyti ką nors džiugaus, bet vis dar delsi; man 
šis drovumas gan maloniai glostė širdį. Ėjome greta, o aš taip norėjau 
įsikabinti jai į parankę, bet nedrįsau; mes, matyt, abu bijojome žodžių ir 
ženklų, kurie galėtų laimingąjį radinį perdėm greitai paversti visiems žino- 
mu dalyku. Ji parodė man kelis vazonėlius, kuriuose atpažinau išdygusius 
medvilnės krūmelius. 

— Taip mes auginame ir prižiūrime mūsų verslui nenaudingas, netgi 
kenksmingas sėklas, kurios atkeliauja kartu su medvilne iš tokių tolybių. 
Kišame jas į žemę iš dėkingumo: juk tikras malonumas matyti gyva tai, kieno 
mirusios liekanos palaiko mūsų būtį. Štai regite pradžią, vidurys jums 
pačiam žinomas, 0 šį vakarą, jei pasiseks, pamatysite ir džiugią pabaigą. 

Mes, gamintojai, arba patys, arba įgalioję savo reikalų tvarkytoją, kiek- 
vieną ketvirtadienį popiet gabename per savaitę suplaukusias prekes į 
krovininį laivą ir drauge su kitais, varančiais tokią pat prekybą, atvykstame 
penktadienį ankstyvą rytą į miestą. Čia kiekvienas vežame savo prekes pas 
urmininką ir stengiamės jas parduoti kuo brangiau, imdami kaip užmokestį 
reikiamą kiekį medvilnės žaliavos. 

Bet tie, kas vyksta į miestą su audiniais, parsiveža už tą produkciją ne tik 
žaliavų ir pelną grynais, bet ir visokių kitokių daiktų buičiai ir malonumams. 

Apskritai, jei kas nors iš šeimos išvažiavo į turgų, tai nebėra galo laukimui, 
viltims ir norams, kyla nerimas, dažnai net baimė. Užeis staiga audra — visi 
susirūpinę, kad tik nežūtų laivas! Pelno trokštantieji laukia nesulaukia, 
norėdami sužinoti, kaip pasisekė parduoti prekes, ir jau išanksto skaičiuoja, 
kiek uždirbs grynais; smalsieji laukia iš miesto naujienų, puošeivos — 
drabužių ir madingų niekučių, kurių išvykstantysis buvo paprašytas parvežti, 
pagaliau smaližiai, ir ypač vaikai, varvina seilę, tikėdamiesi skanėstų, nors 
tai būtų paprasčiausios bandelės. 

Iš miesto paprastai negrįžtama be vakaro, o kai jis ateina, ežeras iškart 
pagyvėja; jame pasipila daugybė laivų: vieni, išskleidę bures, kiti, varomi 
irkluotojų, slysta jo paviršiumi, stengdamiesi vienas kitą pralenkti, ir tie, 
kuriems tai pasiseka, džiūgaudami peikia tuos, kas priverstas atsilikti. 

Nėra nieko smagesnio ir puikesnio, kaip plaukti ežeru, kai jo paviršius 
ir gretimi kalnai, nuraudoninti besileidžiančios saulės, palengva gaubiasi 
šiluma alsuojančiais irvis tamsesniais ir tamsesniais šešėlių ruožais,sumirga 
žvaigždės, pasigirsta vakaro maldai kviečiantys bažnyčios varpai, pakrantės 
kaimuose įsižiebia ir atsispindi vandenyje žiburiai, paskui pateka mėnulis ir 
savo spinduliais užlieja mažyčių bangelių judinamą lygumą. Pro mus pra- 
slenka platūs derlingi laukai, už nugarų vienas po kito lieka kaimai ir 
viensėdžiai, kol pagaliau, artėjant prie gimtųjų vietų, sugaudžia ragas, ir tuoj 
pat kalnuose vienur kitur ima rodytis mažytės liepsnelės ir leistis žemyn prie 
kranto: kiekvieni namai, turintys laive saviškių, siunčia žmogų padėti par- 
nešti mantos. 

Nors mes gyvename gan aukštai kalnuose, visi ne kartą esame dalyvavę 
tokiose kelionėse, o dėl verslo galiu pasakyti, kad jis mums visiems vienodai 
svarbus. 

Aš klausiausijos ir negalėjau aatsistebėti, kaip išmintingai ir gražiai ji apie 
visa tai kalba, ir nesusilaikiau nepaklausęs, kaip jinai, gyvendama tokiame 
užkampyje ir dirbdama tokį palyginti nekūrybingą darbą, sugebėjo taip 
išprusti. Ji nuleido akis ir labai maloniai, šiek tiek šelmiškai šypsodamasi, 
atsakė: 

— (Gimiau kitame, daug gražesniame ir jaukesniame krašte, kur gyvena 
įstabūs Žmonės, ir nors vaikystėje buvau tikra neklaužada, protingų žmonių 
įtaka neaplenkė ir manęs. Tačiau labiausiai jaunutę sielą paveikė dievobai- 
mingas auklėjimas, kuris įskiepijo man, jog teisingumas ir dora yra ne kas 
kita, kaip visuotinis dieviškosios meilės pasireiškimas. Mes iš ten išvyko- 
me, — kalbėjo ji, ir maloni šypsena kaipmat dingo, akys prisipildė vos 
sulaikomų ašarų, — mes išvykome toli toli, keliavome iš vienos vietos į kitą, 
klausydami dievobaimingų žmonių nurodymų ir patarimų; galų gale atsi- 
kraustėme čionai, į šį labai darbščių žmonių kraštą; tame name, kuriame jūs 

mane aptinkate, gyveno tuomet žmonės, tokių pat pažiūrų kaip ir mes; mus 
priėmė atvira širdimi, tėvas kalbėjo jų kalba ir jų mintimis, ir netrukus mes 
pasijutome tarsi viena šeima. 

Aškūnu irsiela pasinėriau į visus namų ūkio ir verslo reikalus ir palengva 
išmokau, įgudau ir ėmiau tvarkyti viską, ką jūs dabar matote esant mano 
rankose. Namų šeimininko sūnus, keliais metais už mane vyresnis, gražiai 
nuaugęs ir dailaus veido, nebuvo man abejingas ir patikėjo savo slapčiausias 
mintis. Dėl veiklaus būdo ir drauge subtilios prigimties jis liko svetimas 
namuose puoselėtam dievobaimingumui, kuris jo negalėjo patenkinti; mieste 
jis kažkur gaudavo knygų, kurias parsivežęs slapta skaitydavo; tai buvo 
veikalai, atverią dvasiai erdvės ir laisvės; pastebėjęs, kad ir man būdingi tokie 
pat polinkiai, kad ir aš esu panašios prigimties, jis pradėjo po truputėlį 
supažindinti mane su tuo, kas taip jaudino jo sielą. Kadangi aš į viską 
nuoširdžiai gilinausi, jis galiausiai nusprendė atskleisti man visą savo pa- 
slaptį. Mes iš tikro buvome keista pora: išėję pasivaikščioti dviese, kalbėda- 
vomės vien apie principus, kurie daro žmogų savarankišką, ir mūsų tikrasis 
tarpusavio prielankumas, rodos, reiškėsi tik tuo, kad mes stengdavomės 
vienas antram stiprinti įsitikinimus, kurie anaiptol ne artina, 0 tolina 
žmones. 

Nors į pasakotoją ir nespoksojau įbedęs akis, 0 tik retsykiais, tarsi 
atsitiktinai, dirstelėdavau į jos pusę, vis tiek pastebėjau — ir tai man buvo 
neįprasta ir kėlė užuojautą, — kad jos veide kuo tiksliausiai atsispindėjo 
viskas, ką ji sakė. Po kelių akimirkų tylos jos veidas vėl nušvito: 

— Atsakydama į jūsų klausimą, — tarė ji pati, — turiu jums pirma kai ką 
prisipažinti; tai padės jums geriau suprasti, iš kur ta mano gražbylystė, kuri 
kai kada atrodo galbūt ir ne visai natūrali. 

Deja, mes abu buvome priversti prieš kitus apsimetinėti, ir nors labai 
stengėmės nemeluoti ir neveidmainiauti dideliuose dalykuose, bet mažuose 
teko, nes niekaip nerasdavome pasiteisinimo, kodėl neateiname į gausiai 
lankomus brolių ir seserų susirinkimus. Kadangi ir ten, ir šiaip prisiklausėm 
nemaža visko, kas prieštaravo mūsų įsitikinimams, jis gangreit pasirūpino, 
kad suprasčiau ir įsikalčiau į galvą, jog ne visos šnekos eina iš tyros širdies, 
kad yra begalės tuščių žodžių, trafaretiniu įvaizdžių ir palyginimų, nuvalkio- 
tų posakių ir nuolat cituojamų posmų, kurie be perstojo tarsi sukasi aplink 
vieną bendrą ašį. Aš pasidariau kalbai atidesnė ir taip ją išmokau, kad būčiau 
galėjusi rėžti oracijas ne prasčiau už bet kokį viršininką. Iš pradžių gerasis 
bičiulis klausėsi manęs su malonumu, paskui mano gražbylystė ėmė jam 
įgristi, ir jis neteko kantrybės; norėdama jį numaldyti, aš pradėjau elgtis visai 
priešingai: ėmiau pati jo atidžiai klausytis ir maždaug už savaitės sugebėjau 
pakartoti viską, ką jis taip iš širdies kalbėjo, ganėtinai laisvai ir nelabai 
iškraipydama jo žodžių dvasinės esmės. 

"Taip mūsų draugystė ilgainiui virto nuoširdžiausiu dvasiniu artumu: tai, 
kas mus iš tikrųjų jungė, buvo aistringas gėrio ir tiesos siekis, troškimas 
gyventi, kiek įmanoma, pagal šias kategorijas. 

Dabar galvoju, kaipgi nutiko, kad aš jums tiek išsipasakojau? Prisimenu: 
ėmiau smagiai aiškinti apie pasisekusį biznį. Nesistebėkite tuo, nes ramio- 
mis, laisvomis nuo darbų valandomis man ir mano sužadėtiniui nebuvo 
nieko malonesnio, kaip nuoširdžiai ir su gera nuotaika stebėti žavią, kupiną 
kilnumo gamtą. Sį jausmą žadino ir palaikė mumyse puikūs mūsų tėvynės 
poetai; mes dažnai kartojome Halerio poemą „Alpės“, Gesnerio „Idiles“, 
Kleisto „„Pavasarį“"', ir nuostabiame mus supančiame pasaulyje regėjome 
tai jo žavesį, tai jo didingumą. 

Mielai dar prisimenu, kaip mes, abu aštraus žvilgsnio ir toliaregiai, 
stačiai lenktyniaute lenktyniavome, katras pirmas atkreipsime vienas kito 
dėmesį į nepaprastus dangaus ir žemės reiškinius. Tai buvo puikiausias 
poilsis ne tik nuo kasdieninių darbų, bet ir nuo tų didžiai išmintingų 
pokalbių, kurie mus giliausiai nugramzdindavo į mūsų pačių dvasinį pasaulį 
ir grasindavo sukelti ten nerimą. 

Tuo metu pas mus užsuko vienas pakeleivis, ko gero, prisidengęs svetimu 
vardu": mes nieko per daug jo neklausinėjome — jis iškart įgijo mūsų 
pasitikėjimą, nes su visais elgėsi labai taktiškai, o mūsų susirinkimuose 
sėdėjo ramus ir atidžiai klausėsi. Kai mano bičiulis jį vedžiojo po kalnus, jis 
pasirodė esąs rimtas, įžvalgus ir išmaningas. Ir aš prisidėjau prie jų pokalbių 
apie dorovę, kai vis dažniau buvo aptarinėjama visa, kas dvasinį gyvenimą 
turintį žmogų nuolat jaudina; ir čia svečias mūsų mąstysenoje gan greit 
pastebi šiokių tokių svyravimų dieviškųjų dalykų atžvilgiu. Religiniai posa- 
kiai mums buvo virtę tuščiais žodžiais, jų turinio nebuvo likę nė kvapo. Jis 
atkreipė mūsų dėmesį į tokios būsenos pavojingumą, parodė, kaip rizikinga 
nutolti nuo tradicijų, su kuriomis jau nuo vaikystės esame neatskiriamai 
suaugę; ji ypač grėsli, kai dar galutinai nesusiformavęs mūsų vidinis pasaulis. 
Žinoma, melstis kasdien ir kas valandą tik gaišintų laiką ir būtų savotiškas 
policijos režimas, darantis poveikį tik išorinei elgsenai, o širdis liktų nepa- 
liesta; vienintelis vaistas būtų toks: reikia pačiam išsiugdyti pastovias, 
veiksmingas ir raminančias dorovines nuostatas. 

Tėvams mūsų draugystės ateitis nebekėlė jokių abejonių; naujojo bičiu- 
lio buvimas — nežinau, kaip tai ir paaiškinti — tik paspartino mūsų 
sužieduotuves; atrodo, kad jis labai norėjo šį mūsų laimės patvirtinimą 
atšvęsti ramiai, nedideliame žmonių būrelyje, — jis irgi girdėjo, kaip mūsų 
pastorius, pasinaudodamas proga, priminė Laodikėjos vyskupą ir tą pavojų, 
kurį kelia buvimas nei šiltu, nei šaltu? — tokia nuodėmė, kaip pastebėta, 

esanti ir mums abiem nesvetima. Mes dar ne kartą kalbėjomės apie šiuos 
dalykus, ir pastorius paliko mums tai aptariantį popieriaus lapelį, į kurį 
paskui turėjau pagrindo dar dažnokai užmesti akį. 

Atėjo metas bičiuliui atsisveikinti, ir mes pasijutome taip, tartum kartu 
su juo būtų dingusios visos gerosios dvasios. Nieko nauja čia nėra: juk 
visada, kai nedidelėj kompanijoj pasirodo puikus žmogus, būna tam tikras 
įvykis, o kai jis pasišalina, lieka spraga, į kurią dažnai įsiveržia netikėta 
nelaimė. Dabar leiskit man kai ko neminėti; grynas atsitiktinumas staiga 
sugniuždė mano nuostabaus sužadėtinio gyvenimą, sužalojo jo puikią iš- 
vaizdą; savo paskutinėmis dienomis jis iš visu jėgų stengėsi, kad su manim, 
nerandančia iš sielvarto sau vietos, susituoktų ir tuo man garantuotų jam 
priklausančią palikimo dalį. Jo tėvams ši nelaimė buvo itin skaudi, nes visai 
neseniai jie buvo netekę dukters ir dabar jautėsi visiški našlaičiai, šita taip 
prislėgė ju švelnias širdis, kad jie neilgai ir bekrutėjo. Netrukus ir jie 
iškeliavo paskui savo mylimuosius vaikus į amžinybę, o manęs laukė dar 
viena neganda: tėvą ištikosmūgis, ir nors jis dar suvokė pasaulį, darbo jokio, 
nei protinio, nei fizinio, dirbti nebegalėjo. Likau didžiausiame varge ir 
vienui viena; kaip tik dabar labai pravertė tas savarankiškumas, kurio, 
tikėdamasi laimingų vedybų ir smagaus šeimyninio gyvenimo, buvau anksti 
išmokusi ir kurio reikalingumu, paskatinta įtaigiu ką tik viešėjusio paslap- 
tingojo prašalaičio žodžių, dar labiau tikėjau. 

Bet neturėčiau varyti Dievo į medį, nes šitose sunkiose sąlygose man dar 
liko apsukrus pagalbininkas, perėmęs tvarkyti visus tuos prekybos reikalus, 
kurie mūsų versle laikomi vyriškomis pareigomis. Kai jis šį vakarą grįš iš 
miesto ir su juo susipažinsit, pamatysit, kaip mes nuostabiai bendraujame. 

Kolji pasakojo, aš ne kartą radau progos įkišti savo trigrašį ir, nuoširdžiai 
ją užjausdamas bei karštai palaikydamas, stengiausi nenutraukti jos kalbos 
tėkmės. Aš nesidrovėjau smulkiau paklausinėti tų dalykų, apie kuriuos ji tik 
puse žodžio teužsiminė, bet ir ji pativis labiau vėrė man savo širdį, ir mes tiek 
suartėjome, jog būtų užtekę bet kokio preteksto net didžiausią paslaptį 
išduoti. 

Ji atsistojo sakydama: 

— Nueikim pas tėvą! 

Ir ji nutapseno pirma, o aš kiūtinau palengva iš paskos, negalėdamas 
atsistebėti ta keista padėtimi, į kurią patekau. [žengėme į namo gale esantį 
dailiaisutvarkytą kambarį, kur geraširdis senis nejudėdamas sėdėjo savo krėsle. 
Nedaug jis tepasikeitė. Aš priėjau arčiau: iš pradžiu jis spoksojo į mane buku 
žvilgsniu, paskui jo akys pagyvėjo, veidas nušvito, lūpos ėmė krutėti, ir kai, 
norėdamas pasisveikinti, siekiau jo be gyvybės ženklo gulinčios rankos, jis pats 
sugriebė manąją, paspaudė ją ir atsistojo, pasirengęs mane apkabinti. 

— O Dievulėliau! — sušuko jis. — Juk tai mūsu jaunasis ponaitis Lenar- 
das! Jis, tikrai jis pats! 

Aš neištvėriau neprispaudęs jo prie krūtinės, jis susmuko atgal į kėdę; 
duktė prišoko padėti ir taip pat sušuko: 

— Taip, tai jis! Juk tai jūs, Lenardai! 

Atbėgo jaunesnioji dukterėčia, ir abi nuvedė į miegamąjį tėvą, kuris vėl 
staiga galėjo eiti savo kojomis, o jis, atsisukęs į mane, aiškių aiškiausiai 
ištarė: 

— Koks aš laimingas, koks laimingas! Greit mes vėl pasimatysim! 

Aš stovėjau, nudelbęs akis ir mąsčiau; Marija sugrįžo ir įteikė man 
popieriaus lapelį, paaiškindama, jog tai tas pats, apie kurį šnekėta. Aš iš 
karto atpažinau Vilhelmo rašyseną, kaip ir anąsyk, kai atpažinau jį iš 
pasakojimo; aplink mane ėmė zuiti nepažįstami veidai, priebuty girdėjosi 
keistas sujudimas. Ir apskritai apima nemalonus jausmas, kai staiga pasijun- 
tivėlsugrąžintas įsmulkaus kasdienio gyvenimo šiurkščią tikrovę, sugrąžin- 
tas iš grynojo atpažinimo entuziazmo, iš įsitikinimo, kad tavesu dėkingumu 
prisimena ir pripažįsta tavo keistai susiklosčiusią žemės kelionę, iš visko, 
kas per tą laiką mielo ir gražaus tavyje galėjo būti išugdyta. 

Sį kartą penktadienio vakaras visai nebuvo toks linksmas ir smagus, 
koks, kaip nupasakota, paprastai būdavęs; prekybos reikalų tvarkytojas 
negrįžo krovininiu laivu iš miesto ir tik pranešė laišku, kad reikalus baigs, ko 
gero, tik ryt ar poryt, parsiras kita pasitaikiusia proga ir pargabens viską, kas 
užsakyta ir sutarta. Kaimynų, ir jaunu, ir senių, susirinkusių kaip paprastai 
palaukti grižtančiuju, veidai apsiniaukė; ypač subjuro nuotaika Lizai, kuri 
buvo išėjusi pasitikti reikalų tvarkytojo. 

Aš pardūmiau į savo kambarį, laikydamas rankoje lapelį ir nepažvelgda- 
mas į jį, nes širdį jau buvo pradėjęs graužti nepasitenkinimas Vilhelmu, kad 
jis, kaip aiškėjo iš pasakojimo, paspartino judviejų sutuoktuves. „Visi 
draugai tokie, visi diplomatai; užuot tikėję mūsų nuoširdumu, jie žiūri tik 
savo, verčia niekais mūsų norus ir kenkia mūsų likimui!“ Taip pykau savo 
mintyse, bet netrukus suvokiau, jog širstu be reikalo, pripažinau, kad teisus 
yra draugas, ypač kai ėmiau galvoti apie dabar susidariusią padėtį; tada 
nebeištvėriau ir perskaičiau, kas buvo parašyta. 


„Kiekvienas žmogus, vos atmerkia šiam pasauly akis, ima jaustis visaip 
ribojamas ir varžomas, iš pradžių to nesuvokdamas, paskui pusiau suvokda- 
mas, O galiausiai viską suprasdamas. Bet kadangi niekas nežino savo gyveni- 
mo prasmės ir tikslo, kitaip sakant, ir viena, ir kita yra paslaptis, kurią saugo 
Aukščiausiasis, tai žmogus eina apgraibomis: stveria, meta, sustoja, juda, 
delsia, skuba, — todėl ir randasi visokios klaidos ir nesėkmės, jaukiančios ir 
painiojančios mus. 

Net pats išmintingiausias žmogus yra priverstas taikytis prie kiekvienos 
gyvenimo akimirkos ir todėl apskritai negali nieko išsiaiškinti. Retai jis kaip 
reikiant žino, kurlink galiausiai pasukti, ko iš tikrųjų imtis ir ko atsisakyti“. 

„Laimė, savo veržliu ir darbų kupinu gyvenimu jūs atsakėtė į visus šiuos 
ir šimtus kitų nepaprastų klausimų. Gyvenkite ir toliau, kruopščiai vykdyda- 
mas kasdienes pareigas, ir žiūrėkite, kad širdis būtų tyra ir dvasia tvirta. Ir 
kai, pasitaikius laisvesnei valandėlei, atsikvėpsite ir mintimis pakilsite į 
erdvių platybes, tikriausiai rasit teisingą požiūrį į aukščiausiąjį pradą, kurį 
turime garbinti, jam besąlygiškai paklusti, su didžia pagarba vertinti kiekvie- 
ną įvykį ir kiekviename iš jų įžvelgti aukštesnę vairuojančią jėgą“. 


Šeštadienis, 20-oji 


Atsikėlęs švintant, aš jau vaikščiojau paežere, paskendęs mintyse, kurių 
klvstkeliais mane mielai lydėtų kiekviena jautri ir užjaučianti siela; namų 
šeimininkė — buvau labai patenkintas, kad nereikia jos laikyti našle, — tarsi 
atsiliepdama į pageidavimą, pasirodė pirma lange, paskui tarpdury; ji papa- 
sakojo, kad tėvas miegojo gerai, pabudo linksmas ir aiškiai pareiškė, kad 
šiandien nesikelsiąs, todėl norįs mane matyti ne anksčiau kaip rytoj, po 
pamaldų, kada tikriausiai bus gerokai tvirtesnis. Ji dar pridūrė, jog šiandien 
ilgai paliksianti mane vieną, nes turinti begalę visokių darbų, ir, nulipusi 
laipteliais žemyn, padarė tikrą ataskaitą. 

Klausiausi jos tik dėl to, kad reikia klausytis, ir įsitikinau, jog, spren- 
džiant iš visko, ji kūnu ir siela atsidavusi savo verslui, kuris traukia ją kaip 
paveldėta pareiga, o darbuotis jai — smagu ir miela. Toliau ji aiškino: 

— Taipjauįprasta irsutvarkyta, kad audiniai baigiami austi savaitės antroje 
pusėje ir šeštadienį popiet nešami šeimininkui, kuris viską peržiūri, išmatuoja 
ir pasveria, norėdamas nustatyti, ar darbas padarytas kaip reikiant, be defektų, 
ar atitinka svoris ir ilgis, ir, jei priekaištų nėra, iškart užmoka audėjams sutartą 
atlyginimą. Savo ruožtu jis nurankioja nuo audeklo visus prikibusius siūlus bei 
mazgus, labai tvarkingai sudeda, kad gražiausia ir dailiausia pusė būtų į viršų ir 
matoma — taip prekę jis padaro kuo patraukliausią. 

Tuo metu kalnų takais ėmė leistis daugybė audėjų, gabendamos šeimi- 
ninkui į namus savo prekes; tarp jų išvydau ir tą, kuriai prireikė mūsų 
staklininko pagalbos. Ji labai nuoširdžiai padėkojo man už paliktas dovanas 
ir maloniai papasakojo, jog ponas staklininkas dabar esąs pas juos, taisąs 
šiandien jos be darbo stovinčias stakles, o atsisveikindamas tiesiog garanta- 
vęs, kad viską taip sutvarkysiąs, jog ponia Zuzana kaipmat pamatysianti tai 
iš audinio. Po to ji drauge su kitomis audėjomis įėjo į namą, ir aš negalėjau 
susilaikyti nepaklausęs mielosios šeimininkės: 

— Sakykit, dėl Dievo meilės, kas davė jums tokį keistą vardą? 

— Tai jau trečias, — atsakė ji, — kurį man primeta; aš nesipriešinau, nes 
to geidavo uošviai: taip vadinosi jų mirusi duktė, kurios vieton mane priėmė, 
O juk vardas visuomet lieka gražiausias ir gyviausias žmogaus pakaitalas. 

Į tai aš atsakiau: 

— Jau yra sugalvotas ir ketvirtas: jei būtų mano valia, aš jus pavadinčiau 
Nuostabiąja Gražuole. 

Ji nusilenkė pagarbiai ir neslėpdama pasitenkinimo, o savo susižavėjimą 
tėvo pasveikimu sugebėjo taip susieti su džiaugsmu, jog mane vėl mato, taip 
paremti viena kitu, kad man rodėsi, jog gyvenime nebuvau girdėjęs labiau 
širdį glostančių žodžių ir patyręs malonesnio jausmo. 

Nuostabioji Gražuolė, jau antrą ir trečią kartą kviečiama grįžti namo, 
perdavė mane vienam išmaningam, nemaža žinančiam vyriškiui, turėjusiam 
aprodyti man čionykščių kalnų įžymybes. Mes žingsniavome greta, oras buvo 
puikus, gamtovaizdis — turtingas ir įvairus. Tačiau greit įsitikinau, kad nei 
uolos, nei miškai, nei kriokliai ir nei malūnai bei kalvės, netgi kažkaip nenatū- 
raliai girioje dirbančios šeimos nė truputėlio netraukė mano dėmesio. O mūsų 
iškyla buvo numatyta visai dienai: mano palydovas nešėsi kuprinėje puikius 
pusryčius, neblogus pietus pavyko gauti vieno rūdyno smuklėje, kur niekas 
negalėjo iš manęs ištraukti, kas aš toks ir iš kur, o darbo žmogui nėra nemalo- 
nesnio dalyko už tuščias, smalsumą negalinčias patenkinti pastangas. 

Bet mažiausiai iš visų buvau suprastas palydovo, kuriam rekomendavo 
mane siūlų supirkėjas, visaip jam išgyręs mano išprusimą audimo reikaluose 
ir nepaprastą domėjimąsi jais. Anas geras žmogus buvo papasakojęs ir apie 
tai, kiek daug aš užsirašinėju ir pastebiu, ir mano kalnų iškylos bičiulis buvo 
ir šiam netikėtumui pasirengęs. Tačiau ilgai teko jam laukti, kol aš išsitrau- 
kiau savo užrašų bloknotą — ir tai tik po to, kai jis galiausiai pats, ėmęs 
netekti kantrybės, juo pasidomėjo. 


Sekmadienis, 21-oji 


Atėjo beveik pietų metas, kol vėl galėjau išvysti savo draugę. Per tą laiką 
buvo atliktos namų pamaldos, į kurias ji manęs nekvietė,; užtat jose dalyvavo 
jos tėvas: aiškiai ir visiems suprantamai tardamas pamokomus žodžius, jis 
iki ašarų sujaudino visą šeimyną ir ją pačią. 

— Tai buvo, — paaiškino ji, —- žinomos sentencijos, posmai, aforizmai ir 
posakiai, šimtą kartų girdėti ir savo tuščiu skambėjimu mane erzinę; tačiau 
šį kartą jie tekėjo taip širdies kaitros sulydyti, taip ramiai žaižaruojantys, be 
mažiausio šlakelio, kaip tas lataku bėgantis skystas metalas. Aš jau nuogąs- 
tavau, kad tie išsiliejimai jį visai išsekins, bet jis žvalių žvaliausias davėsi 

nuvedamas į lovą ir pasakė, jog norįs kiek atsikvėpti ir, kai tik pasijus 
ganėtinai tvirtas, paprašys pakviesti svečią. 

Pavalgius mūsų pokalbis pagyvėjo ir pasidarė atviresnis, bet kaip tik dėl 
to aš geriau pajutau ir pastebėjau, kad ją kažkas sulaiko, kad ji stengiasi 
nuslopinti nerimą keliančias mintis ir kad jai nelabai sekasi rodyti linksmą 
veidą. Iš pradžių vienaip ar kitaip mėginau kreipti kalbą, kad ji pati išsipa- 
sakotų, paskui atvirai pareiškiau, jog matau ją esant prislėgtą, kamuojamą 
kažkokių rūpesčių — gal tai namų nesklandumai, gal prekybos nesėkmės; 
prašiau, kad ji atvertų man savo širdį; sakiau esąs ganėtinai turtingas, kad bet 
kokiu būdų padengčiau jos senas skolas. 

Ji šypsodamasi patikino, jog ne pinigai čia svarbiausia. 

— Kai jūs pirma įžengėtė į šiuos namus, — prakalbo ji, — aš pamaniau, 
kad esate vienas iš tu ponų, kurie Trieste teikia man kreditus, ir jaučiausi 
patenkinta savimi, nes turėjau sukaupusi lėšų; visai nesvarbu, ar būtų 
pareikalauta jų dalies, ar net visų. Tai, kas mane kankina, yra susirūpinimas 
prekyba apskritai — ne šios dienos reikalais, ne, man baisu dėl ateities. 
Mašinos ima išstumti medines stakles — štai kas neduoda man ramybės ir 
baimina; nelaimė atslenka tarsi audra, iš lėto, lyg debesis, bet vieną kartą 
pajudėjusi šia kryptimi, ji vis tiek ateis ir mus užgrius. Jau mano vyrą buvo 
apėmusi šita liūdna nuojauta. Apie tai buvo galvojama ir kalbama, bet 
galvok negalvojęs, kalbėk nekalbėjęs — nieko nepadės. Kam smagu įsivaiz- 
duoti artėjant šitokį siaubą! Pagalvokite pats, kick čia kalnuose nusidriekę 
slėnių, panašių į tą, kuriuo nusileidote pas mus; dar tebestovi jums akyse tas 
gražus ir linksmas gyvenimas, kurį šiomis dienomis tenai matėte ir kurio 
malonus patvirtinimas jums buvo vakar iš visų pusių sugužėjusi puošni 
audėjų minia. Pamąstykite pats, kaip visa tai iš lėto sunyks, apmirs, kaip toji 
dykynė, per šimtmečius gaivinta ir apgyvendinta, vėl grįš į savo pirmykštę 
vienatvę. 

Yra tik dvi išeitys, ir abi nelengvos: arba pačiai imtis naujovių ir paspar- 
tinti pražūtį, arba krautis vežimą, temptis su savim pačius geriausius ir 
tinkamiausius žmones ir ieškoti laimės anapus vandenyno. Ir viena, ir kita 
turi savo neigiamybių, bet kas padės mums aptarti visus už ir prieš ir priimti 
sprendimą? Aš, pavyzdžiui, žinau, kad kai kai kurie kaimynai jau puoselėja 
mintį patys įsigyti mašinų ir atimti iš daugumos paskutinį duonos kąsnį. 
Negaliu smerkti tų, kuriems savi marškiniai arčiau kūno, bet niekuomet 
nedovanočiau sau,jei paleisčiau šituos geraširdžius žmones elgetomis; o eiti 
į pasaulį jiems teks — anksčiau ar vėliau. Jie tai nujaučia, jie žino, jie šneka, 
tačiau niekas nesiryžta žengti išganingo žingsnio. Ir vis dėlto klausiu, kaip 
rasti sprendimą? Juk kiekvienam jis toks pat sunkus kaip ir man! 

Mano sužadėtinis buvo nutaręs su manim iš čia išsikraustyti ir dažnai 
svarstė, kaip užbaigus čionykščius reikalus. Jis jau dairėsi žmonių, kuriuos 
būtų galima suburti bendram reikalui, patraukti savo pusėn ir paskui kartu 
išvykti; mes troškome, galbūt per daug jaunatviškai vildamiesi, gyventi 
krašte, kur tai, kas čia laikoma nusikaltimu, ten būtų mūsu pareiga ir teisė. 
O dabar viskas yra priešingai: tas sąžiningas žmogus, kuris po mano vyro 
mirties liko man visa širdimi atsidavęs, visais atžvilgiais nepriekaištingas 
pagalbininkas — jis laikosi kitos negu velionis nuomonės. 

Turiu jums pasakyti apie jį pirma, negu pats išvydote savo akimis, nors 
mielai tai būčiau padariusi ir paskui, nes kai matai gyvą žmogų, išnyksta kai 
kurie neaiškumai. Būdamas su mano vyru bendraamžis, jis, vargšas berniu- 
kas, susidraugavo su pasiturinčiu ir geranoriu savo vaikystės dienų bičiuliu, 
pritapo prie jo šeimos, namų, verslo; jie drauge augo ir visuomet ėjo išvien, 
bet šiaip buvo visai skirtingos prigimties: vienas — atviraširdis ir dosnus, 
kitas, iš mažens patyręs visokių nepriteklių, — uždaras, laikantis apgniaužęs 
bet koki įgytą daiktą, nors ir dievobaimingas, tačiau galvojantis labiau apie 
save nei apie kitus. 

Aš žinojau, kad nuo pat pirmosios mūsų pažinties dienos jam kritau į akį, 
ir jis galėjo man simpatizuoti, nes aš buvau neturtingesnė už ji; bet vos tik 
pajutęs, kad jo bičiulis jaučia man prielankumą, iškart pasitraukė. Nepapra- 
stas darbštumas, veiklumas ir ištikimybė padėjo jam netrukus tapti verslo 
bendrininku. Mano vyras turėjo slaptą mintį mums išsikeliant palikti jį čia 
ir patikėti jam tvarkyti ir prižiūrėti viską. ko nesivežame. Pasimirus bran- 
giausiajam jis, ilgai nelaukdamas, vėl ėmė prie manęs gretintis ir jau kiek 
laiko nebeslepia, jog siekia mano rankos. Bet štai dabar iškyla dvi gan 
ypatingos aplinkybės: persikėlimui kitur jis jau iš pat pradžių nepritarė, o 
pastaruoju metu nesiliauja įkalbinėjęs, kad mes irgi įsitaisytume mašinų. Jo 
motyvai, žinoma, įtikinami, nes mūsų kalnuose gyvena žmogus, kuris su- 
žlugdys mus galutinai, jei, spjovęs į mūsų paprastas stakles, sumanys pasida- 
ryti sudėtingesnes. Šitas auksinių rankų žmogus — mes jį vadiname stakli- 
ninku — yra prisišliejęs prie vienos turtingos kaimynu šeimos, ir galima 
manyti, jog jis turi planų panaudoti vis tobulėjančius išradimus savo ir jų 
naudai. Mano padėjėjo argumentų nenuneigsi, nes nemaža laiko jau praras- 
ta, ir jeigu būtume aplenkti, tai ir mums tektų daryti tą patį, tik nepalankes- 
nėmis sąlygomis. Stai kas mane baimina ir kankina, kas duoda pamatą jūsų, 
paties man brangiausio žmogaus, apsilankymą laikyti angelo sargo pasiro- 
dymu. 

Neką tegalėjau tą moterį paguosti, nes reikalas atrodė toks painus, kad 
paprašiau laiko pagalvoti. O ji kalbėjo toliau: 

— Turiu daršį tąatvirai pasakyti, kad įsitikintumėte, kokia nepavydėtina 

mano padėtis. Tas jaunas žmogus, kuriam asmeniškai negaliu nieko prikišti 
ir kuris niekuomet neatstos mano vyro ir neužkariaus mano širdies, — čia ji 
atsiduso, — jau kiek laiko baisiai nekantrauja, jo kalbos darosi aistringos ir 
nedviprasmiškos. Aišku, jog būtina atiduoti jam ranką, jog neprotinga 
galvoti apie kraustymąsi ir dėl to pražiopsoti vienintelę tikrą išgyvenimo 
galimybę, todėl mano spyriojimasis, mano nenoras atsisakyti užgaidos vykti 
iš čia, jo manymu, taip menkai derinasi su mano nuovokumu kituose ūkio 
reikaluose, kad per mūsų paskutinįjį kiek karštoką pokalbį pastebėjau jį 
įtariant, ar mano prielankumas nėra, ko gero, skirtas kitam. — Pastaruosius 
žodžius ji ištarė truputį užsikirsdama ir nuleido akis. 

Kas darėsi, visa tai girdint, mano sieloje, palieku spręsti kiekvienam, 
tačiau žaibiškai suvokiau, kad bet koks mano žodis tik dar labiau padidintų 
sutrikimą. Ir vis dėlto, taip stovėdamas priešais ją, aiškiai jaučiau, jog 
nežmoniškai ją pamilau ir dabar turėjau sukaupti visas proto, sveikos 
nuovokos jėgas, kad tuoj pat nepasiūlyčiau jai rankos. Juk jeigu ji eis su 
manim, pagalvojau, tada viską paliks likimo valiai. Tačiau prabėgusių metų 
kančios mane sulaike. Ar reikia tau naujos beprasmės vilties, kad paskui visą 
gyvenimą gailėtumeis? | 

Valandėlę abu tylėjome, ir čia visai netikėtai prie mūsų priėjo Liza, 
kurios artinantis negalėjau matyti, prašytis išleidžiama į kaimyninėj kūjų ir 
plaktukų gamykloj rengiamą vakarėlį. Leidimą gavo iškart, be jokių išlygų. 
Aš tuo tarpu spėjau paimti save į nagą ir pradėjau apskritai, kaip keliauda- 
mas jau seniai pastebėjau visa tai artėjant, kaip diena po dienos didėja tiek 
vykimo užjūrin noras ir paskatos, tiek ir būtinybė tai daryti, bet tas Žingsnis 
visuomet esąs nepaprastai rizikingas. Išlėksi nepasirengęs — grįši nukabi- 
nęs nosį; vargu ar yra gyvenime dar kas nors, kur reikėtų tiek apdairumo ir 
išminties. Tokie samprotavimai jai nebuvo nauji, ji pati buvo apie tai 
nemaža galvojusi, tad, giliai atsidususi, tarė: 

— Per tas dienas, kai jūs viešite pas mus, vis tikėjausi atvirai su jumis 
pasikalbėti, rasti paguodos, bet jaučiuosi dar prasčiau nei pirma, suvokiu 
visa savo siela, kokia esu nelaiminga. 

Ji pažvelgė į mane, bet, norėdama paslėpti ašaras, paplūdusias iš gražių, 
geraširdiškų akių, pasitraukė kelis žingsnius atgal. 

Nenoriu teisintis, bet troškimas šią nuostabią sielą jei ne paguosti, tai 
bent kiek praskaidrinti, davė man mintį papasakoti apie tą nepaprastą, 
ilgiems išsiskyrimams save pasmerkusių keliauninkų draugiją, kurion jau 
senokai buvau įstojęs. Nejučiomis taip įsismaginau aiškinti, kad vos spėjau 
prikąsti liežuvį, kai supratau, jog mano pasitikėjimas peržengia atsargumo 
ribas. Jinai aprimo, pagyvėjo, stebėjosi, atskleidė visą savo esybę ir davinėjo 
klausimus su tokiu prielankumu ir taip išmintingai, kad nebegalėjau dau- 
giau išsisukinėti ir viską atvirai išklojau. 

Prie mūsų priėjo Gretutė ir pakvietė eiti pas tėvą. Mergaitė atrodė labai 
susirūpinusi ir kažkuo nepatenkinta. Jai nueinant, Geroji Gražuolė tarė: 

— Sį vakarą Liza laisva, sutvarkyk visus reikalus. 

— Geriau būtumėt jos neišleidusi, — atsakė toji. — Iš jos gero nelauk; tai 
akių dūmėjai jūs esat prielankesnė nei reikėtų, labiau pasitikite ja, negu ji to 
nusipelno. Aš tik dabar sužinojau, kad ji vakar parašė jam laišką, ji slapta 
klausėsi, ką jūs šnekate, o dabar eina į pasimatymą su juo. 

Berniukas, kuris tuo metu buvo paliktas pas tėvą, atbėgo mus paskubinti, 
nes senelis ėmęs nerimauti. Mes įžengėme į jo kambarį, jis sėdėjo lovoj 
giedru veidu, stačiai švytėdamas. 

— Mieli mano vaikai, — tarė jis, — visas tas valandas be perstojo mel- 
džiausi, nepraleidau nė vienos Dovydo psalmės ir dabar, sutvirtėjęs tikėji- 
me, priduriu nuo savęs: „Kodėl žmogus deda viltis tik į dabartį? Cia jis turi 
veikti ir padėti pats sau, o viltis reikia kreipti į ateitį ir pasitikėti Dievu“. Jis 
sugriebė Lenardo ranką“, paskui čiupo už dukters rankos, sudėjo jas kartu 
ir šnekėjo toliau: „Tegu bus tai ne žemiška, o dangiška sąjunga; mylėkite 
vienas kitą kaip brolis ir sesuo, pasitikėkite vienas kitu, padėkite vienas 
kitam, taip pat ir Dievas tegu padeda jums“. Pasakęs tuos žodžius, jis 
atsilošė, dangiškai šypsodamasis ir amžinai užmerkė akis. Duktė puolė prie 
lovos ant kelių, Lenardas — greta jos, jų skruostai susilietė, jų ašaros 
susiliejo ant mirusiojo rankos. 

Tą akimirką įbėga padėjėjas ir, pamatęs, kas čia darosi, sustoja kaip 
įbestas. Išsproginęs akis, purtydamas juodas garbanas, dailaus stoto jauni- 
kaitis, davė valią savo jausmams: 

— Jis mirė, mirė tą akimirką, kai buvau visai pasirengęs prašyti jį, 
atgavusį žadą, lemti mano, taip pat savo dukters likimą, moters, kurią myliu 
kone kaip Dievą, kuriai trokštu sveikos širdies, galinčios pajausti mano 
prielankumo vertę. Bet tą moterį jau praradau, jinai klūpo šalia kito! Ar jis 
palaimino jus? Prisipažinkite atvirai! 

Nuostabioji būtybė atsistojo, pakilo ir Lenardas, atsikvėpė kiek; 0 jinai 
tarė: 

— Nebeatpažįstu jūsų: visada švelnus, dievobaimingas — ir staiga toks 
storžievis; juk žinote, kaip aš jums dėkinga, kaip jus vertinu. 

— Kuo čia dėtas dėkingumas ir vertinimas, — atsakė tas tvardydama- 
sis. — Ant kortos pastatyta viso mano gyvenimo laimė ar nelaimė. Nerimą 
kelia šis ateivis; pažiūrėjęs į jį, nedrįstu lygintis. Aš negaliu atsisakyti 
pirmiau įgytų teisių, nutraukti ankstesnių saitų. 

— Kai vėlatsipeikėsi, — atkirto Geroji, dar labiau pagražėjusi, — kai su 
manim kalbėsi, kaip iki šiol kalbėdavai, tada pasakysiu, duosiu garbės žodį 
savo į aną pasaulį išėjusio tėvo akivaizdoje, jog tarp manęs ir šio pono, mano 


Trečia knyga 314 


bičiulio, nėra tokių santykių, kurių tu negalėtum žinoti ir kuriems nepritar- 
tum, kurie tavęs nedžiugintų. 

Lenardui kūnas nuėjo pagaugais, visi trys stovėjo tylėdami ir susimąstę; 
pirmas prakalbo jaunikaitis: 

— Šiakimirka pernelyg svarbi, kad nesuprasčiau jos lemtingumo. Tai, ką 
pasakysiu, ne dabar šovė į galvą — turėjau užtektinai laikoviskam apgalvoti, 
tad paklausyki. Priežastis, dėl kurios nepanorai atiduoti man savo rankos, 
buvo ta, kad atsisakiau vykti kartu, jei iš reikalo ar užgaidos pakeltum 
sparnus. O dabar, liudininkui girdint, iškilmingai pareiškiu, jog ne tik 
netrukdysiu tavo geismui kraustytis iš čia, bet ir jį skatinsiu, ir eisiu drauge nors 
į pasaulio kraštą. Kaip atsaką į šį niekieno neverčiamą, tačiau tik kai kurių 
neįprastų aplinkybių paspartintą kreipimąsi prašau tuoj pat tavo rankos. 

Jis atkišo savąją, pats nė nekrustelėjęs iš vietos, 0 aniedu iš netikėtumo 
žengtelėjo nevalingai atgal. 

— Tuo viskas pasakyta, — kalbėjo jaunikaitis ramiai, bet su kažkokiu 
pamaldžiu išdidumu. — Šita turėjo įvykti, taip geriau mums visiems, taip 
norėjo Dievas. Bet kad nemanytum, jog veikiu perdėm skubotai ar įgeidžio 
vedamas, žinok viena — atsisveikinau su kalnais ir uolomis ir ką tik sutvar- 
kiau mieste, kas reikalinga, kad galėčiau gyventi pagal tavo valią. O dabar 
išeinu vienas; tikiuosi, jog neatsisakysi paremti manęs lėšomis, pinigų ir taip 
dar lieka per akis, kad jie čia nueitų vėjais, ko pati taip bijai — ir ne be 
pamato. Aš irgi pagaliau įsitikinau: tas apsukrus ir nagingas nedorėlis 
nukreipė savo ienas į aukštutinį slėnį, ten paleidžia vieną mašiną po kitos ir 
pamatysi, kaip jis visus paliks be duonos Kąsnio; galbūt tada — ir, ko gero, 
gan greitai — susigrąžinsi ištikimąjį draugą, kurį dabar išvarai. 

Vargu ar trims žmonėms yra kada nors buvę taip nelengva stovėti, bijant 
prarasti vienas kitą, ir neturėti tą akimirką supratimo, kaip išsaugoti tarpu- 
savio santykius. 

Aistringo ryžto pagautas, jaunikaitis puolė pro duris. Padėjusi ranką ant 
atšalusios tėvo krūtinės, Geroji Gražuolė tarė: 

— Ne į dabartį reikia dėti viltis, 0 į ateitį, —- toks buvo jo paskutinis 
palaiminimas. Pasikliaukim Dievu ir pasitikėkim savim bei vienas kitu, tada 
viskas savaime susitvarkys. 


Keturioliktas skyrius 
Mūsų draugas perskaitė dienoraštį su dideliu susidomėjimu, nors turėjo 


pripažinti, kad jau ano sąsiuvinio pabaigoje jautęs, net numanęs, jog geroji 
būtybė bus rasta. Stačiaskardžių kalnų krašto aprašinėjimas iš pradžių 

perkėlęs jį į anas žmonių gyvenimo sąlygas, o paskui Lenardo nuojauta tą 
mėnesienos naktį bei jo paties laiško minčių pakartojimas užvedę jį ant 
josios pėdsakų. Frydrichas, kuriam Vilhelmas viską smulkiai perpasakojo, 
irgi buvo tos pačios nuomonės. 

Ir štai atėjo metas, kai pasakoti, vaizduoti, aiškinti ir daryti apibendrini- 
mus darosi vis sunkiau. Skaitytojas jaučia, kad romanas artėja į pabaigą, 
todėl, bijodami įklimpti į smulkmenas ir nenorėdami nieko palikti kaip 
reikiant neišaiškinę, atsiduriame tarsi tarp kūjo ir priekalo. Nors ką tik 
gautoje telegramoje ir esama kai kurių papildomų žinių, laiškuose ir daugy- 
bėje priedų minimi įvairūs dalykai nėra visiems įdomūs. Todėl ketiname 
visa, ką anksčiau žinojome ir patyrėme, ir tai, kas vėliau atsiskleidė, sudėti 
į viena ir išsyk trumpai apibūdinti — taip užbaigtume rimtą sąžiningo 
pasakotojo darbą. 

Pirmiausia turime pranešti, kad Lotarijas su Tereza“!, ištekėjusia už jo, 
kartu su Natalija, nenorėjusia skirtis su broliu, galiausiai iškeliavo, Abato 
lydimi, užjūrin. Išplaukė jie nusiteikę optimistiškai, ir palankus vėjas tik- 
riausiai pučia į jų bures. Vienintelis nemalonus jausmas, kurį išsiveža savo 
širdyse ir kuris aptemdė jų dorovingas sielas, yra tai, kad išvykdami neaplan- 
kė Makarijos. Buvo labai nepakeliui, o pajudėti su visa manta iš namų — 
perdėm rimtas dalykas, jau ir taip netrūko tarpusavio priekaištų, kad 
vėluojama, todėl net švenčiausią priedermę teko dėti ant būtinybės aukuro. 

Savo ruožtu ir mes, ryžęsi imtis pasakotojo ir vaizduotojo pareigos, 
neturėjome išleisti šitų brangių Žmonių, seniai igijusių mūsų nuoširdaus 
prielankumo. i tokią tolimą kelionę, smulkiau nepaaiškinę, kaip jie per tą 
laiką gyveno ir ką veikė, ypač kad tiek ilgai apie juos bemaž nieko negirdė- 
jome. Bet ir dabar to nedarysime, nes visas jų laikas prabėgo rengiantis 
didžiajai gyvenimo permainai, kurios glėbin matome juos dabar vairuojan- 
čius savo laivą. Tačiau vis dėlto turime vilties kada nors vėl su jais susitikti, 
pamatyti įnikusius į savo kasdieninę veiklą, atskleidžiančią tikrąją tų skirtin- 
gų charakterių žmonių vertę. 

Džuljeta, ta išmintingoji gerutė, kurią turbūt dar prisimename, ištekėjo 
už vyriškio, sugebėjusio labai įtikti dėdei: tiek kartu su juo dirbdamas, tiek 
savarankiškai tvarkydamasis, — ir tas negalėjo juo atsidžiaugti. Pastaruoju 
metu Džuljeta daug laiko praleisdavo pas tetą, kur rinkdavosi nemaža 
žmonių, patyrusių jos teigiamą poveikį, — ir ne vien tik tie, kurie buvo 
nusprendę likti savajame žemyne, bet ir tie, kurie ketino keltis anapus 
vandenyno. Lenardas su Frydrichu buvo jau anksčiau su visais atsibučiavę, 
todėl dabar smarkiai pagyvėjo bendravimas per pasiuntinius. 

Taigi, nors tarp svečių ir nebesimatė anų kilmingų asmenybių, tarp jų vis 
dėlto sukinėjosi ne vienas žymus žmogus, su kuriais esame pažįstami jau iš 

anksčiau. Hilarija atvykdavo su savo vyru, dabar jau kapitonu ir tikrai 
turtingu dvarininku. Jos nepaprastas žavumas ir geraširdiškumas priversda- 
vo čia, kaip ir visur kitur, su malonumu atleisti jai už perdėm didelį 
lengvapėdiškumą, nuolat kaitaliojant simpatijų objektus — bruožas, kurio 
mes, pasakodami apie ją, negyrėme. Ypač atlaidūs būdavo jai vyrai. Toks 
charakterio nelygumas — jei išvis jį galima smerkti — niekam nekeldavo 
priešiškumo, nes kiekvienas širdyje tikėdavosi, kad ir jam ateis eilė. 

Šiuo metu jos visas dėmesys buvo skirtas Flavijui, savo vyrui — tvirto 
kūno sudėjimo, žvaliam ir gan simpatiškam vaikinui; praeities nusižengi- 
mus ji, matyt, buvo sau dovanojusi, ir Makarija nematė reikalo jų priminti. 
Flavijus, aistringas poetas, išsiprašė atsisveikinant perskaityti poemą, kurią 
parašė per tas kelias viešnagės dienas Makarijos ir jos artimųjų garbei. Ne 
kartą jį matė vaikštinėjant gamtoje: eina, sustoja, mostaguoja rankomis, 
kažką rašo šiferio lentelėje, mąsto, vėl rašo. Na, o kai per Anželą perdavė 
savo norą paskaityti poemą, matyt, buvo ją pabaigęs. 

Geroji dama, nors ir neapsidžiaugė, neprieštaravo; kūrinį visi išklausė, 
tačiau jame nieko naujo nebuvo pasakyta, ir nauju jausmų niekam nesukėlė. 
Šiaip eilės skambėjo lengvai ir maloniai, frazės ir rimai kai kur atrodė 
įdomūs, tačiau apskritai viskas buvo truputį ištęsta. Baigus skaityti poemą, 
gražiai perrašytą ant puošnaus popieriaus, įteikė šeimininkei, ir visi didžiai 
patenkinti išsiskirstė. 

Šitoji porelė grįžo po netrumpos ir nusisekusios kelionės į pietus, kad 
pakeistų namuose tėvą, majorą, kuris kartu su žaviąja našle, ne per seniau- 
siai tapusia jo Žmona, irgi norėjo šiek tiek atsigauti ir pakvėpuoti rojaus oru. 

Tad šiedu taip pat atvyko pas Makariją, ir nuostabioji majorienė, mokė- 
jusi visur įgyti prielankumo, susilaukė šeimininkės ypatingos malonės tuo, 
kad ją priėmė vidiniuose kambariuose vieną; paskui ši pagarba buvo paro- 
dyta ir majorui, kuris netrukus pasireiškė ne tik kaip išsilavinęs kariškis, bet 
ir kaip geras namų šeimininkas ir ūkininkas, literatūros mėgėjas, net puikus 
didaktinės lyrikos kūrėjas, todėl lengvai susidraugavo su astronomu ir kitais 
namų bičiuliais. | 

Ypatingą dėmesį skyrė jam ir mūsų senas pažįstamas, garbusis dėdė, 
kuris, gyvendamas netoliese, dabar dažniau užsukdavo negu paprastai, — 
kad ir kelioms valandoms, bet nė karto nepasidavė įkalbamas likti nakvoti, 
nors buvo žadama sudaryti visus įmanomus patogumus. 

Tokių trumpų susiėjimų metu jis atsidurdavo visų dėmesio centre, nes 
kaip pasaulietis ir dvariškis stengdavosi būti nuolaidus ir šnekus, netgi 
ryškiai matomas aristokratiškas pedantiškumas nesukeldavo nemalonaus 
jausmo. Šį kartą jo puiki savijauta turėjo vidinį pamatą: jis jautėsi laimingas 
kaip ir mes, kuomet svarbius dalykus aptariame su išmanančiais ir protin- 

gais žmonėmis. Jo didelio užmojo sumanymas buvo kaip reikiant įsisiūba- 
vęs — viskas vyko sklandžiai pagal iš anksto parengtą susitarimą. 

Pasakysime apie tai tik kelis svarbiausius dalykus. Užjūryje jis turi iš savo 
giminių paveldėtos žemės. Ką tai reiškia, tegu savo draugams smulkiau 
paaiškina tas, kas išmano anuos reikalus, — mus tai nuvestų per daug toli. 
Sios nemažos valdos iki šiol buvo nuomojamos ir dėl kai kurių nepalankių 
aplinkybių mažai duodavo pelno. Mums neblogai žinoma Draugija dabar 
gauna ten nuosavybės teisę, kitaip sakant, įsikuria valstybėje, turinčioje 
tobuliausią pilietinę santvarką, ir, tapusi jos įtakinga sudėtine dalimi, siekia 
naudos ir plečia savo valdas, įsigydama dar nedirbamų žemių. Čia nori ypač 
pasižymėti Frydrichas su Lenardu, kad parodytų, kaip galima imtis darbo iš 
pat pradžių ir paskui deramai tvarkytis. 

Vos tik išdardėjo tiedu, didžiausiai patenkinti savo viešnage, netrukus 
buvo pranešta, jog atvyko visai kitokie svečiai, tačiau ir juos čia priėmė 
maloniai. Ko jau ko, bet tokioje šventoje vietoje išvysti Filiną ir Lidiją mes 
tikrai nesitikėjome, o jos vis dėlto pasirodė. Tuo tarpu kalnuose vis dar 
tebesąs Montanas turėjo čia užvažiuoti jų pasiimti ir tiesiausiu keliu gabenti 
prie jūros. Jas abi labai gražiai sutiko namų ūkio tvarkytojos, kambarinės, 
šiaip patarnautojos ir kitos kartu gyvenančios moterys. Filina buvo atsive- 
žusi du nuostabius vaikus. Ji vilkėjo paprastą, labai elegantišką suknelę, 
tačiau vienas dalykas buvo nepaprastas: prie gėlėmis siuvinėto juosmens 
nešiojosi ant ilgos sidabro grandinės priririštas nedideles angliškas žirkles, 
kuriomis kai kada, tarsi norėdama savo žodžiams suteikti įtaigumo, imdavo 
tuščiai čaksėti ir tuo visus linksmai prajuokindavo; 0 tai netrukus davė 
mintį: nejaugi tokioj didelėj šeimoj nereikia nieko sukirpti ir pasiūti? 
Prisiminta, kad dvi nuotakos rengiasi vestuvėms — puikiausia proga Filinai 
pasireikšti. Ji apžiūrinėja šiam kraštui būdingus drabužius, liepia mergi- 
noms pasisukinėti priešais ją ir tada jau — matuoja ir kerpa be galo: būdama 
subtilaus skonio ir nuovokos, ji geba nepažeisti tų drabužių tautiškumo ir 
kartu pašalinti iš jų barbariškus elementus taip gudriai, kad jais apsivilku- 
siomis merginomis negali atsigėrėti ne tik jos pačios, bet ir kiti, tad neberei- 
kėjo baimintis, kad ims kas priekaištauti, jog pažeistos tradicijos. 

Čia jai didžiausią pagalbą suteikė jos nepamainoma padėjėja Lidija, 
kuriai irgi darbas rankose tirpo, todėl buvo lima tikėtis, kad talkinant ir 
kitoms moterims, abi nuotakos bus išdabintos anksčiau nei manyta. Mergi- 
nų neleido kiek ilgiau kur nors pasišalinti, — Filina norėjo viską, net 
mažiausias smulkmenas, sutvarkyti pati ir elgėsi su jomis tartum su lėlėmis 
ar teatro statistėmis. Visokius kaspinus ir kitus šiame krašte mėgstamus 
papuošalus jisukomponavo į darnią visumą ir pasiekė, kad merginų lieknos 
ir dailios figūros, iki šiol nuo akių slepiamos pedantiškų rengimosi tradicijų, 

dabar buvo truputį išryškintos ir pabrėžtos, o natūralumas visuomet atrodo 
patrauklus. 

Visur, kur gyvenimas teka įprastine vaga, pernelyg veiklios asmenybės 
darosi našta. Filina su savo rajūnėmis žirklėmis netyčia pateko į kambarius, 
kuriuose buvo sudėti visokiausi audeklai ir medžiagos, sukauptos didelei 
šeimynai rengti. Jai atsirado vilčių, kad visa tai galės sukarpyti — neapsako- 
mas malonumas! Teko ją be jokių ceremonijų tempti lauk, o duris užrakinti, 
nes, pamačiusi medžiagas, ji nebepajėgė tvardytis — kirpti ir siūti bet kam 
ir bet ką. Anžela vien dėl to nenorėjo skelbti sužadėtuvių, kad bijojo tokios 
siuvėjos; apskritai santykiai tarpšių dviejų moterų klostėsi ne per geriausiai. 
Apie tai dar pakalbėsime paskui. 

Montanas vis nesirodė, užtruko ilgiau nei tikėtasi, tad Filina reikalavo, 
kad būtų pristatyta Makarijai. Taip ir įvyko, nes visi manė greičiau jos 
atsikratyti; 0 reginio būta gan keisto: dvi nusidėjėlės klūpo, parpuolusios 
šventajai po kojomis — iš vienos pusės viena, iš kitos — antra, o Filina — 
tarp abiejų vaikų, kuriuos gyvai ir gracingai privertė sulenkti kelius. Pati, 
kaip visados linksma, kalbėjo: 

— Myliu savo vyrą. vaikus, noriai jais rūpinuosi. ir ne tikjais; O užvisa kita 
man atleisi! 

Makarija palaimino Filiną, ir ji, pagarbiai nusilenkusi, išėjo iš kambario. 

Lidija kniūpsojo šventajai iš kairės, padėjusi galvą jai ant kelių, ir 
graudžiai verkė. Makarija, norėdama numaldyti jos ašaras, patapšnojo jai 
per petį ir kelis kartus karštai pabučiavo į plaukų sklastą. 

Lidija atsitiesė — iš pradžiu dar klūpodama, 0 paskui atsistojo ir skaid- 
riomis pralinksmėjusiomis akimis pažvelgė į savo geradarę. 

— Kassu manim darosi! — tarėji. — Negaliu suprasti! Kaip ranka nuėmė 
tąsunkų,slegiantį spaudimą, kuris nors ir nebuvo atėmęs proto, mintis laikė 
sukaustęs: dabar galiu žvelgti aukštyn, siusti į aukštybės savo mintis ir, — 
giliai atsikvėpusi, pridūrė: — Atrodo, kad ir mano širdis tuoj išlėks joms 
įkandin. 

Tą akimirką atsidarė durys, ir į kambarį įėjo Montanas; visuomet, kai ko 
nors perdėm ilgai lauki, jis pasirodo staiga ir netikėtai. Lidija pribėgo prie 
Montano, džiaugsmingai apsikabino jį ir, vesdama prie Makarijos, sušuko: 

— Tu turi žinoti, kiek esi skolingas šiai dieviškajai būtybei ir, reikšdamas 
jai dėkingumą, privalai kartu su manim priešais ją atsiklaupti. 

Montanas, nustebęs ir kiek sumišęs, nors šiaip jam nebūdinga drovėtis, 
pagarbiai nusilenkė šiai garbingai damai. 

— Atrodo, skola yra didžiulė, nes toji moteris man sugrąžino tave. Pirmą 
kartą tu pasitinki mane atvira širdimi, pirmą kartą su meilespaudi mane prie 
savo krūtinės, nors to aš seniai nusipelniau. 

Čia turime skaitytojams išduoti paslaptį, jog Montanas mylėjo Lidiją 
nuo pat jos jaunų dienų, kad moterims labiau patinkantis Lotarijas buvo ją 
paviliojęs, bet Montanas liko ištikimas jai ir bičiuliui ir galų gale, ko gero, ne 
mažiau stebindamas mūsų pirmesnius skaitytojus*ž, paėmė ją į žmonas. 

Visi trys, jausdamiesi Europos visuomenėje šiek tiek varžomi, vos įsten- 
gė maldyti savo džiaugsmą, kai imta kalbėti apie gyvenimo sąlygas užjūryje. 
Filina jau čakseno žirklėmis, vaizduodamasi savo monopoliją, galėsiančią 
aprūpinti visas naująsias kolonijas drabužiais. Ji ėmė aistringai kalbėti apie 
tai, kokios didžiulės bus drobių ir medžiagų atsargos, ir. iškėlusi savo žirkles, 
karpė jomis orą, jau regėdama, kaip ji sakė, gausią šienpjūtę. 

O Lidija, kurios sieloje tie palaimingi žegnojimai žirklėmis vėl pažadino 
troškimą bendradarbiauti, irgi fantazavo: jinai matyte matė, kaip jos moki- 
nių Skaičius didėja ne dešimtimis, o šimtais, kaip ištisi būriai tarnaičių, 
tiksliai išmokytos, zuja ir dirba it laikrodžiai. Net ir visuomet rimtam 
Montanui kilo prieš akis tokie didžiuliai švino, vario, geležies ir akmens 
anglies klodai, kad jam rodėsi, jog visą savo ligšiolinį išmanymą ir patirtį gali 
prilyginti tik nedrąsiems, apgraibomis atliekamiems bandymams, kad pa- 
skui, nuvykęs ten, drąsiai imtųsi plataus užmojo, tikrai pelningos veiklos. 

Nesunku buvo numatyti, jog su mūsų astronomu Montanas greitai ras 
bendrą kalbą. Jų šnekos Makarijos akivaizdoje buvo nepaprastai įdomios, 
bet tik nedaug terandame jų užrašytų, nes jau kiek laiko Anžela nebe taip 
atidžiai jų klausėsi ir aplaidžiau užrašinėjo. Galbūt kai kas jai atrodė perdėm 
abstraktu ir kaip moteris ne viską gerai suprato. Todėl čia dedame tik vieną 
iš anų dienų išlikusių pokalbių, ir tai ne jos ranka užrašytą. 


Moksluose, ypač tuose, kurie tiria gamtą, nors ir nelengva, būtina 
nustatyti, ar tai, ką paveldėjome iš ankstesnių laikų ir ką mūsų protėviai 
laikė teisinga, iš tikrųjų yra tiek pagrįsta ir patikima, jog ant to pamato būtų 
galima drąsiai toliau statyti mokslo rūmą, arba įprastinės tiesos jau sustaba- 
rėjusios ir ne tik nestimuliuoja pažangos, bet jai trukdo. Yra vienas vienin- 
telis rodiklis, verčiantis imtis to dalyko tikrinimo: ar visų pripažįstamoji 
tiesa buvo ir liko gyva, ar veiksmingai ji skatino ir tebeskatina tolesnius 
tyrimus. 

Priešingas atvejis — tai naujo tikrinimas, kuomet keliamas klausimas, ar 
išsakytoji nuomonė tikrai yra žingsnis pirmyn, ar vien mados reikalas, nes, 
energingų vyrų skleidžiama, ji plinta minioj lyg epidemija ir ima vadintis 
vvraujančia — pretenzija, kuri sąžiningam tyrėjui nieko nereiškia. Galima 
dar suprasti, kad valstybė ir bažnyčia ieško visokiausių priežasčių skelbtis 
viešpataujančiomis, nes abi turi reikalą su užsispyrusiomis žmonių minio- 
mis, na, O tvarkai palaikyti — visos priemonės geros; tačiau moksle būtina 

absoliuti laisvė, nes čia dirbama ne tik šiai dienai ir rytdienai, bet ir nenu- 
trūkstama virtine slenkantiems šimtmečiams. 

Jeigu kartais ir moksle klaidinga nuomonė paima viršų, tai visados lieka 
mažuma, ginanti tiesą; ir netgi jei tą mažumą tesudaro tik vieno vienintelio 
žmogaus protas — vis tiek tai dar nieko nelemia. Šis vienas dirbs patyliukais, 
slapta, ir ateis laikas, kai ims jo ieškoti ir klausti, ką jis mano, arba visuotinė 
šviesa taip pasklis, kad jo pažiūros vėl galės drįsti eiti į viešumą“. 

Buvo dar kalbama apie kitą, ne tokį bendrą, bet beveik nesuprantamą ir 
itin keistą dalyką: Montanas kažkaip netyčia papasakojo, kad tiriant jam 
kalnų uolienas ir žvalgantis žemės gelmių turtų, visada prie jo esąs vienas 
žmogus, turintis nepaprastą gebėjimą kažkokiu būdu jausti tai, ką vadiname 
uolienomis, mineralais, apskritai stichijomis. Jį savotiškai veikia ne tik 
požeminiai vandenys, metalų gyslos, rūdų beiakmens anglies klodai, tai, kas 
glūdi žemėje didžiuliais sluoksniais, bet — ir tai labiausiai stebina — jo 
savijauta keičiasi ir tada, kai nors kiek pakinta netgi dirvožemis. Ypatingą 
poveiki jam daro skirtingos uolienų rūšys, ir kai Montanas sugalvojo būdą, 
kaip su tuo Žmogumsusikalbėti — tas būdas, tiesą sakant, buvo gan keistas, 
bet pakankamas, — tuomet jie abu neblogai suprasdavo vienas antrą, ir 
Montanas galėjo padaryti keletą bandymų, kuriuos tas nežinia kaip, tačiau 
sėkmingai išlaikė, įrodydamas, jog visai gerai skiria tiek cheminius, tiek 
fizinius elementus ir iš matymo nustato, katrie iš jų sunkesni, o katrie 
lengvesni. Šį žmogų — Montanas nepanoro atskleisti, ar tai vyras, ar mote- 
ris — jis išsiuntė su užjūrin išvykstančiais draugais, tikėdamasis, kad tas labai 
pravers jo tikslams naujuose neištirtuose plotuose. 

Tas toks Montano atvirumas prašnekino ir ne itin kalbų astronomą, 
kuris, Makarijai neprieštaraujant, atskleidė josios santykį su pasaulio siste- 
ma. Remdamiesi tuo, ką paskui astronomas papasakojo, mes dabar galime 
perteikti jei ir ne viską, apie ką jie kalbėjo, tai bent tų svarbių pokalbių esmę. 

Negali nestebinti čia minimų dalykų panašumas, nors jie labai skirtingi. 
Vienas draugelis, nenorėdamas pasidaryti timonu““, nusileido į pačias že- 
mės gelmes ir ten suvokė, kad žmogaus prigimtyje glūdi irgi kažkas panašaus 
į didžiausią stangrybę ir šiurkštybę; o Makarija pateikė visai priešingą 
pavyzdį, rodantį, jog nepaprastai gabios prigimties asmenybėms būdingas, 
kaip anuo atveju tūnojimas, taip šiuo — judėjimas, todėl nėra reikalo nei 
skverbtis į Žemės centrą, nei veržtis už mūsų Saulės sistemos, — užtenka 
būti ganėtinai užimtam, visą laiką nusiteikusiam veiklai ir jausti jai potrau- 
kį. Žemė ir jos gelmės teikia visa, kas reikalinga pačioms žemiškiausioms 
reikmėms, tai žaliava, kurią žmogus gali naudoti, kaip tik sugeba ir išmano; 
įgyvendindamas tokią dvasinę nuostatą, žmogus visuomet patirs pasitenki- 
nimą, meilę, galės laisvai ir tikslingai darbuotis. Artinti tuos du pasaulius, 

atskleisti jųdviejų savybes per savo trumpalaikį gyvenimą — štai toji aukš- 
čiausioji pakopa, kurios Žmogus turi siekti. 

Čia abu draugai sudarė sąjungą, nusprendę nelaikyti paslaptyje savo 
stebėjimų išvadų, nes ir tas, kas mėgintų iš jų šaipytis, manydamas, jog tai tik 
romanui tinkamos pasakėlės, vis tiek galės jose visados įžvelgti tam tikrą 
geismo alegoriją. 

Netrukus Montanas ir jo abi moterys atsisveikino su šiais namais; jį ir 
Lidiją būtų mielai prašę dar pasisvečiuoti, bet nestygstanti vietoje Filina 
nežmoniškai įkyrėjo visoms kitoms prie ramybės ir tvarkos pratusioms 
gyventojoms, ypač kilniajai Anželai, kuriai prisidėjo dar kitos nerimą ke- 
liančios aplinkybės. 

Jau anksčiau minėjome, kad Anžela ėmė nebe taip kruopščiai vykdyti 
savo pareigą klausytis ir užrašinėti pokalbius — atrodė, kad jos mintys 
skrajoja kažkur kitur. Norėdami paaiškinti šį nenormalumą žmogaus, tie- 
siog dievinančio tvarką ir bendraujančio tik su rinktine visuomene, mes 
turime, baigdami tokios didelės apimties veikalą, pristatyti dar vieną vei- 
kiantį asmenį. 

Mūsų senas, patikimas prekybos kompanionas Verneris“, kurio biznio 
reikalų be galo gausėjo, buvo priverstas ytis vis naujų padėjėjų, bet į darbą 
juos imdavo tik gerai patikrinęs. Štai vieną iš tokių parankinių jis siunčia pas 
Makariją derėtis dėlstambių pinigų, kuriuos toji dama iš savo didžiulių turtų 
nusprendė skirti naujajam sumanymui paremti — O iš tikrųjų tai darė vien 
dėl to, kad jame dalyvauja jos numylėtinis Lenardas. Atsiųstasis vaikinas, 
dabar Vernerio dešinioji ranka ir bendradarbis, žvalus, natūralios elgsenos 
jaunikaitis, pasižymėjo vienu nepaprastu sugebėjimu — mokėjo be galo 
greitai atmintinai skaičiuoti — ir tuo visur atkreipdavo į save dėmesį, bet 
ypač susilaukė pasisekimo tarp prekybininkų, kuriems, nūnai dirbant drau- 
ge ir tvarkant firmos apyskaitas, nuolat reikėjo operuoti daugybe visokių 
skaičių. Netgi ir kasdieniame gyvenime, kur skersai išilgai aptarinėjami 
pasaulietiniai reikalai ir nuo liežuvio nenueina skaičiai,sumos bei sąskaitos, 
toks žmogus būna puikiausias pašnekovas. Be to, jaunikaitis labai gražiai 
skambina fortepijonu; čia jam vėlgi smarkiai praverčia ir mokėjimas skai- 
čiuoti, ir simpatiškas natūralumas — abi savybės tiek skyrium, tiek drauge 
paimtos. Jam skambinant garsai lengvai susilieja į akordus, kai kada jis 
duoda suprasti, jog galėtų ir kur kas daugiau įsijausti; taip jis įgyja nepapras- 
to patrauklumo, per daug neaušindamas burnos, 0 kai kalba, nelabai supra- 
si, kas dedasi jo širdy. Šiaip ar taip, jis atrodo j Jaunesnis neguyra, netgi lengva 
jame įžvelgti kažką vaikiška. Nebesigilindami į jo asmenybę, tik pasakysim, 
jogjis pamilo Anželą, ojinai — jį; Makarija buvo labai patenkinta, nes seniai 
svajojo matyti šią taurią merginą ištekėjusią. 

Pati Anžela, nuolat kankinama dvejonių ir jausdama, kaip sunku bus 
rasti žmogų į jos vietą, jau buvo atmetusi ne vieną malonų prašymą atiduoti 
savo ranką, o dabar, kai įpėdinės reikalas šiek tiek pajudėjęs — ko gero,jijau 
ir paskirta, — net nepajuto, kaip, prielankaus įspūdžio netikėtai pagauta, 
atsidavė aistrai. 

O mes tuo tarpu priartėjome prie akimirkos, kai galime atskleisti patį 
svarbiausią dalyką, nepamiršdami, jog visa, apie ką jau seniai šnekame,spėjo 
per tą laiką palengva ir susidaryti, ir iširti, ir vėl susidaryti. 

Dabar, pavyzdžiui, jau nuspręsta, kad Geroji Gražuolė, kurią anksčiau 
vadinome rudaveide mergina, turi tapti Makarijos kompanione. Šį bendro 
pobūdžio planą, kuriam ir Lenardas pritarė, netrukus bus galima pradėti 
vykdyti, nes visiems, kas jame dalyvauja, jis tiko: Zuzana visą savo turtą 
perduoda pagalbininkui, tas veda anos darbščios šeimos jaunesniąją dukterį 
ir tampa staklių derintojo svainiu. Pasirūpinus bendram darbui tinkamomis 
patalpomis, sudaroma galimybė įsigyti tobulesnių mašinu ir austi medžiagas 
naujaip — taipšio slėnio gyventojai, anaiptol ne tinginiai, ima triūsti kur kas 
našiau. 

Mūsų simpatiškoji moteris gauna laisvas rankas ir pereina pas Makariją 
vietoj Anželos, kuri jau susižadėjusi su tuo jaunu vyruku. Taigi šią akimirką 
viskas būtų tarsi tvarkoj, lieka nebaigta tik tai, ko dabar išspręsti neįmanoma. 

Bet Geroji Gražuolė reikalauja, kad Vilhelmas atvažiuotų jos pasiim- 
ti — yra reikalų, kuriuos dar būtina sutvarkyti, ir jai labai svarbu, kad jis 
užbaigtų tai, ką iš tikrųjų pats ir pradėjo. Jisai pirmas ją surado, o paskui 
likimas kažkaip keistai užvedė Lenardą ant jo pėdsakų, ir dabar ji pageidau- 
ja, kad jis padėtų jai atsisveikinti su anomis vietomis ir pats patirtų džiaug- 
smą bei ramybę, jog bent iš dalies paėmė į savo rankas susipynusias likimo 
gijas. 

O dabar, norėdami nors kiek paryškinti mūsų herojų širdies ir dvasinio 
gyvenimo vaizdą, turime atskleisti šiokių tokių paslapčių ir pasakyti štai ką: 
Lenardas niekados neprasitarė nė žodžio apie savo galimus artimesnius 
santykius su Gerąja Gražuole; kol buvo šnekama apie šį bei tą, kol į vieną ir 
kitą pusę skriejo laiškai, jis vos pastebimai tyrinėjo, kokia būtų jos pažiūra 
į tokius santykius ir ką ji mėgintų daryti, jei apie tai būtų užsiminta. Iš jos 
atsakymo buvo galima suprasti štai ką: ji nesijaučia sugebėsianti atsiliepti į 
tokį savo tauraus bičiulio prielankumą visišku atsidavimu, nes jos širdis 
padalyta, o tokiam jausmui reikia visos sielos, viso moters esybės turtingu- 
mo, — to ji negalinti jam pasiūlyti. Sužadėtinio, vyro ir jųdviejų tarpusavio 
saitų prisiminimas dar tebesąs toks gyvas, dar taip tebelaikąs visą jos esybę, 
kad meilei ir aistrai nelabai galėsią atsirasti vietos, tad nelieka nieko 
daugiau, kaip gražiai draugauti ir užviską kuo nuoširdžiausiai padėkoti. Tuo 

buvo pasitenkinta, ir kadangi Lenardas apie šitą dalyką daugiau neužsiminė, 
nebebuvo reikalo apie jį ir ką nors aiškinti. 

Čia, kaip mums atrodo, tiktų dar kelios bendro pobūdžio pastabos. Kas 
tik su Makarija susitikdavo, būdavo jai atviras ir reikšdavo didelę pagarbą, 
jausdavosi esąs arti nepaprastos būtybės, bet tai nieko nevaržė ir kiekvienas 
galėdavo likti toks, koks buvo iš prigimties. Visi galėdavo jai rodytis, kokie 
iš tikrųjų yra, ne taip, kaip tėvams ir draugams, nes kiekvienas veržte 
verždavosi atskleisti tai, kas jame geriausia ir vertingiausia — rasdavosi 
beveik visuotinio pasitenkinimo atmosfera. 

Mes būtume neteisūs nutylėdami, kad ir šitomis dėmesį blaškančiomis 
sąlygomis Makarija nenustojo rūpintis Lenardu ir jo reikalais: apie tai ji ne 
kartą kalbėjo savo artimiesiems — Anželai ir astronomui. Jiems rodėsi, kad 
Lenardo dvasinė būsena aiški kaip dieną: šiuo metu jis ramus, nes žmogus, 
dėl kurio jis sielojosi, beveik laimingas, o ateitimi Makarija pasirūpino taip, 
kad nieko netrūktų. Dabar jis gali drąsiai imtis savo didžiojo reikalo, o visa 
kita — kaip bus, taip bus, tegu lemia likimas. Nesunku buvo nuspėti, kad 
jėgų tamdideliam sumanymui vykdyti jam iš tikrųjų duoda mintis, jog vėliau, 
kai jis tenai kaip reikiant įsikurs, pasikvies ir ją, arba net pats atvažiuos jos 
parsigabenti. 

Be bendrųjų pastabų čia niekaip nebuvo galima išsiversti. Dėmesį pa- 
traukė retas atvejis, kuris netikėtai atsiskleidė — tai aistra, sukelta sąžinės 
graužimo. Drauge atėjo į galvą ir kiti pavyzdžiai, kuomet nei iš šio, nei iš to 
pasikeičia kažkada patirti įspūdžiai, persimaino įgimtų polinkių ir troškimų 
paslaptinga raida. Teko apgailestauti, kad tokiais atvejais neką tepatarsi, bet 
vienas dalykas tikrai labai pageidautinas — išlaikyti kiek įmanoma blaivesnį 
protą ir nebūtinai pasiduoti vienam ar kitam potraukiui. 

Pasiekę šią pasakojimo vietą, negalime atsispirti pagundai ir nepaminėti 
vieno mūsų archyve rasto popieriaus, susijusio su Makarijair jos nepaprasta 
dvasios savybe. Deja, jis surašytas iš atminties, prabėgus nemaža laiko po to, 
kai jame minimi dalykai buvo pranešti, todėl, kad ir kaip šiuo neeiliniu 
atveju norėtųsi, to rašto negalima laikyti autentišku dokumentu. Bala 
nematė, kaip ten buvo, bet to, kas rašte išdėstyta, užtenka, kad priverstų 
skaitytoją pasukti galvą, ar tokį, O jei ne tokį, tai gal panašų dalyką jis yra kur 
nors pastebėjęs ir įsidėmėjęs. 


Penkioliktas skyrius 
Tarp Makarijos ir mūsų Saulės sistemos esama tam tikro santykio, kurį 


apibūdinti žodžiais vargu ar įmanoma. Savo dvasioje, sieloje, vaizduotėje ji 
tąja sistema gyvena, ne tik regi ją, bet ir sudaro tarsi jos dalį; ji jaučiasi 

skriejanti jos dangiškomis orbitomis, tačiau kažkaip labai savotiškai; nuo 
pat vaikystės ji sukasi aplink saulę, ne šiaip sau, o, kaip dabar nustatyta, 
spirale, vis labiau toldama nuo centro ir pereidama į išorines sferas. 

Jeigu tarsim, kad kiekviena būtybė, kadangi ji turi kūną, veržiasi į centrą, 
o turėdama dvasią — į periferiją, tai Makariją reikia priskirti prie pačių 
dvasingiausiųjų esybių: atrodo, jog ji gimusi vien tam, kad atsipalaiduotų 
nuo to, kas žemiška, ir persmelktų visas artimiausias ir tolimiausias būties 
erdves. Šią savybę, nors ji stačiai nuostabi, pati jos turėtoja nuo jaunų dienų 
laikė sunkiu uždaviniu. Savo vidinį „aš“ ji prisimena jau iš tų laikų, kai dar 
maža lakstė, tarsi persunktą kažkokios šviečiančios substancijos, užlietą 
šviesos, kuriai net ryškiausia saulė nė iš tolo neprilygsta. Dažnai ji matė dvi 
saules: vieną savo esybės viduje, kitą — dangaus skliaute, regėjo du mėnu- 
lius, iš kurių vienas, išorinis, visose fazėse nesikeisdavo, o vidinis — po 
truputį mažėjo. 

Si įgimta savybė atitraukė ją nuo įprastosios kasdienybės, bet jos supra- 
tingi tėvai darė viską, kad duotų jai išsilavinimą, todėl nė vienas jos gebėji- 
mas neliko neišplėtotas, nė vienas, net mažiausias piršto pajudinimas nenu- 
ėjo per nieką; ir nors jos širdis, dvasia buvo kupina nežemiškų regėjimų, ji 
mokėjo susitvarkyti su visomis išorinėmis aplinkybėmis taip, kad visa, ką ji 
darė, visuomet atitiko pačius tauriausius dorovės principus. Taip ji augo, 
visiems paslaugi, pasirengusi padėti artimui dideliuose ir mažuose dalykuo- 
se, keliaudama tarsi Dievo angelas žemėje, ojos dvasia, nors irskriejo aplink 
mūsišką saulę, tačiau vis labiau tolstančiais į slėpiningas platybes apskriti- 
mais. 

Šios būsenos įtampa ne taip smarkiai vargindavo ją dėl to, kad ir joje, 
atrodo, vykdavo dienų ir naktų kaita, nes, kai vidinė šviesa prislopdavo, ji 
stengdavosi kuo stropiausiai atlikti išorines pareigas, o kai šviesa vėl įsi- 
tvieksdavo, ii atsiduodavo palaimingai ramybei. Netgi pati yra prasitarusi, 
kad protarpiais apie ją susitelkia kažkas panašaus į debesis ir tuo laiku 
trukdo matyti dangiškuosius palydovus; tokius atvejus ji visuomet sugebė- 
davo panaudoti savo artimųjų labui. 

Kol tuos regėjimus laikė paslaptyje, tol turėjo pridėti nemaža pastangų 
visa tai iškęsti; kai ėmė apie juos atviriau kalbėti, niekas netikėjo arba 
aiškino klaidingai, todėl per visą savo ilgą gyvenimą sakėsi serganti; šeimoje 
ir dabar dar girdėti taip šnekant. Galiausiai palankus likimas suvedė ją su 
žmogumi, kurį čia jau esame sutikę: tai puikus gydytojas, matematikas ir 
astronomas, be galo sąžiningas ir nuoširdus, iš pradžių tik smalsumo veda- 
mas ja susidomėjęs. Bet kuomet ji jau pasitikėjo juo, ėmė po truputį 
pasakoti apie savo būsenas, dabartį sieti su praeitimi ir rodyti įvykių sekas, 
tie dalykai jį taip patraukė, kad jis nebegalėjo jos palikti ir stengėsi kiekvieną 
mielą dieną vis labiau skverbtis į šią paslaptį. 

Iš pradžių jis davė gan aiškiai suprasti, jog visa tai laiko iliuzija, nes 
Makarija juk neneigė, kad nuo pat jaunų dienų be perstojo domisi astrono- 
mija, gerai apie ją nutuokia ir niekuomet nepraleidžia progos, skaitydama 
knygas ir naudodamasi instrumentais, vis geriau suprasti visatos sandarą. 
"Todėl niekas negalėjo jo įtikinti, kad tai ne išmokti dalykai. Jam rodėsi, jog 
čia veikia atmintis ir labai susisteminta vaizduotė, dalyvaujant loginiam 
mąstymui, ypač nevalingam apskaičiavimui. 

Kadangi jis matematikas, todėl atkaklus, o kaip blaivaus proto žmo- 
gus — nepatiklus, dėl to jis ilgai nepasidavė: tiksliai fiksavo tai, ką ji sakė, 
stengėsi nustatyti sąsajas tarp įvairių metų įvykių ir ypač stebėjosi naujau- 
siais, su dabartine dangaus šviesulių padėtimi sutampančiais duomenimis, 
kol pagaliau sušuko: ,„Kodėl gi Dievui ir gamtai nesukūrus gyvos armiliari- 
nės sferos“, neįtaisius dvasinio mechanizmo, kuris galėtų, kaip kad laikro- 
džiai mums kasdien ir kas valandą daro, savaime tam tikru būdu rodyti 
dangaus kūnų padėtį?“ 

Tuo mes, nedrįsdami toliau brautis į šią sritį, ir apsiribosime, nes tai, kas 
neįtikėtina, praranda savo žavesį, kai pradedama gilintis į smulkmenas. 
Pasakysime tik, jog visų skaičiavimų pamatą sudarė štai kas: jos, aiškiaregės, 
vizijose mūsų saulė atrodė daug mažesnė, negu ji matė ją dieną; be to, 
nepaprasta šio svarbaus šviesulio padėtis Zodiake davė dingstį kai kurioms 
išvadoms. 

Tačiau kilo abejonių ir nesusipratimų dėl to, kad reginčioji teigė esą 
Zodiake vienu ir tuo pačiu metu pasirodę du šviesuliai, kurių dangaus 
skliaute nesimatė. Galimas daiktas, tai buvo tada dar neatrastos mažosios 
planetos“', nes iš kitų jos duomenų galima buvo daryti išvadą, jog jinai, seniai 
išėjusi iš Marso orbitos, dabar artėja prie Jupiterio orbitos. Tikriausiai ji jau 
ilgokai stebėjo šią planetą — tik sunku pasakyti, iš kokio atstumo, — 
negalėdama atsigėrėti jos ir aplink ją žaismingai skriejančių mėnulių grožiu, 
tačiau ji matė ją — otai itin keista — kaip mėnulio delčią, bet atvirkščią, tai 
yra tokią, kuomet prasideda pilnatis. Tatai davė pamatą manyti, kad Jupiterį 
ji mato iš šono ir netrukus, peršokusi jo orbitą, ims begalinės erdvės 
platybėmis artėti prie Saturno. Jokia vaizduotė neįstengs leistis jai iš paskos, 
bet mes turime vilties, jog tokia entelechija“ nepasišalins visai iš mūsų 
Saulės sistemos, o, pasiekusi jos ribą, pajaus troškimą grįžti atgal, kad vėl 
imtų teigiamai veikti žemiškąjį gyvenimą savo anūkų ir proanūkių labui. 

Baigdami mūsų nukrypimą į kosmines erdves ir tikėdamiesi, kad skaity- 
tojas mums už tai atleis, grįžtame vėl prie tos žemiškosios istorijos, apie 
kurią jau esame pirma šiek tiek užsiminę. 

Montanas, atrodo, kuo sąžiningiausiai pranešė, kad tas stebukladarys, 
kuris vien prisiliesdamas mokėjo taip gerai skirti uolienas, jau su pirmąja 

grupe išvykęs į tolimąją kelionę, tačiau tam, kas atidžiai stebi ir pažįsta 
žmones, ne viskas atrodė taip jau įtikima, Tik pagalvokim, kaip galėjo 
Montanas arba kitas į jį panašus taip lengvai išleisti iš rankų tokią stebuk- 
lingą lazdelę? Be to, vos jam išvažiavus, paprastieji tarnai ėmė tarp savęs 
šnibždėtis ir pasakoti apie jį keistus dalykus, keldami vis didesnį įtarimą. 
Mat Filina ir Lidija buvo atsivežusios dar vieną moterį, neva tarnaitę, kuri 
tam darbui visai netiko, ir šeimininkės niekuomet jos nesišaukė, kai kelda- 
vosi arba eidavo miegoti. Nors tos moters paprasti drabužiai ir neblogai tiko 
prie stamboko, bet dailaus sudėjimo kūno, visa asmenybė rodė ją esant 
kaimietę. Jos elgsenoje — nepasakytum, kad ji būtų buvusi šiurkšti — 
nesimatė to pasaulietinio išsilavinimo, kurio neturėdamos tarnaitės dažnai 
atrodo komiškos. Palyginti greitai jinai rado tarp tarnų savo vietą, susidrau- 
gavo su sodininkais ir lauko darbininkais ir, kai paimdavo į rankas kastuvą, 
tai dirbdavo už du ar tris. Jei nusitverdavo grėblio, tai taip įnikdavo purenti 
išvarpytą žemę, kad didžiulis plotas kaipmat pasidarydavo panašus į gražiai 
išlygintą ežią. Šiaip ji laikėsi tyliai ir gan greit įgijo visų prielankumą. Tarnai 
pasakojo, kad jie neretai matę ją dedant į šalį įrankį ir bėgant tiesiai per 
laukus prie kažkokio šaltinio atsigerti. Taip ji darydavusi kasdien: kai tik jai 
prireikdavo atsigaivinti, ji iš bet kurios savo buvimo vietos mokėdavo 
nustatyti, kur čiurlena skaidrus vandenėlis. 

Taip buvo patvirtinti Montano žodžiai apie tai, jog esama nepaprasto 
sugebėjimo žmonių, tik šiuo atveju jis nepanoro tos asmenybės rodyti savo 
šeimininkams, matyt, vengdamas varginančių bandymų ir nereikalingų mė- 
ginimų, nors tie žmonės tokio pasitikėjimo nusipelnė. O mes tik norėjome 
pranešti, ką buvome sužinoję, nors tų žinių, kaip matyti, ne per daugiausiai 
teturėjome, geidėme tik maloniai atkreipti mūsų smalsių skaitytojų dėmesį 
į panašius atvejus, kurie vienaip ar kitaip pasireiškia dažniau negu manoma. 


Sešioliktas skyrius 


Anos pilies valdytojas, pilies, kurią dar neseniai regėjome atgijusią dėl 
to, kadją nuomojo mūsų keliauninkai, buvo iš prigimties veiklus ir apsukrus 
žmogus, niekuomet neišleidžiantis iš akių naudos nei šeimininkams, nei sau; 
dabar jis, puikiai nusiteikęs, rengė ataskaitą, kurioje stengėsi, didžiai paten- 
kintas savimi, atskleisti ir paaiškinti, kokį didelį pelną davė jo apylinkei tų 
svečių apsilankymas. Tačiau jis įsitikinęs, jog tai dar tik lašas jūroje; jis 
pamatė, kokių begalinių užmojų turi veiklūs, apsukrūs, sumanūs ir drąsūs 
žmonės. Vieni atsisveikino ir išvyko į užjūrį, kiti pasiliko, ketindami rasti sau 
tinkamą vietą žemyne, bet jis pastebėjo dar trečią, ne tokį akivaizdų, atvejį 
ir tuoj pat nusprendė juo pasinaudoti. 

Kai atėjo metas atsisveikinti, įvyko tai, ką nesunku buvo iš anksto 
numatyti ir suvokti — ne vienas iš jaunų žvalių vaikinų buvo artimiau ar ir 
šiaip sau susidraugavęs su dailiomis kaimo ir apylinkės gyventojų dukrelė- 
mis. Atsirado tik keletas, kuriems užteko drąsos tą dieną, kai Odoardas su 
saviškiais rengėsi išvykti, ryžtingai pareikšti, kad jie lieka; iš tų, kas ketino su 
Lenardu plaukti užjūrin, nepasiliko nė vienas, bet daugelis tikino, jog esą 
pasiryžę netrukus grįžti ir čia apsigyventi, jei būtų šiokių tokių garantijų 
pakenčiamai uždirbti ir nereikėtų bijoti dėl ateities. 

Valdytojas, kuris puikiai pažinojo kiekvieną savo mažos valstybėlės 
pilietį, žinojo jo būdą ir namų reikalus, kaip tikras savanaudis kikeno sau į 
kumštį: jam buvo aišku, kad žmonės, siekdami laisvai gyventi ir veikti anapus 
vandenyno ir krašto viduje, iš kailio dėl to nerdamiesi, nepaisydami net 
begalinių išlaidų, vis tiek atneš jam, ramiausiai sėdinčiam namuose, ir 
paklos ant stalo didžiausią pelną ir duos galimybę surinkti ir pasilikti sau dalį 
pačių geriausių darbininkų. Mąstydamas šiuolaikiškai, jis kuo puikiausiai 
suprato, jog liberalizmas, jeigu juo kaip reikiant pasinaudosi, duoda tikrai 
gerų, naudingų vaisių, todėl nedelsdamas nusprendė savo mažyčiame regio- 
ne imtis irgi kažko panašaus. Laimingai sutapo tai, kad šįkart pasitaikė gan 
turtingi gyventojai, kurie nori nenori turėjo išleisti savo dukteris už jauni- 
kaičių, perdėm anksti tapusių jų vyrais. Valdytojas tuos žmones nesunkiai 
įtikino, kad tokia šeimos nelaimė iš tikrųjų yra laimė; ir kadangi tikrai buvo 
laimė, jog šitoks likimas ištiko pačius geriausius amatininkus, tai jam visai 
nebebuvo sunku pradėti steigti baldų fabriką, kuriam nereikėjo nei erdvių 
patalpų, nei didesnių parengiamųjų darbų, o tik darbo rankų ir užtektinai 
žaliavų. Šių valdytojui netrūko; žmonas, patalpas ir pastogę gaminiams dėti 
davė gyventojai, darbo rankos buvo atsikraustantys čionai jaunikaičiai. 

Visa tai gudrusis veikėjas buvo gerai apgalvojęs jau tada, kai tebešurmu- 
liavo minia, todėl dabar, nutilus triukšmui, galėjo tuoj pat imti jautį užragų. 

Nuslūgus šitam žmonių antplūdžiui, gyvenvietės gatvėse ir pilaitės kie- 
muose įsiviešpatavo tyla — kaip kapinėse; tad iš jos mūsų skaičiavimuose 
paskendusį verslininką ir ištraukė, sudrumstė jo sielos rimtį netikėtai atšuo- 
liavęs raitelis. Tiesa, nepasigirdo kanopų kaukšėjimo, nes žirgas buvo 
nekaustytas, bet raitelis, nusiropštęs nuo puošnia gūnia dengtos žirgo 
nugaros — jojo jis be balno, o savo keturkojį valdė tik žąslais — garsiai ir 
nekantraudamas sušuko, ar yra čia gyventojų ir svečių; didžiai nustebo, kad 
čia taip ramu, tarsi visi būtų išmirę. 

Kontoros tarnautojas nežinojo, ką su atvykėliu daryti; kilus ginčui atėjo 
pats valdytojas, bet ir jis tik tiek tegalėjo pasakyti, kad visi išvažiavo. 

— Kur? — kaipmat paklausė jaunas, guvus raitelis. 

Valdytojas ramiai paaiškino, kuriuo keliu išvyko Lenardas ir Odoardas 

ir dar vienas ne visai aiškus žmogus, kurį jie vadino tai Vilhelmu, tai 
Meisteriu. Šis nukeliavo prie upės, tekančios nuo čia per kelias mylias, ir 
išplaukė laivu pasroviui, ketindamas, kaip pats sakė, aplankyti sūnų, o 
paskui toliau tvarkyti kažkokį svarbų reikalą. 

Vos spėjęs pasiklausti artimiausio kelio link upės, jaunikaitis vėl šoko 
ant arklio ir taip nurūko pro tuos pačius vartus, kad valdytojas, žvelgęs pro 
langą iš viršutinio aukšto, negalėjo per kilusias dulkes gerai įžvelgti, ar 
susijaudinęs raitelis pasuko teisingu keliu. 

Jau baigė tolumoje sklaidytis paskutinės dulkės ir valdytojas rengėsi vėl 
sėstis prie darbo, kai pro aukštutiniuosius pilies vartus įbėgo pasiuntinys ir 
taip pat ėmė teirautis buvusiosios kompanijos — esąs pasiųstas ją pasivyti 
ir kai ką perduoti, nešąs jai nemažą ryšulį ir turįs dar laišką kažkokiam 
Vilhelmui, vadinamam Meisteriu: viena jauna moteris baisiai prašiusi kiek 
galima greičiau įteikti jį adresatui. Deja, ir šis atvykėlis tesužinojo tik tiek, 
kad lizdas ištuštėjęs ir kad turįs skubėti toliau — gal pavyks sutikti juos visus 
ar išsiaiškinti, kur jų ieškoti. 

Pats laiškas, kurį taip pat radome tarp daugelio mums patikėtų popierių, 
yra toks svarbus, kad neturime teisės jo nutylėti. Rašytas jis Hersilijos, 
nuostabios ir nepaprastai mielos moters, kuri ne taip dažnai pasirodydavo 
mūsų knygos puslapiuose, bet kai tai įvykdavo, turėdavo, be jokios abejonės, 
patraukti kiekvieną, kas turi išmanymo ir jautrią širdį. Be to, ir jos likimas, 
ko gero, pats keisčiausias, toks, kurį gali patirti tik švelni siela. 


Septynioliktas skyrius 
Hersilija Vilhelmui 


Sėdėjau ir galvojau, net pati negalėčiau pasakyti apie ką. Kai kada man 
užeina toks galvojimas apie nieką, apima toks savotiškas abejingumo jaus- 
mas. Ir staiga iš tos ramybės mane pažadina kieme pasigirdęs žirgo kanopų 
dundesys, atsidaro durys ir į kambarį įžengia Feliksas, visas jaunatviškai 
švytintis lyg koks dievaitis. Jis skuba artyn, nori mane apkabinti, aš jį 
sulaikau; jis, atrodo, neima į galvą, sustoja kiek toliau nuo manęs, patenkin- 
tas giria žirgą, kuriuo atjojo, smulkiai ir atvirai pasakojo apie savo pratybas 
bei draugus. Ėmę kalbėti apie praeitį, prisimename aną brangiąją dėžutę; jis 
žino, kad ją turiu, ir reikalauja parodyti; aš nusileidžiu, nes buvo neįmanoma 
atsisakyti. Jis apžiūrinėja ją, išsamiai pasakoja, kaip ją surado, o aš, sutrikusi, 
išsiduodu, kad turiu raktelį. Jo smalsumui nebėra ribų — ir tą norėtų 
pamatyti, tik iš tolo. Nepasitaikė gyvenime, kad kas prašytų primygtiniau, ir 

dar taip maloniai; jo prašymas tarsi malda, klūpo ant kelių ir prašo tokiomis 
ugningomis, švelnumą spinduliuojančiomis akimis, tokiais saldžiais, širdį 
glostančiais žodžiais, kad aš vėl pasiduodu suvedžiojama. Rodau jam iš tolo 
savo stebuklingąją paslaptį, bet tas staiga čiumpa man už rankos, išplėšia 
raktelį ir vienu ryžtingu šuoliu atsiduria anapus stalo. 

— Kas man ta dėžutė, kas man tas raktelis! — sušuko jis. — Tavo širdį 
noriu atidaryti: tegu atsiveria jinai, tegu artėja prie manęs, priglaudžia mane 
prie savęs, leidžia man prispausti tave prie krūtinės! 

Jis buvo be galo gražus ir malonus; kai norėjau prie jo prieiti, jis traukėsi, 
vis stumdamas priešais save ant stalo dėžutę, štai ir raktelis jau įkištas, 
grasina jį pasuksiąs — ir iš ikrųjų pasuka. Raktelis lūžta, išorinė dalis 
subarška ant stalo paviršiaus. 

Visai suglumau, sunku net įsivaizduoti. Pasinaudodamas mano neatidu- 
mu, jis meta dėžutę, pripuola prie manęs ir sugriebia į glėbį. Bergždžiai 
mėginau išsprūsti, jo akys artėjo prie manųju, ir vis dėlto yra nuostabu išvysti 
savo atvaizdą mylinčiose akyse! Pamačiau tai pirmą kartą, kai jo lūpos 
aistringai prigludo prie mano lūpų. Prisipažįstu, aš atsakiau į jo bučinius: juk 
taip gera daryti kitą laimingą. Aš ištrūkau iš jo rankų — perdėm aiškiai 
suvokiau, kokia praraja skiria mus vieną nuo kito; užuot susitvardžiusi, aš 
viršijau saiką: stūmiau piktai jį šalin, mano sutrikimas davė man drąsos ir 
proto; aš grasinau jam, bariausi, liepiau nebesirodyti daugiau akyse; ir jis 
patikėjo mano žodžių rimtumu. 

— Gerai! — pasakė jis. — Joju, kur akys vedairarklio kojos neša, kol galą 
gausiu. 

Jis šoko ant arklio ir pasileido kiek tas įkabina. Pusiau apdujusi mėginu 
dėžutę padėti į vietą; raktelio nuolauža guli ant stalo; galva svaigsta, akys 
temsta nuo sutrikimo. 


O,vyrai, o, žmonės! Nejaugi niekuomet nebūsit protingesni? Ar negana, 
kad tėvas tiek bėdų pridarė, ar reikėjo dar ir sūnaus, kad mus galutinai 
supainiotų? 


Šitoji išpažintis kiek laiko išgulėjo pas mane, o dabar atsirado viena 
ypatinga aplinkybė, kurią turiu pranešti, nes ji ir paaiškina, ir aptemdo tai, 
apie ką pirma pasakojau. 


Užeina pas mus senas, dėdės labai vertinamas auksakalys ir juvelyras, 
siūlydamas retų ir vertingų antikos daiktų. Atsirado proga parodyti jam 
dėžutę. Jis apžiūri nulaužtąjį raktelį ir rodo man, ko iki šiol buvome 
nepastebėję — lūžio vieta ne šiurkšti, o lygi. Sudėjus abu galu, jie sukimba; 

jis ištraukia raktelį sveiką — abi dalis laiko magnetas, bet atrakinti gali tik 
išmanantis. Senis paeina kelis žingsnius į šalį, dėžutė atsidaro, bet tuoj pat 
jisvėlužtrenkia dangtelį: prie tokių paslapčių geriau nekišti nagų, — išsprūs- 
ta jam mintis. 


Mano padėtis tokia nepaaiškinama, kad Jūs, ačiū Dievui, negalite to 
įsivaizduoti: juk, nevirdamas tame katile, nežinosi, kas jame kunkuliuoja. 
Paslaptingoji dėžutė stovi priešais mane, raktelį, kuris nerakina, laikau 
rankoje; mielai palikčiau dėžutę uždarytą, jei tik šis raktelis atvertų man 
artimiausią ateitį. 

Manimi tuo tarpu nesirūpinkite, bet vieno dalyko primygtinai prašau, 
maldauju, stačiai verčiu daryti — ieškokite Felikso! Žmonės, kuriuos išsiun- 
tinėjau į visas puses jo dairytis, grįžo nieko nepešę. Nežinau, ar laiminti man 
tą dieną, kuri mus vėl suves, ar bijoti jos. 


Jau, jau visai baigiu! Pasiuntinys ima nekantrauti; jis ir taip čia per ilgai 
sulaikomas, turįs keliauninkus pavyti ir perduoti jiems svarbių pranešimų. 
Tarp tų žmonių jis tikriausiai ras ir Jus ar bent sužinos, kur esate. Aš lieku 
didžiai sunerimusi. 


Aštuonioliktas skyrius 


Laivelis, karštų vidudienio saulės spindulių apšviestas, slydo pasroviui 
upės paviršiumi, švelnus vėjelio dvelksmas vėdino įkaitusį eterį, nuolaidūs 
krantai teikė akiai įprastą, bet malonų vaizdą. Javų laukai priartėjo prie pat 
upės, derlingas dirvožemis irgi siekė vagą, o šniokščiantis vanduo ne vienoje 
vietoje buvo išrausęs minkštą žemę, sudarydamas gan aukštus, nukarusius 
skardžius. 

Ant vieno tokio skardžio, paties aukščiausio, kur kadaise turėjo eiti 
laivavilkių takas, mūsų bičiulis pamatė raitelį, jauną, tvirto sudėjimo ir 
gražiai nuaugusį vyruką. Nespėjo jis kaip reikiant į jį įsi žiūrėti, kaip išsikišusi 
velėna staiga plyšta, ir vargšelis kūlversčia — arklys ant viršaus, jis pats po 
juo — nudarda į vandenį. Cia nebuvo laiko pagalvoti, kaip kas krito ir kodėl; 
laivelis žaibo greičiu nusiyrė prie verpeto ir kaipmat ištraukė puikųjį laimi- 
kį. Žavus jaunikaitis gulėjo kaip be dvasios, ir patyrę valtininkai daug 
negalvoję nuplaukė tiesiai į vidury upės kyšančią ir karklynais apaugusią 
žvyro salą. Pirmiausia prisišvartuoti, kūną išnešti į krantą, nuvilkti drabu- 
žius ir nušluostyti! Gyvybės ženklų dar nematyti, graži gėlytė sugniužus jų 
rankose. 

Vilhelmas čiupo užlanceto, kad atvertų rankoje gyslą; kraujas plūstelėjo 
gausia srove ir, susimaišęs su žaismingai besirangančiomis bangelėmis, 
nuplaukė ratilais pasroviui. Gyvybė grįžo; gerasis chirurgas jau baigė aprišti 
ranką, kai jaunikaitis pats drąsiai pašoko ant kojų, įsmeigė akis į Vilhelmą 
ir sušuko: 

— Jei man lemta gyventi, tai tik su tavim! 

Tardamas šiuos žodžius, jis atpažino savo išgelbėtoją, 0 tas atpažino jį, 
puolė šiam ant kaklo ir graudžiai pravirko. Taip jie stovėjo, tvirtai apsikabi- 
nę, tarsi broliai Kastoras ir Poluksas“", susitikę puskely iš Orko į šviesą. 

Jaunikaitį prašė nurimti. Šaunūs valtininkai jau spėjo įrengti patogų 
guolį, pusiau apšviestą saulės, pusiau šešėly — tarp nedidelių krūmų ir šakų; 
štai čia jis dabar gulėjo išsitiesęs ant tėvo apsiausto, tikras gražuolis: rudi 
plaukai, sparčiai išdžiūvę, vėl ėmė garbanotis; aprimęs nusišypsojo ir užmi- 
go. Pridengdamas jo kūną, mūsų bičiulis žvelgė į sūnų iš viršaus, apimtas 
nepaprasto pasitenkinimo. 

— Onuostabusis Dievo gyvavaizdi! — sušuko jis. — Tuvis iš naujo gimsti 
ir vėl tuojau esi sužalojamas, pažeidžiamas iš vidaus ir iš išorės. 

Švarkas užklojo jį iki kaklo, švelnūs saulės spinduliai sušildė sąnarius, 
sveikas raudonis išmušė skruostus ir atrodė, kad jaunikaitis visai atgavo 
jėgas. 

Veiklūs valtininkai, džiaugdamiesi pasisekusiu geru darbu ir tikėdamiesi 
dosnaus atlyginimo, jau buvo ant karšto smėlio beveik išdžiovinę jaunikai- 
čio drabužius, kad tas pabudęs vėl galėtų padoriai apsirengti. 


IŠ MAKARIJOS ARCHYVO 


Gyvenimo kelių nereikia ir negalima atskleisti; yra pažaidos akmenų, už 
kurių turi užkliūti kiekvienas. Poetas tik nurodo, kur jie guli. 


Nevertėtų gyventi iki septyniasdešimties metų, jei visa pasaulio išmintis 
prieš Dievą būtų tik kvailystė *. 


Tiesa panaši į Dievą: akivaizdžiai jos nematyti; mes turime ją atspėti iš 
raiškos. 


„Tikras mokinys mokosi iš žinomų dalykų sužinoti nežinoma ir tuo 
artėja prie meistro“?!. 


„Tačiau žmonėms nelengva iš žinomų dalykų sužinoti nežinoma, nes jie 
nenutuokia, kad jų protas tą patį išdarinėja kaip ir gamta“. 

„Nes dievai moko mus pamėgdžioti jų tikrų tikriausius darbus, 0 mes 
tiktai žinome, ką darome, bet nesuvokiame, ką pamėgdžiojame“. 


„Viskas ir vienoda, ir nevienoda, viskas naudinga ir kenksminga, iškal- 
binga ir nebylu, protinga ir neprotingą. Ir tai, ką mes apie pavienius daiktus 
žinome, dažnai yra prieštaringa“. 


„Nes įstatymą žmonės patys sau užsikrovė, nenumanydami, kas įstaty- 
mus duoda; 0 gamtą tvarkė visi dievai“. 


„Ką žmonės nustatė, ne visuomet tinka, nesvarbu, ar tai teisinga, ar ne; 
bet ką nustato dievai, viskas yra kaip reikiant, ir nesvarbu, ar tai teisinga, ar 
ne“. 


„O aš noriu parodyti, kad visiems žinomi žmonių menai nesiskiria nuo 
gamtos reiškinių, vykstančių atvirai arba slapčia“. 


„Tokios rūšies yra pranašavimo menas. Iš akivaizdu jis atpažįsta paslėp- 
ta. iš dabarties — ateitį, iš negyva — gyva ir iš beprasmybės — prasmę“. 


„Taip ir išmanantis visados teisingai nustato žmogaus prigimtį, o neiš- 
manėlis ją regi tai vienaip, tai kitaip, ir kiekvienas pamėgdžioja savaip“. 


„Kai vyras sueina su moterim ir gimsta berniukas, tai iš nežinoma randasi 
žinoma. O kai tamsi berniuko dvasia perima į save aiškius daiktus, jis virsta 
vyru ir iš dabarties ima mokytis atpažinti ateitį“. 


„Nemirtinga nepalyginama su mirtingąja gyvastimi, ir vis dėlto jau pati 
gyvastis yra supratinga. Todėl skrandis puikiausiai žino, kuomet jis alksta ir 
trokšta gerti“. 


„Toks yra pranašavimo meno santykis su žmogiškąja prigimtimi. Tą, kas 
supranta, ir viena, ir kita visados tenkina, o ribotam protui tie dalykai vieną 
kartą rodosi vienaip, kitą — kitaip“. 


„Kalvėje geležis minkštinama, pučiant ugnį ir atimant iš strypo jam 
nereikalingą maistą; kai šis pasidaro grynas, tada jį kala ir lanksto, o paskui, 
pagirdžius jį geležies prigimčiai svetimu vandeniu, jis vėl sutvirtėja. Tą patį 
patiria ir Žmogus iš savo mokytojo“. 

„Kadangi mes įsitikinę, kad tas, kas apžiūrinėja intelektinį pasaulį ir 
pastebi tikro intelekto grožį, negali nepastebėti ir juslėmis nesuvokiamo šio 
pasaulio kūrėjo, tai pamėginkime, sukaupę jėgas, suprasti ir išsiaiškinti — 
kiek tokius dalykus iš viso įmanoma išsiaiškinti, — kaip dvasios ir pasaulio 
grožį mes apskritai sugebame regėti". 


„Įsivaizduokime, kad greta sustatyti du akmens luitai, iš kurių vienas liko 
neapdorotas, o iš kito menininko ranka iškalė statulą, nežinia, žmogaus ar 
dievybės. Jeigu tai dievybė, ji vaizduoja arba kokią graciją ar mūzą, o jei tai 
žmogus, jis neturėtų būti ypatinga individualybė, o kas nors, į kurį menas 
surinko visa, kas gražu“. 


„Akmuo, kurį menas pavertė dailia figūra, jums iškart pasirodys gražus; 
ne dėl to, kad tai akmuo — kitaip iranas luitas turėtų būti laikomas gražiu, — 
o todėl, kad jis įgavo pavidalą, kurį jam suteikė menas“. 


„Pati medžiaga tokio pavidalo neturėjo, jis atsirado sumanytojo galvoje 
anksčiau, negu perėjo į akmenį. O menininko galvoje jis gimė ne todėl, kad 
tas turėjo akis ir rankas, 0 todėl, kad jis buvo apdovanotas menininko 
sugebėjimu“. 


„Taigi mene esama kur kas didesnio grožio; nes į akmenį pereina ne tas 
vaizdas, kuris glūdi mene — ten jis ir lieka, — o kitas, menkesnis, nepaten- 
kinąs kaip reikiant nei paties savęs, nei menininko, o realizuojamas tik tiek, 
kiek menui paklūsta medžiaga“. 


„Bet jeigu menas ir įkūnija tai, kas jis yra ir ką turi, įkūnija grožį pagal 
protą, kuriuo visuomet vadovaujasi, vadinasi, tam protui labiau ir tikriau 
priklauso didžiausias meno grožis, tobulesnis už viską, kas pereina išorėn“. 


„Juk forma, pereidama į medžiagą, ištįsta, todėl ji darosi silpnesnė už tą, 
kuri nejuda. Nes visa, kas ima tolti, nuo savęs atsiskiria: galingumas nuo 
galingumo, šiluma nuo šilumos, jėga nuo jėgos, tad ir grožis nuo grožio. 
Todėl veikiantysis pradas turi būti kur kas tobulesnis už jo veiksmo rezulta- 
tą. Nes juk muzikas tampa muziku tik per muziką, o dvasios muzika 
perteikiama tik juslėmis suvokiamais tonais“. 


„Jei kas užsigeistų niekinti menus dėl to, kad jie mėgdžioja gamtą, tai 
galima atsakyti, jog ir pačioje gamtoje daug kas mėgdžioja kai ką kita, kad 
menai anaiptol nemėgdžioja to, kas matoma akimis, o jų ištakas sudaro tas 
protingumo pradas, kuriuo gamta remiasi ir pagal kurį ji veikia“. 

„Be to, menai ir patys daug ką sukuria, kadangi grožis glūdi juose 
pačiuose, priduriašį tą ten, kur stokojama iki tobulybės. Todėl Fidijus galėjo 
sukurti Dievo atvaizdą, nors nepamėgdžojo nieko juslėmis suvokiamo, o tik 
įsivaizdavo, kaip turėtų atrodyti pats Dzeusas, jei panorėtų pasirodyti mūsų 
akyse“. 


Negalima senovės ir naujųjų laikų idealistams priekaištauti dėl to, kad 
jie taip atkakliai reikalauja pripažinti tą vieną pradą, iš kurio viskas randasi 
ir kuriuo vėl viską reikėtų aiškinti. Juk gyvastį teikiantis ir tvarką reiškinių 
pasauly darantis principas yra taip įvarytas į kampą, kad nežino kaip gelbėtis. 
Bet kita vertus mes vėl ribojame save, kai formuojantį principą ir tobuliausią 
formą atgal spraudžiame į vieną pradmenį, nepasiduodantį suvokti nei 
mūsų juslėmis, nei protu. 


Mums, žmonėms, būdingas tįsumas ir judėjimas; tai tos dvi visuotinės 
formos, kuriomis reiškiasi visos kitos formos, ypač jusliškosios. Bet ir 
dvasinė forma ne menkesnė, kai ji ima veikti reiškinyje, su sąlyga, kad jos 
veikimas yra tikras gimdymas, tikras dauginimasis. Tai, kas pagimdyta, nė 
kiek nenusileidžia gimdančiajam, dar daugiau, gyvojo gimdymo teigiamybė 
vra ta, jog tai, kas pagimdyta, gali pranokti gimdantįjį. 


Būtų labai svarbu visa tai išdėstyti nuodugniau, kad viskas pasidarytų 
absoliučiai aišku ir, o tai būtų dar svarbiau, įgautų praktinę vertę. Tačiau 
išsamus, nuoseklus dėstymas pareikalautų iš klausytojo perdėm didelio 
dėmesio. 


Kas žmogaus — tai žmogaus, stenkis nesistengęs — vis tiek neatsikratysi. 


Naujausioji mūsų vakarinių kaimynų filosofija“ liudija, jog žmogus — 
kad ir kiek jis spyriotųsi ir skeryčiotųsi — taip pat ir ištisos tautos visuomet 
grįžta prie to, kas įgimta. Ir kaipgi galėtų būti kitaip, jei tai lemia jų 
charakterį ir gyvenimo būdą. 


Prancūzai atsisakė materializmo ir pirminiams pradams pripažino dau- 
giau dvasingumo ir gyvenimo; jie atsikratė sensualizmo ir sutiko su mintimi, 
jog žŽmogiškoji prigimtis vystosi savaime, joje veikia tam tikra kuriamoji 
jėga, todėl menuose jie nemėgina visko aiškinti suvokiamos išorės mėgdžio- 
jimu. Linkiu jiems atkakliai laikytis šios krypties. 


Eklektinė filosofija išvis neįmanoma, gali būti tik eklektiški filosofai. 

Eklektikas bus kiekvienas, kuris iš savo aplinkos, iš to, kas aplinkui 
vyksta, perima vien tai, kas atitinka jo prigimtį; šiai prasmei prilygsta visa, 
kas susiję su švietimu ir pažanga, tiek teoriškai, tiek praktiškai. 


Vadinasi, du filosofai eklektikai gali pasidaryti didžiausi priešininkai, 
jeigu jie, būdami antagonistiškos prigimties, iš visų ligšiolinių filosofijos 
krypčių perimtų tik tai, kas tinka jiems. Pakanka apsidairyti aplinkui, kad 
pamatytum, jog taip daro kiekvienas žmogus; dėl to nesupranta, kodėl 
neįstengia į savąją galvoseną atversti kitų. 


Todėl retas atvejis, kad kas nors, sulaukęs žilos senatvės, sugebėtų žvelgti 
į save ir savo amžininkus istoriškai ir su nieku daugiau nei benorėtų, nei 
begalėtų konirontuoti. 


Atidžiau įsižiūrėjęs pamatai, kad ir istorikui ne taip lengvai istorija virsta 
tuo, kuo turi būti: juk istorikas visuomet rašo tik taip, tarsi pats anais laikais 
visur būtų buvęs ir dalyvavęs, bet ne vaizduoja, kas kadaise vyko ir tuo pat 
metu jaudino žmones. Net metraštininkas daugiau ar mažiau atskleidžia 
savo miesto, savo vienuolyno ir savo amžiaus ribotumus ir ypatybes. 


Įvairūs senovės išminčių posakiai, kuriuos esame įpratę dažnai kartoti, 
turėjo visai kitą prasmę, negu vėlesniais laikais norima jiems suteikti. 


Žodžiai apie tai, kad nė vienas, kuris neišmano geometrijos, nieko apie 
ją nėra girdėjęs, neturįs teisės įeiti į filosofo mokyklą“, nereiškia, kad reikia 
būti matematiku, norint tapti išminčiumi. 


Geometrija čia vadiname tuos pradmenis, kuriuos pateikia Euklidas ir 
kurių mokytis liepiame kiekvienam mokinukui. Bet drauge ji yra ir puikiau- 
sias pasirengimas filosofijai, stačiai jos įvadas. 


Kai vaikas ima suprasti, kad pirm regimojo taško turi būti neregimasis, 
kad artimiausią atstumą tarp dviejų taškų galima įsivaizduoti kaip tiesę 
anksčiau, nei ji nubrėžiama pieštuku popieriuje, jį apima tam tikras pasidi- 
džiavimas ir pasitenkinimas. Ir ne be pamato, nes jam atsivėrė mąstymo 
šaltinis, jis suvokė, kas yra idėja ir jos realizacija, potentia et actu *. Filosofas 
jam nieko nauja nebepridės — mąstymo esmę atskleidė geometras. 


* Galimybė ir įgyvendinimai (lot. ). 

Imkime dar tokius svarbius žoždžius kaip: „Pažink pats save!“ Jų visai 
nebūtina aiškinti asketiškai. Čia jokiu būdu negalima turėti galvoje dabar- 
tinių hipochondrikų, humoristų“ ir heautontimorumenų" savęs pažinimo. 
Šių žodžių prasmė labai paprasta: skirk nors truputį dėmesio sau pačiam, 
pastebėk save, kad suvoktum, kokie turi būti tavo santykiai su panašiais į 
tave ir pasauliu. Nereikia čia jokių psichologinių kančių; kiekvienas norma- 
lus žmogus žino ir supranta, jog tai ne kas kita, kaip geras patarimas, duodąs 
kiekvienam didelės praktinės naudos. 


Prisiminkime, kas sudaro senovės laikų, ypač Sokrato, mokyklos didybę: 
toji mokykla akivaizdžiai parodo gyvenimo ir veiklos šaltinį, nubrėžia 
žmogaus gyvenimo ir veiklos gaires, ji nepripažįsta tuščių spekuliacijų, o 
kviečia gyventi ir veikti. 


Kadangi mūsų mokykla visą laiką remiasi senove, skatina mokytis lotynų 
ir graikų kalbų, mes galime sau tik palinkėti, kad šitos aukštesniajai kultūrai 
taip reikalingos studijos niekuomet nenutrūktų. 


Nes kai mes imame save lyginti su senove ir visai rimtai žvelgiame į ją, 
norėdami iš jos pasimokyti, pasijaučiame tarsi iš tikrųjų daromės žmonėmis. 


Mokyklos mokytojas, mėgindamas rašyti ir kalbėti lotyniškai, pats sau 
atrodo didesnis ir kilnesnis, negu šiaip jaustųsi kasdieniame gyvenime. 


Poetiniams ir vaizduojamojo meno kūriniams jautri dvasia, susitikusi 
akis į akį su senove, jaučiasi atsidūrusi malonioje idealioje būsenoje; iki pat 
šių dienų Homero posmai tebeturi galią nors kelioms akimirkoms išvaduoti 
mus nuo tos baisios naštos, kurią yra užvertęs ant mūsų pečių kelių tūkstan- 
čių metų palikimas. 


Lygiai taip, kaip Sokratas pakvietė dorovingą žmogų pas save, kad šiam 
visai paprastai paaiškintų jo paties esmę, taip Platonas ir Aristotelis irgi 
stojo kaip įgaliotieji asmenys prieš gamtą: pirmasis — kad protu ir širdimi 
įją prasiskverbtų, antrasis — kad tyrėjo žvilgsniu ir metodu ją užvaldytų. Ir 
kiekviena galimybė priartėti prie šios trijulės — prie visų kartu ar pavie- 
niui — yra įvykis, kuris mus labiausiai džiugina ir visuomet skatina lavintis. 


Kad išsigelbėtume iš dabartinio gamtos mokslo begalinės įvairovės, 
susiskaldymo ir painiavos ir vėl grįžtume prie paprastumo, turime visuomet 
kelti tokį klausimą: kaip Platonas būtų Žžiūrėjęs į gamtą, kuri mums dabar 
atrodo tokia įvairi, nors iš esmės ir yra vientisa? 

Nes juk mes manome esą įsitikinę, jog taip galime organiškai pasiekti 
paskutinius pažinimo medžio atsišakojimus, ir tuo remdamiesi palengva 
ugdyti ir tvirtinti bet kokio žinojimo viršūnes. Kaip čia padės ar trukdys 
mūsų amžiaus darbai ir siekiai, reikia kiekvieną mielą dienelę tirti, — kitaip 
mes neatskirsime naudinga nuo kenksminga. 


Aštuonioliktąjį amžių giria už tai, kad jis buvęs iš esmės analizės amžius; 
devynioliktajam lieka uždavinys nustatyti, kurios iš vyraujančių sintezių yra 
klaidingos, ir iš naujo išanalizuoti jų turinį. 


Esama dviejų tikrų religijų: viena, kuri pripažįsta ir garbina šventumą, 
esantį mumyse ir aplink mus ir neturintį jokios formos, o kita, kuri tą patį 
pripažįsta ir garbina kuo puikiausiu pavidalu. Visa, kas telpa tarp šių 
kraštutinybių, yra stabmeldystė. 


Niekas nenuneigs, kad reformacija buvo dvasios mėginimas išsilaisvinti; 
šviečiamasis laikotarpis, atkreipęs dėmesį į graikų ir romėnų senovę, žadino 
laisvesnio, padoresnio ir skoningesio gyvenimo geismą, kurį nemažai stip- 
rino tai, kad širdis troško grįžti į paprastą natūralumą ir patraukti savo pusėn 
visą vaizduotę. 


Iš dangaus buvo išvyti visi šventieji, ir nuo Dievo motinos su kūdikėliu 
ant rankų dėmesys, mintys ir jausmai nukrypo įsuaugėlį, dorovinį auklėtoją, 
neteisėtai kenčiantį, kuris, pasiskelbęs pusdieviu, paskui buvo pripažintas ir 
garbinamas kaip tikras Dievas. 


Tas fonas, priešais kurį jis stovėjo, buvo kūrėjo išskleista visata; iš jo 
spinduliavo kažkokia dvasinė jėga, jo kančios tapo žmonėms pavyzdžiu, o jo 
atsimainymas buvo amžinybės garantas. 


Kaip smilkytuvas įpučia anglį, taip malda gaivina širdies viltis. 


Aš įsitikinęs, kad Biblija darosi juo puikesnė, juo labiau ją supranti, tai 
reiškia, tu juo labiau suvoki ir matai, kad kiekvienas žodis, kurį mes apskritai 
pagauname protu ir ypač prisitaikome sau, turėjo nepakartojamą, savitą, 
tiesioginį, individualų sąlytį su tam tikromis aplinkybėmis, laiku ir vietovėmis. 


Atidžiau pasižiūrėję, įsitikinsim, kad mes dar kiekvieną dieną turime 
būti ir reformatoriai, ir protestantai, nors ir ne religine prasme. 

Mumyse gyvena nepakeičiamas, kasdien atsinaujinantis ir nepaprastai 
rimtas siekis kiek įmanoma tiksliau sieti žodį su tuo, ką esame jautę, regėję, 
mąstę, patyrę, įsivaizdavę, sumanę. 


Tegu kiekvienas pasitikrina ir pamatys, jog tai nepalyginamai sunkiau, 
negu šiaip gali atrodyti, nes žmonėms žodžiai yra, deja, tik paprasčiausi 
surogatai: žmogus mąsto ir žino dažniausiai geriau, negu geba pasakyti. 


Atkakliai siekime aiškumo ir sąžiningumo, šalindami kiek įmanydami 
tai, kas netikra, netinka ir ydinga, kas galėtų atsirasti mumyse ar kituose 
žmonėse arba iš pašalies į mus įsėlinti! 


Metams bėgant reiklumas didėja. 
Kai turiu aukoti dorovę, aš netenku valdžios. 


Cenzūra ir spaudos laisvė visuomet tarp savęs kovos. Cenzūros reikalau- 
ja ir ją įgyvendina galingieji, spaudos laisvės geidžia silpnesnieji. Anie 
nenori, kad jų planams ir veiklai trukdytų nepageidaujamas viešumas ir 
visokie prieštaravimai, šie siekia išsakyti savo argumentus dėl neklusnumo 
teisėtumo. Tokių nesutarimų pilna visur. 


Tačiau ir čia būtina pastebėti, kad silpnesnioji, kenčiančioji pusė irgi 
mėgina spaudos laisvę slopinti; tai nutinka tada, kai ji siekia išlaikyti 
slaptumą ir nenori būti išduota. 


Niekas Žmogaus neapgauna — jis apsigauna pats. 


Mūsų kalboje reikalingas žodis, kuris turėtų panašią reikšmę, kaip žodis 
„vaikystė“ lyginant su „vaiku“, sakysim, „tauta“ ir „tautystė“. Auklėtojas 
turi įsiklausyti į vaikystę, o ne į vaiką, įstatymdavys ir valdovas — į „tautystę“, 
o ne į tautą. Pirmoji visuomet išsako tą patį, yra protinga, pastovi, tyra ir 
teisinga, antroji tiktai nori, niekuomet nežinodama ko. Siuo požiūriu įsta- 
tymas turi ir gali būti bendrai išsakyta „tautystės“ valia, valia, kurios niekad 
neišsako minia, bet kurią girdi supratingasis, kurią protingasis geba paten- 
kinti, o gerasis mielai ją tenkina. 


Kokią teisę turime valdyti, — to mes neklausiame: mes paprasčiausiai 
valdome. Ar tauta turi teisę mus nušalinti, — dėlto irgi nesukame sau galvos: 
mes tik darome viską, kad nekiltų pagundos tai padaryti. 

Jeigu būtų galima panaikinti mirtį, mes neprieštarautume: mirties baus- 
mę panaikinti bus sunku. Jei tai įvyksta, mes netrukus ją vėl sugrąžiname. 


Jei visuomenė atsisako teisės disponuoti mirties bausme, tuoj vėl tiesio- 
giai iškyla saviteisės pavojus: kraujo kerštas ima belstis į duris. 


Visus įstatymus kūrė seniai ir vyrai. Jaunimas ir moterys nori išimčių, 
seniai — taisyklių. 


Valdo ne supratingasis, o supratimas, ne protingasis, O protas. 
Girdamas kitą, prisilygini giriamajam. 
Maža žinoti — reikia dar ir įgyvendinti, maža norėti — reikia dar ir daryu. 


Nėra nei patriotinio meno, nei patriotinio mokslo. Ir viena, ir kita — 
kaip ir visa, kas geriausia — priklauso visam pasauliui ir gali būti plėtojama 
tik laisvai bendradarbiaujant visiems gyviems, nuolat atsižvelgiant į tai, kas 
išlikę ir žinoma iš praeities. 


Mokslai apskritai visuomet atitrūkę nuo gyvenimo ir grįžta į jį tik 
aplinkiniais keliais. 


Iš tikrųjų jie yra gyvenimo sąvadai: jie apibendrina, susieja į viena išorinę 
ir vidinę žmonijos patirtį. 


Susidomėjimas jais kyla iš esmės tik ypatingame pasaulyje, vadinamame 
moksliniu; o tai, kad atkreipti į juos akis kviečiama ir kitokia publika, kaip 
pastaraisiais laikais daroma, yra avantiūra, daranti daugiau žalos negu 
naudos. 


Mokslai turėtų veikti išorinį pasaulį tik tobulindami praktiką, nes visi jie 
iš tikrųjų yra ezoteriški, o egzoteriškais jie gali tapti, vien gerindami kokią 
nors veiklos sritį. Kitoks jų kišimasis į gyvenimą yra tuščias dalykas. 


Į mokslus, neišskiriant nė vieno, visuomet žiūrima dabarties, šių dienų 
akimis. Kai postūmį duoda kas nors nauja, negirdėta ar bent tai, kas smarkiai 
plėtojama, kyla visuotinis susidomėjimas, galįs trukti metų metus; pasta- 
ruoju laiku jis tapo ir labai naudingas. 

Svarbus atradimas, geniali mintis patraukia daugybę Žmonių: iš pradžių 
norima tik žinoti, paskui — suprasti, vėliau — įsigilinti ir galiausiai — 
rutulioti toliau. 


Apie kiekvieną reikšmingą dalyką minia vis klausia: kokia iš to nauda? 
Ir ji nėra visai neteisi, nes, tik nustatydama naudą, ji gali pastebėti vertę. 


Tikrieji išminčiai kelia klausimą, kokia daikto ar reiškinio vidinė sanda- 
ra ir koks jo santykis su kitais daiktais ar reiškiniais, visai nesirūpindami 
nauda, tai yra — todalyko panaudojimu kokioje nors žinomoje srityje ar ten, 
kur gyvenime tai būtina, nes tam reikalui atsiras kitų protingų žmonių — 
įžvalgių, veiklių, techniškai išprususių ir sumanių. 


Pseudoišminčiai stengiasi iš kiekvieno naujo atradimo tik kuo greičiau 
išpešti naudos ir, tai jį skleisdami, tai daugindami, tai gerindami — skubė- 
dami suleisti į jį nagus ir net prievartaudami laiką — nusipelno nekokios 
šlovės; neišmanėliškais veiksmais jie išmuša iš vėžių ir sujaukia patį mokslą, 
kitaip sakant, sudergia nuostabiausią mokslo rezultatą — jo žydėjimą 
praktiniame gyvenime. 


Kenksmingiausias prietaras yra manymas, kad koks nors gamtos tyrimo 
būdas gali būti paskelbtas už įstatymo ribų. 


Kiekvienas tyrėjas turi jaustis, tarsi būtų prisiekusiųjų teismo narys. Jo 
vienintelė pareiga — žiūrėti, ar pranešimas pakankamai išsamus ir paremtas 
aiškiais įrodymais. Pagal tai jis susidaro nuomonę ir atiduoda savo balsą, 
visai neatsižvelgdamas į tai, ar jo ir referento nuomonės sutampa, ar ne. 


Taip pat jo neturi jaudinti, ar didžiuma jam pritaria, ar ne; tai, kas 
priklausė, jis padarė, savo įsitikinimą išsakė, o už kitų Žmonių protus ir 
jausmus jis neatsako. 


Tačiau mokslo pasauly toks nusistatymas beveik niekuomet negaliojo: 
jame daugiausia reiškiasi viešpatavimo ir valdymo tendencijos, ir kadangi 
retas žmogus yra tikrai savarankiškas, tai pavienį asmenį dažnai patraukia 
minia. 


Filosofijos, mokslų, religijos istorija — viskas rodo, kad nuomonės 
plinta masiškai, bet visuomet įsigali ta, kuri lengviau suvokiama, tiksliau 
sakant, kuri labiau atitinka žmogaus dvasią, jos būseną ir yra patogesnė. 

Taigi žmogus, kuris labiau išsilavinęs, gali iš anksto tikėtis, kad dauguma bus 
nusiteikusi prieš jį. 


Jei negyvoji gamta, jos pradiniai elementai tokie stereometriški, kaip ji 
galėjo subrandinti neapskaičiuojamą ir neišmatuojamą gyvybę! 


Pats žmogus apskritai, kol nesutrikusios jo juslės, yra geriausias ir 
tiksliausias fizikinis instrumentas, koks iš viso gali būti; didžiausia šiuolai- 
kinės fizikos nelaimė ta, kad eksperimentus ji atskyrė nuo žmogaus ir gamtą 
stengiasi pažinti, net nustatyti jos galias, tik dirbtiniais prietaisais, tuo 
smarkiai apribodama savo galimybes. 


Panašiai atsitinka ir kai reikia ką nors apskaičiuoti. Daug kas yra tiesa, 
ko neįmanoma apskaičiuoti, lygiai kaip ir daug kas, ko negalima galutinai 
įrodyti eksperimentais. 


Užtat žmogus yra toks didingas, kad jame įsikūnija tai, kas išvis nepavaiz- 
duojama. Ar palyginsi stygą ir jos mechaniškai išgaunamus garsus su muziko 
ausimi! 

Galima net taip pasakyti: kas tie elementarūs gamtos reiškiniai, palyginti su 
žmogumi, kuris turi juos visus tramdyti ir keisti, kad šiek tiek pritaikytų sau! 


Joks eksperimentas negali aprėpti visko. Anksčiau juk buvo įsivaizduo- 
jama, kad elektra randasi tik trinant, o dabar ji išgaunama vien prisilietimu. 


Kaip niekas neims ginčyti, kad prancūzų kalba yra tobula diduomenės ir 
pasaulio bendravimo priemonė, be perstojo vis turtėjanti ir tobulėjanti, taip 
niekam neateis į galvą menkinti matematikų nuopelno pasauliui, žmonių, 
kurie išsakydami svarbiausias mintis savo kalba, geba sutvarkyti, nustatyti ir 
išspręsti visa, ką įmanoma suskaičiuoti ir išmatuoti. 


Kiekvienas mąstantis žmogus, pasižiūrėjęs į kalendorių, dirstelėjęs į 
laikrodį, prisimins, kam jis turi būti dėkingas už šitas geradarystes. Bet jeigu 
mes jiems“ pagarbiai užleisime laiką ir erdvę, jie pastebės, kad mums yra 
prieinama kažkas, kas smarkiai pranoksta ir viena, ir kita, kas priklauso 
visiems ir be ko jie patys negali nei gyventi, nei dirbti: tai idėja ir meilė. 


Vienas linksmas gamtos tyrėjas*? taip yra kalbėjęs: „Kada kieksužinoma 
apie elektrą? Ar kai tamsoje glostoma katė, ar kai šalimais nutvieskia Žaibas 
ir nugriaudėja griaustinis? Kas tada daugiau sužino apie elektrą?“ 

Lichtenbergo raštais galima naudotis kaip nuostabiausia burtų lazdele: 
kai tik jis apie ką nors ima pokštauti, žinok, čia esama problemos. 


Į didžiules kosmines platybes tarp Marso ir Jupiterio jis sugebėjo irgi 
paleisti taiklią mintį. Kai Kantas kruopščiai įrodė, jog šios abi planetos 
surijo ir sutraukė į save visą materiją, kokia toje erdvėje pasitaikė, Lichten- 
bergas savo įprastu pokštininko stiliumi sušuko: „Kodėl negalėtų egzistuoti 
ir nematomų pasaulių?!“ Ir ar nesakė jis švenčiausios tiesos? Juk neseniai 
atrastųjų planetų!“ iš tikrųjų niekas pasauly nemato, be vieno kito astrono- 
mo, kurių žodžiais ir skaičiavimais mes turime tikėti. 


Naujai tiesai niekas taip nekenkia kaip sena klaidinga nuomonė. 


Žmones taip slegia begalė esmės reiškimosi sąlygų, kad jie neįstengia 
pastebėti pačios pirminės priežasties. 


„Kai mėgėjai keliauti su didžiausiu malonumu laipioja po kalnus, man 
vis rodosi, kad toje aistroje slypi kažkas barbariška, netgi bedieviška. Juk 
kalnai yra mums gamtos galybės įsikūnijimas, o ne Apvaizdos malonės 
išraiška. Kas tie kalnai žmogui? Jeigu jis sumano juose apsigyventi, tai 
žiūrėk žiemą sniego lavina, o vasarą nuošliaužos arba visai palaidoja, arba 
nuverčia jo namus; jo bandas nušluoja liūčių sukeltos vandens griūtys, jo 
svirnus su maisto atsargomis išnešioja po šipulį audros. Jei prireikia kur 
išeiti iš namų, tai kiekvienas pakilimas atgal prilygsta Sizifo kančioms, o 
kiekvienas nusileidimas — Vulkano!! kritimui ant žemės; jo takai kasdien 
užberti akmenimis, sraunūs upeliai laivais plaukioti netinkami. Nors jo 
nykštukiniai gyvuliai ir susiranda skurdaus maisto, arba šeimininkas irgi 
sukrapšto šio bei to, tai vis tiek arba stichijos jį sunaikina, arba laukiniai 
žvėrys sutaršo. Taip jis ir stumia savo vargano ir vienišo gyvenimo dienas 
tarsi ta samana ant kapo akmens — be patogumų, be visuomenės. Ir šitie 
zigzagiški kalnų gūbriai, šitos šlykščios uolos, šitos susimaitojusios granito 
piramidės, — kaip visa tai gali duoti pasitenkinimo geraširdžiam žmogui? 
Kaip šitai gali girti ir šlovinti žmogus ?“19 


Į šitą garbingo žmogaus pasakojimą būtų galima atsakyti taip: jei Dievui 
ir gamtai būtų atėję į galvą Nubijos kalnų mazgą išnarplioti ir ištempti į 
vakarus iki didžiosios jūros, paskui šią kalnų grandinę kelis kartus perkirsti 
iš šiaurės į pietus, tada būtų netrūkę slėnių, kuriuose ne vienas tėvas 
Abraomas būtų radęs savo Kanaaną ir ne vienas Albertas Julijus aptikęs 
savo Felzenburgą, kur jų palikuonys būtų galėję daugintis, skaičiumi var- 
žydamiesi su žvaigždėmis. 

Akmenys — nebylūs mokytojai: savo stebėtojams jie atima balsą, todėl 
geriausia, ką iš jų išmoksti, negali pasakyti kitiems. 


Tai, ką tikrai žinau, žinau tik sau; ištartas žodis retai duoda naudos, 
dažniausiai jis sukelia prieštaravimų, trukdymų ir visai sustabdo reikalą. 


Kristalografija, jei žiūrėsime į ją kaip į mokslą, duoda pagrindo gan 
originalioms pažiūroms. Pažangos ji nestimuliuoja, gyvena tik pati savimi, 
neteikdama jokių rezultatų, ypač dabar, kai atrasta tiek izomorfiškų, labai 
skirtingos sandaros kūnų. Būdama niekur nepritaikoma, ji plėtojosi iš 
esmės kaip uždara sistema. Dvasia joje randa tam tikrą pasitenkinimą, bet 
detalės tokios įvairios, kad ją galima pavadinti neišsemiama; štai kodėl ji 
taip smarkiai ir ilgam patraukia šviesaus proto žmones. 


Kristalografija kažkuo panaši į vienuolį ar viengungį, puikiausiai apsiei- 
nantį be draugų ir draugių. Praktiniam gyvenimui ji įtakos nedaro, nes juk 
pačius brangiausius jos sričiai priklausančius gamtos kūrinius — kristalo 
brangakmenius — pirma reikia šlifuoti, o tik paskui jau galime jais papuošti 
savo moteris. 


Visai kas kita — chemija, kurios ir pritaikymas didžiulis, ir įtaka gyveni- 
mui neribota. 


Radimosi sąvoka mums visai neįkandama; todėl, matydami ką nors 
randantis, manome, jog tai jau yra buvę. Dėl to preformacijos teorija!“ 
atrodo aiški ir nekelianti abejonių. 


-w--— 


dalių: užtenka atkreipti akis į architektūros kūrinius ir tu išvysti sankaupas 
taisyklingų ir netaisyklingų detalių. Tuo paaiškinama, kodėl tokia artima ir 
tokia patogi yra mums atomistinė samprata, kurios nevengiame taikyti ir 
organinei gamtai. 


Jei gamtos tyrinėtojas neįžvelgia skirtumo tarp to, kas fantastiška ir 
idealu, kas dėsninga ir hipotetiška, jo padėtis nepavydėtina. 


Yra hipotezių, kuriose idėją pakeičia protas ir vaizduotė. 


Blogai, kai per ilgai plaukoma abstrakcijose. Ezoteriniai dalykai ima 
kenkti, kaijievirsta egzoteriniais. Geriausia gyvenimo mokytoja — gyvastis. 

Puikiausia moterimi bus laikoma ta, kuri sugebės atstoti vaikams tėvą, 
jeigu jie liktų našlaičiai. 


Užsieniečiai, kurie tik dabar susipažįsta kaip reikiant su mūsų literatūra, 
turės neįkainojamos naudos, nes jiems nebereikės sirgti tomis plėtotės 
ligomis, kurios mus kamavo kone kelis šimtmečius, ir, jeigu jiems seksis, 
galės iš to gerai pasimokyti. 


Prancūzai XVIII a. griauna, o Vylandas erzina. 


Poetiniu talentu vienodai apdovanojamas ir valstietis, ir riteris; svarbu 
tiktai, kad kiekvienas suvoktų, ką turįs, ir garbingai tuo naudotųsi. 


„Juk tragedijos — tai ne kas kita, kaip eiliuota forma aprašytos kančios 
tų, kurie su išorinėmis aplinkybėmis daro dievai žino ką“!“. 


Žodžio mokykla, kaip jis suprantamas dailės istorijoje, kur skiriamos 
Florencijos, Romos, Venecijos mokyklos, ateityje nebebus įmanoma varto- 
ti, kai bus kalbama apie vokiečių teatrą. Maždaug prieš trisdešimt ar 
keturiasdešimt metų, kai dėl ribotų aplinkybių buvo galima galvoti apie 
natūralų ir meno reikalavimus atitinkantį išsilavinimo įgijimą, jis gal dar ir 
tiko, nes pasižiūrėjus atidžiau ir mene jis buvo reikšmingas tik iš pradžių: 
užtekdavo mokyklai išleisti į pasaulį puikių meistrų, tuoj imdavo plisti jos 
poveikis. Florencija daro įtaką Prancūzijai ir Ispanijai, Nyderlandai ir 
vokiečiai mokosi iš italų, įgydami daugiau dvasios bei mąstymo laisvės, o 
pietiečiai perima iš šiaurės tobulesnę techniką bei labai tikslią išraišką. 


Vokiečių teatras yra įžengęs į baigiamąją raidos fazę, kai visuotinis 
švietimas tiek išplito, jog jis nebegali priklausyti kokiai nors vienai vietovei, 
sklisti iš kokio vieno centro. 


Teatro kaip ir bet kurio kito meno pamatas — tiesa ir natūralumas. Juo 
tie dalykai labiau vertinami, juo geriau poetai ir vaidintojai geba juos 
įkūnyti, juo aukštesnis rangas, kuriuo scena gali pasigirti. Sia prasme Vokie- 
tijai perspektyvos stačiai puikios: geriausios poetinės kūrybos deklamavi- 
mas tapo įpročiu, toli išplitusiu už teatro. 


Recitavimu remiasi ir deklamavimas, ir mimika. Kadangi skaitant svar- 
bu tik recituoti, tai visai aišku, jog deklamavimas turi likti tiesos ir natūra- 
Ilumo mokykla, — jeigu tik žmonės, kurie imasi to reikalo, yra supratę savo 
darbo vertę ir svarbą. 

Šekspyras ir Kalderonas tokiems skaitymams davė puikią pradžią; tačiau 
reikia pagalvoti, ar tik ne čia slypi impozantiškosios svetimybės, iki nejsi- 
vaizduojamų aukštybių iškilusio talento galimybė pakenkti vokiečių švieti- 
mui?! 


Raiškos savitumas — bet kokio meno alfa ir omega. Tačiau kiekviena 
tauta turi ypatybių, skirtingų nuo bendrojo žmonijos savitumo; iš pradžių 
tos ypatybės gali mus nuteikti neigiamai, bet jeigu būsime pakantūs, jeigu 
atsiduosime jų poveikiui, jos galiausiai nugalės ir nuslopins mūsų pačių 
prigimtį. 


Apie tai, kiek daug primelavo Šekspyras ir Kalderonas, kaip šitie du 
poezijos padangės šviesuliai mums tapo žaltvykslėmis, tegu istorijai išaiški- 
na būsimieji literatūros tyrėjai. 


Visiškam tapatinimui su ispanų teatru aš jokiu būdu negaliu pritarti. 
Nuostabi Kalderono kūryba tiek konvencionali, kad nešališkam stebėtojui 
sunku įžvelgti poeto talentą pro teatro etiketą. Ir jeigu kažkas panašaus 
rodoma publikai, tai visuomet tikimasi iš jos geros valios ir pasirengimo 
palankiai vertinti tai, kas svetima, gėrėtis kitai šaliai būdingomis prasmėmis, 
tonacijomis ir ritmika ir tam tikrą laiką atitrūkti nuo įprastų dalykų. 


Jorikas-Sternas!'? — nuostabiausias iš visų humoristų, kokių iki šiol 
būta; jį skaitydamas, iškart pasijauti laisvas ir nepalyginamai gražesnis; jo 
humoras — tiesiog nepakartojamas, o juk ne kiekvienas humoras išlaisvina 
sielą. 


„Saikas ir skaistus dangus — tai Apolonas ir mūzos“!“. 


„Rega — pati tauriausia iš visų juslių. Kitomis keturiomis juslėmis mes 
suvokiame, organams kontaktuojant su aplinka: mes girdime, juntame, 
uodžiame, lytime tik prie visko liesdamiesi; o rega — kur kas tobulesnė, ji 
taipsubtiliai santykiauja su materija, priartėdama prie dvasios sugebėjimų“. 


„Jei save įsivaizduotume kitų žmonių kailyje, kaipmat dingtų mūsų 
pavydas ir neapykanta, o jei kitus įvilktume į savo kailį, smarkiai sumažėtų 
mūsų išdidumas ir pasipūtimas“. 


„Apgalvojimą ir veiklumą kažkas palygino su Rakele ir Lija!"': viena 
buvo patrauklesnė, kita — vaisingesnė“. 

„Jei, išskyrus sveikatą ir dorybę, gyvenime yra kas brangesnio, tai tik 
žinojimas, o jis — ir lengviausiai pasiekiamas, ir pigiausiai įgyjamas: visas 
darbas — laikytis ramiai, o išlaidos — laikas, kurio vis tiek neišgelbėsim, nes 
nesustabdysim“. 


„Jei laiką būtų galima kaupti kaip grynus pinigus, susidarytų tam tikras 
atlyginimas už pusės žmonijos dykaduoniavimą, bet — ne visas, nes tai būtų 
biudžetas, kai gyvenama iš kapitalo, nesirūpinant palūkanomis“. 


„Jaunieji poetai pila į rašalą daug vandens“. 


„Tarp daugelio mokyklose pasitaikančių keistenybių viena man rodosi 
tokia juokinga, kad nors pilvu raičiokis: tai ginčai dėl senųjų raštų ir kūrinių 
originalumo. Tad kuo mes gėrimės — autoriumi ar kūriniu? Juk visuomet 
turime reikalą tik su autoriumi ir niekuo kitu! Kai nagrinėjame dvasios 
kūrinį, vardai nesvarbu!“ 


„Kas ims teigti, jog tai Vergilijus ir Homeras vien dėl to, kad skaitome 
jiems priskiriamus žodžius? O juk priešais mus — perrašinėtojai, ko mums 
dar reikia? Aš iš tikrųjų manau, jog mokslininkai, kurie taip rimtai imasi 
tokių neesminių dalykų, neatrodo išmintingesni už tą gražuolę, kuri vieną 
kartą, maloniai šypsodamasi, paklausė, kas esąs Šekspyro tragedijų auto- 
rius“. 


„Verčiau daryti pasauliui kokį mažmožį, negu prarastą pusvalandį laiky- 
ti menkniekiu“. 


„Drąsa ir kuklumas — dvi neabejojamos dorybės; jos tokios, kad veid- 
mainystė jų niekaip nepamėgdžios. Be to, joms būdingas dar vienas bruožas: 
abi reiškiasi ta pačia spalva“. 


„Iš visų plėšikų patys nedoriausi — kvailiai: jie vagia iš mūsų ir laiką, ir 
nuotaiką“. 


„savigarba priklauso nuo mūsų dorovingumo; pagarba kitiems — jau 
mūsų ilgesio dalykas“. 


„Menas ir mokslas — tai žodžiai, kuriuos žmonės itin dažnai vartoja, bet 
retai supranta, kuo jie tiksliai skiriasi, todėl daug kas juos beviltiškai 
painioja“. 

„Nepatinka man irapibrėžimai, kuriais mėginama juos nusakyti. Kažkur 
aptikau mokslą lyginant su šmaikštavimu, o meną — su humoru. Čia įžvelgiu 
daugiau fantazijos negu filosofijos: apie jų skirtumą šis tas pasakyta, o apie 
ypatybes — ničnieko“. 


„Mano galva, mokslu būtų galima vadinti bendrybių pažinimą, abstrak- 
taus mąstymo rezultatą, o menu — mokėjimą veikti. Mokslas būtų protas, 
o menas — jo mechanizmas, todėl meną tiktų vadinti praktikos mokslu. Tad 
galiausiai mokslas būtų teorema, o menas — problema“. 


„Tikiuosi susilaukti priekaišto: poezija laikoma menu, o joje nėra nieko 
mechaniška. Tačiau aš nesutinku pripažinti jos menu; nėra ji ir mokslas. 
Menų ir mokslų siekiama mąstymu, o poezijos — ne, nes jinai yra Dievo 
dovana: ji jau glūdėjo sieloje anksčiau, nei pirmą kartą sukrutėjo. Reikėtų 
ją vadinti ne menu ir ne mokslu, o genialumu“. 


Ir dabar, mūsų laikais, reikėtų kiekvienam išsilavinusiam žmogui vėlimti 
į rankas Sterno veikalus, kad ir devynioliktasis amžius sužinotų, kiek mes 
jam skolingi, ir suvoktų, kiek mes dar galime jam likti skolingi. 


Tai, kas pirma buvo veiksminga, literatūrų raidoje išblėsta, o įsigalėti 
ima to poveikio rezultatas, todėl ne pro šalį retsykiais dirstelti atgal. Visa, 
kas mumyse originalu, išlieka geriausiai ir nusipelno pagyrimo, jei neišlei- 
džiame iš akių mūsų pirmtakų. 


Tegu graikų ir romėnų literatūros studijos visuomet lieka aukšojo išsi- 
lavinimo pamatas! 


Kinų, indų, egiptiečių senienos mums visuomet yra tik keistenybės; labai 
būtų gera susipažinti su jomis patiems ir supažindinti pasaulį, bet dorovi- 
niam ir estetiniam lavinimui iš jų naudos maža. 


Vokiečiams nėra didesnio pavojaus, kaip galynėtis su kaimynais. Tik- 
riausiai nerasime kitos tautos, turinčios didesnes potencijas savarankiškai 
vystytis, todėl jai labai išėjo į naudą, kad išorinis pasaulis ją taip vėlai 
pastebėjo. 


Jei pažvelgtume į savo literatūrą, kokia ji buvo prieš pusę šimtmečio, 
pamatytume, jog joje nieko nebuvo parašyta svetimiems. 

Vokiečiai užpyko, kad Frydrichas Didysis nenorėjo nieko apie juos 
girdėti!'“, ir nėrėsi iš kailio, stengdamiesi bent ką nors jam reikšti. 


Dabar, kai jau galima kalbėti apie pasaulinę literatūrą, vokiečiams, šiaip 
ar taip, kvepia nemažais praradimais; būtų visai neblogai, kad šio įspėjimo 
jie nepraleistų negirdom. 


Net patys įžvalgiausi žmonės nepastebi, kad stengiasi paaiškinti elemen- 
tariausią patirtį, kuriai šiaip jau galėtų būti duota ramybė. 


Bet tegu ir tai išeina į naudą, kitaip tyrimams ateis galas perdėm anksti. 


Kas mūsų laikais nesiima meno ar kokio amato, tam bus riesta. Sparčiai 
kintančiame pasaulyje mokslo nebeužtenka; kol viską sužinosi, galą gausi. 


Visuotinis švietimas dabar tiesiog prievarta supažindina mus su pasau- 
liu, todėl patiems nebereikia dėl to sukti galvos; belieka pasirūpinti tik 
specialiaisiais dalykais. 


Didžiausi sunkumai laukia ten, kur jų nesitikime. 


Lorencas Sternas gimė 1713, mirė 1768 metais. Norint jį suprasti, 
negalima išleisti iš akių dorovinio ir bažnytinio to meto auklėjimo, be to, 
reikia nepamiršti, kad jis buvo Varburtono!" bendraamžis. 


Laisvai sielai, kokią turėjo jis, kyla pavojus suįžūlėti, jei taurus gerašir- 
diškumas neatkuria dorovinės pusiausvyros. 


Būdamas nepaprastai jautrus, jis viską ėmė į širdį; išgyvendamas nuola- 
tinį konfliktą su pasauliu, jis puikiai skyrė tikra nuo netikra, guldė galvą už 
viena ir negailestingai kovojo už kita. 


Jis baisiai neapkentė rimtybės dėl jos didaktiškumo ir dogmatizmo, 
palyginti lengvai virstančio pedantizmu, o nuo šio jam stačiai bloga darėsi. 
Tuo paaiškinamas jo nusistatymas prieš visokius terminus. 


Į daug ką gilindamasis ir be perstojo skaitydamas, jis visur pastebėdavo 
trūkumų ir juokingų dalykų. 


Šandeizmu"'? jis vadina nesugebėjimą ilgiau nei dvi minutes rimtai 
mąstyti apie vieną dalyką. 

Šitas greitas perėjimas iš rimtybės į pokštą, iš aistros į abejingumą, iš 
kančios į džiaugsmą ir priešingai, matyt, priklauso nuo airiško charakterio. 


Jo nuojauta ir įžvalgumas — tiesiog neišmatuojami. 


Jo linksmumui, santūrumui ir kantrybei kelionėje, kur šitos savybės 
geriausiai patikrinamos, beveik niekas neprilygsta. 


Matydami tokią laisvą sielą, mes nepaprastai gėrimės, bet nė kiek ne 
mažiau šiuo atveju suvokiame, jog viso ar dalies to, kas mus žavi, pasisavinti 
neturime teisės. 


Toji aistros stichija, kurios pagautas jis elgėsi taip elegantiškai ir protin- 
gai, daugelį būtų pražudžiusi. 


Verta dėmesio jo pažiūra į žmoną ir pasaulį. „Savo vargu aš nepasinau- 
dojau kaip išmintingas vyras“, — sako jis kažkur. 


Jis gan maloniai šaiposi iš prieštaravimų, kurie daro padėtį dviprasmišką. 


„Negaliu pakęsti pamokslavimo, matyt, dėl to, kad jaunystėje juo persi- 
sotinau“. 


Niekur jis nerodo pavyzdžio, bet visur randa į ką atkreipti dėmesį, žadina 
mintį. 


„Mūsų dalyvavimas visuomeniniuose reikaluose dažnai yra ne kas kita, 
kaip miesčioniškumas“. 


„Nieko nėra brangiau už dienos vertę“. 


„Pereant, gui ante nos nostra dixerunt!“!!! 

Taip keistai pasakyti galėjo tik tas, kas jautėsi esąs autochtonas!!2, O kas 
laiko savo garbe būti išmintingų protėvių palikuonimi, tas privalo pripažin- 
ti, kad jie turėjo ne mažiau sveiko proto negu jis pats. 


Patys originaliausi naujųjų laikų rašytojai atrodo tokie ne todėl, kad jie 
sukuria ką nors nauja, ovien dėl to, kad geba taip pasakoti, kaip iki tol niekas 
apie tai nėra pasakojęs. 

Todėl geriausias originalumo ženklas — mokėjimas nugirstą mintį taip 
išplėtoti, kad niekas lengvai nesuvoktų, kiek daug joje visko glūdi. 


Daugelis minčių kyla pirmiausia iš bendrosios kultūros, panašiai kaip iš 
žalios šakelės išsiskleidžia žiedai. Rožių žydėjimo metu visur pilna rožių. 


Iš tikrųjų viskas priklauso nuo pažiūrų ir įsitikinimų, kai žmonės turi 
pažiūras ir įsitikinimus, atsiranda ir minčių, o kokie įsitikinimai, tokios ir 


mintys. 


„Sunku ką nors pavaizduoti visai nešališkai. Galėtume sakyti, kad išimtį 
čia sudaro veidrodis, bet ir jame niekuomet nematome savęs nė kiek 
neiškreipto; juk veidrodis rodo mus atvirkščius ir kairę ranką paverčia 
dešine. Tai — visų mūsų samprotavimų apie save pavyzdys“. 


„Pavasarį ir rudenį retai prisimename židinio ugnelę, ir vis dėlto pasitai- 
ko, kad, atsitiktinai praeidami pro ją, išgyvename tokį malonų jausmą, jog 
norėtume kuo ilgiau jį išlaikyti. Panašiai, matyt, esti ir su kiekvienu gundy- 


“6 


mu“. 
„Nepradėk nekantrauti, jei tavo argumentai kai kada neįtikina“. 


Kas gyvena reikšmingomis sąlygomis, patiria, žinoma, ne viską, ką žmo- 
gus gali patirti, o tik tam tikrą analogiją, galbūt ir ką nors unikalaus. 

[ŠILERIO REKVIEMĮ 


Štai stoviu rūsyje, dairaus aplinkui, 

Kur eilės kaukolių gražiai išdėtos. 

Ir praeitis pagavo mano mintį. 
Dabar joms nebereikia galynėtis. 

Ir kaulai, mušęsi kadaise žiauriai, 

Nūnai čia sumesti ramiai ilsėtis. 
Petikauliai! Ką tampėte jūs gausiai, 

Neklausia niekas jau; ir kojos, rankos 

Dabar apsikabinusios meiliausiai. 
Pavargėliai! Nors gaubė karsto dangtis, 

Neleido jums ramybėje ilsėtis — 

Vėl šviesią turite regėt padangę. 
Ir kas galės tą kaukolę mylėti, 

Nors būta turinio joje vertingo! 

Juk man adeptui Raštas tas sudėtas, 
Kurio šventa prasmė tik jam būdinga. 

Ir čia, tarp kaulų, kaukolių gausybės, 

Staiga išvydau veidą stebuklingą, 
Kurs lyg gaivinanti versmė gyvybės 

Šaltybėj toj sušildė mano širdį. 

Tai — paslaptinga dieviška galybė! 
Minties jo pėdsakas, įveikęs mirtį! 

Ir žvilgsnis šis — jis priminė man jūrą, 

Kai jai supykus bangos ima virsti. 
Ar vertas, kiauše tu tuščiaviduni, 

Esu tave čia rankoje laikyti, 

Tarytum lobį, kokio nieks neturi? 
Taip pat orakulo mintis sakyti 

Ir pamaldžiai į saulę žvilgsnį kreipti? 

Ką gali dar žmogus čionai įgyti? 
Regėt tik dievą-gamtą atsiskleidžiant. 

Matyt, kaip tai, kas mūsų žemėj tvirta, 

Paverčia ji dvasia ir nepaleidžia, 

Per amžius saugoja kaip didį turtą. 

ATSIŽADĖJIMO SIMFONIJA 
VEIKLOS KITŲ LABUI FONE 


Johanno Wolfgango Goethe's (1749 -— 1332) vardas, jo literatūrinė 
šlovėskaitančiosios visuomenės sąmonėje neatskiriamaisusijusi su filosofine 
dviejų dalių drama „Faustas“. Toliau skaitytojai tikriausiai paminėtų lyriką, 
kurią Goethe rašė visą gyvenimą — nuo maištinga audringojo genijaus 
dvasia alsuojančių Strasburgo periodo eilėraščių, šlovinančių jaunystę, 
meilę, džiaugsmą, saulę, pavasarį, iki „Aistros trilogijos“, priskiriamos jau 
senatvės lyrikai. Sios trilogijos epicentras — „„Marienbado elegija“, kūrinys, 
kupinas skaudaus atsižadėjimo, nes po penkiasdešimties metų pasikartojo 
romane ,Verteris“ aprašytoji neišsipildžiusios meilės istorija. Tada jaunasis 
Goethe, ieškodamas išeities iš situacijos, kurion patekęs jo herojus ryžtasi 
savižudybei, parašo jį išgarsinusį romaną. Priverstas atsižadėti mylimosios 
Charlotos Buff, palieka ją, tapusią ponia Kastner, gyventi savo gyvenimą, 0 
pats susižada su Elisabethe Schonemann. Kitaip yra senatvėje. Goethe jau 
buvo išgyvenęs „trečiąją jaunystę“ su Marianna von Willemer, įkvėpusia 
poetą nuostabiausiems „Vakarų — Rytų divano“ posmams, kai likimas 
Marienbade jį suvedė su jaunute Ulrike von Levetzow. Trečiąją pažinties 
vasarą Goethe per tarpininką siūlo Ulrike'i savo ranką ir iš ponios von 
Levetzow lūpų išgirsta neigiamą atsakymą. Goethe ir dabar savo skausmą 
išlieja karčiuose, beviltiškuose „Aistrų trilogijos“ posmuose, bet senatvėje 
atsižadėjimas tragiškesnis negu jaunystėje, tad ir prasiveržia neviltis pirmojo 
trilogijos eilėraščio „Verteris“ eilutėse — ,,nedaug tepraradai, anksti 
numiręs“, kreipiasi kenčiantis Goethe į savo jaunystės romano herojų. 

Netrukus pamatysime, kad atsižadėjimas yra nepaprastai svarbi Goethe'i 
sąvoka. Galima teigti, kad atsižadėjimo idėją jis brandino visą savo gyvenimą. 
Bet prieš tai dar prisiminkime Goethe'ę dramaturgą, sukūrusį „Klavigą“ ir 
„Stelą“, „Gecą fon Berlinchingeną“ ir „Egmontą“ audringuoju kūrybos 
periodu, o „Ifigeniją Tauridėje“ ir ,Torkvatą Tasą“ — klasikiniu. 
Atsižadėjimo — die Entsagung — idėja viešpatauja dviejose pastarosiose, 
Veimaro klasikos dvasia dvelkiančiose dramose. Taigi Goethe suvokiamas 
kaip lyrikas ir dramaturgas, suliejęs į viena abi stichijas „Fauste“, kuris 
žanriniu požiūriu yra draminė poema. O proza? 

Goethe prozininkas lyg ir mažiau populiarus įvaizdis, tačiau prozos 
kūrinių jis yra parašęs daug. Jo literatūrinė šlovė, gyvam tebesant, rėmėsi ne 
„Faustu“, o „Verteriu“. Nors chronologiniu požiūriu naujų prozos kūrinių 
laikotarpis sietinas su amžių sandūra ir su devynioliktuoju amžiumi, tai 
daugiausia tiksumanymo įgyvendinimo metai. O atsirado jie daug anksčiau. 
Praėjus trejiems metams po „Verterio“ pirmojo varianto, jau 1777 m., 
Goethe rašo vadinamąjį „„Promeisterį“ („,„Urmeister“), tai „Vilhelmo 
Meisterio teatrinis pašaukimas“ („Wilhelm Meisters theatralische 
Sendung“), kuriame pasakojama apie XVIII a. Vokietijos teatrinį gyvenimą 
ir apie neteisingai suprastą herojaus pašaukimą. 1785 m., prieš iškeliaujant 
į Italiją, darbas nutrūko, o kai prie jo vėl grįžtama 1793 — 1796 metais, 
Goethe nebetęsia ankstesnio romano, jis pradeda rašyti visai naują kūrinį 
„Vilhelmo Meisterio mokymosi metai“ („Wilhelm Meisters Lehrjahre“). 
1821 m. pasirodo tęsinys — „Vilhelmo Meisterio klajonių metai“ („Wilhelm 
Meisters Wanderjahre“). Goethe's proza tai analogiškas jo „Faustui“ 
reiškinys. „Faustą“ Goethe rašė visą gyvenimą. Abu romanai apie Vilhelmą 
Meisterį drauge su anksčiau parašytu „Verteriu“, taip pat romanu 
„Pasirinktinė giminystė“ („Die Wahlverwandschaften“) bei autobiografinė 
knyga „Poezija ir tikrovė“ („„Dichtung und Wahrheit“) taip pat yra per visą 
gyvenimą nusidriekianti epinė linija, leidžianti „pažinti, kaip Goethe vis iš 
naujo tyrinėja socialinę erdvę, kurioje formuojasi individas biurgeris ..., kad 
galėtų padaryti išvadas apie visos epochos raidos kryptį ir jos raišką 
Vokietijoje“! 

Paminėtieji prozos veikalai žanriniuatžvilgiu skirtingi. „Verteris“ artimas 
sentimentalizmo romanui, „Pasirinktinę giminystę“ galėtumėm pavadinti 
romanu apie santuoką, o „Poeziją ir tikrovę“ — menine autobiografija. Abu 
romanai apie Vilhelmą Meisterį priklauso auklėjamojo romano — 
Bildungsroman — žanrui. Vokiečių kalboje šiam romano žanrui apibūdinti 
vartojamos trys sąvokos — „„Entwicklung“,,„Erziehung“ ir „Bildung“, todėl 
irveikalai kartais vadinami „Erziehungs-arba Entwicklunsgromane“. Pasak 
R. Selbmanno?, šias sąvokas būtina diferencijuoti. „Entwicklung“ (raida, 
vystymasis) tinka jau susiformavusios asmenybės atskleidimui romane 
apibūdinti. „Erziehung“ (auklėjimas) vartosime tada, kai kalbėsime apie 
individo auklėjimą pagal tam tikrus iš anksto pasirinktus principus (tai 
dažniausiai suponuojavienos ar kelių auklėtojų figūrų dalyvavimą, tad visiškai 


1 Olaf Reincke. Goethes Roman „Wilhelm Meisters Lehrjahre“ — ein zentrales Kunstwerk der 
klassischen Literaturperiode in Deutschland // Goethe-Jahrbuch. Band 94. — 1977. — S. 142. 
Ž Rolf Selbmann. Der deutsche Bildungsroman // Sammlung Metzler. Band 214. — Stuttgart. 
1984.— S. 2. 

atitinka „Vilhelmo Meisterio mokymosi metų“ situaciją). „Bildung“ galima 
apibūdinti kaip visuotinį žmogaus formavimą, turint prieš akis apibrėžtą 
tikslą ir labai didelį dėmesį skiriant išorinėms įtakoms; kitaip dar galima 
pavadinti žmogaus prigimties galių modeliavimu, atsižvelgiant į atsitiktinės, 
nuo paties žmogaus nepriklausančias, Dievo duotas aplinkybes (kąir matome 
„Vilhelmo Meisterio klajonių metuose“). Formavimo — Bildung — procese, 
skirtingai nuo auklėjimo, didelė reikšmė teikiama formuojamojo 
individualumui, turi būti išsaugotas įgimtų savybių savitumas, be to, visi 
sugebėjimai ugdomi tolygiai ir paraleliai. Tiek teorijos. O medžiagą 
teoriniams postulatams kaip tik ir teikė labai populiarūs XVIII a. ir XIX a. 
pirmos pusės Vokietijoje (taip pat Austrijoje, Šveicarijoje) auklėjamieji 
romanai. 

Labai artimas Goethe's „meisteriadai“ yra 1785 —1790 m. sukurtas 
Karlo Philippo Moritzo romanas „Antonas Reizeris“ („Anton Reiser“). Po 
Ch. M. Wielando ,„Agatono“ (,,Agathon“), daugiasluoksnio veikalo, 
vadinamo kartais irarcheologiniu romanu,bet neabejotinai turinčioesminių 
auklėjamojo romano bruožų, K. Ph. Moritzo kūrinys yra rimtas ir gana 
sėkmingas bandymas žmogaus asmenybės kūrimo problematiką susieti sujo 
gyvenimo tėkme ne vien per įvykius — apie tai kalba ir veikalo paantraštė 
„Ein psychologischer Roman“ (psichologinis romanas). R. Selbmannas 
teigia, kad kaip tik romane „Antonas Reizeris“ susikerta autobiografija ir 
auklėjamasis romanas (šiuo požiūriu vertinant, auklėjamojo romano žanrui 
galima priskirti Goethc's meninę autobiografiją „Poezija ir tikrovė“)". 

Įdomūs kai kurie Goethe's ir K. Ph. Moritzo biografinių epizodų 
sutapimai. Abu rašytojai, nežinodami vienas kito ketinimų, beveik tuo pačiu 
metu — 1736m., tik su kelių dienų skirtumu, atvyko į Romą, ten susipažino. 
Kelionės priežastys taip pat panašios — slogiaplinka tėvynėje, atsinaujinimo 
troškimas. 1737 m. sausio 20 d. Goethe rašo poniai von Stein į Veimarą: 
„Moritzas yra tarsi mano veidrodis“. Ir toliau pastebi, kad šis Berlyno 
gimnazijos mokytojas galėtų būti jo jaunesniuoju broliu, tik yra likimo 
nuskriaustas ir sužlugdytas, o pats Goethe dar tebesijaučia — ir taip bus su 
mažomis išimtimis iki gyvenimo pabaigos — likimo numylėtiniu. Susitikimas 
su Moritzu privertė Goethe'ę pažvelgti į save, bet ateity jo laukė dar vienas 
netikėtumas. 

1735 m. Berlyne jau buvo pasirodžiusi pirmoji „Antono Reizerio“ dalis, 
o kai Moritzas bėgo į Italiją, spaudai buvo paruoštos antroji ir trečioji 
romano dalys. Goethe tuo metu jau buvo įpusėjęs savo antrąjį romaną apie 
Meisterį. Kelionė į Italiją nutraukė darbą ties „Teatriniu pašaukimu“, nors 


3 Ten pat, p. 54. 

buvo pradėta septintoji knyga ir planuojamos dar šešios. Paraleliai jau 
egzistavo penktoji „Mokymosi metų“ knyga, nes į šį naująjį kūrinį įsiliejo 
beveik visas „,Teatrinis pašaukimas“. 

Galima įsivaizduoti, su kokia nuostaba Goethe skaitė Moritzo eilutes, 
kur beveik tais pačiais žodžiais, kaip jo naujajame romane, kalbama apie 
Antono Reizerio teatrinį pašaukimą. Štai tieepizodai. Iš, „Antono Reizerio“: 
„Jis troško sau pilno afektų vaidmens, kur galėtų kalbėti su didžiausiu 
patosu ir patirti ištisą skalę pojūčių, kurių niekada nepatirs savo tikrovės 
pasaulyje, kur viskas taip nyku ir skurdu. Šis Reizerio troškimas buvo 
visiškai natūralus; potencialūs draugystės, dėkingumo, didžiadvasiškumo 
išgyvenimai neišnaudoti snaudė jame; nes jo išorinė padėtis gniuždė jo širdį. 
Argi nuostabu, kad jis siekė praplėsti savo patirtį idealiame pasaulyje, kad 
mėgino išreikšti savo įgimtus jausmus! Jam rodėsi, kad vaidindamas jis 
tartum atranda pats save, tą save, kurį beveik buvo praradęs tikroviškame 
pasaulyje. Kai jis mintyse atgaivindavo scenas, kurias arba buvo skaitęs, arba 
pats sukūręs, tai visa, ką jis įsivaizdavo, jam atrodė tikra, jis pasijusdavo tai 
didžiadvasis, tai dėkingas, tai įžeistas ir kenčiantis, tai smarkus, drąsiai 
atremiantis kiekvieną išpuolį“. 

Iš „Vilhelmo Meisterio mokymosi metų“: „Jo jausmas, kuris buvo 
stipresnis ir šiltesnis, jo vaizduotė, kuri kilo vis aukščiau, nenugalimai krypo 
į teatrą, ir argi tai nuostabu? Uždarytas mieste, įkalintas biurgeriškame 
gyvenime, namų aplinkos atkirstas nuo gamtos, neturintis dvasinės laisvės... 
Pilnas meilės, draugystės jausmų, didžių žygių nujautimo, kurgi jis turėjo su 
visu tuo eiti? Argi neturėjo scena tapti gydančiąja vieta, nes jis joje kaip 
kevale regėjo pasaulį ir kaip veidrodyje galėjo stebėti savo jausmus ir 
būsimus žygius, savo draugų ir brolių pavidalus, matyti herojus ir akinantį 
gamtos grožį, ir visa tai patogiai po stogu, bet kokiam orui esant? Trumpai 
tariant, niekas neturėtųstebėtis, kad jis, kaip ir daugelis kitų, buvo patrauktas 
teatro...“ 

Darvienas sutapimas. Abiejų romanų herojų vardai simboliniai. ,„Reiser“ 
(vok. die Reise — kelionė) pabrėžia herojų apėmusį kelionių troškimą. 
kalba apie klajūno dvasią jame. Jis tarsi gyvenimo piligrimas. Tuo tarpu 
„Meister“ turiironišką atspalvį, jeigu prisiminsime apie herojaus klystkelius 
„Mokymosi metuose“ — jis dar ne meistras, jis tik mokinys. 

K. Ph. Moritzo romane sakoma, kad aprašomasis metas tai teatro 
klestėjimo epocha Vokietijoje, tad nenuostabu, kad daugelio jaunų žmonių 
fantazija kreipė jų žingsnius į sceną, vertė svajotiapie aktoriaus karjerą. Toji 
teatromanija buvo ir „Antono Reizerio“, ir „Wilhelmo Meisterio teatrinio 
pašaukimo“ išeities taškas. Beje. tik Goethe'i teko skaityti su jo tekstu 
beveik sutampančias eilutes. K. Ph. Moritzas „Vilhelmo Meisterio“ 

nesulaukė, jis mirė Romoje 1793,0 tik 1794 m. Goethe pradėjo perdirbinėti 
„Teatrinį pašaukimą“ į „Mokymosi metus“. 

Jeigu jau atsitiko taip, kad lietuvių skaitytojas, neturėdamas gimtąja 
kalba „Mokymosi metų“,skaitys „Klajonių metus“, tai būtinai tenka ilgėliau 
stabtelėti ties pirmuoju romanu, nes visa, ką jame patyrė Vilhelmas Meisteris, 
nulems tolesnį jo kelią. Beje, ir auklėjamojo romano kontekste dažniausiai 
analizuojamas pirmasis romanas. „Mokymosi metai“ laikomi klasikiniu šio 
žanro pavyzdžiu, taip pat svarbiausiu klasikinio vokiečių literatūros periodo 
veikalu“. Tuo tarpu visą romano visumą apimančių studijų apie „Klajonių 
metus“ nėra daug, analizės objektais dažniausiai tampa atskiri motyvai, 
atskiros įterptinės novelės, atskirų personažų likimai. Tad vaizdą iš visų tų 
fragmentų tenka sudėlioti lyg mozaikoje. 

„Mokymosi metų“ Vilhelmas savo pažinimo kelią pradeda nuo teatro. Iš 
dviejų jau pacituotų ištraukų matyti, kad jauną Goethe's epochos biurgerį 
slegia jo priklausymo trečiajam luomui nulemtos egzistencijos sąlygos. Iš 
biurgeriškos, praktiškumo kriterijais besivadovaujančios šeimos į gyvenimą 
išeina jaunas žmogus, pasižymintis jausmų, fantazijos pertekliumi, turintis 
įvairių sugebėjimų, gal net talentą, besiilgintis gamtos, trokštantis žygių. Jis, 
vos pradėjęs gyventi visuomenėje, įsitikina, kad skurdi aplinka žlugdo 
polėkius, neleidžia atsiskleisti sugebėjimams, tapti asmenybe, trukdo 
realizuoti ketinimus, atskiria nuo gamtos. Vilhelmas su nuoskauda pastebi, 
kad tik aristokratas gali tapti asmenybe, o biurgerio klausiama, ne kas jis yra, 
o ką jis moka. Herojaus įsitikinimu, bet kokios biurgeriškos profesijos 
įsisavinimas pasmerkia individualybę vienpusiškumui, nes įgūdžių bei žinių 
kurioje nors vienoje srityje kultivavimas užgožia kitus sugebėjimus, neleidžia 
atsiskleisti talentams. Tad ir belieka jaunam biurgeriui, nenorinčiam 
apsiriboti viena sritimi, svajonė apie teatrą kaip apie kažkokią stebuklingą, 
nuo gyvenimo izoliuotą salą. Tai nėra tikrasis pašaukimas, 0 tik noras 
išgyventi daugelį gyvenimų, patirti pakilius jausmus, scenoje suvaidintais 
žygiais pakeisti tuos, kurių niekada neteks atlikti gyvenime. Goethe žino, 
kad aktoriaus karjera nepasiūlys problemų sprendimo tam, kuris į teatrą 
nuėjo ne vardan teatro, ovedamas egoistinių tikslų. Todėljis su ironija kalba 
apie savo herojaus teatrinį pašaukimą. Teatras negali pakeisti gyvenimo, 


* Olaf Reincke. Goethes Roman „Wilhelm Meisters Lehrjahre“ — ein zentrales Kunstwerk der 
klassischen Literaturpenode in Deutschland // Goethe-Jahrbuch. Band 94.— 1977.— S. 
138 — 188; 

kuriame visų pirmiausia ir reikia atrasti savo vietą. Šie ieškojimai tampa 
Vilhelmo mokymosi metų,o drauge ir auklėjamojo romano kaip žanro turiniu. 

H. E. Hassas? mano, kad naujųjų laikų, t. y. Goethe's epochos, auklėja- 
masis romanas yra kitokios kokybės, lyginant su taip pat vadinamais Wolfra- 
mo von Eschenbacho „Parcifaliu“ bei J. Grimmelshauseno „Simplicissimu“, 
sukurtais tada, kai dar neegzistavo pats terminas „Bildungsroman“. Šiuose 
ankstyvuose kūriniuose herojų nesubrendimas bei paklydimai vertinami 
objektyviai kaip netobulumas ir turi būti įveikti siekiant idealo. Tuo tarpu 
XVIII a. romane auklėjimo problema keliama visai kitaip, Vilhelmo 
Meisterio raidoje pasitaikančios klaidos, ieškojimai ir svyravimai patys 
savaime yra prasmingi, nes Goethe's romane galioja principas „Visa, kas 
mums nutinka, palieka pėdsakus, visa nepastebimai prisideda prie mūsų 
auklėjimo“. Taip sako Abatas, vienas didžiausių pedagoginių autoritetų, 0 
štai Vilhelmo žodžiai: „Įdomiausias žmogui yra kitas žmogus, ir tikriausiai 
juo tereikėtų domėtis“. Bet kito žmogaus pažinimui nebeužtenka Švietimo 
epochoje racionaliai sudarytos dorybių sistemos. „Mokymosi metų“ 
savitumas tas, kad čia negalioja jokie etikos kriterijai. Žmonės, tarp kurių 
gyvena, sukuriais bendrauja Vilhelmas, nėra idealūs, turi silpnybių, trūkumų, 
bet už tai niekados nėra smerkiami. Nepaisant charakterių skirtingumų, 
žmogaus egzistencija parodoma kaip gamtos fenomenas, o gamta — tai 
saugumą teikianti užuovėja, kurios žmogus netenka tik tada, kai jis išeina už 
jam, kaip gamtos kūdikiui, gyvenimo nubrėžtų ribų. Tai parodo Minjonos, 
senojo Arfininko, Aurelijos mirtys. 

O paties Vilhelmo klaidos yra esminis jo auklėjimo elementas. Tokios 
pedagoginės maksimos atitinka epochą, kai jau įveiktas švietėjiškas 
racionalizmas. Goethe'ę veikė žymiausio jo epochos pedagogikos autoriteto 
Johanno Heinricho Pestalozzi'o idėjos: žmogus turi būti auklėjamas darbu 
ir darbui, kad pats galėtų pagerinti savo socialinę padėtį; tai pasiekiama tik 
per rimtą ir griežtą profesinį auklėjimą. Matome, kad pradinė Vilhelmo 
nuostata — nenoras įsigyti profesiją — prieštarauja Pestalozzi'o idėjoms, 
prie kurių autorius ir veda savo klystantį herojų. Pastebimas tam tikras 
prieštaravimas: viena vertus, paklydimai neišvengiami, net būtini auklėjimo 
procese, jų dėka atsiranda patirtis, bręsta asmenybė; bet, kita vertus, jam iš 
anksto nežinomą tikslą Vilhelmas pasiekia ne todėl, kad eina nuo vienos 
paklydimo pakopos prie kitos. Giliai viduje yra kažkokia jam pačiam 
nepažįstama jėga. Ji kreipia Vilhelmą klaidingu keliu klaidingo tikslo link 


> Hans Egon Hass. Goethe. Wilhelm Meister //Der deutsche Roman. Von Barock bis zur spaten 

ir netikėtai atveda prie didžiausio gėrio. Ir pats Goethe panašiai siūlė 
suvokti jo romaną, nurodydamas, kad veikalo esmę geriausiai atskleidžia 
Frydricho žodžiai, kuriais jis pabaigoje kreipiasi į Vilhelmą: „Tu man 
atrodai kaip Saulius, Kizo sūnus, kuris išėjo ieškoti tėvo asilių, 0 atrado 
karalystę“. 

Ne veltui Goethe yra pasakęs Eckermannui (1825.I.18): „Nes įsigilinus 
atrodo, kad visu tuo nieko kito nenorėta pasakyti, kaip tik tai, kad žmogus, 
nepaisant visų kvailysčių ir paklydimų, vedamas aukštesnės rankos, vis dėlto 
ateina prie laimingo tikslo“. Tačiau ir tai dar ne visa tiesa. Nors individo 
raida nėra griežto priežastingumo nulemta, vedamas jis nevien „aukštesnės 
rankos“ — Vilhelmo paklydimų kelią. jam to nežinant, įdėmiai stebi, o jei 
reikia, ir pakoreguoja paslaptingoji „„Bokšto“ bendrija. Jos siųstas 
Nepažįstamasis tariamai atsitiktinai pasirodo jau pirmojoje knygoje, kai 
Vilhelmas intensyviai išgyvena meilę Marianai, oskaitytojas visiškai pasidavęs 
pasakojamos istorijos įtaigai. Taip įvyksta pirmasis nepažįstamos galingos 
jėgos, esančios už epinės dabarties, pristatymas. Tai praplečia „meilės 
istorijos“ erdvę, atveria būsimos brandžios gyvenimo patirties perspektyvą. 

Romane gana sudėtinga pasakojimo situacija. H. E. Hassas įžvelgia joje 
ironišką nuostatą, laikydamas ją būdinga auklėjamajam romanui apskritai: 
„Neatsitiktinai auklėjamajam romanui kaip tokiam pasakojamajam žanrui, 
kurio objektas yra vystymasis, nuo pat pradžių būdingas savotiškai ironiškas 
požiūris į herojų. Tai, kad autorius yra iš anksto susidaręs vaizdą apie 
gyvenimo pakopas, apie žmogų veikiančios noru irišsipildymų kaitos žaidimą, 
„„ dėsningai pagimdo ironijos fenomeną, tampantį vaizdavimo kom- 
ponentu““. 

Vilhelmo teatrinis paklydimas visiškai neatitinka tų planų, kuriuos turi 
jo atžvilgiu „Bokšto“ bendrija. Tačiau netikėtai atsirandantys Vilhelmo 
kelyje „Bokšto“ pasiuntiniai veltui mėgina pakeisti herojaus nuostatą. 
Ironiją galima įžvelgti tame, kad, atkakliai priešinęsis „Bokšto“ pasiuntinių 
doktrinoms, jis galų gale pasiduoda, patenka į jų įtakos sferą, priimamas į 
bendriją. Bet tai įvyksta tik tada, kai „aukštesnė ranka“ ten nukreipia 
Vilhelmo kelią. O įtikinėjimai tikslo nepasiekia. Kai Jarnas atkreipia 
Vilhelmo dėmesį į Šekspyrą, šis iš tikrųjų įsigilina į garsiojo anglų dramaturgo 
kūrybą, tačiau herojaus reakcija netikėta, visiškai neatitinkanti slaptų Jarno 
vilčių. Susitikimas su Šekspyru tik sustiprina jau beužgęstančią Vilhelmo 
aistrą teatrui, jis vėl pilnas iliuzijų ir net suvaidina scenoje Hamletą. Ir kiti 
„Bokšto“ mėginimai nutolinti Vilhelmą nuo teatro nesėkmingi — gyvenimas 
gina savo autonomiją nuo „Bokšto“ racionalizmo, ir atsitiktinumai daugiau 


6 Ten pat, p. 136. 


359 


lemia Vilhelmo kelią, negu nukreipiantys siektino tikslo link „„Bokšto“ 
bendrijos pamokymai. 

Į „Bokštą“ Vilhelmas ateina ne Jarno kviečiamas, o tada, kai po Marianos 
ir Filinos jo širdis palinksta į Grafienę. Tai lyg ir atsitiktinumas, bet tikrai 
„aukštesnės rankos“ surežisuotas, nes Grafienė dar ne ta moteris, kurios 
nesąmoningai ieško Vilhelmas (po susitikimo su gražiąja Amazone jis jos 
ieškos jau sąmoningai). Ta moterim taps Grafienės sesuo Natalija. Bet prieš 
tai dar turi atvėstiaistra teatrui. Svarbų vaidmenį nutolimo procese suvaidina 
Aurelijos išpažintis: ji pavertė teatrą gyvenimu ir sudegė jame, vaidindama 
pati save (0 tas, kuris tegali suvaidinti save, niekada netaps tikru aktoriu- 
mi — tai Jarno pastebėjimas). Vilhelmas suvokia. kad ir jis, vaidindamas 
Hamletą, tikriausiai vaidino pats save, nes nėra aktorius iš prigimties, o tik 
diletantas. Tai tolygu prisipažinimui, kad Hamletą jis suvaidino blogai. Šio 
Šekspyro herojaus esmę Vilhelmas perteikia tokiais žodžiais: “... man aišku, 
kad Sekspyras norėjo pavaizduoti — didelę užduotį, skirtą sielai, kuri nėra 
pribrendus tai užduočiai atlikti“. Tuo tarpu iš Vilhelmo ne tik nereikalauja 
apskritai neįmanomo, bet ir to, kas neįmanoma atrodytų tik jam. Taigi jo 
lemtis visai nepanaši į danų princo tragediją, jis likimo nėra sugniuždomas, 
O, priešingai, artėja prie to auklėjimo idealo, kurio siekti jį skatina taip pat 
ir „Bokšto“ bendrijos išmintis. 

Siekdami objektyviai nušviesti Vilhelmo raidos savitumus, neturime 
pamiršti biurgeriškosios sferos. Jai atstovauja senasis Meisteris, Vilhelmo 
tėvas, ir draugas Verneris, pasukęs tradiciniu biurgeriui keliu. Laiškai 
Verneriui žymi tam tikrus Vilhelmo raidos etapus. Pirmasis atsakymas į 
Vernerio laišką, kviečiantį „paklydusį biurgerį“ Vilhelmą grįžtu prie ištakų 
ir siekti biurgeriškos laimės, atskleidžia motyvus, kodėl Vilhelmas pasirinko 
teatrą. Turime prieš akis dvi skirtingas gyvenimo programas. Vernerio 
mentalitetą atitinka jo žodžiai: ,,Nėra nieko svarbesnio už pinigus, o kai jų 
turi, gali protingai kiekvieną dieną daryti, kas tau patinka“. Antroji programa 
tokia: „Save patį, koks esu, ištobulinti, tai buvo nuo pat jaunystės mano 
noras ir mano tikslas“. Atrodytų, nėra ir negali būti tarp šių požiūrių sąlyčio 
taškų, bet neskubėkime tvirtinti. Riboto intelekto Verneris nėra Goethe's 
idealizuojamas, bet tai nereiškia, kad autoriaus požiūris į biurgeriškumą 
neigiamas. Goethe žino, kad jo protagonistas turės sugrįžti į ten, iš kur 
pradėjo pažinimo kelią. Antrasis laiškas Verneriui parašytas jau pasikeitusio, 
bebaigiančio savo „mokymosi metus“, Vilhelmo, kuris suprato, kad, 
norėdamas būti laimingas, žmogus turi apriboti savo beribius siekimus. 
Kitais žodžiais tariant, siekimai neturibūti abstraktūs, o nukreipti į konkretų 
tikslą — tam tikrą veiklossritį. Tai reiškia, kad būtina integruotis į biurgerišką 
gyvenimą, nuo kurio Vilhelmas knygos pradžioje norėjo pabėgti į teatrą. 

Ironiškoji „Mokymosi metų“ struktūra kaip tik ir nulemia tai, kad 
prieštaravimai, nors ir neišnyksta, bet harmoningai susiderina tam tikrame 
tarpiniame lygmenyje. Neapibrėžti, abstraktūs siekimai ir brandus savęs 
apribojimas, absoliutus jausmas ir jį ribojanti tikrovė, gyvenimas ir auklėjimas, 
atsitiktinumas ir būtinybė, likimas ir protas — visa tai pabaigoje susijungia 
ir veda prie to paties tikslo. Nors atrodo, kad pats gyvenimas nukreipia 
herojų klystkeliais, auklėja klaidomis, nors toli į priekį gyvenimą 
planuojančios proto pajėgos dažnai pasirodo bejėgės ką nors tame kelyje 
pakeisti, tikslas vis dėlto pasiekiamas. 

Tolesnėje savo gyvenimo pakopoje Vilhelmas paklus „Bokšto“ bendrijos 
maksimoms: žmogus turi būti veiklus ir privalo įsilieti į visumą. Šiuo 
konkrečiu atveju Vilhelmas priimamas į „Bokšto“ bendriją, bet į jos sferą 
patenkaatsitiktinai, įtraukiamas į ją pasyviai. Galima ir kitaipsuformuluoti: 
į jo laukiančią „proto“ sferą protagonistą pastūmėja aistringas „gyvenimo“ 
sferos bangavimas. Po Aurelijos mirties Vilhelmas nusprendžia vykti pas jos 
neištikimą mylimąjį Lotariją, dar nenujausdamas, kad jau galutinai palieka 
teatrą. Gyvenimas pasiūlė pretekstą apsilankyti ten, kur herojaus nepajėgė 
atvesti nukreipianti racionali ,„Bokšto“ pasiuntinių veikla. 

Vilhelmo perėjimą iš vienos vystymosi fazės į kitą pabrėžia tarp penk- 
tos ir septintos knygu įterpta šešta — „Gražios sielos išpažintis“. „Graži 
siela“ — tai terminas iš F. Schillerio estetinių raštų, jo sinonimu galėtų būti 
„harmoninga prigimtis“. Garbios damos išpažintis atrodo tarsi Vilhelmo 
tobulėjimo analogija, nes ir čia kalbama apie paklydimus, tik vyksta jie 
religinėje plotmėje. Ir čia vienos klaidos suvokimas sukuria prielaidas kitai 
klaidai, kol pasiekiama branda. Esama išpažintyje ir pasakotojos Dėdei 
priklausančių sentenciju. kurios prieštarauja ligšiolinei Vilhelmo pozicijai. 
Dėdės teigimu, didžiausias žmogaus nuopelnas esąs, kai jis, kiek įmanoma, 
veikia aplinkybes, o ne leidžiasi jų paveikiamas. O didžiausia dalis blogio 
atsirandanti dėl to, kad žmonės nepasistengia gerai suprasti savo tikslų, O ir 
suvokę nemoka rimtai jų siekti. Žmogus, pasak Dėdės, iš prigimties yra 
apribotas, ir kai išsiveržia į platesnę erdvę, nebežino, nei ko jis nori, nei ką 
jis privalo daryti. Dėdės žodžiuose turbūt aiškiausiai suformuluotas 
„Mokymosi metų“ idealas: „Visas pasaulis guli prieš mus kaip didžiulis 
akmens luitas priešskulptorių, kuris tik tada įgyja vardą, kai iššios atsitiktinės 
masės su didžiausia ekonomija, tikslingumu bei tvirtumu išgauna jo dvasioje 
gimusį provaizdį. Viskas už mūsų vyra tik stichija, netgi galėčiau pasakyti, 
taip pat ir visa mumyse; bet giliai mūsų viduje slypi toji kūrybingoji galia, 
sukurianti tai, kas turi atsirasti...“ 

Mes palikome Vilhelmą, dar vos tik įžengusį į „Bokšto“ ratą, dar 
nenujaučiantį, kad kelionė pas Lotariją atves į naują gyvenimo ir auklėjimo 

pakopą. Herojaus sąmonėje dar nėra ateities vizijos, bet Lotarijas jau 
pradeda pažindinti jį su „Bokšto“ paslaptimis, liepia pasiimti berniuką 
Feliksą, o Jarnas negailestingai pareikalauja, kad Vilhelmas paliktų teatrą, 
nes visiškai neturįs aktoriaus talento. Herojus sužino, kad jo mylimoji 
Mariana mirė, palikusi jam sūnų Feliksą. Dvaro pirkirias, kurio iniciatoriai 
Jarnas, Abatas ir Verneris, simboliškai sujungia Vilhelmo praeitį su jo 
naująja dabartimi. Bet čia vėl galima įžvelgti paradoksą: „atrodo, kad 
Vilhelmas, eidamas keliu, nutolinusiu jį nuo ištakų, pagaliau, tiesa, 
aukštesniame lygyje, įsisavina gyvenimo maksimas ir egzistencijos principus, 
atitinkančius sferą, iš kurios jis kilęs, taigi ironija slypi tame, kad savo kelyje 
į pasaulį jis turi išmokti to, kas jam jau buvo įdiegta namuose“". 

„Bokšto“ paslaptys atsiskleidžia pamažu. „Ar atsitiktiniai įvykiai tar- 
pusavyje susiję? Ar tai, ką mes vadiname likimu, yra vien tik atsitiktinu- 
mas?“ — klausia Vilhelmas. Ir gauna tokį atsakymą: pirmajame lygmenyje 
likimo vaidmenį atliko planingas „Bokšto“ bendrijos dalvvavimas,antrajame 
lygmenyje vadovaujantis „Bokšto“ vaidmuo sutampa su likimo lėmimu. 

Likimo koncepciją romane nagrinėjantis G. Marahrensas* „Mokymosi 
metuose“ randa daug sąvokos „likimas“ reikšmių, daug variacijų likimo 
sampratoje. Likimas pasirodo čia kaip mitinis antikinis fatumas ir persekioja 
tokius herojus, kaip Minjona ir senasis Arfininkas. Panašus likimo vaidmuo 
Vilhelmo ir Marianos meilės istorijoje. Pats protagonistas tiki jam palankia 
aukštesne likimo valia, ir tada likimas suvokiamas kaip palankus žmogui 
natūralus vadovavimas jo gyvenimui. Nuo tokios naivios sampratos 
pereinama prie likimo kaip savavališkos antgamtinės jėgos suvokimo. Likimo 
sąvoka demitologizuojama, kai ji pradedama sieti su gyvenimo tėkme bei 
aplinkybėmis. Likimo galia sumenkinama, kai labiau pasitikima protu. 
„Mokymosi metų“ pabaigoje pastebima visiška rezignacija, teigiama, jog 
veltui žmogus kaltina save ar likimą, — jis yra pasmerktas vargti, kentėti, ir 
visai nesvarbu, ar dėl to kaltas jis pats, ar dėl aukštesnės galios įsikišimo, ar 
nulemta atsitiktinumo, dorybės, 0 gal ydos, proto ar beprotybės. 

Autoriaus nuomone, „Klajonių metuose“ nebėra pagrindo kalbėti apie 
likimą ar tikėjimą likimu, nes tiek individo, tiek bendrijos gyvenimas čia 
visiškai priklauso nuo proto, racionalaus planavimo, žmonių vadovavimo. 
"Tad žodis „likimas“ čia nebevartojamas mitine prasme, nereiškia aukštesnės 
antgamtinės jėgos vadovavimo, o tik taikomas žmogaus gyvenimo tėkmei 
apibūdinti. Su tuo ne visai galima sutikti, nes įsitikinsime, kad knygoje labai 


"H. E. Hass. Ten pat. p. 196. 
Š Gervin Marahrens. Uber die Schicksalskonzeptionen in Goethes ..Wilhelm Meister“-Romanen 
// Goethe-Jahrbuch. Band 102. — 1985. — S. 145 —170. 

dažnai kalbama apie aukštesnės galios vadovavimą, teigiama, kad žmogus 
nuvedamas prie tikslo ir tada, kai jis nežino tikrojo kelio. Iš tikrųjų „Klajonių 
metuose“ niekas nebetiki mitiniu fatumu, tačiau mitologizuotas likimas 
pats išeina į sceną. Kai protingas planavimas neduoda vaisių, kryptinga 
veikla nepasiekia tikslo, tada prisimenama apie likimą ir jam paliekama 
veikti herojų gyvenimus. 

Prieš pereidami prie „Klajonių metų“, pažiūrėkime, kuo pasibaigė 
„Mokymosi metai“. „Bokšto“ bendrija iškilmingai skelbia Vilhelmo 
mokymosi metų pabaigą, kai jis suranda sūnų, gauna Natalijos ranką, 
nusiperka dvarą. Toks finalas kiek primena E. T. A. Hoffmanno pasakos 
„Auksinis puodas“ pabaigą. Pasakos elementų esama siužetinėje Natalijos 
linijoje. Pirmiausia ji herojui pasirodo lyg graži Amazonė, kai jis guli 
sužeistas po plėšikų užpuolimo. Suteikusi pagalbą Amazonė išnyksta iš 
akiračio,o kai Vilhelmas mėgina ieškoti jos pėdsakų, jam atsakoma: „Vietos, 
kur ji gyvena, nėra jokioje geografijoje, jokiame žemėlapyje, ir genealoginės 
knygos nieko nesako apie tokią šeimą“. Pakeliui į Lotarijo dvarą Vilhelmas 
klausia Nepažįstamojo — Abato, ar toli tikslas, ir Abatas jam sako, kad „už 
kalnų“. Taigi poetinis Niekur, esantis už pasakoje įprastų „septynių kalnų“. 
Tai ironiška užuomina skaitytojui, kad drauge su herojumi jis keliauja į 
estetinę svajonių šalį. Nors atrodo, kad ieškoti Amazonės beprasmiška, bet 
likimas pats padovanoja herojui idealią mylimąją, į naują įsivaizduojamą 
laimę jį lydi „Bokšto“ priesakas „Išdrįskite būti laimingas!“ 

Knygos pabaigoje atrodo, kad autorius palieka savo herojų, tvirtai 
stovintį ant žemės, suvokusį savo paskirtį ir suradusį savo laimę, tačiau 
patikėti tuo labiausiai trukdo pernelyg idealizuotas Natalijos paveikslas — 
šią herojęsunku įsivaizduoti realioje gyvenimiškoje situacijoje. Apibūdinimas 
„graži siela“ jai dar labiau tinka negu „Išpažinties“ pasakotojai. Bet yra 
vienas įdomus niuansas — Natalijos paveikslas paneigia pačią auklėjimo 
idėją, kuriaiskirta knyga. Natalijos brolis Lotarijas,atiduodamas ją Vilhelmui, 
teigia, kad šią tobulybę sukūrė gamta, kad tai nepasiekiamas žmogaus 
idealas, nes niekas nežino, kaip gamta tai padarė, bet „žmonija džiaugiasi 
tokiu reiškiniu“. Situacija panaši, kaip H. Hesse's kūriniuose, kur niekada 
neparodoma, kaip idealieji herojai — Vasudeva, Muzikos Magistras — 
pasiekia tobulybę. Idealieji visada pakylėti aukščiau realaus gyvenimo ir 
vien tik savo buvimu, rodos, meta iššūkį auklėjimo ir tobulėjimo idėjos 
šalininkams. Lotarijas pabaigoje įvardina aukščiausio auklėjimo idėją, 
nusakydamas, kuo turi baigtis Vilhelmo Meisterio evoliucija, ir pastebi, jog 
tai ne tuščios svajonės — jo sesuo Natalija esąs gyvas įrodymas, kad idėją 
galima paversti realybe. Bet visa tai tiek pat abstraktu, kiek abstraktus, 
stokojantis gyvybės yra Natalijos paveikslas. O idėja tokia: įeiti į išrinktųjų 

draugiją ir veikti didesnės žmonių bendrijos labui. Apie tai ir Jarno žodžiai: 
„Gerai, kai žmogus. vos tik įžengęs į pasaulį, daug galvoja apie save ..., bet 
kai jo auklėjimas jau pasiekia tam tikrą lygį, būtų gera, jei jis išmoktų įsilieti 
į didesnę masę, gyventi dėl kitų ir užmirštų save, įsitraukęs į pareigos 
diktuojamą veiklą“. ,„Bokšto“ poveikyje Vilhelmas įsisavina tą tiesą, kad tik 
rimta veikla galutinai sutaiko su gyvenimu. 

1807 m. gegužės 17 d. Goethe iškilmingai įrašo į dienoraštį: „Rytą pusę 
septynių pradėjau diktuoti pirmąjį „Vilhelmo Meisterio klajonių metų“ 
skyrių“. Taip pirmą kartą paminimas būsimojo kūrinio pavadinimas, o 
sumanymas tęsti „Mokymosi metus“ gimė anksčiau,jau 1796 m. Atsakydamas 
į F. Schillerio laišką, kuriame pastebima, kad „mokymosi metai“ taisantykinė 
sąvoka, reikalaujanti papildymo, Goethe rašo, kad ateityje leis dar kartą 
pasirodyti pirmosios knygos figūroms. Kadangi Vokietijoje amatininkų 
mokiniai, pasibaigus mokymosi laikui, privalėdavo keliauti, tai dėsningai 
atsirado ir pavadinimas „„Klajonių metai“. Bet Schilleris teisingai pastebėjo, 
kad galutinis proceso tikslas — meistriškumas (Meisterschaft), ir Goethe iš 
tikrųjų galvojoapie trečiąją dalį — ,„Meistriškumo metus“ (,„„Meisterjahre“), 
kurios tačiau neparašė. 

Vis dėlto „Klajonių metai“ nėra tikrąja to žodžio prasme pirmojo 
romano tęsinys ar antroji dalis — tai visai kitokios tonacijos veikalas, 
Goethe's senatvės stiliaus pavyzdys. Atrodytų, nelabai reikšminga ta 
aplinkybė, kad „Mokymosi metai“ sukurti dar XVIII amžiuje, o .„Klajoniu 
metai“ — jau XIX, oiš tikrųjų tai simptomiška — „Mokymosi metai“ tebėra 
tipiškas XVIII a. auklėjamasis romanas, darniai įsikomponuojantis į kitų 
amžininkų kūrinių kontekstą, o „Klajonių metai“ jau remiasi ateities 
idėjomis, orientuoti į XIX amžių. 

Jau pradėjęs diktuoti pirmąjį skyrių, Goethe žinojo, kad naujasis kūrinys 
nebus tradiciškai vientisas ir užbaigtas pasakojimas, 0 greičiau atskirų 
paveikslų, epizodų seka. 1807 m. vasarą vienas po kito rašomi tarpusavyje 
nesusiję kūrinėliai: „Šventas Juozapas Antrasis“, „Naujoji Meluzina“, 
„Pavojingos lažybos“, ,„Penkiasdešimtmetis vyras“, „Rudaveidė mergina“, 
„Išprotėjusi klajūnė“. Juos užbaigęs Goethe pradeda ieškoti būdų, kaip iš tų 
epizodų padaryti romaną. Atrodo, kad kalbėdamas apie romanui tinkamus 
motyvus, galėsiančius sujungti epizodus į visumą, autorius jau tada turėjo 
galvoje didaktinį pasakojimo sluoksnį. Naują prasmę įgyja ir atsižadėjimo 
motyvas. Tų pačių metų pabaigoje įsiplieskia Goethe's meilė Minnai Herzlieb, 
tačiau likimas šį kartą lemia ne išsipildymą, o atsižadėjimą. Tai, kas išgyventa, 
visiškai atitinka įterptinių novelių ir viso būsimo kūrinio, turėsiančio 
paantraštę „Atsižadantieji“, dvasią. Goethe norėtų išgyvenimo padiktuotą 
fragmentą įjungti į „Klajonių metus“, tačiau medžiaga nepaklūsta, liejasi 

per kraštus, tenka iš jos formuoti savarankišką kūrinį — taip atsiranda 
„Pasirinktinė giminystė“. Ir tik 1810 m. balandį rimtai pasiryžtama tęsti 
„Klajonių metus“, vasarą dirbama gana uoliai, bet dėl nevisiškai aiškių 
priežasčių darbas nutrūksta. Sulaukęs septyniasdešimties metų autorius vis 
dėlto ryžtasi darbą tęsti, ir 1321 m. dienos šviesą išvysta tai, ką Goethe 
pavadino „„Klajonių metų“ pirmąja dalimi. Ten dar nėra Makarijos epizodo, 
neužbaigtas pasakojimas apie „,rudaveidę merginą“ trūksta visų tų socialinių 
ir politinių elementų, kurie susies kūrinį su XIX amžiumi. 

Neklystanti Goethe's nuojauta ir šį kartą neapvylė, ką tik prasidėjęs 
dešimtmetis pažėrė naujų socialinių — politinių teorijų bei judėjimų. Fou- 
rier, St. Simono, Roberto Oweno, Sismondi kūrinių idėjos buvo kaip tik tai, 
ko Goethe'i trūko, kas jam trukdė užbaigti kūrinį, kuriame pagrindinis 
dėmesys skiriamas jau ne atskiro individo raidai ir tobulėjimui, o naujų 
visuomeninių struktūrų susidarymui ir individo sugebėjimui į jas įsijungti. 
1827 — 1828 m. dirbama toliau, bet Goethe nusprendžia nerašyti antrosios 
dalies, jis išardo visa, kas sudarė pirmąją dalį, ir įpina tai į visai naują audinį. 
Pagaliau 1329 m. vasarį aštuoniasdešimtuosius einantis Goethe baigia taip 
ilgai jam besipriešinusį kūrinį. Naujasis variantas buvo didelės apimties, tad 
Goethe nusprendė paskirti jam tris tuo metu leidžiamo jo raštų pilno 
rinkinio tomus. Kai buvo išspausdintas antrasis tomas, pasirodė, kad tiek šis, 
tiek planuojamas trečiasis apimtimi skiriasi nuo likusiųjų. Goethe įteikė 
Eckermannui du ryšulius manuskriptų su sentencijomis apie meną, gamtą 
ir gyvenimą, pavesdamas atrinkti jų tiek, kiek reikia abiem per ploniems 
tomams papildyti. Eckermannas sudarė dvi dideles sentecijų grupes — 
„Klajūnų pastebėjimai“ ir „Iš Makarijos archyvo“, kurios buvo pridėtos prie 
antros ir trečios knygos. Kiekvieną grupę dar papildė eilėraštis (prie pirmosios 
spausdintas „Testamentas“, O prie antros — „Šilerio kaukolei“). Visa tai 
apvainikavo mįslingi pabaigos žodžiai „Ist fortzusetzen“ („Reikėtų tęsti“). 
Ši tikrai neįprasta kompozicija sukėlė skaitytojų nuostabą, bet Goethe 
nesutriko ir pareiškė Eckermannui, kad, leidžiant kūrinį pakartotinai, 
priedų galima ir atsisakyti. Taip vėliau ir buvo padaryta vykdant rašytojo 
valią. Todėl šiandien „Klajonių metus“ turime ne tokius, kokie pasirodė 
autoriui gyvam esant. 

Baigiamasis kūrimo etapas akivaizdžiai parodo, kad naujojo kūrinio 
kompozicija itin laisva, — autorius net nekelia sau tikslo siekti užbaigtumo 
ir vieningumo. Pasakotojo kalba, įterptinės novelės, dienoraščiai, laiškai, 
dialogai persipina tarpusavyje, 0 šiame margumyne dar atsiranda vietos 
sausiems industrinio ir statistinio pobūdžio fragmentams. Tokiai 
kompozicijai pateisinti sukuriama fikcija, kad autorius esąs tik leidėjas, tad 
jouždavinys — šiek tieksuvienodinti skirtingo turinio medžiagą, suteikti jai 

reliatyvios visumos pavidalą. Jei turimoje medžiagoje esama spragų, jei kai 
kurie motyvai iki galo neišplėtoti, kai kurie epizodai neužbaigti, tai leidėjas 
pasilieka sau teisę taip juos ir pateikti skaitytojui. 

Vis dėlto kūrinys nėra toks padrikas, kaip gali pasirodyti iš pirmo 
žvilgsnio, jivienija ne tiek herojus Vilhelmas Meisteris, kiek vidinė didaktinė 
nuostata bei du pagrindiniai motyvai — atsižadėjimo ir veiklos. Knygos 
pradžioje, kaip ir žada jos pavadinimas, matome Vilhelmą, su sūnumi 
Feliksu klajojantį po Alpes, knygos pabaigoje paliksime jį laivelyje, srovės 
nešamą į nežinią. Formaliai vertinant pavadinimas pateisintas, tačiau su 
šiuo iš „Mokymosi metų“ atėjusiu personažu jau nebesiejamas knygoje 
pavaizduotas veiksmas, jis lieka tarpininkas, ir tarsivisiškai nebeturi emocijų, 
išskyrus tėviškus jausmus. 

„Klajonių metai“ nėra „Mokymosi metų“ tęsinys visų pirma dėl to, kad 
naujojoje knygoje beveik pamirštamas „mokymosi metų“ rezultatas, prieš 
mus — ankstesnis Vilhelmas su jo neapibrėžtais siekiais. Jis vėl tik pažinimo 
subjektas, nevaidinantis reikšmingesnio vaidmens kitų personažų likime, jis 
stebi, klauso, skaito, taigi vėl mokosi, lyg mokymosi metų nebūtų buvę. 
Pasiteisina hipotezė, kad pirmosios knygos pabaigoje jam netikėtai atitekusi 
nepaprasta laimė labai efemeriška. ,„Bokšto“ Draugija vėl laiko savo pareiga 
valdingai įsikišti į Vilhelmo gyvenimą. Užuot palikęs jį džiaugtis laime greta 
Natalijos, „Bokštas“ pasiunčia herojų klajoti, uždrausdamas jam ilgiau kaip 
tris dienas pasilikti toje pačioje vietoje. Maža to, išmintingoji Natalija 
neleidžia Vilhelmui skųstis savo dalia, kad grauždamasis tuščiai — visagalis 
naudingumo principas! — neeikvotų savo dvasinės energijos. Taip pat jam 
nurodoma galvoti vien tik apie dabartį ir vien tik apie ją kalbėti susitikus su 
Draugijos nariais, nes mintys apie praeitį ir ateitį beprasmiškos, kitais 
žodžiais tariant, nenaudingos — jos arba verčia liūdėti dėl to, kas jau buvo, 
arba svajoti apie tai, ko gali ir nebūti. Tokie apribojimai atitinka ir šio 
romano, ir Veimaro klasikos epochos Goethe's koncepciją — Žmogaus 
savęs apribojimas yra vienas atsižadėjimo pavidalų. 

Toks Vilhelmas Meisteris nėra įdomus kaip asmenybė, jo funkcija 
sietina su romano kompozicija, kita vertus,su juosusijusi didaktinė romano 
dalis. Išsamiai pasakodamas, ką Vilhelmas pamato savo klajonėse, Goethe 
turi progos nupiešti kelių „pedagoginių provincijų“ vaizdus, parodyti jų 
struktūrą, nušviesti tikslus. Bet, kaip žinome, didaktinę dalį papildo roma- 
nui būdingi elementai — tai įterptinės novelės. Tarp šių dviejų dalių 
atsiranda gana savotiški tarpusavio santykiai — kai kurie novelių persona- 
žai, išėję už jiems skirtų epinio vyksmo ribų, užmezga ryšius su klajonių 
dalies personažais (pavyzdžiui, Vilhelmo ir Hilarijos susitikimas). Yra ir dar 
keistesnių dalykų: Vilhelmas sutinka jauną dailininką, skaičiusį „Vilhelmo 
Meisterio mokymosi metus“ ir paveiktą Minjonos likimo. 

Kalbėjome apie Goethe's senatvišką stilių, — toks laisvas personažų iš 
skirtingų epinių plotmiu pynimas galėtų būti vienu iš to stiliaus bruožų. O 
be to, senasis Goethe, sutelkęs dėmesį į didaktines idėjas, nemėgsta plačiai 
aprašinėti pedagoginiu požiūriu nesvarbių gyvenimo realijų. Jis pateikia 
skaitytojui dialogų santraukas, trumpai papasakoja, kas įvyko per netrumpą 
laiko tarpą, dažnai atideda pasakojimą ateičiai, bet, pažadėjęs apie ką nors 
išsamiau papasakoti, ne visada tą pažadą ištesi. 

Pasak A. Bielschowsky'io,? didaktinėje dalyje svarbiausios yra socialinės 
ir ekonominės idėjos apie naują žmonių bendriją, taip pat pedagoginės, 
tampančios pagrindu naujovisuomeninio žmogaus (Gemeinschaftsmensch) 
auklėjimui ir formavimui. Novelės, t. y. romaninė dalis, atskleidžia demoniš- 
kuosius gyvenimo sluoksnius. Jeigu didaktinėje dalyje viešpatauja raciona- 
lusis principas, tai romaninėje jį užgožia iracionalumas. Situacijos novelėse 
skirtingos, bet pagrindinis vaizdavimo objektas lieka tas pats. Tai paslaptin- 
ga žmonių charakterių sąveika (kartais jie traukia, kartais atstumia vienas 
kitą), neprognozuojamos žmonių poelgių pasekmės, kai tuos poelgius lemia 
instinktai bei aistros, nuo kurių išvaduoti gali tik atsižadėjimas. O atsižadė- 
jimas, kaip jau matėme, yra ir vienas pagrindinių didaktinės dalies motyvų. 
Todėl galima tvirtinti, kad abi skirtingos ir kompoziciniu požiūriu silpnai 
susietos dalys gilesne prasme tarpusavy glaudžiai susijusios. Dalies idėjų 
racionalumas atspindi tik vieną gyvenimo plotmę, tad knyga negalėtų pre- 
tenduoti į visapusišką gyvenimo atskleidimą, jeigu nebūtų demoniškosios 
dalies. Kalbant apie žmogų kaip apie mąstančią būtybę, negalima pamiršti 
paslėptos ir su instinktais susijusios jo prigimties pusės. Tokiu būdu įnorin- 
ga ir tarsi nedarni, chaotiška veikalo struktūra atrodo tiesiog stulbinančiai 
tikslinga. 

Šios knygos skaitytojas turi iš anksto žinoti, kad neras joje plastiškai 
išbaigto įvykių vaizdo, jis turi būti pasiruošęs autoriaus minties šuoliams. 
nukrypimams į šalikeles, net į akligatvius. Skaitytojo laukia nelengvas 
uždavinys, nes autorius kiek piktnaudžiauja sau pačiam suteikta laisve. Jis 
kartojasi, prieštarauja sau, sukeičia vardus, nuo pasakojimo pirmuoju as- 
meniu staiga ir nemotyvuotai pereina prie trečiojo asmens, nelabai paiso 
laiko ir vietos dermės, galima sakyti, tiesiog žaidžia su skaitytoju, dažnai jį 
apvildamas. Bet juo nerūpestingesnis požiūris į išorinius dalykus, tuo dides- 
nis dėmesys skiriamas vidiniams. Tad skaitytojo užduotis — atrasti knygoje 
paslėptus lobius. 


* Albert Bielschowsky. Goethe. Sein Leben und seine Werke. — Zweiter Band. — Munchen. 
1928. — S.465 

Didaktinė knygos tendencija išryškėja jau trečiame skvriuje, kai Vilhel- 
mas sutinka Jarną, pasivadinusį Montanu ir pasitraukusį į kalnus (,,Moky- 
mosi metų“ pabaigoje jis buvo pasiūlęs savo ranką Lidijai). Tad prieš 
skaitytoją iš karto du atsižadėjusieji — atplėštas nuo Natalijos, bet nesiprie- 
šinęs įsakymui keliauti Vilhelmas ir savo noru ramios laimės atsisakęs 
Jarnas-Montanas. Susitikimas su juo Vilhelmui virsta ištisine pamoka. Jis 
sužino, kad pareiga liepia sakyti kitiems tik tai, ką jie gali suvokti; nes 
žmogus suvokia tik tai, kas atitinka jo galimybes. Kad nėra nieko baisesnio 
už mokytoją, žinantį tik tiek, kiek išdėsto mokiniams; kas nori mokyti kitus, 
dažnai gali nepasakyti geriausio, ką žino, bet neturi teisės būti pusmoksliu. 
Kad geriausiai mokytis iš aplinkos, dėl to ir Jarnas atsidūrė kalnuose. kai 
panoro sužinoti jų paslaptis. Jarno žodžiuose, kad „žmogui gcrai tai, prie ko 
jis pripratęs“, jau skamba atsižadėjimo gaida. 

Šeštame skyriuje — naujas mokymosi etapas, 0 pedagoginis autorite- 
tas — dėdė, turintis dvi dukterėčias, Džuljetą ir Hersiliją. Jo devizas ,„Nuo 
naudinga per tikra į grožį“. Visas šio aristokrato gyvenimas nukreiptas į 
naudingą veiklą savo ir kitų žmonių labui, jis laikosi principo „daugeliui — 
kas geidžiama“. Greta kitų sentencijų nuskamba ir nuosaikumo (MaBigung) 
motyvas, pažįstamas iš dramos „Torkvatas Tasas“. 

Dvyliktame skyriuje, pasakojančiame apie Vilhelmo apsilankymą pas 
antikvarą, daug Goethe's senatviškos išminties padiktuotų aforizmų. Išdi- 
džiai rodydamas senoviškus virdulius, antikvaras sako, kad ilgai tarnaujan- 
tys daiktai priešingybė viso to, kas pasaulyje taip greitai kinta ir mainosi. Į 
Vilhelmo pastabą, kad žmogus vis dėlto negali išvengti laiko atnešamų 
pasikeitimų, atsakoma: taip, bet kas ilgiausiai atsilaiko, tas šio to pasiekia. 
Kita vertus, kas ilgai gyvena, pamato, kaip kažkas sukaupiama ir kažkas 
išardoma. ,„Mūsų likimas yra panašus į vaismedį žiemą“, — tai vaizdingai 
perteiktos išminties pavyzdys. Pirmoji „Klajonių metų“ knyga ir prasideda, 
ir baigiasi amato ir amatininko, kuris prilyginamas mažam Dievui, šlovini- 
mu: pirmoji vieta atitenka ne gyvenimui, ne menui, o amatui. kurio galima 
išmokti tik apsiribojant. 

Antra knygaatveda keliautojus Vilhelmą ir Feliksą į Pedagoginę provin- 
ciją, kurioje vaikai mokomi pajusti pagarbumą (Ehrfurcht). Pedagogų 
nuomone, žmogus nenoriai ryžtasi pagarbumui, gali ir visai nepasiryžti, 
todėl būtina įdiegti į jo prigimtį šį aukštesnį pojūtį, kuris tik ypač dosniai 
gamtos apdovanotiems išsivysto savaime. Mokiniai pereina tris pagarbumo 
pakopas, mokymas pradedamas nuo simboliškų pasveikinimo gestų, kurių 
prasmė pradžioje neaiškinama. 

Nujausdamas, kad didaktinis fragmentas neturi pernelyg išsiplėsti, auto- 
rius skuba pateiktiskaitytojui patrauklesnį, labiau gyvenimišką pasakojimą. 

Tai įterptinė novelė „Penkiasdešimtmetis vyras“, kurioje veikiantys asme- 
nys yra jau nebe visai jaunas majoras, jo sūnus Flavijus, dukterėčia Hilarija 
ir gražioji našlė. Novelėje atpažįstama paties Goethe's ir jo romano „Pasi- 
rinktinė giminystė“ situacija, o kai kas, pavyzdžiui, atsijauninimo motyvas, 
atklysta ir iš „Fausto“. Ilgainiui viskas atsistoja į savo vietas, jaunystė 
pasirenka jaunystę. Yra novelėje reto grožio meilės scena, kai vėlų žiemos 
vakarą susitinka jaunieji herojai, čiuožia ledu ir, niekaip negalėdami išsi- 
skirti, suvokia, kad myli vienas kitą. Kol tai įvyksta, autorius dar turi 
galimybę pažerti sentencijų. Goethe's gyvenimą teigiančią pasaulėjautą 
atspindi ši ištrauka: „Žmogus turi džiaugtis savimi, ir laimingas yra tas, kas 
toki džiaugsmą patiria. O jeigu jis to pasiekė, tai kaip jis gali šį malonų 
jausmą nuslėpti? Kaip galima gyventi neparodant, kad gyvenimas teikia 
džiaugsmą?“ Gyvenimo džiaugsmo motyvą ir čia palydi nuosaikumo moty- 
vas, pakartojama tai, kas 10 buvo atrasta dramoje apie Tasą ir „Mokymosi 
metuose“: „Supratingas mogus tik turi išmokti nuosaikumo, ir jis pasijus 
laimingas“. Tai užuomina, kad majorui teks atsižadėti jaunutės Hilarijos, 
bet tas atsižadėjimas nebus labai skaudus, nes ateity, jo, atrodo, laukia 
giedras gyvenimo ruduo su gražiąja našle. 

Šios įterptinės novelės anoniminis pasakotojas, kaip ir visos knygos 
autorius pasakotojas, pereina nuo vaizdavimo prie informatyvaus pasakoji- 
mo, mėgina pažvelgti į herojų vidų, atskleisti jų būsenas. Proza atpasakoja- 
mas ir eilėraščio, subtiliai piešiančio novelės situaciją, turinys: „Nebejaunas 
mėnulis, kurs naktį dar šviečia gan ryškiai, nublanksta prieš tekančią saulę; 
ir meilės vėlyvos pagunda ištirpsta, aistringą jaunystę išvydus; o eglė, atro- 
danti žiemą žavi ir galinga, pavasarį styro skurdi ir bespalvė, kuomet 
netoliese ryškia žaluma išsiskleidžia beržo vainikas“. 

Septintame antros knygos skyriuje iššaukiamas injonos šešėlis — minė- 
tas Vilhelmo sutiktas menininkas, paveiktas Minjonos paslaptingumo, 
priešia įsivaizduojamus jos portretus ir vietas, kuriose ji galėjo gyventi. 
Idiliškame epizode, kai keliaujantys draugai sutinka dvi jaunas damas, 
Hilariją ir gražiąją našlę, sakoma, kad jiems besiirstant po ežerą, dažnai 
skambėdavo dainos, „kurias išgirdome iš mūsų pamėgtų ,„Mokymosi metų“ 
herojų“. Jei dar pastebėsime, kad tik įpusėjus pasakojimui Vilhelmas prisi- 
minė apie įsipareigojimą „Mokymosi metų“ pabaigoje nuvykti į Minjonos 
gimtąsias vietas, tai pamatysime, kaip laisvai autorius elgiasi su laiku ir su 
erdve. Bet ne tik tai. Būtent čia susikryžiuoja dviejų romanų pasakojimo 
gijos, o antrojo romano viduje susikerta sąlygiškai pagrindinė Vilhelmo 
Meisterio siužetinė linija su įterptinės novelės pasakojimu (Vilhelmas 
sutinka istorijos, kurią jis skaitė, herojes). 

Šioje pasakojimo dalyje nuskamba ir vienas iš daugelio atsižadėjimo 
akordų. Po to, kai diena iš dienos keturi jauni žmonės suposi bangose, 
suartėdami ir nutoldami, kai jaunasis dailininkas, pamiršęs Minjoną, pradė- 
jo svajoti apie Hilariją, ateina neišsakytas, bet nujaučiamas išsiskyrimas — 
jausminga scena saloje su mėnuliu, atodūsiais, ašaromis. O rytą neberadę 
jaunųjų damų, jaunuoliai perskaito atsisveikinimo laišką su prašymu jų 
neieškoti. Jaunasis dailininkas patiria atsižadėjimo skonį. 

Autorius apdairiai dozuoja skaitytojui mielesnius romaninius epizodus, 
bet progos jį pamokyti taip pat nepraleidžia, tad aštuntame skyriuje vėl 
Pedagoginė provincija, kurioje auklėjamas Feliksas. Šį kartą pasakojama, 
kaip mokinius estetiškai auklėja vaizduojamasis menas ir muzika. Motyvuo- 
jama, kodėl auklėjimo sistemoje neatsiranda vietos teatrui — Žmonės 
kalnuose per daug tikri, kad vaidintų tai, kuo jie nėra, ir per daug užsiėmę, 
kad ateitų žiūrėti į vaidinančius. Toks scenos meno nuvertinimas nėra 
malonus Vilhelmui, prisimenančiam savo aistrą teatrui. Bet tai jau praeitas 
etapas, 0 dabar, šventės kalnuose metu susitikus Montaną, jam tenka 
įsisavinti naują etapą atitinkančią išmintį: „Galvoti ir daryti, daryti ir galvo- 
ti — štaivisos išminties pamatas: visi tai žino, visi taip daro, bet ne kiekvienas 
suvokia. Ir viena, ir kita turi vykti pakaitomis visą gyvenimą, kaip įkvėpimas 
ir iškvėpimas, kaip klausimas ir atsakymas, kurie juk taip pat negali egzistuoti 
be vienas kito“. Taigi, kas sugeba suderinti mąstymą su veikla, gali būti 
tikras, kad eina teisingu keliu. 

Pamokos nenueina veltui, antros knygos paskutiniame, vienuoliktame 
skyriuje iš ilgo Vilhelmo laiško Natalijai aiškėja, kad herojus jau sugeba 
daryti išvadas, formuluoti tiesas: „Išgydyti sielos kančias, kurias sukelia 
nelaimė ar mūsų pačių klaidos, sveikas protas nepajėgia išviso, intelektas — 
šiek tiek daugiau, laikas — taip, bet ne iki galo, tiktai nenuilstamas darbas 
išgydo viską“. Šios dalies pabaigoje jau brėžiasi būsimo iškeliavimo į Ame- 
riką planas, ir Vilhelmas pareiškia tvirtą norą prie iškeliaujančių prisijungti, 
tapti būtina jų bendrijos dalimi. 

„Visur, kur susieina žmonės, tuoj pat atsiranda ir jų buvimo drauge 
būdas“, — šie žodžiai galėtų būti trečios knygos pirmos dalies motto. Joje 
parodoma, kaip demokratiškai tvarkosi iškeliaujančiųjų Amerikon Drau- 
gija — „das Band“, ir vėl skamba odė amatininkams, nes kiekvienas išvyk- 
stančiųjų būtinai yra kokio nors amato meistras, jis turi būti nepakeičiamas 
savo vietoje ir atnešti kuo didžiausią naudą visumai. Į Amerikos piligrimų 
draugiją įstoja ir dvi „Mokymosi metų“ „nusidėjėlės“ — Filina bei Lidija. 
Susibūrusiųjų dainoje, savotiškame himne, šlovinamas veiklus ir pilnas 
meilės gyvenimas: „Und dein Streben, sei's in Liebe,/Und dein Leben sei die 
Tat!“ 

Lyginant su „Mokymosi metais“, pasikeitė autoriaus pažiūros. Ten buvo 
parodyta, kaip Lotarijas, užsidegęs naujo gyvenimo pažinimo troškimu, 
išvyko į Ameriką, o sugrįžęs į savo dvarą, pasakė: „Cia arba niekur yra 
Amerika!“ Goethe tada dar tikėjo, kad Europa gali pati atsinaujinti, kai ką 
perimdama iš Naujojo Pasaulio. „Klajonių metų“ kūrimo periodu tokių 
vilčių jis jau neturi ir ryžtingiausius, labiausiai ištroškusius veiklos siunčia į 
Ameriką, kad jie ten pradėtų naują gyvenimą. Atrodytų, kad įsiviešpatavus 
pragmatiškiems idealams — „gyvenimas kuria gyvenimą, ir tas, kuris gali 
būti naudingas kitiems, neišvengiamai privers kitus būti jam naudingais“ — 
atsižadėjimo tema tampa nebeaktuali. Bet taip nėra. 

Trečios knygos antrame skyriuje vėl nuskamba atsižadėti turėsiančios 
herojės balsas. Hersilija rašo Vilhelmui, kviesdama jį kuo greičiau atvykti: 
atsirado raktelis stebuklingajai dėžutei. Auksu spindinčią dėžutę bazalto 
oloje rado Feliksas, raktelio dėžutė neturėjo, niekas nemėgino jos atidaryti, 
Vilhelmas net nusprendė palikti ją pas antikvarą. Paslaptingoji dėžutė, 
atrodo, simbolizuoja gyvenimą, ji žada būties mįslių įminimą, tad vis dar 
uoliai „besimokantis“ Vilhelmas turėtų skubėti ten, kurjo laukia atsakymas 
į pažinimo kelyje iškilusius klausimus. Bet jis to nepadaro, ir pasakotojas 
neatskleidžia to pasyvumo priežasčių, jis tik nukreipia skaitytojo dėmesį 
kitur, siūlydamas jam Lenardo dienoraštį, po to įterptinę novelę „Naujoji 
Meluzina“. Ir tik tada vėl prisimenama Hersilija, kuri antrą kartą rašo 
Vilhelmui, pranešdama, kad dabar jau ir dėžutė jos rankose. Ji dar įtaigiau 
kviečia Vilhelmą kuo greičiau atvykti, užsimindama, kad norėtų matyti ir 
Feliksą, bet jos kvietimą vėl nustelbia įterptinė novelė „Pavojingos lažybos“. 
Ką visa tai reiškia? 

Kritika nėra vieninga, aiškindama trijulės Hersilija — Vilhelmas — 
Feliksas santykius. Kai kurie interpretatoriai neįžvelgia čia jokios alterna- 
tyvos, tad nesusimąstydami kalba apie Hersilijos ir Felikso meilę (M. Jabs- 
Kriegsmann, HR. Duntzeris, E. Staigeris, E. Trunzas). H. Reissas jau pastebi 
Hersilijos svyravimą tarp Felikso ir Vilhelmo, Hersilijos dėmesį Vilhelmui 
aptaria ir B. Peschkenas. F. Derre"' mano, kad tai dar viena atsižadėjimo 
motyvo variacija, tik akcentai turėtų būti sudėlioti kitaip. Kritikas neabejo- 
ja, kad Feliksas myli Hersiliją (dėl jos jaunuolis du kartus patenka į pavojų, 
susižeidžia, tad ši herojė,tarsi traukia nelaimę, kaip senasis Arfininkas 
„Mokymosi metuose“), 0 ji į jaunesnį už save Feliksą visą laiką žiūri kaip į 
vaiką. Tačiau ne amžiaus skirtumas čia svarbiausia, 0 tai, kad, pasak 
F. Derre, Hersilijos dvasinę ramybę sudrumstė Vilhelmas. 


“ Francoise Derre. Die Beziehungen zwischen Felix. Hersilie und Wilhelm in „Wilhelm Meisters 
Wanderjahren“. Textinterpretation “ Gocthe-Jahrbuch. Band 94. — 1977. — S. 38 — 39. 

Aiškindamiesi trijulės tarpusavio santykius, visi kritikai prisimena pa- 
slaptingąją dėžutę, kuri, jų nuomone, simbolizuoja Hersilijos širdį. Feliksas 
su jaunatvišku įkarščiu mėgina atrakinti dėžutę ir sulaužo raktelį, kurio abi 
dalys po to vėl stebuklingai susijungia. Supratęs, kad Hersilija jam neskirta, 
atstumtas jaunuolis tampa pretendentas į atsižadėjusiojo statusą. Į Hersili- 
jos laiškus neatsiliepęs Vilhelmas, atrodo, yra visiškai abejingas ir jaunajai 
merginai, ir dėžutės paslaptims. Atskirtas nuo Natalijos. Vilhelmas jau 
priklauso prie atsižadėjusiųju, jo nebedomina romaninio pobūdžio istori- 
jos, jis įsitraukęs į praktinę veiklą, tapęs chirurgu, siekia būti naudingu. Tad 
atsižadėjimo našta sunkiausiai prislegia Hersiliją, jos pagalbos šauksmas 
lieka be atsako, ši romantiška, „„Pasirinktinės giminystės“ Otilijai artima, 
herojė pasmerkta vienatvei. F. Derre mano, kad greta Odoardo tai vienin- 
telė tragiško likimo romano herojė. Neatsakiusį į Hersilijos meilę tėvą ir 
nesulaukusį atsako į savo meilę sūnų likimas sujungia (padeda atsitiktinu- 
mas), kad jie iš naujo atrastų vienas kitą, nes abu per nesimatymo laiką 
pasikeitė. Tėvui lemta išgelbėti sūnui gyvybę, ir jau pasakotojas rodo juos 
laivelyje apsikabinusius kaip brolius, lvgina su Kastoru ir Poluksu. Tai tik 
viena šviesi akimirka, bet visiškai neaišku, ar ilgai tėvas ir sūnus bus drauge, 
ar tikrai pasieks jie Naująjį Pasaulį, o gal likimo srovės juos išskirs, nes 
pranašingai skamba Vilhelmo žodžiai, kai jis žiūri į sveikai mieganų sūnų: 
„O nuostabusis Dievo gyvavaizdi! Tu vis iš naujo gimsti ir vėl tuojau esi 
sužalojamas, pažeidžiamas iš vidaus ir iš išorės“. Sunku pasakyti, ką tai 
turėtų reikšti, nes dėžutė taip ir liko neatidaryta. O raktelis? W. Emrichas, 
kaip ir daugelis kitų kritikų, norėtų įspėti gilią ir paslėptą simbolio prasmę. 
Sis kritikas mano, kad ne veltui Goethe norėjo matyti raktelio atvaizdą 
knygos puslapiuose, dėžutės raktelis tikriausiai esąs raktas visam kūriniui 
suvokti. Gal ir taip, tik raktelis, deja, neatrodo skirtas rakinimui... 

Nuaidėjus paskutiniam atsižadėjimo simfonijos akordui, knygoje vėl 
įsivyrauja pragmatizmas. Pasakojama apie rimtus pasiruošimus išvykti į 
Ameriką. Goethe tiesiog fanatiškai atkakliai diegia mintį apie būtinumą 
veikti ir ta veikla atnešti naudos. Apie tai Lenardo kalba išvykstantiems, jos 
pagrindiniai teiginiai tokie: jeigu tai, ką žmogus turi, laikoma didžiai vertin- 
gu, tai tam, kąjis dirba, ką pasiekia, reikėtų teikti dar didesnę reikšmę; kur 
žmogus gali būti naudingas, ten jo tėvynė; kiekvienas turi siekti visur būti 
naudingas sau ir kitiems. Ne kartą jau skambėjo mintis, kad į uždarą ratą 
nebus priimtas tas, kuris neturi sugebėjimų, naudingų visuomenei. Dar vie- 
na odė amatams ir amatininkams, Odoardo prakalba, palydima dainos, pa- 
tvirtinančios nuostatą, kad žmogui geriausia ten. kur jis gali būti naudingas. 

Juo arčiau pasakojimo pabaiga, tuo dažniau įsiterpia pats pasakotojas. 
prisipažindamas, kad jam sunku suvaldyti medžiagą. Pareiga papasakoti. 

pavaizduoti, paaiškinti ir apibendrinti tampanti vis sunkesnė, sakoma ketu- 
rioliktame skyriuje, kur ir pranešama, kad Lotarijas su žmona Tereza bei 
seserim Natalija, o su jais ir Abatas išvyko į užjūrį. O pasakotojas dar turi 
supažindinti skaitytoją su Makarija ir užbaigti „rudaveidės merginos“ isto- 
riją. 

Makarija, arba Nuostabioji Gražuolė, tai itin savitas, nuostabą keliantis 
personažas. Ji vadinama „gražia siela“, esančia, lyginant su ,„Mokymosi 
metų“ harmoninga heroje, dar aukštesnėje raidos pakopoje. Tačiau lygini- 
mas šiuo atveju nedaug ką pasako, nes ir anoji „graži siela“, ir ją nuostabio- 
mis savybėmis pralenkianti alija — tik žemiškos tobulybės, tuo tarpu Maka- 
rija parodoma kaip dangiška būtybė ne tik metafiziškąja, bet ir tiesiogine 
žodžio prasme. Ji, tiesa, turi žmogišką pavidalą, bet savo esme susijusi su 
kosmosu, nors Goethe šios sąvokos ir nevartoja. Makariją su mūsų Saulės 
sistema jungiąs toks ryšys, apie kurį prabilti reikia drąsos, mįslingai rašo 
Goethe. Nuo pat vaikystės ji sukasi spiralės pavidalo orbita aplink saulę, vis 
toldama nuo centro. Goethe pastebi, kad kūniškieji objektai krypsta centro 
link, o dvasiškieji — periferijos link, tad savo heroję jis vadina pačia 
dvasingiausiąja. Sunku pasakyti, kam Goethe'i reikalinga ši mistifikacija, 
bet aiškiai padvelkia Jeano Paulio stiliumi, kai skaitome tokį pasažą: „Daž- 
nai ji matė dvi saules: vieną savo esybės viduje, kitą — dangaus skliaute, 
regėjo du mėnulius, iš kurių vienas, išorinis, visose fazėse nesikeisdavo, 0 
vidinis — po truputį mažėjo“. 

Pasakotojas pastebi, kad nepaprastos savybės nukreipdavo Makarijos 
dėmesį nuo paprastų dalykų, tačiau tėvų, skyrusių be galo daug dėmesio jos 
auklėjimui, dėka herojėbuvo sugrąžinta iš Saulės sistemos į žemę. Jos dvasia 
vis tiek liko pripildyta nežemiškų vizijų, tačiau ir žemėje atsiskleidė visi jos 
sugebėjimai, visa, Ką ji veikė, atitiko tauriausio dorovingumo reikalavimus. 
Ankstesniuose skyriuose buvo matyti, kad Makarija yra didžiausias autori- 
tetas su ja bendraujantiems, geriausia patarėja bei užtarėja. Tik sunkiai 
suderinama atrodo, kad herojė, matantį Jupiterį iš žemėje nematomos jo 
pusės bei aplink jį besisukančius mėnulius, taip pat dvi tuo metu dar 
neatrastas planetas, tiek daug dėmesio skiria kasdieniškiems dalykams. Jos 
žemiškoje sferoje viešpatauja veikla, nenutrūkstanti net naktį, nes Makarija 
turi savo astronomą... Si herojė dar priklauso ir prie pedagoginių autoritetų, 
nes ypač gerai auklėja valstiečių mergaites. Pasakotojas palieka Makariją 
toje fazėje, kai ji nukrypsta Saturno orbitos link. Čia jis tarsi atsipeikėja, 
sustabdo Jeano Paulio vertą fantazijos polėkį ir užbaigia savo „eterišką 
pasakojimą“, tikėdamasis skaitytojo atleidimo — užką? už mistifikaciją? — 
ir žadėdamas grįžti prie žemiškesnių dalykų. 

Prie tokių priskirtinas „,„rudaveidės merginos“ motyvas, ateinantis iš 

anksčiausiai parašytos „Klajonių metų“ dalies. Kritikai nesutaria dėl šio 
pasakojimo žanro, ginčijasi, ar tai įterptinė novelė, ar ne. Nuo kitųįterptinių 
novelių ,„Rudaveidė mergina“ žymiai skiriasi, pasakojimas stokoja žanrinių 
novelės požymių ir yra susietas su Lenardo linija romane. Kitaip negu 
užbaigtose įterptinėse novelėse „rudaveidės merginos“ motyvas nusidriekia 
per visą knygą. Tam pasakojimui ruošiamasi iš anksto, motyvas sutinkamas 
laiškuose, dienoraštyje ir pagaliau rutuliojamas autoriaus pasakojime. Tad 
įvairiose romano dalyse išdėstyti fragmentai yra netiesioginis vaizdavimas, 
kai pasakojama kurio nors personažo požiūriu.Kritikė G. Lehnert-Rodiek!! 
mano, jog tai ne įterptinė novelė, ir teigia, kad Lenardo ir „rudaveidės 
merginos“ Nachodinės! istorija „Klajonių metuose“ svarbesnė negu su 
Vilhelmu Meisteriu susijęs pasakojimo sluoksnis. Vilhelmas, pasak kriti- 
kės, nors formaliai ir lieka pagrindinis herojus, kaip asmenybė nublanksta 
prieš Lenardą, kurio priklausymas ,„Bokštui“ padeda susieti abi dalis. Tad ši 
Vilhelmo funkcija tampa šalutine, o jo keitimasis netampa tiesioginiu 
vaizdavimo objektu. Mes tik sužinome apie Vilhelmo apsisprendimą veikti, 
tačiau tie sprendimai niekaip nemotyvuojami. Vilhelmas tampa romano 
vyksmo veidrodžiu, o pats vyksmas nepastebimai susiejamas su Lenardo, 
Makarijos sūnėno, figūra. G. Lehnert-Rodiek įžvelgia paralelę tarp Vilhel- 
mo-Natalijos ir Lenardo-Nachodinės santykių. Ir ten, ir čia protagonistas 
(atkreipkime dėmesį, kad protagonistu laikomas Lenardas) sutinka moterį 
(pirmajame romane ji padeda herojui, antrajame jis turi jai padėti), susiti- 
kimas palieka gilius pėdsakus ir troškimą kartą sutiktąją vėl atrasti; abu, jau 
patys subrendę, suranda ieškomąją, ir abu priversti mylimosios atsižadėti. 
Tiesa, apie Vilhelmo meilę Natalijai kalbama tiesiai, o apie Lenardo jausmą 
Nachodinei tenka spręsti iš užuominų. Abiem atvejais lieka neaišku, ar šios 
dvi poros kada nors susijungs. ,„Klajonių metų“ pabaigoje Nachodinė turi 
patekti pas Makariją, kur, kaip žinome, veiklos užtenka ir dienai, ir nakčiai. 
O Vilhelmas su Natalija galbūt susitiks Amerikoje, jeigu gyvenimo upė jį į 
ten nuplukdys. 

Konstatuodama, kad „Rudaveidė mergina“ kaip novelė nepateisina 
vilčių, kaip ir patys „Klajonių metai“, pretenduojantys į romano statusą, G. 
Lehnert-Rodiek dar nurodo siužeto šaltinį — XVI a. anglų baladę „The 


11 Gertrud Lehnert-Rodiek. „Das nu braune Madchen“ in „Wilhelm Meisters Wanderjahren“ 
oder die Entsagenden // Goethe-Jahrbuch. Band 102. — 1985. — S. 171. 
12 Apie Nachodinės vardo etimologiją žr.: Perer Horwarh. Zur Namenszebung des „nu braunen 


Madchens“ in „Wilhelm Meisters Wanderjahren“ // Goethe-Jahrbuch. Band 89. — 1972. S. 
297 — 304. 

Not-Brown Mayd“."* Baladei, kaip ir Goethe's pasakojimui, būdinga atsiža- 
dėjimo ir nesavanaudiškos meilės tema. Kaip baladės riteris, Lenardas 
neatpažintas apsilanko pas Nachodine, dabar jau pasivadinusią Zuzana ir 
tapusia našle. G. Lehnert-Rodiek teigia, kad Lenardas ir Zuzana dėl to ir yra 
„Klajonių metų“ protagonistai, kad jie patiria evoliuciją. Nachodinės atveju 
kritikė tai sieja ir su vardo pakeitimu (romane, išskyrus Jarną-Montaną, nei 
vienas personažas nėra pakeitęs vardo). Vardas „Nachodinė“ atitinka natū- 
ralia, net „laukinę“ vaikystės stadiją ir yra užuomina į tai, kad Lenardas ją 
atras, bet kai taip atsitinka, šis vardas daugiau neminimas. Zuzanos vardas 
tiesia gijas į ateitį, leidžia nujausti. kad ir šios herojės laukia atsižadėjimas. 
Kaip Zuzana ji pasiekia tokią raidos pakopą. kurioje dar vadinama Gerąja- 
Gražiąja (Gute-Schone) arba Gražiąja-Gerąja (Schone-Gute). Nuo išori- 
nių vardo „Zuzana“ požymių einama prie prigimtinės esmės, kuri leidžia 
pakilti iki Makarijos aukštumų. G. Lehnert-Rodiek įdomiai susieja „ruda- 
veidės merginos“ evoliuciją su vienu iš daugelio devizų, su minėtuoju Dėdės 
dvare esančiu įrašu „Nuo naudingą per tikra į grožį“. Šiuo požiūriu prasmin- 
ga pasirodo kaita ,„Geroji-Gražioji“ — „Gražioji-Geroji“, nes kaip Zuzana, 
„rudaveidė mergina“, savo patirtimi pripildo gyvybės maksimą: „Žmonės 
retai pakyla iki grožio, dažniau iki gėrio; ir kaip turėtumėm iškelti tuos, 
kurie su didžiuliu pasiaukojimu skatina groži“. Goethe's įsitikinimu, grožį 
sunkiau pasiekti negu gėrį, be to, pats grožis gali skatinti gėrį, tad apibūdi- 
nimas „„Gražioji-Geroji“ yra aukštesnis už „„Geroji-Gražioji“. Taip „Ruda- 
veidė mergina“ kaip daugiasluoksnis pasakojimo kompleksas atspindi visą 
„Klajonių metų“ struktūrą. 

O „Vilhelmo Meisterio klajonių metu“ dvasia alsuoja žodžiuose iš 
Lenardo dienoraščio: „Kiekvienas žmogus nuo ankstyviausių savo gyveni- 
mo akimirku, visą laiką, pradžioje nesąmoningai, vėliau pusiau ir pagaliau 
visai sąmoningai jaučiasi apribotas savo padėties. Bet kadangi niekas nežino 
savo būties tikslo bei prasmės, nes ši paslaptis jam neatskleidžiama Aukš- 
čiausios Rankos, tai jis eina apgraibomis, nebaigia, ką pradėjęs, sustoja, vėl 
juda, tai delsia, tai pernelyg skuba, - daug esama būdu, kurių pagalba 
atsiranda mus trikdančios klaidos ... Laimei, į visus šiuos ir dar šimtus 
nuostabių klausimų atsiranda atsakymai, jei jūs nuolat gyvenate veiklos 
pilną gyvenimą“. 

Tokianuostata teikia pagrindo teleologinei Goethe's romanų apie Vilhel- 


15 Ir dar viena įterptinė novelė turi nevokišką šaltinį. apie tai: Norbert Oellers. Goethes Novelle 
„Die pilgernde Torin“ und ihre franzosische Ouelle // Goethe-Jahrbuch. Band 102. — 1985. — 
S. 88-105. 

mą Meisterį interpretacijai"“, ir tada „Bokšto“ bendrijos racionaliai sudary- 
tas individo auklėjimo planas pasirodo esąs dieviškojo plano atvaizdas 
miniatiūroje, o visa Vilhelmo Meisterio auklėjimo istorija įgyja metafizinę 
dimensiją. 

Goethe's romanuose išplėtoti ar tik punktyrais pažymėti motyvai perei- 
na į kitų XIX a. autorių romanus. Spontaniškumo ir disciplinos problemą 
sprendžia Gottfriedas Kelleris romane „Žaliasis Heinrichas“ („Der grune 
Heinrich“), paliesdamas ir polinkio į meną temą. Atsižadėjimas ir pragma- 
tizmas — tai pagrindiniai Adalberto Stifterio romano „Vėlyva vasara“ 
(„Der Nachsommer“) motyvai. A. Stifterio vaizduojamame pasaulyje vieš- 
patauja tvarka, čia negali įsiliepsnoti aistros, gamta suvokiama ir kaip 
gamtovaizdis, ir kaip kosmosas, gamtos dėsniai galioja ir žmonių gyvenime, 
von Rizacho auklėjimo sistema panaši į „Bokšto“ planą, bet nebėra Goet- 
he's romanams būdingo neapibrėžtumo. XX amžius pasiūlo auklėjamajam 
romanui naujas problemas, žanras tebėra gyvas, 0 jo etalonu dažniausiai 
laikomi J. W. Goethe's romanai apie Vilhelmą Meisterį. 

14 Klaus-Dieter Sorg. Gebrochene Teleologie. Studien zur Bildungsroman von Goethe bis 
Thomas Mann. — Heidelberg. 1983. 

PAAIŠKINIMAI 


1 Natalija — Lotarijo ir Frydricho sesuo, Vilhelmo žmona; žr.: J. W. Goethe. Wilhelm 
Meisters Lehrjahre („Vilhelmo Meisterio mokymosi metai“) / Goethes Werke in zehn Ban- 
den. — Volksverlag, Weimar. — 1957. 

Ž..tarpjų abiejų išžemnės auga lelija... — Balta lelija krikščionių simbolikoje reiškia skaistybę, 
todėl dažnai yra Marijos, Juozapo ir kitų šventųjų atributas; plg. ir poskyrį „Lelija“. 

3 „rengiasi palikti savo žmoną. — J. V. Gėtė vadina Mariją Juozapo žmona. Seniausios 
Jėzaus genealogijos laiko jį Dovydo palikuonimi ir natūraliai gimusiu iš teisėtos santuokos. Bet 
kai radosi nekalto prasidėjimo aiškinimas, aptinkamas evangelijose pagal Matą ir Luką. 
Juozapas jau laikomas tik Marijos sužadėtiniu ir Jėzaus įtėviu. 

* Elžbieta — kaip aiškina evangelijos, yra Jono Krikštytojo motina. 

3 Montanas — Vilhelmo jaunystės draugo Jarno slapyvardis; žr. „Vilhelmo Meisterio 
mokymosi metai“. 

$ Kryžakmenis — sąvokos Kreuzstein vertinys; vok. Kreuzstein yra seniau vartotas terminas 
tam tikroms harmotomo ir filipsito rūšims žymėti. 

" Šv. Jokūbas Komposteloje (Santiago de Compostella) — miestas Ispanijoje, katalikų 
maldininkų nuo seno lankoma šventa vieta, nes čia esąs palaidotas apaštalas Jokūbas, Ispanijos 
globėjas. Kryžakmenis iš tikrųjų buvo kasamas Kompostelos apylinkėse. 

Š...kaip kadaise buvo nešamas miegantis Ulisas. — Užuomina, kaip Ulisą (Odisėją) miegantį 
išnešė iš laivo į jo gimtosios žemės Itakės krantą. 

9 „keturių pasaulio žemynų geografiniai žemėlapiai... — Penktasis žemynas — Australija. 
kurią atrado anglų jūrų keliautojas Dž. Kukas (James Cook) 1770 m.; kai buvo rašomas šis 
romanas, Australija dar nebuvo vaizduojama žemėlapiuose. 

10 „Išprotėjusi klajūnė“ — anoniminė prancūzų novelė. 1789 m. išspausdinta prancūzų 
žurnale ,,Sąsiuviniai skaitymui“. 

11 Č. B. Bekarija (C. B. Beccaria, 1738 —1794) — italų teisininkas. reikalavęs humanizuoti 
baudžiamąją teisę. Traktate „Apie nusikaltimus ir bausmes“ (1764) siūlė įvesti piliečių lygybę 
prieš įstatymus, panaikinti kankinimus ir mirties bausmę. G. Filandžjeris (G. Filangieri, 
1752 —1788) — italų švietėjas, ekonomistas. Veikale „Įstatymų mokslas“ (7 t., 1780 —1785)jis 
reikalavo panaikinti daugelį feodalinių prievolių. nusavinti bažnyčios žemes, bajorų nuosavybę 
apdėti mokesčiais. keisti įstatymų leidybą ir teismus. C. B. Bekarija ir G. Filandžjeris padarė 
įtakos prancūzų ir vokiečių švietėjams. Su G. Filandžjeriu J. V. Gėtė susipažino asmeniškai 
Italijoje 1787 m. 

12 Menechmai — T. M. Plauto (apie 250—184 m. p. Kr.) komedijos „Dvyniai“ herojai, 
UEpapEasia! panašūs vienas į kitą. 

5 Viljamas Penas (William Penn, 1644 —1718) — religijos reformatorius, kvakerių idėjų 
skelbėjas, įkūręs Šiaurės Amerikoje religinės tolerancijos Pensilvanijos koloniją, į kurią iš 
įvainių kraštų atvyko daug persekiojamų dėl religinių įsitikinimų žmonių. V. Peno sukurta 24 
punktų Pensilvanijos konstitucija vėliau tapo JAV konstitucijos pagrindu. 

4 Orfėjas — senovės graikų mitologijos personažas, nuostabiu dainavimu žavėjęs žmones 
ir dievus, raminęs įsisiautėjusias gamtos jėgas. 

B Likurgas — pusiau legendinis Spartos įstatymų kūrėjas. 

16 Irokėzai — Šiaurės Amerikos indėnų gentis. 

! I B. Homanas (I. B. Homann, 1663 —1723) — garsios geografijos žemėlapių leidyklos 
Niurnberge įkūrėjas (1702). 

18 Ji geidė kuo daugiau sužinoti apie puikiąją salą... — Puikioji sala — pažodinis vertinys iš 
italų /sola Bella; sala yra Lago Maggiore ežere Šiaurės Italijoje (Lago Maggiore — Didvsis 
ežeras). 

19 Antonas Reizeris (Anton Reiser) — to paties pavadinimo K. F. Morico (K. Ph. Moritz, 
1757 —1793) autobiografinio romano herojus, nepaprastai mėgęs keliauti. Net pati pavardė 
Reiser reiškia „keliautojas, keliauninkas“. Su K. F. Moricu J. V. Gėtė susipažino savo kelionės 
į Italiją metu. 

„laimingai pasiekė tą provinciją... — Skyrius apie pedagoginę provinciją atspindi XVIII a. 
visuomenės domėjimąsi švietimo ir auklėjimo problemomis. Ž. Ž. Ruso (J. J. Rousseau, 
1712—1778) romano „Emilis“ paveikti to meto pedagogai svarstė ir kūrė naujus jaunosios 
kartos auklėjimo projektus. Aprašydamas savo pedagoginę provinciją, J. V. Gėtė pasinaudojo 
kai kuriomis garsaus šveicarų pedagogo F. E. Felenbergo (F. E. Fellenberg, 1771 — 1844), 
J. H. Pestalocio (J. H. Pestalozzi, 1746 — 1827) pasekėjo, idėjomis. 

21 Simfroninis — tą patį reiškiantis, vienareikšmis. 

2 „Apoloną tarp karaliaus Admeto piemenų... —- Senovės graikų mitologijoje pasakojama. 
kad Apolonas už nužudymą buvęs nubaustas vienerius metus tarnauti Tesalijos karaliui 
piemeniu. 

23..ji turi nuostabų šventųjų knygų rinkinį. — Turima galvoje Penkiaknygė, arba Tora — t. 
y. pirmosios penkios Senojo Testamento (ST) knygos — Pradžios, Išėjimo, Kunigų. Skaičių ir 
Pakartoto Įstatymo. 

24 Penelopė — gražuolė Odisėjo žmona. Telemacho motina, kuri dvidešimt metų ištikimai 
laukė sugrįžtant savo vyro. Negalėdama atsiginti daugybės jaunikių. sakydavo, kad pirm 
tekėdama antrą kartą, norinti baigti austi uošviui Laertui įkapes, bet naktį audeklą vėl išardy- 
davo; taip darė. kol tarnaitės ją išdavė. Pagaliau pareiškė, jog tekėsianti už to. kuris sugebės 
įtemnų Odisėjo lanką. Tai pavyko padaryti sugrįžusiam ir elgeta pasivertusiam Odisėjui. 

„„didaktinė poezija. — XVIII a. Vokietijoje ir Sveicarijoje buvo labai madinga vadinamoji 
didaktinė poezija: B. H. Brokesas (B. H. Brockes. 1680 —1747), A. Haleris (A. Haller, 
1708 —1777). E. Kleistas (E. Kleist, 1715 — 1759) ir kt. Majoras ir jaunoji našlė atspindi tuo 
EiciU pap NUSi2> pažiūras į šios rūšies poeziją. 

26...Vai, kodėl iš mažens to nedariau, ką parnąstau dabar, 

O dabar, kai pamąstau, skruostų gaiva ko nesugrįžia man?...— Horacijus. Lyrika. Vertė 
H. Zabulis. — Vilnius, Vaga. — 1977. — P. 180. 

27 „Ir pažiūrėti gražu ne vien tik baigto audimo, 

Bet ir kaip audžiamas jis: tiek grožio rodė jos menas... — Ovidijus. Metamorfozės. Vertė 
A. Dambrauskas. — Vilnius, Vaga. — 1979. — P. 144. 

28 Arachnė — graikų mitologijoje naginga audėja iš Lydijos, iškvietusi audimo varžybų pačią 
deivę Atėnę (romėnų mitologijoje — Minervą); Atėnė, smarkiai supykusi už tai, kad Arachnė 
savo kilime pavaizdavo dievų meilės aferas, pavertė ją voru (žr.: Ovidijus. Metamorfozės, VI, 5). 

29 Orestas — graikų mitologijoje Agamemnono ir Klitemnestros sūnus. užmušęs motiną. 
keršydamas už tėvo, kurį nužudė motinos meilužis Egistas, mirtį; dėl to Orestas persekiotas 
keršto deivių erinijų (arba furijų). Plg. J. V. Gėtės dramą „Ifigenija Tauridėje“. kur vaizduoja- 
mas Oresto likimas po motinos nužudymo. 

30 Psichė — romėnų rašytojo Apulėjaus romane „Aukso asilas“ perpasakotoje vienintelėje 
antikos pasakoje „Amūras ir Psichė“ karaliaus gražuolė duktė, kuriai nugalabyti, pavvdėdama 
grožio, meilės ir grožio deivė Afroditė pasiuntė Amūrą. Tasai pats įsimylėjo gražuolę, bet abu 

susitikinėjo naktimis. nes Amūras nenorėjo būti matomas. Psichė. neatsilaikiusi geismui jį 
pamatyti, naktį užsidegė Žiburį ir prinešė jį arčiau prie miegančio Amūro: užtiškęs ant jo kūno 
karštų taukų lašas mylimąjį pažadino. Amūras perpykęs ją paliko, ir jie negreit besusitiko. 

31 Minjona — benamė mergaitė. kurią Vilhelmas pirmą kartą sutiko keliaujančio teatro 
trupėje ir paskui patyrė jos meilę (žr. J. V. Gėtės ..Vilhelmo Meisterio mokymosi metus“ ). 

32 Netrukus draugai pasiekia Didįjį ežerą... — Lago Maggiore Šiaurės Italijoje (žr. 18 paaiški- 
nimą), Minjonos gimtinė. 

3 Bet labiausiai išsiskyrė vienas paveikslas... — Menininkas šiame paveiksle atkūrė tai, apie 
ką Minjona dainavo savo garsiosios dainos trečioje strofoje (žr. J. V. Gėtės ..Vilhelmo Meisterio 
mokymosi metų“ trečios knygos pirmą skyrių). 

„Martžas i Minjonos dėdė. 
„Vilhelmas pateikė popieriaus lapelį... — Dabar ši vieta yra neaiški. nes, redaguojant 
1821 m. leidimą. dalis teksto buvo išmesta be jokių papildymų. Pirminiame tekste Hersilija, 
siųsdama Vilhelmui pasakojimą apie „Penkiasdešimtmetį vyrą“. buvo pridėjusi raštelį, kurį 
Vilhelmas čia ir rodo. 

—Lotarijas — Natalijos brolis. vienas iš pagrindinių atsižadančiųjų draugijos veikėjų. 

...jei nebūtų reikėję atsižvelgti į knygos spausdinimo sąlygas... — Čia autorius, be abejo, turi 
galvoje šio romano 1829 m. leidimą. Ekermano (Eckermann), J. V. Gėtės sekretoriaus, 
liudijimu (1831 m. kovo 15 d. pokalbis su J. V. Gėte) autorius ne visai tiksliai apskaičiavęs 
romano rankraščio apimtį: spausdinant paaiškėję, kad antrasis tomas išeina per mažas, todėl 
reikėję Jį, pažeidžiant savo pirminį sumanymą. išplėsti. 

38 „jaunųjų didvyrių mūšį su armmazonėmis... — Matyt. turimas galvoje trojėnų. kurių pusėje 
kovojusios i ir amazonės. mūšis su graikais. 

39 „„pasivadindamas Montanu... — Šis vardas reiškia Kalnietis — lot.mons, monitis „kalnas“. 

40. „tuoj kilo karštas ginčas. — Čia atsispindi J. V. Gėtės laikais vykę ginčai dėl Žemės kilmės. 


*1 virš vandenų plevenančios dvasios... — „O žemė buvo tyra ir tuščia. ir tamsybės buvo 
viršum gelmių, ir Dievo Dvasia sklendeno viršum vandenų“. — Pr 1.2. 
32 „didžiojo rvano... — ..Tvanas vyko žemėje per keturias dešimtis dienų: vanduo daugėjo ir 


pakėlė arką aukštyn nuo Žemės; labai patvino ir užtvindė visa ant žemės: arka gi plūduriavo ant 
vandens. Vandens be galo padaugėjo ant žemės, ir visi aukšti kalnai po visu dangumi buvo jo 
apdengti“.— Pr 7.17 — 20. 

S Alkmenė — graikų mitologijoje Tebų karaliaus Amfitriono žmona: prieš grįžtant Amfit- 
rionui iš karo Žygio, juo pasivertęs Dzeusas ėmė naktimis lankytis pas Alkmenę, jai visai 
neįtariant apgaulės. 

* Kabutės čia ir kituose posakiuose reiškia, kad mintis cituojama. tik ne visada žinomi 
citatos šaltiniai. Tas pats pasakytina ir apie poskyrį „Iš Makarijos archyvo“. 

5 „Niekas neturi privalėri“. — G.E. Lesingo (G. E. Lessing, 1729 — 1781) „Natano Išmintin- 
gojo“ Iveiksmo 3scena. Natanas sako dervišui: „Niekas neturi privalėti...“ Šiuos Natano žodžius 
pacitavo 1826 m. sausio 4 d. laiške J. V. Gėteijo bičiulis kompozitorius K. F. Celtenis (K F. Zelter. 
1758 — 1832). pridurdamas: ..O aš sakau jums: kas nori. tas privalo!“ J. V. Sete 1826 m. sausio 
21 d. A DKE atsakė: ..Kas suvokia, tas ir nori!“ 

46 „prieš fiziką, kartu su ja ir po jos ...— J. V. Gėtė žaidžia pirmine sąvokos „metafizika“ 
reikšme, žymėjusia tuos Aristotelio raštus. kurie pagal Androniko iš Rodos išdėstymą ėjo po 
gamtos mokslų. po fizikos, ir „aukščiau siekia negu gamtos mokslai“, t. y. nagrinėja būtį. 

47 Profenomenis — J. V. Gėtės gamtamokslinė sąvoka, apibūdinanti vidinę reiškinio esmę. 
atsiskleidžiančią pavieniuose ir kintančiuose reiškiniuose tik iš dalies: mūsų pažinimo riba. 

S Geognozija (gr.) — žemės pažinimas. mokslas apie žemės plutos sandarą; geologija (gr.) 
— mokslas apie žemę. pirmiausia teorinis, hipotetinis žemės sudėties beiatsiradimo aiškinimas. 
Taip maždaug šios sąvokos buvo suprantamos J. V. Gėtės laikais. 

49 Ginėja (angl. guinea) — Didžiosios Britanijos XVII a. vidurio — XX a. pradžios aukso 

moneta (21 šilingas). pavadinta pagal Gvinėjos. iš kur buvo atvežtas auksas monetoms kalti. 
vardą. 

SJ L. Lagranžas (J. L. Lagrange. 1736 — 1813) — garsus matematikas. 

..„išsiėmė savo lenuelę... — Tai savotiškas žemėlapis. kurį Vilhelmas gavo iš abato (žr. 37 
paiškiūimą) J. V. Gėtė ir pats tą lentelę šioje pastraipoje pavadina žemėlapiu. 

?? Fogias [vok. Vogt < lot. (ad)vocatus patikėtinis“) — pareigūnas. vykdąs administraci- 
nes. teisines ir visuomenės saugumo funkcijas tam tikroje teritorijoje viduramžių Europoje. 
ypač Vokietijoje. 

23 „šis Enako vaikas... - Plg.: „Tenai matėme kažin kokias baidykles. Enako sūnus iš 
milžinų giminės. su Kuriais lyginami mes išrodėme lyg skėriai“. Sk 13. 34; žr. dar ten pat 13. 23 
ir 13. 29. 

“ Krisoforas — Romos katalikų bažnyčios šventasis. didelio ūgio. nešiojęs per upę 
maldininkus. tarp Kurių buvęs ir kūdikėlis Kristus, todėl gavęs Kristoforo. Kristaus nešėjo. 
vardą. 

35 Raudonasis Apsiaustas — vokiečių rašytojo J. K. A. Muzoiso (J. K. A. Musauso. 
1735 —1787). su kuriuo J. V. Gėtė palaikė draugiškus santykius. pasakos ..Bežodė meilė“ 
herojus. raudonu apsiaustu vilkįs užkeiktas barzdaskutys. galįs būti išvaduotas. jei koks nors 
Muskusiasis už jo darbą neprašomas atsilygins jam ta pačia paslauga. 

6 „Atsimink, kad mirsi!“ (Memento mori!) — taipsveikindavosi trapistai. 1664 m. Norman- 
dijoje La Trapo vietovėje įsteigto katalikų vienuolyno ordino nariai. 

>? V. Alfieris (V. Alfieri. 1749 — 1803) — italų dramaturgas, siekęs parašyti nacionalinės 
reikšmės tragedijų; kadangi veiksmą jose smarkiai ribojo tai. jog autorius beatodairiškai laikėsi 
Klasikinės Aristotelio dramos veikalams nubrėžtos schemos. heroizmas jose dažnai virsdavo 
deklaratyviu patosu. 

38 ima ir atsiranda man nuostabusis organas'— Turima galvoje populiaraus to mėto 
frenologo F. J. Galio (F. J. Gall. 1758 — 1828) teorija, pagal kurią kiekvienas žmogaus sugebė- 
jimas ir polinkis esąs lokalizuotas tam tikroje smegenų vietoje. ojei kokia ypatybė vra vpač ryški. 
virš tos vietos ant kaukolės galįs išaugti gumbas. 

“9 Ezechielis — vienas iš pranašų Senajame Testamente: žr. Ezechielio pranašystė. 37. kur 
vaizduojama. Kaip iš perdžiūvusių Kaulų atgaivinami žmonės. 

0 Elohirmas (hebr.. dgs. Elohim) — vienas iš Jahvės vardo sinonimų Penkiaknygės pirmi- 
MOS šaltiniuose. vadinamojoje Elohisto versijoje. užrašytoje Izraelio Karalystėje. 

" Eskulapas — antikinėje mitologijoje gydymo meno dievaitis. Apolono ir Koronės sūnus. 

...aple vadinarnuosius prikėlėjus iš nurnirusių. — Taip buvo vadinami žmonės. kurie slapta 
iškasdavo neseniai palaidotuosius ir parduodavo anatomams. plg. anglų resurreciion man: ši 
nusikaltimų rūšis buvo paplitusi Vakarų Europoje XIX a. pr., ypač Anglijoje. 1831 m. vasario 
4d. laiške vienam Berlyno anatomui J. V. Gėtė mini ir apie tyčinį žmogaus nužudymą Anglijoje. 
siekiant lavoną parduoti. 

63 Proplastikas — J. V. Gėtės sukurtas žodis vadinamosios plastinės anatomijos specialistui 
pavadinti. 

4 Filina — viena iš J. V. Gėtės romano „Vilhelmo Meisterio mokymosi metai“ veikėjų. — 
paviiuimi kų pažiūrų, lengvabūdė moteris. 

€ Lidija — Jarno, arba Montano, žmona. 

66 Šiame skyriuje J. V. Gėtė panaudoja J. H. Meierio (J. H. Meyer. 1759 — 1832). savo 
bičiulio, meno tyrinėtojo ir tapytojo. vadovavusio Veimaro piešimo akademijai ir kilusio iš 
Šveicarijos, užrašus -apie Šveicarijos kalnuose organizuotą verpimo-audimo pramonę. 
J. V. Gėtė turėjo planų tokią gamybą įdiegti ir Veimaro hercogystėje. J. H. Meierio užrašai, 
kuriuose buvo ir piešinių, pateikiami kai kur net pažodžiui. 

$' Ambrozijus Lobvaseris (A. Lobwasser, 1515 —1587) — Karaliaučiaus universiteto profe- 
sorius. išvertęs iš prancūzų kalbos psalmių. kurias labai pamėgo vokiečių protestantai, ypač 
Šveicarijos kalvinistai. 

68 Meluzina — prancūzų viduramžių legendos herojė, undinė, ištekėjusi už riterio. Pasak 
legendos. kai kuriomis dienomis ji turėjusi atgauti savo pirmykštį undinės pavidalą, bet kai vyras 
vieną sykį ją tokią pamatė, ji dingo; nuo tolaiko, kuomet karalystei, jam pačiam arjo palikuonims 
kildavo pavojus, Meluzina pasirodydavo jos garbei pastatytos pilies bokšte nuliūdusi ir verkda- 
ma. J. V. Gėtė šį siužetą perdirbo ir pavadino „Naująja Meluzina“; apie tai jis užsimena 
„Poezijos ir tiesos“ dešimtosios knygos pabaigoje. 

6 D. Rentgenas (D. Rontgen) — garsus vokiečių XVIII a. vokiečių baldžius; J. V. Gėtė 
susipažino su juo 1774 m. 

70 „šiaurės rytai kraustėsi į pietvakarius... — Turimas galvoje didysis tautų kraustymasis 
IV-VIa. 

"I Jorikas — L. Sterno (L. Stern, 1713—1768) dienoraščio forma parašyto romano 
„Sentimentali kelionė per Prancūziją ir Italiją“ (1768) herojus. L. Sternas buvo vienas iš 
mėgstamiausių J. V. Gėtės rašytojų. 

"2? Okąbekalbėti apie1autą, kuri amžinojo keliavimo palaimą pirrn visų pasisavino... — Turimi 
galvoje Žydai. 

73 Tespis (Thespis) laikomas antikinės tragedijos pagrindėju, nes 534 m. p. Kr. per vieną 
Dioniso garbei skirtą šventę jis pirmą kartą priešais chorą pastatė kalbėtoją. Posakis „„Tespio 
vežimas“ yra tapęs scenos ant ratų simboliu; Horacijaus žodžiais (,„Poezijos menas“ ), Tespis 
klajojęs su vežimu, kuris buvęs drauge ir scena, bet šio liudijimo autentiškumas ginčijamas. 

3...kai kurių patikimurnu garsėjančių tautų... — kalbama visų pirma apie šveicarus. 

"5 P. E. Adrianas (76 —138) — Romos imperatorius (117 — 138). vadinamas dar imperato- 
riumi keliauninku, nes inspektuodamas aplankė kone visas imperijos provincijas. 

76 „tuo pačiu metu lavinami mokytojai ir mokiniai. — Turima galvoje vadinamoji Be- 
lo — Lankasterio mokymo sistema, kurią nepriklausomai vienas nuo kito plėtojo A. Belas 
(A. Bell, 1753 — 1832) ir J. Lankasteris (J. Lancaster, 1778 — 1838); sistemos esmę sudaro tai, 
kad vyresnieji mokiniai, mokytojo prižiūrimi, moko jaunesniuosius. Iš Anglijos šis metodas 
XIX a. pr. paplito Vakarų ir net Rytų Europoje: Prancūzijoje, Danijoje, Šveicarijoje, Italijoje, 
SUEIDJĖ mažiausiai — Vokietijoje. 

„„kartojome Halerio poemą „Alpės“, Gesnerio — „Idiles“, Kleisto „Pavasarį“... — Visi trys — 
XVIII a. pradžios ankstyvojo švietimo laikotarpio poetai; A. Halerio (A. Haller, 1708 —1777) 
epinė poema „Alpės“ (1729) buvo laikoma to meto poetinės kūrybos viršūne, S. Gesnerio 
(S. Ge ner. 1730 — 1788) proza parašytos „Idilės“ (1756 —1772) susilaukė didelio pripažinimo 
Europoje, ypač Prancūzijoje, E. Kleisto (E. Kleist, 1715 — 1759) 460 hegzametrų poema 
„Pavasaris“ (1749) darė įtakos kitiems to meto poetams (pvz., S. Gesneriui). 

"8 „vienas pakeleivis, ko gero, prisidengęs svetimu vardu... — Turimas galvoje Vilhelmas 
Meisteris. 

8 priminė Laodikėjos vyskupą ir tą pavojų, kurį kelia buvimas nei šiltu, nei šaltu... — Tai 
vienos Naujojo Testamento vietos užuomina; Apreiškimas Jonui, 3, 14, 15: „Laodikėjos 
bažnyčios angelui rašyk: „Tai skelbia Amen, ištikimasis bei tiesakalbis Liudytojas, Dievo 
kūrybos Pradžia. Žinau tavo darbus, jog nesi nei šaltas, nei karštas. O, kad būtum arba šaltas. 
arba karštas!“ 

80 Jis sugriebė Lenardo ranką... — Nuo šios vietos Lenardas, rašantis šį dienoraštį, netikėtai 
ima apie save kalbėti trečiuoju asmeniu. 

81 I otarijas su Tereza — abu J. V. Gėtės romano „Vilhelmo Meisterio mokymosi metai“ 
herojai. 

„„stebindarmas mūsų pirmesnius skaitytojus... — Turimas galvoje romanas „Vilhelmo 
Meisterio mokymosi metai“. 

$ jo pažiūros vėl galės drįsti eiti į viešumą. — J. V. Gėtė čia. matyt, kalba apie savo paties 
mokslinę patirtį, kai jo pažiūros nesutapo su garsiojo anglų fiziko. matematiko ir astronomo I. 
Niutono (I. Newton, 1643 —1727) šviesos teorija. 

$4 Timonas — graikų filosofas ir satyrinių eilėraščių kūrėjas (gyveno maždaug 315 — 226 m. 
p. Kr.), pagarsėjo kaip mizantropas. Jo vardas tapo bendriniu daiktavardžiu, reiškiančiu 
neapykantą žmonėms. 

Verneris — šio romano herojaus tėvo prekybos kompanionas, minimas „Vilhelmo 
Meisterio mokymosi metuose“. 

Š6 Armiliarine sfera — senovinis astronomijos prietaisas dangaus koordinatėms nustatyti. 

87 Mažosios planetos, arba asteroidai (planetoidai) — Cerera, didžiausias žinomas Saulės 
sistemos asteroidas, atrastas 1801 m., Paladė, asteroidas Nr. 2 (1802 m.), Juniona, asteroidas 
Nr. 3(1804 m.), Vesta, asteroidas Nr. 4 (1807 m.). 

Š Emtelechija — Aristotelio filosofijos sąvoka, reiškianti tikslingą pačioje materijoje 
slypinčios potencijos realizaciją. 

$9 Kastoras ir Poluksas — garsūs senovės graikų mitologijoje dvyniai (dioskūrai), Dzeuso ir 
Spartos karalienės Ledos sūnūs, iš kurių pirmasis buvo mirtingas, o antrasis — nemirtingas. 
Kastorui žuvus, nemirtingasis Poluksas išprašė iš Dzeuso leidimą kas antrą dieną pavaduoti 
brolį Orką (lot. Orcus — požemio karalystė). kad ir jis galėtų pakaitomis gyventi Olimpe. 
Keisdamiesi vietomis, broliai nuolat susitikdavo puskelyje. | 

90 Nevertėtų gyventi iki sepiyniasdešimties metų, jei visa pasaulio išmintis prieš Dievą būtų tik 
kvailystė. — Čia J. V. Gėtė polemizuoja su dviem Biblijos posakiais. „Visų mūsų metų skaičius 
yra septynios dešimtys ir, jei esame sveiki, aštuonios dešimtys.“ Ps 89(90), 10. „Šio pasaulio 
išmintis Dievoakyse yra kvailystė. Parašyta: Jis sugauna protinguosius jų gudrybėje“.1 Kor 3, 19. 

91 Tais žodžiais baigiasi „Išminties laiškas“, kurį gauna Vilhelmas (žr. J. V. Gėtės „Vilhelmo 
Meisterio mokymosi metų“ VII knygos 9 skyrių). 

92 Šis ir kiti vienuolika posakių yra citatos iš graikų gydytojui Hipokratui (apie 460 —370 m. 
p. m. e.) priskiriamų 58 traktatų rinkinio „(Corpus Hippocraticum“ traktato „Apie gyvenimo 
tvarką, sergant ūmiomis ligomis“. Tai — „Išminties laiško“ minčių tąsa. 

93 Šis ir kiti aštuoni posakiai yra paimti iš neoplatonizmo pagrindėjo Romos filosofo Plotino 
(204 — 270) veikalo „Eneados“. Ę 

4 Naujausioji mūsų vakarinių kaimynų filosofija... — Čia J. V. Gėtė turi galvoje prancūzų 
filosofijos kryptį, kurią pats jos pagrindėjas V. Kuzenas (V. Cousin,. 1792 — 1867) vadino 
eklektizmu. nes manė. jog tikrąją filosofijos plėtotę apibūdina visos filosofinės sistemos; tuo jis 
skatino domėjimąsi filosofijos istorija. Eklektizmas pasisakė prieš prancūzų švietėjų sensuali- 
zmą. J. V. Gėtė pažinojo Kuzeną asmeniškai. Kituose aforizmuose jis su juo polemizuoja. 

95 Žodžiai apie tai, kad nė vienas, kuris neišmano geomerzrijos..., neturįs teisės įeiti į filosofo 
mokyklą... — Virš Platono Akademijos vartų buvo užrašyta: ..Niekam nevalia įeiti, kuris nesimo- 
kė geometrijos“. 

99 Humnoristai — Čia šis žodis pavartotas nešių laikų. o viena iš senesniųjų reikšmių: humoras 
„nuotaika“; turimi galvoje poetai romantikai. 

" Heautontirmorumenai — graikų komedijų autoriaus Menandro (apie 34 — 341 — 293 —290 
m. p. Kr.) komedijos .„(Heautontimorumenos“ („Savęs kankintojai“ ) pavadinimas. 

8 Bet jeigu mes jiems... — Turimi galvoje matematikai. 

„linksmas gamtos tyrėjas... — G. Chr. Lichtenbergas (1742 — 1799), vokiečių fizikas ir 
rašytojas satyrikas. studijavęs astronomiją, tyręs elektros reiškinius. padaręs šioje srityje svarbių 
atradimų. Jo satyros ir humoristiniai rašiniai buvo sukėlę daug įvairių ginčų. 

10 Juk neseniai atrastųjų planetų... — Žr. 87 paaišk. 

101 Vulkanas — romėnų ugnies ir kalvystės dievas. atitinkantis senovės graikų Hefaistą. 
Dzeuso ir Heros sūnus. Viena graikų sakmė pasakoja. kad Dzeusas, supykęs dėl to. kad. kilus 
barniui tarp jo ir Heros, Hefaistas norėjęs užstoti motiną, todėl sugriebęs sūnų už kojos ir 
išsviedęs jį iš Olimpo ant Žemės. 0 

102 Tai citata iš žymiausio vokiečių robinzonados kūrėjo J. G. Šnabelio (J. G. Schnabel, 
1692 —1750) romano ..Felzenburgo sala“ (1731 —17 43). Naują perdirbtą „Felzenburgo salos“ 
leidimą parengė 1827 m. L. Tykas (L. Tieck, 1773 — 1853). 

103 Preformacijos teorija — XVII - XVIII a. išplitusi nuomonė. kad jau embrioninės ląstelės 
turi visus suaugusio organizmo požymius, o tolesnis vystymasis tėra tik paprastas didėjimas. 

12 104 Iš kur ši citata. J. V. Gėtės kūrybos tyrėjams dar nepavvko nustatyti. 

105 Žr. 71 paaišk. 

106 Šis ir šešiolika kitų aforizmų vra citatos iš anglų aforizmų rinkinio „Koranas...“ (1770). 
kuris J. V. Gėtės laikais buvo priskiriamas L. Sternui. 

107 Rakelė ir Lija — Labano dukterys ir Jokūbo žmonos: vyresnioji Lija buvo negraži ir vyro 
nemylima. bet vaisinga — ji pagimdė šešis sūnus ir vieną dukterį: gražioji Rakelė. kurią Jokūbas 
mylėio. buvo nevaisinga. bet. šiai leidus. tarnaitė Bala pagimdė du sūnus. — Pr 29. 16 —35; 30. 

V“ Frydrichas Didysis nenorėjo nieko apie juos girdėti... — Frydrichas Didysis (1712 —1780) 
labai gerbė viską. kas prancūziška: savo rašinyje „De la litterature allemande“ (..Apie vokiečių 
literatūrą“) kalba apie ją gana niekinamai. 

19 V. Varburtonas (W. Warburton. 1698 —1779) — anglų teologas, karaliaus kapelionas ir 
Gloucesterio vyskupas: išleido V. Šekspyro raštus (8 tomai. Londonas. 1747). 

110 Šandeiznas — žodis. kurį L. Sternas padarė iš savo romano ..Tristamas Šandis“ 
(.„Tristam Shandy“ ) herojaus pavardės. 

11... Tegu prasmenga tie, kas pirm mūsų pasakė mūsų mintis... — Šis aforizmas riskiriamas 
romėnų gramatikui E. Donatui (Aelius Donatus. IV a.). 

11? Autochtonas — senbuvis. vietinis; čia: nepatyręs svetimos įtakos. 


Parengė ALFONSAS TEKORIUS 


383 


TURINYS 
Klajoklio: palaliMa-Lai na K sy r a ias o I a S 5 
Pirma NY Pin ins e Sa a rs BSS P i d L sa 7 
Antra. KOyBa us S o T i a P a i Nk a is 111 
Trečia KNYSA ui Kr r a a TR A a a a a 227 
Silena rekVieli ks ba a p sr S L a Ya a i ais Lia 351 
Atsižadėjimo simfonija veiklos kitų labui fone. R. Gamziukaitė <... 352 


Paaiškinimai. Parengė A. Tekorius <<< 9 999999 ks 376 


PASAULINĖS LITERATŪROS BIBLIOTEKA 


34 KNYGA 


JOHANAS VOLFGANGAS GĖTĖ 
VILHELMO MEISTERIO KLAJONIŲ METAI, 
arba ATSIŽADANTIEJI 
ROMANAS 


Tituliniame puslapyje: 
L. Raabo vario graviūra pagal Vilhelmo Kaulbacho piešinį 
„Gėtė Frankfurte“ 


Parengė dailininkas 


Romas Orantas 


Redaktorė L. Bareišienė. Meninis redaktorius R. Orantas 
Techninė redaktorė V. Juciene, Korektorės R. Prapiestiene, L. Girevičiene 


Rinko ir maketavo J. Morkūnienė 
SL 257. Tiražas 10 000 egz. Užsakymas 100. 


Išleido UAB „Vaga“, Gedimino pr. 50, 2600 Vilnius 
Spausdino „Aušros“ spaustuvė, Vytauto pr. 23, 3000 Kaunas 


Kaina sutartinė 


Gėtė J.V. 

Ge 429 Vilhelmo Meisterio klajonių metai, arba atsižadantieji: Romanas / Iš vok. k. 
vertė A. Tekorius [Baig. str. ,„Atsižadėjimo simfonija veiklos kitų labui fone“. 
p.352—375,R. Gamziukaitės]. — V.: Vaga, 1996. —383 p. — (Pasaulinėsliteratūros 
b-ka / Red. komis.:G. Baužytė-Čepinskienė ir kt.; Kn. 34. Literatūra iki XIX a.). 


J. Gėtės (1749 — 1832) įvairiašakėje kūryboje svarbią vietą užima romanas „Vilhelmo Meisteno klajonių metai...“ 
(1821). Kartu tai klasikinis auklėjamojo romano pavyzdys. Knygoje nagrinėjami individo tobulėjimo keliai, atsklei- 
džiamos to meto socialinės problemos, įvairiose situacijose parodoma idėja, kaip svarbiausia sąlyga indmvidui įs:jungt 


į naujos visuomenės struktūras. “ 
/ 


L UDK 830-3 


